
170. Ei vor lumină! 


La rugămintea contesei Dolores de Martigny, se mai adusese un pat 
în camera ei, pentru ca Felicia să poată dormi cu dânsa, căci nici în 
timpul nopţii nu mai voia să se despartă de scumpa ei copilă. 

Şi Felicia dorea să nu mai fie singură; trezindu-se noaptea, voia să 
se poată încredința şi atunci că tot ce se întâmplase în ziua aceea 
fericită nu era vis, ci aievea. 

Înainte de a se culca, mama şi fiica se mai îmbrăţişară o dată, se 
sărutară şi îşi zâmbiră pline de cea mai adâncă fericire. 

Cu mâinile tremurânde, Dolores mângâie părul copilei sale scumpe 
şi murmură: 

— Dumnezeu nu m-a părăsit cu desăvârşire. Mi-a trimis o rază de 
soare în viaţa mea atât de întunecată de nenorociri! 

— Poate aşa a fost scris, mai cu seamă pentru mine, ca să trecem 
prin atâtea nenorociri, ca să preţuiesc mai bine ce înseamnă să ai o 
mamă. 

— Ţi-a fost într-adevăr atât de dor de mine, Felicia? 

— Mai e nevoie să întrebi aşa ceva, scumpa mea mamă? Tu nu 
simţi? 

Dolores o strânse cu putere la pieptul ei. 


ENAA, 


— Da, o simt, Felicia mea adorată, şi acum nicio putere din lume 
nu ne va mai putea despărţi. Chiar dacă va veni o dată un bărbat care 
să mi te ia, iubirea noastră va rămâne aceeaşi. 

Felicia îşi întoarse capul într-o parte, ca să nu-i arate mamei ei că 
ochii îi erau umezi de lacrimi. Încet de tot clătină capul şi zise: 

— Nu voi mai iubi pe nimeni altul decât pe tine, mama scumpă. 

— Ah copila mea, toate fetele spun aşa, când au avut de îndurat 
prima durere a dragostei; dar crede-mă, Felicia, că timpul vindecă 
toate rănile şi aduce uitarea tuturor durerilor. 

— Nu mi-e cu putință să cred asta, mamă, căci o astfel de iubire 
cum e aceea dintre mine şi Bob nu poate exista decât o singură dată în 
viață. Dar să nu mai vorbim despre aceste amintiri atât de triste. Ştiu 
că nu-mi rămâne altceva de făcut, decât să mă supun hotărârii crude a 
sorții. O singură iubire am regăsit-o şi aceea e a ta, scumpa mea 
mamă. Dar spune-mi, cred că acum vom pleca în curând acasă? 

Dolores dădu din cap, în timp ce ochii i se umplură de lacrimi. 

— Da, scumpa mea Felicia. Ne vom întoarce în patrie cu primul 
vapor care va pleca într-acolo. 

— Şi atunci n-ai să mai fii contesa blondă din Marsilia, nu-i aşa 
mamă? 

Dolores închise ochii, în timp ce un zâmbet îndurerat îi flutură pe 
buze. 

— De ani de zile n-am altă dorinţă mai arzătoare, decât să scap de 
viaţa grozavă pe care am fost nevoită s-o duc, scumpa mea Felicia. Tu 
nici nu-ți poţi închipui ce am suferit seară cu seară şi nu poţi să-ţi dai 
seama câte lupte sufleteşti mi-au trebuit ca să-mi îndeplinesc serviciul 
la barul „Valencia”. Cine a căzut însă o dată atât de jos ca mine, nu se 
mai poate ridica aşa de uşor. Acela asupra căruia apasă blestemul aşa 
zisei „decăderi”, nu se mai poate spăla. 

Speriată, Felicia îşi apăsă mâna pe buzele mamei sale şi îi zise: 

— Taci, scumpa mea mamă, nu mai vorbi de toate acestea. Sunt 
întâmplări care au trecut demult. Barul „Valencia” a fost mistuit de 
flăcări, aşa că şi trecutul să fie şters odată pentru totdeauna. Vom 
începe o viaţă nouă, mamă, şi chiar dacă va fi modestă, chiar dacă nu 
vom putea trăi aşa cum am dori, totuşi vom încerca să fim fericite 
împreună. Despre tot ce priveşte viitorul, vom vorbi mâine sau în 
zilele următoare. Deocamdată să dormim, să ne liniştim de emoţiile 

prin care am trecut. 

Se îmbrăţişară încă o dată, se sărutară, apoi se culcară. 

Felicia stinse lumina şi întunericul se răspândi în jurul lor. 

După scurt timp, Dolores auzi respiraţia regulată şi liniştită a fiicei 
sale. 

Tinereţea îşi cerea dreptul ei şi Felicia adormise adânc. 

Dolores însă nu fu în stare să găsească linişte. 

Se zvârcolea încolo şi încoace pe patul ei şi aerul i se părea 
înăbuşitor, deşi uşa spre terasă era larg deschisă. 

Nu mai avu răbdare să stea culcată, aşa că se sculă şi se duse spre 
paravanul care era aşezat în fața uşii. De acolo aruncă o privire spre 
cerul senin. Milioane de stele îşi trimiteau razele sclipitoare spre 
pământ. La această privelişte frumoasă, contesa de Martigny scoase un 
suspin îndurerat. 

Doamne, dacă şi viitorul ei ar fi tot atât de limpede ca şi acest cer 
atât de senin! Cu toată fericirea de care avusese parte în ziua aceea, o 
grijă chinuitoare îi apăsa sufletul, căci nu ştia ce-i va mai aduce ziua 
de mâine. 

Mereu îl vedea înaintea ei pe salvatorul Feliciei, neîncetat trebuia 
să se gândească la dânsul. 

Avea mâna mutilată! 

Cât de mult semăna această mână cu aceea pe care odinioară, în 
zilele fericite ale tinereţii, o mângâiase cu atâta dragoste! 

Multă vreme stătu Dolores la uşă, adâncită în gânduri chinuitoare, 
privind spre cerul înstelat. Aerul răcoros al nopţii trecu ca o adiere 
peste fruntea ei înfierbântată şi îi potoli durerea care îi zvâcnea în 
tâmple. 

Deodată auzi un strigăt în spatele ei: 

— Ce ai mamă? De ce nu dormi? 

Se întoarse speriată şi o zări pe Felicia care se ridicase în aşternut şi 
o privea plină de uimire. 

Dolores alergă spre dânsa şi îi mângâie obrajii ca s-o liniştească. 

— Nu te speria, copila mea dragă. N-am putut dormi, căci mi-a fost 
prea cald în pat, aşa că m-am sculat. Tu dormi însă... 

— Acum mi-a trecut şi mie somnul, mamă. Ştiţi pe cine am visat 
chiar în clipa aceasta? 

— Hai, spune-mi şi mie. Pe cine? 

— Pe salvatorul meu, pe Crestatul. Era foarte trist, fiind iar singur. 

Dolores tresări îndurerată. 

Cât de ciudat era că şi gândurile Feliciei se îndreptaseră pe aceeaşi 
cale ca şi ale ei? 

Felicia observase tresărirea contesei şi o întrebă, îngrijorată: 

— Dar ce ai, mamă? 

— Nici eu nu ştiu, Felicia, dar trebuie să mă gândesc neîncetat la 
minerul care te-ai salvat. 

— N-ar fi trebuit să-l lăsăm să plece. Era mai bine dacă îl rugam să 
stea cu noi. 

— Îţi pare rău că a trebuit să te desparţi iar de dânsul? 

— Îmi pare rău pentru el, fiindcă prietenul său Billy mi-a povestit 
că din ziua când m-a găsit pe mine, devenise un alt om, se schimbase 
cu totul. 

— Un alt om, repetă contesa de Martigny încet. 

— Ştii, mamă, întotdeauna se uita aşa de ciudat la mine. La început 
mi-a fost frică de dânsul, căci cicatricele de pe faţa lui sunt 
îngrozitoare. E atât de desfigurat, încât nici nu-mi pot închipui cum a 
fost faţa lui odinioară. 

Gânditoare, Dolores privi în gol şi murmură: 

— Ba eu mi-o pot închipui... 

— Afară de asta, mă miram întotdeauna de ce se uită cu atâta 
stăruință la mine. Era ca şi când i-aş fi amintit de cineva pe care l-a 
cunoscut odată, demult. 

Contesa Dolores deveni atentă, luă mâinile Feliciei şi o întrebă 
agitată: 

— Nu l-ai întrebat de ce se uită aşa de ciudat la tine? 

— Nu, căci la început nici n-am prea vorbit cu dânsul. Abia mai 
târziu, după ce l-am cunoscut bine şi mi-am dat seama ce om bun e, 
m-am deprins cu dânsul şi nu mi-a mai fost teamă de el. 

— Nu ţi-a povestit nimic din trecutul lui? 

— Nimic, afară de întâmplarea când a căpătat cicatricele pe faţă. 

Felicia îi istorisi şi mamei ei tot ce aflase, despre acea nenorocire, 
care l-a desfigurat atât de îngrozitor pe sărmanul Crestat, încât nu mai 
era de recunoscut. 

— Şi ce-aţi mai vorbit împreună, Felicia? o întrebă mama ei. 

— Voia să afle cum mi-am trăit viaţa şi i-am povestit tot ce ştiam. 

— De mine ce i-ai spus? 

— Nu puteam să-i spun altceva decât ceea pe aflasem de la tine la 
început: că eşti proprietara unui şantier mare la Marsilia. 

— Dar afară de asta, ce i-ai mai istorisit? I-ai vorbit despre 
dragostea ta pentru Bob Wilkens? 

Felicia se uită buimăcită la mama ei, neînţelegând unde voia să 
ajungă cu întrebările ei. 

— Spune-mi, mamă, ce ai? De ce eşti atât de tulburată şi vrei să ştii 
tot ce am vorbit cu Crestatul? 

— Ah, Felicia... Trebuie să-ţi spun ceva ce îmi apasă sufletul ca o 
povară nespus de grea. Nu ştiu dacă fac bine, dar sunt atât de 
îngrijorată, încât trebuie să vorbesc. Copila mea, fii, tare! Şi asupra ta 
se va abate năprasnică aceeaşi vijelie ca şi asupra mea, dar poate că... 

Şovăi câteva clipe, ca şi când i-ar fi fost teamă să nu deştepte în 
sufletul Feliciei o speranţă zadarnică. Se uită cu dragoste adâncă la 
copila ei, o dezmierdă cu mâna tremurătoare, apoi continuă 
emoţionată: 

— Felicia, în noaptea aceea nenorocită când ai plecat de acasă, ți- 
am spus că niciodată nu te vei putea mărita cu Bob Wilkens, crezând 
ca e fratele tău. 

Felicia sări din pat, căută pe întuneric comutatorul electric şi 
deodată camera fu inundată de lumină. 

— Trebuie să-ţi văd fața, mamă! Trebuie să mă încredinţez că nu 
visez, strigă ea. Cum ai spus?... Ai crezut că Bob e fratele meu... ai 
crezut numai? Acum te îndoieşti de această legătură dintre noi? 

Contesa de Martigny se apropie de Felicia, îi luă mâna şi zise cu 
voce înăbuşită: 

— Da, iubita mea copilă, acum mă îndoiesc. 

— Pentru Dumnezeu, mamă, cum e cu putință? Regele 
automobilelor, Frank Wilkens, nu o tatăl meu? 

— Nu mai ştiu nici eu! 

— Dar cum se poate asta, mamă? 

— Nici eu nu-mi pot da seama cum mi-a venit acest gând. Dar 
ascultă-mă şi judecă tu însăţi. 

Îi povesti Feliciei, în cuvinte întretăiate, despre întâlnirea ei cu 
Frank Wilkens şi cum în ziua aceea îi ceruse socoteală de tot ce 
făcuse, apoi încheie: 

— Când am văzut însă, că amândouă mâinile lui sunt nevătămate, 
m-am speriat şi n-am mai ştiut dacă e acel Frank Wilkens pe care îl 
căutam eu. El spunea că a înlăturat rana printr-o operaţie făcută de un 
chirurg iscusit. Dar astăzi când am văzut mana stângă a salvatorului 
tău... 

Felicia îşi încleştă degetele de braţul mamei sale şi strigă speriată: 

— Pentru numele lui Dumnezeu, mamă!... Crezi cumva că omul 
acesta... Crestatul... 

Felicia nu fu în stare să mai spună ceva. 

Contesa de Martigny se lăsă să cadă pe un scaun, istovită, şi scoase 
un geamăt dureros. 

— Totul e aşa de ciudat, Felicia! Mi se pare aproape o nebunie 
numai gândul că un altul decât regele automobilelor ar putea fi tatăl 
tău şi cu toate acestea tocmai astăzi gândul acesta mă urmăreşte mai 
mult ca niciodată. Îmi spun neîncetat că Crestatul trebuie să fi avut un 
motiv puternic, dacă a ţinut atât de mult să te aducă el însuşi la 
Sidney. 

— Fără îndoială că a vrut să te vadă, mamă, răspunse Felicia foarte 
agitată. Mereu m-a întrebat de tine şi de viaţa ta, a cerut să-i 
povestesc toate amănuntele. 

— Şi el are mâna mutilată ca şi tatăl tău... 

— Să fie oare şi el un Wilkens, mamă? Acum îmi aduc bine aminte 
că a fost foarte tulburat când i-am povestit despre dragostea mea 
pentru Bob Wilkens. 

— Nu mai înţeleg nimic, Felicia!... Dacă ar fi el cumva bărbatul 
care m-a părăsit odinioară la Londra, lăsându-mă pradă celei mai 
grozave mizerii? 

— Nu-mi vine să cred aşa ceva, mamă, când mă gândesc la privirea 
lui blândă şi bună. 

Dolores avu un zâmbet îndurerat. 

— Aceeaşi privire o avea şi tatăl tău, Felicia. Până când au venit 
acele zile nenorocite de la Londra, l-am socotit şi eu ca un om cinstit 
şi de onoare. Era întruchiparea iubirii şi a bunătăţii. De aceea multă 
vreme n-am fost în stare să cred că m-a părăsit. Vai, Felicia, mintea 
îmi este atât de întunecată, încât nu-mi mai pot desluşi gândurile. 

— Ah, de-ar fi vorbit, zise Felicia suspinând. Dacă l-am fi rugat să 
ne povestească din trecutul său. 

În ochii Feliciei se ivi deodată o sclipire şi ea zise cu înfrigurare: 

— Poate tata nu te-a părăsit de bună voie, poate şi împotriva lui s-a 
săvârşit o crimă tot atât de josnică ca şi împotriva ta? Dacă ar fi aşa, 
atunci ai fost nedreaptă şi cu tatăl lui Bob şi ai fi şi cu dânsul, aşa că e 
de datoria ta să faci lumină în toată această afacere, să nu te odihneşti 
până când nu vei găsi dezlegarea acestei taine grozave. 

— Acelaşi gând mă chinuieşte şi pe mine, copila mea, şi de aceea n- 
am putut să dorm. Mereu văd în faţa mea ochii salvatorului tău şi nu 
pot scăpa de gândul că acela care m-a privit cu atâta stăruinţă, e tatăl 
tău. 

Felicia îşi duse mâinile tremurânde la piept şi zise, izbucnind în 
plâns: 

— Dacă ar fi el?! 

— Atunci Bob n-ar fi fratele tău, Felicia, răspunse contesa de 
Martigny încet. 

— De ce nu l-ai întrebat pe Crestat, mamă? Când mă gândesc acum 
la tot ce am vorbit cu el, am impresia că el aştepta întrebările tale. 

— Dar are o înfăţişare cu totul alta decât a aceluia pe care l-am 
iubit odinioară. 

— Cicatricele l-au desfigurat, mamă, dar când i-ai văzut mâna... 

— Am vrut să-l întreb, Felicia, dar atunci ai spus tu că a fost rănit 
pesemne la munca grea pe care e nevoit s-o facă ca miner. Apoi a 
venit Karin Rystrom, aşa ca n-am mai avut prilejul să-i pun o 
întrebare hotărâtoare. 

Felicia îşi duse mâinile la tâmple şi suspină din adâncul sufletului. 

— Ah, mamă, mamă... ce să facem acum?... Doar nu putem să ne 
întoarcem acasă cu această îndoială grozavă în suflet? 

— Asta îmi spun şi eu, Felicia, deşi e poate o nebunie să ne chinuim 
cu astfel de presupuneri. Dacă ar exista vreo legătură între Crestat şi 
noi, atunci ar fi trebuit să vorbească, când a fost cu noi. 

Felicia avu un zâmbet îndurerat şi zise: 

— Poate nu s-a încumetat. Tu ai rămas frumoasă, mamă, chiar 
foarte frumoasă. Anii au trecut peste tine fără să lase urme şi se pare 
că nenorocirile care te-au lovit, te-au făcut şi mai frumoasă. El însă s-a 
făcut urât... faţa lui e desfigurată din pricina cicatricelor grozave. E 
îmbrăcat prost, căci de ani de zile trăieşte în pustiu şi nu s-a mai 
îngrijit de îmbrăcămintea lui; a devenit un aventurier ca atâţia alţii. 


De unde să fi avut curajul să-ţi spună, că odinioară a jucat un rol în 
viaţa ta? 

Deznădăjduită, Dolores de Martigny îşi frângea mâinile. 

— Dumnezeule, cum voi mai putea găsi linişte, dacă nu voi scăpa 
de această îndoială?! 

— Trebuie să ne încredințăm, mamă, dacă presupunerile noastre 
sunt adevărate sau nu, o întrerupse Felicia. Ne vom duce în munţi, la 
minele de aur şi îl vom căuta pe Crestat. Mă voi duce la dânsul, îl voi 
ruga să-mi spună numele lui adevărat şi îi voi istorisi tot ce am vorbit 
noi acum. 

— Şi dacă e într-adevăr acel Frank Wilkens căruia m-am dat când 
eram tânără?... Ce se va întâmpla atunci?... 

— Atunci, mamă... şi în ochii Feliciei se ivi o lucire când spuse 
aceste cuvinte... atunci îl vom lua cu noi în Franţa. Îi vom scrie lui 
Bob Wilkens şi atunci, mamă... îmi va fi şi mie îngăduit să fiu fericită, 
încheie Felicia cu un strigăt de bucurie. 

Contesa de Martigny tăcu, buimăcită. 

În faţa ei vedea limpede chipul Crestatului, aşa cum îl văzuse în 
ajun şi lângă el apăru chipul frumos al căpitanului Barnabe. 

Inima contesei se încleştă de durere. 

Dumnezeule sfinte, o aşteptau oare noi lupte sufleteşti, mai grozave 
decât toate prin care trecuse?! 

Îl iubea doar pe Mihail Barnabe! 

Putea însă să se gândească la fericirea ei, când era în joc aceea a 
Feliciei, a copilei ei adorate, pentru care şi-ar fi dat şi viaţa? 

Toată viaţa ei şi-o închinase copilei aşa că acum trebuia să afle cu 
hotărâre cine era tatăl ei, căci de dezvăluirea acestei taine atârna 
toată fericirea ei. 

Contesa fu întreruptă în mersul gândurilor ei de vocea plină de 
veselie a Feliciei. 

— Mamă, mâine dimineaţă trebuie să vorbeşti cu consulul Van 
Straten, să-i ceri sfatul şi ajutorul lui, ca să putem pleca încă o dată în 
munţi. Doamne, ar fi o favoare prea mare a sorții, dacă n-aş fi sora lui 
Bob Wilkens şi s-ar putea să avem parte de fericirea de a ne iubi. 

Bucuria copilei ei fu hotărâtoare pentru Dolores. 

Avu iar zâmbetul unei mame îndurerate şi cu glas hotărât răspunse: 

— Voi face tot ce-mi va sta în putință, scumpa mea copilă, pentru 

a-ţi netezi calea spre fericire. Vom merge deci încă o dată la salvatorul 
tău şi vom face lumină în această afacere. 

Felicia se lipi de pieptul mamei ei, o sărută şi îi zise în şoaptă: 

— Mamă scumpă, nici nu-ţi poţi închipui ce înseamnă pentru mine 
această speranţă frumoasă. În toate aceste zile Bob a fost primul şi 
ultimul meu gând şi dorul de dânsul îmi sfâşie inima. Poate... poate 
voi avea şi eu norocul să fiu fericită cu el. 

Dolores o sărută cu foc. 

Mai avea numai o singură dorinţă: fericirea copilei ei dragi. 

Mai statură multă vreme împreună, până târziu în noapte şi făuriră 
planuri de viitor. 

Când se iviră zorile, Felicia purta în sufletul ei de fecioară credinţa 
sfântă în fericirea ei viitoare. 

De dragostea lui Bob era sigură ca şi de a ei pentru dânsul. 

Toată fericirea ei atârna acum de luminarea tainei care mai plutea 
în jurul Crestatului. 


171. Bob ia conducerea 


Bob Wilkens lăsă cana cu ulei din mână, mai înconjură o dată 
maşina pe care o montase, o privi cu luare-aminte din toate părţile, 
apoi se întoarse către inginerul care stătea în apropiere şi zise scurt: 

— Gata! 

— Vasăzică. te-ai ţinut de cuvânt şi ai isprăvit treaba în timpul 
hotărât. 

Bob zâmbi şi răspunse: 

— Dacă prin cuvintele dumitale vrei să-mi aduci o laudă, atunci 
trebuie s-o resping, căci nu putem şti încă dacă maşina va funcţiona 
bine. 

— S-o încercăm! 

Puse cureaua de transmisie pe roata ei şi apucă mânerul 
comutatorului. 

— Dă-i drumul! 

Mânerul fu dat în dreptul cuvântului „Forţă”, se simți o smucitură 
şi maşina începu să lucreze. 

Mersul era regulat şi liniştit, aşa cum trebuia să fie, deci totul era în 
cea mai bună regulă şi montarea fusese făcută cât se poate de bine. 

Inginerul întinse lui Bob mâna şi zise: 

— Minunat! Acum trebuie să primeşti lauda mea. Sunt foarte 
mulţumit de felul în care ţi-ai îndeplinit misiunea şi totodată îţi 
mulțumesc în numele fabricii. 

— Pentru ce? Doar nu mi-am făcut mai mult decât datoria şi nici 
nu merită să mai vorbim de asta. Deocamdată să luăm şi o presă, spre 
a o pune în lucru ca să vedem dacă maşina funcţionează aşa cum 
trebuie. 

Rezultatul fu cât se poate de mulţumitor şi Bob dădu unui lucrător 
mecanic toate îndrumările trebuincioase pentru mânuirea maşinii de 
fabricat bucşe. 

Mânuirea era atât de simplă, încât lucrătorul o pricepu fără cea mai 
mică greutate şi putu să-şi urmeze lucrul. 

— Deocamdată vei avea mai departe conducerea acestei secţii a 
fabricii, zise inginerul lui Bob Wilkens, apoi adăugă: 

— Nici nu putem dori un maistru mai bun ca dumneata. 

În clipa aceea un şofer intră în sala de maşini, privi cercetător în 
jurul său, apoi se apropie de Bob Wilkens, care după îmbrăcăminte îl 
recunoscu pe şofer ca fiind al tatălui său. Faţa lui Bob, atât de veselă 
şi mulţumită cu câteva clipe în urmă, se întunecă deodată. 

Dacă omul acesta venea din partea tatălui său, nu putea să aducă 
altceva decât o ştire neplăcută. 

— Ce vrei? îl întrebă el, scurt. 

Şoferul îi dădu scrisoarea pe care o adusese. Bob Wilkens recunoscu 
pe plic scrisul mamei sale şi faţa lui se lumină iar. Rupse plicul cu 
înfrigurare şi citi repede cele câteva rânduri pe care le conţinea 
scrisoarea. 

Doamne, ce se întâmplase? 

Mama lui îl ruga să vină cât mai repede, să vină chiar cu maşina pe 
care i-o trimisese. De ce oare această grabă? 

Despre motivul care o făcuse să-i scrie cu atâta stăruință, doamna 
Wilkens nu amintea nimic în scrisoare, ci îşi exprima numai dorinţa că 
el va da curs chemării ei. 

Bob Wilkens luase hotărârea să nu mai pună niciodată piciorul în 
casa tatălui său; dar dacă îl chema mama lui, atunci nu putea să mai 
stea la îndoială. 

Bob Wilkens se întoarse către inginer şi îi zise: 


PESE NN, 


— E bine că am isprăvit cu montarea maşinii, căci trebuie să vă rog 
să-mi daţi o învoire. 

— Ai primit vreo ştire rea? 

— Sunt chemat fără întârziere la New-York, nu ştiu însă încă 
pentru ce. 

— Cât ai de gând să lipseşti? 

— Asta n-o pot spune chiar acum, dar cred că mâine dimineaţă îmi 
voi putea relua serviciul. 

— Vezi să te întorci cât mai curând, căci avem mare nevoie de 
dumneata aici. 

Inginerul îi mai strânse o dată mâna, apoi Bob plecă repede să-şi 
schimbe hainele de lucru şi după câteva minute se urcă în maşina care 
îl aştepta afară. 

Cu o iuţeală de optzeci de kilometri pe oră, automobilul porni pe 
şoseaua ce ducea spre New-York. 

Pe drum, Bob Wilkens îşi frământa mintea să ghicească motivul 
care o făcuse pe mama lui să-l cheme atât de grabnic acasă. 

Întâi vru să-l întrebe pe şofer dacă se întâmplase ceva neobişnuit, 
dar se răzgândi şi tăcu. 

Dacă se întâmplase vreo nenorocire, o va afla destul de curând 
chiar de la mama lui, îndată ce va sosi acasă. 

Poate Frank Wilkens o convinsese pe soţia să se pună la cale o 
împăcare între tată şi fiu? 

Dacă presupunerea aceasta era dreaptă, atunci fără îndoială că tatăl 
său revenise la proiectul său de căsătorie şi voia să-l facă pe Bob să se 
supună în sfârşit voinţei lui. 

Bob îşi spunea că nici de astă dată nu va ceda. 

Tânărul american îşi aduse deodată aminte de vorbele indianului 
Mahadeo Prasad Kashi. 

După spusele lui, nunta avea să aibă loc în curând. 

Fleacuri, îşi zise Bob. 

El se împotrivea din răsputeri să dea crezare cuvintelor indianului, 
totuşi deveni nesigur, deoarece despre Felicia îi spusese adevărul. 

Oare soarta hotărâse cu adevărat ca el să se căsătorească cu Ethel 
Drof? 

Colturile buzelor sale se lăsară în jos şi chipul lui luă o înfăţişare 
plină de hotărâre. 


EENE 


Era în puterea lui să înlăture acest destin, căci doar nu era de 
vânzare, oricât de mare ar fi preţul pe care Ethel Drof ar fi dispusă să-l 
plătească pentru dânsul. Prefera să trăiască singur, în mizerie, să 
îndure cele mai mari lipsuri, decât să ducă o viaţă plină de lux şi 
bogăţie, alături de o femeie pe care n-o iubea şi nici n-o va putea iubi 
vreodată. 

Adâncit în astfel de gânduri, timpul îi trecu repede, aşa că ajunse în 
oraş şi după câteva minute se opri în faţa palatului Wilkens. 

Bob coborî repede din maşină şi intră în casă, unde o găsi pe mama 
lui în odaia ei, împreună cu directorul general, Smith. 

— Mamă! strigă Bob, vesel. 

— Scumpul meu băiat! răspunse doamna Wilkens. 

Se îmbrăţişară şi se sărutară, apoi Bob Wilkens întinse directorului 
mâna. Întorcându-se din nou către mama lui, o întrebă: 

— Ai cerut să vin fără întârziere. Ce s-a întâmplat? 

— O nenorocire s-a abătut asupra noastră, scumpul meu Bob. 

— Fabrica a încetat lucrul? 

— Încă nu cu desăvârşire, dar a rămas fără conducător, căci tatăl 
tău a fost lovit de un atac de apoplexie şi se află la spital. 

Nici Bob nu se arătă prea tulburat sau mişcat la auzul acestei ştiri, 
căci atât de mare şi desăvârşită era ruptura între el şi tatăl său, încât îl 
socotea pe acesta ca pe un străin. 

— Atunci trebuie să se caute fără întârziere un locţiitor la 
conducere, zise el calm. Mister Smith e doar un om de toată 
încrederea, aşa că poţi să-i dai lui conducerea fabricii. În mâini mai 
bune nu va putea fi niciodată. 

Directorul luă de astă dată cuvântul şi repetă ceea ce spusese şi 
doamnei Wilkens: 

— Răspunderea e atât de mare, încât mă sfiesc s-o iau asupra mea. 

— Aşadar, refuzi? 

— Nu pot altfel. 

— Pe cine îl propui de conducător? 

— Chiar pe dumneata. 

Bob Wilkens făcu un gest brusc de împotrivire. 

— Nu se poate. Nici nu poate fi vorba de mine pentru acest post de 
mare răspundere. Afară de asta, nu mai am nicio legătură cu 
întreprinderea tatălui meu. Aşa vrea el şi aşa să rămână. Cum însă 


EMTA, 


mama are nevoie de sfatul şi ajutorul meu, în această clipă de grea 
încercare, nu i le voi refuza. Apoi îmi voi căuta iar de treburile mele. 

Doamna Wilkens se uită rugător la fiul ei: 

— Scumpul meu Bob, întreprinderea ţi-era destinată ţie. Tu aveai s- 
o moşteneşti, ea avea să devină câmpul tău de activitate. De aceea am 
jertfit şi averea mea personală. Pentru tine am făcut asta, Bob, numai 
pentru tine. Dacă refuzi să iei conducerea asupra ta, atunci totul va fi 
pierdut şi noi vom rămâne pe drumuri, vom deveni nişte cerşetori. 
Uită ce s-a petrecut între tine şi tatăl tău, dă-i acum ajutorul de care 
are nevoie, pune de pe acum stăpânire pe moştenirea ta şi salvează ce 
mai este de salvat. 

La implorarea fierbinte a mamei lui, Bob deveni şovăitor şi ea mai 
adăugă: 

— Bob, gândeşte-te puţin şi la mine! 

Atunci el nu se mai împotrivi, renunţă la hotărârea lui şi zise, 
împăciuitor: 

— Văd că-mi arăţi toată afacerea ca fiind datoria mea şi voi şti să 
mi-o îndeplinesc. Dacă directorul Smith e de părere că se mai poate 
salva ceva în cazul când voi lua eu conducerea, atunci o voi lua până 
când tata va fi iar în stare să se ocupe de afacerile întreprinderii. 

Doamna Wilkens îl privi plină de recunoştinţă. Şi directorul o 
sprijini în rugămintea ei. 

— Ai făcut bine că ţi-ai schimbat hotărârea. Sunt încredinţat că 
dumneata vei înfrânge greutăţile prin care trecem acum şi că vei salva 
toată întreprinderea. 

— Care e situaţia în momentul de faţă? întrebă Bob Wilkens pe 
Smith. 

Directorul îi dădu în puţine cuvinte toate lămuririle şi după ce îşi 
isprăvi raportul, Bob zise: 

— Vasăzică deocamdată e vorba să căpătăm credit nou. Cui trebuie 
să mă adresez în privinţa asta! 

— Consorţiului Pennsylvania Oil, care are cel mai mare interes ca 
întreprinderea noastră să lucreze mai departe. 

— Şi cu cine trebuie să vorbesc acolo? 

— Cu preşedintele Crosham. Dar nu întârzia, căci altfel se poate 
întâmpla ca ajutorul să fie prea târziu. 

— Mă voi duce chiar mâine după-amiază la dânsul. Până atunci voi 

încerca să fac ordine în fabrică, să-i chem pe lucrători la muncă, să 
vorbesc cu ei şi să potolesc greva. 

— Da, aceasta e primul lucru care trebuie făcut. 

— Presupun că muncitorimea şi-a ales un conducător al grevei. 

— Da. E un oarecare Roger Hallier, electromonteur de meserie. 

— După nume pare să fie francez? 

— Da. 

— Atunci te rog să te duci acum la fabrică. Eu voi veni peste vreun 
ceas să vorbesc cu acest Roger Hallier. Spune-i să se prezinte la mine. 

— Bine, mister Wilkens. Aşa voi face. 

Directorul general Smith îşi luă rămas bun şi lăsă singur pe Bob şi 
pe mama lui. 

— Îi mulţumesc, scumpul meu Bob, că te-ai hotărât să iei 
conducerea întreprinderii, îi zise doamna Wilkens. 

— O fac numai pentru tine, mamă. 

— Dar trebuie însă să te gândeşti şi la tine şi să o salvezi pentru 
folosul tău. 

— N-am nevoie de ea. 

— Ţi-ar face plăcere să-ţi trăieşti viaţa, ca mecanic, sau ca mic 
funcţionar într-o întreprindere străină? 

— Mi-ar ajunge să-mi câştig existenţa şi mai mult nu-mi trebuie. 
Felicia de Martigny a murit şi cu aceasta s-a stins pentru mine orice 
nădejde de fericire. Nu mai am nicio dorinţă, nu mai râvnesc la o 
viaţă strălucită şi bogată, ci vreau numai să muncesc, să caut uitarea 
în muncă. 

Spunând aceste cuvinte, ochii tânărului se umplură de lacrimi. 
Mama lui le văzu, se apropie de el şi luându-l de umeri cu o mişcare 
plină de dragoste adâncă, îl strânse la pieptul ei. 

— Sărmanul meu băiat!... 

— Da, mamă scumpă, sunt nenorocit, nespus de nenorocit. 

— Hai, spune-mi tot ce s-a întâmplat. 

Doamna Wilkens îl trase spre o canapea pe care luară loc amândoi. 

Bob îi povesti toate întâmplările triste din viaţa lui şi îi dezvălui 
toată durerea care îi sfâşia sufletul. 

Cuvintele lui fură atât de mişcătoare, încât doamna Wilkens se 
simţi adânc tulburată. 

Bob îl învinovăţi cu toată tăria pe tatăl său. 

— Toate aceste nenorociri nu s-ar fi întâmplat, dacă n-ar fi făcut 
atâtea intrigi nelegiuite împotriva mea, spre a mă supune voinţei sale 
de a mă căsători cu Ethel Drof. De când am aflat de existenta unui al 
doilea Frank Wilkens şi ştiu că şi faţă de acesta a făptuit o adevărată 
crimă, sunt încredinţat că a minţit când a spus că Felicia de Martigny 
e fiica lui şi, deci, sora mea. Planul său a fost bun şi nu urmărea alt 
scop decât să mă despartă de Felicia. Mă îngrozesc şi acum, când mă 
gândesc la scenele care au avut loc între noi. M-au înstrăinat atât de 
mult de dânsul, încât nu-l mai pot vedea în el pe tatăl meu şi nici nu-l 
mai pot stima. Până acum l-am socotit ca un om superior, pe care 
voiam să-l iau întotdeauna ca pildă, dar ce-a făcut?... Întreprinderea a 
dus-o într-adevăr la mare înflorire, dar n-a ştiut să-i întărească temelia 
şi acum, prin nesocotinţa lui, e primejduită să se prăbuşească, să nu 
mai rămână nimic din ea. 

Doamna Wilkens nu-l contrazise cu niciun cuvânt, căci trebuia să-i 
dea dreptate. 

După o tăcere de câteva clipe, Bob Wilkens continuă: 

— Voi lua dar conducerea întreprinderii până când se va însănătoşi 
tata. Apoi voi pleca iar în căutarea celui de-al doilea Frank Wilkens, 
deoarece vreau să fac neapărat lumină în această afacere întunecată şi 
învăluită în taină. 

— Las-o mai bine în întuneric, Bob. Cruţă-l pe tatăl tău. 

— Pe mine m-a cruțat? Nu mi-a nimicit viaţa?!... Ca orice alt om, 
aveam şi eu dreptul să-mi caut fericirea în iubire. Reuşisem să 
cuceresc această fericire, o găsisem pe Felicia mea scumpă şi atunci a 
venit tatăl meu şi mi-a nimicit-o numai din egoism sălbatic şi crud. 
Sunt încă tânăr şi mai am de străbătut o cale lungă în viaţă. Din 
pricina lui această cale va fi spinoasă şi plină de suferinţe pentru 
mine, aşa că neîncetat voi dori sfârşitul, care sper că mă va uni în 
ceruri cu iubita mea. 

Doamna Wilkens clătină întristată capul. 

— Acum vezi totul în culorile cele mai negre, pentru că durerea e 
încă vie în sufletul tău, dragul meu Bob, însă timpul îţi va vindeca 
rana grozavă şi gustul de viaţă îţi va reveni. Vei cunoaşte o altă fată 
care va merita iubirea ta, i-o vei dărui ei şi ea îţi va da fericirea 
desăvârşită. 

Bob sări agitat în picioare. 

— Niciodată nu voi putea iubi o altă fată! 

— „Niciodată” e un cuvânt mare care nu cunoaşte margini în viaţă; 
însă totul are un sfârşit, chiar şi durerea cea mai mare. 

Bob Wilkens începu să se plimbe enervat prin cameră, căci în urma 
convorbirii cu mama lui, toată durerea grozavă pe care o purta în 
suflet, îi fusese din nou răscolită. 

Rana adâncă a inimii lui îi fusese, din nou, zgândărită şi începuse 
să sângereze iar. 

După cum spusese, singura lui mângâiere va fi munca, munca 
înverşunată, care să-l facă să uite tot. 

Îşi stăpâni deci durerea, se apropie de doamna Wilkens şi sărutând- 
o îi zise: 

— La revedere, mamă. Trebuie să mă duc la fabrică. 


172. Iar în munţi 


În dimineaţa următoare, consulul Van Straten fu nespus de 
surprins, când contesa de Martigny şi Felicia îi spuseră ce aveau de 
gând să facă. 

Şi de astă dată el le sfătui să renunţe la planurile lor, dar când 
Dolores îi istorisi povestea tristă a vieţii ei, când îi spuse de întâlnirea 
pe care o avusese cu Frank Wilkens şi de îndoiala cu care rămăsese în 
suflet, el îi înțelese hotărârea nestrămutată de a pleca în munţi pentru 
a-l căuta pe Crestat. 

În sufletul său binevoitor şi blând, chibzui cu dânsa cum îşi va 
putea ajunge ţinta pe calea cea mai sigură şi mai puţin primejdioasă 
pentru ea, atrăgându-i luarea aminte că regiunea în care lucrau 
minerii ascundea multe pericole. Apoi pregăti din nou o expediţie, dar 
care de astă dată nu mai avea să cutreiere munţii la întâmplare, ci 
avea o ţintă bine hotărâtă. 

Conducerea expediției o luă şi de astă dată tot tânărul american 
John Smith. 

Cele două femei se pregătiră de plecare dis-de-dimineaţă. 

Câţiva catâri înşeuaţi le aşteptau afară, şi după ce îşi luară rămas 
bun de la familia consulului şi de la Karin Rystrom - pe care n-aveau 
s-o mai găsească după întoarcerea lor la Sidney - porniră la drum, 
însoţite de urările de bine ale tuturor. 


De când îşi regăsise copila, contesa simţea o nouă plăcere de viaţă 
şi puteri noi. Biruise cu uşurinţă boala prin care trecuse, aşa că însuşi 
doctorul era uimit de înfăţişarea sănătoasă pe care o avea acum. 

Cu toate că nu ştia încă ce îi va aduce viitorul, ce va face când se 
va întoarce la Marsilia, s-ar fi simţit fericită acum, dacă în sufletul ei 
nu s-ar fi născut îndoiala în privinţa Crestatului, la care trebuia să se 
gândească neîncetat. 

Şi în timpul călătoriei spre munţi, gândurile ei zburau mereu la el, 
cu atât mai mult cu cât nici nu putea fi vorba de o convorbire 
deoarece tânărul american îndată ce ieşise din oraş, pornise cu viteză, 
aşa că maşina era zdruncinată încolo şi încoace pe şoseaua plină de 
hârtoape şi gropi. 

Dar nici Dolores, nici Felicia nu se sinchiseau de oboseala 
drumului. Felicia o cunoştea, iar Dolores se aşteptase la astfel de 
neplăceri. 

În răstimpuri, cele două femei se luau de mână şi se uitau lung una 
la alta. 

În ochii lor se putea citi nădejdea pe care o aveau că dorinţele lor 
vor fi împlinite. 

Când, în sfârşit, după un drum de multe ceasuri, ajunseră obosite la 
cârciuma lui Sam, Felicia îi spuse mamei sale: 

— Aici am văzut pentru întâia oară pe salvatorul meu. Poate vom 
avea norocul să-l întâlnim iar aici, căci pentru minerii care duc o viaţă 
atât de grea, singura distracţie este să vină din când în când la 
cârciuma lui Sam, să petreacă puţin şi să se odihnească. 

Dolores se uită cam cu teamă la clădirea care nu-i prea inspira 
încredere şi se înfioră când auzi chiotele şi strigătele care se auzeau 
din cârciumă. 

Mai mult se sperie însă, când intră înăuntru. 

Zarva şi zgomotul erau foarte mari, căci mai mulţi mineri găsiseră 
cantităţi mari de aur şi în bucuria lor invitaseră pe camarazi la un 
chef straşnic. 

Felicia îşi dădu seama de teama mamei ei şi zâmbi. 

— Hai, mamă, nu-ţi fie frică; nimeni nu ne va face nimic. Ştiu din 
experienţă că bătrânul Sam ţine regulă în casa lui. Pe mineri îi lasă să 
bea şi să joace cât vor, dar pe noi felele ne-a ocrotit ca un tată când 
am fost aici. Şi de data aceasta, va face la fel, cu atât mai mult cu cât 


acum ştie că Crestatul e prietenul nostru. Pentru acesta şi ceilalţi 
mineri par să aibă mare respect. 

Vorbele Feliciei se adeveriră pe dată, căci birtaşul dădu la o parte 
pe câţiva din minerii pe jumătate beţi, care se îngrămădiseră la intrare 
şi întâmpină pe noii oaspeţi cu un salut respectuos şi prietenos. 

Îndată ce o recunoscu pe Felicia, îşi împreună mâinile mirat şi zise: 

— Domnişoară, ţi-a plăcut atât de mult la mineri, încât te-ai întors 
iar la ei? 

Pregăti repede o masă şi două scaune şi le rugă pe cele două femei 
să ia loc. 

John Smith şi cei doi însoțitori ai lui rămaseră afară pentru a curăţi 
automobilul şi a repara câteva stricăciuni mici pe care le suferise. 

Felicia se adresă îndată birtaşului şi-l întrebă cu înfrigurare: 

— Crestatul a mai fost pe la dumneata, Sam? 

— De vreo câteva zile n-a mai venit, domnişoară, răspunse birtaşul. 

Felicia tresări şi după ce schimbă o privire cu mama ei, întrebă mai 
departe: 

— Ai aflat cumva dacă s-a întors de la Sidney? 

Birtaşul clătină capul. 

— Îmi pare foarte rău, domnişoară, dar nu pot să-ţi dau nicio 
lămurire, căci nici pe Billy nu l-am mai văzut de multă vreme. Cred 
însă că dacă Crestatul s-ar fi întors de la Sidney, ar fi venit şi pe la 
mine, fiindcă obişnuia întotdeauna să se oprească aici, să facă un 
popas. 

Câteva clipe se făcu tăcere şi Felicia se uită iar la mama ei, pe faţa 
căreia se putea citi o nelinişte lăuntrică foarte mare. 

Felicia se aplecă spre dansa şi îi dezmierdă mâinile, pentru a o 
mângâia. 

— Totuşi n-am pierdut nădejdea că-l vom găsi în munţi, în coliba 
lui, mamă. 

Dolores dădu din cap şi se sili să zâmbească, voind să întărească 
speranţa copilei ei. 

— Da scumpa mea Felicia, şi eu cred că-l vom găsi. 

Birtaşul le întrebă dacă doresc să mănânce ceva şi se grăbi să le 
aducă de mâncare şi băutură, după ce aşternuse pe masă o faţă curată, 
cinste pe care o făcea numai oaspeţilor de seamă. După câteva minute 
intrară în cârciumă şi John Smith cu însoțitorii săi, cărora li se făcuse 

de asemeni foame, aşa că Sam avu destul de lucru pentru a-i servi pe 
noii săi oaspeţi. 

În timpul mesei vorbiră despre plecarea mai departe. John Smith le 
sfătui pe cele două femei să rămână noaptea în hanul lui Sam, nu 
numai ca să se odihnească, dar şi pentru a nu se rătăci, dacă vor pleca 
mai departe în timpul nopţii. 

Deşi atât Dolores cât şi Felicia ştiau prea bine că nu vor putea 
dormi din pricina neliniştii şi nerăbdării de care erau chinuite, 
ascultară de sfatul tânărului american şi se duseră la culcare. 

În camera mai mult decât modest mobilată, pe care le-o dăduse 
Sam, nu făcură altceva decât să vorbească mereu despre apropiata 
întâlnire cu Crestatul. 

Între altele, Felicia spuse: 

— Ştii, mamă, m-am gândit bine la toate. Nu trebuie să-i spunem 
îndată tot ce se petrece în sufletele noastre şi nici să-i vorbim de 
îndoiala în care ne aflăm. Trebuie să procedăm cu mare băgare de 
seamă şi să încercăm să aflăm de la dânsul toată povestea vieţii lui. 

— Şi eu sunt de aceeaşi părere, încuviinţă contesa de Martigny. 

— Negreşit că va fi foarte uimit când ne va vedea şi poate va bănui 
ce ne-a făcut să venim încoace. Îi voi lua însă mâinile, îl voi privi ţintă 
în ochi şi îi voi spune că n-am vrut să ne întoarcem în Franţa înainte 
de a afla numele lui, căci îi datorăm prea multă recunoştinţă pentru 
tot binele pe care mi l-a făcut... 

— Dar ştii Felicia, că el nu vrea să primească mulţumirile noastre, 
răspunse Dolores. Prin urmare nu trebuie să începi în felul acesta, ci 
să-i spui că mama ta nu mai găseşte linişte de când i-a văzut mâna 
mutilată, căci cu mulţi ani în urmă a cunoscut un bărbat pe care l-a 
iubit foarte mult şi care avea o mână la fel cu a lui. Dar nu numai 
atât, îi vei spune că acel bărbat a avut ochi tot atât de frumoşi şi 
blânzi ca ai săi şi că mamei tale i se pare că bărbatul acela ar fi el. 

Felicia dădu din cap şi o întrerupse zicând: 

— Ai dreptate, mamă, aşa îi voi vorbi şi atunci vom vedea dacă 
tresare, sau dacă ne va privi nedumerit, fără să înţeleagă ce-i voi 
spune... 

— Dacă va tresări, prin aceasta se va trăda şi poate va mărturisi că 
el e bărbatul care a jucat un rol atât de însemnat în viaţa mea şi că 
prin el am fost aruncată pe o cale pe care în alte împrejurări n-aş fi 

păşit. 

— Apoi îl voi ruga să ne dea ajutor, să rupem țesătura de minciuni 
şi să dăm pe faţă înşelăciunea lui Frank Wilkens, regele automobilelor 
- adăugă Felicia. 

După ce privi câtva timp gânditoare în gol, clătină iar capul şi 
continuă: 

— Încă nu-mi vine să cred că îl voi găsi pe tatăl meu în împrejurări 
atât de neobişnuite! 

Dolores avu un zâmbet îndurerat şi răspunse: 

— Nici mie nu-mi vine încă să cred, copila mea. Îmi frământ 
neîncetat creierul să descopăr taina care pluteşte între ziua când s-a 
năpustit nenorocirea asupra mea şi tot ce se întâmplă acum. Dar oricât 
mă gândesc, nu pot găsi dezlegarea acestei enigme. 

— Nici eu nu înţeleg mamă, cum a putut să se stăpânească într- 
atâta, încât să nu-mi destăinuie legăturile de sânge dintre noi, după ce 
am stat atâta vreme împreună cu dânsul. Dacă toate presupunerile 
noastre se vor adeveri, atunci el trebuie să fi ştiut că sunt copila lui, 
chiar în clipa când m-a văzut şi, mai cu seamă, când a aflat că sunt 
fiica contesei Dolores de Martigny. 

Dolores scoase, un suspin adânc. 

— Ah, scumpa mea copilă, cine ştie ce luptă grozava s-a dat în 
sufletul lui, până când s-a hotărât să păstreze tăcere. 

— Dar când te-a văzut pe tine, ar fi trebuit să vorbească. 

— Poate i-a fost teamă că sunt mâniată pe bărbatul care mi-a 
nimicit viaţa şi că îi voi face cele mai amare mustrări. 

Felicia îşi duse mâinile la piept şi zise cu vocea înăbuşită de emotie: 

— Dar dacă nu va vorbi nici de data aceasta?... Dacă va tăgădui şi 
nici nu va răspunde la întrebările noastre?... Atunci vom rămâne în 
aceeaşi îndoială chinuitoare? 

Contesa de Martigny îi mângâie obrajii aprinşi şi îi zise: 

— Nu te mai tulbura atâta, copila mea dragă, şi lasă totul în voia 
sorții. Dacă aceasta va vrea şi dacă cu ajutorul lui Dumnezeu îl vom 
găsi, atunci se va dezlega şi această taină. 

Felicia se linişti puţin şi se culcă. Şi Dolores se întinse în pat, ca să- 
şi odihnească trupul obosit. 

Câtva timp se făcu tăcere, dar amândouă femeile îşi depănau mai 
departe firul gândurilor lor chinuitoare. 


(iso NU, 


Deodată Felicia zise: 

— Poate n-a vrut să spună cine este, fiind atât de desfigurat... 
poate din pricina aceasta nu s-a mai întors la tine?... 

— Şi eu m-am gândit la asta, Felicia, dar deocamdată să nu mai 
vorbim despre toate aceste lucruri atât de triste. Mâine vom ajunge la 
coliba celor doi mineri şi atunci soarta noastră se va hotărî. 

Felicia tăcu, dar rămase cu ochii mari deschişi, aţintiţi în întuneric 
şi visa... visa la fericirea ei cu Bob, îşi închipuia cum el va veni la 
dânsa îndată ce va afla că ea nu e sora lui, nu e fiica lui Frank 
Wilkens. 

Faţa îi ardea, inima îi zvâcnea în piept şi îi venea să strige în gura 
mare numele bărbatului atât de drag ei. 

Dumnezeule sfinte, cât îl iubea ea pe Bob! 

Acum îşi dădea seama mai mult ca oricând de puterea acestei iubiri 
nemărginite şi că viaţa va avea preţ pentru dânsa numai dacă o va 
putea trăi alături de Bob al ei. 

Fără să-şi dea seama îşi împreună mâinile şi ridică o rugă fierbinte 
către Atotputernicul, să-i dăruiască această fericire. 

Cu totul altele erau în schimb gândurile care se învălmăşeau în 
creierul contesei de Martigny. Dacă va găsi într-adevăr pe bărbatul 
căruia odinioară îi dăruise toată dragostea ei, ce se va întâmpla 
atunci? 

Cu toate că simţise o putere tainică care o atrăgea spre salvatorul 
copilei ei, totuşi acesta îi era străin. 

Dacă era cumva nevinovat de tot ce se întâmplase în trecut? 

Atunci toată ura pe care i-o purtase până acum, era neîndreptăţită! 

Oare această ură, care timp de douăzeci de ani îi otrăvise sufletul, 
se va putea schimba iar în dragoste? 

Nu... Nu! Ea iubea doar pe un altul! 

Dumnezeule, dacă acest altul ar putea fi acum lângă dânsa, să-i dea 
un sfat, un ajutor! 

Şi după cum Felicia ar fi strigat numele iubitului ei, tot astfel şi 
Dolores ar fi vrut să-l strige pe acela al căpitanului Barnabe, la care se 
gândea neîncetat, mai cu seamă de la catastrofa care avusese loc la 
Shanghai. 

Până atunci nu se încumetase încă să vorbească cu Felicia despre 
dragostea ei pentru căpitanul Barnabe. O sfială ciudată o oprise să se 

destăinuiască copilei sale, deşi Felicia se gândea recunoscătoare la 
acest bărbat, prin a cărui mijlocire hotărâtă şi energică, atât ea cât şi 
tovarăşele ei de suferinţă fuseseră scăpate de ruşine şi de soarta 
îngrozitoare care le ameninţase pe toate. 

Acum, când erau pe cale să-l regăsească pe adevăratul tată al 
Feliciei, putea ea oare să-i spună fetei că de multă vreme îl iubea pe 
frumosul şi chipeşul căpitan, alături de care nădăjduia să găsească o 
fericire târzie? 

Totuşi n-ar fi mai bine, să mărturisească Feliciei dragostea ei, 
pentru ca aceasta să nu se mai poată gândi la o reînnoire a legăturii 
cu sărmanul miner? 

Fără a bănui ce gânduri o chinuiau pe mama ei, Felicia începu iar 
să vorbească: 

— Aş fi tare fericită, dacă aş putea să-i arăt Crestatului toată 
dragostea pe care o am pentru dânsul. De multe ori, când stăteam de 
vorbă cu el, am avut impresia că e însetat de iubire, că e unul din acei 
nenorociţi pe care soarta neîndurată i-a urmărit toată viaţa cu 
înverşunare. Poate suntem menite să aducem o rază de soare în viaţa 
lui lipsită de bucurii şi cred că am fi datoare să-i dăm puţină fericire 
în schimbul binelui nespus de mare pe care mi l-a făcut, salvându-mă 
de la o moarte sigură şi ocrotindu-mă ca pe copila lui. Nu te-ai bucura 
şi tu, mamă, dacă am putea să-i facem şi noi un bine?! 


Îngrozită, Dolores îşi astupă urechile şi se rugă, cu vocea înăbuşită: 

— Nu vorbi încă de toate aceste lucruri, Felicia! Nu face planuri 
până când nu vom şti ce ne va aduce ziua de mâine. 

Felicia se ridică uimită şi încercă să vadă prin întuneric fața mamei 
ei. Dar nu reuşi să-i desluşească trăsăturile, aşa că întrebă plină de 
îngrijorare: 

— Ce ai, mamă?... Nu simţi ca şi mine aceeaşi dorinţă de a aduce 
puţină bucurie şi fericire în viaţa bărbatului care poate a suferit tot 
atât de mult ca şi tine? 

— Copila mea scumpă, te grăbeşti prea mult cu dorinţele tale, o 
preveni Dolores. Dacă m-am hotărât să-l mai caut o dată pe omul care 
ţi-a salvat viaţa, o fac pentru a-ţi deschide ţie calea spre fericire. Ce se 
va întâmplă apoi cu dânsul şi cu mine, nu vreau să mă gândesc de pe 
acum şi dacă mă iubeşti, atunci nu mai vorbi de asta. 

La auzul acestor cuvinte, Felicia nu mai îndrăzni să-i spună mai 
departe planurile ei pentru mai târziu. 

Dar cu toată rugămintea mamei sale, gândurile Feliciei zburară mai 
departe în viitor şi închipuirea ei îi arătă cum va mulţumi printr-o 
dragoste mare aceluia care îi fusese salvator. 

Amândouă femeile respirară uşurate, când în sfârşit se iviră zorile 
şi când începură să se facă pregătirile pentru plecare. 

Uimirea lui Billy nu mai cunoscu margini, când îi zări pe oaspeţii 
care veniseră la coliba lui. Nu era în stare să cuprindă cu mintea că 
frumoasa fată blondă se întorsese iar la dânşii. 

La întrebarea Feliciei însă, unde e Crestatul, Billy dădu din umeri şi 
răspunse: 

— Până acum l-am aşteptat zadarnic şi după vorbele ciudate pe 
care mi le-a spus la plecare, nici nu cred că se va mai întoarce 
vreodată. 

Cele două femei începură deci să-i pună tot felul de întrebări şi să-i 
ceară lămuriri asupra Crestatului, dar Billy nu ştia aproape nimic 
despre dânsul. Şi pentru el rămăsese o taină, de unde venise prietenul 
său şi ce viață dusese înainte de a se rătăci în munţii Australiei. 

Contesa de Martigny nu voia însă să se întoarcă la Sidney fără 
niciun rezultat. John Smith primise de la consulul Van Straten 
însărcinarea să se folosească de prilejul acestei călătorii spre a orândui 
şi oarecare chestiuni de afaceri, aşa că a doua zi tânărul american se 
duse şi la tabăra celorlalţi mineri, să vadă ce afaceri va putea încheia 
cu dânşii. 

Făgădui celor două femei că se va întoarce peste câteva zile şi astfel 
Dolores şi Felicia rămaseră o săptămână întreagă la Billy. Nu încetară 
să vorbească mereu despre Crestat şi aşteptau întoarcerea lui la colibă. 

Aşteptarea lor fu însă zadarnică. 

Crestatul nu se mai înapoie, aşa că întristarea celor două femei 
deveni din zi în zi mai adâncă. 

— De-am şti cel puţin unde s-a dus!... Am putea să-l căutăm... Dar 
aşa nu mai avem nicio nădejde să-l putem regăsi vreodată, zise Felicia 
cu lacrimi în ochi. 

— Ce putem să facem? îi răspunse Billy. El a fost întotdeauna un 
om ciudat şi trebuie să mărturisesc că m-am aşteptat să dispară într-o 
bună zi tot aşa cum a venit. 

— Nu ţi-a spus niciodată unde are de gând să plece? 

Billy clătină capul. 

— Niciodată! 

Când John Smith se întoarse din tabăra minerilor, contesei de 
Martigny şi Feliciei nu le rămase altceva de făcut decât să se întoarcă 
la Sidney, fără să fi dat de urma Crestatului. 

Le veni foarte greu să plece fără să-l fi văzut şi Felicia, rezemându- 
şi capul de umărul mamei sale, începu să plângă amar. 

— Nu mi-e dat să-mi găsesc fericirea, mamă! Soarta e tot atât de 
neîndurătoare cu mine, cum a fost şi cu tine. Loviturile ei grozave 
ameninţă să mă doboare cu desăvârşire, să-mi sfâşie sufletul! 

Dolores ar fi vrut s-o mângâie, dar nu fu în stare să spună niciun 
cuvânt. 

Se căia din tot sufletul că îi vorbise Feliciei de îndoiala ei şi că prin 
aceasta îi pricinuise şi fetei chinuri sufleteşti atât de grozave. 

La întoarcere nu vorbiră aproape defel. 

Mâna destinului apăsa greu asupra lor. 

La cârciuma lui Sam făcură iar un popas. Birtaşul le ieşi cu bucurie 
în cale şi când se apropie de ele, le zise: 

— Cred că vă va interesa dacă vă voi spune că Jack cel Roşu l-a 
întâlnit pe Crestat la Sidney. L-aţi aşteptat degeaba în tabăra 
minerilor. 

Billy, care le însoţise pe Dolores şi pe Felicia, se apropie îndată de 
Sam şi-l întrebă: 

— Unde e Jack cel Roşu, Sam? Ce ştiri a adus din partea 
prietenului meu? 

— Jack a plecat ieri înapoi în tabără. Dar m-a însărcinat să-ţi spun 
salutari din partea Crestatului, pe care n-ai nevoie să-l mai aştepţi, 
căci nu se va mai întoarce. 

Faţa lui Billy luă o expresie de adâncă mâhnire şi întorcându-se 
spre Dolores şi Felicia, zise trist: 

— Îmi pare nespus de rău de dânsul. A fost un tovarăș şi un prieten 
foarte credincios şi bun. Am bănuit însă că nu se va mai întoarce şi 
acum nici eu nu mai am chef să rămân singur în munţi. 

Felicia aproape nici nu luă în seamă cuvintele lui Billy, ci 
adresându-se birtaşului, îl întrebă cu înfrigurare: 

— Povesteşte mi, te rog, tot ce a vorbit Jack... Unde l-a întâlnit pe 

Crestat? 

— Într-un birou unde se angajează marinari, în portul Sidney. 

— Într-un port unde se angajează marinari?... repetă Dolores. Are 
oare de gând să se angajeze pe un vapor? 

— Ai ghicit, doamnă, aşa este. 

— Jack a aflat încotro a plecat? 

Birtaşul dădu din cap. 

— Jack a aflat şi altele de la dânsul. A stat multă vreme de vorbă 
cu el într-o cârciumă din port şi cu prilejul acesta Crestatul n-a fost 
aşa de tăcut cum era de obicei. 

— Atunci, spune-ne şi nouă încotro a plecat? 

— Spre America. 

Contesa de Martigny şi Felicia schimbară din nou o privire 
întrebătoare şi repetară: 

— Spre America?... 

— Da, întări birtaşul. I-a spus lui Jack că are de îndeplinit o 
misiune foarte importantă, aşa că nu mai poate rămâne aici ca miner. 

— Foarte ciudat! murmură Dolores. 

Felicia întrebă: 

— Ce misiune poate fi aceea de care a vorbit? 

Sam dădu din umeri. 

— În privinţa aceasta nu i-a spus nimic lui Jack, dar trebuie să fie 
ceva de mare însemnătate, ceva ce îl atinge de aproape, căci ochii îi 
luceau de ură şi avea pumnii încleştaţi. I-a vorbit cam în felul acesta 
lui Jack: „Trebuie să ies iar la iveală şi să mă răzbun. Am vrut să uit 
tot ce s-a petrecut odinioară, să-mi duc mai departe viaţa ticăloasă în 
munţii Australiei, unde mă refugiasem, dar soarta a hotărât altfel. 
Trebuie să mă răzbun pentru tot ce mi s-a făcut şi răzbunarea mea va 
fi îngrozitoare. 

Fără să-şi dea seama, Felicia luă mâna mamei sale şi se lipi strâns 
de ea. 

Nu mai îndrăzni să vorbească şi chiar Dolores rămase tăcută, 
cugetând asupra cuvintelor pe care le auzise. 

Billy însă clătină încet capul şi murmură: 

— Întotdeauna am bănuit că o povară grea îi apasă sufletul şi îl 
chinuieşte. Dar dacă va găsi calea cea bună, asta e altă întrebare... 

Dolores se uită la copila ei cu o privire plină de dragoste adâncă şi 

şopti: 

— Dumnezeu să-l îndrepte pe calea cea bună. 

Felicia zise plângând: 

— Acum sunt încredinţata că presupunerile noastre sunt adevărate, 
mamă. Dar când... când vom avea dezlegarea acestei taine? 

Contesa de Martigny o strânse pe Felicia la pieptul ei şi îi spuse în 
şoaptă: 

— Dacă va vrea Dumnezeu... în curând, scumpa, mea copilă, foarte 
curând... De aceea nu pierde nădejdea şi să îndurăm mai departe ceea 
ce ne va aduce destinul. 

Tânăra fată îşi înălţă trupul, îşi şterse lacrimile şi zise cu hotărâre: 

— Dacă va vrea Dumnezeu, atunci tot voi avea parte de fericire. 

Cu această credinţă în suflet, se întoarseră la Sidney, de unde peste 
câteva zile aveau să plece înapoi în patrie. 

Contele Axel de Martigny ajunse cu bine la fort şi se prezentă 
comandantului. 

— Ai venit singur? îl întrebă acesta mirat, văzându-l fără niciun 
însoțitor. 

— Am plecat cu un camarad, dar acesta a rămas în urmă. 

— A căzut de oboseală? 

— Da, răspunse contele de Martigny şi povesti cele ce se 
întâmplaseră cu Cekov. 

Căpitanul avu numai un zâmbet nepăsător şi zise rece: 

— Fără îndoială că-l va lua dracul pe drum. 

— Mi-a spus că-şi va da toată silința să mă urmeze. 

— E un recrut prost şi nu ştie ce vorbeşte. Să meargă prin pustiu cu 
picioarele umflate şi desculţ nu e treabă aşa de uşoară cum îşi 
închipuie el şi nici chiar sălbaticii de berberi nu sunt în stare să facă 
un asemenea marş. Putem să-l trecem liniştiţi pe lista celor pierduţi, 
căci hienele şi şacalii îi vor roade oasele. 

Contelui de Martigny i se îngădui să se odihnească. Avea să rămână 
două zile la fort, apoi se va întoarce însoţit de o patrulă mai 
puternică. 

Deocamdată se duse în sala cea mare în care dormeau soldaţii. 

Toate paturile erau ocupate, căci pe fiecare era întins câte un legionar, 
moleşit de căldură şi moţăind. 

Căldura care domnea pretutindeni era înăbuşitoare. 

Axel de Martigny îşi luă ranita din spinare şi se aşeză pe un scaun, 
lângă o masă. 

Cu tot marşul pe care îl făcuse, nu era obosit defel. Dimpotrivă, era 
prea treaz încă, din pricină că creierul îi lucra neîncetat. 

Nu-i ieşea din cap tot ce auzise de la Cekov şi se gândea neîncetat 
la sora lui. 

De soarta care îl lovise pe dânsul cu atâta neîndurare nu se plânsese 
niciodată, îl mişcase însă adânc nenorocirea surorii lui. 

Sărmana fată fusese părăsită de către un ticălos, după ce o lăsase cu 
un copil. Apoi fusese ademenită de acest Cekov ca atracţie a unui bar 
şi în cele din urmă şi acest nemernic o prădase de tot ce agonisise cu 
atâta greutate şi înjosire! 

Toate acestea a fost nevoită să le îndure surioara lui, fiinţa aceea 
blândă şi dulce, fata aceea atât de frumoasă, care nu cunoscuse 
niciodată greutăţile vieţii! 

Fără îndoială că acum îndura iar sărăcie şi lipsuri, că avea nevoie 
de ajutor! 

Axel se simţi vinovat faţă de dânsa. 

Odinioară, când nenorocirea se abătuse atât de năprasnic asupra 
familiei for, când tatăl lor îşi curmase singur viaţa, el n-ar fi trebuit să 
plece în lume, ar fi trebuit să rămână acasă şi să-şi ocrotească sora, 
care pe atunci era încă o copilă. 

Aceasta ar fi fost datoria lui şi el nesocotise această datorie. 

Nu numai acum, ci şi înainte avusese remuşcări şi îşi făcuse 
mustrări aspre şi de aceea se socotea vinovat. 

Nu mai auzise nimic despre dânsa şi nici el nu-i dăduse un semn de 
viaţă, dar astăzi o voce lăuntrică îl îndemna să-i scrie. Adresa ei o 
aflase da la Cekov, aşa că putea să-i trimită o scrisoare. Poate şi el va 
pieri în vreo expediţie primejdioasă cu toate pe care le întreprindeau 
legionarii şi atunci sora lui va avea cel puţin un ultim salut de la 
dânsul. 

Scoase un carnet din raniţă, rupse din el mai multe foi şi începu să 
scrie: 

Vă îmbrăţişează cu toată dragostea, pe tine şi pe fata ta, 
Al tău frate, Axel.” 


Contele mai citi o dată tot ce scrisese, găsi că e cam puţin, dar nu 
fu în stare să aştearnă pe hârtie tot ce simţea în sufletul său. 

Dacă va avea fericirea să-şi revadă sora, atunci îi va putea povesti 
tot şi va găsi cuvintele potrivite pentru ai spune cele ce trebuiau spuse 
în astfel de împrejurări triste. 

Axel de Martigny se duse la cantina fortului să cumpere un plic. 
Pentru a scrie adresa, contele luă loc la o masă la care mai şedea un 
legionar, care îi urmărea toate mişcările şi când isprăvi de scris, îl 
întrebă: 

— Trimiţi ştiri acasă? 

Acasă?... Mai avea el casă... mai avea patrie? Da, o va regăsi la 
sora lui. 

Dădu deci din cap, în semn de încuviinţare, apoi închise plicul şi îl 
strecură în buzunarul tunicii lui. Când se va întoarce la Sidi-bel-Abbes 
va arunca scrisoarea la cutie. 

Neavând chef să se întoarcă în dormitorul soldaţilor, luă un pahar 
cu vin de la tejghea şi se aşeză iar la masă. 

Camaradul său făcu din nou o încercare să înceapă o convorbire cu 
dânsul şi-l întrebă: 

— Ai venit de la fortul vecin? 

— Da, am făcut un marş de legătură. 

— Urât marş, nu-i aşa? 

— N-a fost mai urât şi mai greu decât celelalte. Cu vremea ne 
deprindem cu ele. Cred că nu voi mai avea multe de făcut, căci în 
curând expiră termenul de serviciu pentru mine. 

— Eşti fericit. 

— Mă invidiezi? 

— Mai întrebi? 

— Se vede că mai ai mult de servit. 

— O veşnicie. 

— De unde eşti? 

— Sunt suedez. 

— Dacă vrei, poţi să-mi spui şi numele tău. 

— Mă numesc Sven Alvesten. 

— Pe mine mă cheamă Perrol. Ce te-a adus în Legiune? 

Suedezul făcu un gest de împotrivire. 

— Nu mă mai întreba. Spune-mi mai bine cum aş putea scăpa de 
aici. 

— Când îţi vei fi făcut timpul de serviciu, te vor lăsa să pleci. 

— Nu pot aştepta atât de mult. Mi-e cu neputinţă să mai îndur 
viaţa asta păcătoasă. Aici nu suntem trataţi ca oameni, ci ca nişte vite. 
Afară de asta şi camarazii, unul mai rău ca celălalt. 

— Te-ai aşteptat cumva să găseşti în Legiune oameni de treabă? 

— Asta nu, dar nici aşa de răi nu mi i-am închipuit. 

— Va trebui să te deprinzi cu dânşii. 

— Niciodată nu mă voi putea deprinde. Îndată ce se va ivi un prilej 
bun, voi spăla putina. 

— Vei fi prins, te vor vâri în batalionul de corectie şi te vor chinui 
de moarte! 

— Doar au reuşit şi alţii să fugă! 

— Numai când au avut ajutor de afară. 

— La un astfel de ajutor nu mă pot aştepta. 

— Atunci nici nu te mai gândi la fugă, căci te vei nenoroci şi mai 
mult. Eu am încercat o dată, dar n-am reuşit şi urmările au fost atât de 
îngrozitoare încât sfătuiesc pe oricine să nu facă astfel de încercări. 

Tăcură câtva timp, şi Sven Alvesten rămase dus pe gânduri. 
Deodată îl întrebă iar pe Perrol: 

— Ia spune, când îţi vor da drumul, ai vrea să mă ajuţi şi pe mine 
să scap de aici? 

Contele de Martigny zâmbi. Suedezul îl cunoştea abia de o jumătate 
de oră şi i se adresa cu o cerere atât de anevoioasă. Pesemne că 
înfăţişarea lui mai insufla încă încredere. 

— Spre a-ţi putea da un ajutor, ar trebui ca întâmplarea să facă 
astfel, să te afli în aceeaşi garnizoană din care m-ar elibera pe mine, 
căci numai dintr-un oraş ar putea să reuşească fuga, din pustiu 
niciodată. 

— Şi dacă întâmplarea ar face totul aşa cum ar trebui ca să pot 
fugi? 

— Atunci îţi voi da ajutor, dar aici nu e locul să vorbim despre 
planuri de dezertare, căci pereţii au urechi. 

— Atunci hai să golim paharele şi să mergem în curte. 

— Eşti atât de grăbit? 

— Sunt atât de neliniștit şi nerăbdător, cum nici nu-ţi poţi închipui. 
Dacă nu mi-e îngăduit să sper că suferitele mele se vor sfârşi în 
curând, atunci simt că puterile mă vor părăsi şi voi alege un drum de 
scăpare de la care nu mă va putea opri nimeni şi anume: moartea! 

Axel de Martigny se uită cu luare-aminte la suedez. 

Acesta avea o faţă simpatică şi frumoasă, dar pe care erau întipărite 
cute adânci ce arătau suferință şi durere sufletească. 

Orice l-ar fi împins să caute un refugiu în Legiunea Străină, se 
vedea totuşi că era un om cumsecade. 

Contele îşi bău paharul cu vin, apoi se ridică şi zise: 

— Hai să mergem. 

leşiră în curte şi se aşezară lângă un zid de care se rezemată cu 
spatele. 

— Aşadar, vrei să fugi neapărat? continuă Axel de Martigny 
convorbirea începută în cantină. 

— Da, trebuie să încerc să scap din iadul acesta. Vreau să-mi revăd 
patria şi pe... 

Nu-şi isprăvi vorba, dar contele de Martigny îşi închipui că vruse să 
pronunțe un nume. Din cuvintele suedezului se ghicea toată 
deznădejdea de care se simte cuprins orice legionar la un moment dat. 

— Peste vreo paisprezece zile va veni schimbul şi atunci vom pleca 
la Sidi-bel-Abbes. Cel puţin aşa am auzit: că vor veni detaşamente de 
cavalerie în locul nostru. Şi de la Sidi-bel-Abbes e încă departe până la 
coasta mării, dar în orice caz de acolo se va putea ajunge mai uşor. 

— Vrei neapărat să mai rămâi timpul pe care îl ai de servit? 

Contele dădu din umeri. 

— Nu ştiu încă. M-a apucat de câtva timp un dor, care mă face să 
nu mai am răbdare şi tare aş vrea să-mi recâştig mai curând libertatea. 
E adevărat că nu mai am decât o jumătate de an până la eliberare, dar 
câte nu se pot întâmpla în şase luni?! Fiece zi îmi poate aduce 
moartea şi atunci totul s-a sfârşit. 

— Hai să încercăm să fugim amândoi. 

— Poate mă voi hotărî... 

— Spune mai bine îndată da... 

— Voi vedea dacă se va ivi la Sidi-bel-Abbes vreun prilej. 
Deocamdată nu-ţi pot spune decât atât. 

Rămaseră deci astfel înţeleşi. 

Mai statură apoi încă multă vreme de vorbă, povestind fiecare ce 
îndurase de când se afla în legiune. 

— Am fost pretutindeni unde sunt posturi de-ale Legiunii Străine, 
istorisi Axel de Martigny, până şi la Tonking şi în Siria, unde am 
luptat împotriva druzilor. E o adevărată minune că până acum am 
scăpat viu şi nevătămat. Poate vrea soarta să-mi pot reface iar viaţa şi 
să-mi revăd patria. 

Spunând aceste cuvinte, se gândea la Dolores. 

— Şi eu mai nădăjduiesc în fericire, zise şi Sven Alvesten şi se 
gândi la Karin Rystrom. 

Ceea ce auzise Axel de Martigny, se adeveri: Postul lor fu schimbat 
de către un detaşament de cavalerie şi asta se întâmplă chiar înainte 
de întoarcerea lui la fortul căruia aparţinea. Plecă, deci, chiar cu 
compania din care făcea parte şi suedezul, aşa că cei doi legionari 
rămaseră împreună. 

Detaşamentul de schimb aduse o raniţă şi o puşcă pe care le găsise 
în pustiu. Fără îndoială că erau lucrurile lăsate de Cekov. 

Axel de Martigny află de aceasta şi rămase încredinţat că Cekov îşi 
găsise moartea în pustiu, drept pedeapsă pentru toate nelegiuirile lui. 

La Sidi-bel-Abbes, contele şi Sven Alvesten avură o surpriză 
plăcută, aflând că batalionul lor va pleca mai departe la Oran. 

Când aflară această ştire, se uitară lung unul la altul şi îşi făcură un 
semn din cap. 

— Putem avea speranţă. 

— Cred că de acolo ne va fi mai uşor. 

— Vasăzică te-ai hotărât să vii şi tu cu mine? 

— Da. 


174. Planuri de viitor 


Era de la sine înţeles că în timpul cât dură călătoria spre patrie, 
contesa de Martigny şi Felicia nu vorbiră decât despre planurile lor de 
viitor. 

— Ce vom face când ne vom întoarce la Marsilia, mamă, întrebă 
tânăra fată. Nădejdea pe care am avut-o să aflăm ceva hotărât în 
privinţa tatălui meu, nu s-a împlinit, aşa că nu pot să fac ceea ce aş fi 

dorit din toată inima şi anume: să-i scriu lui Bob că amândoi eram pe 
cale să ne nenorocim din pricina unei neînţelegeri, dar că acum s-a 
făcut lumină şi că ne vom putea bucura de fericirea iubirii noastre. 
Trebuie să mai aşteptăm... 

Dolores dădu grav din cap şi răspunse: 

— Da, scumpă mea copilă, nu ne rămâne altceva de făcut decât să 
aşteptăm, dacă întâmplarea sau destinul vor face lumină în întunericul 
care ne înconjoară. 

— Dacă Dumnezeu va vrea ca inimile noastre, a mea şi a lui Bob, să 
fie unite pentru toată viaţa, atunci trebuie să reuşim. Se va face în 
sfârşit lumină în afacerea aceasta atât de misterioasă şi întunecată. 

— Şi eu am nădejdea asta, Felicia. Ştii doar că nu urmăresc altă 
țintă în viaţă, decât să te văd pe tine fericită. 

Felicia se lipi drăgăstoasă de mama ei şi şopti: 

— Şi eu aş vrea ca şi tu să fii fericită, scumpa mea mamă şi voi face 
tot ce-mi va sta în putinţă, căci până acum n-ai avut parte decât de 
nenorociri şi suferinţe. 

— Le-am îndurat cu dragă inimă ca să-ţi fac ţie o copilărie fericită, 
iubita mea Felicia. Dar acum am pierdut tot şi nu ştiu ce se va 
întâmpla mai departe. 

Felicia ascultă uimită şi o întrebă pe contesă: 

— Ce vrei să spui cu asta, mamă? 

Deodată îşi aminti însă de tot ce se petrecuse la Marsilia şi continuă 
cu înfrigurare: 

— Prin focul care a nimicit barul „Valencia” ai pierdut toată 
averea? 

— Da, Felicia, am pierdut tot, răspunse Dolores şi îi povesti fetei 
despre înşelăciunea lui Cekov. 

Se tulbură atât de tare răscolind toate aceste întâmplări triste, încât 
Felicia o rugă: 

— Linişteşte-te, mamă, nu-ţi mai face atâtea griji pentru viitor. Am 
învăţat doar destul la pension, ştiu multe, aşa că nu-mi va fi greu să 
găsesc o ocupaţie şi voi putea contribui şi eu la întreţinerea noastră. 
După cum vezi, situaţia nu e chiar atât de gravă după cât se părea. 
Sunt alţii mai nenorociţi decât noi. 

Adânc mişcată, Dolores o cuprinse în braţe şi o strânse cu dragoste 
la pieptul ei. 

— Buna şi scumpa mea copilă, vrei într-adevăr să-mi dai şi tu 
ajutor? 

— Asta se înţelege de la sine, mamă. Până acum ai îngrijit tu de 
mine şi cu multe jertfe ai făcut astfel încât am putut duce o viaţă de 
prinţesă. Acum a venit timpul să mă arăt şi eu recunoscătoare şi o voi 
face din toată inima. Sunt fericită că îţi voi putea da astfel o dovadă a 
dragostei şi recunoştinţei mele. 

În ochii contesei de Martigny se ivi o lucire de adâncă bucurie şi 
mulţumire sufletească. 

— Ah, scumpa mea copilă, nici nu bănuieşti cât de fericită mă faci 
prin aceste cuvinte ale tale. Mi-a fost atât de teamă de ceasul acesta, 
când va trebui să-ţi spun toată nenorocirea noastră! 

— Ai crezut, poate, că ţin atât de mult la luxul cu care am fost 
înconjurată până acum, mamă? 

Dolores îi răspunse cu durere: 

— Eşti tânără, Felicia, şi eu am fost de vârsta ta, când mi s-a 
întâmplat nenorocirea, când am fost aruncată pe drumuri, fără să ştiu 
încotro să apuc şi ce să fac. Am suferit îngrozitor din pricina lipsurilor 
de tot felul şi a sărăciei. 

— Tu n-ai avut o mamă, aşa cum am eu, răspunse Felicia, uitându- 
se cu multă dragoste la contesa de Martigny. Eu nu sunt singură, aşa 
ca orice s-ar întâmpla, vom fi două care să purtăm povara şi atunci 
aceasta nu va fi atât de grea. 

Dolores era atât de mişcată, încât nu fu în stare să vorbească. 
Tăcută, strânse numai mâna copilei ei scumpe. 

Nici nu-i venea să creadă că lucrurile luaseră o întorsătură cu totul 
alta decât se aşteptase în ceasurile de grea cumpănă prin care trecuse. 

Legătură între ea şi fiica ei părea să devină şi mai strânsă decât 
fusese până atunci. 

Aceasta era o fericire fără margini, cum nici n-ar fi visat. 

În faţa acestei fericiri dispăreau toate grijile şi suferinţele. 

După o tăcere de câteva clipe, contesa de Martigny zise, cu un 
suspin de uşurare: 

— Da, scumpa mea copilă, ai dreptate; orice s-ar întâmpla, noi vom 
duce împreună povara vieţii şi o vom purta cu curaj şi speranţă într- 
un viitor mai bun. 

Apoi spuse Feliciei că în locuinţa ei are multe lucruri de preţ, pe 

care le va vinde şi va lua o locuinţă mai mică, mai modestă, în care se 
vor restrânge pe cât se va putea. 

Felicia se învoi cu toate propunerile mamei sale. 

În sufletul ei era nespus de mulţumită că, în sfârşit, mama ei 
scăpase de viaţa înjositoare pe care fusese nevoită s-o ducă până 
atunci. 

— Dar spune-mi mamă, nu-i aşa că vom face mai departe cercetări 
pentru regăsirea Crestatului, pentru dezvăluirea tainei care îl 
înconjoară şi pentru a afla ce este cu mâna lui mutilată? 

— Negreşit, Felicia, căci amândouă nu vom putea găsi linişte, până 
când nu vom dezlega această taină. 

— Lui Bob nu-i voi scrie încă nimic despre toate aceste întâmplări, 
căci l-ar neliniști prea mult, continuă Felicia. 

— Dar dacă i-ai scrie, poate ne-ar da şi el ajutor să facem lumină în 
această afacere. 

Gânditoare, Felicia privi câteva clipe în gol, apoi dădu din cap şi 
răspunse: 

— Ai dreptate. El ar putea afla dacă într-adevăr tatăl său a făcut o 
operaţie la un chirurg, pentru a îndepărta cicatricea rănii de la mână. 

— În orice caz va mai trece multă vreme, până când vom găsi 
linişte, Felicia. Îmi pare rău pentru tine, scumpa mea, copilă. Dacă nu 
ți-aş fi vorbit de toate îndoielile mele, acum ai putea fi liniştită, dar 
aşa, prin neprevederea şi graba mea de a-ţi vorbi, am stârnit o 
adevărata furtună în sufletul tău şi mi-e teamă să nu te doboare. 

Felicia zâmbi. 

— Doar sunt fiica ta, mamă! Şi aşa cum te-ai luptat tu cu destinul 
neîndurat, tot aşa mă voi lupta şi eu. Nu mă voi lăsa înfrântă, cu atât 
mai puţin cu cât am nădejdea că-mi voi găsi încă fericirea alături de 
Bob. 

Contesa de Martigny îşi împreună mâinile şi murmură: 

— Îţi doresc din tot sufletul să n-ai nicio dezamăgire, scumpa mea 
Felicia. 

Dar încrederea Feliciei era nestrămutată, aşa că urmă cu ochii 
sclipitori: 

— Dacă Bob mă iubeşte atât de mult cum mi-a spus întotdeauna şi 
dacă viaţa fără mine nu mai are niciun farmec pentru dânsul, atunci 
va face tot ce-i va sta în putinţă să cucerească fericirea noastră. Când 

ne vom întoarce la Marsilia, sper să găsesc ştiri de la dânsul. 

— Dar dacă te înşeli, Felicia? 

O umbră de mâhnire se aşternu pe faţa frumoasă a Feliciei. 

— De ce crezi că m-aş putea înşela, mamă? 

Dolores scoase un suspin adânc. 

— Ştii doar, copila mea dragă, ce dezamăgiri grozave am avat în 
viaţa mea şi vei înțelege cât de mult a fost zdruncinată încrederea mea 
în dragoste şi credinţă. S-ar putea întâmpla ca Bob să se supună 
voinţei tatălui său şi crezând că tu eşti sora lui, să renunţe la orice 
speranţă de a se putea căsători cu tine. 

— Dacă ar fi aşa, mamă, atunci aş şti că Bob nu mă iubeşte aşa cum 
am crezut. 

— Şi ce-ai face atunci, copila mea? 

Adâncită în gânduri, Felicia îşi îndreptă privirea spre largul mării. 
Multă vreme nu dădu niciun răspuns, însă tremurarea nervoasă a 
buzelor, îi trăda contesei de Martigny ce se petrece în sufletul fetei. 

Dolores se simţi cuprinsă de o milă adâncă pentru Felicia, dar nu fu 
în stare să-i spună niciun cuvânt de mângâiere, ci aşteptă întâi un 
răspuns din partea copilei sale. În sfârşit, Felicia se reculese şi zise: 

— Deocamdată n-are niciun rost să-mi frământ creierul cu lucruri 
atât de îndepărtate. De cele mai multe ori în viaţă, totul se petrece 
altfel de cum pot prevedea oamenii. O hotărâre de mare însemnătate 
pentru viaţa noastră, va cădea peste câteva zile, mamă, aşa că trebuie 
să aşteptăm cu răbdare pentru a vedea pe ce cale ne îndreaptă 
destinul. 

Felul hotărât şi calm în care îi vorbise Felicia, îi făcu plăcere 
contesei de Martigny şi deodată îşi văzu fata într-o lumină cu totul 
nouă. Cu toate acestea, inima ei de mamă se încleştă, gândindu-se la 
viitorul atât de nesigur şi întunecat. 

Deocamdată Felicia mai purta în sufletul ei feciorelnic credinţa în 
fericire. Dar nu se va schimba totul când visurile îi vor fi spulberate, 
când va afla că Bob Wilkens nici nu se mai gândeşte la dânsa, nu 
numai în credinţa că Felicia e sora lui, dar şi fiindcă ea e fiica contesei 
blonde din Marsilia? 

Totuşi Dolores nu îndrăzni să-i vorbească Feliciei de aceste gânduri 
chinuitoare, ca să nu-i întristeze şi mai mult sufletul. 

Până când nu se va dezvălui taina, ea nu putea face nimic pentru 

fericirea fiicei sale. Era nevoită să lase totul în voia sorții. Dar prea 
slabă îi era nădejdea în fericire 


175. Progres 

În ziua aceea veniseră numai puţini oameni la lucru şi chiar şi 
aceştia fuseseră nevoiţi să se furişeze în fabrică printr-o intrare 
dosnică, căci camarazii lor, care se adunaseră la intrarea principală, 
nu i-ar fi lăsat să treacă. 

Greviştii care rămăseseră afară, îi ocărau pe cei care reluaseră 
lucrul, strigându-le cu dispreţ, că sunt nişte sclavi necredincioşi şi 
trădători ai cauzei muncitoreşti şi le aruncară tot felul de cuvinte 
batjocoritoare. 

Dar şi printre cei de afară erau mulţi care se săturaseră de grevă, 
care ar fi reluat cu bucurie lucrul, spre a putea duce familiilor lor 
hrana de toate zilele. 

Ici-colo muncitorii începură să murmure, să-şi spună părerile. 
Îndată însă ce începeau să vorbească astfel, apărea Roger Hallier, care 
îl îmbărbăta şi îi sfătuia să nu se lasă învinşi. 

— E adevărat că deocamdată trebuie să răbdăm de foame câteva 
zile, le strigă el. Dar ne vom ajunge scopul şi atunci vom mânca cu 
atât mai bine. 

Un strungar bătrân clătină îngrijorat capul. 

— Mie nu-mi vine să cred. Frank Wilkens e la spital, un altul va lua 
conducerea şi va angaja lucrători noi, aşa că noi vom rămâne de-a 
binelea pe drumuri. 

— N-avem decât să nu-i lăsăm pe lucrătorii cei noi să intre. 

— Ai de gând să-i opreşti? 

Roger Hallier îşi înălţă trupul şi strigă cu înverşunare: 

— Da, eu îi voi opri! 

— Nu vezi poliţiştii de colo?... Nici n-ai să apuci să deschizi gura şi 
te vor închide. Crede-mă că n-au să stea mult la gânduri, căci abia 
aşteaptă să înceapă tulburările, ca să pună mâna pe noi. 

Tot mai mulţi lucrători se arătară de aceeaşi părere cu bătrânul 
strungar şi la un moment dat se părea că greva avea să se potolească 
de la sine, când deodată apăru la poartă directorul Smith şi se 
îndreptă spre Roger Hallier, spunându-i: 

— Vino, te rog, cu mine; noul şef al uzinelor vrea să vorbească cu 
dumneata. 

Capul greviştilor se întoarse spre ceilalţi muncitori şi le zise: 

— Aşteptaţi-mă, mă voi întoarce repede. Vreau numai să aud ce are 
să-mi spună noul şef. 

Când plecă pe urma directorului, tocmai veni şi maşina care-l 
adusese pe Bob Wilkens la fabrică 

Acesta pătrunse printr-o altă intrare în clădirea direcţiei şi intră în 
biroul tatălui său. 

Se opri în mijlocul încăperii şi se uită în jurul său. Din camera 
aceasta va conduse el de azi înainte marea întreprindere. Cu pasul pe 
care îl făcuse, pusese stăpânire pe moştenirea lui, dar această 
moştenire era şubredă şi putredă. 

Bob scrâşni din dinţi şi îşi încleştă pumnii. 

— O voi întări din nou, o voi readuce la ceea ce a fost, îşi zise el cu 
hotărâre. Dar pentru cine?... Nu pentru mine, ci pentru însăşi 
întreprindere şi pentru oamenii pe care îi hrăneşte, cărora le dă 
pâinea de toate zilele. 

Bob Wilkens luă loc în faţa biroului la care şezuse atâta vreme tatăl 
său şi apăsă pe butonul soneriei, să cheme un servitor. 

Acesta aflase de schimbarea conducerii, aşa că întrebă respectuos 
pe noul şef ce doreşte. 

— Să vină electromonteurul Hallier la mine, răspunse Bob. 

Roger Hallier aştepta în sală, aşa că intră îndată în birou. 

Se uită curios la Bob Wilkens, apoi privirile celor doi bărbaţi se 
încrucişară. Aceea a lui Bob era aspră şi cercetătoare, însă nu 
duşmănoasă. 

Apoi Bob Wilkens îi arătă un scaun lângă birou, îl pofti să ia loc şi 
începu să-i vorbească în limba franceză: 

— În urma îmbolnăvirii neaşteptate a tatălui meu, am fost nevoit să 
iau conducerea uzinelor. Sunt deci aici ca locţiitor al lui şi te-am 
chemat spre a trata cu dumneata despre încetarea grevei. Eşti dispus 
să stai de vorbă cu mine în chestiunea asta? 

Roger Hallier, plăcut surprins când îl auzi pe Bob vorbindu-i în 
limba lui maternă, pe de altă parte plăcându-i felul deschis şi sincer al 
lui Bob Wilkens, dădu din cap şi zise împăciuitor: 

— Nici nu vrem altceva decât să tratăm. 

— Voi cereţi o urcare a salariului de doi cenți pe oră. 

— Da. 

— Presupun că înţelegi că această cerere nu poate fi îndeplinită? 

Roger Hallier dădu din umeri, apoi puse şi el la rândul lui 
întrebarea: 

— Tatăl dumitale a părăsit definitiv conducerea întreprinderii? 

— Dacă nu se va însănătoşi, voi rămâne eu în locul lui. 

— Asta voiam să ştiu. 

— De ce te interesează? 

Roger Hallier răspunse nehotărât: 

— Numai aşa, pentru a putea vedea limpede toată această afacere. 

— Bine, să continuăm dar. După cum ţi-am spus, direcţiunea nu 
poate îndeplini cererea greviştilor, dar vreau să vă ofer alt avantaj. 
Acum e vorba să lucrăm cu înverşunare, dacă se poate chiar în două 
serii, sau cel puţin să facem câteva ore suplimentare în fiecare zi. 
Până acum, aceste ore suplimentare nu se plăteau mai mult decât cele 
obişnuite; eu însă vă voi da pentru această muncă în plus suplimentul 
de salariu cerut de voi. Dacă se va lucra aşa cum aştept de la voi, 
situaţia întreprinderii se va îmbunătăţi în curând şi dacă această 
îmbunătăţire va avea loc, ne vom întruni înc-o dată şi vom sta de 
vorbă despre mărirea salariului. Aceasta însă numai dacă îţi vei 
chema camarazii la lucru fără nicio întârziere. Ei, ce zici te învoieşti? 

— Propunerea dumitale e dreaptă. 

— Atunci ne-am înţeles? 

— Trebuie să mai vorbesc întâi cu camarazii mei. 

— Bine. Acum încă ceva. Ţi-ai dat examenul de maistru? 

— Da. 

— Ascultă-mă atunci. Prin ceea ce-ţi voi spune nu vreau să te atrag 
cu vorbe frumoase şi nici să te cumpăr. Eşti liber să aperi ca şi până 
acum interesele camarazilor dumitale. Îţi ofer însă postul de şef de 
atelier, pentru că te socotesc un muncitor bun şi priceput. 

— Îţi mulţumesc, dar nu pot primi, căci camarazii mei vor crede că 
m-am vândut dumitale. 

Bob Wilkens îi întinse mâna şi îi zise: 

— Răspunsul dumitale îmi face plăcere, căci îmi dovedeşte că eşti 
un om vrednic de încredere. Când poţi să-mi dai răspunsul că se va 
relua lucrul? 

— Mă duc chiar acum la tovarăşii mei şi peste cel mult un ceas mă 
întorc înapoi. 

Roger Hallier se ridică de pe scaun şi părăsi biroul. 

Pe când cobora scara, se gândi în sinea lui:. 

— Pe Frank Wilkens l-am dat gata. Atacul de apoplexie care l-a 
lovit a fost numai o urmare a emoţiilor pe care i le-a pricinuit greva. 
Aşadar mi-am ajuns scopul şi am răzbunat-o pe mama. Acum pot să 
potolesc iar greva, căci pe tânărul Wilkens n-am de ce să-l urăsc şi nu 
pot să-l fac răspunzător de ticăloşia tatălui său. El pare să fie un om cu 
sufletul deschis şi cinstit, care nu vrea decât binele nostru, aşa că îi 
voi da tot ajutorul să ridice iar întreprinderea. 

Camarazii lui Hallier îl aşteptau cu nerăbdare şi îi puseră tot felul 
de întrebări, când îl văzură apărând iar în mijlocul lor. 

— Am stat de vorbă cu şeful cel nou. 

— Şi la ce rezultat ai ajuns? 

— Veniţi cu toţii în sala de montaj şi acolo vă voi spune tot. 

Roger Hallier porni înainte şi toată ceata îl urmă, trecând prin 
poarta cea mare a fabricii. 

Ajungând în sala de montaj, se urcă iar pe o ladă şi tinu o 
cuvântare lungă şi aprinsă, prin care îi convinse pe muncitori că cel 
mai bun lucru ce au de făcut este să-şi reia activitatea. 

— Asta e şi părerea mea, strigă bătrânul strungar. 

Roger Hallier se dădu jos de pe lada pe care se urcase şi puse în 
funcţiune sirena electrică care chema muncitorii la lucru. Sunetul ei se 
răspândi în zadar, căci după câteva minute toţi lucrătorii erau la 
locurile lor şi toate atelierele începură să răsune de zgomotul 
marinilor şi uneltelor, mânuite cu râvnă de lucrătorii potoliţi. 

Roger Hallier se întoarse iar în clădirea direcţiei şi intră în biroul 
lui Bob Wilkens. 

— Te-ai şi întors? 

— Da. 

— Cu ce răspuns? 

Roger Hallier se îndreptă spre fereastră, o deschise şi zise: 

— Ascultă! 

— Maşinile merg iar, se lucrează?... 

Monteurul dădu din cap, zâmbind: 

— Se lucrează din răsputeri şi vom câştiga în scurtă vreme tot ce 

am pierdut.. 

— Îţi mulţumesc, îi zise Bob mişcat şi amândoi îşi strânseră mâinile 
cu putere, ca doi buni prieteni. 

— Acum mă duc şi eu la lucrul meu, mai zise Roger Hallier şi plecă 
din birou.. 

Abia ieşise, când directorul general Smith se năpusti în birou şi 
strigă emoţionat: 

— Greva s-a potolit! Bravo, mister Wilkens! Te felicit. Acum vom 
putea merge mai departe. 

Faţa lui Bob Wilkens rămase foarte serioasă. 

— Da, deocamdată putem lucra mai departe, dar tot n-am trecut 
hopul, căci n-avem încă credit nou. 

— Pentru mine nu mai încape nicio îndoială că ţi se va da, căci ai şi 
dovedit că ştii că faci faţă greutăților. Toţi vor avea încredere în 
dumneata şi dacă mâine te vei duce la consorțiul Pennsylvania Oil, 
sunt convins că nu vei fi refuzat. 

— În orice caz, îmi voi încerca norocul. 

— Dacă vom avea capital suficient, atunci vom întrece repede 
uzinele Drof. Să reuşim numai să punem la timp pe piaţă modelul 
nostru cel nou şi atunci vom fi învingători. 

Bob Wilkens nu se arăta atât de încrezător ca directorul Smith. Era 
încredinţat că Drof se va strădui din răsputeri să-i facă greutăţi unde îi 
va fi cu putinţă, dar era hotărât să le înfrângă şi să facă ceea ce nu 
putuse să facă tatăl său; să pună toată întreprinderea pe temelii 
puternice şi să o ducă la o înflorire cum n-o mai avusese niciodată 
până atunci. 

Bob chemă la telefon fabrica Clewton şi îi spuse inginerului-şef că 
nu mai poate relua lucrul, apoi plecă acasă pentru a înştiinţa şi pe 
mama lui că reuşise să potolească greva. 

N-o găsi însă acasă, căci plecase la spital, aşa că fu nevoit să aştepte 
multă vreme întoarcerea ei. 

Când doamna Wilkens se înapoie, Bob îi povesti tot ce se petrecuse 
la fabrică, apoi o întrebă: 

— Cum îi merge tatei? 

— Rău, dragă Bob. 

— Şi-a recăpătat cunoştinţa? 

— Da, însă toată partea dreaptă a trupului îi este paralizată şi nu 

poate vorbi. 

— Te-a recunoscut? 

— Nu ştiu, căci n-a făcut nicio mişcare şi nici n-a vorbit. E 
îngrozitor, dragă Bob! Ieri încă era un om în toată puterea, azi o 
zdreanță omenească! Am vorbit cu medicul-şef, dar acesta nu prea are 
nădejde că paralizia se va vindeca şi nici nu se ştie dacă îşi va 
redobândi graiul. 

Deşi totul se sfârşise între Bob şi tatăl său, această ştire îl tulbură 
adânc pe tânărul american. Se gândi însă că aceasta era pedeapsa 
pentru vina cu care îşi încărcase sufletul. 


176. Întoarcerea în patrie 

— Ei Coţofană, ce mai faci? Unde ai dispărut de nu te-am mai 
văzut de atâta vreme? 

La auzul acestor cuvinte, bătrânul scripcar cocoşat se întoarse şi-l 
zări pe Raul Bernard, care tocmai îşi oprise maşina în apropierea lui. 

Tânărul nici nu aşteptă răspunsul lui Coţofană, ci continuă cu 
vioiciune: 

— Nevăzându-te atâta vreme, am crezut că ai plecat din Marsilia cu 
contesa blondă. 

Coţofană zâmbi cam încurcat şi se uită cercetător la Raul Bernard. 

— Mi-ai simţit lipsa, domnule Raul? 

— Nu numai eu, dar şi toţi ceilalţi prieteni ai mei. În multe seri te- 
am aşteptat să vii iar pe la clubul nostru să ne cânţi din frumoasele 
dumitale cântece. 

Coţofană făcu un gest obosit. 

— Crede-mă, domnule Raul, că în timpul din urmă nu prea am avut 
chef de cântat 

— De ce nu? 

— Ştii doar de ce. 

— Habar n-am, Coţofană dragă. 

— Nu-ţi poţi închipui că eram foarte îngrijorat de soarta micutei 
Felicia de Martigny? 

— Şi cu eram îngrijorat, Coţofană, îl întrerupse Raul Bernard. 
Tocmai de asta aş fi vrut să mai stau de vorbă cu dumneata. Te-am 
căutat chiar de vreo câteva ori în vizuina dumitale, dar n-am avut 

norocul să te găsesc acasă. 

— M-am mutat demult de acolo, căci adăpostul era prea nesigur 
pentru mine, domnule Raul. 

— Ce-ai mai făcut da când nu te-am văzut? 

Coţofană avu un zâmbet îndurerat. 

— Ceea ce fac de ani de zile. 

— Ai cutreierat străzile cu vioara dumitale? 

— N-am altceva mai bun de făcut, căci nu ştiu nimic decât să cânt 
din vioară. 

— De ce n-ai mai venit pe la club? 

— Ti-am spus doar că eram prea trist şi n-aveam chef de cântat 
cântece vesele. 

— Dar astăzi te văd foarte bine dispus. Faţa îţi străluceşte de 
bucurie ca într-o zi de sărbătoare. 

Coţofană dădu vesel din cap, şi răspunse: 

— Aşa şi este, domnule Raul. Azi e o zi neobişnuit de frumoasă. 

Raul Bernard îl privi râzând şi zise: 

— Vremea e într-adevăr minunată, soarele luceşte pe cerul albastru 
şi îți deschide pofta de plimbare. 

— Nu-i de mirare că şi soarele e vesel, căci astăzi se întoarce 
micuța Felicia la Marsilia. 

Îndată ce Raul Bernard auzi aceste cuvinte, îl apucă pe Coţofană de 
braţ şi-l întrebă cu înfrigurare? 

— E adevărat ce spui? 

— E adevărat, întări Coţofană. Chiar sunt în drum spre port unde 
mă voi întâlni cu bătrâna Betty şi Jean ca să aşteptăm sosirea 
vaporului cu care se întorc în patrie contesa blondă şi drăgălaşa ei 
fetiţă. 

— Ah, dragă Coţofană, ce noroc am avut că te-am întâlnit chiar azi! 
Vin şi eu cu dumneata. Vreau să fiu printre cei dintâi care o vor saluta 
pe Felicia de Martigny la întoarcerea în patrie. Am fost atât de 
îngrijorat să nu i se fi întâmplat o nenorocire sărmanei fete! De când 
un fost prinşi amândoi de nemernicul acela de Mac O'Kerem şi 
tovarăşii lui şi de când am înfruntat furtuna aceea grozavă, mi-am 
făcut cele mai aspre mustrări, că am pus-o pe sărmana fată într-o 
primejdie atât de mare. Mi s-a luat o piatră de pe inimă, auzindu-te că 
se întoarce în Marsilia, căci vom avea prilejul să-mi plătesc datoria de 

recunoştinţă pe care o am către dânsa. 

Raul Bernard arătă spre automobilul său şi continuă: 

— Urcă-te în maşină, dragul meu Coţofană. Te voi duce până în 
port, apoi o voi conduce acasă pe contesa blondă şi pe frumoasa 
Felicia. 

Coţofană şovăi câteva clipe încurcat, îşi învârti pălăria în mâini şi 
apoi zise mormăind: 

— E foarte drăguţ din partea dumitale, domnule Raul, dar nu ştiu... 

— Ce nu ştii? întrebă Raul Bernard, când văzu şovăirea lui 
Coţofană. 

Acesta dădu din umeri zâmbind şi răspunse: 

— Nu ştiu dacă le va conveni contesei blonde şi Feliciei să le 
aştepţi şi dumneata la sosire. 

— Ei, asta e acum! Cred că îngrijorarea dumitale n-are niciun rost, 
zise Raul Bernard cu înfrigurare. N-am făcut tot ce mi-a stat în putinţă 
să-l ajut pe tânărul american care-o iubeşte pe Felicia? Prin aventura 
aceea pe care am avut o amândoi, nu s-a stabilit o legătură strânsă de 
prietenie între Felicia şi mine, care îmi dă dreptul să fiu printre cei 
dintâi care o vor primi la sosire?! 

— Ai dreptate, dragă domnule Raul, încuviinţă Coţofană, dar 
contesa a cerut anume să nu i se facă nicio primire solemnă. 

— Bineînţeles că n-am să aduc muzica şi nici n-am să ridic arcuri 
de triumf, dragă Coţofană, răspunse Raul Bernard, râzând. Şi nici nu 
le voi plictisi cu prezenta mea prea îndelungată. Vreau numai să ştie 
chiar de la sosire că le sunt un bun prieten care e gata oricând să le 
dea un ajutor dacă vor avea nevoie de el, şi după toate prin câte au 
trecut sărmanele femei, sunt încredinţat că vor avea nevoie de un 
prieten sincer. 

Coţofană clipi din ochi şi îi aruncă lui Raul Bernard o privire plină 
de înţeles. 

— Un „prieten sincer”, zise el apăsând pe aceste cuvinte. Tare mi-e 
teamă, dragă domnule Raul, că simţi ceva mai mult decât prietenie 
pentru frumoasa Felicia de Martigny. 

— Şi ar fi rău, Coţofană? întrebă Raul Bernard, râzând. 

— Mi-ar părea rău de Felicia. 

— De ce? întrebă Raul Bernard aproape cu asprime. 

— Pentru dumneata ar fi numai o jucărie şi ar fi păcat de dânsa, 

domnule Raul. 

— Cum ţi-a venit să te gândeşti la aşa ceva, Coţofană? 

— Am urechi bune, domnule Raul, şi am auzit multe despre 
aventurile dumitale de dragoste. 

— Ei Doamne, vrei să faci pe moralistul, Coţofană? Te-ai face doar 
caraghios. 

— Cu alte cuvinte, înseamnă că nici nu vrei să ţii socoteală de 
prevenirea mea, ci vei face tot ce-ţi va sta în putinţă, să te întâlneşti 
cu Felicia de Martigny? 

— Aşa este. Vezi dar că n-are nicio importanţă dacă mă vei lua cu 
dumneata în port, sau nu. Acum ştiu că Felicia se află iar în Marsilia şi 
voi găsi mijloace să mă apropii de dânsa şi să mă fac iubit de ea. 

Coţofană scoase un suspin adânc. 

— Ştiu că te pricepi la aşa ceva, căci nimeni n-a cucerit mai multe 
femei decât dumneata. 

— Să nu mai vorbim de asta, Coţofană. O dată se poate întâmpla şi 
altfel. Ca să fiu sincer, Felicia de Martigny ar putea fi femeia care să 
mă prindă pentru totdeauna. Dar să lăsăm deocamdată asta. Fii 
cuminte, Coţofană; urcă-te în maşina mea şi să plecăm spre port. O să 
vezi că micuța Felicia se va bucura să ne vadă pe toţi împreună şi că 
se poate bizui şi mai departe pe prietenia noastră. 

La auzul acestor cuvinte, Coţofană se simţi dezarmat şi nu se mai 
împotrivi. 

La o nouă invitaţie a lui Raul Bernard se urcă în automobilul 
acestuia şi se ghemui într-un colţ. 

Raul se aşeză la volan şi după câteva clipe maşina porni în goană 
spre port. Pe drum se opri la toate florăriile şi cumpără toţi trandafirii 
pe care îi găsi. Când ajunse în port, Raul Bernard opri pentru dânsul 
un buchet de trandafiri roşii, iar pe celelalte le dădu bătrânei Betty, 
lui Coţofană şi lui Jean. 

Astfel toţi patru aşteptară şi izbucniră în strigăte de bucurie când 
vaporul acostă şi le zăriră pe contesa de Martigny şi pe Felicia. 

Adânc mişcată, Dolores îmbrăţişă pe bătrâna Betty şi pe Jean şi în 
bucuria nespusă a revederii nu ştiu să spună altceva decât cuvintele: 

— Mi-am adus copila iar acasă! 

Felicia însă se opri zâmbitoare în faţa lui Raul Bernard, luă în 
primire frumosul buchet de trandafiri roşii şi zise, emoţionată: 


— Mi-ai făcut mare plăcere prin venirea dumitale, domnule 
Bernard. 

Tânărul se aplecă asupra mâinilor ei, le sărută şi răspunse: 

— Am venit să-ţi spun toată bucuria pe care am simţit-o când am 
aflat de salvarea dumitale, scumpă domnişoară, şi am ţinut să ştii 
chiar din clipa sosirii dumitale în patrie, că te poţi bizui oricând pe 
prietenia mea. 

Pe faţa Feliciei se răspândi o umbră, apoi privind spre mama ei, ea 
murmură: 

— Mi-e teamă că în timpul cel mai apropiat chiar voi avea nevoie 
de un prieten bun, domnule Bernard. 

Ochii lui Raul străluciră de bucurie. 

— Te rog să dispui de mine, domnişoară. Cu cea mai mare bucurie 
voi face tot ce-mi va sta în putinţă spre a-ţi fi de folos şi ajutor. 

Nu putură continua convorbirea, căci Dolores ce întoarse spre Raul 
Bernard, să-i strângă mâna. 

După câteva minute toţi se urcară în maşina elegantă a tânărului 
Bernard şi la rugămintea acestuia, Felicia luase loc lângă dânsul la 
volan, pe când ceilalţi ocupară celelalte locuri. Pe drum Dolores le 
povesti tristele şi grozavele întâmplări prin care trecuse în călătoria ei 
în Australia. 

Raul Bernard conducea foarte încet, pentru a prelungi timpul cât va 
fi împreună cu Felicia. 

Aceasta i se părea şi mai frumoasă decât atunci când o cunoscuse. 
Apropierea frumoasei fete îl zăpăci atât de mult, încât inima începu 
să-i bată cu putere, şi la răspântii fu nevoit să-şi încordeze toată 
atenţia spre a nu face vreo imprudenţă. 

În sfârşit ajunseră în strada Estelle, unde Dolores îl invită pe Raul 
Bernard să ia o ceaşcă de ceai cu dânşii. 

Tânărul primi invitaţia cu multă bucurie. 

Chiar din primele clipe Raul Bernard îşi dădu seama de tristeţea 
contesei şi din privirile pline de îngrijorare ale Feliciei înţelese că se 
întâmplase ceva neobişnuit. 

Totuşi nu îndrăzni să întrebe de pricina acestei nelinişti. 

Când părăsi casa împreună cu Coţofană, îl pofti pe acesta să ia 
masa împreună la un restaurant. 

Sărmanul scripcar, căruia tocmai în zilele acelea nu-i mersese 

tocmai bine, primi invitaţia cu recunoştinţă. 

Îndată ce luară loc într-un local mai retras, Raul Bernard începu să- 
i pună tot felul de întrebări lui Coţofană. 

La început acesta nu prea avu chef să răspundă, dar Raul Bernard 
stărui atât de mult încât îl hotărî să povestească despre situaţia grea în 
care se afla contesa de Martigny şi de nenorocitele întâmplări din 
viaţa ei. 

În felul acesta Raul Bernard află de grijile care o chinuiau pe 
Dolores şi că acel Bob Wilkens pe care-l iubea Felicia, era chiar fratele 
ei. Toate aceste ştiri îl tulburară atât de mult, încât în noaptea aceea 
cutreieră toate localurile însoţit de Coţofană, cu care nu încetă să 
vorbească despre Dolores şi Felicia şi să se sfătuiască cum le-ar putea 
veni mai bine în ajutor. 

Viitorul îi apăru deodată lui Raul Bernard într-o lumină 
strălucitoare. 

Acum, după ce o revăzuse pe Felicia, îşi dădu seama că aceasta îi 
cucerise cu desăvârşire inima şi se simţea fericit la gândul că îi va 
putea da un ajutor în situaţia grea în care se află. 

Nu vedea încă pe ce cale îi va putea da acest ajutor, dar se va 
strădui s-o găsească pe cea mai nimerită şi mai bună. 

Şi atunci cea mai frumoasă fată din Marsilia va fi a lui, căci el, 
favoritul femeilor, nu se îndoia câtuşi de puţin de izbândă. 


177. O încercare îndrăzneață 

Când ajunseră la Oran, contele Axel de Martigny deveni şovăitor în 
hotărârea pe care o luase de a fugi. Se gândea că dacă fuga nu reuşea, 
fiind a doua încercare de evadare, va fi condamnat la cel puţin şapte 
ani de muncă silnică şi apoi acelaşi timp va trebui să-l servească încă 
o dată şi pe front, aşa că va mai trebui să rămână în total paisprezece 
ani în legiune, pe când altminteri va fi eliberat regulamentar după 
şase luni. 

În astfel de împrejurări primejdia era prea mare pentru dânsul şi 
era mai bine să servească jumătatea de an care mai rămăsese, mai cu 
seamă că la Oran, ca vechi legionar nu va mai avea atât de mult de 
îndurat, serviciul mărginindu-se la câteva ceasuri de gardă pe zi, iar 
restul timpului era liber. 

În schimb suedezul se afla într-o stare de tulburare grozavă. În 
fiecare zi îi bătea capul contelui să încerce fuga împreună cu dânsul şi 
îi spunea cu mare încredere în reuşită: 

— Fiind aproape de coasta mării, nu mai încape nicio îndoială că 
vom reuşi să scăpăm lesne. 

— Îi închipui lucrul mai uşor decât este în realitate. Coasta e 
păzită cu cea mai mare străşnicie şi nu vom avea împotriva noastră 
numai autorităţile militare, dar şi populaţia civilă. Ştii doar că este 
pus un premiu mare pentru prinderea fiecărui legionar dezertor şi atât 
arabii cât şi spaniolii de aici ţin mult să câştige acest premiu. Nimeni 
nu ne-ar da ajutor şi am fi mărginiţi la propriile noastre mijloace, cu 
alte cuvinte am fi mai neputincioşi decât nişte copii. 

— Nu mai pot îndura să rămân multă vreme în legiune. Dacă nu vii 
şi tu, îmi voi încerca singur norocul. 

— Eu te sfătuiesc să fii cuminte, să nu te pripeşti şi înainte de toate 
să te gândeşti la ce te aşteaptă dacă vei fi prins. 

Între timp avu însă loc o întâmplare care îl făcu pe contele de 
Martigny să-şi schimbe iar gândul şi să reia planul de fugă. 

Venise ordinul ca batalionul să plece în Maroc, în munţii Atlas, spre 
a lupta împotrivă tuaregilor care se răzvrătiseră. 

Aceşti tuaregi erau nişte fiare cu chip de om şi nutreau o ură care 
nu mai cunoştea margini, împotriva asupritorilor lor. Cu groază îşi 
povesteau legionarii de sălbătăciile pe care tuaregii însetaţi de sânge 
le făptuiau împotriva prizonierilor care le cădeau în mână. 

Nicăieri, afară de Tonking, luptele nu erau atât de înverşunate ca în 
munţii Atlas şi multe batalioane care plecaseră împotriva tuaregilor 
fuseseră decimate, aşa că din zece oameni abia se întorcea unul. Toţi 
ceilalți fuseseră răpuşi de cuţitele şi gloanţele tuaregilor fioroşi. 

Batalionul avea să rămână acolo cel puţin un an. 

Având de servit numai o jumătate de an, contele de Martigny 
nutrise speranţa că nu va fi trimis şi el în munţii Atlas, dar avu o mare 
dezamăgire, căci în ziua când fu alcătuită trupa care avea să plece, fu 
strigat şi numele său. 

Aşadar nu mai era nicio nădejde că i se va da drumul când va 
expira termenul său de serviciu. 

Se duse la comandantul companiei şi îl rugă să-l lase la Oran, dar 
rugămintea lui nici nu fu ascultată. 

Mânios, căpitanul se răsti la dânsul: 

— Eşti nebun, ticălosule! Crezi că vei putea rămâne la adăpost, pe 
când camarazii tăi îşi vor expune viaţa?! Te voi învăţa eu minte, 
laşule! Voi avea grijă să fii întotdeauna în rândul întâi când va fi 
vorba de atac, aşa că poţi să-ţi iei de pe acum rămas bun de la viaţă. 
Da, îţi vom da drumul, dar nu pentru a pleca în patrie, ci spre a te 
duce de-a dreptul în iad! 

Contele nu mai răspunse nimic, ci se duse să-l caute pe suedez şi 
când îl găsi în odaia lui, îi spuse: 

— Ştii că m-am hotărât să plec cu tine? 

— Când vom... 

— Ssst! Aici nu e locul să ne facem planul de fugă. Cunoşti baia 
bătrânului Işamiel îi, şopti la ureche: 

— Da. 

— Vino pe la cinci acolo. 

Legionarii meniţi să plece în Maroc căpătaseră concediu pentru 
zilele care mai erau până la plecare, aşa că nu bătea nimănui la ochi 
dacă se plimbau la orice oră pe străzi. 

În cartierul european nu prea erau văzuţi cu ochi buni şi toţi 
cetăţenii cumsecade care-i cred pe legionari numai nişte răufăcători, 
se uitau la dânşii cu dispreţ. Din pricina aceasta legionarii preferau să 
se învârtească prin cartierul arăbesc, unde se afla şi baia lui Işamiel. 

Când contele vru să părăsească cazarma, se întâlni cu comandantul 
companiei sale, care îl opri şi îl întrebă cu glas aspru: 

—  Încotro, Perrol? Ia vino mai aproape, să văd dacă eşti îmbrăcat 
curat. 

Căpitanul îl cercetă din creştet până în tălpi, îl puse să se întoarcă 
de vreo două ori în faţa lui şi deodată zbieră: 

— Ia uitaţi-vă la ticălosul acesta! Vrea să plece la plimbare în oraş 
şi tunica are o pată de grăsime!... Vrei să faci de râs toată legiunea, 
nemernicule?!... Nu, prietene, în halul acesta n-ai să ieşi pe stradă!... 
Marş înapoi şi curăţă-ţi bine tunica. Peste două ore te vei prezenta iar 
la mine şi voi vedea atunci dacă te pot lăsa să pleci. 

Contele de Martigny se întoarse în cazarmă, îşi examină cu luare- 
aminte tunica, dar nu găsi nicio pată de grăsime pe ea. Totul nu fusese 
decât o răzbunare a căpitanului, care voia să-l pedepsească pentru că-l 
rugase să-l lase la Oran. 


— 54 — 


Contele scrâşni din dinţi şi pe faţa lui se ivi o expresie de hotărâre 
nestrămutată. 

Acum nu-l va mai reţine nimic de a încerca să fugă, căci ştia prea 
bine că dacă va pleca cu batalionul în Maroc, aceasta ar însemna 
moartea sigură pentru dânsul. Căpitanul, care nu-l putuse suferi 
niciodată şi care din motive necunoscute, avea pică pe el, va face tot 
ce-i va sta în putinţă să-l trimită la moarte. N-avea decât să-l trimită în 
patrule primejdioase sau să-l pună de santinelă în posturile cele mai 
expuse şi soarta îi era pecetluită. 

Contele de Martigny se trânti pe un pat, ca să-i treacă astfel cele 
două ceasuri de aşteptare şi se folosi de acest prilej, spre a făuri un 
plan de fugă. 

Deşi solda legionarilor era foarte mică, contele reuşise să pună ceva 
bani la o parte, fiindcă nu-i cheltuise ca alţi legionari pe băutură, şi 
petreceri. Aceste economii îi vor folosi acum la fugă şi îi vor da 
putinţa să caute printre arabi un ajutor, pe care să-l poată plăti bine, 
spre a nu fi ademenit de premiul pus pe capul legionarilor dezertori. 

După ce trecură cele două ceasuri, se duse la comandantul 
companiei, dar nu-l găsi, aşa că trebui să mai aştepte cam până la 
nouă, când în sfârşit, putu să plece în oraş. 

Fără îndoială ca pe Sven Alvesten nu-l va mai găsi la baia unde îşi 
dăduse întâlnire cu dânsul, căci va fi pierdut răbdarea aşteptându-l. 
Totuşi se hotărî să se ducă la locul întâlnirii, căci de acolo va putea 
pune la cale fuga. 

Se îndreptă deci spre cartierul arăbesc, care se deosebea foarte mult 
de cel european. Aici străzile erau strâmte, întortocheate şi murdare. 
Nu erau pavate, ci numai nişte bolovani erau înşiraţi în noroi, peste 
care se putea trece cu mare greutate, fără a te cufunda până la glezne 
în mocirlă. Străzile erau atât de înguste, încât puteai atinge pereţii 
caselor de o parte şi de alta când întindeai brațele. 

În uşilor acestor case, care n-aveau decât o singură încăpere, 
şedeau femei arabe, îmbrăcate în rochii zdrenţuite, de culori vii şi 
împodobite cu brățări şi şiraguri de mărgele. Vorbeau atât de tare 
între ele, încât toată strada răsuna de zgomotul glasurilor lor. Pe străzi 
treceau soldaţi din garnizoana Olanului, spahii, tiraliori şi legionari 
beţi, care glumeau cu femeile. Acestea râdeau şi le făceau semne să se 
apropie. 

Aici era cartierul cel mai întunecat al Orarului, Orientul murdar, 
cuibul celor mai grozave molime. 

Un negru gras mergea clătinându-se de-a lungul străzii, cântând 
dintr-o ghitară şi cerând pomană de la soldaţi, ca să-şi cumpere rachiu 
şi să se îmbete şi mai mult decât era. 

Contele de Martigny nu aruncă nicio privire în jurul său, ci trecu 
grăbit mai departe şi ajunse astfel la baia bătrânului Işamiel. 

În Orient lumea nu se duce la baie numai pentru a se spăla, căci 
baia e în acelaşi timp şi cafenea unde se adună băştinaşii şi soldaţii, 
spre a-şi trece timpul stând de vorbă. 

Când contele intră în localul lui Işamiel, care era turc, privi 
cercetător în jurul său. 

Spre multumirea lui văzu că suedezul său îl aşteptase, cu toată 
întârzierea. Şedea la o mană în faţa unei ceşti cu cafea şi lângă dânsul 
se afla bătrânul Işamiel. Contele se îndreptă spre ei. 

— Am întârziat mult, zise contele suedezului, dar nu e vina mea, 
m-a oprit căpitanul ca să mă sâcâie, căci nu poate să mă sufere. 

— Mi-am închipuit aşa ceva, răspunse Sven Alvesten. 

Contele de Martigny îl salută şi pe bătrânul Işamiel, apoi îl întrebă 
prietenos: 

— Ei, cum mai merg afacerile? 

— Mulţumesc, nu pot să mă plâng, răspunse bătrânul turc. Dar 
dumneata ce mai faci? N-ai mai fost de multă vreme pe la mine. 

— Am fost trimis pentru câtva timp în pustiu. 

— Tot nu s-a isprăvit încă timpul dumitale de serviciu? Mi se pare 
că te cunosc de vreme îndelungată şi că eşti de o veşnicie în legiune. 

— Peste o jumătate de an trebuie să mi se dea drumul, dar dacă va 
merge după gustul comandantului companiei mele, atunci nu voi 
scăpa cu viaţă. 

— Camaradul dumitale mi-a istorisit că trebuie să pleci în Maroc. 

— Aşa şi e. Dar deocamdată adă-mi o cafea şi pe urmă vom vorbi 
mai departe. 

Işamiel se îndepărtă şi contele de Martigny luă loc pe o bancă, ale 
cărei perne erau adăpostul a nenumărate insecte de tot felul, cum se 
întâmplă de multe ori în Orient. 

La o masă apropiată şedeau câţiva arabi tăcuţi, fumând visători din 
narghilea şi sorbind din ceştile cu cafea din faţa lor. Nici nu ridicaseră 

capul când intrase noul client şi nici acum nu se sinchiseau de cei doi 
legionari. 

Axel de Martigny se întoarse spre Sven Alvesten şi îi zise: 

— Aici nu ne pândeşte nimeni şi putem vorbi în linişte despre 
planurile noastre de fugă. 

— Vasăzică te-ai hotărât să fugi cu mine? 

— Am luat hotărârea asta nestrămutată şi nimic nu mă va putea 
opri. Mi-am şi pregătit planul de plecare. 

Suedezul se apropie şi mai mult de dânsul şi-l privi cu încordare. 

— Cum crezi că vom putea fugi mai bine? 

— Întâi m-am gândit să luam calea pe mare, dar coasta e prea bine 
păzită, aşa că prin lanţul de santinele nu poate trece niciun şoarece 
fără să fie văzut. Trebuie deci să ne îndreptăm spre Temuchent şi să 
încercăm să trecem în Maroc şi anume la Blad el Macsen, ţara 
stăpânită de Sultanul Marocului. Acolo vom fi în siguranţă şi vom 
putea găsi prilejul să trecem în Spania. 

— Dacă pe drum nu vă vor fi venit de hac berberii, se auzi în 
spatele lor vocea lui Işamiel care se apropiase pe nesimţite cu cafeaua 
cerută de conte. 

Axel de Martigny se întoarse cu o mişcare bruscă şi-l întrebă răstit: 

— Ai ascultat ce am vorbit? 

— Fără să vreau; dar din partea mea nu trebuie să vă temeţi de 
trădare. 

— Nici nu te-aş sfătui să ne trădezi, căci ai păţi-o rău de tot. 

— Nu ameninţa pe un prieten. Ascultă mai bine sfatul meu şi nu 
mai faceţi astfel de încercări nebuneşti. 

Contele clătină capul. 

— Nimic nu mă poate opri. 

— Peste o jumătate de an vei fi liber... 

— Mai bine spune că peste câteva săptămâni îmi voi lăsa ciolanele 
pe câmpiile Marocului şi n-am deloc chef de aşa ceva. 

— Aveţi de gând să plecaţi îmbrăcaţi în uniforme? 

— Nu, căci ne-ar prinde îndată. Avem nevoie de haine civile şi 
pentru asta trebuie să ne dai ajutor. 

Turcul pusese cafeaua pe masă şi luă iar loc lângă cei doi legionari. 

— Să vă ajut?... zise el, scărpinându-se în cap. Ştiţi doar că dacă n- 
ai nimic nu poţi face nimic. Hainele sunt cam scumpe prin partea 

locului... 

— Nu cerem să ni le dăruieşti. 

— Aveţi cu ce plăti? 

— Dacă nu vei cere din cale afară de mult, da. Din partea noastră 
poţi să ne dai şi nişte zdrenţe. 

— Bine, dar să nu le îmbrăcaţi aici la mine, căci dacă vă prinde, 
dau şi eu de bucluc. 

— Să n-ai nicio grijă. Vom găsi un alt loc ascuns unde să ne 
schimbăm hainele. Aşadar, vrei să ne dai tot de ce avem nevoie? 

— Pentru că sunteţi voi şi vă doresc din toată inima să scăpaţi, vă 
voi da ce vă trebuie. 

— Când putem să venim să luăm lucrurile? 

— Dacă vreţi, chiar şi mâine. 

— Şi cât ceri pe ele? 

— Treizeci de franci. 

— Câte cincisprezece franci de căciulă. Bine, ne-am înţeles. Aşadar, 
mâine vom veni să le luăm. 

— Ar fi o prostie, căci ar bate la ochi dacă aţi trece prin oraş cu 
legăturile. 

— Ai dreptate, dar cum să facem atunci? 

— Daţi-mi banii acum şi eu vă voi spune o ascunzătoare pe drumul 
spre Temuchent, unde veţi găsi lucrurile. 

Contele îşi scoase economiile dintr-o pungă pe care o avea atârnată 
la gât, numără din ea treizeci de franci pe care îi întinse turcului şi-i 
spuse: 

— Câştigi atât de mult la afacerea asta, încât ai putea să ne pui şi 
nişte merinde în legătura cu haine. 

— Am să vă dau şi merinde. Dar acum ascultați: veţi ieşi din oraş 
prin Porta Santa şi la vreun kilometru pe drumul spre Temuchent veţi 
da de ruinele unui templu mahomedan. În aceste ruine, chiar la 
dreapta de la intrare veţi găsi hainele sub dărâmături. 

Axel de Martigny dădu din cap şi zise: 

— Cunosc ruinele, căci am trecut de multe ori în marş pe acolo şi 
chiar aveam de gând să aleg acest drum pentru a fugi. 

Apoi se întoarse spre suedez şi adăugă: 

— Vasăzică aici am isprăvit ce am avut de făcut, aşa că putem 
pleca. 


— 58 — 


Se ridicară amândoi şi contele de Martigny îi mai atrase atenţia 
turcului să se poarte cinstit cu dânşii şi să nu-i înşele, ceea ce Işamiel 
făgădui în chip solemn. Apoi cei doi legionari părăsiră localul de baie 
şi se îndreptară spre cazarma lor. 

Câtva timp merseră tăcuţi unul alături doi celălalt, apoi suedezul îl 
întrebă pe contele de Martigny: 

— S-ar putea întâmpla să nu reuşim? 

— E un joc de noroc. 

— În care putem pierde? 

— Cel mult viaţa, dar pe aceasta sunt încredinţat că şi aşa am 
pierde-o, dacă am mai rămâne. 

— Eu chiar dacă aş mai rămâne în viaţă, în legiune n-ar mai avea 
niciun preţ pentru mine. 

În noaptea aceea se mai culcară încă în paturile lor de la cazarmă, 
dar tulburarea şi neliniştea lor era atât de mare, încât nici nu putură 
închide ochii. 

În sufletele lor se dădea o luptă aprigă între nădejde şi îndoială, 
neştiind dacă planul lor de fugă va reuşi. În cele din urmă speranţa 
rămase învingătoare şi cei doi legionari se şi vedeau liberi. 


178. Taina caietului rămâne încă o taină 


După ce mai stătură câtva timp de vorbă, Felicia se duse la culcare 
şi Dolores rămase singură cu cei doi prieteni credincioşi ai ei. 

În faţa copilei, contesa de Martigny nu voise să vorbească de grijile 
care îi apăsau sufletul ca o povară nespus de grea. 

Se sfia încă, să împartă cu fiica ei greutatea pe care era nevoită s-o 
poarte singură. După ce rămase însă cu bătrâna Betty şi Jean, scoase 
un suspin adânc şi zise: 

— Pe cât sunt de fericită că lucrurile s-au întors spre bine şi am 
reuşit să-mi readuc copila în ţară, pe atât sunt de îngrijorată de viitor 
şi nu ştiu ce voi face de acum înainte. Dar spuneţi-mi şi voi ce s-a mai 
petrecut pe aici, ce s-a întâmplat cu căpitanul Barnabe? Eram sigură 
că-l voi vedea astăzi la sosirea noastră. De ce n-a venit? Nu mai e în 
Marsilia? A luat comanda unui nou vapor? 

Pe când Dolores punea toate aceste întrebări, bătrâna Betty şi Jean 
se uitară unul la altul, plini de îngrijorare, aşa că neliniştea contesei 

de Martigny, care observase aceste priviri, deveni şi mai mare şi ea 
întrebă, plină de teamă: 

— Pentru Dumnezeu, vorbiţi, spuneţi ce este? S-a mai întâmplat o 
nouă nenorocire după aceea de la Shanghai? 

Betty şi Jean povestiră, de astă dată pe rând tot ce ştiau despre 
căpitanul Barnabe şi ochii contesei de Martigny se umplură de lacrimi. 

— Sărmanul meu Mihail! exclamă ea plângând. Toate nenorocirile 
îi vin numai de la mine. Dacă nu m-aş fi abătut de la hotărârea mea 
de a nu mai iubi pe niciun bărbat, atunci am fi fost cruțaţi de toate 
aceste necazuri şi neplăceri. 

Betty clătină capul şi zise: 

— Eu sunt încredinţată că fericirea de a-ţi fi cucerit în sfârşit inima, 
îl va face pe Barnabe să îndure uşor toate celelalte lovituri ale sorții. 

— Asta e şi părerea mea, se amestecă Jean în vorbă. Pentru dânsul 
preţuieşti mai mult decât postul său şi părerea celorlalți camarazi ai 
lui sau chiar a lumii întregi. 

— Căpitanul Barnabe va şti să-şi croiască alt drum şi nu mai încape 
nicio îndoială că va găsi repede un post şi atunci toate grijile şi 
supărările vor lua sfârşit atât pentru dânsul, cât şi pentru tine. 

Dolores suspină din adâncul sufletului. 

— Doamne, de m-aş vedea odată aşa de departe, însă tare mi-e 
teamă... 

Bătrânul Jean îi curmă vorba şi, ridicând amândouă mâinile, zise: 

— Ia lasă, nu mai vorbi mereu de necazuri şi griji şi să nu-ți fie 
teamă. E doar poveste veche că toate furtunile se potolesc şi că 
vapoarele, ajung cu bine în porturi. Aşa se va întâmpla şi cu voi, 
dragă Dolores. Nici n-ai să ştii cum şi o să te vezi deodată măritată şi 
atunci veţi fi amândoi fericiţi şi mulţumiţi. 

Contesa de Martigny închise ochii, ca şi când ar fi vrut să vadă 
chiar acum viitorul aşa cum îl descria bătrânul Jean, însă un zâmbet 
amar îi flutură pe buze. 

După o tăcere de câteva clipe ea murmură: 

— Nu-mi mai vine să cred în fericire; şi nu mai am nicio speranţă. 
Nenorocirile se ţin lanţ de mine şi mă urmăresc pretutindeni. Chiar şi 
revederea cu scumpa mea Felicia a fost întunecată de umbrele 
trecutului. 

În cuvinte întretăiate şi adânc tulburată, le povesti celor doi bătrâni 


despre salvatorul Feliciei şi despre tot ce aflase de la aceasta despre 
dânsul, apoi încheie: 

— ...şi ştiţi ce semn ciudat de recunoaştere am găsit la acest miner? 

Jean şi Betty o priviră nedumeriţi şi dădură din umeri, aşa că 
contesa continuă: 

— Mâna lui stângă era mutilată. 

— Vasăzică acest miner avea rana care lipsea la mâna lui Frank 
Wilkens, regele automobilelor? întrebă Betty, tulburată. Iar minerul 
avea mâna mutilată ca şi celălalt Frank Wilkens în iubirea căruia ai 
avut atâta încredere încât l-ai urmat la Londra? 

Dolores dădu din cap. 

— Da Betty, aşa, este! Minerul avea mâna mutilată la fel ca şi 
bărbatul pe care l-am iubit odinioară din tot sufletul şi pe care apoi l- 
am urât cu aceeaşi putere. 

— Nu l-ai întrebat de unde avea rana aceea? 

Contesa de Martigny povesti mai departe, despre taina de care se 
înconjurase Crestatul, nu ascunse nimic celor doi prieteni credincioşi 
ai ei, nici chiar îndoiala care o chinuia. 

Pe când vorbea, şedea cu capul plecat şi cu privirea rătăcită în gol, 
aşa că nu observă cum Betty şi Jean se uitară îngrijoraţi unul la altul. 

Cu vocea înecată de lacrimi, contesa da Martigny îşi încheie 
povestirea: 

— Zi şi noapte mă gândesc neîncetat la acest miner şi cu toate 
acestea mi-e teamă de o nouă întâlnire cu dânsul. Cu toate că pentru 
Felicia şi pentru fericirea ei aş dori ca Frank Wilkens, regele 
automobilelor, să nu fie tatăl ei, totuşi mi-e teamă de clipa în care 
lucrurile se vor lămuri. Ce mă voi face atunci? Aş mai găsi linişte dacă 
aş şti că timp de douăzeci de ani am urât pe nedrept un om 
nevinovat? Mi-aş face cele mai grozave mustrări pentru că atunci m- 
am lăsat în voia sorții, m-am socotit părăsită, fără să fac nimic spre a 
afla pricina dispariţiei neaşteptate şi misterioase a lui Frank Wilkens 
acela pe care l-am cunoscut eu. Ar fi trebuit să fac tot ce mi-ar fi stat 
în putinţă, ca să mă întâlnesc cu Frank Wilkens, regele automobilelor, 
căci atunci, fără îndoială, că nu-şi făcuse încă operaţia prin care 
pretinde acum că a înlăturat semnul de la mână. Ah, voi nici nu vă 
puteţi închipui ce gânduri nebune se învălmăşesc în creierul meu! Mi- 
e teamă chiar să nu înnebunesc la gândul că timp de zeci de ani am 

fost victima unei greşeli, a unei neînţelegeri! Mă aştept la cele mai 
grozave lupte sufleteşti, căci dacă acel Frank Wilkens pe care l-am 
iubit odinioară, mai trăieşte încă şi s-ar ivi deodată în faţa mea, atunci 
soarta m-ar pune să aleg între doi bărbaţi şi n-aş şti ce hotărâre să iau. 
Inima mă atrage acum spre căpitanul Barnabe, în braţele căruia aş 
vrea să mă refugiez, spre a găsi în sfârşit linişte. Pe de altă parte, dacă 
tatăl Feliciei mele ar fi un altul decât acela pe care l-am crezut până 
acum, dacă ar trăi şi ar trebui să aflu că prin despărţirea de mine a 
suferit tot atât de mult cât am îndurat şi eu, atunci pentru binele 
copilei mele aş avea datoria să îndrept greşeala pe care am făcut-o 
fără să vreau. Acest lucru l-ar cere cu drept şi Felicia de la mine, cu 
toate că sufletul mi s-ar răzvrăti la gândul acesta, căci abia acum, în 
faţa acestei taine grozave, când teama şi îndoiala mă chinuiesc 
îngrozitor, pot măsura cât de mare e iubirea mea pentru căpitanul 
Barnabe!... Ah, Betty... Jean... scăpaţi-mă de acest vis urât... daţi-mi 
ajutor, căci eu nu mai ştiu ce să fac! Dacă aş şti că presupunerile 
Feliciei şi ale mele s-ar adeveri într-o bună zi, atunci n-aş putea 
îndeplini dorinţa lui Barnabe de a deveni soţia lui şi nici nu m-aş mai 
încumeta să dau ochii cu dânsul. Ajutaţi-mă aşa cum m-aţi ajutat de 
atâtea ori la nevoie! 

Betty era atât de mişcată, încât nu fu în stare să răspundă un singur 
cuvânt. 

Durerea şi deznădejdea contesei de Martigny o zguduiseră până în 
adâncul sufletului şi se gândea mereu la caietul pe care îl primise de 
la Londra şi în care Dolores ar fi găsit îndată dezlegarea întregii taine 
care îi nimicea viaţa. 

Nu îndrăzni însă să-i spună ceva despre asta. 

Jean îi ghici gândurile şi îi aruncă o privire prin care îi dădea a 
înțelege să tacă. Apoi întorcând-se spre Dolores îi zise: 

— Linişteşte-te, copila mea! În viaţă totul se întâmplă aşa cum a 
hotărât destinul. Nu te chinui zadarnic cu astfel de gânduri negre şi fii 
curajoasă cum ai fost şi până acum. Dacă căpitanul Barnabe va veni şi 
îţi va oferi un cămin, atunci primeşte, căci numai aşa vei găsi în sfârşit 
liniştea de care ai atâta nevoie după o viaţă aşa de zbuciumată cum ai 
fost nevoită să duci fără vina ta. Dacă între tine şi acel miner ar fi fost 
vreo legătură şi dacă el ar fi avut vreun drept asupra ta, atunci ar fi 
vorbit când v-aţi întâlnit. Cum însă a dispărut fără urmă, sau n-are 

nicio legătură cu tine, sau a vrut şi el ca trecutul să rămână 
înmormântat o dată pentru totdeauna. Aşadar capul sus, Dolores, şi nu 
te lăsată înfrântă! Du-te acum la odihnă şi îţi doresc visuri mai 
frumoase decât viaţa pe care ai avut-o până acum. 

După ce spuse aceste cuvinte, bătrânul Jean întinse contesei mâna, 
şi-şi luă rămas bun. 

— Mâine voi veni iar să văd ce mai faci şi atunci vom chibzui în ce 
fel vom putea trece prin necazurile în care te afli iar. 

Cu o mişcare obosită contesa strânse mâna bătrânului marinar. 

— La revedere, deci, pe mâine, dragul meu Jean. După cum vezi, 
iar voi avea mare nevoie de tine, aşa cum am avut nevoie şi altă dată, 
când m-ai scăpat din cea mai grozavă nenorocire. 

— Fii fără grijă, Dolores! Bătrânul tău Jean nu te va părăsi 
niciodată şi pe mine te poţi bizui oricând, îi răspunse bătrânul şi când 
plecă, făcu un semn credincioasei Betty să-l urmeze afară. 

Pe când cei doi bătrâni părăsiră camera, Dolores se întinse pe o 
canapea şi închise ochii, istovită. 

Îşi duse mâinile la tâmple care zvâcneau şi încercă să-şi potolească 
gândurile care o chinuiau neîncetat. Dar nu fu în stare să le gonească. 

Jean, care îşi dădea bine seama ce se petrecea în sufletul îndurerat 
al sărmanei contese de Martigny, o trase pe Betty lângă dânsul şi îi 
zise, stăruitor: 

— Bagă de seamă Betty, să nu cumva să te trădezi. În niciun caz nu 
vei spune ceva contesei despre caietul pe care l-am primit de la 
Londra. 

— Dar citind acel caiet, s-ar încredința că Frank Wilkens, regele 
automobilelor, nu e tatăl Feliciei, spuse Betty. 

Dar Jean o întrerupse supărat: 

— Asta o va afla destul de curând. Deocamdată trebuie să se 
isprăvească afacerea cu căpitanul Barnabe. 

— Dar... 

— Taci şi nu mă mai întrerupe mereu, Betty. M-am gândit bine la 
toate şi sunt de aceeaşi părere cu Coţofană, că nu trebuie să arătăm 
contesei caietul. Timp de douăzeci de ani a trăit numai pentru copila 
ei, i-a adus cele mai mari jertfe, aşa că deocamdată trebuie să îngrijim 
de fericirea şi liniştea ei pe care le merită de o mie de ori. Apoi vom 
face astfel ca şi fata să fie fericită. M-ai înţeles, Betty? 


Bătrâna dădu din cap şi ochii i se umeziră de lacrimi. 

— Da Jean, ai dreptate, întâi să ne îngrijim de fericirea sărmanei 
Dolores, căci a suferit destul în toată viaţa ei.. 

— Prin urmare mai ţine caietul ascuns, să nu afle nimic despre 
dânsul... 

— Voi face aşa cum spui tu Jean, şi cred că va fi bine. 

Cei doi bătrâni se despărţiră, încredinţaţi că felul lor de a vedea 
lucrurile este cel mai bun şi mai nimerit pentru Dolores. 


179. Puterea iubirii 


Chiar în dimineaţa următoare, Raul Bernard chemă la telefon casa 
contesei de Martigny. 

Deoarece aceasta era încă în pat, suferind de o durere grozavă de 
cap, Betty o chemă pe Felicia, spre a vorbi cu tânărul Bernard. 

Raul Bernard fu foarte încântat de a putea sta de vorbă cu Felicia, o 
întrebă de sănătate şi la urmă zise: 

— Aş dori foarte mult să ne întâlnim astăzi după-amiază şi să-mi 
spui în ce chip aş putea să-ţi fiu de vreun ajutor. Ştiu cât de greu au 
lovit-o nenorocirile pe mama dumitale şi aş vrea din tot sufletul să fac 
ceva spre a vă scăpa pe amândouă de orice griji. 

La auzul acestor cuvinte inima Feliciei începu să bată mai tare şi ea 
răspunde repede: 

— Şi eu aş vrea să vorbesc cu dumneata despre toate aceste lucruri, 
domnule Bernard, căci trebuie să-mi caut un post spre a-mi câştiga 
existenţa şi cu cât îl voi găsi mai repede, cu atât mai bine va fi pentru 
noi. 

— Atunci te rog vino pe la patru la cofetăria cea mare de pe 
Cannebiere, unde vom putea sta de vorbă în toată liniştea. Ne-am 
înțeles? 

Felicia nu stătu mult la gânduri, ci răspunse că va veni negreşit. 

Fără nicio şovăire, contesa de Martigny îi dădu voie Feliciei să se 
ducă la întâlnirea cu Raul Bernard. 

Cu un sfert de ceas înainte de timpul hotărât, Raul Bernard se 
plimba nerăbdător prin faţa cofetăriei unde îşi dăduse întâlnire cu 
frumoasa fată şi se uita neîncetat în toate direcţiile, spre a o vedea 
venind. Era foarte emoţionat şi abia aştepta să vadă în sfârşit lângă 

dânsul pe încântătoarea copilă. 

De când aflase de la Coţofană ce legătură era între Felicia şi Bob 
Wilkens, Raul Bernard făcea tot felul de planuri pentru viitor. 

Creierul său lucrase cu înfrigurare şi acum avea pregătite mai multe 
propuneri pe care voia să i le spună şi Feliciei. 

Voia cu tot dinadinsul s-o aibă în apropierea lui, gândindu-se că în 
felul acesta îşi va ajunge mai repede ţinta. 

La patru fix, Felicia veni la întâlnire. 

Cu ochii strălucitori de bucurie, Raul Bernard alergă întru 
întâmpinarea ei şi o salută cu atâta înfrigurare, încât Felicia se sperie 
aproape. 

După ce luară însă loc în cofetărie, teama ei că Raul Bernard ar 
simţi ceva mai mult decât prietenie pentru dânsa, se potoli. Tânărul se 
arătă ca un bun camarad şi îi spuse că prin aventura pe care o 
avuseseră împreună când fuseseră duşi în spelunca grozavă de către 
Mac O'Kerem şi tovarăşii săi, el socotea ca o datorie a lui să o ajute şi 
mai departe. 

— Spre a nu fi nevoită să alergi zile sau chiar săptămâni întregi în 
căutarea unui post, ţi-aş propune să intri corespondentă în 
întreprinderea tatălui meu. Din întâmplare este chiar un loc liber. 
Până acum a fost ocupat de un bărbat, dar şeful personalului firmei 
noastre e de părere să încercăm o dată şi cu o domnişoară sau 
doamnă. Ştiu că vorbeşti perfect franceza, engleza şi germana, aşa că 
vei putea face tată cerinţelor care ţi se vor pune. 

Felicia zâmbi fericită la auzul acestei ştiri şi îi întinse mâna. 

— Nu ştiu cum să-ţi mulţumesc, domnule Bernard. Nici nu-ţi poţi 
închipui ce greutate mi-ai luat de pe suflet. 

Raul Bernard prinse mâna frumoasă a Feliciei cu o strângere caldă 
şi se uită lung, drept în ochii ei. 

— Răsplata mea e destul de mare, ştiind că pot să-ţi fiu de folos. 
Condiţiile angajamentului ţi le va spune mâine şeful personalului. 
Deocamdată îți pot spune că leafa va fi de nouă sute cincizeci de 
franci şi se va plăti înainte la începutul fiecărei luni. 

— Minunat! strigă Felicia, încântată. 

— Crezi dar că leafa a destul de mare? 

— Mai întrebi, domnule Bernard? Nici nu m-am aşteptat la atâta. 

— Mie mi s-a părut cam puţin, dar şeful personalului mi-a spus că 


atâta se plăteşte acum pentru postul de corespondentă, zise Raul 
Bernard. 

— Ba eu sunt foarte mulţumită, căci la urma urmei nu sunt doar 
decât o începătoare cu care va trebui să aveţi răbdare până când va 
învăţa mai mult. 

— Să n-ai nicio grijă, dragă contesă; voi avea multă răbdare cu 
dumneata, o asigură Raul Bernard. Fiind corespondentă, vei lucra în 
secţia mea şi fii sigură că nu voi fi un şef prea aspru. Orele de birou 
sunt de la nouă dimineaţa până la trei după-amiază. Câteodată se 
întâmplă însă să fie nevoie de ore suplimentare. 

— Nu face nimic, domnule Bernard, voi lucra cu plăcere şi voi face 
tot ce-mi va sta în putinţă pentru ca şeful meu să fie mulţumit de 
mine, răspunse Felicia, aruncându-i o privire şăgalnică. 

De fapt însă, sărmanei fete nu-i ardea defel de glumă. 

Era într-o stare sufletească foarte dureroasă, pe care o ascunse însă 
faţă de Raul Bernard. Doar el n-avea nevoie să ştie tot ce se petrecea 
în sufletul ei întristat. 

Nu dormise toată noaptea, ceasuri întregi stătuse trează şi plânsese 
amar, cu capul ascuns în perne. 

Nu primise nicio ştire despre Bob!... 

Aceasta fusese o dezamăgire amară pentru sărmana fată, care 
aşteptase cu dor câteva cuvinte dragi din partea lui. 

Despărțirea tristă în acea noapte furtunoasă nu putea doar să fi fost 
sfârşitul dragostei lor! 

Chiar dacă Frank Wilkens ar fi întărit în sufletul lui Bob credinţa că 
e fratele ei, totuşi ar fi putut să-i scrie câteva cuvinte. 

Ea nu avusese putinţa să-i trimită o veste din Australia. 

Dar acum?... 

Să-i scrie oare?... Să-i povestească despre toate întâmplările prin 
care trecuse şi despre îndoiala care luase naştere în sufletul ei şi al 
mamei sale? 

Pe când gândurile se învălmăşeau astfel în creierul ei, auzi iar 
vocea lui Raul Bernard, care aplecându-se spre ea şi sărutându-i mâna, 
îi zise: 

— Sunt încredinţat că voi fi foarte mulţumit de dumneata, scumpa 
mea contesă. 

Speriată, Felicia îşi retrase mâna. 


— De azi înainte nu mai trebuie să-mi săruţi mâna, îngăimă ea 
buimăcită. Aşa ceva nu e îngăduit unui şef faţă de funcţionara lui, căci 
ar da loc la clevetiri pe care vrem să le evităm de la început. 

Raul Bernard izbucni în râs. 

— Dar nu eşti încă funcţionara mea, dragă contesă şi... 

Felicia îi curmă vorba. 

— Te rog să-mi spui numai domnişoara Martigny, căci n-aş vrea ca 
personalul firmei dumitale să afle că sunt contesă sau chiar fiica 
contesei blonde din Marsilia. În interesul unei conlucrări bune, este 
neapărată nevoie să ascundem acest lucru. 

— Îţi voi împlini cu cea mai mare plăcere dorinţa, dragă cont... 

— Domnişoara Martigny... mai spuse o dată Felicia, apăsând pe 
fiecare cuvânt. 

Raul însă îi luă iar mâna şi îi zise în şoaptă: 

— Mai curând aş vrea să-ţi spun domnişoara Felicia. Îmi dai 
voie?... 

Tânăra fată rămase vădit încurcată. 

Nu-i plăceau familiarităţile, dar nici nu avu curajul să-l refuze, mai 
cu seamă în clipa aceasta când se simţea îndatorată fată de dânsul. 

Tăcerea ei şi teama care i se citea pe faţă, îl făcură pe Raul să 
înțeleagă că mersese prea departe. 

Dar el era deprins să cucerească repede inimile fetelor. 

Totuşi îşi dădu seama că faţă de Felicia trebuia să fie mai cu băgare 
de seamă, ca să nu piardă prietenia ei printr-o nesocotinţă sau prin o 
grabă prea mare. De aceea spuse, scuzându-se: 

— Nu te superi, domnişoara Martigny, că n-am putut să-mi 
stăpânesc pornirea inimii. Dar din acele clipe de primejdie când 
amândoi am stat aproape în faţa morţii, simt o legătură puternică într- 
o noi, ca... între frate şi soră... 

Felicia avu o tresărire îndurerată, şi zise cu vocea înecată: 

— Te rog să nu mai vorbeşti despre acele întâmplări atât de triste... 

Raul Bernard ar fi vrut să se pălmuiască singur în clipa aceea, atât 
era de supărat, de prostia pe care o făcuse. 

— Iartă-mă că am făcut această asemuire, se rugă el. N-am vrut să 
ating o rană care te doare. 

Încă şi mai agitată, Felicia făcu un gest de împotrivire. 

— Taci, taci, nu mai vorbi de toate acestea... 

— Te mai doare atât de mult? 

Felicia dădu din cap şi răspunse: 

— Da. Mă mai doare... 

— În curând munca te va face să uiţi tot, domnişoară Felicia. 

— Şi eu am această nădejde. 

— Timpul vindecă toate rănile, chiar şi pe cele mai dureroase şi 
mai adânci. 

Felicia îi aruncă din nou o privire rugătoare. 

— Nu mai vorbi de asta!... 

Raul Bernard îi luă iar mâinile şi le mângâie cu o mişcare lină şi 
blândă. 

— Nu uita niciodată că aş vrea să-ţi fiu un prieten bun. Ţin să-ţi 
mai spun încă o dată asta. 

— Îţi mulţumesc, domnule Bernard. 

— Aşadar, mâine vei începe o viaţă nouă. 

— Chiar de mâine? întrebă Felicia mirată. 

Raul Bernard dădu din cap. 

— Dacă vrei, poţi să începi lucrul de mâine. Am pregătit tot. 
Socotind că munca îţi va ajuta să scapi de gândurile negre şi de grija 
de toate zilele care te chinuieşte atât pe dumneata cât şi pe mama 
dumitale. Afară de asta cred că mama dumitale se va deprinde mai 
uşor cu schimbarea bruscă a situaţiei ei, dacă dumneata vei avea un 
mijloc de câştig şi vei scăpa de grijile astea. 

— Ai dreptate, domnule Bernard. Nu trebuie să pierd un prilej atât 
de bun, aşa că mâine voi veni la timp la lucru; după cum ai spus, la 
ora nouă dimineaţa. 

Se mai sfătuiră asupra amănuntelor serviciului, dar care îi părură 
lui Raul Bernard lucruri fără însemnătate, căci dorinţa lui de 
căpetenie era s-o aibă pe Felicia în apropierea lui. 

În clipa aceea nu îndrăzni însă să-i vorbească de frumoasele planuri 
de viitor pe care le făurise în creierul său. 

Se gândea la plimbări cu automobilul, la excursii cu barca pe mare 
şi singura lui dorinţă era să cucerească cât mai repede inima tinerei 
fete. 

În schimb ea vorbea numai de multumirea pe care o avea de a-şi 
putea ajuta mama la nevoie, îi povesti de intenţia pe care o urmărea 
de a părăsi locuinţa cea mare din strada Estelle, de a vinde o bună 

parte din lucrurile lor şi de a lua o locuinţă mai modestă. 

Convorbirea între ei nu înceta o clipă, deşi fiecare vorbea de 
altceva decât de ceea ce-i apăsa sufletul. 

Pe când se uita neîncetat la faţa nespus de frumoasă a Feliciei, 
gândurile lui Raul Bernard se învârteau mereu în acelaşi cerc: de a o 
avea cât mai repede pentru dânsul, numai pentru dânsul! 

Felicia însă se gândea cu dor la Bob, în dragostea căruia credea cu 
toată tăria, dar totuşi îndoiala începu să i se strecoare în suflet. 

Totuşi mai avea încă timp, mai putea să aştepte. 

Poate tot va veni, în sfârşit, o ştire de la dânsul. 

Această speranţa îi dădu putere să vorbească mai departe cu Raul 
Bernard, fără să trădeze durerea care îi sfâşia inima. 

Astfel trecură mai bine de două ceasuri, până când se hotărâră să 
părăsească cofetăria. 

Felicia, care nu cunoştea pe nimeni din eleganţii oameni care se 
aflau în frumosul local unde stătuseră atât de mult de vorbă, nici nu 
se sinchisise de cei care şezuseră la mesele vecine. 

Chiar şi Raul Bernard fusese prea mult sub înrâurirea apropierii 
frumoasei fete; nu avusese ochi decât pentru dânsa, spre a fi cu luare- 
aminte la tot ce se petrecea în jurul său. 

Scăpase deci din vedere că la o masă din apropiere fusese şi tatăl 
său, care îl observase cu luare-aminte şi nu-l zări nicicând părăsi 
localul alături de Felicia. 

Cu atât mai mare atenţie îl urmări bătrânul cu privirea, clătină 
nemulţumit capul şi îşi zise în gând: 

— Băiatul acesta e foarte fluşturatic. Zboară de la o floare la alta şi 
prea îşi face de cap. Nu zic ba, tinereţea trebuie să petreacă, dar totul 
trebuie să aibă un sfârşit. 

Dispoziţia bătrânului Bernard deveni şi mai rea când, în dimineaţa 
zilei următoare primi vizita Feliciei, care se prezentă ca noua 
funcţionară în secţia corespondenţei străine. 

Totuşi senatorul Bernard era prea înţelept, spre a-şi arăta 
nemulțumirea. Foarte calm luă cunoştinţă de noul angajament şi o 
trimise pe Felicia la lucru, fără să-i pună întrebări. 

Dar îndată ce fata părăsi biroul, el telefonă şefului personalului şi îl 
rugă să vină imediat la dânsul. 

După câteva clipe acesta intră în biroul său şi îl întrebă ce doreşte. 


Prefăcându-se nepăsător, bătrânul Bernard se juca cu o linie de 
metal pe care o ţinea în mână, şi fără a arăta prea mult interes, îl 
întrebă pe şeful personalului despre noua corespondentă. 

— Cine ţi-a recomandat-o? Are certificate bune? Crezi că va fi în 
măsură să-şi îndeplinească serviciul? 

Şeful personalului răspunse repede: 

— Domnul Raul mi-a recomandat-o în chip deosebit de călduros şi 
mi-a spus că îşi ia toată răspunderea pentru dânsa, fiind o funcţionară 
foarte bună. 

Pe buzele senatorului Bernard se ivi un zâmbet uşor. 

— Aşaa... Vasăzică fiului meu trebuie să-i mulţumim că am găsit o 
funcţionară atât de bună? zise el cu o ironie, care îl făcu pe şeful 
personalului să devină atent. 

Totuşi îi răspunse domnului Bernard: 

— De altminteri am făcut chiar azi dimineaţa o probă şi pot să vă 
spun că domnişoara lucrează foarte bine şi repede. 

— Cu atât mai bine. Dar să aşteptăm ce vor mai aduce zilele 
viitoare. 

Şeful personalului se înclină şi vru să părăsească biroul, dar 
senatorul Bernard îl mai opri şi îl întrebă: 

— Cum se numeşte domnişoara? Numele ei mi-a scăpat. 

— Martigny... Felicia, Martigny, domnule senator, răspunse şeful 
personalului. 

— Şi unde locuieşte? 

— Vă voi trimite îndată fişa ei, domnule senator. Amănuntele nu- 
mi sunt cunoscute, căci n-am examinat mai de aproape actele ei, 
bizuindu-mă pe recomandarea domnului Raul. 

Senatorul Bernard dădu din cap şi şeful personalului părăsi biroul. 

Bătrânul continuă să se joace cu linia pe care o avea în mână, 
dovedind prin aceasta nervozitatea şi tulburarea în care se afla. 

După câteva minute un practicant îi aduse fişa noii funcţionare. 

Senatorul Bernard aruncă o privire fugară asupra ei şi surprins citi: 
«Felicia Martigny, strada Estelle numărul 4. 

Numele i se păru cunoscut. 

Îi reveni în minte amănuntele acelor nopţi pline de tulburare, în 
care Raul Bernard dispăruse fără urmă şi deodată se făcu lumină în 
creierul său: Felicia Martigny era doar fata pentru care fiul său îşi 


pusese viaţa în primejdie. 

Ba ştia şi mai mult! 

Noua corespondentă nu era alta decât fiica contesei blonde din 
Marsilia. 

Înfuriat, senatorul Bernard încruntă sprâncenele, cu o mişcare 
bruscă aruncă linia pe birou, se ridică de pe scaun şi începu să se 
plimbe agitat prin încăpere. 

Îndrăzneala băiatului său era prea mare! Cum se încumetase el să 
dea un post acestei fete în întreprinderea lui? 

Nici nu găsise măcar de cuviinţă să-i spună şi lui ceva de intenţiile 
sale! 

Fără îndoială că băiatul era îndrăgostit de această fată blondă şi 
voia s-o aibă în apropierea lui. 

Plin de mânie, bătrânul Bernard îşi încleştă pumnii. 

Dar îi va strica rosturile coconaşului Bernard! Să nu-şi închipuie 
cumva că-şi poate face mendrele cum vrea el! 

Era lucru hotărât ca fata să părăsească imediat întreprinderea. 

Dar înainte de a-şi pune în aplicare hotărârea, bătrânul Bernard se 
răzgândi şi aşezându-se iar în faţa biroului său, începu să chibzuiască. 

Printr-o măsură prea aspră n-ar ajunge la alt rezultat decât să aţâţe 
şi mai mult focul. 

Se gândi deci că deocamdată e mai bine să aştepte desfăşurarea 
evenimentelor şi să intervină numai atunci când primejdia va deveni 
mai mare. 

Vizita unui prieten de afaceri îl abătu de la toate aceste gânduri şi 
când, după câteva ore, îşi aduse iar aminte de noua corespondentă, 
zâmbi cu un aer de superioritate şi îşi zise în gând: 

— Nu mă voi grăbi cu măsurile care trebuie luate, dar voi deschide 
ochii, spre a-l feri pe băiatul meu de vreo prostie. 


180. Încercări zadarnice 

Pe zi ce trecea, căpitanul Barnabe simţea din ce în ce mai mult 
povara situaţiei în care se afla. 

ÎI durea mult faptul că era ocolit de camarazii săi, dar la urma 
urmei se va putea lipsi de prietenia lor. Mai greu îl lovi încredințarea 
că nici armatorii nu mai voiau să aibă de-a face cu dânsul. 

Toţi cărora li se adresase spre a obţine comanda unui vapor, îl 
refuzaseră şi la fel se întâmplase şi în celelalte porturi unde fusese 
spre a căuta un post nou. 

Vizitase toate societăţile de navigaţie, nu scăpase pe niciuna din 
vedere şi îşi oferise pretutindeni serviciile. Fusese primit cu politeţe, 
dar cu aceeaşi politeţe i se spusese că nu erau posturi libere pentru 
dânsul. 

Armatorii erau toţi în legătură unul cu altul şi îşi trimiteau între ei 
liste negre pe care erau trecuţi acei căpitani, cârmaci sau alţii, care 
urmau să nu fie angajaţi şi pe aceste liste era trecut şi numele 
căpitanului Barnabe. 

Fusese în cele din urmă şi la Havre, dar aici i se spulberă cea din 
urmă nădejde pe care o avusese de a găsi un post. 

Toate încercările lui rămaseră zadarnice şi acum se punea mai mult 
ca niciodată întrebarea: ce avea să facă? 

Starea lui sufletească deveni din ce în ce mai apăsătoare şi viitorul 
îl vedea în culorile cele mai întunecate. 

Se va întoarce la Marsilia ca un învins şi când va ajunge acolo nu 
va şti ce să facă. Dacă lucrurile vor merge astfel înainte, în curând va 
fi nevoit să ceară ajutorul asistenţei marinarilor... 

Niciodată în viaţa lui nu mai fusese atât de amărât ca acum! 

Dacă ar fi avut cea mai mică vină, ar fi îndurat toate astea fără să 
crâcnească şi ar fi socotit ca o pedeapsă bine meritată că i se luase 
comanda vaporului, dar aşa?!... Era o nedreptate strigătoare la cer 
faptul că toţi îl ocoleau din pricina legăturilor sale cu contesa Dolores 
de Martigny. 

De ce se amestecau ceilalţi în afacerile lui personale?... Ce le păsa 
lor pe cine iubea?... 

După ce cutreierase încă o dată birourile tuturor societăţilor de 
navigaţie, fără a obţine un rezultat mulţumitor, căpitanul Barnabe 
întră într-o bodegă. 

Cu toate că nu reuşise încă să găsească nu post, nu-i venea să se 
întoarcă la Marsilia. Mai avea încă nădejde într-o întâmplare fericită. 

Cum va fi revederea cu Dolores, dacă va veni la dânsa ca un învins 
şi nu va fi în stare să-i ofere nimic?! 

Adâncit în gânduri negre, şedea în localul unde intrase şi privind în 
gol, chibzui ce mai putea să facă în situaţia nenorocită în care se afla. 

Dar Barnabe nu rămase multă vreme singur, căci un bătrân, după 
înfăţişarea căruia se vedea la prima vedere că e un marinar ieşit la 
pensie, se apropie de masa lui şi ducând mâna la şapcă în semn de 
salut, îl întrebă dacă îi dă voie să ia şi el loc. 

Cu toate că i-ar fi plăcut mai bine să rămână singur, din politeţe 
Barnabe nu putu să-i refuze cererea. 

Bătrânul ceru de la chelner o sticlă cu viu, apoi se uită lung la 
Barnabe, îşi scoase luleaua din gură şi-l întrebă: 

— Eşti căpitan? 

Pe cât de scurtă fu întrebarea, tot atât de scurt şi răspunsul. 

— Da. 

— Din Marsilia! 

— Da. 

— Se cunoaşte. 

— După ce? 

— Pentru că vorbeşti mult. 

Căpitanul Barnabe se uită uimit la bătrân fi zâmbi. 

— Doar am spus numai de două ori «da». 

— Dacă ai fi fost din Bordeaux, Havre, Toulon sau din alt port, ai fi 
dat numai din cap, fără să deschizi gura. 

Barnabe începu să râdă. Da, bătrânul avea dreptate, marinarii din 
alte porturi erau foarte zgârciţi la vorbă, ca şi când cuvintele ar fi fost 
lucruri de mare preţ. 

— Dar dumneata?... Mi se pare că şi dumneata ţi-ai petrecut toată 
viaţa pe mare? 

— Aşa şi e. Am condus tot felul de vase prin toate mările din lume. 
Eşti în vizită de plăcere aici? 

— Nu, am venit să-mi caut un post. 

— În port sunt două vapoare care au nevoie de căpitani. 

— Dar mie nu mi se va da comanda niciunuia din ele. 

Era oare faptul că bătrânul marinar îi inspira o deosebită încredere, 
sau dorința de a se destăinui unui om, de a-i spune toate necazurile, 
care îl făcu pe Barnabe să vorbească? 

Nici el nu-şi dădu seama, totuşi povesti bătrânului trista întâmplare 
de pe vaporul „Neptun”, despre procesul său la tribunalul maritim şi 
încheie: 

— Am încercat pretutindeni să-mi găsesc un post, dar nimeni nu 

vrea să ştie de mine. 

— Cu toate că ai fost achitat? 

— Da, mă refuză fiindcă... 

Şi căpitanul Barnabe începu să-i povestească de dragostea lui 
pentru Dolores. Vorbi cu atâta înfrigurare, încât se aprinse la faţă. 

Bătrânul îl ascultă cu luare-aminte, fără să-l întrerupă niciodată. 

Când isprăvi de istorisit, bătrânul dădu înţelegător din cap. 

— Da, da... aşa e lumea! Şi eu am avut mult de furcă cu armatorii. 
Dar noi n-avem nicio putere faţă de ei. Trebuia să înghiţim toate, 
chiar dacă ne dau afară fără niciun drept... Ei da, situaţia dumitale e 
cam neplăcută!... 

— Nici nu mai ştiu ce să fac. Să încerc oare la o societate străină? 

— Lasă-le dracului, căci vei avea noi dezamăgiri. Străinii dau 
comanda vapoarelor oamenilor lor. Dânşii nu angajează niciodată 
francezi. 

— Atunci pot să mă las de meserie. 

— Ei, nu pierde prea repede curajul. Chiar din situările cele mai 
grele se găseşte întotdeauna câte o portiţă de scăpare. 

— Eu nu văd niciuna. Sau ai vrea poate să mă angajez ca simplu 
marinar? 

Bătrânul nu răspunse îndată, ci păru să se gândească la ceva. Abia 
după câteva minute îl întrebă pe căpitanul Barnabe: 

— Ai fi dispus să iei orice comandă? 

— Oricare, numai cinstită să fie. 

— Atunci ştiu ceva pentru dumneata. 

Barnabe se aplecă mai aproape de el şi se uită cu încordare la faţa 
blândă şi plină de cute a bătrânului marinar. 

— Ce e? 

— Comanda unui vas de prins balene. 

— Vrei să vorbeşti de un vapor mic, care pleacă în mările arctice? 

— Da. O societate norvegiană caută câţiva căpitani buni şi 
destoinici pentru bărcile de vânătoare. 

— Ah, da, e vorba numai de nişte bărci. Nu dragul meu, eu am 
comandat cele mai mari vapoare franceze, aşa că n-am chef să fac pe 
căpitanul unei bărci. 

— Se vede că-ţi merge încă bine. 

— Ce vrei să spui cu asta? 

— Dacă ţi-ar merge mai rău, n-ai mai face nazuri şi ai primi ce ţi se 
oferă. 

— Doar acei care conduc astfel de bărci, nici nu sunt căpitani 
adevăraţi, ci numai nişte cârmaci. Dacă ar fi cel puţin vorba de un 
remorcher... 

— Totul se începe în mic. 

— Dar eu nu mai sunt începător. 

— Ba acum eşti şi dumneata începător. Situaţia dumitale nici n-ar 
fi aşa de rea pe o astfel de barcă. Societatea plăteşte premii de 
prindere, aşa că cu vremea ai putea să-ţi economiseşti o sumă destul 
de frumuşică. 

— Şi serviciul? 

— E greu. Bineînţeles că dacă ţi-e teamă de muncă grea, atunci n- 
am ce să-ţi fac. În tinerețea mea, înainte ca vânătoarea de balene să 
dea înapoi, am fost şi eu pe o astfel de barcă şi mărturisesc că nu 
regret, căci din ceea ce am câştigat atunci, pot trăi astăzi bine. 
Premiile mele le-am lăsat întotdeauna la societate, care mi-a plătit 
dobânzi la ele şi acum am un venit destul de mare. Nu vreau însă să 
mai stărui, căci dumneata trebuie să ştii mai bine ce ai de făcut. Nu 
fiecare se pricepe la comanda unui astfel de vas, de aceea se caută 
căpitani. 

— În orice caz, îţi mulţumesc pentru sfatul dumitale. Văd că-mi 
vrei binele, aşa că mă voi mai gândi. 

— Când va începe să-ţi chiorăie maţele de foame, atunci ai să 
primeşti; n-o să ai încotro şi un astfel de post îţi va fi bine venit. 

— Nu e numai din pricina mea, dacă mai stau pe gânduri. Ţi-am 
povestit doar toată viaţa mea. E mai mult pentru femeia pe care o 
iubesc şi de care nu mă voi putea despărţi niciodată. 

— Nici n-ai avea nevoie să te desparţi de ea, căci ai putea s-o iei cu 
dumneata pe bord. 

— Ce viaţă ar duce în ţinuturile acelea friguroase pe o astfel de 
barcă? 

— Dacă te iubeşte cu adevărat, atunci va îndura orice; numai să fie 
împreună cu dumneata. Cel puţin asta e părerea mea. 

— Cred ca ai dreptate, dar... 

— Prea te opresc multe, de aceea văd că n-are să iasă nimic din 
afacerea asta. 

— Nu vorbi aşa. Numai n-aş vrea să iau singur această hotărâre. 
Crezi că aş putea găsi oricând un astfel de post? 

— Chiar acum vânătoarea de balene e într-o epocă de înflorire. Se 
pun mereu bărci noi în serviciul ei şi se caută căpitani pentru 
conducerea lor. Nu se prea găsesc destui, căci fiecare se teme de 
singurătatea din acele ţinuturi şi de viaţa grea pe care ar trebui s-o 
ducă acolo. Nu e lucru uşor să stai cu lunile în întunericul şi frigul 
nopţilor polare şi să vânezi balene, dar tot e mai uşor decât să mori de 
foame. Mai gândeşte-te. Eu îţi voi da adresa societăţii de la 
Hammeriest, unde te vei putea adresa oricând. 

Bătrânul scoase un carnet din buzunar, scrise o adresă pe o foaie pe 
care o rupse din carnet şi o întinse căpitanului Barnabe. 

— Dacă scrii societăţii, aminteşte-i că eu ţi-am vorbit. Notează 
numele meu: George Villars. Când vor auzi că eu te-am recomandat, 
te vor primi numaidecât. 

Căpitanul Barnabe luă biletul pe care i-l dăduse bătrânul marinar şi 
mulţumi acestuia cu o călduroasă strângere de mână. 

— Când voi vedea că mi se închide orice altă cale, voi pleca poate 
şi eu spre polul nord spre a vâna balene. 

Spunând aceste cuvinte, gândurile lui zburară iar ia Dolores, pe 
care o va vedea în curând şi cu care avea să hotărască soarta lui. 


181. Jocul destinului 


Cea dintâi grijă mai mare pe care o avea acum Bob, era să găsească 
cât mai repede credit pentru întreprinderile Wilkens şi această 
chestiune nu mai suferea nicio amânare. 

După ce aflase că prăbuşirea totală a tatălui său era datorită unei 
vizite a domnului Drof, Bob nici nu se gândi să se adreseze acestuia 
pentru creditul de care avea nevoie, deşi ştia că bătrânul Drof va fi 
oricând gata să-l ajute. 

Condiţiile pe care i le-ar fi pus însă, i se păreau cu neputinţă de 
îndeplinit. 

Încurajările mamei lui nu-i foloseau la nimic, aşa că singura 
mângâiere care îi mai rămânea, singurul mijloc de a uita toate 
nenorocirile care se năpustiseră asupra lui, era munca... munca cea 
mai înverşunată. 

Pentru nenumăraţii oameni care îşi câştigau pâinea de toate zilele 
în întreprinderile Wilkens, va munci din răsputeri spre a putea 
menţine aceste întreprinderi în toată mărimea lor. 

După ce luă această hotărâre, chemă la telefon pe domnul 
Crosham, preşedintele consorţiului Pennsylvania Oil şi îl rugă să-i 
acorde o întrevedere. 

Secretarul particular al domnului Crosham îi răspunse că acesta 
avusese un mic accident şi era rănit la picior, aşa că pentru câtva timp 
va fi nevoit să stea în casă şi nu va putea veni la birou. 

Lui Bob Wilkens nu-i rămase deci altceva de făcut, decât să se ducă 
acasă la domnul Crosham. 

Cu acest prilej trecu pe lângă lacul unde cu câtva timp în urmă 
scăpase de la o moarte sigură un băieţaş. 

Bob îşi aduse aminte de această întâmplare, pe care o uitase 
aproape în urma evenimentelor însemnate din timpul din urmă. 

După scurt timp Bob ajunse la vila domnului Crosham şi pe când 
aştepta la intrare, auzi deodată vocea veselă a unui băiat, care striga 
plin de bucurie: 

— În sfârşit ai venit! Nici nu-ţi poţi închipui ce bine îmi pare! Am 
ştiut că te voi mai revedea o dată. 

Bob ascultă uimit şi zâmbi prietenos când în băieţaşul cane venea 
alergând spre dânsul îl recunoscu chiar pe acela la care se gândise cu 
câteva clipe în urmă. 

Înainte de a-şi da seama ce se întâmplă cu dânsul, băiatul se şi 
agăţase de gâtul lui şi îmbrăţişându-l cu multă dragoste, zise cu 
înfrigurare: 

— Slavă Domnului că ai venit! Tata şi mama mi-au făcut cele mai 
aspre mustrări că nu te-am întrebat atunci cum te cheamă şi în felul 
acesta n-au avut putinţa să-ţi mulţumească pentru că m-ai scăpat de la 
moarte. Dar acum nu te mai las să pleci şi trebuie să vii cu mine la 
părinţii mei. 

Plin de vioiciune şi zglobiu, băiatul îl trase după dânsul în grădină 
şi făcând semne spre terasa casei, strigă: 

—  Tăticule, mămico, veniţi repede încoace că vedeţi pe cine 
aduc!... A venit salvatorul meu. 

Pe terasă apărură un domn şi o doamnă şi după câteva clipe, adânc 
mişcaţi, îi întinseră lui Bob mâinile şi îi mulţumiră cu lacrimi în ochi 


pentru fapta vitejească prin care salvase viaţa copilului lor. 

— Cât sunt de fericită că, în sfârşit, mi s-a împlinit dorinţa, zise 
doamna Crosham, o femeie înaltă şi foarte distinsă. Acum ne va fi 
îngăduit să mulţumim aceluia care prin fapta lui îndrăzneață şi 
hotărâtă, a salvat viaţa băieţaşului nostru scump. 

Bob Wilkens rămase foarte încurcat. 

— Vă rog să nu mai vorbiţi de recunoştinţă doamnă. Ceea ce am 
făcut era ceva firesc şi de datoria oricărui om de inimă. Oricine în 
locul meu, ar fi făcut la fel. 

— Te înşeli dacă crezi asta, îl întrerupse preşedintele Crosham. Au 
fost mulţi oameni pe malul lacului, dar niciunul n-a îndrăznit să sară 
în ajutorul copilului. 

— Numai dumneata ai avut curajul şi de aceea îţi vom fi veşnic 
recunoscători, adăugă doamna Crosham. 

— Dar scumpă doamnă, credeţi-mă că n-am venit pentru a cere o 
răsplată pentru fapta mea. Dimpotrivă, mi-e chiar foarte neplăcut că a 
avut loc această întâmplare. 

Deodată preşedintele Crosham se uită cu luare-aminte la Bob şi-l 
întrebă: 

— Dumneata nu eşti tânărul Wilkens? 

Bob răspunse că da şi atunci domnul Crosham zâmbi mulţumit şi 
zise: 

— Orice rugăminte ai avea, să ştii dinainte că îţi va fi împlinită. 

Băieţaşul bătu voios din palme şi strigă: 

— Acum tăticul şi mămica vor fi iar mulţumiţi şi veseli. Ce noroc 
că ai venit, mister Wilkens! 

În primul moment, Bob Wilkens nici nu fu în stare să înţeleagă tot 
ce se spunea în jurul său şi îi trebui timp să se reculeagă, să-şi dea 
seama de situaţia în care se afla. 

Venise cu foarte puţină nădejde în casa aceasta şi nici nu îndrăznise 
să spere că prima lui rugăminte îl va şi duce la ţinta dorită. 

Şi acum dorinţa i se împlinise, înainte chiar de a fi avut timp s-o 
spună. 

La invitaţia prietenoasă a gazdei, trecură cu toţii în salonul cel 
mare al vilei. 

Primul lucru despre care vorbiră, fu salvarea băieţaşului şi atât 
preşedintele Crosham cât şi soţia lui nu încetară să aducă laude şi 


mulţumiri lui Bob Wilkens pentru fapta lui atât de frumoasă şi 
vitejească. 

După câtva, timp, doamna Crosham se retrase împreună cu copilul, 
aşa că Bob Wilkens avu prilejul să expună preşedintelui Crosham 
situaţia financiară a întreprinderii tatălui său şi să vorbească despre 
tranzacţia care singură ar putea salva întreprinderea din situaţia grea 
prin care trecea acum. 

Preşedintele Crosham urmări cu mare luare-aminte expunerea lui 
Bob Wilkens şi cei doi bărbaţi căzură repede la o înţelegere favorabilă 
pentru Bob. 

— Întreprinderile Wilkens nu trebuie să cadă, mai cu seamă acum 
când dumneata ai luat frânele în mâinile dumitale energice, hotărî 
preşedintele Crosham. Îți voi da tot ajutorul, nu numai pentru că ai 
salvat viața copilului meu, care e toată fericirea mea şi a soției mele, 
dar şi pentru faptul că am mare încredere în dumneata. Mărturisesc că 
dacă ar fi venit tatăl dumitale la mine cu această rugăminte, nu i-aş fi 
dat ascultare, dar salvatorului copilului meu îi voi veni şi eu în ajutor 
din toată inima. Dumneata nici nu bănuieşti ce-ai făcut pentru mine. 
Toată fericirea mea ar fi fost nimicită dintr-o singură dată, dacă mi-aş 
fi pierdut băiatul. 

— E singurul dumitale copil? îl întrebă Bob Wilkens, compătimitor. 

Faţa preşedintelui se întunecă şi clătinând încet capul, răspunse: 

— Mai am şi o fiică de nouăsprezece ani şi până acum ea şi fiul 
meu erau toată fericirea noastră. Pentru aceşti doi copii am muncit 
toată viaţa şi singura mea ţintă a fost să le fac viaţa mai uşoară decât 
am avut-o eu, căci am început mic de tot, am trecut prin foarte mari 
greutăţi şi nevoi, am răbdat de foame, înainte de a ajunge în situaţia 
strălucită în care mă aflu astăzi. Toată munca mea ar fi fost zadarnică, 
dacă Phil, băiatul meu, ar fi pierit în acea noapte furtunoasă, căci 
Hariett, copila mea scumpă, e condamnată la moarte. Nici cel mai 
mare medic n-o mai poate salva, chiar dacă i-aş da toată averea mea, 
căci cu bani nu se poate cumpăra sănătatea. 

Bob Wilkens ascultă plin de milă vorbele preşedintelui Crosham, 
din care străbătea durerea mare care îi sfâşia sufletul, apoi încercă să-l 
mângâie: 

— Şi în vremurile în care trăim noi, se mai întâmplă minuni, 
domnule preşedinte. Fiica dumitale fiind încă tânără, mai este nădejde 


să fie salvată printr-o minune. 

Crosham clătină trist capul. 

— În cazul fetei mele ar fi o nebunie să mai cred într-o minune. 
Hariett nu mai poate fi salvată. Ea piere zi cu zi şi nu mai e departe 
clipa când va închide pentru vecie ochii ei dragi. Ea nici nu bănuieşte 
că în urma unei pneumonii pe care a căpătat-o după un concurs de 
înot în anul trecut, în pieptul ei a rămas germenul morţii. Biata copilă 
se împotriveşte chiar şi îngrijirilor noastre şi în loc să stea culcată, ar 
vrea mai bine să se joace ca o copilă cu fratele ei Phil, sau să râdă şi 
să glumească cu prietenele ei. Noi însă suntem nevoiţi s-o oprim de a 
face astfel de imprudenţe, căci numai cea mai mare linişte îi mai 
poate prelungi viaţa. Poţi înţelege uşor că singura noastră grijă este să 
câştigăm fiecare zi pe care i-o putem da să mai trăiască. 

Dar deodată Crosham se opri şi trecându-şi mâna peste frunte, 
zâmbi îndurerat: 

— Iartă-mă, dragă mister Wilkens, că îţi vorbesc de toate aceste 
griji ale mele şi de jalea care îmi ameninţă casa. Faţă de altcineva n-aş 
fi spus nimic, dar dumitale, salvatorul băieţaşului meu, nu mă sfiesc 
să-ţi spun tot ce-mi apasă sufletul, ca să ştii cât de mare a fost binele 
pe care mi l-ai făcut 

Bob Wilkens luă parte din toată inima la durerea preşedintelui 
Crosham, căci şi el ştia ce însemna să pierzi pe cineva drag. 

Era cea mai mare nenorocire care putea să lovească un om. 

Dar în acelaşi timp ştia că pentru astfel de dureri nu există alinare 
şi mângâiere. 

Orice cuvânt ar fi fost zadarnic, aşa că tăcu, dar cu multă căldură 
strânse mâna domnului Crosham. 

Acesta simţi strângerea sinceră de mână a tânărului Wilkens ca o 
adevărată binefacere şi cu toate că nu-l cunoştea decât de foarte scurt 
timp, se simţi atras spre el şi o prietenie adevărată şi caldă încolţi în 
sufletul său pentru inimosul tânăr. 

Însă înainte de a putea vorbi mai departe şi a-i spune lui Bob ce 
simţea pentru dânsul, micul Phil dădu buzna în salon şi zise: 

— Tăticule, Hariett te roagă să vii la dânsa cu mister Wilkens. Şi ea 
ar vrea să-l cunoască pe salvatorul meu şi să-i mulţumească. 

Preşedintele Crosham se ridică de pe scaun şi-l rugă pe Bob 
Wilkens: 

— Fă această bucurie copilei mele, mister Wilkens. Îmi vei face o 
mare plăcere prin asta. 

Bob se ridică şi el de pe scaun şi răspunse: 

— Merg cu dragă inimă, mister Crosham. 

După câteva clipe Bob Wilkens se afla în faţa tinerei fete, care 
şedea întinsă pe un fotoliu, în dosul unui paravan mare care o apăra 
de curent. Bolnava fusese dusă pe o înălţime din marele parc care 
ţinea de proprietatea preşedintelui Crosham şi de unde se desfăşura o 
vedere minunată spre lac. 

Cu veselie prefăcută preşedintele o salută pe fiica lui şi îi prezentă 
pe Bob Wilkens. 

Zâmbind drăgălaş, Hariett îi întinse mâna ei cu pielea străvezie. 

— Sunt încântată că am prilejul de a te cunoaşte, mister Wilkens. 
Fratele meu Phil şi toţi servitorii casei mi-au povestit atât de multe 
despre curajosul salvator, încât mi-a părut foarte rău că n-am fost de 
faţă când ai făcut acel act de curaj neobişnuit. Îmi sunt dragi oamenii 
viteji şi inimoşi. 

Bob Wilkens făcu un gest de împotrivire. 

— Dacă vrei să nu fug îndată, te rog, scumpă domnişoară să nu faci 
prea mult caz de această întâmplare banală. 

— Să nu faci aşa ceva, se rugă tânăra fată, căci n-aş putea să fug 
după dumneata ca să le opresc. Doctorii mi-au interzis orice oboseală. 

— Dar sfatul doctorilor a fost bun, scumpa mea Hariett, căci prin 
odihna pe care ţi-au prescris-o, te-ai întremat văzând cu ochii, pe când 
dacă ai fi alergat aşa cum doreşti tu, numai bine nu ţi-ar fi făcut. 

Pe când vorbea, îi aruncă lui Bob Wilkens o privire, ca şi când ar fi 
vrut să spună: „Aceasta e singura mângâiere prin care îi pot ascunde 
primejdia de moarte în care se află sărmana fată”. 

— Dar e îngrozitor să stau numai în pat, sau întinsă aici pe fotoliul 
acesta, se plânse bolnava, uitându-se deznădăjduită la Bob Wilkens. 
De altminteri nici nu mă mai simt bolnavă; aş vrea să alerg, să fac 
sport, să mă duc la baluri. Părinţii mei sunt însă prea fricoşi şi cer 
neapărat să respect prescripţiile doctorului. Au trecut mai multe 
săptămâni de când nu mai primim pe nimeni şi numai prietenilor 
intimi le este îngăduit să-mi facă o vizită scurtă de tot. La început au 
venit mai des şi tot se interesau de sănătatea mea, dar de câtva timp 
vin din ce în ce mai rar şi nici nu se mai sinchisesc de mine. De aceea 

mă bucur atât de mult că ai venit dumneata, mister Wilkens. Maud 
Olivers, o prietenă bună de a mea, mi-a povestit multe despre 
dumneata. Mi-a spus că ai fost cel mai fercheş student de la 
universitatea din New-York şi că toţi au regretat plecarea dumitale. În 
ultimii ani ai studiat în Franţa, nu e aşa? 

— Da, domnişoară Crosham şi abia de curând m-am întors la New- 
York. 

— Ah, te rog fii atât de bun şi povesteşte-mi şi mie despre Franţa. 
Şi bunica mea a fost franceză şi când eram mică, cea mai mare plăcere 
a mea era s-o ascult istorisindu-mi despre patria ei. Cred că acum s-au 
schimbat multe şi acolo, dar frumos tot trebuie să mai fie. 

Bob Wilkens dădu din cap şi răspunse serios: 

— E minunat de frumos, dragă domnişoară. 

— Cred că ai adus multe fotografii din Franja, mister Wilkens. Mi- 
ai face o plăcere nespus de mare, dacă mi le-ai arăta odată. 

— O voi face bucuros, domnişoară Crosham. 

Hariett îl privi cu îndoială şi-l întrebă: 

— Spui sincer că o vei face bucuros? Bănuiesc mai curând că nu va 
fi o distracţie prea mare pentru dumneata, să stai lângă o bolnavă şi 
să-i ţii de urât. lartă-mă dacă ţi-am făcut o astfel de rugăminte. 

Preşedintele Crosham, care rămăsese tăcut până atunci, se amestecă 
în vorbă: 

— Zilele acestea voi avea de discutat multe chestiuni de afaceri cu 
mister Wilkens, aşa că va avea prilejul să vină mai des pe la noi, 
scumpa mea Hariett. După ce vom isprăvi cu afacerile, îmi va face o 
deosebită bucurie să-l am pe mister Wilkens ca oaspe în casa mea şi 
atunci cred că-ţi va jertfi şi ţie câte un ceas, spre a-ţi ţine de urât. 

Spunând aceste cuvinte, preşedintele Crosham se uită la Bob şi 
acesta îi ghici gândul. 

Îşi dădea seama că părintele dorea să îndeplinească orice dorinţă a 
copilei sale bolnave şi era hotărât din toată inima să-i dea ajutor 
pentru a o distra pe sărmana Hariett. 

Deoarece preşedintele Crosham se arătase atât de binevoitor faţă de 
dânsul şi îl scăpase de grijile pentru întreprinderile Wilkens, simţi o 
adâncă recunoştinţă pentru acest om şi în acelaşi timp, un sentiment 
de milă se născu în sufletul său pentru plăpânda fată blondă, care, 
încă atât de tânără, era sortită să moară. 

Bob ar fi ocolit orice altă casă în care ar fi fost fete în vârstă de 
măritat, căci durerea lui pentru pierderea Feliciei era încă atât de 
mare, încât nici nu se gândea la alte femei. Aici însă putea să 
contribuie şi dânsul la înfrumusețarea celor din urmă zile ale unui 
suflet tânăr şi doritor de viaţă. 

— Voi veni cu mare drag să te văd cât mai des, domnişoară 
Crosham, răspunse el repede, şi cu cea mai mare bucurie îţi voi istorisi 
mult despre Franţa, care mi-e dragă ca şi patria mea. 

Încântată, Hariett îi întinse amândouă mâinile şi îi zise: 

— Îţi mulţumesc pentru această făgăduială... îţi mulţumesc din tot 
sufletul. În sfârşit voi putea avea iar o bucurie... Nu-i aşa, că n-ai să-ţi 
uiţi făgăduiala? continuă ea cu glas rugător. Ai să vii negreşit, nu o să 
mă laşi să aştept în zadar? 

Bob sărută mâna tinerei fete care se emoţionă foarte mult primind 
această dovadă de prietenie neobişnuită în America. 

Însă Bob Wilkens nici nu-şi dădu seama de tulburarea ei şi zise cu 
aprindere: 

— Îţi dau cuvântul meu, domnişoară Crosham, că-mi voi împlini 
făgăduiala pe care ţi-am făcut-o. 

Sufleteşte nu era şi el tot atât de bolnav, ca şi sărmana fată? se 
gândi el. Văzându-se mai des, poate vor avea amândoi o mângâiere şi 
aici nu era nicio primejdie de îndrăgostire, nicio dorinţă, nicio 
speranţă nu va putea încolţi în sufletele lor. 

Şi totuşi Bob Wilkens se înşela gândind astfel. După ce părăsi vila 
preşedintelui Crosham şi Hariett şi Phil se duseseră la culcare, 
preşedintele Crosham şi soţia lui mai rămaseră pe terasă. 

O tăcere apăsătoare domni câtva timp, şi pe feţele lor se putea citi 
o adâncă îngrijorare. 

În sfârşit doamna Crosham întrerupse tăcerea şi zise suspinând: 

— Acum tot se va întâmpla ceea de ce ne-am temut atât de mult. 

Preşedintele Crosham dădu din cap şi zise încet: 

— Şi eu am aceeaşi teamă ca şi tine, draga mea Gussie. 

— Pe când mă uitam azi la Hariett, mă gândeam neîncetat la 
cuvintele prevenitoare ale doctorului. 

— Şi eu, făcu preşedintele Crosham. Mereu mi se părea că aud o 
voce care îmi spune: Păzeşte-ţi copila de dragoste, care i-ar putea da o 
ultimă fericire, dar care ar împinge-o şi mai repede în braţele morţii. 

— Şi să ştii că Hariett s-a îndrăgostit azi de Bob Wilkens, îi zise 
soţia lui. Ochii îi străluceau de fericire de câte ori se uita la dânsul. 
Mi-e teamă că ziua în care ne-a fost dat să mulţumim salvatorului 
băiatului nostru, va aduce nenorocirea pentru scumpa noastră Hariett. 

— Mi-ai ghicit gândurile, dragă Gussie, răspunse preşedintele 
Crosham, dar acum e prea târziu pentru a mai putea înlătura 
nenorocirea, dacă va fi scris să se abată asupra noastră. 

— De asta mi-e teamă şi mie, căci după ce l-am rugat pe Bob 
Wilkens să vină mai des pe la noi, nu-i putem închide iar uşa. 

— Afară de asta, Hariett ar suferi foarte mult, dacă n-ar mai veni 
tânărul Wilkens. Am văzut cum căpăta puteri noi de viaţă ştiindu-l în 
apropierea ei. De multă vreme n-am mai văzut-o atât de bine dispusă, 
nu s-a mai plâns şi părea să fi uitat cu totul trista ei soartă. 

— Nu ştiu ce se va mai întâmpla, ce va aduce ziua de mâine, dragul 
meu! 

Preşedintele Crosham se ridică de pe scaun, fiind însă cu piciorul 
bandajat, se sprijini pe un baston, pentru a face câţiva paşi pe terasă. 

Îi venea greu să umble, dar tulburarea şi neliniştea lui erau atât de 
mari, încât nu mai putu sta la locul lui. 

— Nici nu îndrăznesc să mă gândesc la zilele ce vor veni, zise el 
deznădăjduit. Mâine trebuie să-l înştiinţăm pe doctor şi să-i spunem 
tot. 

— Fără îndoială că ne va spune acelaşi lucru ca şi acum câteva 
săptămâni. Dragostea va fi pentru Hariett ca un vis frumos, dar din 
pricina căruia va muri şi mai curând. 

— Cui i-ar fi putut trece prin gând că Hariett se va îndrăgosti de 
Bob Wilkens chiar de la prima vedere?! 

Doamna Crosham avu un zâmbet obosit şi trist. 

— Mie mi-a fost teamă de aşa ceva, îndată ce l-am văzut pe Bob 
Wilkens. E un tânăr de o frumuseţe rară, căruia îi este foarte uşor să 
cucerească inimile femeilor. 

— În cazul acesta ai fi trebuit să mă previi îndată, dragă Gussie, 
zise preşedintele Crosham cu un ton mustrător. Aş fi putut evita o 
întâlnire între dânsul şi Hariett. 

— Poate aşa a hotărât destinul, dragul meu Ricard, răspunse 
doamna Crosham. Nu ne rămâne nimic altceva de făcut decât să lăsăm 
lucrurile în voia sorții şi să aşteptăm ce ne va aduce viitorul. 


PESANU 


Preşedintele Crosham se aşeză iar pe scaun şi îşi întinse piciorul pe 
un taburet, apoi îşi aprinse o ţigară şi continuă: 

— Poate vedem şi noi lucrurile prea în negru, fiind vorba de copila 
noastră. Cine ştie dacă totul nu se va întoarce în bine? 

— Asta o spui spre liniştirea ta şi a mea, dragă Ricard, dar nu 
putem ascunde faptul că ziua de azi înseamnă o mare schimbare în 
viaţa fetei noastre. Vei vedea că mâine va fi cu totul alta. Va fi mai 
neliniştită şi va aştepta cu nerăbdare venirea lui Bob Wilkens. 
Adineauri când am dus-o la culcare a vorbit cu atâta înflăcărare de 
Bob Wilkens, încât a trădat tot ce simte pentru dânsul. 

— Dar dacă şi el îşi va da seama de dragostea ei, ce se va întâmpla 
atunci? 

— Mi-e teamă că atunci nu va mai veni. 

— Aceasta ar însemna moartea pentru scumpa noastră Hariett. 

— Doamne, cum ar putea să fie totul altfel, dacă copila noastră ar fi 
sănătoasă! 

Preşedintele Crosham suspină şi zise îngândurat: 

— Atunci m-aş fi bucurat din toată inima să pot avea un asemenea 
ginere. Nici nu-ţi pot spune câte cuvinte de laudă am auzit la bursă 
despre tânărul Wilkens şi cât de mult mi-a plăcut când am discutat cu 
el afacerile pe care le avem împreună. 

— Şi mie mi-a făcut o impresie foarte bună, Ricard. Se cunoaşte 
îndată că şi-a făcut educaţia în Franţa. E un cavaler desăvârşit şi cred 
că pentru dânsul femeile nu sunt numai o jucărie, ci el vede în ele 
ceva sfânt. 

— Şi eu am observat că vorbeşte cu multă stimă de femei şi mai cu 
seamă de mama lui, pentru care pare să aibă o adevărată venerație. 
Dar ce folos că ne place atât de mult? Fără să vrea ne-a adus griji noi 
în casă. Singura mea nădejde este că îi va fi milă de Hariett şi că nu se 
va îndepărta de dânsa, când îşi va da seama de dragostea ei. 

— Mi-e o teamă grozavă de viitor, dragul meu Ricard. 

— Şi mie, Gussie, şi vom fi nevoiţi să ne prefacem şi mai mult decât 
până acum. 

— Aş face-o cu cea mai mare bucurie, numai dacă am avea cea mai 
slabă nădejde că Hariett se va însănătoşi, dar e îngrozitor şi trece 
peste puterile mele să mint neîncetat, numai pentru a ascunde copilei 
noastre că moartea o pândeşte la fiece pas! 


— 85 — 


— Şi totuşi trebuie să ducem mai departe această povară, dragă 
Gussie, încercă preşedintele Crosham să-şi mângâie soţia. Nu trebuie 
să ne lăsăm doborâţi, căci Phil al nostru are şi el nevoie de noi. 

Buzele doamnei Crosham tremurară sub înrâurirea unei dureri 
sufleteşti nespus de mari, împreună mâinile şi zise suspinând: 

— Dumnezeu să ne dea numai puterea să ducem mai departe 
această povară grea, pe care ne-a aruncat-o în spinare. 

Crosham nu răspunse nimic; îşi acoperi ochii cu mâinile spre a nu 
lăsa să se vadă lacrimile care îi umeziseră privirea. Grija de sărmana 
lor Hariett îi apăsă mai mult ca niciodată, căci cu toată dragostea pe 
care-o aveau pentru dânsa, nu erau în stare să oprească destinul din 
calea lui. 


182. Drumul spre libertate 

Sven Alvesten umblă toată ziua, adâncit în gânduri. Părea istovit de 
oboseală şi faţa îi ardea ca şi când ar fi fost scuturat de friguri. 

Şi într-adevăr era chinuit de frigurile aşteptării. 

În seara aceea avea să scape de jugul înjositor al Legiunii Străine, 
va pleca pe drumul care ducea spre libertate. 

Acesta era singurul gând pe care îl mai putea desluşi în mintea lui, 
toate celelalte se pierdeau într-o ceață întunecată şi nici nu se întreba 
ce se va mai întâmpla cu dânsul când va fi liber. 

Felul ciudat de a fi al lui Sven bătu la ochi camarazilor săi, care îşi 
băteau joc de dânsul. 

— Pari să fii amorezat, camarade, îi strigau ei în zeflemea. Nu 
cumva te-ai îndrăgostit de vreo fată de arab? 

El nu răspunse nimic, îi ocoli şi se feri de a se mai întâlni cu dânşii. 

Auzind vorbele lor, o icoană se ivi în faţa ochilor săi: aceea a 
iubitei sale Karin Rystrom. 

Când va fi, liber, o va putea revedea. 

Trebuia deci să-şi redobândească libertatea cu orice preţ. 

Căută pe legionarul Perrol, pe care îl găsi la cantină stând de vorbă 
cu câţiva camarazi, la un pahar de vin. 

Când se apropia de masă, contele de Martigny, îl privi cu luare- 
aminte. 

— Ce s-a întâmplat cu tine? Pari speriat de tot! 

Apoi îi întinse un pahar cu vin şi îi zise: 

— Ia mai bine şi trage un gât din paharul acesta, apoi du-te de te 
culcă. Mi se pare că te-au prins frigurile. 

Suedezul bău şi când îi înapoie lui Perrol paharul, răspunse: 

— Nu ştiu ce am, sunt aşa de... 

Contele nu-l lăsă să-şi isprăvească vorba, ci îi făcu un semn din ochi 
şi repetă sfatul pe pare i-l dăduse cu câteva clipe în urmă: 

— Du-te la culcare, măi băiete. 

Sven Alvesten îşi dădu seama că prietenul său dorea să-l 
îndepărteze de acolo şi părăsi cantina. 

Axel de Martigny se speriase la vederea camaradului său. 

Suedezul arăta foarte rău şi i se putea citi pe faţă că era chinuit de 
o nelinişte grozavă. Dacă l-ar fi văzut vreun ofiţer superior, îndată ar 
fi dat de bănuit că plănuieşte ceva. 

Contele se gândi îngrijorat, dacă Sven Alvesten era într-adevăr un 
tovarăş nimerit pentru o încercare atât de primejdioasă ca aceea pe 
care aveau de gând s-o întreprindă. 

Se întoarse iar spre legionarul cu care vorbise în clipa când 
suedezul se apropiase de masa lor şi îi zise: 

— Ia spune, cât ceri pentru busolă? 

— Zece franci. Dar spune-mi mai bine tu, de ce ai nevoie de ea? 

— Aşa, vreau să am şi eu o busolă. 

— Mofturi! Ai pus ceva la cale. 

— Vorbeşti prostii! Ce să pun la cale? 

— Vrei să speli putina. 

Axel de Martigny izbucni în râs şi răspunse: 

— Ar trebui să fiu nebun şi fug, când mai am numai o jumătate de 
an până la eliberare. Şi chiar dacă aş vrea să dezertez, ce-ţi pasă ţie? 

— Nu-mi pasă, dar ţi-aş propune să plecăm împreună. 

— Se vede că ţii mult să fugi. 

— Aş dori să ştiu cine n-ar vrea să fugă din legiune! 

— Te sfătuiesc nici să nu le gândeşti la fugă. Eu am încercat o 
singură dată şi am păţit-o rău de tot. Mai bine să vorbim despre 
busolă. Zece franci e prea mult. Îţi voi da cinci. 

— Fie şi cinci. Dă banii încoace şi să aducă vin pentru ei. Să bem 
tot ce avem, căci în munţii Atlas şi-aşa ne va lua dracul. 

Îi dădu contelui busola şi luă cei cinci franci, spre a-i preface îndată 

în băutură. 

Busola era o unealtă de mare însemnătate, de care cei doi legionari 
aveau nevoie. Fără îndoială că vor fi nevoiţi să se abată de pe şoselele 
mari unde ar fi putut să se întâlnească cu patrule şi să meargă prin 
pustiu. Aici însă s-ar fi rătăcit uşor, dacă n-ar fi avut busolă. Din 
această pricină contele de Martigny mai sacrificase o parte din micile 
lui economii, spre a cumpăra acest instrument atât de folositor, 
scopului lor. 

După ce se făcu apelul de seară şi compania se duse la odihnă, 
contele făcu un semn lui Sven Alvesten să se apropie de dânsul. 

— Peste un ceas, când se va întuneca, plecăm, aşa că poţi să te 
pregăteşti de pe acum. 

— Sunt gata, răspunse suedezul. 

— Ia porţia de merinde cu tine şi o sticlă cu apă, dar ascunde 
lucrurile bine sub manta ca să nu le vadă nimeni. Alt nimic şi să mă 
aştepţi la poarta cazărmii. 

Pentru suedez aşteptarea fu foarte lungă, dar în sfârşit trecu şi acel 
ceas şi el se îndreptă spre poarta de ieşire. După câteva minute veni şi 
contele de Martigny. Arătară santinelei biletele de voie prin care li se 
îngăduia să rămână în oraş până la miezul nopţii, apoi părăsiră 
cazarma. 

Contele luă întâi o direcţie opusă, spre a ajunge printr-un ocol pe 
şoseaua care ducea lat Temouchent. După un drum de vreo jumătate 
de oră trecură prin faţa fortului St. Andre, în spatele căruia se întindea 
câmpia. 

Aici începea însă şi primejdia pentru ei, căci aceia care aveau 
permisia să iasă în oraş n-aveau voie să-l părăsească. Dacă erau prinşi 
în afară de oraş, erau socotiți ca dezertori şi li se dădea o pedeapsă 
aspră. 

Merseră câtva timp tăcuţi prin arături, până când ajunseră la 
apeductul cel mare al Oranului, unde contele de Martigny se opri. 

Într-un loc erau tuburi mari de ciment care aveau să servească la 
reparația canalizării. 

Contele de Martigny arătă spre ele şi zise: 

— E încă prea devreme să mergem mai departe, deci trebuie să 
aşteptăm o oră mai târzie. Patrulele mai fac raite pe aici şi suntem în 
primejdie să dăm peste ele. Aşadar, e mai bine să ne ascundem. 

El intră într-unul din tuburi care era destul de mare spre a putea 
servi de ascunzătoare şi Sven Alvesten îl urmă. 

După ce stătură câtva timp tupilaţi acolo, suedezul începu să-şi 
piardă răbdarea şi-l îndemnă, pe conte: 

— Hai să mergem mai departe. 

— Mai aşteaptă, îi răspunse contele de Martigny. 

Astfel trecu un ceas, apoi al doilea şi, în sfârşit, contele se hotărî să 
iasă din ascunzătoare, urmat de Sven Alvesten. Busola pe care o 
cumpărase contele se arătă de la început foarte folositoare, căci după 
ea putură să se orienteze asupra direcţiei în care trebuiau să meargă. 
După scurt timp ajunseră la ruinele templului mahomedan, unde 
aveau să găsească hainele civile. Intrară în ruine, dar deodată se 
dădură speriaţi înapoi, căci zăriseră doi ochi verzui şi strălucitori care 
se uitau la dânşii. 

Contele de Martigny se reculese cel dintâi şi luând o piatră de jos, o 
aruncă spre locul unde văzuse sclipind ochii. Un urlet înfiorător îi 
răspunse şi o dihanie neagră o luă la goană. 

— Ce-a fost asta? întrebă suedezul înspăimântat. 

— N-a fost decât o hienă, răspunse contele de Martigny. Hai acum 
să căutăm legătura cu haine... 

Pătrunseră a doua oară în ruine, de unde le venea să se întoarcă, 
deoarece îi izbi o duhoare grozavă, rămasă pe urma fiarei care fugise. 
Este ştiut că hienele au miros atât de tare şi urât, încât arabii au 
botezat această fiară „mama putorii”? 

Nu fură nevoiţi să caute mult şi găsiră legătura cu haine, în care 
scotocise hiena. Zdrenţele nu suferiseră nimic în urma acestei inspecții 
neprevăzute, însă pâinea pe care bătrânul Işamiel o pusese în legătură 
trebuiră s-o arunce. 

Acum hai să ne îmbrăcăm repede. 

În legătură găsiră două perechi de pantaloni cârpiţi în multe locuri, 
două cămăşi de culoare închisă, două perechi de pantofi de pânză, 
bascuri şi basmale de legat la gât. 

Cercetând aceste veşminte, contele de Martigny lăudă pe bătrânul 
turc care le ascunsese acolo. 

— Bătrânul a ştiut ce să ne dea. În hainele acestea vom avea 
înfăţişarea unor lucrători spanioli. 

După ce se schimbară, contele de Martigny luă uniformele şi le 

îngropă în nisip, spre a nu fi găsite uşor. 

La lumina lunii se uitară unul la altul 

— Nu mai eşti de recunoscut, zise Sven Alvesten contelui. 

— Nici tu, răspunse acesta. 

— Oare n-am putea încerca să ne întoarcem în oraş, să mergem în 
port şi să vedem dacă nu putem ajunge pe un vapor neutral? 

Contele chibzui câteva clipe, apoi spuse: 

— La urma urmei am putea încerca, căci în felul acesta am scăpa 
mai uşor. 

— La chei este ancorat un vapor englezesc. L-am văzut ieri când am 
fost în port. 

După ce se mai gândi câteva clipe, contele dădu din cap. 

— Să încercăm. În hainele astea nu cred să ne ia cineva drept 
dezertori. Şi dacă vom vedea că e primejdie, ne putem întoarce iar pe 
drumul acesta. Trebuie să fim numai cu mare băgare de seamă şi s-o 
ştergem la vreme dacă vom vedea că se îngroaşă gluma. 

Luară iar drumul spre oraş şi când ajunseră aici, nu se mai feriră de 
patrule. Era târziu şi pretutindeni domnea linişte. Chiar şi 
restaurantele se închiseseră şi stinseseră luminile. 

Cei doi dezertori se furişară de-a lungul caselor, uitându-se cu 
luare-aminte în jurul lor şi ascultând dacă nu se aude pasul unei 
patrule. 

Astfel ajunseră în apropierea portului şi aici contele îl luă pe Sven 
Alvesten de braţ şi îl trase spre un colţ întunecos. 

— Unde este vaporul englezesc pe care ai spus că l-ai văzut în port? 

— Nu-i ştiu numele, dar îl voi găsi. 

— Atunci de-aici înainte mă vei conduce tu. 

— Bine. Hai să mergem. 

— Ascultă însă; când vom ajunge la chei şi ne va zări vreun poliţist 
care ne va opri, trebuie s-o luăm la fugă, să sărim în apă şi dacă va 
trage după noi, ceea ce va face cu siguranţă, atunci ne vom afunda, 
vom înota pe sub apă până la vapor şi acolo ne vom urca pe vreo 
funie care o vom găsi atârnând. Odată pe bordul vaporului, francezii 
nu ne vor mai putea face nimic şi vom fi în siguranţă. Acum haidem. 

Sven Alvesten porni înainte şi luă conducerea. 

În piaţa din faţa cheiului se opri şi privi cercetător în jurul său. 

— Pe cât îmi aduc aminte, aici am fost ieri şi acela de colo trebuie 

să fie vaporul englezesc, zise el întinzând mâna şi arătând spre un 
vapor care era ancorat în apropiere. 

— Hai atunci să mergem repede într-acolo. 

— Stai, strigă deodată Sven Alvesten, împingându-l înapoi. 

— Ce este? 

— Uite colo, doi poliţişti! Vin dinspre chei de-a dreptul spre noi. 

Contele Martigny îi văzu şi el şi scoase o înjurătură. 

— Trebuie să fugim, căci ne-au zărit şi mi se pare că au de gând să 
ne oprească. 

O luă la fugă şi trecu în goană piaţa şi linia ferată a portului, urmat 
de suedez. Ajunseră astfel în bulevardul Létang, mărginit de 
amândouă părţile de grădini. 

Cei doi poliţişti se luară după dânşii şi nu-i slăbiră o clipă din ochi. 

Tocmai faptul că cei doi fugiseră le dăduse de bănuit şi-i făcuseră 
să-i urmărească spre a-i întreba de rostul lor. 

Fugarii se ascunseră în tufişul unei grădini, unde rămaseră tăcuţi şi 
nemişcaţi. 

După câteva clipe ajunseră şi poliţiştii pe bulevard şi unul din ei 
spuse celuilalt: 

— Aici în locul acesta au dispărut. Am văzut cum s-au strecurat în 
tufiş. 

— Să-i căutăm. 

Începură să cerceteze toate tufişurile şi toţi pomii pe rând, 
apropiindu-se tot mai mult de cei doi legionari. 

Acestora le zvâcneau inimile în piept. Încă vreo câteva minute, apoi 
îi vor descoperi şi atunci se va sfârşi cu visul lor de libertate 

Contele de Martigny şopti lui Sven Alvesten: 

— Trebuie să fugim mai departe cât ne vor ţine picioarele şi să 
încercăm să scăpăm în felul acesta, căci de nu, suntem pierduţi. 

— Bine. 

— Atunci hai, înainte! 

Săriră amândoi în picioare şi o luară la fugă de-a lungul 
bulevardului. 

— Aha, uite-i colo! strigă unul din poliţişti. 

— Staţi! îi somă celălalt. 

Dar celor doi fugari nici prin gând nu le trecea să se oprească. 
Înainte, tot înainte!... Fuga mai era singura lor scăpare. 

Deodată auziră împuşcături în urma lor. 

Sven Alvesten o luase cu câţiva paşi înaintea contelui de Martigny. 

Gloanţele le fluierau pe la urechi, căci cei doi poliţişti trăgeau 
întruna cu revolverele. 

Deodată suedezul ridică braţele în sus, scoase un geamăt de durere, 
mai făcu câţiva paşi, apoi se prăbuşi la pământ cu faţa în jos. 


183. Porunca tatălui 


Raul Bernard era într-o dispoziţie minunată, pe plimba vesel prin 
birou şi îi venea să cânte de bucurie. 

Era îndrăgostit, atât de îndrăgostit cum nu mai fusese niciodată şi 
cum nici n-ar fi crezut cu putinţă că va fi. 

Ziua şi noaptea i se părea că vede mereu înaintea lui faţa drăgălaşă 
a Feliciei de Martigny, trupul ei subţirel şi frumos de fecioară, i se 
părea că aude glasul dulce care îi suna în urechi ca o muzică cerească. 

În timpul lucrului şedea de multe ori la biroul său, adâncit în 
gânduri şi nici prin minte nu-i trecea să lucreze, căci visa treaz. De 
câte ori se ivea cel mai mic prilej, se ducea în camera unde lucra 
Felicia, să schimbe cel puţin câteva cuvinte cu dânsa şi să se 
încredinţeze că într-adevăr corespundea chipului pe care îl vedea 
neîncetat în visurile lui. 

De câte ori o revedea, i se părea chiar mult mai frumoasă. 

Neliniştea de care era cuprins creştea din zi în zi, îl mâna mereu în 
apropierea ei, îl făcea să-i dea neîncetat târcoale. 

Se simţea fericit numai când o vedea. 

De câte ori venea, Felicia avea pentru el un zâmbet plin de 
recunoştinţă şi prietenie, dar altceva nu simţea pentru tânărul 
îndrăgostit, iar încercările lui de a se apropia mereu de dânsa le 
socotea ca dovezi de simpatie din partea lui. Atât faţă de ea cât şi de 
mama ei se dovedise un prieten bun şi Felicia nu vedea nimic mai 
mult în el. 

Ea se silea să înţeleagă altfel interesul ce i-l purta şi să gonească 
gândul că Raul Bernard s-ar fi putut îndrăgosti serios de dânsa. 

Ceilalţi funcţionari însă observaseră mişcările lui Raul şi zâmbeau 
pe furiş de câte ori acesta se apropia de Felicia sub un pretext 
oarecare. 

Toţi şuşoteau pe ascuns şi aşteptau cu nerăbdare desfăşurarea unui 
roman de dragoste care i-ar fi desfătat mult. 

În sfârşit veni o zi care aduse o mare dezamăgire lui Raul Bernard. 

Ca de obicei în timpul din urmă, tânărul şedea la biroul său şi citea 
fără prea mare interes scrisorile la care avea să răspundă şi se gândea 
cum s-o convingă pe Felicia, să facă odată o excursie cu automobilul 
prin împrejurimile Marsiliei. 

Deodată zbârnâitul telefonului îl trezi din reverie şi când ridică 
receptorul auzi vocea tatălui său care îi spuse: 

— Vino, te rog, îndată la mine, căci avem ceva de discutat. 

— Imediat, răspunse Raul. 

Ei da, acum trebuia să-şi încordeze atenţia, că fie cu luare-aminte la 
cele ce îi va spune tatăl său şi să pară că se interesează foarte mult de 
afaceri. 

Cu un suspin adânc se ridică de la masă şi se îndreptă spre biroul 
bătrânului Bernard. 

Când intră, îl salută pe tatăl său, căci, în ziua aceea nu se văzuseră 
încă, apoi bătrânul îl pofti să ia loc şi-l întrebă: 

— Ai răspuns la scrisorile care au sosit, Raul? 

— Eram tocmai la lucru, tată. 

— Cred că ai să isprăveşti repede? continuă bătrânul Bernard. 

— Nu, căci abia începusem, fu răspunsul cam încurcat al lui Raul. 

Tatăl său îi aruncă o privire uimită. 

— Doar poşta ţi s-a dat acum două ceasuri?! Ce-ai făcut în vremea 
asta? 

Raul Bernard roşi şi nu ştiu ce să răspundă, ce scuză să găsească. 
Întrebarea tatălui său îl zăpăcise cu desăvârşire. 

Urmă o tăcere apăsătoare, pe care bătrânul Bernard o întrerupse în 
sfârşit prin cuvintele: 

— Dragă băiete, mi se pare că lucrul la Marsilia a început să te cam 
plictisească, să nu-ţi mai placă defel? 

— Nicidecum, tată, eu... 

Îşi curmă iar vorba, neştiind ce să mai spună. 

De ce se uita oare tatăl său atât de pătrunzător la dânsul ca şi când 
ar fi vrut să vadă ce se petrece în adâncul sufletului său? 

— Ei, ce este? De ce ai tăcut? 

— Voiam să spun că lucrez cu cea mai mare tragere de inimă, 

răspunse Raul. 

— La ce lucrezi? îl întrebă bătrânul Bernard cu un zâmbet ciudat pe 
buze. 

Ce fel de întrebare mai era şi asta? Suna ca şi când s-ar ascunde 
ceva sub ea. 

Se făcu iar o tăcere şi mai apăsătoare decât cea de adineauri, până 
ce, în sfârşit, tatăl său, nemaiaşteptând niciun răspuns, continuă: 

— Am să-ți dau o ştire foarte îmbucurătoare. Pentru câtva timp o să 
scapi de afacerile plictisitoare şi mereu aceleaşi ale întreprinderii 
noastre din Marsilia. E nevoie să vezi ce se mai petrece prin lume şi 
afară de asta a venit timpul să ne ocupăm mai de aproape de 
sucursala noastră din Guatemala, aşa că o să pleci acolo ca să iei 
conducerea pentru un an de zile. 

Ştirea aceasta îl trezi pe Raul Bernard din toate visurile în care 
plutise în timpul din urmă. 

Se făcu alb ca varul şi se uită buimăcit şi speriat la tatăl său. 

— Să plec în Guatemala?... bolborosi el. 

Nu-i vedea să creadă. 

— Cum, nu-ţi pare bine? E doar o schimbare foarte plăcută. 

Raul clătină trist capul, în vreme ce pe buzele tatălui său se ivi iar 
un zâmbet cam ironic. 

— De ce te sperie atât de mult ştirea aceasta? îl întrebă el, uitându- 
se pătrunzător la fiul său. 

— Nu vreau să plec din Marsilia... aici am cercul cunoscuţilor şi 
prietenilor mei şi... 

— Şi mai ai încă ceva, nu-i aşa? 

Din palid, Raul Bernard se făcu roşu ca focul. 

— Nu înţeleg ce vrei să spui cu asta. 

— Să nu-ți închipui că te poţi juca de-a v-aţi ascunselea cu mine. 
Tatăl tău nu e aşa de prost cum îl crezi. Nu prietenii tăi te leagă de 
Marsilia; de ei te-ai putea despărţi uşor pentru un an de zile. E vorba 
de fata cea blondă; de dânsa nu vrei să te desparţi, căci eşti amorezat 
lulea, aşa de amorezat încât umbli ca un zănatec şi visezi cu ochii 
deschişi... Nu vreau să-ţi fac mustrări, căci şi eu am fost odată tânăr şi 
ştiu că tinereţea fără dragoste nu poate trăi mult... 

— Ei vezi?! izbucni Raul Bernard fără să vrea. 

— Da, însă totul cu măsură. Dragostea nu trebuie să devină 

primejdioasă. 

— Dar pentru mine nu e primejdioasă defel. 

— Până unde vrei să mergi? Trebuie să recunoşti şi tu că ai gânduri 
cu neputinţă de înfăptuit. 

— Ce înţelegi prin gânduri cu neputinţă de înfăptuit? 

— N-ai de gând să te mărgineşti la un flirt. 

— Pentru că e mai mult decât un flirt. 

— Şi când vrei să isprăveşti cu afacerea asta? 

— Ceri prea mult de la mine. Cum crezi că mă pot gândi la un 
sfârşit? 

— Atunci am dreptate când spun că dragostea aceasta a început să 
devină primejdioasă. Din fericire am recunoscut pericolul la timp, 
pentru a-l putea înlătura. Nădăjduiesc că ai să-ţi dai şi tu seama că fiul 
senatorului Bernard nu se poate căsători cu fiica contesei blonde din 
Marsilia? 

Raul se uită speriat şi buimăcit la tatăl său, dar se reculese repede 
şi izbucni: 

— Nu văd nimic ce m-ar putea împiedica. Lucrul de căpetenie e 
doar fericirea! 

— Nu, dragul meu băiat. Sunt împrejurări când fericirea trebuie 
pusă pe planul al doilea. O astfel de căsătorie te-ar scoate din 
societatea bună, ai rămâne pe dinafară şi n-ai putea fi niciodată 
fericit. Îndrăgosteşte-te de o fată din cercurile noastre, căci slavă 
Domnului sunt destule, adu-mi-o ca noră şi îţi voi da cu bucurie 
binecuvântarea mea. Însă de o căsătorie cu această Felicia de 
Martigny nici să nu-mi vorbeşti. 

— Dar eu... 

Tatăl său îi curmă vorba. 

— M-am aşteptat la împotrivire din partea ta, dar nu-ţi foloseşte 
nimic. Tu însuti n-ai să isprăveşti niciodată cu dragostea asta, aşa că îi 
voi pune eu capăt. Rămâne aşa cum am spus: vei pleca în Guatemala 
şi după ce vei fi despărţit de aceea pe care o iubeşti, o vei uita repede. 
Când te vei întoarce peste un an, atunci n-ai s-o mai găseşti aici. Voi 
avea eu grijă de îndepărtarea ei. 

În sufletul lui Raul se dădu o luptă aprigă şi în sinea lui se răzvrăti 
împotriva hotărârii bătrânului Bernard, care recunoscu aceasta după 
expresia fiului său, aşa că urmă: 

— Deocamdată mă crezi crud şi aspru, dar aceasta numai pentru că 
nu vrei să recunoşti că îţi vreau binele. Mai târziu îţi vei da seama că 
am avut dreptate şi îmi vei fi recunoscător. 

Tânărul tăcu şi privi înciudat în gol. 

Să se împotrivească oare? 

Îşi dădea seama că nu i-ar folosi la nimic. Trebuia să asculte de 
porunca tatălui său, dar peste un an se va întoarce şi dacă n-o va mai 
găsi pe Felicia în întreprindere, o va găsi în altă parte. 

În orice caz nu voia să recunoască nici în ruptul capului că o 
căsătorie cu Felicia era cu neputinţă. Tatăl său avea idei prea 
învechite în privinţa aceasta. 

— Aşadar vei pleca săptămâna viitoare, continuă bătrânul Bernard. 
Până atunci îţi dau concediu, aşa că vei avea timp să-ţi faci pregătirile 
de călătorie şi să-ţi iei rămas bun de la prietenii tăi. Din partea mea 
poţi să petreci aceste zile chiar întâlnindu-te cu fata care ţi-e dragă, 
căci nu mă voi împotrivi. Aşa, băiete... şi acum dă-mi mâna şi 
făgăduieşte-mi că vei fi cuminte. 

Raul Bernard îi întinse mana cu un zâmbet silit şi resemnat. 

— Nu-mi rămâne altceva de făcut, decât să mă supun poruncii tale. 

— Ai dreptate, băiete, bine faci!... Şi tu ai să ajungi odată să 
porunceşti, dar pentru aceasta trebuie să înveţi să şi asculţi. Acum du- 
te acasă şi spune mamei că vei pleca. Fără îndoială că şi dânsa se va 
întrista, va fi supărată, dar până la urmă se va linişti. 

Cu capul plecat, Raul părăsi biroul tatălui său. 

Lovitura pe care i-o dăduse bătrânul Bernard era greu de suportat. 

În gang o întâlni pe Felicia, care tocmai ducea în biroul său nişte 
scrisori pe care le scrisese şi se apropie de dânsa. 

— Nici nu ne-am văzut încă astăzi, îi zise Raul. 

Zâmbind, ea îi întinse mâna pe care Raul o luă şi nu-i dădu îndată 
drumul. 

— Bună dimineaţa, domnule Raul, îi zise ea veselă. 

Tânărul o privi atât de serios, încât Felicia îl întrebă: 

— Ce ţi s-a întâmplat? Pari atât de abătut! 

— Tata mi-a dat chiar acum o ştire foarte neplăcută. Trebuie să 
părăsesc Marsilia şi să plec tocmai în Guatemala, spre a lua 
conducerea sucursalei noastre de acolo. 

— Şi nu-ţi pare bine? 


LO 


— Cum poţi să întrebi aşa ceva? 

Întrebarea lui fu pusă cu atâta înţeles, privirea lui era atât de 
pătrunzătoare, încât fata rămase încurcată şi îşi trase mâna înapoi. 

— Când pleci? 

— Chiar săptămâna viitoare. Îţi pare rău? 

Felicia dădu din cap şi zise: 

— Da, fiindcă ştiu că-ţi este greu să te desparţi de Marsilia. 

Numai pentru asta credea dânsa? 

Raul rămase dezamăgit. 

Dar poate îi spunea numai aşa, spre a nu se trăda, spre a nu-i arăta 
că şi ea era întristată de plecarea lui? 

— Mi-e teamă că nu ne vom mai revedea niciodată, adăugă Raul. 

Felicia nu răspunse nimic. 

— Îmi va veni foarte greu să îndur despărţirea, continuă tânărul cu 
un suspin adânc. 

Pentru Felicia situaţia devenea din ce în ce mai neplăcută. 

Cuvintele şi privirea lui Raul îi trădară ceea ce ea bănuise mai 
demult şi anume că el avea pentru ea mai mult decât prietenie, ceea 
ce o nelinişti foarte mult. 

Pentru a scăpa, arătă scrisorile pe care le ţinea în mână şi zise: 

— E o corespondenţă urgentă; trebuie s-o duc repede la expediţie. 

— Mai stai câteva clipe. Trebuie să ne luăm rămas bun şi n-aş vrea 
să ne despărțim numai cu o simplă strângere de mână. Aş vrea să ne 
mai întâlnim pentru un ceas, să stăm de vorbă despre tot ce am 
îndurat împreună şi ne-a apropiat întrucâtva. Nu-i aşa? 

Felicia dădu din cap. 

— M-ai ajutat întotdeauna ca un bun camarad şi pentru asta îţi voi 
rămâne recunoscătoare. 

— Atunci dovedeşte-mi recunoştinţa dumitale şi vino să facem o 
plimbare prin împrejurimi. 

Rugămintea lui Raul Bernard o zăpăci şi mai mult. 

Deodată simţi o teamă de a fi singură cu dânsul, bănuind că el se 
vă folosi de acest prilej ca să-i mărturisească dragostea lui, mărturisire 
pe care Felicia nu voia s-o audă. 

Căută deci un pretext spre a scăpa şi găsi. 

— Nu ştiu dacă îmi va fi cu putinţă şi vin. Ştii doar că acasă sunt 
toţi foarte îngrijoraţi, aşa că fiecare moment de libertate îl am pentru 

mama mea. 

— Dar dacă te rog din tot sufletul? 

— Mă voi mai gândi şi o voi întreba şi pe mama, dacă îmi dă voie. 

— Sunt sigur că îţi va da voie şi atunci o să-mi spui răspunsul? 

— Da, ţi-l voi spune. 

Se despărţiră cu o strângere de mână şi Felicia îşi continuă drumul. 

Tânăra fată se mai gândi o dată la tot ce-i spusese Raul Bernard. 

Nu mai încăpea îndoială, că prietenia lui se schimbase în dragoste. 
Dezamăgirea lui fusese prea vădită când la întrebarea dacă îi pare rău 
de plecarea lui, ea îi răspunsese destul de rece şi nu arătase nicio 
întristare. 

Dacă va pleca cu dânsul, într-o plimbare în împrejurimi, nu mai 
încăpea nicio îndoială că tânărul îi va face mărturisirea de care fetei îi 
era atâta teamă. Şi atunci va fi nevoită să-i pricinuiască o nouă 
dezamăgire, oricât de greu i-ar fi să-l întristeze cu răspunsul ei. De 
aceea va fi mai bine să se ferească de a fi singură cu dânsul şi se 
hotărî să-i respingă rugămintea pe care i-o făcuse. 

De altminteri nici nu avea chef de plimbări cu automobilul. 

După scurt timp se adânci iar în lucrul ei, aşa că uită cu totul de 
convorbirea cu Raul Bernard. 

Acesta însă se afla într-o stare de tulburare foarte mare. 

Dacă Felicia va veni cu dânsul, atunci în singurătatea de la ţară, îi 
va spune tot ce avea pe suflet, îi va mărturisi dragostea pe care o 
simţea clocotindu-i în piept. Ea era doar liberă şi dacă va răspunde la 
dragostea lui, atunci nimic nu-i va putea despărţi, nici chiar plecarea 
lui pentru un an de zile. 

Era încredinţat că va reuşi în cele din urmă să-l convingă pe tatăl 
său. De altminteri era doar major şi va putea face ce va vrea! 

La pregătirile de călătorie nici nu se gândi. Le va lăsa în seama 
mamei sale, pe când el aştepta cu nerăbdare hotărârea Feliciei, pentru 
excursia plănuită. 

Dar Felicia nu-i dădu niciun răspuns şi el nu mai găsi prilejul să-i 
vorbească între patru ochi. I se păru chiar că fata îl ocoleşte. Totuşi nu 
pierdu încă toată speranţa de a-şi ajunge ţinta, să o strângă măcar o 
singură dată în braţe şi să o sărute. 


Lg 


184. Debarcarea 


Marele vapor „Washington” al liniei „White-Star”, care se întorcea 
din Australia, se apropia de New-York. 

Vasul plutea majestos, spintecând valurile mării... şi îndreptându- 
se spre gura fluviului Hudson. 

Gata să părăsească vaporul cât mai repede, Crestatul stătea rezemat 
de balustrada punţii superioare şi privea spre oraşul imens care se 
întindea înaintea ochilor săi. 

Nenumăratele vapoare străbăteau luciul apei în faţa portului, între 
care băteau mai cu seamă la ochi marile pontoane plutitoare care 
făceau legătura între New-York şi Brooklyn. 

Pe când vasul „Washington” înainta tot mai mult spre port, apăru 
în faţa vederii şi insula Liberty cu uriaşa statuie a Libertăţii, care de 
aproape cincizeci de ani ţine în mâna-i ridicată spre cer făclia 
arzătoare. 

Crestatul respiră din adâncul pieptului. 

New-York... patria!... 

Nu mai nădăjduise s-o revadă vreodată şi acum îi trimitea salutul 
lui tăcut. 

Vaporul trecu pe lângă statuia Libertăţii şi se apropie de cheiul din 
West Street. 

Marinarii alergau grăbiţi de colo până colo şi făceau pregătirile 
trebuincioase pentru acostare. 

Crestatul nu mai avu nevoie să dea ajutor, căci se eliberase de 
angajamentul său şi având în buzunar carnetul de marinar, aşteptă cu 
geamantanul lângă dânsul, clipa în care avea să păşească pe uscat. 

Vasul „Washington” mai făcu câteva manevre, apoi se lipi încet de 
cheiul numărul patruzeci şi opt, unde se opri, sfârşindu-şi lunga-i 
călătorie. 

Câteva clipe Crestatul mai rămase nemişcat, privind la fierberea 
marinarilor, apoi îşi luă geamantanul şi părăsi vaporul. 

Pe chei fu oprit de funcţionarii poliţiei portului pentru revizia 
paşaportului. 

Împreună cu alţi călători fu condus în biroul vamal. 

Paşapoartele fură controlate pe rând şi în sfârşit veni şi rândul 
Crestatului. 

— Paşaportul dumitale? îl întrebă unul din funcţionari. 


— N-am paşaport; numai carnetul meu de marinar. 

Îl întinse politistului, care îl răsfoi cu luare-aminte. 

— Te numeşti Edward Jervies? îl întrebă acesta. 

— Da, aşa e numele meu. 

— Vrei să cauţi la New-York de lucru pe un alt vapor? 

— Nu; vreau să rămân în oraş. 

— Cu alte cuvinte, să imigrezi, să te stabileşti aici? Dar asta nu se 
poate cu una, cu două. Trebuie să ai, înainte de toate, cel puţin cinci 
sute de dolari. Ai atâţia bani la dumneata? 

— Dolari n-am decât vreo câţiva pe care i-am agonisit muncind pe 
vaporul „Washington”. 

— Atunci trebuie să te întorci pe vapor. 

— Dar sunt cetăţean american şi nu mă poare opri nimeni să rămân 
în patria mea. 

— Din carnetul dumitale de marinar nu se vede ce naţionalitate ai. 

— Dar se cunoaşte după felul în care vorbesc limba engleză. 

— Asta nu e o dovadă. Ca americanii pot să vorbească engleza de 
pildă şi australienii. Aşadar fără multă vorbă, înapoi pe vapor. 

Polițistul vru să-l şi scoată din biroul vamal, când Crestatul îl 
întrebă: 

— Trebuie să am neapărat dolari? 

— Nu, e destul dacă ai contravaloarea lor. 

— Am chiar mai mult decât suma cerută. 

Crestatul se apropie cu geamantanul său de o masă, îl deschise şi 
scoase la iveală mai multe săculeţe de piele. 

— Ce ai acolo? îl întrebă polițistul care îl urmase. 

Crestatul turnă puţin din conţinutul unui săculeţ în palmă şi-l arătă 
poliţistului, întrebându-l: 

— Ştii ce e asta? 

— Aur. 

— Da, aur curat şi săculeţele acestea sunt pline cu aur. 

Polițistul scoase un strigăt de uimire. 

— De unde ai bogăţia asta? 

— Singur am scos-o din pământ, în Australia, în munţii Albaştri. Ei 
ce zici, mi se va îngădui acum să rămân aici? 

— Da, cu o astfel de comoară te vom lăsa cu plăcere să intri în 
America. 

Crestatul puse săculeţele înapoi în geamantan şi plecă cu mulţimea 
de călători care se îndreptă spre oraş. 

Pe când mergea încet pe străzi, privi în jurul său. 

Crezuse că se va simţi îndată ca acasă, dar îşi dădu seama că oraşul 
îi devenise străin. Cu greu găsi drumul spre hotelul unde avea de gând 
să tragă şi în mai multe rânduri fu nevoit să întrebe pe trecători, 
rugându-i să-l îndrepte. 

Era aiurit de mişcarea zgomotoasă de pe străzi. 

În Munţii Albaştri unde trăise o parte din viaţa lui şi chiar la Sidney 
era mult mai mare linişte. 

În sfârşit găsi un hotel mic, unde îşi luă o cameră. 

După ce îşi orândui lucrurile, scoase săculeţele cu aur şi ieşi în oraş, 
spre a se duce la monetăria statului, unde ceru să vorbească cu un 
director. La întrebarea acestuia ce doreşte, Crestatul îl lămuri: 

— Sunt miner şi aş vrea să vă vând rodul muncii mele de ani de 
zile. 

Directorul chemă un funcţionar care examină aurul şi-l întrebă: 

— E bun? 

— Cât se poate de curat. 

— Cântăreşte-l! 

Funcţionarul stabili greutatea, calculă valoarea în dolari, iar 
directorul îi dădu un ordin de plată cu care Crestatul putea să-şi ridice 
banii de la casă. 

Erau douăzeci şi trei de mii şase sute doisprezece dolari. O sumă 
destul de frumoasă, dar câtă muncă întrebuinţase Crestatul pentru a 
scoate această avere din pământul pietros al Munţilor Albaştri! 

După ce părăsi monetăria şi se plimbă fără ţintă pe străzi, Crestatul 
se gândi dacă n-ar fi bine să-şi cumpere alte haine, mai ca lumea. 

Dar la ce bun?... Oamenii n-aveau decât să se uite pieziş la dânsul, 
dacă le făcea plăcere. Se hotărî deci să rămână aşa cum era îmbrăcat, 
până după marea răfuială, când va avea mai mult decât cei douăzeci 
şi trei de mii de dolari. 


185. Mama 


Pe când Raul Bernard mergea spre casă, îi veni o idee bună. 
Poate va mai găsi un mijloc de a rămâne la Marsilia, chiar 

împotriva hotărârii tatălui său, dar numai dacă mama îi va da ajutor, 
dacă va fi de partea lui. 

Întreprinderea o conducea bătrânul Bernard, dar în chestiuni de 
familie mama lui avea de obicei ultimul cuvânt şi din dragoste pentru 
dânsa, tatăl său respecta acest cuvânt. Deşi bătrânul Bernard avea o 
voinţă de fier, față de soţia lui fusese întotdeauna slab şi de 
împrejurarea aceasta voia să se folosească Raul. 

Pe de altă parte, Raul era favoritul mamei sale, aşa că putea să facă 
cu dânsa tot ce voia, să obţină tot ce îi dorea inima. 

Gândul acesta îi dădu din nou oarecare speranţă şi fața lui se 
lumină puţin. Totuşi când ajunse acasă, se prefăcu iar foarte întristat 
spre a face o impresie mai mare asupra mamei lui şi spre a o înduioşa 
din capul locului. 

Nu se înşelase că în felul acesta îşi va ajunge mai uşor scopul, căci 
îndată ce-l zări, doamna Bernard îl întrebă plină de îngrijorare: 

— Ce ai, scumpul meu băiat? Ce s-a întâmplat? 

Raul Bernard nu răspunse îndată, ci o îmbrăţişă şi o sărută întâi, pe 
urmă zise, uitându-se trist la dânsa: 

— Am venit cu o veste rea, dragă mamă 

Doamna Bernard se desfăcu din îmbrăţişarea lui cu o mişcare 
bruscă, îl privi speriată şi-l întrebă plină de îngrijorare: 

— Ai venit aşa devreme de la birou! S-a întâmplat tatei ceva? 

— Nu, tata, e bine, însă eu... 

— Tu, scumpul meu băiat?... Eşti bolnav? Chiar şi arăţi foarte rău. 

— Ah, suspină Raul, cum să nu arăt rău, dacă tata mi-a spus chiar 
adineauri că trebuie să vă părăsesc şi să plec în Guatemala? 

Bătrâna doamnă Bernard îl privi nedumerită. 

— În Guatemala?... Să ne părăseşti?... 

Ştirea aceasta o surprinse atât de mult, încât în primul moment nici 
n-o putu cuprinde bine cu mintea. 

— Da, e vorba să plec pentru un au de zile, să nu vă mai văd atâta 
vreme. 

Ea se lăsă să cadă pe scaunul de pe care se ridicase, căci vestea 
adusă de fiul ei o făcuse aproape să-şi piardă puterile. 

După o tăcere de câteva clipe, doamna Bernard îl întrebă iar: 

— Lămureşte-mă şi pe mine, cum a ajuns tata la această hotărâre? 

— A spus că trebuie să iau conducerea sucursalei noastre de acolo. 

— Dar în Guatemala avem un director foarte bun şi vrednic de 
toată încrederea... 

— Hotărârea tatei ascunde altceva. Nu mă trimite în Guatemala 
pentru a-l supraveghea pe directorul nostru de acolo, ci pentru alt 
motiv: vrea să mă îndepărteze din Marsilia. 

— Care e acest motiv? 

— O fată frumoasă. 

— De care te-ai îndrăgostit? 

— O iubesc ca un nebun, mamă. 

— Dar ai dreptul să te îndrăgosteşti şi asta nu-l priveşte pe tata. În 
tinereţea lui a făcut doar la fel. 

— Împotriva faptului în sine nici nu se împotriveşte, dar fata nu-i 
convine. 

— Cine este? 

— E acea Felicia de Martigny cu care am avut aventura de care ştii 
şi tu, mamă, pe care am ajutat-o când a fost în nenorocire. 

Bătrâna doamnă dădu din cap.. 

— E o poveste romantică de tot, care văd că-şi are urmarea în 
faptul că te-ai îndrăgostit de fata aceea... 

— E atât de frumoasă, scumpă mamă... Nici nu-ţi pot descrie în 
cuvinte ce făptură încântătoare... 

— Şi de ce vrea tata să vă oprească de a vă iubi? 

— Pentru că mama ei a fost odinioară proprietara barului 
„Valencia”. 

La auzul acestor cuvinte şi doamna Bernard deveni gânditoare. 

— Ei, dragul meu Raul, îţi mărturisesc că trebuie să-i dau dreptate 
tatei. O astfel de fată nu e pentru tine, ea nu poate intra în societatea 
noastră. 

— Te-aş fi crezut cu idei mai largi şi nu mi-aş fi închipuit niciodată 
că vei judeca şi tu în felul acesta. Ce vină are sărmana Felicia, dacă 
mama ei, rămânând singură, fără niciun sprijin, a fost nevoită să-şi 
câştige existenta pentru ea şi pentru copila ei, luptând cu multe 
greutăţi? Mijloacele n-au doar nicio importantă, lucrul de căpetenie 
este ca omul să lucreze în chip cinstit. 

— Se spun multe pe socoteala ei... 

— Dar nimeni nu poate spune ceva de rău. Se vorbeşte numai că e 
foarte frumoasă. Asta e oare o ruşine? 

— După câte ştiu, a fost poreclită contesa blondă din Marsilia. 

— Şi tatei i se spune Bernard cafegiul, pentru că se ocupă cu 
comerţul de cafea. 

— Te rog... Cred că nu se poate face nicio comparaţie. E o 
deosebire ca de la cer la pământ. 

— Eu nu văd o deosebire atât de mare. Numele de Bernard cafegiul 
îl pronunţă toţi cu respect, dar nici pe acela de contesa blondă din 
Marsilia nu-l spune nimeni cu dispreţ. 

Doamna Bernard clătină capul. 

— Văd că în privinţa aceasta nu se poate vorbi cu tine. De 
altminteri e firesc să-i iei apărarea, fiind îndrăgostit de fata ei! 

— Nu sunt numai îndrăgostit, ci simt că o iubesc pe Felicia de 
Martigny din tot sufletul, cu o dragoste nemărginit de mare. 

— Asta e nenorocirea ta, dragul meu băiat. 

— Ba nu, va fi fericirea mea! 

Când vru să continue, mama îi curmă vorba: 

— Lasă asta, Raul; să vorbim mai bine de cealaltă chestiune... 
despre plecarea ta în Guatemala. 

— Ce mai e de vorbit despre asta?... Tata a hotărât să plec, aşa că 
voi fi nevoit să mă supun poruncii lui, va trebui să mă despart de toţi 
acei care îmi sunt dragi, chiar dacă mi s-ar frânge inima. 


— Poate n-ai să mă mai vezi niciodată, mamă, căci nu se ştie dacă 
voi putea suporta clima din Guatemala, cu atât mai mult cu cât după 
întâmplarea de atunci cu Felicia, după acea noapte de furtună am 
răcit şi mi s-au slăbit plămânii. 

— Pentru Dumnezeu, Raul! Parcă doctorul spunea că te-ai vindecat 
cu desăvârşire! 

— Doctorul poate să spună multe; el nu simte durerile pe care le 
am câteodată şi pe care numai eu le ştiu. 

Pe faţa sărmanei doamne Bernard se ivi îndată o expresie de 
adâncă îngrijorare. 

— De ce n-ai spus până acum că ai dureri? 

— Pentru că n-am vrut să te sperii. 

— Dar trebuie făcut numaidecât ceva împotriva acestor dureri. 

— Lasă că tata are grijă, poruncindu-mi să schimb clima, zise Raul 
cu un zâmbet îndurerat. Să lăsăm acum. Voiam numai să te rog să ai 


—104— 


grijă de rufărie, de haine şi de tot ce vom avea nevoie pentru 
călătorie. 

— Îţi închipui cumva că te voi lăsa să pleci? 

Raul Bernard triumfă în sinea lui. 

Aici voise s-o aducă pe mama lui! 

Prefăcându-se nepăsător, o întrebă: 

— Vrei să te împotriveşti voinţei tatei? 

— Pur şi simplu nu-ţi dau voie să pleci! 

— Dar numai el are să hotărască în privinţa asta şi după cum vezi, 
a hotărât să plec în Guatemala. Prin urmare va trebui să plec, chiar 
dacă această călătorie va fi dăunătoarei sănătăţii mele. 

— Aş vrea s-o vad şi p-asta! Eşti copilul meu ca şi al lui şi dreptul 
pe care îl am asupra ta, nu mi-l poate lua nicio putere din lume. Dacă 
nu-ți voi da eu voie să pleci, n-ai să pleci 

— Vei avea de dus o luptă grea cu tata. 

— Din care voi ieşi însă învingătoare. 

— Dă-mi voie să mă îndoiesc. 

Raul o aţâţa într-adins, ca s-o facă să se împotrivească cu atât mai 
dârz hotărârii bătrânului Bernard. 

— În orice caz, doctorul va trebui să te mai examineze o dată. 

Raul dădu din cap, în semn de încuviinţare. 

— Da, asta n-ai fi rău. 

— Dacă doctorul va spune că clima din Guatemala ţi-ar putea face 
rău, atunci şi tata va renunţa la hotărârea lui. Du-te chiar acum la 
doctor, căci e ora de consultaţie. După ce te va examina, roagă-l să-mi 
telefoneze şi să-mi spună şi mie rezultatul. 

— Bine, mamă. La revedere. 

Raul o îmbrăţişă ca şi la venire şi o sărută chiar cu mai mare 
dragoste. Vicleanul vulpoi ştia bine cum să se poarte cu dânsa pentru 
a o atrage cu desăvârşire de partea lui şi a şi-o face aliată. 

De examinarea doctorului nu se temea defel. Acesta era un prieten 
bun al casei, un om admirabil, cu care se va putea înţelege uşor. 

Şi Raul îi vorbi cu atâta aprindere, se plânse de atâtea dureri şi 
suferinţe, încât îl zăpăci pe sărmanul doctor. 

— De multe ori am junghiuri grozave, îi zise Raul, şi atunci mi se 
îngreuiază braţul, încât abia îl mai pot mişca. Noaptea nu pot dorm şi 
asud foarte mult, pe urmă mă trezesc uneori ud de tot. Apoi mai 

tuşesc mult, mai cu seamă dimineaţa, după ce mă scol. Tusea mă 
scutură atât de tare şi mă chinuieşte atât de mult, încât şi ochii mi se 
umplu de lacrimi. Nici ţigările nu-mi mai plac. 

Bătrânul medic clătină îngrijorat capul. 

— E semn rău, dragul meu Raul... Hm... să fi rămas ceva de la 
răceala pe care ai avut-o? 

ÎI examină cu multă luare-aminte, dând mereu din cap şi în sfârşit 
zise: 

— Eu nu găsesc nimic, dar absolut nimic, nici cea mai uşoară 
horcăială în plămâni. Dumnezeu să mai înţeleagă!... Ia tuşeşte puţin! 

Raul îşi dădu toată silinţa şi tuşi cât putu de tare. 

Doctorul încetă examinarea şi mai spuse o dată: 

— Nimic, absolut nimic. Plămânii şi inima, şi în general tot trupul 
sunt cu desăvârşire în regulă, pe deplin sănătoşi. Nu pot decât să te 
felicit pentru constituţia pe care o ai, dragul meu. 

— Mulţumesc, zise Raul cu răceală, pe când se îmbrăca iar. 

Doctorul se aşeză la biroul lui, se uită pătrunzător la Raul şi-l 
întrebă: 

— Ia spune-mi, ai venit într-adevăr pentru că te simţi bolnav? 

— Cum poţi să mai întrebi aşa ceva? Omul doar nu se duce de 
plăcere la doctor. Afară de asta şi mama voia să ştie dacă clima din 
Guatemala nu-mi va face rău. 

— Ah, e vorba să pleci în Guatemala? 

— Da, pentru un an de zile. 

— Şi n-ai prea avea chef, nu-i aşa? 

La această întrebare, pusă de-a dreptul, Raul rămase cam încurcat 
şi răspunse într-o doară: 

— Nici mama n-ar prea vrea să plec. 

— De ce nu mi-ai spus asta de la început? N-ai mai fi avut nevoie 
să-mi joci toată această comedie. 

Raul Bernard făcu un semn cu ochiul bătrânului doctor şi îi zise: 

— Vreau să fiu sincer. Ţin mult, dragă doctore, să am un certificat 
de la dumneata că nu pot suporta clima din Guatemala. 

— E vreo cauză serioasă pentru care ar trebui să pleci? 

— Nu; tata şi-a pus în cap, să mă plimb prin lume, dar eu n-am chef 
şi chiar mama ar suferi foarte mult din pricina despărțirii. 

Bătrânul doctor zâmbi. 

— Şi acum ai venit la nenea doctorul să te scape din încurcătură, 
nu-i aşa? 

Raul Bernard îi aruncă o privire rugătoare. 

— Dacă ai vrea să faci asta pentru mine, ţi-aş fi veşnic 
recunoscător. 

— În orice caz, clima de acolo nu ți-ar face bine. 

— Ei vezi?! 

— Bine, am să mă pun în legătură cu mama şi tatăl dumitale şi le 
voi spune că e mai bine să rămâi aici. 

Şi iată cum Raul Bernard ieşi învingător pe toată linia. Acum tatăl 
său putea să se pună cu capul în jos şi tot nu va reuşi să-şi 
înfăptuiască planul pe care îl ticluise atât de frumos, ca să-l despartă 
de Felicia. 

Doctorul se ţinu de cuvânt şi chemă la telefon întâi casa, apoi 
biroul domnului Bernard. 

Când spuse bătrânului Bernard ştirea, acesta răspunse, buimăcit: 

— Ce?... Ştrengarul spune că e bolnav? Are gărgăuni în cap!... L-a 
zăpăcit o fată şi de aceea face tot ce-i stă în putinţă să rămână în 
Marsilia. Cu mine nu-i merge, dragă doctore. Băiatul poate suporta 
clima din Guatemala tot aşa de bine ca oricare altul, aşa că va pleca şi 
cu asta am isprăvit! 

— Dar conştiinţa mea de medic... 

Domnul Bernard îi curmă vorba: 

— Dragă doctore, tot respectul fată de conştiinţa dumitale de 
medic, de data aceasta însă ai căzut într-o capcană. Ştrengarul de Raul 
ți s-a văitat. Ţi-a povestit tot felul de prăpăstii şi cu inima dumitale 
bună n-ai putut să-l refuzi, aşa că te-a tras pe sfoară. 

— Totuşi rămân la părerea mea şi te previn, în calitate de medic, că 
o climă tropicală poate fi foarte dăunătoare băiatului dumitale. 

În ziua aceea domnul Bernard se întoarse acasă mai devreme ca de 
obicei, căci n-avea răbdare să mai stea la birou. 

Pe Raul îl găsi în odaia mamei lui, stând de vorba cu ea. 

Când tânărul îl văzu pe tatăl său întorcându-se atât de devreme 
acasă, avu o presimţire rea şi într-adevăr furtuna izbucni îndată. 

— Frumos plan ţi-ai făcut să-mi scapi şi să rămâi aici, îi zise 
bătrânul Bernard. 

Raul se prefăcu că nu ştie nimic. 

— Nu mai face pe prostul, continuă tatăl său. Eşti un şmecher fără 
pereche, dar cu mine tot nu o s-o scoţi la capăt. 

— Dar ce ai cu băiatul, dragă Charles? se amestecă doamna 
Bernard în vorbă. 

— Fără îndoială că te-ai înţeles şi tu cu dânsul şi ai contribuit să se 
răzvrătească împotriva voinţei mele... 

— Dar nu mă răzvrătesc defel, tată, interveni Raul. 

— Nu e altceva decât răzvrătire, dacă te împotriveşti hotărârii mele 
de a pleca în Guatemala. 

— Eu m-am împotrivit?... Sunt gata în orice clipă să plec şi nu mai 
spun nimic. 

— Dar te-ai dus la doctor, l-ai încântat cu tot felul de minciuni şi 1- 
ai făcut să-mi spună mie să nu te las să pleci cu niciun preţ. Se vede 
cât de colo că toată afacerea a fost pusă la cale de tine! 

— Ei bine, atunci voi pleca, zise Raul cu hotărâre, dar tatăl său îl 
contrazise: 

— Ba nicidecum, vei rămâne. Frumoasă afacere ar fi pentru mine, 
dacă totuşi ţi s-ar întâmpla ceva şi te-ai îmbolnăvi în timpul şederii 
tale în Guatemala. N-aş mai putea trăi o zi liniştită cu mama ta, m-ar 
duce la disperare cu mustrările şi văicărelile ei şi aşa ceva nu-mi 
trebuie. 

Raul nu se putu stăpâni, se apropie de tatăl său şi îl îmbrăţişă. 

— Dacă vrei tu, dragă tată, voi rămâne dar şi aşa îţi voi fi un fiu 
ascultător, îi spuse el râzând. 

— Te cred, pentru că îţi convine să rămâi. Dar să nu crezi cumva că 
prin aceasta îţi vei ajunge scopul. 

Raul nu luă în serios această ameninţare, ştiind că în sufletul său şi 
bătrânul era mulţumit că băiatul lui va rămâne cu dânsul. 

Mama lui nu mai putea de bucurie. 

Totul mersese strună şi nu era nevoie să se despartă de fiul ei. 

Cel mai fericit era însă Raul. 

Va avea deci prilejul s-o vadă şi mai departe pe Felicia în fiecare zi, 
să fie aproape de dânsa. 

Chiar dacă nu mai era vorba să-şi ia rămas bun de la dânsa, totuşi 
va stărui să facă împreună excursia. 

Visând treaz, îşi închipuia de pe acum ce plăcut va fi când se va 
afla singur cu ea. 

186. Iluziile unei bolnave 


Din ziua când preşedintele Crosham îi făgăduise tot sprijinul său, 
Bob Wilkens fu un oaspe zilnic în casa lui. 

Deşi îşi luase o răspundere foarte mare şi avea mult de lucru, găsea 
întotdeauna timp, să se ducă şi la preşedintele Crosham, cu atât mai 
mult, cu cât deseori avea nevoie şi de sfatul lui în afaceri mai grele şi 
complicate. 

Doamna Wilkens era uimită de vizitele dese ale fiului ei în casa 
preşedintelui Crosham, dar nu spuse nimic, ci îl lăsă pe Bob să facă ce 
vrea. 

În sufletul ei mulţumi lui Dumnezeu pentru această întorsătură a 
lucrurilor, care nu dădea răgaz lui Bob să se gândească prea mult la 
durerea lui pentru pierderea Feliciei, ceea ce i-ar fi sfâşiat inima şi i-ar 
fi zdruncinat sănătatea. 

De la întoarcerea lui în America, era cu totul schimbat. 

Se părea că îmbătrânise cu ani de zile, totuşi doamna Wilkens era 
mulțumită de această schimbare, căci aşa dorise întotdeauna să fie fiul 
ei, menit să ia pe seamă conducerea marii întreprinderi. 

Cunoscând şi doamna Wilkens de multă vreme familia Crosham, la 
rugămintea lui Bob se duse şi ea într-o duminică la vila acesteia. 

— Nu sta neîncetat la căpătâiul tatei, zise Bob mamei sale. Aerul de 
spital nu-ţi face bine. Eşti palidă şi ai slăbit, aşa că o plimbare la aer 
curat şi mai cu seamă societatea unor oameni simpatici îţi va face 
mult bine. Pe tata poţi să-l laşi pentru câteva ceasuri în grija surorilor 
de la spital, fă-mi plăcerea şi însoţeşte-mă la familia Crosham. 

Doamna Wilkens se uită lung la fiul ei şi îl întrebă: 

— Dacă îţi face plăcere să fim împreună, de ce nu rămânem acasă, 
dragă Bob? Am fi singuri şi am putea vorbi despre tot ce ne apasă 
sufletul. 

— Am făgăduit domnului şi doamnei Crosham şi îndeosebi fiicei lor 
să petrec duminica cu dânşii şi vreau să mă ţin de cuvânt. 

Apoi îi povesti despre boala gravă a tinerei fete şi de îngrijorarea 
grozavă a părinţilor. 

Doamna Wilkens aflase şi prin cunoscuţi de boala fără leac a 
sărmanei Hariett Crosham. Ceva sigur nu ştia însă nimeni, căci 

părinţii fetei nu spuseseră nimănui întregul şi tristul adevăr; numai lui 
Bob Wilkens îi destăinuiseră toată durerea şi deznădejdea lor. 

Plină de milă, doamna Wilkens clătină capul şi zise: 

— Sărmanii Crosham!... Mi-e milă de dânşii, căci cel mai îngrozitor 
chin pe caret îl pot îndura părinţii e să-şi vadă copilul pierind fără să-i 
poată da cel mai mic ajutor. 

— Şi mie mi-e foarte milă de dânşii, mamă, răspunse Bob. Când o 
vei vedea pe Hariett Crosham, nici nu-ţi va veni să crezi că e sortită 
morţii. E adevărat că e foarte slăbită şi plăpândă, dar ochii îi 
strălucesc vioi, obrajii îi sunt rumeni, râsul ei e vesel şi plin de viață, 
aşa că în ultimul timp am dorit să pot fi şi eu atât de voios şi bine 
dispus ca dânsa. Pentru mine viaţa e o povară şi dacă n-aş avea 
îndatoriri şi atât de mult de lucru încât nu mai ştiu unde mi-e capul, 
nu ştiu cum aş putea-o duce mai departe. 

Doamna Wilkens îi mângâie mâinile cu o mişcare lină. 

— Şi cea mai mare durere îşi găseşte alinare cu vremea, scumpul 
meu Bob. Te vei încredința şi tu de acest adevăr. Timpul te face să uiţi 
de moartea chiar a celei mai dragi fiinţe şi el trece peste toate. 

— Din nefericire aşa este, dragă mamă. 

— De ce din nefericire?... E o lege a naturii şi aşa e bine. Ce s-ar 
întâmpla dacă oamenii s-ar prăbuşi sub loviturile sorții şi ar muri 
odată cu acei care le sunt dragi? 

Bob avu un zâmbet amar. 

— Deşi trebuie să recunosc că ai dreptate, totuşi aceasta nu e o 
mângâiere pentru mine. Niciodată nu se va vindeca rana pe care mi-a 
pricinuit-o moartea Feliciei mele adorate. Nici acum nu-mi vine să 
cred că sărmana fată, atât de tânără şi frumoasă, plină de viaţă şi 
dornică de fericire, îşi doarme somnul de veci în pământ străin. Sunt 
atâţia oameni bătrâni şi suferinzi pe lumea asta, care îşi doresc 
moartea! De ce nu-i ia pe aceştia şi nimiceşte în schimb o viaţă tânără 
şi înfloritoare?! 

— Taina aceasta n-o vom putea pătrunde niciodată, dragă Bob şi n- 
are niciun rost să ne mai frământăm mintea cu astfel de întrebări. 

— Dar ele se năpustesc cu atât mai mult asupra mea, cu cât cunosc 
acum şi soarta grozavă a sărmanei Hariett Crosham. 

Bob Wilkens tăcu câteva clipe, apoi continuă: 

— Da, e o înşelăciune a naturii faţă de această sărmană fiinţă, care 

poartă în trupul ei germenul morţii. O să ai prilejul să te încredinţezi 
tu însăţi cât de sănătoasă pare Hariett Crosham. Nu mai vrea să stea 
culcată, aşa cum i-a prescris doctorul. Îndată ce vin, se ridică de pe 
fotoliul ei şi cere să se plimbe cu mine prin parc. Îmi ia braţul şi 
merge alături de mine, plină de viaţă şi bucurie. 

— Am văzut-o acum doi ani la o petrecere, zise doamna Wilkens. 
Era ca un fluturaş vioi, plin de viaţă şi zburdalnic. Râdea şi dansa 
neobosită şi am auzit că şi la felurite sporturi a câştigat multe premii. 

Bob dădu din cap. 

— Cu atât mai greu îi este să se supună acum prescriptiilor 
doctorului. Ea nu crede că e atât de bolnavă, îşi închipuie, că grija 
părinţilor ei e exagerată, aşa că a obţinut aprobarea să se poată scula 
când vin eu. 

Bob nu mai avu timp sa mai spună ceva căci ajunseseră la ţintă. 

Phil îl şi aştepta pe Bob la intrare. Când îl zări alergă înaintea 
maşinii, scoțând strigăte de bucurie şi după ce Bob încetini puţin 
iuţeala automobilului, băiatul sări pe scara acestuia şi merse până la 
garaj. 

Copilul nu-şi mai putea stăpâni bucuria pentru venirea lui Bob şi îl 
rugă să se plimbe cu dânsul cu barca pe lac, să facă baie împreună şi 
să se ia întrecere înot amândoi. Voia să joace chiar şi golf cu dânsul. 
După ce se salutară toţi şi familia cu oaspeţii luă loc pe terasă, Hariett 
se împotrivi cu vioiciune ca fratele ei să-l aibă pe Bob numai pentru 
dânsul. 

Câteva minute sora şi fratele se certară în glumă, apoi se înţeleseră 
ca întâi să facă Hariett o plimbare cu Bob prin parc. 

Plecară deci amândoi şi tânărul mergea încet, sprijinind-o şi având 
grijă ca fata să nu obosească. 

De mai multe ori se uită la dânsa plin de îngrijorare şi o milă 
adâncă îi cuprinse sufletul. 

Răspundea cu multă bunăvoință şi prietenie la toate întrebările ei şi 
o încuraja la făurirea de planuri pentru viitor. 

Şi sărmana Hariett îşi făcea multe planuri şi iluzii! 

— Acum după ce am reuşit să nu mai fiu nevoită să stau toată ziua 
în fotoliul acela plictisitor, atât părinţii mei cât şi doctorul vor trebui 
să recunoască, că nu mai sunt bolnavă. Nu-i aşa, mister Wilkens? 

—  Negreşit, domnişoara Hariett, o întări Bob în credinţa ei, 

socotind că e spre binele fetei să o facă să creadă într-o însănătoşire 
grabnică. Dar nu trebuie să faci imprudente, căci atunci boala s-ar 
putea agrava iar. 

— Ţi-ar părea tare rău, dacă s-ar întâmpla aşa ceva, mister 
Wilkens? îl întrebă Hariett, privindu-l ţintă în ochi. 

— Fără îndoială, scumpa mea domnişoara. Doresc din toată inima 
să rămâi sănătoasă. 

Hariett îi aruncă o privire recunoscătoare. 

— Ții atât de mult la sănătatea mea? 

Tânărul ar fi vrut să-i răspundă că doreşte părinţilor ei să n-o 
piardă, dar fiindcă Hariett nu cunoştea încă toată gravitatea bolii ei, 
nu trebuia să afle cu niciun preţ că el îi cunoştea starea adevărată. 

De aceea zise zâmbind: 

— E doar de o mie de ori mai frumos să ne plimbăm împreună, 
decât să stăm lângă dumneata, pe când eşti întinsă în fotoliu. 

Inima tinerei fete începu să bată cu putere şi obrajii i se acoperiră 
de o roşeaţă vie. 

Ea dădu veselă din cap şi răspunse: 

— Da, e minunat de frumos să mă pot plimba cu dumneata. De 
când ai venit în casa noastră, am căpătat noi puteri de viaţă şi chiar 
părinţii mei s-au schimbat cu totul. Până acum mă sileau să respect cu 
străşnicie prescripţiile doctorului, însă de când ai venit dumneata au 
început să asculte de rugăminţile mele. Cred că nu va mai dura mult şi 
îmi vor da voie să joc cu dumneata tenis şi golf şi să mergem 
împreună la petreceri în societate. Nici nu-ţi pot spune, Bob, cât m-aş 
bucura să am prilejul să dansez cu dumneata. Cred că eşti un dansator 
admirabil. 

Bob avu un zâmbet trist. 

„Cât va mai dura, sărmană Hariett şi moartea va veni să te invite la 
cel din urmă dans!” îşi zise el. 

Gândul acesta dureros îl îndemnă să se aplece mai aproape spre 
dânsa şi uitându-se în adâncul ochilor ei frumoşi, îi şopti cu voce 
blândă şi plină de dragoste, spre a-i aduce o mângâiere: 

— Da, Hariett, în curând ţi se vor îndeplini toate dorinţele. Vom 
face sport împreună, vom dansa, vom fi veseli şi ne vom bucura de 
viaţă. 

În sinea lui se mira însă că găsise puterea de a-i spune o astfel de 

minciună, căci gândurile lui nu erau defel la astfel de petreceri. 

Chiar în clipa când ţinea braţul tinerei fete lipit de al său, se simţi 
cuprins de un dor nebun de Felicia. 

De câte ori nu se plimbaseră amândoi braţ ta braţ, sau mână în 
mână, strâns lipiţi unul de altul? 

Cât de fericit fusese atunci şi cât de frumoasă i se păruse viaţa! 


Sărmana fată care mergea alături de el nici nu bănuia ce sacrificiu 
dureros însemna pentru dânsul să-i vorbească astfel, să joace o 
asemenea comedie. 

Pe de altă parte nici Bob nu bănuia cât de primejdioasă era mila lui 
pentru bolnavi. 

Grija pe care i-o arăta, încurajarea pe care i-o dădea la toate 
planurile ei de viitor, speranţă pentru îndeplinirea tuturor dorințelor 
ei, treziră în sufletul tinerei fete un dor nespus de dragoste. 

Amândoi jucau un joc foarte primejdios. 

Bob îşi dădu cel dintâi seama de această primejdie, când trecură pe 
lângă un fotograf, căruia preşedintele Crosham îi îngăduise să ia 
câteva vederi din parc şi care rugă pe cei doi tineri să-i dea voie să-i 
fotografieze pe treptele terasei. 

Hariett scoase un strigăt de bucurie, auzind această propunere şi se 
lipi atât de drăgăstos de Bob, încât acesta nu îndrăzni să refuze 
propunerea fotografului. 

Cu un zâmbet pentru bucuria ei copilărească se uită prietenos la 
dânsa. 

După câteva clipe fotografia luată, fotograful mulţumi şi se retrase. 

Hariett zise însă, glumind: 

— Acum toţi care vor vedea această fotografie, vor crede că suntem 
o pereche de logodnici fericiţi... Nu-i aşa, Bob? 

Acesta tresări speriat la auzul acestor cuvinte şi se uită la ea ca şi 
când s-ar fi trezit dintr-un vis. 

Tânăra fată continuă însă zâmbind: 

— Ar face o vâlvă nemaipomenită, dacă ne-am prezenta cu logodiţi 
societăţii din New-York. Fără îndoială, nimeni nu se gândeşte că eu — 
care trec în ochii tuturor drept pe moarte — aş putea deveni o 
logodnică fericită. 

Bob Wilkens rămase vădit încurcat şi îşi trecu mâna peste frunte, ca 

şi când ar fi vrut să gonească anumite gânduri care îl năpădeau. 

EI şi Hariett Crosham - care era sortită morţii — logodiţi?... 

Nici nu era de gândit la aşa ceva!... 

Se strădui din răsputeri să spună ceva, pentru a ieşi din situaţia 
penibilă în care se afla, dar nu găsi cuvintele potrivite. 

„Într-adevăr că ar face mare vâlvă”, se gândea el neîncetat şi îşi 
simţi sufletul cuprins de groază. 

Respiră uşurat când în sfârşit veni Phil şi îşi ceru drepturile lui 
asupra prietenului şi salvatorului său. 

Îşi dădu însă bine seama că Hariett nu era defel mulţumită de 
întreruperea convorbirii prin venirea fratelui ei mai mic. Zâmbetul de 
fericire dispăru de pe buzele ei, privirea i se întunecă şi supărată se 
răsti la Phil: 

— Nu poţi să aştepţi până când va veni mister Wilkens singur să te 
ia la joc? Vrei să-l plictiseşti?.. Du-te şi joacă-te singur! 

Bob făcu un gest de împotrivire şi răspunse: 

— De ce faci mustrări sărmanului copil, domnişoară Hariett? S-a 
bucurat atât de mult că va avea prilejul să se joace cu mine şi nu 
vreau să-i stric această bucurie, cu atât mai mult, cu cât ai nevoie de 
odihnă după plimbarea destul de lungă pe care am făcut-o. Peste cel 
mult un ceas mă întorc la dumneata... 

Hariett îi aruncă o privire plină de implorare şi se rugă de el: 

— Jucându-te cu Phil nu mă uita cu totul, Bob, căci eşti al meu şi 
nu al fratelui meu. 

Bob se sperie iar la auzul acestor cuvinte; de data aceasta ochii i se 
deschiseră cu desăvârşire şi Hariett Crosham îi spusese destul de 
limpede că e îndrăgostită de dânsul. 

Fu mulțumit că se putea îndepărta de ea, deoarece i-ar fi fost cu 
neputinţa să stea de vorbă înainte. Pe când se juca însă cu Phil, se 
arătă foarte distrat, cu gândurile aiurea şi se întreba mereu: „Ce va 
ieşi din toată această afacere?” 


187. Refugiul 


Camaradul său căzuse!... 
Timp de câteva clipe Axel de Martigny se opri din fugă, vru să 
rămână lângă el, dar după o chibzuire fulgerătoare, alergă mai 

departe cât îl ţineau picioarele. 

N-ar fi putut să-i dea niciun ajutor, căci fără îndoială era mort. În 
felul acesta cad numai cei loviți de moarte. 

Fugi deci înainte, tot înainte, până când ajunse în Piaţa Republicii 
şi de aici coti în strada Turinului, de-a lungul căreia alergă mai 
departe. 

Împuşcăturile încetaseră şi nici vocile urmăritorilor nu se mai 
auzeau. 

Puterile îl părăseau, era istovit, respira anevoie, aşa că nu mai fu în 
stare să fugă mai departe. Se opri deci să se odihnească vreo câteva 
clipe. 

Nu avu însă răgaz, căci după scurt timp zări iar pe cei doi poliţişti. 

Vasăzică o nouă vânătoare pentru prinderea lui?!.. 

Contele alergă de-a lungul caselor, cotea mereu în alte străzi, 
crezând că i se va pierde urma, dar poliţiştii nu-l slăbeau defel din 
ochi. 

Ba se apropiau din ce în ce mai mult. 

Se putea ca în strada următoare să dea peste o altă patrulă şi atunci 
va fi ca într-o capcană. 

Era gata să piardă orice nădejde de scăpare, când trecu pe lângă o 
casă cu grădina din față despărțită de stradă printr-un gard scund. 

Contele de Martigny se opri şi privi în jurul său. 

Urmăritorii săi se apropiaseră până la o depărtare de vreo două 
sute de metri. 

Apoi se opriră, iar unul din ei îşi duse carabina la ochi şi ţinti 
asupra contelui. 

Încă o singură clipă, glonţul va porni din armă şi atunci se va 
isprăvi cu dânsul... 

O săritură, o încordare a trupului şi când ce auzi împuşcătura, 
contele de Martigny sări de partea cealaltă a zidului. 

Dar poliţiştii îl vor urmări mai departe, vor sări şi ei în grădină şi... 

Contele alergă spre casă. 

Deodată!... 

Fl scoase un strigăt de bucurie, căci la lumina lunii zări deasupra 
uşii o placă, pe care sta scris: „Consulatul Marii Britanii”. 

Dacă va reuşi să intre în casă, era salvat! 

În disperarea lui bătu cu amândoi pumnii în uşă. 

Afară, la poarta grădinii, stăteau cei doi poliţişti şi sunau. 

În sfârşit. În casă se auziră paşi, uşa fu deschisă, un portar 
somnoros apăru în pragul ei şi îl întrebă răstit pe contele de Martigny: 

— Ce înseamnă gălăgia asta în toiul nopţii? 

—  Îndură-te de mine!... scapă-mă!... Am fugit din Legiunea 
Străină!... 

Portarul care auzise sunând la poarta grădinii, se uită în stradă şi îl 
întrebă pe conte: 

— Şi ce vor acei de afară? 

— Vor să mă prindă iar. 

— Intră în casă şi aşteaptă în sală, pe nemernicii aceia îi voi trimite 
la dracu! 

În sală contele de Martigny căzu istovit pe un scaun, dar un 
simţământ de nespusă fericire îi năpădi sufletul. 

Era salvat, căci consulatul era neutral şi poliţiştii n-aveau voie să 
intre şi să se atingă de el. 

Portarul se dusese între timp la poartă şi se răsti la cei doi poliţişti: 

— Aţi înnebunit de sunaţi aşa? 

— Am văzut că un individ pe care îl urmăream, a intrat aici. 
Bănuim că e un legionar care a dezertat, aşa că te rugăm să ne laşi să-l 
prindem. 

— Se vede că într-adevăr v-aţi pierdut minţile!.. Nu ştiţi că n-aveţi 
voie să intraţi în consulat? Căutaţi-vă de drum, căci altfel vom înainta 
o plângere împotriva voastră. 

Aceste cuvinte spuse cu glas hotărât îşi făcură efectul. Cei doi 
păzitori ai ordinii publice se uitară unul la altul, schimbară câteva 
cuvinte în limba arabă, apoi plecară, salutând cu respect pe portar, 
care le şi întorsese spatele, îndreptându-se spre casă. 

Intră în sală şi apropiindu-se de contele de Martigny, îi zise râzând: 

— Ai avut noroc că ai ajuns la timp aici. 

— Da, a fost o întâmplare fericită pentru mine, căci habar n-aveam 
că aici e un consulat. 

— Norocul dumitale a fost şi mai mare că ai nimerit la consulatul 
englezesc, fiindcă altul nu te-ar fi primit. Ar fi luat numai apărarea 
unui compatriot de-al lor. Dar acum povesteşte-mi şi mie cum ai 
scăpat din Legiune şi înainte de toate spune-mi numele dumitale, căci 
mâine dimineaţă trebuie să raportez domnului consul cele întâmplate. 

Portarul avu norocul să scape de facerea raportului, căci în clipa 
aceea apăru în sală şi consulul, care fusese deşteptat din somn de 
împuşcătura pe care o auzise. 

Se uită uimit la musafirul nocturn, care, în zdrenţele în care era 
îmbrăcat, avea înfăţişarea unui derbedeu. 

Fugarul se ridică de pe scaun şi îl salută pe consul, apoi îi zise: 

— Domnule consul, fiind dezertor din Legiunea Străină, vă rog să- 
mi daţi adăpost şi să mă scăpaţi de urmărire. 

— Eşti francez? 

— Da, şi numele meu e contele de Martigny. 

Consulul îi aruncă o privire pătrunzătoare. 

— Contele de Martigny, repetă el. Fiul acelui conte de Martigny 
care?... 

— ...Care şi-a răpus singur zilele, întregi fugarul vorba consulului. 

Deodată acesta îi întinse prietenos mâna şi uise: 

— Fii bine venit, dragul meu Axel! 

— Cum, mă cunoaşteţi?... 

— Negreşit că da, mi se pare însă că tu nu-ţi mai aduci aminte de 
mine? Ei da, au şi trecut mulţi ani de când ne-am cunoscut şi ne-am 
împrietenit şi timpul ne-a schimbat mult înfăţişarea. Sunt Harold 
Rey!.. Ei, acum mă recunoşti... îţi aduci aminte de mine? 

Cu o mişcare repede contele de Martigny îi luă mâna şi o strânse cu 
atâta putere, încât consulul făcu o strâmbătură de durere. 

— Harold, scumpul meu prieten!... Tu eşti?!... Nici nu-mi vine să 
cred!... 

— Ciudată întâmplare, nu-i aşa? 

— E cât se poate de surprinzătoare! Acum cred că ai să mă ajuţi să 
scap mai departe? 

— Mai încape vorbă!... Deocamdată vino în biroul meu şi 
povesteşte-mi tot ce s-a întâmplat cu tine. 

Apoi întorcându-se spre portar, îi spuse acestuia: 

— Adu o sticlă de vin şi două pahare în odaia mea; dar din vinul 
cel mai bun! 

Trecură amândoi în biroul consulului, unde luară loc în nişte fotolii 
adânci, îşi aprinseră câte o ţigară şi sorbind din vinul bun pe care îl 
adusese portarul, contele de Martigny începu să povestească 
prietenului său, găsit pe neaşteptate, tot ce făcuse de la moartea 

năprasnică a tatălui său. 

— Pierdusem orice nădejde să mai pot face ceva, aşa că m-am lăsat 
în voia sorții, care mi-a jucat mai multe renghiuri. În cele din urmă 
am intrat în Legiune, spre a scăpa cel puţin de cea mai neagră mizerie 
şi a nu muri de foame. Cred că nu mai este nevoie să-ţi spun în 
amănunţime ce înseamnă să serveşti în Legiunea Străină, căci aici la 
Oran ai avut destul prilejul să afli cum se trăieşte acolo şi tot ce au de 
îndurat sărmanii legionari... În sfârşit, azi am dezertat. 

Îi descrise fuga şi cum tovarăşul său Sven Alvesten fusese împuşcat. 

— Sărmanul, acum e liber, dar altfel de cum a nădăjduit... Ce se va 
întâmpla acum cu mine?... Ce crezi că voi putea face? 

— Francezii vor cere extrădarea ta. 

— Sper însă că nu vor reuşi, că nu li se va împlini cererea? 

— Negreşit că nu, căci pe dezertori nu suntem obligaţi să-i predăm. 

— Şi mai departe?... 

— Vrei să te întorci în patrie? 

— Cât mai repede se va putea. 

— Asta va fi ceva mai greu. Cât timp te vei afla sub acoperişul 
acestei case, nimeni nu se va putea atinge de tine, însă îndată ce vei 
face un singur pas în stradă, te vor înhăţa la repezeală. Vor pune pe 
cineva de pază, care să supravegheze neîncetat această casă. 

— Atunci cum voi putea scăpa? 

— În legiune ai servit sub numele tău aidevărat? 

— Nu, ci sub numele de Perrol. 

— Foarte bine, vom putea găsi astfel o cale de scăpare. 

— Cum? 

— Tu eşti contele de Martigny, şi nu legionarul Perrol, pe care vor 
să-l prindă. Actele tale adevărate le mai ai? 

— Nu; le-am distrus înainte de a mă angaja în Legiune. 

— Atunci trebuie să cerem altele din patrie. Până atunci n-ai voie 
să ieşi din casă. 

— Vrei să mă ţii aici atâta vreme? 

— Cu dragă inimă îţi ofer ospitalitatea şi îmi pare bine că vom 
putea fi mai multă vreme împreună, după ce nu ne-am văzut atâţia 
ani de zile. 

În dimineaţa zilei următoare se prezentară la consul un căpitan al 
Legiunii Străine şi un comisar al poliţiei administrative. 

Consulul Rey îi primi politicos şi îi întrebă cu ce îi poate servi. 

— În casa dumitale se află un dezertor, zise căpitanul cam răstit. 

— Scuză-mă, te rog, dar aceasta nu e casa mea, ci consulatul 
britanic şi chiar dacă un dezertor ar fi reuşit să se refugieze aici, ştii 
foarte bine că nu vi l-aş preda. Aşadar venirea dumitale n-are niciun 
rost. 

— Dar omul acela nu e numai dezertor, ci şi hoţ, căci a furat 
uniforma statului. 

Consulul izbucni în râs. 

— Te-ai aşteptat cumva, că înainte de a fugi va veni la dumneata 
să-ţi predea în chip oficial uniforma? 

— Te rog să nu mă iei peste picior, căci afacerea e foarte gravă 
pentru noi. 

— Mie mi se pare caraghioasă. 

— Vasăzică nu vrei să ne predai hoţul? 

— Mai întâi dă-mi voie să-ţi pun o întrebare: cum se numeşte 
dezertorul? 

— Perrol. 

— Ei bine, un om cu numele acesta nu-ţi pot preda, căci nu s-a 
refugiat aici. 

— Atunci şi-a schimbat numele când s-a angajat în Legiune, aşa 
cum fac de altminteri toţi. 

Consulul ridică din umeri, zâmbind ironic. 

— Treaba dumneavoastră!... De ce angajaţi oameni care n-au acte 
în regulă? 

— Asta n-are nicio însemnătate. 

— Ba are şi chiar una foarte mare, căci omul care s-a refugiat aici 
este... 

Consulul se opri din vorbă, apoi adăugă: 

— Şi la urma urmei n-am nevoie să-ţi spun numele lui. 

— Oricum s-ar numi, el e hoţul. 

— Asta trebuie s-o dovedeşti. 

— Sunt oameni destui care îl cunosc. 

— Poate îl cunosc pe legionarul Perrol, dar nu pe acela care s-a 
refugiat la consulat!!.. Aşadar, domnilor, nu vă mai osteniţi în zadar, 
căci nu vă veţi ajunge scopul... La revedere! 

Consulul le făcu o uşoară înclinare din cap, dându-le să înţeleagă că 

nu mai vrea să stea de vorbă cu ei. 

Cei doi francezi îşi muşcară buzele, salutară scurt şi plecară. 

Consulul îi urmări cu privirea şi râse mulțumit. 

— Proştilor!... Ce bine îmi pare că v-am jucat renghiul şi l-am 
scăpat pe bunul meu prieten! 

În vremea asta contele de Martigny îmbrăcase alte haine, pe care i 
le dăduse consulul şi şedea pe terasa casei, citind un ziar şi fumând o 
țigară care i se păru şi mai bună de când era liber. 

Ce sfântă era libertatea! 

Pe stradă trecea o trupă de legionari cu fanfara! 

Contele de Martigny lăsă ziarul şi se uită după ei. 

Era chiar compania lui, care se ducea spre gară pentru a pleca în 
Maroc. 

Pesemne că ordinul de plecare fusese dat mai curând decât se 
aşteptase. 

Dacă ar mai fi întârziat fuga încă o singură zi, ar fi fost prea târziu. 


188. O propunere ispititoare 

După întoarcerea ei, contesa Dolores de Martigny resimţi şi mai 
dureros loviturile sorții care se înverşunase împotriva ei. 

Socotelile pe care le făcuse cu ajutorul lui Jean şi al bătrânei Betty, 
ieşiseră şi mai rău decât se aşteptase. 

Nu-i rămânea altceva de făcut, decât să-şi vândă toată gospodăria şi 
să oprească numai cât îi trebuia să-şi mobileze două odăi modeste. 

Betty urma să se mute în mica locuinţă a lui Jean şi să rămână 
acolo până când vor veni timpuri mai bune. 

Cu toate greutăţile care se năpustiseră asupra lor, nădăjduiau că 
vor ieşi cu timpul din această încurcătură grozavă şi nădejdea lor fu 
întărită prin faptul că Felicia, cu ajutorul lui Raul Bernard, reuşise să 
găsească un post, să-şi câştige existenţa. 

Jean găsise şi el de lucru într-o cârciumă din port, ca tejghetar, şi 
se oferise să îngrijească şi de Betty, care îi va conduce mica lui 
gospodărie. 

Prin aceasta uşură sufletul sărmanei contese de o mare povară, căci 
gândul de a-i şti în nevoie pe cei doi bătrâni, o chinuise nespus de 
mult. 

Începu deci să ia toate măsurile pentru schimbarea felului ei de 
viaţă şi dădu anunţuri în ziare prin care aducea la cunoştinţă vânzarea 
mobilierului casei, aşa că porniră să vină la dânsa negustori de tot 
felul. 

Începu o tocmeală urâtă, aşa că Dolores simţi şi mai mult povara 
situaţiei ei de acum. 

Pentru frumosul ei mobilier, pentru argintărie şi preţioasele obiecte 
de artă pe care le adunase cu dragoste în decursul anilor, i se oferiră 
preturi de batjocură. 

Inima îi sângera la gândul de a se despărţi de toate aceste lucruri 
care îi deveniseră scumpe şi mai cu seamă când văzu că va fi nevoită 
şi le dea pe nimica toată. 

De aceea nici nu se putu hotărî să primească primele oferte care i 
se făcură, cu atât mar mult, cu cât şi Felicia se împotrivi la vânzarea 
lucrurilor pe nişte preţuri de nimic. 

Dar nici în zilele următoare nu veniră negustori care să dea mai 
mult. 

Zâmbind ironic, aceştia o lămuriră pe contesă că situaţia este cât se 
poate de grea şi că foarte mulţi oameni care fuseseră bogaţi până 
atunci, erau nevoiţi să-şi vândă lucrurile din casă. 

Abătută şi amărâtă, Dolores şedea în camera ei, cu privirea rătăcită 
în gol. Îşi dădea seama că nu va mai putea aştepta mult şi că va fi 
nevoită să se mulțumească şi cu puţin, dacă nu voia ca într-o bună zi 
să nu mai vină niciun cumpărător. 

Tocmai în vremea când era mai deznădăjduită, îi fu anunţată vizita 
unui domn de la Roche. 

Crezu că era un nou cumpărător şi spuse bătrânei Betty să-l 
conducă înăuntru. 

Îndată ce o zări, domnul de la Roché păşi spre Dolores şi îi sărută 
mâna. 

— Ah, doamnă Martigny, începu el cu înflăcărare, sunt încântat, 
sunt fericit că te-am găsit acasă. Am călătorit zi şi noapte, iar de la 
gară am venit de-a dreptul încoace, căci mă temeam grozav să nu te 
mai găsesc aici. 

Dolores îl privi foarte mirată şi cu un gest îl pofti să şadă. 

— Ce doreşti, domnule? îl întrebă ea. N-ai venit pentru mobilierul 
pe care îl am de vânzare? 

Domnul de la Roche îşi puse un monoclu la ochi şi o măsură pe 
contesă din creştet până în tălpi. 

— Nu vei mai fi nevoită să-ţi vinzi mobilierul, dacă vei primi 
propunerea mea, doamnă Martigny. 

— Propunerea dumitale? repetă Dolores din ce în ce mai mirată. 

— Vei scăpa dintr-o singură dată de grija zilei de mâine, dragă 
doamna Martigny. 

— Cum ar fi cu putinţă aşa ceva? 

— Venind cu mine. 

— Unde? 

— La Paris. 

— Eu... la Paris?... 

Domnul de la Roche dădu cu însufleţire din cap, îi sărută iar 
mâinile şi plescăi din limbă. 

— Oh, locul unei femei ca dumneata e numai la Paris! 

— Ce vrei să spui cu asta? 

— Vreau să spun că contesa blondă din Marsilia trebuie să devină 
contesa blondă din Paris. 

Dolores sări în picioare şi făcu un gest de împotrivire. 

— Nu... nu... niciodată! 

— Ascultă-mă pe mine, doamnă Martigny, continuă domnul de la 
Roché cu şi mai mare surprindere. Sunt proprietarul barului „La Pisica 
Neagră”. Am şi angajat cele mai mari atracţii din lumea întreagă 
pentru barul meu şi trebuie să fi aflat că plătesc onorarii enorm de 
mari. 

— Da, ştiu asta, însă... 

— Iartă-mă că te întrerup, doamnă Martigny, dar înainte de a lua o 
hotărâre, trebuie să mă asculţi până la sfârşit. În ziua de azi nu e greu 
să angajezi artişti de cabaret renumiţi, căci sunt cât nisipul mării, dar 
greu, foarte greu de găsit o doamnă, o adevărată doamnă; una ca 
dumneata, cu maniere distinse, care cu tot renumele pe care îl are, e 
respectată de toată lumea. Până acum n-am găsit niciuna afară de 
dumneata. Dar ai avut un contract cu Cekov şi n-am vrut să i te iau. 
Alaltăieri am venit însă dintr-o călătorie pe care am făcut-o în jurul 
lumii, din care am adus la Paris artiştii cei mai mari din toate ţările şi 
am aflat că barul „Valencia” a fost nimicit de un incendiu, iar contesa 
blondă nu şi-a pierdut numai averea, dar chiar şi putinţa de a-şi 

câştiga existenta. Atunci n-am mai stat măcar o singură clipă la 
gânduri şi am venit încoace, spunându-mi că trebuie să mă folosesc 
neapărat de acest prilej care nu mi se va mai ivi niciodată. Mi-am mai 
spus că o femeie ca dumneata lipseşte în întreprinderea mea şi că 
trebuie să mi-o câştig cu orice preţ... auzi... cu orice preţ!... Iată-mă 
deci în faţa dumitale, doamnă Martigny şi îţi propun un contract pe 
cinci ani, o leafă fixă de zece mii de franci pe lună, două la sută din 
beneficiu şi trei luni concediu pe an... 

Dolores, care până atunci ascultase tăcută şi cu faţa palidă, clătină 
capul. 

— Nu... nu pot primi propunerea dumitale, domnule de la Roché. 

— Îţi voi da cincisprezece mii de franci pe lună, doamnă 
Martigny... 

Dolores închise pentru câteva clipe ochii. Ispita era mare! 

Va putea părăsi Marsilia!... Va pleca la Paris!... 

Va scăpa de toate grijile, va putea împlini Feliciei toate dorintele, 
fata ei va putea duce o viață de prințesă şi în scurt timp dânsa va avea 
iar o avere mare! 

Îi era oare îngăduit să respingă o astfel de propunere?! Gândurile i 
se învălmăşiră nebune în creier dar deodată... îşi aminti iar de viața 
ticăloasă pe care fusese nevoită s-o ducă la barul „Valencia”. 

Să înceapă din nou o asemenea viaţă... numai pentru banii mulţi 
care i se vor plăti! Să se arate iar seară de seară unei mulțimi dornice 
de senzaţii şi de plăceri?! 

Şi că ar deveni un număr de senzaţie la Paris nu încăpea nicio 
îndoială, căci domnul de la Roche lucra în stil american şi ar face 
destulă reclamă cu contesa blondă din Marsilia, spre a atrage cât mai 
mulţi clienţi. 

Chinuită de toate aceste gânduri, Dolores de Martigny exclamă 
deodată: 

— Chiar dacă mi-ai da o sută de mii de franci, domnule de la 
Roché, tot n-aş primi propunerea dumitale! 

Francezul se uită uluit la ea. 

— Vorbeşti serios, doamnă Martigny? 

Dolores se gândea însă numai la copila ei, şi-şi aminti de clipa în 
care Felicia, fără să bănuiască nimic, apăruse la barul „Valencia” şi 
cum, dezgustată de tot ce văzuse, se despărţise de mama ei. 

— Mai bine trăiesc în sărăcie. Îndur cele mai mari nevoi, decât să 
mă întorc într-un asemenea cuib al viciului, răspunse ea cu hotărâre. 

— Mărturisesc că nu te înțeleg, doamnă, zise domnul de la Roché. 
Cum poţi să respingi o asemenea propunere?!... Te rog să te mai 
gândeşti şi să nu iei o hotărâre pripită. Mai chibzuieşte şi sunt gata să- 
ţi ofer chiar mai mult, dacă vei vrea să închei contractul cu mine. Am 
neapărată nevoie de contesa blondă la Paris. 

El scoase portofelul şi puse pe masă douăzeci de hârtii a o mie de 
franci şi zise: 

— Iată un acont asupra onorariului dumitale... 

Dar Dolores dădu bancnotele la o parte, căci în clipa aceea se gândi 
şi la căpitanul Barnabe, la farmecul unui cămin fericit şi frumos şi 
răspunse: 

— Nu-ţi mai da osteneală, domnule de la Roche. Niciodată nu voi 
încheia un asemenea angajament cu dumneata. 

— Poate tot îl vei încheia! se auzi deodată un glas străin venind din 
spre uşă, care făcu atât pe contesa de Martigny cât şi pe domnul de la 
Roche să se întoarcă surprinşi într-acolo. 

Faţa contesei se făcu palidă şi buzele ei începură să tremure. 

Privirea ei plină de spaimă rămase aţintită asupra femeii care 
intrase în odaie şi care nu era alta decât Ecaterina Barnabe, sora 
căpitanului. 

Timp de câteva clipe domni o tăcere apăsătoare, apoi Ecaterina 
Barnabe izbucni în râs şi zise cu ton batjocoritor: 

— lartă-mă că am intrat aici, dar am auzit din sală câteva frânturi 
din interesanta convorbire pe care ai avut-o cu acest domn şi socotesc 
de datoria mea să te feresc de un pas nechibzuit. 

Dolores îşi duse mâna tremurândă la piept căci simţise în inimă o 
durere ascuţită. 

— Ce vrei să spui cu asta? o întrebă ea plină de teamă şi 
îngrijorare. 

— Că am venit din partea fratelui meu şi vreau să vorbesc cu 
dumneata. 

Apoi, fără a lua în seamă tresărirea de spaimă a contesei, se 
întoarse spre domnul de la Roche şi îi zise: 

— Te rog să mă laşi singură cu contesa de Martigny, dar cu toate că 
deocamdată trebuie să te îndepărtez de aici, poţi fi încredinţat că îţi 

vei ajunge mai curând ţinta decât te-ai fi putut aştepta. 

Francezul îşi dădu îndată seama că aceste două femei erau 
duşmane şi că o întâmplare fericită îi venea în ajutor spre a o face pe 
contesa de Martigny să primească propunerea lui. 

Cu o plecăciune se retrase, lăsând-o singură pe contesa de Martigny 
cu Ecaterina Barnabe. 


189. Plimbarea 


Raul Bernard aştepta mereu un răspuns din partea Feliciei de 
Martigny dacă va pleca cu dânsul în excursie, dar aşteptarea lui era 
zadarnică. 

Ea nu mai dădu niciun semn de viaţă, iar când el venea la birou, 
fata îl ocolea, astfel că nici nu mai avu prilejul s-o întrebe. 

De ce se purta oare aşa?... 

Tânărul îşi explică purtarea ei ca sfială şi zâmbi. 

După prima sărutare va deveni mai îndrăzneață şi nu se va mai feri 
de dânsul. 

Dar unde să-i dea această sărutare, dacă nu voia să vină cu el? 

Trebuia deci s-o ia prin surprindere şi în acest scop Raul Bernard îşi 
făcu un plan. 

Când sosi sâmbătă, Raul telefonă contesei Dolores de Martigny şi-i 
ceru voie să o ia pe Felicia la o plimbare cu automobilul. 

Dolores nu-i respinse rugămintea, fiind mulţumită că în felul acesta 
fata ei va avea o distracţie şi va putea ieşi pentru câteva ceasuri din 
atmosfera apăsătoare a oraşului. 

Sâmbătă lucrul în birouri înceta la ora două după-amiază, aşa că 
înainte de închiderea birourilor, Raul şi aştepta cu maşina în faţa 
clădirii în care se afla întreprinderea tatălui său. 

Zări pe funcţionari plecând unul câte unul sau în grupuri şi printre 
cei din urmă ieşi şi Felicia. Raul îi ieşi în cale şi o opri. 

— De data aceasta nu-mi vei mai scăpa, îi zise el râzând. Azi 
trebuie să mergi cu mine. Am cerut voie de la mama dumitale, aşa că 
te rog să te urci în maşină fără multă vorbă şi o ştergem afară la 
câmp. 

Felicia tresări speriată. 

— Dar e un adevărat atac prin surprindere, domnule Bernard! 

— E singura cale de a te prinde în sfârşit. 

— Nu pot pleca aşa cum sunt îmbrăcată. Ar trebui să mă duc acasă 
şi să mă schimb. 

— Nu se poate. De altminteri găsesc rochia foarte drăguță şi chiar 
cu ea eşti frumoasă ca în totdeauna. 

Obrajii tinerei fete se îmbujorară, căci în urma acestui compliment 
spus de-a dreptul, fără îndoială că vor urma şi altele şi poate chiar mai 
mult decât numai complimente. 

Dar cum să scape din această încurcătură? 

Negreşit că Raul Bernard se va simţi jignit şi se va supăra pe dânsa, 
dacă va refuza şi de astă dată să meargă cu dânsul. Pe de altă parte 
tânărul se purtase atât de frumos cu ea, încât nu merita o jignire, aşa 
că fu nevoită să se supună. 

— Dar nu vom întârzia mai mult de un ceas, domnule Bernard, căci 
n-aş vrea să-i răpesc mamei din timpul în care putem fi împreună. 

— Bine, numai un ceas, răspunse Raul. 

Se îndreptară spre maşină, Raul deschise uşa acesteia şi o ajută să 
se urce, apoi luă loc la volan şi plecară. 

Trecură repede prin străzile animate ale oraşului şi după scurt timp 
ajunseră afară la câmp. 

Era o zi minunat de frumoasă, soarele strălucea pe cer şi toată 
natura era parcă în sărbătoare. 

Cât timp străbătuseră oraşul, cei doi tineri nu vorbiseră nimic, Raul 
fiind cu luare-aminte la conducerea maşinii. Îndată ce ajunseră însă pe 
şoseaua care ducea afară la câmp, tânărul se întoarse spre Felicia şi o 
întrebă: 

— Nu e frumos să zbori astfel cu maşina, în adierea vântului, în 
lumina razelor de soare? 

Fata dădu din cap. 

— Da, totul te îndeamnă să visezi. 

— Aşa este, şi trezeşte dorul în sufletul oamenilor. 

Raul Bernard avea dreptate. 

Felicia îşi aminti de plimbările pe care le făcuse odinioară cu Bob 
Wilkens, când reuşise câteodată să scape pentru un ceas sau două din 
pensionul doamnei Brissart şi fu cuprinsă de un dor atât de mare, 
încât ochii i se umplură de lacrimi. 

Din clipa aceea nu mai fu în stare să se gândească la altceva decât 

la Bob Wilkens. 

Dar aceasta nu era starea sufletească potrivită, în care o plimbare 
cu Raul Bernard i-ar fi făcut plăcere. 

Tânărul nădăjduise, fără nicio îndoială, că Felicia va fi veselă şi 
bine dispusă şi acum avea o dezamăgire. 

Raul părea însă că nu observase întristarea ei, căci vorbea mai 
departe cu vioiciune. 

În sfârşit Felicia reuşi să se reculeagă puţin. 

Nu voia să-i strice buna dispoziţie, căci, Raul o invitase desigur la 
această plimbare, ca că-i ofere o distracţie, şi s-o scoată din plictiseala 
vieţii de toate zilele. 

Deveni mai vorbăreaţă, îi răspunse la întrebări, se prefăcu veselă şi 
se strădui să-şi alunge gândurile triste, luptând din răsputeri împotriva 
lacrimilor care amenințau să izbucnească în fiece clipă. 

Maşina înainta cu repeziciune şi după câtva timp ajunseră la Canot, 
unde Bob opri în faţa unui restaurant. 

— De ce ai oprit aici? îl întrebă Felicia. 

— Ca să luăm masa, căci nici dumneata n-ai mâncat încă şi sunt 
sigur că ţi-e foame, răspunse Raul Bernard. 

— Ai dreptate... uitasem aproape, de mâncare. 

Oprirea la restaurant fu foarte plăcută Feliciei, deoarece se temuse 
mereu că Raul se va folosi de singurătate şi îi va mărturisi dragostea 
lui. Aşa cel puţin nu va fi singură de tot cu dânsul, în local fiind şi alţi 
clienţi. 

Raul Bernard fu foarte atent şi comandă un prânz îmbelşugat, cu 
mâncăruri alese. 

— De ce atâta lux? îl întrebă Felicia zâmbind. 

— În cinstea dumitale, răspunse Raul Bernard. 

— Vrei să mă răsfeţi? 

— Eşti făcută pentru aşa ceva şi oricine te vede trebuie să aibă 
dorinţa de a-ţi face toate plăcerile. 

Tăcu vreo câteva clipe, apoi adăugă cu un zâmbet tainic: 

— Afară de asta, trebuie să serbăm ceva. 

— Ah da, e vorba să serbăm plecarea dumitale. 

Felicia încă nu aflase că Raul nu mai era nevoit să plece în 
Guatemala şi deocamdată el o lăsă în credinţa aceasta. 

Mâncărurile erau foarte gustoase şi vinul bun, aşa că mâncară cu 

mare poftă. 

Felicia bău însă foarte puţin, nevoind să se ameţească cu alcool, ci 
să-şi păstreze capul limpede. Numai din şampania pe care Raul o 
comandase la sfârşit, ea goli un pahar întreg, când ciocni cu dânsul 
pentru plecarea lui, dorindu-i călătorie bună. 

— Nu eşti defel întristată că trebuie să plec atât de departe? o 
întrebă Raul, după ce goliseră paharele. 

— Ba da, îmi pare rău, răspunse fata. 

— Ai să te gândeşti câteodată la mine? 

— Pe un prieten atât de bun şi credincios, care m-a ajutat la nevoie, 
nu o să-l uit niciodată... Dar acum să plecăm, căci am întârziat prea 
mult. 

— Aşa de repede? 

— Ţi-am spus doar că nu am de gând să lipsesc prea mult de acasă, 
din pricina mamei pe care nu vreau s-o las prea mult singură cu grijile 
şi necazurile ei. 

Raul Bernard plăti, apoi se urcară iar în maşină, dar tânărul nu luă 
drumul înapoi spre oraş, ci porni pe o şosea care ducea la câmp. 

Felicia observă aceasta şi se împotrivi. 

— Cum a fost înţelegerea noastră? zise ea cam supărată. 

— Ne-am înţeles să facem o plimbare la câmp. 

— Dar nu aşa departe. 

— Voi opri îndată şi ne vom odihni puţin pe iarbă verde, ca nişte 
adevăraţi excursionişti. 

Vrând, nevrând, Felicia fu silită să se supună şi să-i împlinească 
dorinţa. 

Raid Bernard îndreptă maşina spre o luncă unde coborâră. El 
aşternu o pătură pe care se întinseră amândoi. 

Felicia îşi pusese mâinile sub cap şi privea spre cer, iar Raul se 
aşezase alături şi se uita neîncetat la ea. 

În jurul lor domnea o tăcere adâncă. Miresme îmbătătoare veneau 
ca o adiere uşoară dinspre câmpia înflorită şi din depărtare se auzea 
lătratul unor câini. 

Privirea lui Raul Bernard era îndreptată ţintă asupra încântătoarei 
fete, care stătea culcată, în lumina aurie a razelor de soare. 

În clipa aceea Felicia i se păru mai frumoasă ca oricând. 

Inima începu să-i bată mai cu putere şi, sângele să-i clocotească în 

vine. 

Era oare iubire ceea ce simţea în clipa aceea?... 

Da, îi răspunse o voce lăuntrică, e acea iubire mare pe care omul o 
simte numai o dată în viaţă, fericirea fără margini, fericirea 
desăvârşită! 

După o tăcere de câtva timp el începu: 

— În amintirea primei noastre întâlniri, am vrut să mai vin azi o 
dată pe acelaşi drum. Îţi mai aduci aminte, domnişoară Felicia, cât de 
puţin a lipsit ca să murim împreună?... Prima oară când mi-a plesnit 
cauciucul urmărind pe bandiți, apoi în pivniţa magaziei celei vechi şi 
a treia oară pe mare, când grozava furtună n-ea răsturnat barca! 

— Da, am trecut amândoi în acelaşi timp prin mari primejdii. 

— N-a fost oare hotărârea destinului care m-a adus în calea 
dumitale spre a-ţi da ajutor? 

— A fost o hotărâre fericită şi sunt recunoscătoare destinului, dar 
înainte de toate îţi sunt recunoscătoare dumitale pentru tot ce ai făcut 
pentru mine. Aş putea zice că te-ai jertfit chiar. 

— A fost atât de puţin, încât nici nu face să mai vorbim de ceea ce 
am făcut... Acum vreau să-ţi dau o veste plăcută. 

Felicia se ridică şi îl privi cu încordare. 

— O ştire bună mi-ar face mare plăcere. 

— Am reuşit să-l înduplec pe tata să nu mă mai trimită în 
Guatemala, aşa că voi rămâne în Marsilia. Am luptat din răsputeri 
pentru a obţine acest rezultat... dar ştii de ce am ţinut atât de mult să 
nu plec de aici? 

Felicia îşi putea închipui prea bine de ce. 

Pentru dânsa nu mai încăpea nicio îndoială că acum va veni 
mărturisirea de care se temea atât de mult. 

Văzu din privirea lui, înţelese din vocea lui, care tremura uşor, că 
sufletul îi era cuprins de o tulburare adâncă. 

— Ştii de ce? o mai întrebă o dată Raul. 

Stingherită, fata privi în depărtare şi clătină încet capul. 

Raul îi luă mâna, dar ea nu îndrăzni să şi-o retragă îndată. 

— Uită-te la mine, o rugă tânărul. 

Încet de tot îşi întoarse privirea spre dânsul şi văzu în ochii lui o 
expresie rugătoare, dar nu-i dădu nici de astă dată un răspuns, aşa că 
Raul continuă: 

— M-am luptat să rămân aici, fiindcă, nu puteam să mă despart de 
dumneata. Ar fi fost îngrozitor pentru mine să nu te mai văd, să nu-ţi 
mai aud vocea atât de dulce, să nu te ştiu aproape de mine şi toate 
acestea pentru că... 

Felicia îi curmă vorba cu un gest brusc şi zise aproape cu spaimă: 

— Nu... nu... taci! 

Raul Bernard o privi uluit şi întrebă: 

— De ce nu? 

— Fiindcă bănuiesc ce vrei să-mi spui şi ştii doar că-l iubesc pe Bob 
Wilkens, şi că-l voi iubi toată viaţa. Pe dumneata te preţuiesc ca pe un 
bun prieten, îmi eşti drag, îţi sunt nespus de recunoscătoare, dar mai 
mult nu pot simţi nici pentru dumneata, nici pentru un altul. 

Raul Bernard nu se aşteptase la acest răspuns. 

El aflase de la Coţofană povestea tristă a acestei iubiri şi chiar 
Felicia îi dăduse o dată a înţelege că totul se isprăvise între ea şi 
tânărul american. Ba mai mult chiar: când vru să vorbească o dată cu 
dânsa despre aceasta iubire, ea îl rugase să nu-i mai amintească de 
Bob Wilkens. În urma acelei convorbiri el nădăjduise că va răspunde 
la dragostea lui, dar acum?... Ce dezamăgire!... 

Nu mai avea oare nicio nădejde că va reuşi să-i cucerească 
inima?... Va fi nevoie să renunţe pentru totdeauna la dânsa?... 

Raul nu voi să părăsească orice speranţă, dar nu trebuia să stăruie 
prea mult. Îi va lăsa timp să uite vechea dragoste şi va face tot ce îi va 
sta în putinţă ca uitarea să vină cât mai repede. 

Întâmplarea făcuse să afle ceva despre Bob Wilkens ce nu ştia încă 
Felicia. Îi va spune şi ei acest lucru, dar cu băgare de seamă şi atunci 
fata îşi va schimba felul de a simţi şi de a gândi. 

Pentru a ieşi din încurcătură se sili să zâmbească şi zise: 

— Iartă-mă, domnişoară Felicia, dar te-ai înşelat în presupunerea 
dumitale. Adineauri am vrut să spun că tot ce am făcut pentru 
dumneata a fost fiindcă îmi eşti dragă în acelaşi fel cum îţi sunt şi eu 
drag, fiindcă te socotesc ca o bună prietenă. Aş vrea să rămân în 
apropierea dumitale spre a-ţi putea da şi mai departe ajutor la nevoie, 
mai cu seamă acum când situaţia dumitale e şi mai grea. N-am avut 
de gând să-ţi fac o mărturisire de dragoste — cel puţin încă nu astăzi. 
Poate ţi-o voi face mai târziu, căci nu se poate şti niciodată dacă o 
prietenie ca aceea care ne leagă pe noi nu se va preface într-o bună zi 

în iubire adevărată. 

Felicia ştia bine că Raul mintea, îi fu însă recunoscătoare, căci prin 
vorbele lui o scăpa dintr-o situaţie foarte neplăcută şi dădea lucrurilor 
mai mult aparenţa unei glume. 

— Ei, dar proastă am mai fost! Chiar mi-e ruşine de ceea ce am 
bănuit; s-ar părea că mă cred atât de frumoasă, încât toţi bărbaţii care 
mă văd trebuie să se îndrăgostească de mine. 

Raul râse. 

— Niciunui bărbat nu-i va veni greu să se îndrăgostească de 
dumneata, şi încă la nebunie. 

— Noi însă, vrem să rămânem prieteni buni, nu-i aşa domnule 
Bernard? zise Felicia. 

— Deocamdată da; dă-mi mâna pentru a întări această înțelegere. 

Felicia îi întinse mâna şi spuse: 

— Pentru bună prietenie! 

— Ne-am înţeles, pun însă o condiţie. 

— Care anume? 

— Să nu mă mai ocoleşti ca în săptămâna trecută şi din când în 
când să faci o plimbare cu mine. 

— Dacă mama îmi va da voie, cu plăcere. 

— De învoirea mamei voi îngriji eu, făcu Raul Bernard. 

La întoarcere se prefăcură amândoi ca şi când nu s-ar fi întâmplat 
nimic neobişnuit între ei, dar din aprinderea cu care vorbeau se mai 
întrevedea tulburarea sufletească prin care trecuseră. 

Raul Bernard o aduse pe Felicia până în faţa casei ei, apoi îi zise la 
despărţire: 

— De lunea viitoare voi veni iar regulat la birou, iar în cursul 
săptămânii ne vom înțelege unde vom pleca data viitoare. Te 
învoieşti? 

— Da... La revedere! 


190. Sfatul mamei 


Încă din duminica aceea când fuseseră la familia Crosham, doamnei 
Wilkens îi bătu la ochi că Bob era foarte tăcut şi îngândurat. 
Răspundea scurt la întrebările ei şi văzu că se ferea să aducă vorba 
despre Hariett Crosham. 

Cu simţământul ei de mamă, ea îşi dădu îndată seama că vreo 
întâmplare oarecare din ziua aceea îl impresionase adânc pe fiul ei. 

Totuşi nu îndrăzni să-i pună de-a dreptul a întrebare în această, 
privinţă. Îl cunoştea prea bine pe Bob, aşa că-l lăsă în voia gândurilor 
lui. Dacă avea ceva pe inimă şi va simţi nevoia sfatului ei, va veni de 
la sine la dânsa. Întotdeauna făcuse aşa şi fără îndoială că tot astfel se 
va întâmpla şi acum. 

Trecură însă trei zile fără ca Bob să spună ceva mamei sale despre 
ceea ce îi frământa mintea şi îi apăsa sufletul. Doamna Wilkens simţi 
că în răstimpul acesta el căuta mereu apropierea ei, că ar vrea să-i 
vorbească, dar că nu găsea curajul trebuincios pentru a i se destăinui. 

Ce-l chinuia şi apăsa oare atât de mult? 

Ea încercă de mai multe ori să-şi amintească toate întâmplările din 
acea duminică, dar nu găsi nimic ce i-ar fi putut lămuri starea lui Bob. 

Însă a patra zi după vizita pe care o făcuseră la vila familiei 
Crosham, doamna Wilkens nu se mai putu stăpâni şi-l întrebă: 

— De ce nu te-ai mai dus zilele acestea la preşedintele Crosham? 
Sunt încredinţată că vor simţi foarte mult lipsa ta. Doamna Crosham 
m-a chemat azi la telefon şi a întrebat de tine. Credea că eşti bolnav, 
mai cu seamă că n-a putut căpăta legătura cu tine la birou. 

— Îmi este foarte neplăcut de a fi nevoit să vorbesc despre 
chestiunea aceasta, dragă mamă, dar la urma urmei tot trebuie să afli 
adevărata pricină care mă sileşte să încetez vizitele în casa 
preşedintelui Crosham. 

Doamna Wilkens se apropie de fiul ei şi-l privi cu încordare. 

— E din pricina sărmanei Hariett? 

Bob Wilkens dădu din cap. 

— Ai ghicit, mamă, aşa şi este. N-aş vrea să deştept în sufletul 
sărmanei bolnave speranţe zadarnice. 

— Ah, aşa stau lucrurile?... făcu doamna Wilkens suspinând. 

Apoi adăugă: 

— Am bănuit aşa ceva. 

Deodată Bob îşi îndreptă privirea spre mama lui şi o întrebă: 

— Aşadar şi tu ai observat că nu-i sunt indiferent domnişoarei 
Crosham? 

Doamna Wilkens avu un zâmbet uşor şi răspunse: 

— Doar am ochi şi văd, dragul meu Bob. Şi chiar dacă n-aş fi avut, 


— 132 — 


aş fi putut recunoaşte după veselia ei când vorbeşte cu tine, ce se 
petrece în sufletul bietei fete. 

— Eu mi-am dat seama abia duminică, mamă. 

— Pentru că voi bărbaţii sunteţi de multe ori foarte greoi în astfel 
de chestiuni. 

— Şi eu mai mult ca oricare altul, mamă, răspunse Bob, cu un 
zâmbet obosit şi trist. Ştii doar de ce. 

— Pentru că n-o poţi uita pe blonda şi drăgălaşa Felicia. 

— Da, toate gândurile mele sunt neîncetat la dânsa, chipul ei 
frumos îl port în inimă şi nicio altă femeie nu-l va putea şterge. 

Câteva clipe se făcu tăcere, apoi doamna Wilkens murmură: 

— Sărmana, nenorocita Hariett! 

Bob Wilkens sări agitat de pe scaun şi aruncă în scrumieră ţigara pe 
care abia o aprinsese. Se plimbă de câteva ori prin odaie; era palid şi 
enervat şi pe faţa lui se puteau citi gândurile triste care îi frământau 
mereu mintea. 

Deodată se opri în faţa mamei lui şi zise: 

— Crede-mă, dragă mamă, că şi pe mine mă doare inima de 
nenorocirea sărmanei Hariett, dar mi-e cu neputinţă să-i împlinesc 
dorinţa. 

Doamna Wilkens se uită drept în ochii fiului ei şi întrebă încet: 

— TȚi-e cu neputinţă? 

Bob tresări foarte agitat. 

— Ce vrei să spui cu asta, mamă? 

— ...că nimic nu-i imposibil în lumea asta, Bob. 

— Uiţi cu desăvârşire că Hariett Crosham e grav bolnavă şi că după 
spusele doctorilor nu mai are de trăit decât foarte puţin?... 

— După cum am văzut-o în duminica aceea când am fost la ea, nu- 
mi vine să cred că starea ei e atât de deznădăjduită. Hariett era foarte 
veselă, vioaie şi plină de viaţă... 

— După cum ţi-am spus, tocmai aceste aparenţe sunt înşelătoare, 
mamă. E cea din urmă licărire înainte de sfârşit. 

— Cu atât mai mare e mila pe care o simt pentru sărmana fată, 
Bob. E îngrozitor să te gândeşti că această copilă încântătoare şi atât 
de tânără e osândită să moară în curând... 

Bob începu să se plimbe iar agitat prin cameră şi suspină din 
adâncul sufletului. 

— Şi eu mi-am spus acelaşi lucru „mamă”. Mi se sfâşie inima când 
mă gândesc la sărmana Hariett şi la sfârşitul care o aşteaptă. De aceea 
m-am purtat ca un frate cu dânsa, de aceea m-am dus zilnic pe acolo, 
cum m-a rugat şi preşedintele Crosham şi fiindcă am văzut că venirea 
mea o bucură, îi dă noi puteri de viaţă. Ea însă a înţeles greşit mila 
mea. Acum mă iubeşte şi de aceea mă văd silit sa ocolesc casa 
preşedintelui Crosham, cu toată marea părere de rău pe care o simt; 
nădăjduiesc însă că ai să mă înţelegi, dragă mamă. 

— Din nefericire nu te înţeleg, Bob. În jocul tău aş face cu totul 
altfel. 

Bob o privi nedumerit. 

— Ai face cu totul altfel?... repetă dânsul. Eşti de părere s-o las pe 
Hariett să creadă că pentru dânsa mă duc în casa părinţilor ei? 

— Prin aceasta ai da o ultimă fericire sărmanei fete, dragă Bob. 

Tânărul făcu un gest de împotrivire şi zise înspăimântat. 

— Nu, pentru Dumnezeu!... Nu pot face aşa ceva; ar fi prea mult 
pentru mine! O logodnă şi mai mult încă o căsătorie ar cere 
dezmierdări, ar cere dragoste şi din prima clipă ar trebui să mă prefac, 
să joc o comedie de care n-aş fi în stare. 

Doamna Wilkens dădu din umeri şi zise cu tristeţe: 

— Atunci preşedintele Crosham şi soţia lui vor trebui să renunţe la 
dorinţa lor de a da copilei cea din urmă raza de fericite, de care s-ar 
mai fi putut bucura la sfârşitul vieţii sale tinere. 

La auzul acestor cuvinte Bob o privi uimit şi o întrebă: 

— Domnul şi doamna Crosham au vorbit cu tine despre asta? 

— Da, Bob. 

— Cum e cu putinţă?! 

— Când v-am văzut plimbându-vă prin parc, braţ la braţ, când am 
auzit râsul voios şi fericit al sărmanei fete, în bucuria pe care au 
simţit-o părinţii la reînviorarea ei, de la sine a venit vorba despre asta. 

Uimirea lui Bob crescu din ce în ce mai mult. 

— Şi atunci aţi vorbit despre posibilitatea unei căsătorii între 
Hariett şi mine? 

Doamna Wilkens dădu iar din cap şi răspunse: 

— Da, Bob, am vorbit. Părinţii care îşi iubesc cu adevărat copiii, 
sunt în stare să-şi jertfească şi viaţa pentru a le face o bucurie sau — 
cum este cazul în împrejurarea de faţă — să le dea o ultimă fericire. 


A fe PN 


Preşedintele Crosham a spus că şi-ar da toată averea, dacă ar putea 
salva viaţa fetei lui, dar din nefericire moartea nu dă niciodată prada 
înapoi pentru bani. 

Bob îşi astupă urechile şi zise suspinând: 

— Şi eu aş da mult, dacă n-ar trebui să mă chinuiesc cu astfel de 
gânduri! 

Mama lui se apropie de dansul şi îi luă mâinile într-ale ei. 

— E într-adevăr atât de greu, Bob să te supui acestui capriciu al 
sorții şi să te arăţi bun şi drăgăstos faţă de o sărmană bolnavă, sortită 
morţii? 

— În zilele din urmă nu mi-a fost greu să fac asta, mamă, răspunse 
Bob, căci nu m-am gândit o clipă măcar, că Hariett ar putea vedea în 
mine mai mult decât un frate sau un bun camarad, un prieten devotat. 

— Poate s-ar mulţumi şi cu atâta... poate nici nu cere mai mult, 
continuă doamna Wilkens. 

— Nu cred asta, mamă, căci astfel de bolnavi iubesc mai cu patimă 
decât alţi oameni. 

— Ar fi vorba de un timp foarte scurt, de cel mult câteva 
săptămâni, dragă Bob, în care ai fi nevoit să joci această comedie 
pioasă. 

Bob Wilkens se uita neclintit la mama lui, tăcu câteva clipe, apoi 
clătină capul, foarte mirat. 

— Nu te înţeleg, mamă. Ce te îndeamnă să mă faci să joc această 
comedie tristă? 

— Fiindcă pot înţelege prea bine durerea grozavă a soţilor 
Crosham. Dacă aş fi în locul lor, aş pune şi eu în mişcare cerul şi 
pământul pentru a înfrumuseţa cele din urmă zile ale copilului meu, 
pentru a-i dărui o rază de fericire. 

Bob avu un zâmbet amar şi răspunse: 

— Pe soţii Crosham îi înţelegi, dar pe mine nu? 

— Ba da, Bob, mă gândesc şi la tine. Eşti moştenitorul 
întreprinderilor Wilkens, care prin intervenţia ta energică au fost 
salvate de ruină. Trebuie să mulţumeşti numai preşedintelui Crosham 
că ai reuşit să înlături criza. Dar încă nu e înlăturată toată primejdia; 
se poate întâmpla să se ivească alte greutăţi şi să ai iar nevoie de 
sprijinul preşedintelui Crosham. Dacă te vei retrage însă acum, 
nenorocirea care aşteaptă pe sărmanii oameni va veni mai repede şi ai 


— 135 — 


putea să pierzi pentru totdeauna prietenia lor. Îţi poţi uşor închipui că 
fără vizitele tale starea sărmanei Hariett s-ar înrăutăţi iar, nu-i aşa? 

Scoţând un geamăt de durere, Bob se prăbuşi pe un scaun şi îşi 
ascunse faţa în mâini. 

— De ce mă chinuieşti atât de mult, mamă? zise el îndurerat. 

— Nu vreau să te chinuiesc, scumpul meu băiat, ci vreau să-ţi dau 
un sfat bun. Hotărârea e în mâna ta. 

Ea nu mai aşteptă răspunsul lui Bob, ci părăsi încet odaia, dându-și 
seama că pentru moment era mai bine să-l lase pe Bob singur. Acesta 
se afla la o răspântie grea şi nu mai ştia ce să facă. 

Convorbirea cu mama lui îi tulburase şi mai mult sufletul. 

În această stare sufletească fu chemat la telefon de casa 
preşedintelui Crosham. 

La aparat era însăşi Hariett, care îl rugă cu voce înăbuşită, să vină 
la ei. 

Bob Wilkens nu avu curajul s-o refuze, sau să întrebuinţeze vreo 
minciună ca să nu se ducă. 

După scurt timp plecă la vila preşedintelui Crosham, lăsând soarta 
să hotărască viitorul, el nemaiavând putere să se împotrivească. 


191. Puterea dragostei 

Fără a aştepta invitaţia contesei de Martigny, Ecaterina Barnabe luă 
loc într-un fotoliu şi aruncă adversarei sale o privire plină de ură. Cu 
toate grijile şi întristarea care îi apăsau sufletul, Dolores era nespus de 
frumoasă şi părea foarte tânără. 

Deşi se apropia de patruzeci de ani, avea înfăţişarea unei fete 
tinere, era elegantă şi distinsă, ceea ce nu se putea spune despre 
Ecaterina Barnabe, pe care această constatare o înfurie şi mai mult. 

În primele clipe Dolores nu fu în stare să spună măcar un singur 
cuvânt. 

În sfârşit, Ecaterina Barnabe rupse tăcerea: 

— După cum v-am spus, doamnă contesă, zise ea apăsând cu ironie 
asupra acestui titlu, am venit trimisă de fratele meu. 

Dolores, îngrijorată de soarta bărbatului iubit, se aplecă spre ea şi o 
întrebă cu înfrigurare: 

— Nu cumva i s-a întâmplat o nouă nenorocire? 

— Ba în timpul din urmă nenorocirile se ţin lanţ de capul lui. Tot 
ce încearcă să facă nu reuşeşte. 

— Dar a fost găsit nevinovat de focul de la Shanghai? 

— Ştiu asta. Ar fi fost drept să te închidă pe dumneata ca pricină a 
acestui foc, doamnă contesă! 

Dolores avu o tresărire de spaimă. 

— Dumnezeule sfinte, dar habar n-am avut. 

— Nu încerca în zadar să te aperi, îi curmă vorba Ecaterina 
Barnabe. Numai dumneata eşti vinovată dacă fratele meu a ajuns în 
situația deznădăjduită în care se altă acum, că şi-a nimicit toată 
cariera lui frumoasă. 

— Îmi pare foarte rău de tot ce s-a întâmplat, dar nu-mi vine să 
cred că fratele dumitale te-a trimis la mine să mă învinovăţeşti de 
toate nenorocirile care s-au abătut asupra lui. 

În ochii Ecaterinei Barnabe se ivi o lucire de ură neîmpăcată şi ea 
continuă cu asprime: 

— Fl m-a trimis încoace, fiindcă vrea să rupă cât mai repede orice 
legătură cu dumneata. 

— Fratele dumitale nu e obligat cu nimic faţă de mine, răspunse 
Dolores agitată. Între noi nu poate exista niciun fel de răfuială. 

— Spui adevărat?... Nu ţi-a făgăduit că te va lua în căsătorie?... 

— Negreşit că da... 

— Ei bine, pentru asta am venit la dumneata şi vreau să-ţi spun că 
fratele meu nu mai are putinţa să-şi respecte cuvântul. 

— Pentru asta te-a trimis fratele dumitale la mine? o întrebă 
contesa de Martigny, dând neîncrezătoare din cap. Pentru asta?... 

— Te-ai aşteptat să vină singur să-ţi spună acest lucru? 

Dolores şovăi câteva clipe, apoi răspunse: 

— Dacă e adevărat că el te-a trimis, domnişoară Barnabe, atunci 
trebuie să mărturisesc că m-am înşelat mult... foarte mult în privinţa 
lui Mihail. 

Înfuriată, Ecaterina Barnabe se apropie de Dolores şi îi zise răstit: 

— Vrei să spui cu asta că sunt o mincinoasă?! 

— În orice caz, îmi pare ciudat că fratele dumitale ţi-a dat o 
asemenea însărcinare. 

— M-a trimis pe mine, fiindcă nu mai vrea să aibă nimic de-a face 
cu dumneata. 

— El ştie prea bine că nu-l voi reţine niciodată împotriva voinţei 
lui. 

— Dar şi eu ştiu tot atât de bine că ar cădea iar sub înrâurirea 
dumitale, căci eşti o sirenă care a atras pe fratele meu în mrejele ei, 
din care nu mai poate scăpa. Din pricina dumitale şi-a pierdut bunul 
nume de care se bucura şi nicăieri nu mai poate găsi un post, căci pe 
prietenul contesei blonde din Marsilia îl dispreţuieşte toată lumea. 
Încetul cu încetul Mihail va decădea cu totul dacă nu-şi va veni în 
minţi şi nu se va gândi ce îndatoriri are faţă da numele cinstit pe care 
îl poartă. Va putea pune capăt palavrelor şi calomniilor care s-au 
răspândit pe socoteala lui, numai dacă se va dovedi cu o fată cinstită 
de burghez, dovedind prin aceasta că a rupt orice legături cu contesa 
blondă din Marsilia pe care o cunoaşte tot oraşul. 

Inima sărmanei Dolores se încleştă de durere la auzul acestor 
cuvinte grozave. 

— Eu nu-l rețin pe fratele dumitale, nu vreau să stau în calea 
fericirii lui, zise ea cu voce stinsă. 

— Totuşi i-ai sta în cale, dacă ai mai rămâne în Marsilia, răspunse 
Ecaterina Barnabe, devenind şi mai stăruitoare. Aşadar trebuie să 
pleci cât mai curând de aici. 

— Cu alte cuvinte să dispar? zise Dolores cu un zâmbet amar. 

— Ai ghicit, doamnă contesă. Numai când vei părăsi Marsilia 
pentru totdeauna, lumea va crede că într-adevăr au fost rupte orice 
legături între dumneata şi dânsul. 

— De aceea ai spus adineauri domnului de la Roche să nu piardă 
toată speranţa de a mă putea angaja pentru barul lui din Paris? 

Ecaterina Barnabe dădu din cap, în semn de încuviinţare. 

— Acesta ar fi cel mai bun lucru pentru noi toţi, zise ea. Dumneata 
ai avea iar putinţa să-ţi câştigi existenţa, să scapi de grijile zilei de 
mâine, iar eu... aş fi liniştită că fericirea fratelui meu n-ar mai fi 
tulburată printr-o întâlnire cu dumneata. 

— Se vede că ai şi găsit o logodnică pentru Mihail, domnişoară 
Barnabe? o întrebă Dolores. 

— Negreşit că da, căci ţin foarte mult să-l văd fericit pe fratele meu 
şi să-i ştiu viitorul asigurat. O rudă îndepărtată, fiica unui mare 
moşier, îl iubeşte demult pe Mihail. Căsătorindu-se cu dânsa, fratele 
meu ar deveni om bogat şi ar avea din nou putinţa să-şi cucerească o 

situaţie strălucită. M-a însărcinat dar, să-ţi ofer cincizeci de mii de 
franci, dacă te obligi în schimb... 

Dolores sări înfuriată de pe scaun. 

Faţa i se făcuse albă ca varul. 

Ducându-şi amândouă mâinile la piept, ca să-şi potolească bătăile 
năvalnice ale inimii, aruncă Ecaterinei Barnabe o privire plină de 
mânie şi îi zise răstit: 

— Ai îndrăzneala să-mi faci o astfel de propunere?!... Vrei să mă 
plăteşti cu bani?... 

Ecaterina Barnabe rămase foarte calmă. 

Şi ea se ridicase de pe scaun şi se uita cu dispreţ la contesa de 
Martigny. 

— După cum ştiu, în lumea dumitale e doar obiceiul ca iubirea să 
se plătească cu bani... 

Dolores de Martigny avu o tresărire dureroasă, ca şi când ar fi 
primit o lovitură de bici, apoi întinse mâna spre uşă şi strigă cu mânie: 

— leşi!... 

Ecaterina Barnabe se revoltă. Se încruntă şi strigă cu glas şuierător: 

— Îndrăzneşti să mă dai afară?!... Dumneata, o... 

În ochii contesei scăpărară fulgere de mânie grozavă şi cu voce 
tăioasă mai strigă o dată: 

— leşi afară!... Acum ştiu bine că n-ai venit trimisă de fratele 
dumitale, ci ai pus la cale această mârşăvie spre a mă despărţi de 
Mihail, căci el, chiar dacă ar fi vrut să se despartă de mine în interesul 
carierii lui, nu mi-ar fi oferit niciodată bani, niciodată! Chiar dacă 
acum trece prin greutăţi foarte mari, el le va înfrunta cu bărbăţie, 
ştiind că se poate bizui pe dragostea mea nemărginită. 

— Ba va pieri dacă nu-şi va vâri minţile în cap şi nu se va despărţi 
de dumneata, răspunse Ecaterina Barnabe cu glasul plin de ura cea 
mai înverşunată. 

Însă Dolores îi susţinu cu tărie privirea şi răspunse: 

— Doi oameni ca noi nu pier niciodată. 

— Atunci ai de gând să te ţii ca un scai de fratele meu?! izbucni 
Ecaterina Barnabe. 

Contesa de Martigny clătină capul. 

— Hotărârea asupra celor ce se vor întâmpla în viitor e numai în 
mâinile lui Mihail. Dar cu dumneata, care m-ai jignit şi m-ai minţit în 

chip neruşinat, nici nu mai vreau să stau de vorbă. Pleacă, să nu te 
mai văd în ochi! 

Schimbul aprins de cuvinte o atrăsese şi pe bătrâna Betty, care 
deschise uşa şi se uită îngrijorată în odaie. 

Zărind-o, Dolores se întoarse spre dânsa şi îi zise: 

— Dragă Betty, doamna vrea să plece. Te rog du-o până la uşă! 

Înfuriată, Ecaterina Barnabe îşi muşcă buzele şi zise cu voce 
şuierătoare: 

— Pentru asta ai să-ţi primeşti răsplata! 

Părăsi odaia cu o mutră de regină jignită. 

Dolores mai rămase câteva clipe buimăcită, cu privirea aţintită în 
gol. Buzele îi tremurau şi câteva lacrimi mari se prelinseră pe obrajii 
ei palizi. 

„Cu ce am meritat această înjosire atât de jignitoare, 
Dumnezeule?!” se gândi sărmana Dolores şi îşi dădu îndată seama că 
îi va trebui multă vreme, până când va fi în stare s-o uite. 

De-ar veni cel puţin căpitanul Barnabe, sau dacă i-ar da cel puţin 
ştiri, pentru a se putea înţelege cu dânsul asupra viitorului lor! 

Dorea din tot sufletul să poată vorbi cu dânsul, ca să poată vedea 
mai limpede tot ce avea de făcut. Îi era ca şi când ar fi o sărmană 
oarbă, care îşi caută pe dibuite drumul. 

Istovită se lăsă pe canapea şi îşi ascunse faţa în perne. Izbucni într- 
un plâns amar, nemaifiind în stare să-şi stăpânească lacrimile. În 
starea aceasta deznădăjduită o găsi Felicia, când se întoarse din 
plimbarea pe care o făcuse la câmp cu Raul Bernard, dornică de a-i 
spune tot ce se petrecuse şi a-i cere sfatul. 

Când văzu însă faţa plânsă a mamei sale, când aceasta se lipi strâns 
de dânsa ca şi când ar fi căutat un sprijin, nu mai îndrăzni să-i spună 
tot ce avea pe inimă. 

Cu o mişcare plină de dragoste şi mângâiere, Felicia îi cuprinse 
umerii şi nu dădu răgaz contesei, până când aceasta nu-i povesti scena 
dureroasă care avusese loc între dânsa şi sora căpitanului Barnabe. 

Pentru întâia oară Dolores de Martigny se încumetă să vorbească 
Feliciei despre dragostea ei pentru Mihail Barnabe. 

Felicia o ascultă compătimitoare şi abia acum înţelese de ce la 
Sidney, Barnabe făcuse tot ce îi stătuse în putere pentru a o salva. 

Ea împărtăşi durerea mamei ei, care prin jignirea ce i-o adusese 

Ecaterina Barnabe, îşi pierduse aproape minţile. 

Fiind însă ea însăşi într-o adâncă tulburate sufletească, aproape nu 
fu în stare să dea mamei ei mângâierea de care avea atâta nevoie. 

Astfel rămaseră amândouă triste şi abătute, frământându-şi mintea 
cu gânduri negre, căci nici una, nici alta nu întrevedeau o rază de 
lumină şi viitorul li se arăta întunecat. 

Nu puteau face altceva decât să aibă răbdare, să aştepte, să se lase 
în voia sorții. 

Cele două femei se treziră din gândurile lor abia când intră Betty în 
odaie şi le anunţă venirea domnului de la Roché... 

— Ce vrea domnul acesta de la tine, mamă? întrebă Felicia 
îngrijorată, când observă tresărirea plină de spaimă a mamei ei. 

— Îmi oferă putinţa de a-mi câştiga existenţa, răspunse Dolores şi 
în cuvinte întretăiate, îi povesti fetei despre propunerea pe care i-o 
făcuse domnul de la Roché. 

Felicia o ascultă cu încordare, pe când gândurile i se învălmăşeau 
nebune în creier. 

Să părăsească Marsilia!... 

Să plece la Paris, să dispară în marea metropolă şi să înceapă acolo 
o viață nouă!.. Gândul acesta i se păru foarte ispititor. 

În acelaşi timp îşi aduse însă aminte de ziua grozavă în care o 
văzuse pentru întâia oară pe mama ei la barul «Valencia» şi de tot ce-i 
povestise Dolores de viaţa atât de urâtă pe care fusese nevoită s-o 
ducă. Cuprinsă de spaimă, luă braţul contesei şi strigă: 

— Nu... pentru nimic în lume nu trebuie să te întorci la viaţa asta, 
măicuţă dragă. Mai bine să trăim într-o locuinţă modestă, să îndurăm 
lipsuri, decât să ducem o viaţă îmbelşugată cu bani câştigaţi în felul 
acesta! 

Contesa de Martigny îşi strânse cu putere copila la piept şi 
răspunse: 

— Nici nu m-am aşteptat la alt răspuns din partea ta, Felicia mea 
scumpă. 

Apoi întorcându-se spre bătrâna Betty, îi zise: 

— Spune domnului de la Roche să plece, să nu se ostenească în 
zadar, căci nu-mi voi schimba hotărârea. 

Betty se grăbi să execute porunca stăpânei ei, iar Dolores o cuprinse 
iar pe Felicia în braţe şi îi spuse în şoaptă: 


MATAI 


— Încă n-am pierdut toată speranţa în fericire, scumpa mea copilă. 
Iubirea va ieşi învingătoare şi va înfrânge toate greutăţile care ni se 
pun acum în cale. 

O rază de nădejde se ivi în ochii frumoşi ai Feliciei. 

— Ar fi nespus de frumos, dragă mamă, dacă această speranţă s-ar 
înfăptui, răspunse ea încet şi gândul îi zbură iar la Bob Wilkens. 

„Pe dânsul îl voi iubi toată viaţa”, spusese Felicia în aceeaşi zi lui 
Raul Bernard, şi aşa va fi. 


Un zâmbet îi flutură pe buze, inima ei începu să bată mai tare, în 
nădejdea fericirii cuprinsă în micul cuvânt: „Poate!” 

În sufletul ei se deşteptă dorinţa puternică de a nu se mai lăsa în 
voia sorții aşa că se hotărî să nu mai şovăie şi să-i scrie lui Bob 
Wilkens. 

Poate şi el aştepta o ştire de la dânsa, cu acelaşi dor cu care aştepta 
şi ea. 

Îndată ce luă această hotărâre, îşi înfrânse mândria, vrând să-i 
mărturisească pe faţă că dragostea ei rămăsese nestrămutată. 

La gândul acesta greutatea pe care o avea pe suflet îi păru mai 
puţin apăsătoare, aşa că privi mai cu încredere în viitor. 


192. Străduinţe zadarnice 


Karin Rystrom fusese nespus de fericită că prin ajutorul consulului 
Van Straten i se dăduse putinţa, mai curând decât s-ar fi putut aştepta, 
să plece în Africa şi să-l caute aici pe bărbatul pe care îl iubea atât de 
mult. 

În timpul cât dură lunga călătorie, îşi făcu tot felul de planuri, cum 
să-l ajute pe scumpul ei Sven. 

Ce bucurie vor avea amândoi când se vor revedea! 

Faptul că venise după dânsul îi va fi o dovadă puternică a dragostei 
ei nestrămutate, îi va da curaj să îndure toate greutăţile şi când va 
expira termenul său de angajare în Legiunea Străină, vor găsi amândoi 
fericirea atât de mult dorită. 

Cu aceste gânduri frumoase păşi la Oran pe pământul Africii. 

Chibzuise dinainte ce demersuri să facă spre a-l putea vedea pe 
Sven Alvesten. 


MATADE 


La Oran era Comandamentul Legiunii Străine, unde fără îndoială va 
putea afla unde se află iubitul ei şi va putea obţine permisiunea să-l 
vadă. 

Karin Rystrom îşi închipuise Africa cu totul altfel - ca o ţară 
sălbatică şi necultivată - aşa că rămase foarte plăcut surprinsă când 
văzu că Oranul era un oraş modern, cu tramvaie şi lumină electrică, 
aşa că aproape nu se deosebea de un oraş european. 

Chiar în port întrebă unde se află Comandamentul Legiunii Străine 
şi un trecător binevoitor îi arătă drumul. 

Socoti că e de mai mare însemnătate să se informeze despre Sven, 
decât să-şi caute mai întâi un adăpost pentru dânsa, aşa că se duse de- 
a dreptul la comandament. 

Santinela de la poartă o întrebă ce doreşte, apoi o lăsă să intre şi 
după câteva clipe fu introdusă în biroul de recrutare. 

Sublocotenentul de serviciu o privi foarte uimit, căci nu se întâmpla 
niciodată ca o femeie să vină la comandamentul Legiunii Străine, aşa 
că după ce o salută, îi zise zâmbind: 

— Dacă vii cu intenţia să te angajezi în Legiune, te-ai ostenit 
degeaba, căci nu angajăm fete tinere, ceea ce regret foarte mult în 
cazul dumitale. 

Karin trecu cu vederea gluma şi răspunse ofițerului: 

— Am venit cu rugămintea să-mi daţi o informaţie. 

Sublocotenentul se sculă şi se apropie de Karin. După ce o privi 
câteva clipe cu plăcere, se înclină în faţa ei şi zise: 

— Dacă stă în puterea mea, îţi voi da cu dragă inimă, informaţia de 
care ai nevoie. E vorba de vreun legionar? 

— Da, de logodnicul meu, suedezul Sven Alvesten, care îşi face 
serviciul la regimentul al doilea din Sidi-bel-Abbes. Aş dori foarte 
mult să ştiu dacă se află în garnizoană şi dacă mi-e îngăduit să-l 
vizitez. 

— Sven Alvesten? repetă ofițerul, gânditor. Dacă nu mă înşel, am 
auzit de curând pronunţându-se acest nume. Aşteaptă, te rog câteva 
minute; voi întreba imediat ce e cu dânsul. 

Îi oferi tinerei fete un scaun, apoi trecu în biroul de alături. 

Se scurse mai mult timp până să se înapoieze. Karin Rystrom îşi 
îndreptă privirea spre el şi i se păru că fața sublocotenentului se 
împietrise, devenise aspră. 

— Logodnicul meu e la Sidi-bel-Abbes? întrebă ea cu nerăbdare. 

— Nu, a dezertat, răspunse ofiţerul scurt. 

Fetei îi trebuiră mai multe minute până când să poată înţelege 
ştirea dată de sublocotenent, apoi întrebă: 

— Atunci e liber? 

— În privinţa aceasta nu pot să-ţi dau nicio informaţie. 

De data aceasta sublocotenentul vorbi foarte rece, aproape aspru şi 
politeţea cu care o primise, dispăruse cu totul. 

Karin Rystrom îşi explică supărarea lui prin faptul că întrebase de 
un dezertor. 

Se părea că ofiţerul nu mai prea avea chef să stea mult de vorbă cu 
dânsa, totuşi îndrăzni să-i mai pună o întrebare: 

— Unde aş putea să-mi găsesc logodnicul? 

Ofiţerul ridică din umeri şi tăcu. 

Fata nu se lăsă însă şi se rugă din nou: 

— Fii atât de bun şi spune-mi unde îl pot găsi; dumneata trebuie 
doar să ştii. 

Ofiţerul izbucni într-un râs aspru, apoi răspunse: 

— Nu ştiu nimic; dar dacă ţii mult să afli amănunte, du-te la 
consulatul englez, unde s-a refugiat un alt legionar care a fugit 
împreună cu Sven Alvesten şi care îţi va putea da toate lămuririle în 
privinţa lui. Acest om a găsit adăpost la consulat, unde deocamdată e 
în siguranţă, dar îndată ce va pleca de acolo vom pune mâna pe el şi 
va fi împuşcat fără milă. Dacă te vei duce la dânsul, îi poţi spune de 
pe acum ce-l aşteaptă. Sper că această informaţie îţi va fi de folos, 
domnişoară. 

Karin Rystrom îi mulţumi şi plecă. 

Vasăzică scumpul ei Sven fugise şi acum era liber. Doamne, cât era 
de fericită!... Va face tot ce-i stă în putință pentru a-l regăsi. El nu va 
fi nevoit să îndure grozăviile serviciului în Legiune şi în curând vor 
putea fi fericiţi amândoi. 

Cu nădejdea în suflet, Karin străbătu străzile luminate de soarele 
african, care i se păru mult mai strălucitor, tot atât de strălucitor ca şi 
viitorul care până acum fusese atât de întunecat. 

De la camaradul lui Sven, care se refugiase la consulat, va putea 
afla unde se află logodnicul ei, încotro a fugit, ea va pleca fără 
întârziere după dânsul şi îl va găsi. 

După ce întrebă, iar pe câţiva trecători pe unde s-o ia, se îndreptă 
grăbită spre consulatul englez şi ajungând aici, îl întrebă pe portar de 
legionarul care se refugiase la consulat. 

— Vrei să spui de contele de Martigny? o întrebă portarul. 

— Numele nu i-l ştiu, răspunse Karin Rystrom. 

— Ce treabă ai cu el? o întrebă din nou portarul, de astă dată 
bănuitor. 

— După cum am aflat, a fugit din legiune împreună cu logodnicul 
meu şi vreau să-l rog să-mi spună unde s-a dus acesta. 

Portarul ştia ce întorsătură nenorocită luase încercarea de fugă a 
color doi legionari, aşa că aruncă tinerei fete o privire plină de milă. 

Să-i spună oare adevărul? 

Nu fu în stare să-şi calce pe inimă şi să-i dea vestea tristă pe care o 
cunoştea. N-avea decât să vorbească cu contele! 

Aşadar spuse suedezei: 

— Poftim înăuntru şi voi vedea dacă poţi vorbi cu domnul conte. 

O duse în biblioteca consulatului, unde tocmai se afla şi contele de 
Martigny, căruia portarul, intrând odată cu Karin Rystrom, îi zise: 

— Domnule conte, domnişoara doreşte să vă vorbească. 

Portarul ieşi apoi grăbit, nevoind să fie de faţă când fata va afla 
trista veste. 

Contele de Martigny se ridică de pe scaun, făcu câţiva paşi întru 
întâmpinarea suedezei şi o salută. 

Rămase foarte surprins de venirea tinerei fete, căci nu se aşteptase 
la o asemenea vizită şi această uimire se oglindi şi pe faţă lui când îi 
puse întrebarea: 

— Cărei împrejurări datorez plăcerea vizitei dumitale, domnişoară? 

Karin Rystrom îşi spusa numele, apoi îl lămuri asupra scopului 
venirii ei. 

Contele tresări când auzi numele lui Sven Alvesten pronunţat de 
tânăra fată. Cum putea să-i spună sărmanei fete că logodnicul ei 
fusese împuşcat?! Pentru a câştiga timp, o rugă să ia loc, conducând-o 
la scaunul pe care şezuse el, apoi se opri în faţa ei, ferindu-se de a-i 
întâlni privirea. 

Karin rămase în aşteptarea răspunsului. 

De ce nu vorbea oare? 

După câteva clipe de tăcere, Karin continuă: 

— E adevărat, domnule conte, că ai fugit împreună cu Sven? 

— Da, domnişoară. 

— Nădăjduiesc că şi dânsul a reuşit să găsească un adăpost, căci 
dacă l-ar fi prins, mi-ar fi spus ofiţerul de la comenduire unde am fost 
şi am întrebat de el. Unde e logodnicul meu, unde l-aş putea găsi? 

Doamne, cât era de greu să-i spună grozava veste! 

Contele de Martigny respiră adânc, apoi începu: 

— Te rog, domnişoară, ia-ţi inima în dinţi, nu pierde... 

Contele fu nevoit să se oprească, atât era de tulburat. 

Ce să-i spună?... 

În sufletul tinerei fete se născu o presimţire grozavă şi se uită cu 
spaimă la conte. 

— N-a reuşit să scape, a...? începu Karin cu voce înăbuşită. 

— ...a fost împuşcat în timpul fugii, încheie contele de Martigny cu 
voce stinsă. 

Câteva clipe domni o tăcere de mormânt în odaie, apoi urmă un 
strigăt sfâşietor: 

— Sven!... 

Toată deznădejdea şi întristarea sărmanei fete era cuprinsă în acest 
strigăt, care îl pătrunse pe conte până în adâncul sufletului. 

Karin îşi rezemă braţele pe speteaza scaunului, îşi ascunse faţa în 
ele şi începu să plângă amar, spunând neîncetat numele iubitului ei. 

Contele de Martigny se apropie de dânsa, îi puse mâna uşor pe 
umăr şi îi zise cu voce blândă: 

— Linişteşte-te, dragă domnişoară... nu te lăsa copleşită de 
durere... 

Dar nenorocita se prăbuşi la pământ; durerea ei era atât de mare 
încât o birui, şi căzu într-un leşin adânc. 

Contele văzu faţa palidă a fetei, trupul ei fără putere şi îşi dădu 
îndată seama că e nevoie de ajutorul grabnic al unui medic, aşa că 
alergă repede spre uşă şi sună. 

Servitorul care fusese atras de ţipătul suedezei, intră imediat în 
bibliotecă şi contele îi zise: 

— Cheamă repede un doctor. 

După câteva minute intră medicul consulatului, care întrebă: 

— Dar ce s-a întâmplat aici? 

Contele de Martigny îl lămuri în câteva cuvinte şi încheie: 

— Vestea morţii logodnicului ei a doborât-o. 

— Ajută-mă, te rog, s-o culc pe canapea, îi zise medicul. 

Contele şi servitorul puseră amândoi mâna şi o ridicară pe sărmana 
Karin de jos. 

— Apă, porunci doctorul scurt şi servitorul alergă să execute 
ordinul. 

Cei doi bărbaţi rămaseră în picioare lângă canapea şi se uitau 
compătimitori la sărmana fată. 

— E uşor de închipuit ce lovitură grozavă a fost pentru dânsa, zise 
contele. 

— Da, răspunse doctorul. Speranţa s-a prefăcut deodată în cea mai 
adâncă deznădejde. E bine că a leşinat, în felul acesta se va potoli 
puţin durerea, iar mai târziu o vor uşura lacrimile. 

— Dar când se va trezi? 

— Ei da, deşteptarea va fi foarte tristă. 

Servitorul veni cu apa din care medicul îi turnă puţin pe gât, apoi îi 
frecă fruntea şi tâmplele, aşa că încetul cu încetul Karin Rystrom îşi 
reveni în simţiri. 

Îşi aduse îndată aminte de tot ce se petrecuse şi cu o privire 
deznădăjduită se uită la contele de Martigny. 

— A murit... a fost ucis... murmură ea îndurerată, dar ochii îi 
rămaseră uscați. 

Apoi adăugă: 

— Cum s-a întâmplat? 

Contele se aplecă spre ea şi îi zise. 

— Nu mă întreba acum; linişteşte-te întâi, apoi îţi voi istorisi tot. 

— Linişte nu voi mai putea găsi niciodată... 

O jale adâncă şi o durere nemărginită era cuprinsă în aceste cuvinte 
ale sărmanei fete. 

— Ba cu timpul te vei linişti, te vei mângâia... 

— Nu-mi va fi cu putinţă... L-am iubit atât de mult... 

În sfârşit, începu să plângă şi lacrimile îi aduseră oarecare uşurare. 

Doctorul făcu un semn contelui de Martigny şi îi zise în şoaptă: 

— E mai bine s-o lăsăm singură. 

Când se îndreptară spre uşă vrând să iasă din bibliotecă, fata îi 
opri: 

— Vă rog din tot sufletul nu plecaţi!... Ajutaţi-mă, pentru 

Dumnezeu!... Nu mai pot îndura durerea aceasta grozavă! 

Disperarea o cuprinse din nou cu toată tăria. 

Contele se întoarse, se apropie de ea şi luând loc pe canapea îi 
apucă mâna pe care o mângâie cu blândeţe. 

Încercă s-o îmbărbăteze, dar nu fu în stare să găsească niciun 
cuvânt potrivit spre a alina această durere atât de mare. 

Între timp doctorul se duse la consul şi îi spuse ce se întâmplase. 

— Eu şi aflasem că a fost împuşcat, zise consulul. 

— Dacă el ar mai fi avut răbdare încă vreo câteva zile, sărmana 
fată l-ar fi găsit în viaţă. 

— Nu, căci acum ar fi fost în Maroc, unde nu l-ar fi putut urma şi 
probabil că nici atunci nu l-ar mai fi văzut vreodată în viaţă. Soarta 
lui nu se pare grozavă la prima vedere, dar judecând bine, poate a fost 
mai bine aşa, căci moartea l-a scăpat de chinurile şi greutăţile grozave 
pe care ar fi fost nevoit să le îndure în Legiune. 

— Dar sărmana fată?... 

— E încă tânără şi rănile primite în tinereţe se vindecă mai uşor. 

— Ar fi de dorit să fie aşa. A venit singură în Africa? 

— Nu ştiu bine, dar presupun că singură. 

— Dacă ar fi aşa, trebuie să-i venim în ajutor, căci nenorocita nu e 
în stare să facă nimic. 

— E suedeză... Ar fi bine s-o trimitem la consulatul ţării ei. 

— Asta o putem face mai târziu. Deocamdată poate să rămână aici 
până când se va linişti puţin şi îşi va fi potolit durerea. 

Contele de Martigny o lăsă pe Karin să plângă, dar când ea îl rugă 
din nou, el îi istorisi cum avusese loc fuga şi cum căzuse Sven 
Alvesten. El vorbi cât putu cu mai multă cruţare, spre a nu-i răscoli iar 
durerea şi Karin îi fu recunoscătoare. 

Dar când isprăvi de povestit, ea zise: 

— Nu sunt încă în stare să cuprind cu mintea toată grozăvia; s-a 
abătut prea năprasnic asupra mea. Numai cu câteva ceasuri în urmă 
aveam încă toată nădejdea că-l voi revedea, şi acum totul s-a sfârşit. 
Am făcut tot ce mi-a fost cu putinţă spre a veni la dânsul, dar 
străduinţele mele au rămas zadarnice. Nu vreau să mă mai tânguiesc, 
aş îndura şi mai mare greutate dacă aş şti că el trăieşte. Moartea lui 
mi-a întunecat toată viaţa şi pentru mine nu mai este nicio rază de 
speranţă sau de fericire. Veşnic voi simţi în sufletul meu durerea 

pierderii lui şi singura mea dorinţă va fi să mor cât mai curând, 
pentru a mă uni cu dânsul în cer. 

— Nu trebuie să vorbeşti aşa... Eşti încă prea tânără ca să-ţi închei 
de pe acum viaţa. Viitorul e al dumitale şi nu se ştie dacă nu se va 
lumina. În ceasul acesta eşti deznădăjduită, dar timpul va trece şi rana 
grozavă a sufletului se va vindeca. 

Karin nu fu în stare să creadă în cuvintele contelui. El le spusese 
fără să ştie ce pierduse ea cu moartea lui Sven Alvesten. 

Ea nici nu se mai gândea la dânsa şi la soarta care o aştepta. Se lăsă 
cu totul pradă durerii, voia să sufere, fiindcă îl iubise atât de mult pe 
sărmanul Sven. 


193. Ethel Drof îşi arată ghearele 

Ethel Drof fu cuprinsă de o mânie fără margini, pe care nu putu s-o 
stăpânească atunci când află prin tatăl ei de ajutorul pe care 
preşedintele Crosham îl dăduse lui Bob Wilkens pentru a scăpa din 
situaţia grea în care se afla întreprinderea a cărei conducere o luase 
asupra lui. 

Prin acest ajutor toate speranţele ei fură nimicite. 

Dezamăgirea ei deveni însă şi mai mare, când prin detectivul Harry 
Frelinghousen, care îl supraveghea şi acum pe Bob Wilkens, află de 
vizitele zilnice ale acestuia în casa preşedintelui Crosham. 

Chiar şi tatăl ei îi vorbi despre aceste vizite şi adăugă: 

— Se şopteşte pretutindeni că Bob Wilkens se va logodi cu fiica 
preşedintelui Crosham. Vezi, dar, dragă Ethel, că tactica ta de a nu-i 
spune nimic lui Bob despre planurile tale, a fost greşită. Alta ţi-l va 
sufla acum dinaintea nasului. 

Ethel Drof făcu un gest plin de mânie şi izbucni: 

— Acestea nu sunt decât palavre. Bob nici nu se gândeşte la altă 
femeie şi o bolnavă nu poate fi o rivală primejdioasă pentru mine. 

— În tot cazul socotesc că ar fi mai bine să te ocupi acum mai de 
aproape de Bob Wilkens, dacă vrei să-ţi ajungi scopul. N-am deloc 
chef să te aud iar văicărindu-te... 

— Fii fără grijă, îi curmă vorba fiica lui. N-am să mai jelesc deloc. 
Îţi mulţumesc pentru sfatul pe care mi-l dai şi îl voi urma. 

Chiar în dimineaţa zilei următoare se duse la fabrica Wilkens şi 

ceru să vorbească îndată cu Bob. 

Tânărul nu fu prea încântat de venirea ei, dar în acea epocă critică 
prin care trecea întreprinderea, având tot interesul să nu se pună rău 
cu concurentul său, o primi pe Ethel cu o politeţe rece. 

Spre marea ei bucurie Ethel Drof văzu că Bob rămase foarte 
surprins de schimbarea care se făcuse cu dânsa de la călătoria ei în 
Europa. Şi în ziua aceea se gătise deosebit de frumos, vrând să placă 
lui Bob Wilkens. Se prefăcu totuşi că nu vede surprinderea lui şi 
începu să vorbească despre chestiunile de afaceri dintre 
întreprinderile Wilkens şi Drof. Bob îi dădu în chip politicos toate 
lămuririle pe care le ceru. Cu multă îndemânare Ethel ştiu să aducă 
vorba despre ceea ce o interesa mai mult şi uitându-se la Bob cu o 
privire plină de cochetărie, îi zise: 

— Îmi pare rău că în ultimul timp, ne vedem atât de rar, dragă 
Bob. Am nădăjduit că după tristele întâmplări prin care ai trecut în 
Franţa, vei găsi mai uşor drumul casei noastre, cu atât mai mult cu cât 
ştii că tatăl dumitale dorea o strângere a relaţiilor dintre noi. 

La această aluzie faţa lui Bob Wilkens se întunecă. 

— Iartă-mă, domnişoară Drof, dacă adevărul pe care îl vei auzi va 
suna cam nepoliticos, dar mă sileşti să ţi-l spun. După ultima vizită a 
tatălui dumitale, cred că al meu nu mai pune preţ pe înfăptuirea 
planurilor care i-au preocupat acum câtva timp atât de mult pe 
părinţii noştri. 

Ethel Drof răspunse cam răstit: 

— Cu alte cuvinte vrei să spui că tata e vinovat de îmbolnăvirea 
domnului Frank Wilkens? 

— După toate câte am aflat, nu pot presupune astfel, domnişoară 
Drof. 

— Vasăzică din pricina asta n-ai mai venit pe la noi? 

Bob nu mai fu nevoit să dea un răspuns, căci în clipa aceea se auzi 
o bătaie în uşă şi servitorul care intră, îi zise: 

— Domnişoara Hariett Crosham întreabă dacă voiţi s-o primiţi, 
mister Wilkens? 

Atât Bob cât şi Ethel Drof tresăriră şi amândoi întrebară în acelaşi 
timp: 

— Domnişoara Crosham e aici? 

Servitorul dădu din cap şi răspunse: 

— A sosit chiar în clipa aceasta. 

Îndată ce auzi aceste cuvinte, Bob alergă în sală. Ethel Drof auzi 
cuvintele prietenoase cu care Bob o primi pe Hariett, precum şi râsul 
vesel al fetei. 

Iritată îşi muşcă buzele. 

Ce nenoroc că domnişoara Crosham venise tocmai acum!... 

Ethel Drof ar fi ţinut mult să rămână mai multă vreme singură cu 
Bob Wilkens, nădăjduind că-l va îmbuna. 

Felul lui mândru şi rece îi impusese foarte mult şi faptul că Bob 
ştiuse să ia cu putere în mână cârma întreprinderii primejduite şi să-i 
îndrepte situaţia într-un timp atât de scurt, îi inspirase mult respect. 

Îşi dădea bine seama că Bob Wilkens era un bărbat care ştia ce 
vrea. Cu atât mai mult se deşteptă în sufletul ei dorinţa de a-l cuceri 
pentru dânsa. Cu niciun preţ nu-l va lăsa acelei bolnave, acelei 
„gâsculiţe” — cum o numai în sinea ei pe Hariett Crosham. 

Dacă va reuşi în sfârşit să-l atragă în casa lor, cu viclenie adevărat 
femeiască, va şti să pună la cale o întâlnire cu indianul Mahadeo 
Prasad Kashi, pentru ca acesta, prin puterea lui de sugestie să-l facă să 
uite trecutul. Atunci Bob o va privi cu alţi ochi şi cu timpul o va iubi. 

Dar încrederea cu care Ethel Drof privea în viitor fu zdruncinată 
într-o clipă, când o văzu pe Hariett Crosham intrând în birou alături 
de Bob Wilkens. 

Tânăra fată îi ţinea cu dragoste braţul, ca şi când ar fi vrut să arate 
prin aceasta dreptul pe care îl avea asupra lui. 

Priveliştea aceasta o aţâţă atât de mult pe Ethel Drof încât nu mai 
avu decât o singură dorinţă: să nimicească pentru totdeauna orice 
speranţă a tinerei fete într-o fericire cu Bob Wilkens. 

Prefăcându-se speriată, făcu câţiva paşi spre Hariett Crosham şi 
cuprinzându-i umerii cu braţul, îi zise plină de îngrijorare: 

— Hariett, scumpa mea copilă, cum ai putut să faci o asemenea 
imprudenţă şi să vii până aici?!... Nu te-a însoţit nimeni?... Unde e 
sora de caritate?... Unde e mama dumitale?... 

Hariett izbucni într-un râs zgomotos şi răspunse veselă: 

— I-am lăsat pe toţi acasă şi aşa cum făceam şi înainte, am venit 
singură cu maşina mea... Am mers cu o viteză de o sută de kilometri 
pe oră... Ah, ce frumos a fost!... 

Cu o compătimire bine jucată, Ethel Drof se sili să zâmbească şi 

zise: 

— Îmi pot închipui ce bucurie ţi-a făcut această plimbare, draga 
mea copilă, căci din pricina bolii dumitale grave ai stat tot timpul 
închisă în casă, dar... 

Hariett îi curmă vorba, supărată: 

— De mult nu mai sunt bolnavă... Nu-i aşa, mister Wilkens?... De 
câtva timp mă simt cât se poate de bine şi pentru a dovedi părinţilor 
mei şi doctorului că sunt cu desăvârşire sănătoasă, am întreprins 
această plimbare... Ce zici, n-am făcut bine, mister Wilkens? adăugă 
ea întorcându-se iar spre tânărul ei prieten. 

Dar înainte ca Bob să-i poată da un răspuns, Ethel Drof interveni 
repede: 

— Doamne, atât de nesocotită ai fost, draga mea?... Îţi pui viaţa în 
primejdie, copilă ce eşti! Tocmai dumneata, de care toată lumea ştie 
că nu mai ai mult de trăit, ar trebui să fii mai cu băgare de seamă şi să 
nu te joci cu puţinele zile pe care le mai ai! 

Bob avu o tresărire de spaimă, iar Hariett Crosham uitându-se 
îngrozită la Ethel Drof, o întrebă: 

— Ce ştii dumneata despre boala mea? 

Foarte calmă Ethel Drof susţinu privirea pătrunzătoare a 
domnişoarei Crosham. De data aceasta îi va da lovitura de moarte 
rivalei pe care o ura atât de rău şi care îndrăznise să i-l răpească pe 
Bob Wilkens. 

— Dar, scumpa mea, zise Ethel cu glas dulceag, cred că şi 
dumneata, ca toţi din casa dumitale, precum şi prietenii, ştii că de 
când te-ai îmbolnăvit ultima oară... 

— „trebuie să-ţi cruţi sănătatea, o întrerupse repede Bob, pentru a 
o împiedica pe Ethel Drof să-i spună primejdia grozavă în care plutea 
sărmana Hariett. 

Apoi întorcându-se spre Ethel Drof şi măsurând-o cu o privire plină 
de mânie, îi zise răstit şi aspru: 

— Deoarece domnişoara Crosham mi-a făcut bucuria atât de mare 
de a veni să mă vadă, te rog, domnişoară Drof, să amânăm pentru altă 
dată discuţia noastră în chestiunile de afaceri care ne privesc. 

Ethel Drof îşi muşcă buzele şi era gata să dea un răspuns violent, 
dar privirea lui Bob Wilkens o sili să se stăpânească. 

Cu un zâmbet ironic şi cu câteva cuvinte fără însemnătate îşi luă 


— 152 — 


rămas bun şi părăsi încăperea. 

Abia se închisese uşa în urma ei şi Hariett Crosham se apropie 
tremurând de Bob Wilkens, îi cuprinse gâtul cu amândouă braţele, se 
lipi de dânsul şi izbucnind în plâns, zise cu voce înăbuşită: 

— Spune-mi că nu-i adevărat... că nu trebuie să mor!... Mi-e atât 
de dor de viaţă şi de fericire!... Bob, dragul meu Bob, vino-mi în 
ajutor, scapă-mă de teama asta grozavă... Nu-i aşa, voi trăi tot atât de 
mult ca şi ceilalţi oameni?!... Nu vreau să mor... acum încă nu, când 
viaţa începe abia să devină frumoasă pentru mine!... Numai dumneata 
poţi să-mi vii în ajutor... nimeni altul... căci te iubesc, Bob... te iubesc 
din tot sufletul! Acum câteva zile am visat că ne-am logodit şi că ne 
vom căsătorii... Dacă această dorinţă a mea nu se va împlini, atunci 
va trebui să cred că într-adevăr sunt o osândită la moarte, care nu mai 
are niciun drept la dragoste şi la fericire. Vorbeşte, Bob... spune-mi un 
singur cuvânt... scapă-mă de frica grozavă de care mă simt cuprinsă... 
spune-mi dacă într-adevăr va trebui să mor... sau dacă... 

Vocea i se stinse, nu mai fu în stare să vorbească mai departe şi în 
teama ei, sărmana fată se lipi şi mai strâns de Bob, a cărui inimă 
începu să zvâcnească în piept. 

O cuprinse cu braţul pe Hariett Crosham al cărei trup plăpând 
tremura, se simţi copleşit de o milă adâncă pentru sărmana fată, dar 
teama pentru el însuşi învinse în clipa aceea orice alte sentimente. 

Se văzu la o răspântie grea, prins într-o plasă din care nu mai era 
nicio scăpare. 

Timp de câteva clipe nici nu fu în stare să gândească limpede. 

O tăcere apăsătoare domnea în încăpere. 

Această tăcere i se păru domnişoarei Hariett Crosham mai grozavă 
decât chiar cuvintele pe care i le spusese adineauri Ethel Drof. Ea îşi 
desfăcu braţele de după gâtul lui Bob Wilkens, se dădu câţiva paşi 
înapoi şi izbucni în plâns, prăbuşindu-se pe un scaun. 

— Dumnezeule sfinte, cât de îngrozitoare e viaţa pentru mine! N- 
am ştiut că boala mea e atât de primejdioasă! De aceea părinţii mei 
sunt veşnic îngrijoraţi, de aceea doctorul îmi dă neîncetat sfaturi să-mi 
păzesc sănătatea!... Doamne, de ce n-am murit îndată când m-am 
îmbolnăvit?!... Aş fi fost cruţată de chinurile pe care trebuie să le 
îndur acum!... 

Durerea nenorocitei fete era atât de sfâşietoare încât îl răscoli pe 

Bob Wilkens până în adâncul sufletului. El se apropie de Hariett, o 
cuprinse cu braţele şi mângâindu-i obrajii îi vorbi cu voce duioasă: 

— Nu plânge, scumpa mea Hariett, căci nu-i adevărat ce a spus 
domnişoara Drof. Eşti iar sănătoasă, iar părinţii dumitale şi doctorul 
nu vor decât să te cruţi spre a nu te îmbolnăvi din nou. 

Hariett Crosham clătină capul şi zise cu vocea înăbuşită de lacrimi: 

— Nu mai pot crede în mângâierile dumitale mister Wilkens, căci 
ştii tot atât de bine ca şi ceilalţi că sunt bolnavă şi vrei numai să mă 
înşeli. Acum s-a sfârşit totul pentru mine şi frica de moarte mă va 
dobori cu desăvârşire. 

— Să nu te laşi doborâtă, Hariett!... Trebuie să crezi ceea ce îţi 
spun. Domnişoara Drof e invidioasă din pricina prieteniei noastre şi ar 
vrea s-o nimicească. 

Cu ochii plini de lacrimi, Hariett Crosham se uită la Bob. Îndoiala şi 
neîncrederea se oglindeau pe faţa ei palidă. 

— E invidioasă din pricina prieteniei noastre? repetă ea încet; apoi 
continuă repede: Atunci e adevărat ce se vorbise pretutindeni?... Ethel 
Drof ar vrea să te aibă de soţ?... 

Chinuit, Bob Wilkens întoarse capul. 

Îi era foarte neplăcut să vorbească cu Hariett Crosham despre 
această chestiune, aşa că zise repede: 

— E adevărat că acum câtva timp părinţii noştri făcuseră planul să 
ne căsătorească. 

— Dar dumneata n-ai vrut, Bob?! 

Tânărul răspunse cu însufleţire: 

— Nu... niciodată nu mă voi căsători cu Ethel Drof. 

Un zâmbet de fericire se ivi pe fața palidă a tinerei fete şi fără să-şi 
dea seama de ceea ce face, se lipi mai strâns de Bob şi murmură: 

— Răspunsul dumitale mă face fericită, căci nu m-aş îndura să te 
las domnişoarei Drof. 

Bob Wilkens o mângâie pe păr şi zise cu dragoste: 

— Trebuie să fii iar veselă, Hariett... să duci o viaţă fericită... 

La auzul acestor cuvinte, Hariett tresări şi păli iar. Apoi spuse 
suspinând din adâncul sufletului: 

— Nu... nu voi mai putea fi fericită niciodată, căci în fiecare zi mă 
va chinui teama că mi se apropie sfârşitul... 

— Hariett, pentru Dumnezeu, te rog, te implor... crede-mă... nu vei 

muri. Spune-mi ce să fac ca să te scap de această teamă grozavă?!.. Nu 
voi mai avea o clipă de linişte, ştiind că te chinuieşti cu gânduri atât 
de îngrozitoare şi că îţi amărăşti, îţi otrăveşti singură viaţa! 

Hariett Crosham ridică deodată capul şi se uită ţintă în ochii lui 
Bob Wilkens; apoi zise încet: 

— Ce să faci spre a mă scăpa de această teamă îngrozitoare?... E 
oare nevoie să-mi pun această întrebare, Bob?... Ai şi uitat ce ţi-am 
mărturisit adineauri, în tulburarea grozavă pe care mi-au pricinuit-o 
cuvintele domnişoarei Drof? 

În clipa aceea Bob Wilkens ar fi dorit să fie foarte departe. 

Ce să răspundă sărmanei fete? 

Doar nu putea să îndeplinească dorinţa ei atât de arzătoare. 

Ea nu era pentru dânsul mai mult decât o prietenă, o soră. 

Ar trebui să mintă, dacă i-ar spune că o iubeşte. 

Singura pe care o iubea cu adevărat, pe care o va iubi până la 
sfârşitul vieţii lui, era numai Felicia! 

Deodată îşi aduse aminte de cuvintele pe care i le spusese mama lui 
cu câteva zile în urmă. 

Să dea nenorocitei o ultimă fericire! 

Şirul gândurilor care i se învălmăşeau în creier fu curmat din nou 
de glasul trist al domnişoarei Crosham. 

— Credinţa că sunt sănătoasă şi că voi mai trăi încă multă vreme, o 
voi putea recăpăta numai atunci când un bărbat se va îndrăgosti de 
mine şi mă va lua de soţie. 

Vocea i se înecă iar în lacrimi şi cu privirea pierdută în gol, 
sărmana fată murmură: 

— Dar nimeni nu mă va cere de soţie... nimeni.. Niciun bărbat nu 
va voi să se căsătorească cu o fată sortită morţii!... 

La auzul acestor cuvinte deznădăjduit,e Bob Wilkens nu se mai 
gândi la sine însuşi, ci numai să redea liniştea sufletească şi o rază de 
speranţă şi fericire nenorocitei Hariett Crosham, căreia cuvintele 
crude ale domnişoarei Ethel Drof îi deschiseseră ochii asupra 
adevăratei stări a sănătăţii ei. 

Felicia nu mai trăia şi cum mângâierile şi dragostea pe care le va da 
micii sale prietene nu vor fi decât o minciună pioasă, el nu va deveni 
necredincios amintirii iubitei lui. 

Din clipa în care luă această hotărâre, Bob Wilkens nu mai şovăi. 

Apropiindu-se de Hariett Crosham, îi luă amândouă mâinile şi zise 
cu un zâmbet pe care se sili să-l arate cât mai drăgăstos: 

— Scumpa mea Hariett, dacă ar veni un bărbat care în zilele din 
urmă nu s-a gândit la nimic altceva decât că se va logodi în curând şi 
apoi se va căsători şi acest bărbat te-ar întreba dacă vrei să fii soţia 
lui, ai primi şi ai crede că tot ce ţi-a spus Ethel Drof n-a fost decât 
răzbunarea crudă a unei femei geloase?... Ai fi iar fericită şi te-ai 
bucura iar de viaţă? 

— Bob... ai vrea într-adevăr?... 

— ...Să fii soţia mea, Hariett, întregi Bob, când văzu că în uimirea 
ei nemărginită tânăra fată nici nu îndrăznea să vorbească mai departe. 

Cu un strigăt de nespusă bucurie Hariett îi cuprinse iar gâtul cu 
braţele. 

— Bob... scumpul meu Bob!.. Spune, e adevărat?!.. Nu e numai un 
vis?!... 

Tânărul îi închise gura cu o sărutare, dar inima i se încleştă de 
durere. 

El ştia dinainte că va avea de dus o luptă sufletească îngrozitoare 
pentru a putea juca această comedie, căci pentru el tot ce va avea de 
făcut nu era decât o tristă şi dureroasă comedie. 

Totuşi bucuria nemărginită pe care o arătă Hariett Crosham fu ca 
un balsam binefăcător pentru inima lui îndurerată. 

— Fericirea asta... fericirea asta fără margini... nici n-aş fi visat-o!.. 
Acum sunt logodnica... sunt logodnica ta, Bob!.. De azi înainte nu-mi 
va mai fi teamă de moarte, căci în faţa unei fericiri atât de mari, nici 
moartea nu va mai avea putere! Nu-i aşa iubitul meu?!.. 

— Făgăduieşte-mi că nu te vei mai gândi la moarte, draga mea 
Hariett. 

— Îți făgăduiesc tot ce vrei, Bob, căci îmi eşti atât de drag!.. Te-am 
iubit chiar din ziua când te-am văzut întâia oară... Dar tu, Bob?... Şi 
ție ţi-am fost dragă de la început, căci altfel n-ai fi venit în fiecare zi la 
noi? 

— Da, Hariett, ai ghicit... Şi tu mi-ai fost tare dragă de când te-am 
văzut. 

Dar pe când dădea tinerei fete acest răspuns, îşi zise în sinea lui: 
Cât de bine ştiu să mint!... 

Legătura lor va putea oare să fie fericită, dacă era clădită pe 

minciună? Pe de altă parte putea oare să-i spună adevărul? 

Nu, Hariett va trebui să creadă în iubirea lui şi singura ţintă a vieţii 
sale va fi să dea acestei făpturi tinere şi fermecătoare credinţa în 
fericire şi dragoste pentru puţinul timp pe care îl mai avea de trăit. 

Găsi deci puterea să mintă mai departe, să fie drăgăstos, deşi inima- 
i era sfâşiată de durere. 

Pentru Bob Wilkens nu mai exista însă putinţa de a se retrage. 

Cruzimea domnişoarei Ethel Drof faţă de sărmana Hariett Crosham 
grăbise acest deznodământ. Acum era logodit şi în curând va fi tânăr 
căsătorit şi i se păru că tot trupul îi e strâns ca într-un cleşte. 

Dar când văzu faţa strălucitoare de bucurie şi fericire a sărmanei 
Hariett, alungă aceste gânduri apăsătoare şi făcu tot ce îi era în 
putinţă spre a înăbuşi durerea sufletească ce îl chinuia şi a nu se mai 
gândi decât la fericirea tinerei fete. 


194. După două zile 

Când Felicia de Martigny veni la birou luni, după plimbarea pe care 
o făcuse la ţară cu Raul Bernard, zări automobilul acestuia în curtea 
clădirii. 

Rămase foarte surprinsă de zelul lui Raul, căci nici nu era ora de 
începere a lucrului în birou. 

Tânăra fată intră, îşi lăsă haina şi pălăria la garderobă, apoi se duse 
în camera unde lucra de obicei şi unde mai erau şi mesele unei alte 
secretare şi a unui corespondent. 

Colegii ei nu veniseră încă şi ca întotdeauna ea fusese cea dintâi. 
Felicia se aşeză la birou şi vru tocmai să vâre în sertarul acestuia un 
pacheţel în care avea o gustare, când zări pe masă o revistă. 

Tânăra fată îşi închipui că pesemne o uitase acolo femeia care 
făcuse curăţenie. 

Deoarece până la începerea lucrului mai erau vreo câteva minute, 
Felicia luă revista şi începu s-o răsfoiască. 

„Săptămâna sportului”?... N-o prea interesa. „Ştiri de la Liga 
Naţiunilor”... şi mai puţin încă! Rubrica „Ştiri mondene” era mai 
curând ceva pentru dânsa, dar la prima privire pe care o aruncă 
asupra paginii, Felicia avu o tresărire, căci zărise fotografia unei 
tinere perechi. 

Bărbatul din fotografie... era doar... era!... 
Cu înfrigurare citi nota de sub fotografie: 


„Logodnă în cercurile marii industrii din New-York. 

Cititorii îşi vor aduce aminte de răpirea fiului lui Frank Wilkens, regele 
automobilelor, de către pretinsul inginer Mac O'Kerem, răpire care acum 
câtva timp stârnise o vâlvă atât de mare. Tânărul Bob Wilkens, care fusese 
ținut prizonier pe o insulă, spre a se stoarce de la tatăl său un preţ mare de 
răscumpărare, a reuşit să scape, fără ca părintele său să fie nevoit a plăti 
preţul cerut de bandiți, s-a reîntors în America, unde a luat conducerea 
marilor întreprinderi ale tatălui său. În numărul de astăzi avem plăcerea 
de a aduce la cunoştinţa cititorilor noştri logodna domnului Bob Wilkens 
cu fiica domnului  Crosham, preşedintele puternicului consorțiu 
Pennsylvania Oil Company”. 


Până aici citi Felicia, apoi revista îi căzu din mână. 

Sărmana fată tremura din tot trupul. 

Bob... Bob, iubitul ei, se logodise cu alta!... Feliciei îi era ca şi când 
cerul s-ar fi prăbuşit peste dânsa. 

Era oare cu putinţă ca Bob al ei s-o fi uitat, s-o fi părăsit, să se fi 
îndrăgostit de alta?!... Dar înaintea ochilor vedea, negru pe alb, 
crudul, grozavul adevăr!.. Era chipul lui, citise numele lui... aşa că o 
greşeală nu mai era cu putinţă! 

I se păru că o mână rece ca gheaţa îi strânge inima. 

Dumnezeule sfinte, ce durere îngrozitoare! 

Îi venea să tipe în gura mare! 

Plânsul o înecă... vru să-l stăpânească, dar nu mai avu putere şi 
întinzând braţele pe masă, ascunzându-şi faţa, izbucni în hohote de 
plâns. 

Cineva întredeschise încet uşa ce dădea în încăperea alăturată şi se 
uită înăuntru. Era Raul Bernard. 

Îi era milă de Felicia, dar nu putuse s-o cruţe, căci în felul acesta 
nădăjduia s-o vindece de dragostea ei pentru Bob Wilkens. 

Raul Bernard găsise revista cu ştirea zdrobitoare cu o săptămână în 
urmă, dar o pusese abia acum pe masa Feliciei, după ce se 
încredinţase că ea încă îl iubeşte din tot sufletul pe tânărul american. 

După ce văzu ce înrâurire dureroasă avusese ştirea asupra sărmanei 

fete, închise iar uşa şi plecă pe furiş spre a nu fi surprins. Era 
încredinţat că dacă va încerca să se apropie din nou de Felicia, ea nu-l 
va mai respinge şi va primi dragostea lui. 

Felicia se lăsă pradă durerii, nici nu mai încercă să-şi înăbuşe 
lacrimile şi astfel o găsi colega ei când veni în birou. 

Aceasta se apropie speriată de ea şi o întrebă plină de îngrijorare: 

— Pentru Dumnezeu, ce s-a întâmplat? 

Felicia îşi ridică faţa plânsă. 

— Nimic... am... 

Nu fu în stare să-şi urmeze vorba şi izbucni iar în plâns. 

Cu toate stăruințele pe care le depuse colega ei, Felicia nu-i spuse 
pricina întristării şi deznădejdii ei. 

— Arati foarte rău, dragă domnişoară Martigny... du-te mai bine 
acasă, o sfătui colega. 

Dar Felicia clătină capul şi răspunse: 

— Nu... rămân mai bine aici, căci mi-a trecut acum. 

Îşi şterse lacrimile şi adunându-şi toate puterile, începu să lucreze. 

Cu toate străduinţele ei, nu fu în stare să facă nimic. Citi de trei, 
patru ori scrisoarea la care trebuia să răspundă, dar nu putu să-i 
prindă înţelesul. Mereu o podidea plânsul. 

Apoi rămase nemişcată, cu privirea pierdută în gol. 

Atât de repede o uitase Bob?! 

N-ar fi fost femeie, dacă n-ar fi simţit gelozie în sufletul ei. 

Aşa cum o ţinuse odinioară pe ea în braţe şi o sărutase, tot aşa 
făcea acum cu alta! 

Pe lângă durerea pe care o avea în suflet, pe deşteptă şi 
amărăciunea şi dezamăgirea. 

Ea nu încetase măcar o singură clipă să-l iubească, rămăsese 
credincioasă dragostei lui, deşi pierduse orice nădejde în fericire. El îi 
jurase credinţă veşnică şi acum astfel îşi ţinea jurământul?! 

Mai era oare credinţă pe lumea asta?... Da... mama ei o mai păstra 
şi la dânsa va găsi mângâiere. 

Dacă n-ar fi avut-o nici pe ea, ce s-ar fi făcut acum?! Încetul cu 
încetul Felicia se mai linişti şi când îşi reluă lucrul, îşi dădu seama că 
de astă dată va merge mai bine. 

Deodată fu însă întreruptă de un servitor de birou, care se apropie 
de dânsa şi îi zise: 

— Patronul te roagă să vii îndată la dânsul. 

Felicia tresări speriată. Ce voia oare domnul Bernard de la ea? 

Fiind cu cugetul curat şi neştiindu-se vinovată de nicio greşeală, se 
duse liniştită în biroul bătrânului Bernard. 

Când intră, acesta înălță capul şi o privi atât de lung şi stăruitor, 
încât Felicia se simţi foarte stingherită. 

— M-aţi chemat, domnule Bernard? întrerupse ea nerăbdătoare 
tăcerea. 

Domnul Bernard dădu din cap şi răspunse: 

— Da, fiindcă am de vorbit cu dumneata, domnişoară. Ia te rog loc. 

Arătă spre un scaun de lângă biroul său, pe care Felicia se aşeză. 

Patronul o privi iar lung şi se părea să caute cuvintele potrivite, 
spre a-i spune ce avea pe suflet. În sfârşit începu să vorbească: 

— Chestiunea pentru care aş vrea să stau de vorbă cu dumneata nu 
e de afaceri, ci personală. E vorba de fiul meu... 

Domnul Bernard făcu o pauză. 

Felicia tresări şi se uită lung la dânsul. 

Voia oare bătrânul să intervină pentru fiul său? 

Gândurile i se învălmăşiră în creier. Prea multe se năpustiseră 
asupra ei şi sărmana fată nu mai era în stare să îndure toate 
supărările. 

— Da, e vorba de fiul meu, repetă domnul Bernard. Între dumneata 
şi el există o legătură de prietenie care a pornit de când aţi trecut 
împreună prin mai multe primejdii, nu-i aşa? 

— Da, domnule Bernard şi din partea mea nu este mai mult decât 
un simţământ de sinceră şi adâncă recunoştinţă. 

— Nimic mai mult, domnişoară? întrebă bătrânul Bernard. 

— Nu, nimic mai mult! răspunse Felicia cu un ton hotărât. 

Urmă iar o tăcere de câteva clipe, apoi domnul Bernard îşi luă 
inima în dinţi şi reîncepu: 

— Mi-e foarte neplăcut să vorbesc despre această afacere, dar sunt 
nevoit s-o fac. Nu-mi place să mă amestec în aventurile de dragoste 
ale altora, dar în cazul acesta trebuie să intervin, fiind vorba de fiul 
meu şi de familia mea. Spui că nu simţi pentru Raul nimic mai mult 
decât prietenie şi recunoştinţă, fiindcă ţi-a venit în ajutor când erai la 
nevoie. Împotriva acestor simţăminte ale dumitale n-am nimic de 
spus, dar cu fiul meu lucrurile stau altfel, căci el te iubeşte. 

Spunând aceste cuvinte, domnul Bernard se uită pătrunzător la 
Felicia, voind să vadă ce impresie făcuseră asupra ei. 

Dar nu putu citi nimic pe faţa ei, care era tot atât de palidă ca şi în 
clipa când intrase în biroul lui. 

— ÎL înţeleg foarte bine pe Raul că s-a îndrăgostit de dumneata, 
continuă domnul Bernard, cu un zâmbet binevoitor. Dacă aş fi fost în 
locul lui, aş fi făcut şi eu la fel... din nefericire, însă, nu se poate. 
Iartă-mă că ţi-o spun deschis, dar dintr-un anumit motiv, dumneata nu 
eşti soţia care i-ar trebui fiului meu. El e nevoit să ţină seamă de 
părerile lumii din care face parte... 

Felicia îşi înălță trupul şi îi curmă vorba: 

— E de prisos să vorbiţi mai departe, domnule Bernard, căci ştiu 
care e scopul acestei convorbiri. Voiţi să împiedicaţi ca din prietenia 
dintre mine şi domnul Boul să iasă ceva mai mult. Dar fiţi fără nicio 
grijă, căci eu nu-l iubesc pe fiul dumneavoastră. Bănuiesc şi motivul 
care vă face să-mi spuneţi că n-aş fi soţia potrivită pentru domnul 
Raul: mama mea o contesa blondă din Marsilia şi faptul acesta vă face 
să aveţi o părere rea despre noi. 

Domnul Bernard ridică mâna, făcând un gest de protest. 

— Nu, domnişoară Martigny, să nu spui asta. N-am nici cel mai mic 
motiv să am o părere rea fie despre dumneata, fie despre mama 
dumitale. Nici n-aş putea să am o astfel de părere, căci pe mama 
dumitale n-o cunosc, iar pe dumneata te cunosc abia de câteva 
minute; până acum n-am mai avut prilejul să stau de vorbă cu 
dumneata spre a te cunoaşte mai de aproape. 

— Atunci cred că nu mai aveţi nimic să-mi spuneţi, din moment ce 
ştiţi că nu mai există nicio primejdie pentru fiul dumneavoastră. Vă 
repet că orice încercare a lui de a se apropia din nou de mine, va fi 
zadarnică. 

— Aceste cuvinte ale dumitale mi-au luat o greutate de pe inimă, 
dragă domnişoară, dai totuşi n-am isprăvit încă. Am vrut să-l trimit pe 
Raul în Guatemala, ca să-l despart de dumneata, dar el nu vrea să 
plece. 

— Vasăzică aţi vrut să-l îndepărtați numai din pricina mea? 

— Am socotit că e mai bine să nu te mai vadă şi să nu mai facă 
plimbări cu automobilul cu dumneata, căci fiind mereu împreună, s-ar 
putea totuşi întâmpla să răspunzi cu timpul la dragostea lui. Inima 

omului e foarte ciudată şi se lasă uşor influenţată, mai cu seamă în 
tinereţe. Primejdia nu e deci cu totul înlăturată, aşa că trebuie evitat 
să vă mai vedeţi. 

— Atunci nu voi mai pleca cu dânsul la plimbare, oricât m-ar ruga. 

— Dar te va vedea zilnic la birou. 

— Ah, acum înţeleg; doriţi să plec de aici. 

— Mărturisesc sincer că mi-ar fi foarte plăcut. 

— Bine, din clipa aceasta mă consider concediată. 

— N-aş vrea să-ţi par prea aspru, dar vei recunoaşte şi dumneata că 
e mai bine aşa. 

— Recunosc orice şi nu mă împotrivesc. Dacă doriţi pot pleca 
imediat. 

— Aşa ceva nu pot să-ţi cer, căci sunt nevoit să-ţi dau preavizul 
legal. 

— Spre a nu complica lucrurile, renunţ la acest drept al meu. 

— Nu e nevoie să faci aşa ceva, căci nu vreau să fii păgubită. Voi 
da ordin să ţi se plătească leafa întreagă pentru termenul preavizului 
şi încă trei luni pe deasupra. În timpul acesta vei putea găsi alt post, 
căci nu vreau să rămâi fără lucru şi să înduri lipsuri. 

— Eu însă nu primesc nimic în dar, răspunse Felicia cu mândrie. 

— Nici nu e vorba de un dar. Te rog deci să primeşti, ceea ce 
socotesc că e dreptul dumitale, căci altfel îmi voi face imputări că din 
pricina mea vei avea de întâmpinat greutăţi. 

Felicia chibzui câteva clipe. 

Îi era oare îngăduit să refuze banii, să facă pe mândra? Situaţia ei 
era de aşa fel, încât avea nevoie de mijloace de trai. 

Trebuia deci să primească şi să mai fie chiar recunoscătoare. 

Aşadar când domnul Bernard o rugă a doua oară să primească ceea 
ce îi oferise, Felicia nu se mai împotrivi. El îi întinse mâna şi îi zise: 

— Îţi mulţumesc, domnişoară Martigny, că m-ai înţeles atât de 
bine, precum şi pentru munca pe care ai depus-o până acum în 
întreprinderea mea. Îţi doresc tot binele pentru viitor. 

Erau cuvinte banale cu care bătrânul Bernard voia să îndulcească 
faptul trist al concedierii. 

Felicia răspunse numai uşor la strângerea lui de mână şi plecă. 

Bătrânul Bernard o urmări cu privirea şi îşi zise: 

— Sărmană fată... cred că te-a durut mult. Nu eşti vinovată că 

mama ta se bucură de un astfel de renume şi totuşi trebuie să suferi de 
pe urma acestui fapt... Dacă ai fi fost fiica alteia şi băiatul meu ar fi 
venit la mine şi mi-ar fi spus că te iubeşte şi că numai pe tine te vrea 
de soţie, te-aş fi primit cu braţele deschise şi v-aş fi dat amândurora 
binecuvântarea mea. Dar aşa? Nu, nu se poate! încheie el, clătinând 
îngândurat capul. 

Întorcându-se în biroul ei, Felicia începu îndată să-şi strângă 
lucrurile, apoi înmână colegei sale lucrările care mai erau de rezolvat. 

— Vrei să pleci? o întrebă colega uimită. 

— Da. 

— Ai dreptate; odihneşte-te câteva zile şi te vei face iar bine. 

— Nu mai vin înapoi, căci am fost concediată. 

— Concediată?... Pentru ce? 

Felicia nu-i mai dădu lămuriri, ci îşi luă rămas bun şi plecă, ştiind 
că acum colega ei îşi va face tot felul de gânduri. Dimineaţă plânsul ei 
deznădăjduit, apoi chemarea în biroul patronului[ Fără îndoială că 
Felicia se făcuse vinovată de vreo greşeală, căci altfel n-ar fi 
concediat-o pe neaşteptate. Colega era cam limbută, îi plăcea să 
vorbească mult, aşa că se duse repede şi prin celelalte birouri, să 
spună tuturor noutatea. Toţi începură să şoşotească. 

— Fiul patronului va fi foarte nenorocit, căci şi-o alesese doar de 
prietenă. 

— Da, sâmbăta venea s-o ia la plimbare cu maşina. 

— Ea se şi vedea poate ca doamnă Bernard. 

Toţi începură să râdă cu răutate. 

— Şi acum deodată a fost dată afară pe nepusă masă! 

Palavrele ajunseră până la urechea lui Raul Bernard, care află pe 
calea aceasta de concedierea Feliciei. 

Abia trecuseră câteva minute că se şi năpusti în biroul tatălui său şi 
fără multă vorbă, spuse acestuia iritat: 

— Vasăzică în felul acesta abuzezi de puterea ta ca şef al firmei? 
Arunci pe drumuri şi laşi fără pâine o sărmană fată care muncea cu 
sârguință spre a-şi câştigi existenţa!... Trebuie să retragi concedierea 
şi să o rogi pe contesa de Martigny să vină înapoi. 

— Înainte de toate, linişteşte-te, dragă băiete. Apoi te rog să 
întrebuinţezi alt ton când vorbeşti cu tatăl tău, dacă nu vrei să stricăm 
prietenia. 

— Îi închipui cumva că o astfel de nedreptate mă poate lăsa 
nepăsător? 

— Tu m-ai silit să procedez în felul acesta. Ştiam că nici prin gând 
nu ţi-a trecut să rupi legăturile cu dânsa, după cum mi-ai făgăduit şi 
că ai făcut chiar plimbări la ţară cu ea. 

— De unde ştii asta? 

— Eu aflu tot. 

— Ei şi, la urma urmei ce rău am făcut, dacă am fost la plimbare cu 
dânsa? 

— Ştiai că mie nu-mi convine o astfel de legătură şi cu toate 
acestea nu m-ai ascultat şi ai vrut cu tot dinadinsul să-i cucereşti 
inima. Dar linişteşte-te... N-ai fi reuşit, căci fata nu te iubeşte. 

— Ai întrebat-o? 

— Negreşit; voiam să văd limpede în toată această afacere şi atunci 
ea mi-a spus că nici nu se sinchiseşte de dragostea ta. 

Raul Bernard lăsă capul în piept. 

Se aşteptase la alt rezultat după ce dăduse Feliciei să citească 
revista cu ştirea logodnei lui Bob Wilkens, dar acum îşi dădu seama că 
fotul se sfârşise. 

Tatăl său încercă să-l mângâie: 

— Nu te lăsa doborât de spulberarea acestui vis de dragoste. Capul 
sus, băietei... Deschide ochii şi priveşte în jurul tău. În lumea noastră 
mai sunt şi alte fete frumoase; alege-ţi una din ele, dacă te îndeamnă 
inima. Fii încredinţat că niciuna nu te va refuza şi fiecare va fi 
încântată să devină soţia ta. Şi acum să isprăvim odată pentru 
totdeauna cu afacerea asta, căci mi-a pricinuit destule necazuri 


195. Întâlnirea 


Nenumăratele străduințe şi încercări zadarnice pe care le făcuse 
căpitanul Barnabe de a găsi un nou post, îl aduseră aproape la 
deznădejde. 

Timp de câteva zile mai cutreieră porturile - le cutreieră în 
adevăratul înţeles al cuvântului — căci abia mai avea bani destui în 
buzunar spre a lua o masă mai bună, sau a locui într-un hotel ca 
lumea. Într-o dimineaţă, când toate speranţele i se spulberaseră, luă 
hotărârea de a se întoarce la Marsilia, unde ajunse noaptea târziu. 

Era într-o duminică. 

Străzile erau aproape pustii. Barnabe zări perechi fericite, care, 
după ce petrecuseră bine în ziua aceea de sărbătoare, se întorceau 
mulțumite acasă. Auzi multe râsete voioase, care îl impresionară cu 
atât mai mult, cu cât el însuşi era într-o dispoziţie cât se poate de 
tristă. Dorul de scumpa lui Dolores era atât de mare, încât se îndreptă 
spre strada Estelle. 

Dacă se va duce acum la dânsa, o va îmbrăţişa şi săruta, dacă va 
auzi din gura ei mărturisirea dragostei ce i-o poartă în suflet, aceasta 
va fi o mângâiere care ar alunga toate gândurile negre ce-l chinuiau. 

Cu toate loviturile sorții pe care te primise până atunci, revederea 
cu Dolores de Martigny îi va da noi puteri, îl va îmbărbăta să rămână 
tare în lupta aprigă pentru viaţă pe care va fi nevoit s-o ducă de acum 
înainte. 

Deşi fără vina ei, totuşi din pricina sărmanei Dolores era ca un 
exilat de care nimeni nu se mai sinchisea, dar cu toate acestea viaţa o 
mai preţuia numai pentru că o avea pe dânsa. Şi era încredinţat de 
iubirea ei nestrămutată. 

Fără să-şi dea seama, grăbi paşii. 

El însuşi nu mai înţelegea acum că fusese în stare să rămână atâta 
timp de parte de dânsa. La ea va găsi mângâiere şi încurajare, 
dezmierdările ei îl vor face să uite toate necazurile şi amărăciunea 
săptămânilor din urmă. 

Când ajunse însă în faţa casei în care locuia Dolores, inima i se 
întristă din nou, căci toate ferestrele erau întunecate, nicăieri nu se 
vedea licărind o lumină. Pesemne că Dolores se culcase. 

Nu-i rămânea altceva de făcut, decât să aştepte până mâine. Dar 
unde să poposească noaptea? Să se întoarcă acasă la el? 

Se înfioră la gândul acesta. Numai acum să nu dea ochii cu sora 
lui!... Fără îndoială că-l va copleşi cu mustrări şi învinuiri, pe care nu 
le-ar fi putut îndura în dispoziţia în care se afla. Avea nevoie de 
linişte, spre a-şi limpezi gândurile. 

Trebuia să ia o hotărâre pentru viitor, dar oricât de mult îşi încorda 
creierul, nu găsea nicio ieşire din vălmăşagul gândurilor. 

Câtva timp rătăci pe străzi fără nicio ţintă şi ajunse în sfârşit la un 
restaurant mic, dar foarte curat, în care intră. Proprietarul — un fost 
cârmaci — navigase câţiva ani cu dânsul şi se bucură foarte mult când 

îşi revăzu căpitanul. Fireşte că şi el ştia despre încercările grele prin 
care trecea Barnabe şi când zări faţa tristă şi abătută a acestuia, îşi 
dădu seama de suferinţele pe care te îndură. Cu o mişcare plină de 
mângâiere, îl bătu pe umăr şi îi zise: 

— Nu-ţi pierde curajul, dragă căpitane. Un om ca dumneata nu 
piere, ci biruie şi cele mai grozave vijelii. 

Căpitanul Barnabe avu un zâmbet chinuit şi răspunse: 

— De asta sunt şi eu încredinţat, bunul meu Collart, dar 
deocamdată nu ştiu ce să fac, ce hotărâre să iau. 

— Aşteaptă până când se va potoli furtuna, îl încurajă birtaşul apoi 
porunci unei chelneriţe să aducă o sticlă de vin pentru Barnabe. 
Întorcându-se din nou spre acesta, continuă: Un pahar de vin bun te 
va face să mai uiţi de necazuri, dragă căpitane. 

Barnabe făcu o mişcare obosită cu mâna. 

— Necazurile mele nu mi le va putea lua, Collart, căci nici nu ştiu 
cu ce să plătesc sticla de vin pe care mi-ai dat-o. Buzunarul meu e cu 
desăvârşire gol. 

La auzul acestor cuvinte birtaşul clătină capul cu îngrijorare. 

— Aste într-adevăr e rău; dar mai ai pe sora dumitale... 

— Ei, pe sora mea Ecaterina o cunoşti doar, dragă Collart, îl 
întrerupse căpitanul Barnabe, izbucnind într-un râs silit şi ironic. Crezi 
că mi-ar da măcar un ban, acum când mă ştie la nevoie?... 
Dimpotrivă, îmi mai şi amărăşte viaţa cu tot felul de văicăreli şi 
mustrări. Nici nu-mi vine să mă duc acasă. 

Collart îşi dădu într-o parte şapca cu care îşi acoperea chelia şi 
scărpinându-se la ceafă mormăi: 

— Aşa este, Ecaterina a fost întotdeauna o femeie răutăcioasă, 
dragă căpitane, şi toţi care o cunosc mai bine, se miră că ai putut trăi 
în aceeaşi casă cu dânsa. 

— Să nu mai vorbim de asta, Collart. Aşa se întâmplă întotdeauna 
în viaţă; bunătatea e rău răsplătită. Acum îmi primesc mulțumirea că 
am fost întotdeauna prea bun cu Ecaterina. Cât timp mi-a mers bine şi 
am avut un post bun, s-a mândrit cu mine, dar acum când s-a întors 
roata, şi-a dat arama pe faţă. Dar nu numai ea nu mai vrea să ştie 
nimic de mine, ci roti acei care s-au numit prietenii mei, când mi-a 
mers bine... 

— Da, da, căpitane... prieteni la nevoie se găsesc mai rar. 

Chelneriţa aduse între timp vinul. Collart desfundă sticla şi 
umplând două pahare, ciocni cu căpitanul Barnabe şi zise: 

— Pe mine însă poţi să te bizui, dragă căpitane, eu rămân şi acum 
prietenul dumitale... Hai noroc!... Bea întâi paharul ăsta, să-ţi mai vii 
în fire, căci arăţi foarte rău. 

Barnabe goli paharul şi faţa lui se mai învioră, aşa că zise cu un 
surâs mulțumit: 

— Ai avut dreptate, dragă Collart, vinul ăsta mi-a făcut într-adevăr 
bine. 

Birtaşul dădu din cap. 

— Nu-i aşa?... Când bei un pahar, vezi lucrurile cu totul altfel şi ca 
să rămâi în dispoziţie bună, îţi voi mai face şi o altă propunere. Rămâi 
în noaptea asta la mine, căci am o odaie liberă pe care ţi-o cedez nu 
pentru bani, ci din prietenie şi dacă vei avea nevoie şi de vreo câteva 
mii de franci, până când vei trece hopul, te voi împrumuta cu dragă 
inimă, ca să-ţi dovedesc că nu-ţi sunt prieten numai cu vorba. 

Căpitanul Barnabe îl privi uimit şi-l întrebă: 

— Vrei să faci într-adevăr ceea ce ai spus acum, dragă Collart? 

Acesta dădu iar din cap. 

— Nu odată am înfruntat împreună cele mai grozave furtuni pe 
mare şi în primejdie am stat alături unul de altul. De aceea te întreb 
acum, căpitane: vrei să primeşti ajutorul meu? 

— L-aş primi cu plăcere, dragă Collart, dar... 

— Niciun „dar”, căpitane... 

— Ce va zice nevasta dumitale, dacă va afla că mi-ai dat bani? 

— Ea n-are de spus nimic; eu îi câştig şi pot face ce vreau cu ei. 

— Bine, totuşi se va supăra şi îţi va face zile fripte când va auzi că 
mi-ai venit în ajutor, căci după cum îţi este cunoscut, nimeni nu mai 
vrea să aibă de a face nu mine, din pricina dragostei mele. 

— Şi asta te doare atât de mult, căpitane? 

— Nu, mie nici nu-mi pasă de ce vorbeşte lumea. O iubesc pe 
Dolores, contesa blondă din Marsilia şi dacă mă vrea şi acum, eu nu 
mă voi despărţi niciodată de ea, pentru că o cunosc de o mie de ori 
mai bine decât toţi ceilalţi şi ştiu că e o femeie cum nu se găsesc 
multe în lumea asta. 

— Dacă e aşa, căpitane, atunci nimănui nu-i e îngăduit să se 
amestece în treburile dumitale şi fiecare e liber să-şi croiască viaţa 

cum crede că e mai bine. Dacă aş fi în locul dumitale, aş face la fel. 
Nu te lăsa abătut din calea pe care ţi-ai ales-o. Furtuna va trece şi în 
curând vei ajunge într-un port bine adăpostit. 

Căpitanul Barnabe întinse birtaşului mâna şi zise: 

— Îţi mulţumesc pentru ateste cuvinte, drugă Collart. După marile 
dezamăgiri din zilele din urmă, îmi face bine să ştiu că nu sunt părăsit 
chiar de toţi. 

Mai vorbiră despre amănuntele ajutorului bănesc pe care Collart 
voia să-l dea căpitanului Barnabe şi cum acesta, era foarte conştiincios 
în astfel de afaceri, încheiară un contract prin care i se asigura o parte 
din casa lui Barnabe, spre a fi ferit de orice pagubă în cazul când 
căpitanul n-ar avea putinţa să-i înapoieze lui Collart banii 
împrumutaţi. 

În noaptea aceea căpitanul Barnabe dormi liniştit cum nu mai 
dormise demult şi în dimineaţa următoare se deşteptă înviorat şi cu 
nouă speranţă în suflet. 

Pe la unsprezece se duse la Dolores. 

Când urcă treptele locuinţei, inima îi bătea ca unui tânăr care se 
ducea la prima lui întâlnire de dragoste. Nici nu-i venea încă să 
creadă că o va revedea în sfârşit pe Dolores. 

Ceasul acela avea să hotărască viitorul pentru amândoi. 

Timp de câteva clipe căpitanul Barnabe se opri în faţa uşii locuinţei 
şi respiră din adâncul inimii, spre a-şi potoli emoția, apoi sună. 

Când auzi sunetul clopoţelului care răsună în casă, i se păru că 
inima-i se opreşte în loc. 

Bătrâna Betty îi deschise uşa şi plină de bucurie îi luă amândouă 
mâinile şi îl trase în casă. 

Strigătul de bucurie pe care îl scosese Betty, fu auzit şi de Dolores, 
care îşi dădu îndată seama că, în sfârşit sosise clipa pe care o dorise 
atât de fierbinte în zilele din urmă. 

Nu mai aşteptă până când Betty veni să-l anunţe pe căpitanul 
Barnabe, ci deschise repede uşa camerei în care se afla; zărindu-l pe 
căpitan, îi întinse braţele şi strigă: 

— Mihail!... În sfârşit. În sfârşit ai venit... 

Barnabe o îmbrăţişă, o strânse la pieptul său şi buzele lui le căutară 
pe ale ei. Într-o lungă şi fierbinte sărutare puseră tot dorul pe care îl 
simţiseră unul de altul. Ochii bătrânei Betty se umeziră de lacrimi la 

vederea celor doi îndrăgostiţi, apoi se retrase, închizând încet uşa în 
urma ei şi lăsându-i singuri. Nimeni n-avea voie să-i tulbure în clipa 
acestei revederi fericite. 

Credincioasa bătrână îşi împreună mâinile tremurătoare şi se rugă 
fierbinte: 

— Dumnezeule atotputernic, dă-le fericirea! 

În camera în care se aflau Dolores şi căpitanul Barnabe, se făcuse o 
tăcere adâncă. 

Cei doi îndrăgostiţi se ţineau strâns îmbrăţişaţi şi în bucuria 
revederii păreau să fi uitat grijile de toate zilele, necazurile şi 
chinurile îndurate. Nu mai ştiau decât un singur lucru: erau împreună! 

În sfârşit, Dolores se desfăcu din braţele căpitanului Barnabe şi îi 
prinse capul cu amândouă mâinile. Un zâmbet drăgălaş i se ivi pe 
buze şi mângâindu-i obrajii, îi zise în şoaptă: 

— În sfârşit te am iar lângă mine, iubitul meu Mihail! 

— Nici eu nu mă voi mai despărţi niciodată de tine, Dolores, 
răspunse căpitanul, în culmea fericirii. 

— Ţi-a fost tare dor de mine? întrebă ea zâmbind. 

— Un dor nebun, iubita mea. 

— Şi cu toate acestea n-ai venit atâta vreme. 

Această mustrare uşoară îl readuse iar la cruda realitate. Expresia 
de fericire de pe faţa lui se stinse şi chipul i se încruntă. 

— Îmi închipuisem cu totul altfel revederea noastră, scumpa mea 
Dolores, zise el chinuit. 

Contesa de Martigny scoase un suspin adânc. 

— Sărmanul meu Mihail! 

Căpitanul Barnabe făcu un gest de împotrivire. 

— Nu spune asta, iubita mea. Cu toate nenorocirile care m-au lovit, 
mă simt bogat, nespus de bogat, căci te am pe tine şi dragostea ta. 

— Din pricina căreia ai pierdut mult, Mihail. 

— Puțin îmi pasă, Dolores. Dacă vei fi a mea, voi avea puterea să 
înfrunt lumea întreagă şi să-mi croiesc drumul prin viaţă. 

— Dar până atunci vei avea de dus o luptă înverşunată, dragă 
Mihail. 

Dolores îl trase spre canapea şi îl rugă să ia loc lângă dânsa. 

Căpitanul se aşeză pe canapea şi când fură unul lângă altul, el îi 
cuprinse umerii cu braţul, o privi ţintă în ochi şi îi zise cu un ton 

hotărât: 

— Fără luptă nu se poate câştiga izbânda, Dolores, şi fii 
încredinţată că noi vom ieşi victorioşi. 

Barnabe îi vorbi despre ajutorul pe care i-l dăduse Collart, dar pe 
când vorbea observă deodată că odaia în care se aflau era aproape 
goală. Lipseau tablourile frumoase şi scumpe de pe pereţi şi toată 
argintăria din vitrine. Speriat se opri din vorbă şi o întrebă: 

— Ce înseamnă asta, iubita mea? Vrei să-ţi desfaci gospodăria? 

Ea dădu din cap şi îi istorisi despre planurile ei şi ale Feliciei. Apoi, 
cu o mişcare rugătoare îi luă mâinile şi zise: 

— Mihail, mai gândeşte-te încă odată bine, dacă eşti hotărât să 
pierzi atât de mult din pricina mea. Căsătorindu-te cu o femeie din 
familie burgheză, vei redobândi repede situaţia ta, vei găsi iar un post 
bun şi viitorul îţi va fi asigurat. 

Cu privirea aţintită asupra ei, căpitanul Barnabe, o întrebă: 

— Dolores, tu m-ai părăsi dacă ar veni acum un bărbat bogat care 
să te ceară în căsătorie? 

— Nu, Mihail. 

— Şi de la mine, care te iubesc de atâta vreme, pentru care eşti 
toată fericirea vieţii, de la mine ceri să te părăsesc numai spre a putea 
duce o viaţă fără griji?... Nu, Dolores, eu vreau fericirea şi fericirea 
mea eşti numai tu. Deocamdată nu pot să-ţi ofer nimic, viitorul mi-e 
întunecat, dar dacă te voi şti lângă mine, dacă voi fi sigur de iubirea şi 
de credinţa ta, atunci voi înfrânge toate greutăţile şi piedicile care mi 
se pun în cale. Viitorul meu e în mâna ta. Dacă vei rămâne lângă 
mine, voi fi cel mai fericit dintre oameni; dacă mă vei părăsi, atunci 
pentru, mine va veni sfârşitul, căci viaţa n-ar mai avea niciun farmec. 

Dolores se lipi strâns de dânsul şi îi zise în şoaptă: 

— Mihail, nici eu nu-mi mai pot închipui viaţa fără tine. În 
săptămânile din urmă am simţit mai mult ca oricând cât de mare e 
iubirea care ne leagă pe amândoi. Dar ce să facem în situaţia în care 
ne aflăm? 

— Ştiu o cale, scumpa mea Dolores; dar mi-e teamă că va fi prea 
grea pentru tine. 

— Spune-mi ce ai de gând să faci. 

— Aş vrea să iau comanda unei baleniere, răspunse căpitanul 
Barnabe şi îi povesti despre întâlnirea lui cu bătrânul George Villars, 

despre propunerea acestuia şi de scrisoarea de recomandare pe care i- 
o dăduse el. 

Contesa de Martigny îl ascultă cu luare-aminte. 

Dar înainte de a-i putea da un răspuns, se auzi o bătaie repede şi 
tare în uşă; Felicia se năpusti în odaie, alergă spre mama ei şi cu voce 
înăbuşită de lacrimi, zise: 

— Mămică scumpă, nu fii supărată că am intrat, dar fără să vreau 
am auzit ce-a spus căpitanul Barnabe şi temându-mă că vei refuza din 
pricina mea să pleci cu dânsul, am venit să te rog să primeşti 
propunerea lui şi să mă luaţi şi pe mine, fiindcă nu mai vreau să 
rămân în Marsilia... Vreau să plec... să plec departe şi să uit!... 

Felicia se aruncă în braţele mamei ei şi începu să plângă amar. 

Dolores se uită speriată la copila ei. Şi căpitanul Barnabe sări agitat 
în picioare şi în acelaşi timp cu Dolores întrebă: 

— Dar ce s-a întâmplat? 

Felicia îşi ascunse capul la pieptul contesei de Martigny şi răspunse: 

— S-a întâmplat ceva îngrozitor, mamă!... Bob s-a logodit!... 

— Bob Wilkens s-a...! 

— Da, e scris şi în ziare că s-a logodit cu fiica unui milionar 
american. Pe mine m-a uitat cu desăvârşire, mamă!... N-a încercat 
măcar o singură dată să afle ştiri despre mine şi acum dăruieşte alteia 
dragostea lui!... 

— Sărmana, scumpa mea Felicia! murmură Dolores. 

Tânăra fată îşi înălţă trupul cu o mişcare plină de hotărâre şi zise: 

— Acum înţelegi, mamă, de ce aş vrea să plec?... Aici totul îmi 
aminteşte de visul meu, de fericirea din care am fost deşteptată într- 
un chip atât de îngrozitor. O altă pricină care mă face să plec, e faptul 
că Raul Bernard s-a îndrăgostit de mine... Ah, mămică scumpă, azi am 
avut o zi foarte grea. Mi-am pierdut postul, fiindcă domnul Bernard, 
tatăl lui Raul, nu vrea să ştie nimic de o legătură între Raul şi mine. 
După cum vezi, n-aş mai putea să-ţi dau niciun ajutor pentru a 
înfrunta greutăţile prin care eşti nevoită să treci. E mai bine dar să 
plecăm amândouă cu căpitanul Barnabe... 

Cu înfrigurare Felicia se întoarse spre Barnabe şi luându-i mâinile, 
continuă cu glas rugător: 

— Nu e aşa, domnule căpitan, că nu o să mă desparţi de mama şi o 
să mă iei şi pe mine cu dumneata? În singurătatea mărilor de la 

miazănoapte unde nu ne cunoaşte nimeni, unde nu ştie nimeni ceva 
despre noi, vom găsi liniştea şi pacea sufletească. Numai aici să nu 
mai rămânem... să plecăm cât mai curând! 

Cu o dragoste de părinte, căpitanul Barnabe o atrase pe Felicia la 
pieptul său. 

— Fii liniştită, copila mea, şi nu mai plânge. Dacă mama dumitale 
se hotărăşte să meargă cu mine, vom fi fericiţi să te avem şi pe 
dumneata cu noi. Cât îmi va sta în putinţă, îţi voi fi un prieten 
părintesc şi ocrotitor, Felicia. Voi face totul spre a-ţi alina durerea 
care îţi sfâşie inima şi te voi ajuta s-o uiţi. 

Ca un copil obosit, Felicia îşi lipi capul de pieptul căpitanului 
Barnabe şi zâmbi printre lacrimi. 

— Atunci poate totul se va întoarce spre bine, zise ea. În viaţă se 
întâmplă de multe ori ca omul să aibă noroc şi în nenorocire şi un 
mare noroc a fost pentru noi că ai venit astăzi. 

Fata ridică încet capul şi se uită la Barnabe cu ochii umezi de 
lacrimi, apoi continuă: 

— Numai dumitale îţi datorez că am fost salvată din ghearele 
femeii Quad la Sidney, şi că mi-a fost dat să-mi regăsesc mama. Îmi 
dai voie să te sărut pentru asta? 

Zâmbind, căpitanul Barnabe răspunse: 

— Dacă vrei, cu plăcere! 

Sfioasă, însă cu multă dragoste, Felicia îl sărută pe gură. 

Barnabe o îmbrăţişă şi mai strâns şi o întrebă: 

— Nu o să fii niciodată geloasă pe mine, dacă va trebui să împarţi 
cu mine dragostea mamei dumitale? 

Felicia avu un zâmbet dulce şi răspunse: 

— Acela pe care îl iubeşte mămica, mi-e şi mie drag. 

Dolores, adânc mişcată, se apropie de ei, îi îmbrăţişă şi le zise: 

— Acum vă puteţi spune doar pe nume! 

Barnabe dădu din cap şi răspunse: 

— Mi-ai ghicit dorinţa, scumpa mea Dolores. 

— Şi pe a mea, adăugă Felicia. 

Apoi se lipi şi mai strâns de el şi zise: 

— O să-mi fii tare drag, tăticule. 

Dar deodată faţa ei se întunecă, aducându-și aminte că adevăratul 
ei tată era sau Frank Wilkens, sau minerul pe care îl întâlnise în 

Australia. 

Totuşi nu îndrăzni să spună nimic, văzând sclipirea de bucurie care 
se ivise în ochii căpitanului Barnabe la auzul cuvintelor ei. 

Acesta cuprinse cu un braţ pe Dolores, cu celălalt pe Felicia şi zise 
voios: 

— Cu atâta fericire voi izbuti să înfrâng vitregia sorții. 

— Să dea Dumnezeu, răspunse Dolores într-un murmur. 

Felicia adăugă: 

— Fericirea voastră va fi de azi înainte şi a mea. 

Ca şi când ar fi vrut să întărească un jurământ, tânăra fată sărută 
întâi pe mama ei, apoi pe căpitanul Barnabe. 

Oricât de îndurerată îi era inima după tristele întâmplări din ziua 
aceea, totuşi se simţi la adăpost lângă aceşti doi oameni dragi. Pentru 
ea nu mai avea nicio nădejde, dar singura ei ţintă va fi fericirea şi 
bucuria mamei ei şi a căpitanului Barnabe. 


196. Pregătiri de plecare 

Dorinţa tuturor era acum să plece cât mai curând din Marsilia, să 
nu mai întâlnească niciun cunoscut, să nu mai vorbească cu nimeni, să 
nu mai dea socoteală nimănui de tristele întâmplari care le 
tulburaseră viaţa. 

După ce chibzui totul cu Dolores, căpitanul Barnabe se duse să-şi 
împacheteze lucrurile. Pe sora lui n-o găsi acasă.. Pesemne că se 
dusese pe la cunoscuţi, spre a se plânge lor de fratele ei. 

Barnabe era mulţumit că n-o întâlnise şi dorea să isprăvească 
pregătirile de plecare înainte de întoarcerea ei. 

Se grăbi deci cu strângerea lucrurilor care îi aparţineau. Avea multe 
amintiri din numeroasele lui călătorii şi cu toate că erau o greutate 
pentru drumul ce-l avea de făcut acum, nu vru să se despartă de ele şi 
nici să lase ceva surorii lui. 

Dar dorinţa lui de a n-o mai revedea pe Ecaterina, nu se împlini. 

Pe neaşteptate aceasta apăru în pragul uşii ce dădea în odaia lui. 

Nici n-o auzise când venise, fiind foarte ocupat cu împachetatul. 

Ridică repede capul când auzi vocea ei înciudată. 

— Eşti acasă? îl întrebă ea cu glas aspru. Ai fi putut să mă 
înştiinţezi că vei veni şi aş fi rămas acasă. 

— N-am simţit defel lipsa ta, răspunse Barnabe foarte liniştit. 

— Te cred, căci în timpul din urmă nici nu te-ai mai sinchisit de 
mine. 

— Te surprinde faptul acesta, Ecaterino?... Tu însuţi ai pricinuit o 
astfel de înstrăinare între noi şi cea mai mare nebunie pe care ai făcut- 
o şi care dovedeşte răutatea ta fără margini, e ultima ta vizită la 
contesa de Martigny şi minciuna năstruşnică pe care i-ai spus-o. 

— Ai şi aflat de asta? 

— Negreşit, şi aş avea tot dreptul să-ţi cer socoteală pentru 
neruşinarea ta. Am făgăduit însă contesei să nu mă mai cert cu tine şi 
să nu mai încep discuţii zadarnice. 

— Contesa blondă din Marsilia are de gând să joace rolul îngerului 
păcii între noi, zise Ecaterina batjocoritor, uitându-se la Barnabe cu o 
privire plină de răutate. 

Se aşeză apoi pe un scaun şi privi în jurul ei. Deoarece căpitanul 
luase toate tablourile de pe pereţi şi feluritele amintiri care erau prin 
casă, Ecaterina continuă, mâniată: 

— Ai de gând să părăseşti casa pentru totdeauna, de-ai strâns toate 
lucrurile?... Muierea aceea vicleană te-a prins cu desăvârşire în 
mrejele ei?... 

Căpitanul Barnabe se încruntă şi îi răspunse răstit: 

— Nu-ţi dau voie să vorbeşti cu dispreţ despre Dolores! 

Ecaterina izbucni într-un râs ascuţit. 

— N-ai niciun drept să mă opreşti de a vorbi ce vreau şi părerea 
despre acea femeie n-ai să mi-o poţi schimba niciodată 

Barnabe îi întoarse spatele şi continuă să-şi împacheteze mai 
departe lucrurile, în timp ce zise, cu un zâmbet îngăduitor: 

— Ai dreptate; ar însemna să-mi pierd timpul în zadar, dacă aş mai 
încerca să te aduc pe calea adevărului. În orice caz, răutatea ta nu mă 
va face să mă despart de Dolores. 

— Va veni vremea când ţi se vor deschide ochii şi o să recunoşti că 
eşti un prost. Cariera şi numele bun le-ai şi pierdut din pricina acestei 
femei. 

— Cu toate acestea sunt fericit, nespus de fericit. Şi nici părerea ta, 
nici aceea a lumii nu mă vor face să-mi schimb hotărârea. Peste 
câteva zile voi părăsi Marsilia împreună cu contesa de Martigny şi 
fiica ei. 


METZA 


De data aceasta Ecaterina Barnabe se sperie şi întrebă: 

— Unde ai de gând să pleci? 

— Spre miază-noapte, la vânătorii de balene. Acolo nu te întreabă 
nimeni de unde vii şi dacă eşti însurat cu o femeie din lumea mare. 
Acolo se cer numai bărbaţi destoinici şi eu voi şti să-mi fac datoria. 

Ecaterina Barnabe îşi dădea bine seama, de însemnătatea acestei 
hotărâri, aşa că sări de pe scaun, se apropie de fratele ei şi prinzându-i 
braţele cu amândouă mâinile, îi zise rugător: 

— Mihail, doar n-ai să faci aşa ceva!?... N-ai să poţi trăi printre 
oamenii aceia! 

— Nimeni altul nu-mi dă de lucru şi, trebuie să trăiesc. 

— Ar fi destul să te desparţi de această femeie şi situaţia ta s-ar 
schimba pe dată în bine. Ştii doar cât de mult te iubeşte Brigitte 
Hollier? Chiar zilele acestea mi-a scris şi m-a rugat să-ţi spun că dacă 
vei fi la Marsilia, ar dori să vină pentru câteva zile să te vadă. Vezi dar 
ce noroc te aşteaptă?... Mihail, nu te arunca orbeşte în prăpastie!... 

Supărat, căpitanul Barnabe dădu la o parte mâna surorii sale şi ce 
răsti iar la dânsa: 

— Ar fi spre nenorocirea mea, dacă ţi-aş asculta sfatul. Brigitte 
Hollier nu-mi este numai indiferentă, ba nici nu pot s-o sufăr din 
pricina lăudăroşeniei ei. Fericirea mi-o poate da numai Dolores şi 
prefer să primesc postul greu de căpitan de balenieră, să înfrunt cele 
mai mari greutăţi şi să fiu împreună cu Dolores, decât să trăiesc cu o 
femeie care nu mi-e dragă, numai pentru că e bogată. 

— Vasăzică contesa pleacă cu tine? 

— Ţi-am spus-o doar o dată!... Vom părăsi cât mai repede Marsilia 
şi vom pleca la Hammerfest. 

— Şi acolo ai de gând să trăieşti necăsătorit cu dânsa? întrebă 
Ecaterina cu înfrigurare. Doamne, ce-ar fi zis sărmanii noştri părinţi 
dacă ar mai fi trăit?... Ei, care ţineau atât de mult la cinste şi 
moralitate. 

Mihail Barnabe încruntă sprâncenele înciudat şi zise: 

— Îţi închipui cumva că aş fi în stare să cer de la femeia pe care o 
iubesc atât de mult, să fie amanta mea? Îndată ce vom ieşi din apele 
portului Marsilia, ne vom căsători chiar pe vapor. 

Ecaterina Barnabe se prăbuşi pe un scaun, scoțând un oftat adânc. 

— Dumnezeule sfinte, nimic nu te mai poate opri de la neghiobia 

pe care vrei s-o faci! 

Căpitanul Barnabe zâmbi şi răspunse: 

— Ceea ce numeşti tu neghiobie, înseamnă pentru mine fericirea 
vieţii mele, pe care am dorit-o de atâta vreme. Nu mai încerca să-mi 
schimbi hotărârea, căci toate străduinţele tale ar fi zadarnice. De ai 
pune în mişcare cerul şi pământul, tot n-ai fi în stare să mă desparţi 
de Dolores. 

Ecaterina sări agitată de pe scaun şi îşi încleştă pumnii. 

— Dacă e aşa, n-ai decât să te duci la pieire, nebunule, dar să nu-ţi 
închipui că te voi mai primi vreodată în casa asta. De azi înainte s-a 
isprăvit totul între noi. Sunt încredinţată că acelaşi lucru l-ar fi făcut şi 
părinţii noştri, dacă ar fi ştiut că vrei să dai acestei femei numele tău 
onorat. Fără binecuvântarea părinţilor n-ai să-ţi găseşti fericirea. Totul 
se răzvrăteşte în sufletul meu, care ţi-am ţinut loc de mamă, când mă 
gândesc la legătura pe care vrei s-o faci!... Fiţi blestemaţi amândoi, şi 
tu şi nemernica aceea!.. 

La auzul acestor cuvinte, vinele de pe fruntea căpitanului Barnabe 
se umflări de mânie şi apucând cu putere de braţ pe sora lui, o 
împinse spre uşă. 

— leşi afară! strigă el înfuriat. Să nu mai îndrăzneşti vreodată să-mi 
vorbeşti pe tonul acesta. 

Ecaterina Barnabe izbucni într-un râs răutăcios şi răspunse: 

— Vrei să mă dai afară chiar din casa mea? 

— Ai fi meritat aşa ceva, dar îţi cedez locul, căci niciodată n-am 
fost fericit în casa asta. Bagă de seamă că blestemul tău să nu cadă 
chiar asupra ta. Pe mine nu mă sperii, căci ştiu că abia acum va 
începe adevărata fericire pentru mine. 

Nu-i mai dădu timp Ecaterinei să răspundă, căci o împinse afară şi 
încuie uşa în urma ei. 

Fără a mai lua în seamă cuvintele ei de ocară, continuă să-şi 
împacheteze lucrurile. Se grăbi cât putu mai mult, căci nu mai avea 
decât o singură dorinţă: să plece cât mai repede din casa aceasta şi să 
rupă pentru totdeauna orice legătură între el şi sora lui. 

Între timp, Ecaterina Barnabe şedea înciudată în odaia ei şi se 
gândea la noi mijloace spre a zădărnici planurile fratelui ei. 

Îi treceau prin cap tot felul de gânduri care de care mai năstruşnice, 
dar nu putu ajunge la nicio hotărâre. 

Văzu deci cum Mihail Barnabe părăsi casa, fără să-şi mai ia rămas 
bun de la dânsa.. 

De la fereastră îl urmări cu privirea şi când îl văzu urcându-se în 
automobilul care aşteptase la poartă, îi era ca şi când i se rupse ceva 
din inimă şi începu să plângă cu amar. Cu toată mânia pe care o 
simţea în suflet împotriva lui, în clipa aceea îşi dădu seama cât îi era 
de drag şi acum se întreba dacă nu cumva calea pe care apucase n-a 
fost cea rea. Totuşi nu se lăsă înfrântă de remuşcări, ci se întări şi mai 
mult în ura ei împotriva contesei de Martigny, în care vedea singura 
pricină a nenorocirii fratelui ei. 

Pe când Mihail Barnabe se duse la un birou de călătorie, spre a lua 
bilete pentru dânsul, pentru Dolores şi Felicia, Ecaterina şedea în 
odaia ei, mormăind neîncetat: 

— Dracul s-o ia pe această muiere blestemată şi să-l scape pe 
fratele meu de patima asta care i-a adus atâtea nenorociri pe cap! 

Ecaterina Barnabe nu voia să piardă nădejdea că o întâmplare 
fericită va face ca dorinţa ei să se înfăptuiască. 


197. Fericită 


Hariett Crosham era în culmea fericirii de când se logodise cu Bob 
Wilkens. 

Tânăra fată ruga mereu pe părinţii ei să facă mai curând cunoscută 
logodna ei şi să trimită invitaţiile de nuntă. 

Părinţii, încântați de fericirea copilei lor, îi împlineau toate 
dorințele. 

Acelaşi lucru îl făcea şi Bob Wilkens, căci din clipa în care soarta îl 
dusese pe această cale, se lăsase cu totul în voia ei. 

E adevărat că de multe ori i se părea că nu e decât o păpuşă fără 
voinţă proprie, dar Hariett nu observa nimic. 

Fi îi plăcea Bob aşa cum era şi în ziua logodnei, când primi 
felicitările prietenilor, cunoscuţilor şi rudelor, faţa ei strălucea de o 
bucurie fără margini. 

Toţi care îi vedeau pe cei doi tineri erau încredinţaţi că fericirea lor 
era desăvârşită. 

Nimeni nu ştia ce se petrecea în sufletul lui Bob Wilkens, căci 
nimeni nu cunoştea dragostea lui cea mare pentru Felicia de Martigny 

şi rana adâncă pe care i-o pricinuise moartea ei. 

Numai preşedintele Crosham vedea mai limpede ca toţi ceilalţi şi 
când se găsi odată singur cu Bob, îi întinse amândouă mâinile cu o 
mişcare plină de milă, dar în acelaşi timp şi de adâncă recunoştinţă. 

— Ştiu ce jertfă mare ne-ai adus, scumpul meu Bob, îi zise el, şi fii 
încredinţat că ţi-o voi răsplăti. 

— Nu vorbi de răsplată, bunul meu tată, căci ar fi să mă înjoseşti. 
Eu sunt acela care trebuie să-ţi fie recunoscător pentru tot ajutorul pe 
care mi l-ai dat şi cum întâmplarea a făcut ca sărmana Hariett să afle 
grozavul adevăr asupra sănătăţii ei, din pricina răutăţii altei femei, 
era de datoria mea să-i redau credinţa în sănătatea ei. 

— Şi ai reuşit cum nu se putea mai bine, dragul meu Bob. Hariett a 
noastră a recăpătat noi puteri, s-a înviorat şi e frumoasă ca o floare de 
primăvară. 

Bob dădu încet din cap şi, gânditor, rămase cu privirea aţintită în 
gol. 

— E într-adevăr ciudat, zise el. Când mă uit la Hariett, trebuie să- 
mi spun că doctorii s-au înşelat asupra stării sănătăţii ei. Pare mai 
sănătoasă ca oricând şi e plină de viaţă. 

— Soţia mea şi cu mine ne rugăm zilnic lui Dumnezeu să ne-o ţină, 
aparențele însă înşală. Nu va trece mult şi sărmana noastră Hariett se 
va ofili iar. 

— Nu te mai gândi la asta, dragă tată, îl rugă Bob. Să nu ne 
îndurerăm inima, cel puţin atât timp cât o vedem pe Hariett atât de 
fericită. 

Preşedintele Crosham îi strânse mâna şi răspunse: 

— Ai dreptate, Bob. Zilele grele vor veni, din nenorocire, destul de 
curând. 

În clipa aceea se apropie de ei medicul casei. Preşedintele Crosham 
se întoarse spre dânsul şi-l întrebă: 

— Cum găseşti azi pe copila noastră, domnule profesor? 

Şi Bob se uită cu încordare la medic, care răspunse zâmbind: 

— Sunt uimit, nespus de uimit, că în starea ei s-a putut petrece o 
astfel de schimbare în bine. 

— Fericirea îi dă noi puteri de viaţă. 

— Negreşit, dar trebuie să mărturisesc că la astfel de boli n-am mai 
văzut niciodată o asemenea îmbunătăţire a stării generale. 

— Sunt deosebiri de la caz la caz, domnule profesor. 

Dar doctorul clătină încet capul şi zise: 

— Mersul unei astfel de boli e la toţi pacienţii la fel, de aceea în 
cazul acesta mă aflu în faţa unei adevărate enigme. 

Bob, cam plictisit de acest subiect de conversaţie despre care se 
vorbea neîncetat, se despărţi de cei doi domni sub un pretext oarecare 
şi se duse la mama lui. 

Hariett îl zări, părăsi repede un grup de prietene cu care tocmai 
stătea de vorbă şi alergă spre dânsul. 

Îl privi cu ochi sclipitori de veselie şi-l rugă: 

— Scumpul meu Bob, fii atât de bun şi spune orchestrei să cânte 
ceva pentru dans. E adevărat că tata a spus să nu se danseze, dar nu 
mai pot răbda. Într-o zi atât de fericită, ca cea de azi, trebuie să 
dansez! 

Bob tresări speriat la auzul acestei rugăminţi, căci ştia de la doctor 
că dansul ar fi foarte primejdios pentru Hariett. De aceea îi răspunse: 

— Nu, iubita mea Hariett, dacă tata nu vrea să se danseze, atunci 
nu trebuie să ne împotrivim voinţei lui. 

Tânăra fată stărui cu încăpățânare. 

— Dar eu vreau să dansez, Bob şi tocmai azi, vreau să dansez cu 
tine! 

— Nu Hariett, nu se poate... 

— Vasăzică tot sunt bolnavă şi toată lumea mă minte, dacă îmi 
spune că sunt sănătoasă, răspunse fata răstit. Dacă aş fi sănătoasă, 
atunci nu mi s-ar interzice dansul, căci n-ar putea să-mi strice nimic. 

Bob era deznădăjduit, neştiind ce să-i răspundă. 

Ce să facă?... Nu putea s-o lase pe Hariett chinuită de îndoială! 

Era într-adevăr o primejdie atât de mare pentru dânsa, dacă va 
dansa câteva clipe? 

Fl va avea grijă să nu se obosească prea tare. 

Se înclină zâmbind şi zise: 

— Ei bine, dacă îţi iei răspunderea față de tata, atunci hai să 
dansăm puţin. 

Încântată, Hariett îi luă braţul. 

— Ah, iubitul meu Bob, nici nu-ţi poţi închipui cât de fericită mă 
faci, învoindu-te să dansezi cu mine. Acum văd într-adevăr că nu sunt 
bolnavă, căci altfel nu mi-ai fi îndeplinit rugămintea. 

Hariett îl trase pe Bob Wilkens după dânsa, spre locul unde era 
orchestra şi tânărul rugă pe şeful orchestrei să cânte un tango. 

Îndată Hariett se lipi fericită de pieptul lui Bob şi începu să 
danseze. 

Entuziasmaţi, oaspeţii îi aplaudară, aşa încât preşedintele cât şi 
doctorul deveniră atenţi la ceea ce se petrecea în salon. 

— Pentru Dumnezeu, ce imprudenţă de neiertat! exclamă 
preşedintele Crosham, când o văzu pe Hariett dansând cu Bob 
Wilkens. Doar l-am prevenit pe Bob în chip foarte stăruitor... 

Doctorul dădu din umeri. 

— Fără îndoială că Hariett a insistat mult să danseze, domnule 
preşedinte. 

— Dar e o primejdie de moarte pentru dânsa... 

— Nu te tulbura, domnule preşedinte, îl linişti medicul. Să 
aşteptăm să vedem ce efect va avea dansul. Starea fiicei dumitale e 
acum atât de bună, încât se poate întâmpla să suporte dansul fără 
nicio primejdie. 

O slabă rază de speranţă se ivi în ochii preşedintelui Crosham. 

— Şi dacă îl va suporta, domnule profesor, ar fi cu putinţă ca 
grozava boala să se oprească în mersul ei distrugător? 

— Ţi-am spus doar adineauri că această înviorare şi reînflorire e o 
enigmă pentru mine. Dacă n-aş fi făcut eu însumi radiografia şi n-aş fi 
stabilit cu precizie boala, n-aş crede acum că Hariett poartă în ea 
germenul morţii. 

— N-ar fi oare bine să mai facem un examen radioscopic, domnule 
profesor? îl întrebă preşedintele Crosham. Până acum ne-am ferit, spre 
a nu o tulbura şi nelinişti pe Hariett, dar acum s-ar putea găsi un 
pretext spre a o examina din nou. 

— Zilele trecute am şi vrut să-ţi fac această propunere, domnule 
preşedinte, zise doctorul, dar mi-a fost teamă de împotrivirea 
dumitale, aşa că nu ţi-am mai spus nimic, deşi în calitatea mea de 
medic am cel mai mare interes să fac o nouă radiografie, spre a 
constata ce schimbări au avut loc în timpul din urmă în organul 
bolnav. 

— Voi vorbi chiar azi cu soţia mea, domnule profesor şi dacă se 
învoieşte şi dânsa cu propunerea dumitale, îţi voi da răspunsul. 

— Trebuie să procedăm cu mare băgare de seamă cu bolnava, ca să 

nu-i zdruncinăm din nou credinţa în însănătoşirea ei. 

Cu o privire plină de îngrijorare, preşedintele Crosham urmări 
trupul mlădios şi delicat al tinerei fete. Clătină capul şi zise: 

— Priveşte, te rog, domnule profesor, ce uşor dansează... parcă 
zboară... Şi cum îi strălucesc ochii! Nu se observă nici cea mai mică 
oboseală la dânsa şi doar acum e la al cincilea dans! 

—  Mărturisesc că simt o sinceră bucurie privind-o, răspunse 
doctorul. 

— Poate nici nu e atât de bolnavă după cum credem noi, domnule 
profesor. 

— În cazul acesta trebuie să presupun că s-a întâmplat o minune! 

— Nici nu mi-ar veni să cred într-o astfel de fericire! Dacă aş avea 
siguranța că am scăpat de griji în privinţa ei şi că va fi cruţată, n-aş 
mai şti ce să fac de bucurie. 

Doctorul tresări speriat şi făcu o mişcare de protest. 

— Te rog să nu-ți faci încă prea mari iluzii, domnule preşedinte, 
pentru ca durerea să nu fie apoi şi mai mare. 

Preşedintele Crosham dădu trist din cap şi răspunse: 

— Ai dreptate, la boala aceasta nu se pot întâmpla minuni. Trebuie 
să fiu recunoscător sorții că a îngăduit fetei mele cel puţin această 
fericire trecătoare. 

Se scuză faţă de doctor, se duse la Hariett şi luând-o de braţ, o 
rugă: 

— Draga mea fetiţă, acum ajunge. Ştii doar că trebuie să te cruţi 
încă şi să nu te oboseşti prea mult. 

Hariett râse şi răspunse voioasă: 

— Nu... lasă-mă, tată... vreau să mai dansez. E atât de frumos să 
dansez cu Bob... Am impresia că zbor spre cer... 

Preşedintele Crosham şi Bob Wilkens se uitară speriaţi unul la altul 
şi amândoi avură acelaşi gând: dacă dansul o va obosi, atunci sfârşitul 
era apropiat... 

Dar Hariett nu arătă nici cea mai mică oboseală. 

Dimpotrivă era plină de viaţă şi bucurie şi nimeni nu putu s-o facă 
să înceteze dansul. 

Spre a o feri de emoţii prea mari, trebuia să i se facă voia. 

Era ca şi când ar fi vrut să arate tuturor oaspeţilor că era cu 
desăvârşire sănătoasă şi nici nu se gândea la moarte. 

În felul acesta logodna ei fu într-adevăr o zi de sărbătoare şi 
veselie, căci buna dispoziţie a tinerei şi drăgălaşei fete, se răsfrânse 
asupra tuturor. Unul singur rămase serios şi gânditor şi când zâmbea 
faţa i se contracta în chip dureros. Acesta era Bob Wilkens... Cu cât 
părea Hariett mai fericită, cu atât mai îndurerat era sufletul lui şi 
mereu o privea pe furiş. 

Era ca adevărat bolnavă? 

Nici nu-i mai venea să creadă. 

Dumnezeule sfinte, ce se va întâmpla dacă Hariett va cere mai mult 
de la dânsul decât mila pentru care juca toată această comedie tristă?! 

Atunci va fi legat de o femeie pe care n-o iubea! 

Aceste gânduri îi năvăleau neîncetat în creier şi îi pricinuită o 
nelinişte chinuitoare. Deodată observă, că Hariett devenise mai tăcută, 
că ochii ei începură să-şi piardă strălucirea şi faţa-i devenise palidă. Şi 
doctorul şi părinţii fetei observaseră acelaşi lucru şi o înconjurară 
îngrijoraţi pe bolnavă. 

Oaspeţii plecară rând pe rând; Bob şi mama lui îşi luară de asemeni 
rămas bun, căci Hariett îşi exprimase dorinţa de a nu-l mai vedea în 
ziua aceea pe Bob. 

Acesta nici nu bănuia pricina acestei schimbări şi nici nu-şi dădu 
seama că el era cauza. 

Când rămase însă singură cu mama ei, Hariett destăinui acesteia 
toată durerea care îi sfâşia sufletul. 

— Mi-e teamă că Bob nu mă iubeşte atât de mult cât îl iubesc eu, 
mamă. Uneori gândurile lui par să rătăcească departe, departe de tot, 
poate se gândeşte la alta. Doamne, dacă aş afla că toate cuvintele de 
dragoste pe care mi le-a spus n-au fost decât minciuni, atunci aş muri 
de disperare. 

Înspăimântată, doamna Crosham încercă s-o liniştească. 

— Scumpa mea copilă, cum ţi-au venit deodată aceste gânduri 
negre? Întâi ai fost atât de veselă şi acum atât de mâhnită! 

Doctorul, căruia părinţii îngrijoraţi îi ceruseră sfatul şi care voia să 
îndepărteze norii negri care pluteau asupra acestei case, zise râzând: 

— Aşa fac toate miresele; toate sunt geloase. Mâine va fi iar veselă 
şi va râde. 

Nici doamna Crosham, nici soţul ei nu se mulţumiră cu această 
explicaţie scurtă. Când fură singuri cu doctorul, îl rugară cu stăruinţă 

să le spună tot adevărul. Dar el le răspunse că n-a găsit nici 
temperatura urcată, nici pulsul bătând mai repede decât normal. 
— Face într-adevăr impresia unei ființe cu desăvârşire sănătoase, 
încheie doctorul. Deocamdată nu există niciun motiv de îngrijorare. 
Deşi soţii Crosham nu îndrăzneau să creadă în această schimbare 
spre bine, se mulţumiră cu lămuririle date de medic şi lăsară lucrurile 
mai departe în voia sorții. 


198. Spre patrie 

Prin faptul că i se arăta atâta compătimire şi toţi se îngrijeau cu 
bunăvoință de dânsa, Karin Rystrom fu în stare să îndure mai uşor 
grozava durere pentru pierderea iubitului ei. Dragostea pe care i-o 
arătară toţi fu o mângâiere pentru dânsa şi o întări să înfrunte lovitura 
pe care i-o dăduse soarta. 

Viaţa trebuia să-şi urmeze cursul şi nu putea fi oprită prin moartea 
unui singur om. 

Marea deznădejde de care fusese cuprinsă tânăra suedeză se mai 
potolise şi ea îşi stăpâni plânsul. 

Consulul Harold Rey îi oferise ospitalitate în casa lui şi ea primise 
cu recunoştinţă, căci n-ar fi fost în stare să-şi caute singură un 
adăpost, fiind prea nenorocită, prea slabă pentru a putea găsi şi face 
ceva pentru ea însăşi. 

Toţi se purtată eu dânsa cu cea mai mare delicateţe, nici consulul, 
nici contele de Martigny nu încercară s-o distreze, ştiind că pentru 
dureri ca aceea pe care o îndurase sărmana fată, stăruinţele lor ar fi 
fost numai un nou chin. 

Numai în linişte şi singurătate putea să vindece rana pe care i-o 
pricinuise pierderea iubitului ei. 

În schimb contele de Martigny se bucura de viaţa pe care o ducea 
în casa prietenului său, ştiindu-se la adăpost de orice primejdie sau 
urmărire. 

Seara, când şedea de vorbă cu consulul, la un pahar de vin şi auzea 
trâmbiţele de la cazarma legionarilor, zâmbea mulţumit. Pentru el 
trecuse vremea când era nevoit să asculte de aceste semnale. Tot aşa 
şi dimineaţa, pe când trâmbiţele deşteptau din somn pe ceilalţi 
legionari, el se întindea alene în patul său, se întorcea pe partea 

cealaltă şi dormea mai departe. 

Totuşi în casa consulului era ca şi un prizonier. Îşi dădea seama de 
aceasta de câte ori se uita în stradă. Zi şi noapte stătea acolo un agent 
secret care supraveghea casa şi aştepta clipa când dezertorul ar face 
nesocotinţa să-şi părăsească adăpostul. 

Contele de Martigny se ferea însă să facă aşa ceva. 

Nu... pentru nimic în lume nu se va lăsa prins! 

Ştia că dacă ar cădea iar în ghearele Legiunii Străine, i se va da cea 
mai grozavă pedeapsă şi va fi chinuit de moarte. 

Contele vorbea de multe ori cu consulul despre aceasta şi zicea: 

— Dacă nu voi avea putinţa să plec cu vreun vapor, va trebui să 
rămân toată viaţa în casa ta. 

Râzând, prietenul îi răspunse. 

— Mie mi-ar face plăcere, dar mi-e teama că tu te-ai plictisi curând. 

— Împreună cu tine şi cu drăgălaşa suedeză aş putea să stau multă 
vreme aici. 

— Ascultă, dragul meu prieten, venind vorba de suedeză. Ia spune- 
mi, nu găseşti şi tu că e tare frumuşică? 

— Negreşit, şi acum înţeleg de ce Sven Alvesten şi-a primejduit 
chiar şi viața pentru a scăpa şi a se duce la dânsa. Aceşti doi tineri ar 
fi fost o pereche minunată, căci şi el era un băiat frumos, cu o 
înfăţişare plăcută, inteligentă şi deschisă, încât câştiga repede 
simpatia tuturor. 

— Ce nenorocire că urmăritorii voştri au tras asupra lui! 

— Ştii doar că aici în Africa cu legionarii se procedează fără 
îndurare. 

— Aţi fi făcut poate mai bine, dacă aţi fi încercat să treceţi în 
Maroc, în ţinutul stăpânit de Sultanul Marocului. 

— Pentru mine a fost mai bine aşa. 

— Ei da şi nu se ştie dacă n-aţi fi pierit amândoi pe drum. 

Într-o zi, pe când contele de Martigny şedea cu Karin Rystrom pe o 
bancă din grădina frumoasă a consulatului, Harold Rey veni spre ei şi 
arătând de departe un plic mare, strigă voios: 

— Dragul meu prieten, ţi-au venit actele! 

— Aşa de repede? 

— Am intervenit eu să nu dureze prea mult. 

— Şi acum?... 

— Poţi să pleci când vrei. 

— Crezi că nu mi se va mai putea pune nicio piedică? 

— Se va încerca, dar va fi zadarnic. 

— Îndată ce voi ieşi în stradă, voi fi arestat. 

— Dacă se va întâmpla aşa ceva, voi protesta imediat şi voi cere cu 
stăruinţă eliberarea ta. 

Contele nu prea împărtăşea încrederea consulului şi pe faţa lui se 
ivi o expresie de adâncă îngrijorare. 

— De cerut poţi cere multe, nu înseamnă însă că ţi se va şi împlini 
cererea. Comenduirea Legiunii Străine va putea dovedi uşor că sunt 
acelaşi cu legionarul Perrol şi protestul tău nu va folosi la nimic. Voi fi 
ținut arestat, voi fi dus în faţa Consiliului de Război şi condamnat. 
Trebuie deci să încerc să ajung în ascuns pe un vapor. 

— Negreşit că ar fi mai bine, dar cum vei pleca de aici fără să fii 
văzut, din moment ce casa se află sub supraveghere? 

— Mă voi mai gândi. Chiar adineauri vorbeam cu domnişoara 
Rystrom despre viitor şi am rămas înţeleşi să părăsim împreună 
această ţară blestemată. 

Consulul se întoarse spre suedeză şi o întrebă: 

— Ai vrea să te întorci în patria dumitale? 

— Da, răspunse Karin, întâi m-am gândit să mă duc la Sidney, căci 
domnul Van Straten mi-a spus la plecare că în casa lui voi găsi oricând 
un adăpost. Dar în cele din urmă m-am hotărât să mă reîntorc la 
părinţii mei. 

— Dar tu, dragă prietene, ce ai de gând să faci?... Vrei să te întorci 
în patrie? 

— Deocamdată voi pleca la Marsilia s-o caut pe Dolores. 

— Ai dreptate. Mi-ai povestit despre dânsa. Scrisoarea ai trimis-o? 

— N-am avut încă prilejul, răspunse contele de Martigny. De 
altminteri acum nici nu mai este nevoie să scrin, căci în curând voi 
pleca eu acolo. Va fi o mare surpriză pentru ea când mă va vedea. 

— Dacă vrei să pleci la Marsilia, vei putea face călătoria împreună 
cu domnişoara Rystrâm. Mă voi informa ce vapor pleacă în curând. 

— Nu te grăbi, dragă Harold... Ori vrei să scapi mai repede de 
n0i?... Trebuie să facem mai întâi an plan, cum ne vom strecura pe un 
vapor, fără să fim văzuţi de nimeni. 

— M-am şi îngrijit de asta. 

— Atunci vorbeşte, lămureşte-mă şi pe mine. 

— E vorba să jucăm şi puţin teatru. 

— ÎL voi juca cu plăcere. 

— Ştii să conduci un automobil? 

— Din nefericire nu, căci în viaţa mea n-am avut norocul să-mi pot 
cumpăra o maşină. 

— Bine, atunci trebuie să înveţi. 

— Pentru ce? 

— Am să-ţi spun mai târziu. 

— Şi chiar tu vrei să mă instruieşti în această artă? 

— Nu e nicio artă şi de altminteri nu te voi învăţa eu, ci şoferul 
meu. În opt zile vei învăţa şi atunci vom vedea mai departe ce e de 
făcut. 

— Spune-mi cel puţin ce ai de gând să faci, altfel voi muri de 
nerăbdare în aceste opt zile. 

— Bine, ascultă-mă! 

— Îndată ce vei şti să conduci automobilul, te voi îmbrăca într-un 
costum de şofer. Apoi, cu puţin timp înainte de plecarea vaporului pe 
care voi fi reţinut locuri pentru tine şi pentru domnişoara Rystrom, 
vom pleca cu toţii la port unde te vei strecura cât mai repede pe 
vapor. 

— Minunat, dar planul tău are o parte slabă. Omul care stă de 
veghe în stradă mă va recunoaşte şi sub costumul de şofer, cu atât mai 
mult cu cât şoferul tău e un arab oacheş, pe când eu sunt alb. El va 
înştiinţa îndată poliţia portului şi înainte de a mă putea urca pe vapor 
voi fi arestat. 

— Tocmai faptul că şoferul meu e arab, ne uşurează situaţia şi vom 
putea înşela mai uşor pe omul care stă de pază. Te voi face şi pe tine 
oacheş. 

— Ei da, asta e o idee bună şi mă învoiesc. Când voi începe lecţiile 
pentru conducerea maşinii? 

— Chiar astăzi. 

În după-amiaza acelei zile contele de Martigny se urcă în maşina 
consulului Rey şi făcu primele încercări pe aleile grădinii. 

Consulul şi Karin Rystrom erau de faţă şi cu toate că contele de 
Martigny mai greşea drumul şi nimerea prin straturile de flori, ba o 
dată lovi chiar aripa maşinii de un pom, totuşi îl lăudară pentru 

progresele repezi pe care le făcea. 

— Bine, foarte bine, striga consulul, în scurt timp ai să fii un şofer 
admirabil. 

A doua zi treaba merse şi mai bine, iar a treia, contele o invită pe 
Karin Rystrom să se urce şi ea în maşină spre a face o plimbare pe 
aleile grădinii. Tânăra fată primi râzând. 

După foarte scurt timp şoferul nu mai avu nevoie să dea sfaturi 
contelui şi nici să stea lângă dânsul la volan, căci contele învățase să 
conducă destul de bine şi căpătase chiar oarecare îndemânare. 

Seara, pe când şedeau cu toţii la masă, consulul îl întrebă pe conte: 

— Ei, ce zici?... Crezi că ai să ne poţi duce până în port? 

— Negreşit; va merge minunat. 

— Atunci mâine poţi pleca. 

— A şi venit vremea? 

— Da, căci mâine porneşte vaporul „Amiral” spre Marsilia. Am 
vorbit cu căpitanul, i-am spus tot şi îndată ce veţi fi pe vapor, vă va 
lua sub ocrotirea lui. 

— Ai luat şi pentru mine bilet, domnule consul? îl întrebă Karin 
Rystrom. 

— Doar aşa ne-am înţeles. 

— L-ai şi plătit? 

— Da. 

— Atunci dă-mi voie să-ţi înapoiez costul. 

Consulul făcu o mişcare de împotrivire şi zise: 

— Nu e nevoie. Ai fost oaspetele meu, aşa că te rog să primeşti 
biletul ca un mic dau de ospitalitate din partea mea. 

Karin Ryström îi mulţumi cu recunoştinţă, apoi mai vorbiră despre 
felurite amănunte în legătură cu plecarea. 

După masă consulul porunci şoferului său să-şi ducă costumul în 
odaia contelui de Martigny. Acesta îl încercă şi găsi că i se potriveşte 
foarte bine. 

În noaptea aceea nici Karin Rystrom, nici contele de Martigny nu 
închiseră ochii. 

Tânăra suedeză era copleşită de durere. 

Mâine va părăsi Africa. Cu câte speranţe venise în această ţară şi 
cât de deznădăjduită o părăsea acum! Nu avusese măcar putinţa să se 
ducă la mormântul iubitului ei şi să se roage pentru odihna sufletului 

său, căci nu ştia unde fusese înmormântat. 

Apoi se gândea şi la întoarcerea acasă. 

Cum o vor primi oare părinţii? 

Ei erau severi, aveau o fire aspră şi după cum n-o înţeleseseră 
niciodată, n-o vor înţelege nici acum cum putuse părăsi casa 
părintească spre a se duce după iubitul ai. Vor fi supăraţi pe dânsa. 

Dar ea nu putea să facă nimic. N-aveau decât să se supere. 

Faptul acesta n-o lăsa nepăsătoare, dar ştia dinainte că va trebui să 
se resemneze. 

Un singur lucru va face când va ajunge în patrie: va spăla pata de 
pe numele iubitului ei, pentru ca cel puţin amintirea lui să rămână 
curată şi să arate oamenilor câtă nedreptate i se făcuse lui Sven 
Alvesten prin bănuiala care căzuse asupra lui. 

Contele de Martigny nu fu în stare să doarmă din pricina neliniştii 
şi nerăbdării care îl chinuiau. 

Plecarea cu automobilul până la vapor va fi ca şi o a doua fugă. 
Dacă nu va reuşi, îl aştepta deportarea pe cel puţin cincisprezece ani 
la Cayenne, ceea ce era mai rău decât moartea. 

Dar nu se lăsă chinuit multă vreme de aceste gânduri negre şi îşi 
zise cu încredere că fuga va trebui să reuşească şi dacă vor încerca să-l 
oprească, atunci va trece cu maşina peste trupurile lor. 

Apoi se gândi la ce va face când va ajunge la Marsilia. 

Îşi va revedea sora şi această bucurie care îl aştepta, îl făcea şi mai 
neliniştit, îl emoţiona şi mai mult. 

Dolores era singura ființă pe care o mai avea pe lume şi când va 
ajunge la dânsa nu se va mai despărţi niciodată, sau cel puţin va 
rămâne aproape de ea. 

Dolores va avea nevoie de el şi era hotărât să-i dea tot ajutorul de 
care va fi în stare. 

În dimineaţa următoare, nemaiavând răbdare să stea culcat, se 
sculă foarte devreme şi se duse în grădină. 

Spre marea lui surprindere o şi găsi acolo pe Karin Ryström, care îl 
întâmpină cu întrebarea: 

— Se vede că şi pe dumneata te-a deşteptat nerăbdarea? 

— Da, n-am mai găsit linişte în odaie. 

Luară loc pe o bancă şi după o tăcere de câteva clipe, Karin 
Rystrom zise cu un suspin adânc: 

— Priveşte, domnule conte, soarele răsare, se face lumină, numai în 
sufletul meu e atât de întuneric. Totul e mort şi gol în mine; numai 
durerea mai are loc în inima mea. Gândurile mele se întorc mereu la 
sărmanul meu Sven şi când trebuie să-mi spun că el nu mai trăieşte, 
simt cum deznădejdea ameninţă din nou să mă doboare cu 
desăvârşire. Nu mă voi putea mângâia niciodată de pierderea lui, nu 
voi mai găsi linişte în viaţă... 

Spunând aceste cuvinte, tânăra fată nici nu aştepta răspuns şi 
contele de Martigny nici nu i l-ar fi putut da, căci nu găsea cuvintele 
potrivite. Karin simţea numai nevoia de a se destăinui unui om 
compătimitor. Ca încheiere, suedeza zise: 

— Mă simt atât de singură, atât de părăsită! 

Contele de Martigny îi luă mâna. 

— N-ai să mai fii singură. Am fost camaradul scumpului dumitale 
mort, acum voi fi camaradul şi prietenul dumitale, pe care te vei 
putea bizui în toate privinţele. 

— Din clipa în care te-am cunoscut, te-am considerat ca un bun 
prieten şi dacă n-ai fi fost lângă mine, nu ştiu dacă în deznădejdea 
mea nu mi-aş fi răpus singură viaţa. Ai fost şi eşti atât de bun cu mine, 
încât îţi voi fi recunoscătoare toată viaţa. 

Această convorbire în tăcerea şi singurătatea dimineţii îi apropie pe 
cei doi tineri atât de mult, încât nu se mai simţiră străini unul față de 
altul. 

În ziua aceea consulul îşi petrecu tot timpul cu cei doi oaspeţi ai săi 
şi îşi neglijă treburile, spre a rămâne cât mai mult împreună cu dânşii. 
În dorinţa de a-i linişti şi a-i face să uite toate grijile, vorbi cu 
aprindere şi reuşi să-i abată de la gândurile lor triste. 

Pe când îşi beau cafeaua, consulul zise deodată contelui de 
Martigny: 

— A venit vremea să te pregăteşti de plecare. Costumul şoferului a 
şi fost dus în odaia ta, iar pe toaletă vei găsi un flacon cu o tinctură cu 
care Îți vei putea vopsi fața şi mâinile ca să devii oacheş ca un arab. 

Contele se duse în odaia lui şi după vreo douăzeci de minute se 
întoarse cu totul schimbat aşa încât era greu de recunoscut. 

Consulul Harold Rey îl examină cu amănunţime, apoi zise: 

— Aşa îmi placi. Dar spune-mi, ţi-ai împachetat toate lucrurile pe 
care ţi le-am trimis? 


— 189 — 


— Cum, rufăria şi hainele pe care le-am văzut sunt pentru mine? 

— Negreşit. Când vei ajunge la Marsilia, trebuie să apari ca un 
european civilizat, iar în calitatea ta de conte de Martigny trebuie să 
fii bine îmbrăcat. Fugi repede şi împachetează-ţi lucrurile. 

— Daţi-mi voie să fac eu treaba asta, sa oferi Karin Rystrom. 

— Bine, între timp noi vom pregăti totul pentru plecare. Vom 
scoate singuri automobilul din garaj, căci pe şofer l-am învoit pentru 
de azi. 

Karin Ryström se duse în odaia în care locuise contele de Martigny, 
iar cei doi prieteni se îndreptară spre garaj. 

În drum, contele zise prietenului său: 

— Ai făcut rău că ai dat drumul şoferului, dragă Harold. 

— Doar vom putea ajunge şi singuri cu maşina în port. 

— Asta da, însă în aceşti arabi nu prea poţi să ai încredere, căci 
sunt vicleni şi prefăcuţi. Şoferul tău ştie că am dezertat din Legiunea 
Străină şi îşi va putea închipui foarte uşor că am de gând să plec 
învestit în costumul lui. Se poate prea bine întâmpla să-l ademenească 
premiul care se plăteşte pentru legionarii dezertori şi altfel să se ducă 
la poliţie şi să denunte tot planul nostru. 

— Dacă ar face aşa ceva, atunci... 

— ...poți să-l dai afară, să-l baţi, să faci ce vrei cu el, dar mie nu 
mi-ar folosi, căci eu aş ajunge între timp la închisoare şi de acolo n-ar 
fi nicio scăpare pentru mine 

Consulul deveni gânditor, dar în cele din urmă zise: 

— De ce să ne batem capul cu asemenea presupuneri? Şoferul nu 
ne va trăda. 

— Să sperăm. 

Contele de Martigny scoase maşina din garaj şi o conduse pe aleea 
care ducea spre poartă. Îndată ce ajunse aici, veni şi Karin Rystrom, 
însoţită de portar care ducea geamantanele. 

Se urcară în maşină, contele porni motorul şi consulul strigă: 

— Gata! 

Portarul alergă spre poartă, o deschise larg şi în clipa următoare 
maşina ieşi în goană în stradă, unde azi erau doi agenţi care 
supravegheau clădirea consulatului. 

Atât consulul cât şi contele de Martigny observară acest lucru, care 
le dădu de bănuit. 

Oare şoferul îi trădase? 

Contele de Martigny nu mai făcu niciun fel de presupuneri, ci îşi 
îndreptă toată luarea aminte asupra conducerii maşinii. Deşi era încă 
nou în meserie, totuşi mergea cu o viteză nebună, căci erau în joc 
libertatea şi viaţa lui. 

Teama de a fi prins îi dădu un curaj nemaipomenit. 

Astfel ajunseră până la cheiul vămii, fără să fi fost opriţi de nimeni. 

Vaporul „Amiral” era acostat la cheiul Bougainville unde se aflau 
toate vasele mari. 

Mai avea de străbătut vreo mie de metri, apoi trebuia să cotească la 
dreapta spre a ajunge la vasul „Amiral”. 

Deodată contele de Martigny văzu la oarecare depărtare uniforme 
poliţieneşti. 

Erau poliţişti postați de-a curmezişul străzii, cu armele în mână. 

Aşadar, totul se sfârşise! 

Automobilul mai înaintă cu viteză nemicşorată, dar după câteva 
clipe contele va fi nevoit să încetinească iuţeala. 

Va trebui să facă într-adevăr aceasta!! 

Trăsăturile feţei i se împietriră, mâinile strânseră cu putere volanul. 

Înainte, tot înainte, chiar dacă ar trebui să treacă peste trupurile 
poliţiştilor! 

Depărtarea se micşoră tot mai mult... încă o sută de metri... încă 
cincizeci!... În clipa următoare va trece peste ei!... Contele lăsă sirena 
maşinii să răsune cu putere şi... 

În ultimul moment poliţiştii se dădură la o parte. 

Maşina trecu printre ei şi se auziră strigăte: 

— Stai!.. Opreşte!... 

Înainte, tot înainte... apoi la dreapta, căci acolo era vasul „Amiral”! 

Contele luă cotitura fără să micşoreze viteza... maşina derapă, însă 
Axel de Martigny reuşi s-o stăpânească iar, şi în sfârşit o opri chiar în 
faţa punţii de îmbarcare ce ducea la vapor. 

Fără să mai stea la gânduri, contele sări din ea şi cât îl duceau 
picioarele alergă pe punte şi ajunse cu bine pe vapor. 

Scăpase! 

Câţiva marinari care urmăriseră goana nebună şi îşi închipuiau 
despre ce este vorba, îl înconjurară pe conte şi îi strigară cu 
înflăcărare: 

— Bravo!... Minunat!... 

După câteva clipe veniră şi Karin Rystrâm şi consulul Harold Rey. 

Acesta din urmă zise contelui de Martigny: 

— Te felicit, dragă prietene; acum eşti în siguranţă. 

Adânc mişcaţi, cei doi prieteni se îmbrăţişară, apoi consulul Rey 
adăugă zâmbind: 

— O singură dată am mers cu maşina, fiind tu la volan, dar a doua 
oară nu mă mai prinzi. Mă apucase ameţeala, dragul meu! 

Căpitanul vaporului veni pe punte şi apropie de ei. 

— Presupun că aceştia sunt pasagerii mei? întrebă el pe consul, 
strângându-i mâna, apoi salutând pe Karin Rystrom şi pe contele de 
Martigny, continuă: Fiţi bine veniţi pe vasul meu!. 

Vru să mai adauge ceva, dar fu întrerupt de sosirea unui ofiţer 
însoţit de o patrulă, care se urcaseră şi ei pe vapor. Ofiţerul se întoarse 
spre conte şi îi zise răstit: 

— În numele legii... 

Contele îi curmă vorba râzându-i în faţă. 

— Poţi să laşi legea la o parte, căci aici suntem pe teren neutru şi 
nu poţi să-mi faci nimic, aşa că te rog să mă scuteşti. M-ai înţeles? 

Căpitanul zâmbi şi el. 

— Da, ai venit cam târziu, dragă prietene şi stimate domnule 
locotenent. 

— Nicidecum, răspunse ofiţerul răstit. E un hoţ ordinar, care a furat 
uniforma statului, aşa că cer să-mi fie predat numaidecât. 

De data aceasta se amestecă şi consulul în vorbă. 

— Dacă nu mă înşel, tot dumneata ai fost şi la consulatul meu şi 
mi-ai făcut aceeaşi cerere. Ţi-am respins-o cu tot dreptul şi dacă o mai 
repeti te faci de râs. 

— Dar a furat uniforma stat... 

Consulul Harold Rey nu-l lăsă să-şi isprăvească vorba. 

— Am mai auzit asta, aşa că te rog să nu ne mai plictiseşti, căci nu- 
ți va folosi la nimic. 

— Îi declar arestat! se răsti ofiţerul. 

— Pe cine vrei să arestezi? întrebă contele de Martigny. 

— Pe legionarul Perrol, răspunse ofiţerul. 

Contele, foarte liniştit, îşi scoase paşaportul din buzunar şi-l vâri 
sub nasul locotenentului. 

— După cum poţi vedea aici, eu sunt contele Alexandru de 
Martigny. 

Ofiţerul nu se aşteptase ca fugarul să aibă acte în regulă. Îşi dădu 
deci seama că nu mai poate face nimic şi plecă spumegând de mânie, 
însoţit de patrula lui. 

Cu un zâmbet ironic, căpitanul îl urmări cu privirea. 

— Nici nu pot să vă spun ce bine îmi pare că i-am jucat renghiul. 
Dar acum haideţi să ciocnim un pahar de vin pentru reuşita fugii. 

Intrară cu toţii într-o cabină luxoasă, unde un chelner aduse o sticlă 
cu vin vechi. 

După ce goliră ultimul pahar, contele zise consulului Rey: 

— Acum mă duc în cabina mea să-mi schimb hainele şi să-ţi dau 
costumul şoferului, dragă Harold. 

— Lasă... păstrează-l ca amintire, răspunse consulul, şi îţi 
făgăduiesc că dacă ticălosul de şofer va îndrăzni să vină înapoi, îl voi 
da afară în brânci. 

Consulul Rey rămase pe vapor până aproape de plecare, dar în cele 
din urmă fu nevoit să-şi ia rămas bun de la prietenul său. 

ÎI îmbrăţişă pe contele de Martigny şi îi spuse: 

— Îți doresc tot binele, dragul meu. 

— Îţi mulţumesc din tot sufletul pentru ospitalitatea ta şi pentru 
ajutorul pe care mi l-ai dat! 

Când vaporul porni, Karin Rystrom şi contele de Martigny stăteau 
rezemaţi de parapet şi făceau semne de adio prietenului lor, care 
rămăsese pe chei. 

Vasul înaintă în largul mării şi coasta Africii dispăru în ceaţă. 

Contele de Martigny răsuflă uşurat. 

Îndurase chinuri grozave pe acest pământ, dar trecuse prin toate şi 
acum viitorul se arăta mai luminos în faţa lui. 

Orice i-ar aduce acest viitor, va fi mai bun decât trecutul! 

Karin, care stătea lângă dânsul, plângea încet. 

Sărmana fată lăsase pe pământul Africii tot ce avusese mai scump 
pe lume, pe iubitul ei Sven Alvesten. 


199. Cea din urmă încercare 
După plecarea Feliciei şi explicaţia furtunoasă pe care o avusese cu 

tatăl său, Raul Bernard nu mai avu linişte să stea în birou. Ca 
întotdeauna când avea ceva pe inimă, se refugia la mama lui, spre a 
căuta mângâiere şi a-i da un sfat. 

Dar pe mama n-o găsi acasă, aşa că nu avu cum să-şi uşureze inima. 

Câteva ceasuri goni cu maşina prin împrejurimi, fără să fie în stare 
să-şi limpezească gândurile. 

Un singur lucru îi rămăsese întipărit în minte; Felicia spusese 
tatălui său că nu-l iubeşte şi că primise concedierea, pentru a nu-l mai 
vedea, pentru a înlătura orice întâlnire cu el. 

După ce rătăci mai multe ceasuri fără să mai ştie pe unde umblase, 
ajunse în str. Estelle. Nehotărât, rămase câtva timp în maşină şi 
chibzui. 

Să îndrăznească să se mai ducă o dată la Felicia, să mai vorbească o 
dată cu dânsa? 

Da, trebuia să asculte de chemarea puternică a inimii lui! 

După câteva clipe se şi afla în faţa bătrânei Betty şi o rugă cu multă 
stăruinţă să-l conducă la Felicia. 

Deşi bătrâna cunoştea toată afacerea şi bănuia că vizita aceasta nu-i 
va fi tocmai pe plac, totuşi se dure la Felicia şi îi spuse rugămintea lui 
Raul Bernard. 

Tânăra se aşteptase la venirea lui, aşa că rămase foarte liniştită şi 
zise bătrânei Betty să-l lase să intre. Felicia ar fi dorit ca la această 
ultimă întrevedere să fie şi mama ei de faţă, dar aceasta plecase de 
vreun ceas în oraş, după cumpărăturile de care avea neapărată nevoie. 

Felicia rămăsese acasă, fiindcă mai erau de vânzare câteva lucruri 
de preţ şi aştepta cumpărători. Îl primi pe Raul Bernard foarte calmă. 

Pe faţa palidă şi tulburată a lui Raul se putea citi uşor ce se 
petrecea în sufletul lui. 

Înainte ca Felicia să poată spune un cuvânt, Raul îi luă amândouă 
mâinile şi îi zise cu aprindere: 

— Felicia, să nu fii supărată pe mine că am venit la o oră atât de 
nepotrivită, dar după tot ce s-a întâmplat azi, trebuie să vorbesc cu 
dumneata. 

Cu o mişcare lină, Felicia îşi retrase mâinile, îi arătă un scaun şi 
după ce luară loc, ea zise: 

— Orice mi-ai spune, domnule Raul, nu-ţi voi putea da alt răspuns 
decât... 


— 194 — 


— Nu, Felicia. Nu mă respinge cu atâta hotărâre, îi curmă el repede 
vorba. Ascultă-mă mai întâi. 

Felicia ridică din umeri. 

— De ce să ne mai chinuim cu o nouă explicaţie? Ştiu că simţi mai 
mult decât o prietenie pentru mine... 

— Mai mult... Mult mai mult! o întrerupse Raul Bernard cu 
înfrigurare. 

Tânăra fată făcu un gest obosit. 

— Dar e în zadar, domnule Raul, căci niciodată nu ţi-aş putea 
împlini dorinţa. 

— Nici după ce ai aflat că Bob Wilkens s-a logodit cu altă fată? 

— Ştii şi dumneata de logodna asta? 

— Am citit ştirea într-un ziar, Felicia, şi am văzut portretul 
logodnicei sale. Bob Wilkens s-a mângâiat repede şi s-a deprins cu 
gândul că sunteţi frate şi soră. De aceea nici dumneata n-ar trebui să 
fii mâhnită din pricina acestei iubiri nenorocite. 

Felicia avu un zâmbet amar. 

— Nu vreau şi nici nu pot primi mângâieri de la altul, domnule 
Bernard. 

Tânărul scoase un suspin dureros şi zise: 

— Te-aş mângâia cu atâta dragoste, Felicia! 

La auzul acestor cuvinte, Felicia fu cuprinsă de milă şi aplecându-se 
spre Raul îl privi drept în ochi, apoi îi vorbi încet, dar cu stăruință: 

— Ştiu, dragă Raul, că mă iubeşti sincer şi că îmi vrei binele, dar 
tocmai din pricina aceasta aş vrea să te cruţ de o dezamăgire amară şi 
dureroasă. Eşti un om bun şi drăguţ şi meriţi o femeie care să te 
iubească din toată inima, care să-ţi răsplătească cu dragoste tot ce îi 
vei da. Eu însă nu ţi-aş putea da decât o inimă care nu mai e în stare 
să simtă dragostea. 

— Aş deştepta această inimă la viaţă nouă, căci iubirea poate face 
adevărate minuni. 

Felicia clătină tristă capul şi răspunse: 

— Eu ştiu mai bine ce se petrece în sufletul meu. Toată dragostea 
mea este şi va rămâne întotdeauna a lui Bob Wilkens. 

— Care pici n-o merită, făcu Raul Bernard, supărat. 

— Iubirea nu întreabă dacă cel iubit o merită sau nu. Dar să nu mai 
vorbim de toate acestea, dragă Raul, căci în chestiuni de acest fel 

fiecare ştie mai bine ce are de făcut şi nu ne putem ajuta unul pe altul. 

— Dar ce să fac, dacă mă părăseşti, Felicia? 

— Trebuie să fii cuminte şi să-ţi smulgi din suflet dragostea pe care 
o ai pentru mine, dragă Raul. 

— Tocmai dumneata îmi spui asta... dumneata care de asemenea 
nu poţi uita? 

Felicia lasă capul în piept şi câteva clipe rămase încurcată, neştiind 
ce să răspundă. După o scurtă tăcere, începu iar. 

— Soarta mea s-a hotărât astăzi, Raul, nu numai pentru că tatăl 
dumitale m-a concediat, dar şi în urma altor întâmplări care mi-au 
arătat limpede calea pe care trebuie s-o urmez în viitor. Peste câteva 
zile voi părăsi Marsilia pentru totdeauna. 

— Nu... Nu! exclamă Raul Bernard, speriat. Nu se poate să pleci... 
trebuie să rămâi aici! 

— Va fi mai bine pentru dumneata dacă nu mă vei mai vedea. 

— Crezi că te voi putea uita vreodată? 

— Poate... O zicătoare veche spune doar: ochii care nu se văd se 
uită. 

— La mine nu se va întâmpla aşa ceva; dimpotrivă, când vei fi 
departe, dragostea şi dorul meu vor creşte tot mai mult, Felicia! 

— N-ai ajunge la altă ţintă decât să pricinuieşti supărare părinţilor 
dumitale. Fiul unic al senatorului şi marelui comerciant Bernard nu se 
poate căsători cu fiica contesei blonde din Marsilia. O astfel de 
căsătorie ar avea ca urmare excluderea dumitale din societatea bună. 

— Dar dacă nici nu mă voi sinchisi de aşa-zisa societate bună?... 
Dacă părerile oamenilor mă vor lăsa nepăsător?... 

— Ai putea să aduci jertfa aceasta numai unei femei care răspunde 
la dragostea dumitale, Raul, şi trebuie să-ţi spun încă odată că eu nu 
voi fi în stare să răspund la această dragoste. Să ne despărţim deci ca 
buni prieteni. Eu nu te voi uita niciodată şi toată viața mă voi gândi 
cu adâncă recunoştinţă la dumneata. 

Raul Bernard se uită lung la dânsa, întristat de moarte şi zise cu 
voce înăbuşită: 

— Vasăzică totul s-a isprăvit între noi? 

Felicia dădu serioasă din cap şi răspunse cu hotărâre: 

— Da, trebuie! 

— Dar dacă nu mă voi împăca cu gândul acesta?... Dacă mă voi 

ține ca un scai şi voi pleca şi eu cu dumneata? 

Speriată, Felicia făcu un gest de împotrivire. 

— N-ai să faci aşa ceva, Raul! 

— De ce nu? Dumneata eşti stăpâna inimii mele... eu voi fi sclavul 
dumitale credincios, care te va urma ca o umbră. 

— Nu vorbi prostii, dragă Raul, dacă nu vrei să mă supăr pe 
dumneata. Trebuie să rămâi la părinţii dumitale a căror singură 
bucurie eşti. Făgăduieşte-mi că n-ai să faci nicio faptă nesocotită. 

Înciudat, Raul întoarse privirea în altă parte. 

— Fără dumneata viaţa nu mai are niciun preţ pentru mine, Felicia. 
Şederea în Marsilia nu mi-ar mai face nicio plăcere, mi-ar fi cu 
neputinţă. Dacă tata nu s-ar fi amestecat în treburile noastre, atunci 
te-aş fi avut cel puţin în apropierea mea, aş fi putut sta de vorbă cu 
dumneata şi aş fi purtat în suflet nădejdea că într-o zi tot voi reuşi să- 
ți cuceresc inima. 

— Tatăl dumitale e un om înţelept, răspunse Felicia cu aprindere, 
de aceea e bine să ne supunem hotărârii lui, dragă Raul? 

— Făgăduieşte-mi cel puţin, că-mi vei scria, Felicia, ca să ştiu cum 
îţi merge. 

— Va fi mai bine dacă nu vei mai primi nicio ştire de la mine, Raul. 

— Dacă nu vrei nici asta, atunci voi pieri şi singura vină o vei avea 
numai dumneata, Felicia. Doamne Dumnezeule!... Nici nu-ţi poţi 
închipui Felicia, cât de dragă îmi eşti!... Nu trebuie să fii atât de 
crudă, şi să-mi iei orice nădejde!... Vreau să îndur tot, chiar şi 
despărţirea, oricât de grea va fi, dacă îmi făgăduieşti un singur lucru: 
să hotărâm un timp — să zicem peste un an sau doi — când să ne putem 
revedea. Poate că atunci rana pe care ţi-a pricinuit-o iubirea se va fi 
vindecat, poate că vei gândi altfel despre mine. Felicia, fie-ţi milă de 
mine, făgăduieşte-mi ce te rog! 

— Bine, îţi promit să ne revedem peste doi ani. Acum eşti 
mulţumit? 

Raul Bernard se aplecă asupra mâinii ei şi o sărută cu înfocare. 

— Un cerşetor se mulţumeşte şi cu cea mai mică pomană care i se 
dă, zise el încet, şi doar nu sunt mai mult decât un cerşetor. Îţi 
mulţumesc din tot sufletul pentru făgăduiala pe care mi-o faci. 

Felicia se ridică şi-l rugă: 

— Acum lasă-mă singură, dragă Raul, căci mai am foarte mult de 

lucru. 

Abătut, Raul Bernard îşi luă rămas bun de la Felicia şi părăsi 
locuinţa. 

Când ajunse însă jos la automobilul său, îşi aduse deodată aminte 
că uitase s-o întrebe pe Felicia unde pleacă, aşa că se întoarse repede 
în casă. 

Dar de data aceasta nu-i mai deschise nimeni. 

Pesemne că Felicia nici nu mai voia să-l revadă. 

Foarte întristat cobori scara, şi când ajunse de astă dată în stradă, 
se întâlni cu Coţofană. 

Emoţionat, îl apucă de braţ şi îl copleşi cu întrebări. 

— Unde pleacă Felicia?... Ce planuri au pentru viitor ea şi mama 
ei?... Care e situaţia lor bănească?... 

Coţofană îi istorisi despre planurile contesei de Martigny şi ale 
căpitanului Barnabe, ceea ce îl făcu pe Raul Bernard să exclame 
speriat: 

— Pentru Dumnezeu, dar asta înseamnă lupta zilnică pentru 
viaţă... e un adevărat exil! 

— Căpitanul Barnabe nu întreabă de greutăţile vieţii, răspunse 
Coţofană. E un om foarte curajos şi dacă din pricina prejudecăţilor 
aşa-zisei societăţi şi-a pierdut postul, a fost nevoit să primească orice, 
spre a putea asigura existenta soţiei şi a copilei. 

Raul Bernard scoase un suspin îndurerat. 

— Acesta e sfârşitul, Coţofană!... Nu se poate ca Felicia, fata 
aceasta drăgălaşă şi plina de viaţă, să plece în mările de la 
miazănoapte... Ea are nevoie de soare, de mult soare. 

Raul tăcu câteva clipe, apoi lua amândouă mâinile lui Coţofană şi-l 
rugă cu stăruinţă: 

— Dragă Coţofană, hai să intrăm iar într-un restaurant şi să ne 
sfătuim ce putem face, ca buni prieteni credincioşi, pentru contesa de 
Martigny şi Felicia, pentru a le feri de o soartă atât de crudă. 

— Nu vom mai putea face nimic, domnule Raul, căci nici Dolores, 
nici Felicia nu vor să mai rămână la Marsilia. Ele nădăjduiesc să 
găsească pace şi uitare în singurătatea mărilor de la miază-noapte, 
între oameni străini 

— Nu-şi vor ajunge niciodată ţinta, răspunse Raul cu înfrigurare. 
Sărmanele, femei se vor îmbolnăvi şi vor pieri în acele ţinuturi 

friguroase şi cu viaţa grea pe care vor fi nevoite s-o ducă. Trebuie să 
facem neapărat ceva spre a evita o nenorocire şi mai mare... 
Dumnezeule sfinte, de-aş putea pleca cel puţin şi eu!... Aş face tot ce 
mi-ar sta în putinţă s-o feresc pe Felicia de nevoi şi primejdii; dar din 
nefericire nu pot să mă mişc de aici! 

Deodată o sclipire se ivi în ochii lui, strânse mai cu putere braţul 
lui Coţofană şi zise: 

— Dragă Coţofană, acum poţi să-mi dovedeşti că-mi eşti cu 
adevărat prieten. Ascultă, am un plan spre a o feri pe Felicia de 
această călătorie primejdioasă, dar am nevoie de ajutorul dumitale, ca 
să-mi pot atinge limita. 

Dând nedumerit din cap, Coţofană se uită la tânărul său prieten şi-l 
întrebă: 

— Ce ai de gând să faci, domnule Raul? 

Spre a nu fi auzit de nimeni şi a nu fi văzut de Felicia, care poate 
stătea la fereastră aşteptându-şi mama, Raul Bernard îl trase pe 
Coţofană în gangul unei case învecinate. Se gândea că dacă Felicia l-ar 
vedea împreună cu Coţofană, îşi va închipui că unelteşte ceva spre a-i 
împiedica plecarea. 

Îndată ce se văzu la adăpost, începu să vorbească cu multă 
stăruinţă: 

— Trebuie s-o convingem pe Felicia că la începutul căsniciei mamei 
ei cu căpitanul Barnabe, aceştia vor fi ca în luna de miere, că ea i-ar 
stingheri numai, aşa că ar fi mai bine să rămână aici. Dacă i-aş spune 
eu acest lucru, ar crede că o fac din motive egoiste, aşa că altul ar 
trebui să-şi ia această însărcinare... 

— Şi vrei să fiu eu acest altul? îl întrerupse Coţofană cu un zâmbet, 
făcând în acelaşi timp un gest de împotrivire. Nu... nu, dragă domnule 
Raul! Trebuie să cauţi pe altcineva, căci eu nu sunt bun pentru aşa 
ceva. 

Pe fața lui Raul Bernard se ivi o expresie da supărare. Era ca un 
copil, căruia i se refuza o jucărie care i-ar fi făcut mare plăcere. 

— De ce nu vrei, Coţofană? îl întrebă el. Dumneata eşti singurul om 
care ar putea vorbi cu Felicia despre acest lucru şi ale cărui sfaturi le- 
ar asculta. 

— Ştiu bine că Felicia ar râde de mine, dacă aş încerca s-o conving 
că va fi o povară pentru mama ei şi pentru căpitanul Barnabe în 

această călătorie. Contesa de Martigny s-a învoit să plece cu căpitanul 
Barnabe, abia după ce Felicia a spus că vrea să-i însoţească. 

Coţofană se apropie de Raul Bernard, îi puse mâna pe umăr şi 
continuă, binevoitor şi prietenos: 

— Ascultă ce-ţi spun eu, dragă domnule Raul; pe calea aceasta nu 
vom putea face nimic. Felicia nu se va mai despărţi niciodată de 
mama ei şi ar fi chiar o crimă, dacă am încerca să le despărțim fie prin 
viclenie, fie cu forţa. Să-ţi iasă deci din minte acest plan şi deprinde-te 
cu gândul că Felicia e pierdută pentru dumneata. 

Ochii lui Raul Bernard sclipiră de necaz. 

— Cu gândul acesta nu mă voi putea împăca niciodată, dragă 
Coţofană. 

— Vasăzică eşti îndrăgostit de-a binelea domnule Raul? 

Tânărul dădu trist din cap şi zise suspinând: 

— Nici nu-ţi poţi închipui, Coţofană dragă, cât de mult o iubesc pe 
Felicia. Niciodată n-am simţit pentru o femeie ceea ce simt pentru 
dânsa. E iubirea adevărată... iubirea cea mare şi fără margini, pe care 
omul o întâlneşte numai o singură dată în viaţă!... De aceea ştiu că nu 
mă voi putea despărţi niciodată de Felicia. Dacă n-o voi putea cuceri 
pe dânsa, alta nu-mi va mai trebui. 

— Cum văd, presimţirea mea nu m-a înşelat... sărmane domnule 
Raul!... 

Raul Bernard tresări îndurerat. 

— Ai dreptate să-mi spui aşa, Coţofană, căci merit compătimirea 
dumitale. Dragostea mea e însă fără nădejde! 

— Şi va rămâne întotdeauna aşa, întregi Coţofană. 

— Nu, nu se poate!... Trebuie să-mi ajung ţinta, răspunse Raul 
Bernard. 

Coţofană clătină capul. 

— Ai face mai bine dacă nu te-ai amăgi singur cu speranţe 
zadarnice, cu iluzii înşelătoare, ci ai încerca să uiţi această dragoste, 
căci dorința dumitale nu se va împlini niciodată. Ascultă-mă, domnule 
Raul, continuă Coţofană, cu mai multă căldură în glas, Felicia e fiica 
mamei sale, o adevărată Martigny, care când iubeşte îşi dăruieşte 
toată inima, tot sufletul. Timp de douăzeci de ani Dolores de Martigny 
n-a putut uita pe bărbatul căruia îi închinase prima ei dragoste; ani 
de-a rândul căpitanul Barnabe s-a străduit s-o cucerească pentru 

dânsul, fără speranţă că va reuşi... 

— Dar acum totuşi se va căsători cu ea! exclamă Raul Bernard 
triumfător. 

— Ai de gând să aştepţi şi dumneata douăzeci de ani, până când 
Felicia va uita pe Bob Wilkens, pe cel dintâi bărbat pe care l-a iubit 
din tot sufletul şi cu tot avântul tinereţii ei? îl întrebă Coţofană. Nu, 
domnule Raul căci prin aceasta n-ai ajunge la altă ţintă decât să-ţi 
amărăşti toată viaţa, s-o amărăşti şi pe aceea a micuţei Felicia. 
Bucură-te de tinereţea dumitale, deschide ochii şi vei vedea că afară 
de Felicia de Martigny mai sunt şi alte fete tot atât de frumoase în 
lumea asta... 

Raul Bernard îşi astupă urechile şi zise: 

— Nu mai vorbi, Coţofană. Nici nu vreun să aud astfel de 
mângâieri... Văd cu durere că m-am înşelat în dumneata. Nădăjduiam 
să găsesc un ajutor, s-o convingi pe Felicia să rămână aici şi 
dimpotrivă, mi se pare că şi dumitale îţi convine ca Felicia şi contesa 
de Martigny să plece cât mai repede din Marsilia. 

O umbră de tristeţe întunecă fata lui Coţofană şi buzele lui 
începură să tremure. Murmură încet, ca şi când ar fi vorbit numai 
pentru el: 

— Pentru mine ar fi fost o binefacere cerească dacă atât contesa de 
Martigny, cât şi Felicia ar fi rămas aici şi aş fi avut putinţa să le văd 
de câte ori mi-ar fi fost dor de ele, să găsesc o mângâiere pentru 
nenorocirea mea. Dar aşa?... Abia am găsit şi eu oameni care îmi sunt 
dragi, abia s-a ivit o rază de soare în viaţa mea întunecată şi iată că 
din nou nori negri îşi aruncă umbra, îmi învăluiesc viaţa în întuneric. 

Cuprins de milă, Raul Bernard se uită lung la bătrânul muzicant. 

Timp de câteva clipe tăcu, neştiind ce să-i răspundă. Dar deodată îi 
zise cu înfrigurare: 

— De fapt n-ai avea niciun motiv să fii întristat, Coţofană. Eşti liber 
şi independent, poţi face ce vrei şi n-ai nevoie să asculţi de nimeni. De 
ce mai stai pe gânduri şi nu pleci cu căpitanul Barnabe spre mările de 
la miazănoapte? Dacă aş fi în locul dumitale, mi-aş face repede 
bagajul şi aş pleca cu ei. 

Raul Bernard făcu o pauză scurtă, apoi continuă şi cu mai mare 
stăruinţă: 

— Ascultă, Coţofană, trebuie să pleci şi dumneata. Atunci aş şti cel 

puţin că Felicia şi contesa de Martigny vor avea lângă ele un prieten 
credincios şi dacă li s-ar întâmpla ceva, ai putea să-mi dai de ştire, ca 
s-alerg în ajutorul lor. 

Pe buzele lui Coţofană flutură un zâmbet trist. 

— Sunt bătrân, dragă domnule Raul, aşa că n-aş putea suferi o 
schimbare atât de mare a climei. M-aş îmbolnăvi şi atunci aş fi numai 
a povară pentru căpitanul Barnabe şi ai lui. Nu, nu se poate, trebuie să 
rămân aici. De altminteri nici n-aş putea trăi fără vioara mea. 

— Vioara ai putea s-o iei cu dumneata, Coţofană, răspunse Raul. 

— Şi copiii din Marsilia ar aştepta în zadar ca bătrânul Coţofană să 
vină şi să le cânte cântece voioase! Nu, domnule Raul, voi rămâne aici 
unde străbat de zeci de ani străzile oraşului, unde mă cunoaşte toată 
lumea, unde toţi se bucură când mă văd... pe când acolo, în acele 
ținuturi străine şi friguroase?!... Nu, nu se poate şi e mai bine să nu 
mai vorbim de asta. Oricât de dragă mi-ar fi contesa de Martigny şi 
îndeosebi micuța şi scumpa Felicia, sunt prea bătrân şi am prins 
rădăcini prea adânci aici, pentru a mai avea puterea să întreprind o 
călătorie atât de primejdioasă. Mă voi muta la bătrânul Jean şi la 
Betty şi toţi trei vom aştepta zilele fericite când căpitanul Barnabe se 
va putea întoarce la Marsilia împreună cu Dolores şi Felicia. 

Adâncit în gânduri, Raul Bernard rămase cu privirea pierdută în 
gol. Pe fața lui se răsfrângea dezamăgirea pe care i-o pricinuiseră 
cuvintele lui Coţofană. 

— Nimic nu-ţi poate schimba hotărârea, Coţofană? îl întrebă Raul 
suspinând. Ţi-aş da cu plăcere o sumă mare de bani, dacă ai pleca cu 
ei şi mi-ai trimite din când în când ştiri despre Felicia. 

— Nu-ţi mai da osteneală, domnule Raul, căci nu-ţi pot împlini 
dorința. Ştii doar că banii n-au valoare pentru mine şi dacă m-aş 
hotărî să plec, aş face-o din prietenie pentru contesa de Martigny, 
pentru Felicia şi... pentru dumneata. Dar după cum ţi-am spus 
adineauri, am prins rădăcini prea adânci aici, aşa că nu mai pot trăi 
decât la Marsilia. 

— Acesta e ultimul dumitale cuvânt, Coţofană? îl întrebă Raul 
Bernard. 

— Da, e ultimul, domnule Raul, răspunse bătrânul muzicant. 

— Atunci voi pune în mişcare cerul şi pământul pentru a pleca eu 
cu dânşii, se hotărî repede Raul şi îi întinse lui Coţofană mâna, să-şi ia 

rămas bun de la dânsul. Dacă eşti cu adevărat prietenul meu, atunci te 
rog să nu spui nimic căpitanului Barnabe, contesei de Martigny şi 
Feliciei de ceea ce am vorbit şi ce am de gând să fac. Îmi făgăduieşti? 

Cu mare încordare şi uimire Coţofană se uită lung la tânăru-i 
prieten. 

— Pentru Dumnezeu, ce ai de gând să faci, domnule Raul? îl 
întrebă el. 

— Poate mă voi angaja marinar pe acelaşi vapor pe care îl va 
comanda căpitanul Barnabe. 

— Dar acesta n-ar fi un loc pentru un domn atât de răsfăţat ca 
dumneata! 

Ochii lui Raul Bernard luciră plini de înflăcărare. 

— Nu crezi că Felicia va fi mişcată când va vedea ce jertfă sunt în 
stare să aduc pentru dragostea ei? 

— Poate... 

Raul Bernard râse voios. 

— Aşadar unicul fiu al bogatului senator Bernard va părăsi viaţa 
lipsită de griji şi plină de plăceri, din dragoste pentru o fetiţă dulce şi 
blondă şi va împărtăşi viaţa grea a unui marinar de balenieră, numai 
pentru a rămâne aproape de iubita lui!... Dar încă o dată te rog, 
Coţofană, să nu trădezi nimănui planul meu. Dă-mi mâna şi 
făgăduieşte-mi asta!... Vrei? 

Coţofană îi întinse mâna cu oarecare şovăire şi zise: 

— Ai fost întotdeauna bun cu mine, domnule Raul, aşa că nu-mi 
rămâne nimic altceva de făcut, decât să-ţi făgăduiesc ce-mi ceri. 

Raul strânse cu putere mâna bătrânului muzicant, apoi se îndreptă 
spre maşina lui, care aştepta în apropiere. 

Toată întristarea dispăruse din sufletul lui. Avea iar înainte-i o ţintă 
care într-o zi îi va aduce împlinirea dorinţei sale cele mai înflăcărate. 

Când automobilul porni, Coţofană îl urmări cu privirea, clătinând 
îngândurat capul. Ce va mai ieşi oare din toată această afacere? se 
gândi dânsul. 

Dar nu se lăsă multă vreme pradă gândurilor triste care se 
învălmăşeau în creierul său, ci se duse la familia Martigny, în dorinţa 
de a fi cât mai mult împreună cu ea în puţinele zile cât va mai sta la 
Marsilia. 

Între timp, Raul Bernard se întoarse spre vila părinţilor săi. Se 

gândea că va trebui să plece în ascuns pentru ca tatăl său să nu-l 
poată împiedica şi era atât de adâncit în planul său, încât la o 
încrucişare de străzi nu fu atent la semnalul de oprire şi se izbi cu 
putere de o altă maşină care venea în goană dintr-o stradă lăturalnică. 

Raul Bernard simţi o lovitură puternică, auzi ţipete stridente de 
spaimă, mai văzu încă oamenii alergând spre maşina lui... apoi totul i 
se întunecă înaintea ochilor şi îşi pierdu cunoştinţa. 

— Felicia, acum nu voi mai putea veni, cu tine, fu cel din urmă 
gând al lui, apoi se făcu noapte... 


200. Lupte sufleteşti 

Nu numai sfatul doctorului, dor şi dorința cea mai fierbinte a 
preşedintelui Crosham şi a soţiei sale era să nu se mai amâne prea 
mult nunta. 

Aşadar îndată după logodnă se începură pregătirile trebuincioase şi 
se hotărî o zi cât mai apropiată când avea să se celebreze cununia lui 
Bob Wilkens cu Hariett Crosham. 

Spre a o cruța însă pe tânăra mireasă de emoţii prea mari, se luă 
hotărârea ca nunta să se serbeze numai în cercul restrâns al familiei şi 
să aibă loc cât mai în taină, pentru a evita venirea reporterilor marilor 
ziare şi a fotografilor presei, care fără îndoială, ar năvăli în număr 
mare, spre a putea scrie apoi articole senzaţionale. 

Preşedintele Crosham dispunând de o avere imensă, cumpără ca 
dar de nuntă pentru tânăra pereche o vilă minunată, mobilată cu un 
lux ca din poveşti şi aşezată în apropierea palatului Wilkens. 

La întocmirea unei căsnicii noi e de obicei nevoie de cumpărături 
multe, de consfătuiri cu tot felul de meseriaşi şi de multe demersuri 
obositoare. Tânăra pereche fu însă scutită de toate acestea prin grija 
părinţilor miresei. 

O surpriză plăcută era hotărârea luată ca tinerii să nu-şi vadă 
căminul decât în ziua nunţii. 

Până în ziua cununiei, în urma rugăminţilor părinţilor ei, Hariett 
nu avu altceva de făcut decât să-şi caute de sănătate şi să se ferească 
de orice oboseală, spre a-şi păstra înfăţişarea înfloritoare pe care o 
avea acum. 

Astfel sosi şi ziua nunţii pe care Hariett o aşteptase cu dor şi 


— 204 — 


nerăbdare, dar care pentru Bob Wilkens veni cu mult prea repede. 
Acesta ar fi vrut să oprească în loc roata vremii, să nu ajungă 
niciodată la ceasul când avea să păşească la altar cu Hariett Crosham 
şi să-i jure în faţa preotului credinţă şi iubire veşnică. 

Dar timpul se scursese fără întrerupere. 

Bob Wilkens stătea în faţa oglinzii şi îşi privi chipul care se 
răsfrângea în luciul sticlei. Era îmbrăcat cu o eleganţă distinsă şi 
înfăţişarea lui era cât se poate de atrăgătoare, dar privirea-i părea 
îndurerată, rătăcită în depărtări nevăzute de nimeni. Astfel îl găsi 
mama lui care veni să-i aducă aminte că e timpul să plece la familia 
Crosham. 

Bob era atât de adâncit în gânduri, încât nici nu o auzi intrând pe 
doamna Wilkens. Abia când aceasta se apropie de el şi îi puse mâna 
pe umăr, Bob tresări, îşi duse mâna la frunte şi se sili să zâmbească. 

— Da... da... iată vin, mamă, murmură el. Nu-ţi fie teamă... 

Foarte îngrijorată, doamna Wilkens clătină capul. 

— Bob, scumpul meu băiat, ce se va întâmpla oare? zise ea 
suspinând. 

Bob îi mângâie cu drag obrajii palizi şi răspunse: 

— N-avea nicio grijă, totul va merge bine. Îmi voi aduna toate 
puterile. 

— Dar dacă te vor părăsi? 

— Dar sunt om în toată firea, dragă mamă! 

— Însă te gândeşti neîncetat la sărmana moartă... 

— Te surprinde faptul acesta?... Numai tu ştii cât am iubit-o pe 
Felicia şi tocmai azi, în ziua nunţii, când aud clopotele de la biserică, 
amintirea visurilor mele de fericire îmi revin mai vii ca niciodată. 
Mereu trebuie să mă gândesc de câte ori am vorbit cu Felicia, cum va 
fi când vom păşi în faţa altarului ca mire şi mireasă şi acum... va 
îngenunchea lângă mine alta, pentru care inima nu-mi bate. Dar să nu 
mai vorbim de aceste lucruri atât de triste. Eu singur mi-am ales 
soarta, din milă şi îndurare pentru o sărmană făptură omenească, 
tânără, frumoasă şi nevinovată şi trebuie s-o duc mai departe, aşa cum 
va fi voinţa Celui Atotputernic... Am însă o singură mângâiere, mamă. 
Prin jertfa mea ani reuşit s-o conving pe Hariett că e cu desăvârşire 
sănătoasă. 

— Da, e o adevărată bucurie să vezi pe sărmana fată cum înfloreşte 

sub înrâurirea fericirii. Ştirea căsătoriei tale cu Hariett Crosham a avut 
şi asupra tatălui tău un efect minunat. 

Bob Wilkens îşi întoarse faţa. O trăsătură aspră se ivi în jurul 
buzelor sale şi privirea i se întunecă. 

— Ei da, tata se bucură că vor intra bani în casa întreprinderilor 
Wilkens!... S-a interesat numai de mărimea zestrei care mi se dă, dar 
de mine n-a spus niciun cuvânt. Puțin îi pasă dacă această îndoită 
jertfă pe care o aduc, îmi va pricinui pieirea. El nu întreabă ce se 
petrece în sufletul meu. Prevede numai o epocă de înflorire pentru 
întreprinderea lui şi nici nu găseşte măcar cu cale să-mi spună un 
cuvânt de mulţumire. El socoteşte ca ceva de la sine înţeles, ca un ce 
firesc, că eu — fiul său — să mă pun pe planul al doilea, numai 
întreprinderea să propăşească. După părerea tatei inima e ceva cu 
totul nefolositor, pe care ar fi bine să-l smulg din piept... 

— Bob, scumpul meu Bob!... Pentru Dumnezeu, cât eşti de amărât 
şi îndurerat!... 

— Da, mamă, ai dreptate, sunt îndurerat şi amărât, dar toată vina o 
are numai tata, care prin cruzimea lui mi-a nimicit fericirea vieţii. 

Doamna Wilkens se lăsă pe un scaun şi îşi ascunse faţa în mâini. 

— Şi în starea aceasta sufletească vrei să mergi la nuntă, Bob?... 
Doamne, numai de nu s-ar întâmpla o nenorocire!... 

Plin de îngrijorare Bob Wilkens se apropia de mama lui şi îi 
cuprinse umerii cu braţul. 

— Nu plânge, măicuţă, nu-ţi fie teamă... nu se va întâmpla nimic. 
Nu fii supărată pe mine că nu m-am putut stăpâni şi te-am lăsat să 
priveşti adânc în sufletul meu. Dar vezi... tu eşti singura ființă căreia 
mă pot destăinui, singura care ştie ce se petrece în sufletul meu. Mă 
străduiesc din răsputeri să-mi înfrâng singur durerea, dar e atât de 
mare, atât de grozavă, încât vin clipe când trebuie să-mi strig toată 
jalea. 

Bob îngenunche în faţa ei şi continuă: 

— Mamă scumpă... nu fii supărată pe mine! 

Ea îi mângâie părul şi cu ochii umezi de lacrimi se uită la fiul ei. 

— Sărmanul, dragul meu băiat, murmură doamna Wilkens. De-aş 
putea să te ajut!... Aş da orice... 

— Nimeni nu-mi poate veni în ajutor, mamă, răspunse Bob 
Wilkens, ridicându-se în picioare. Una singură ar putea... Felicia... 

dacă ar veni... dacă ar apare deodată în fața mea şi mi-ar spune: „Bob, 
sunt încă în viaţă, te mai iubesc şi acum, nu pot trăi fără tine”. Atunci 
aş deveni iar omul de altă dată, aş regăsi bucuria şi fericirea 
pierdută... dar aşa?... 

Făcu o mişcare obosită, apoi continuă: 

— Dar de ce să mă mai chinuiesc cu astfel de gânduri?! Nimic nu se 
mai poate îndrepta, iar visurile şi dorințele mele nu se vor putea 
înfăptui niciodată. Trebuie să-mi urmez calea grea pe care am 
apucat... Acum hai să mergem, mamă, maşina aşteaptă şi Hariett o fi 
nerăbdătoare. 

Bob oferi doamnei Wilkens braţul, dar aceasta îl mai strânse odată 
cu putere la piept şi îi zise încet, cu vocea înecată în lacrimi: 

— Dumnezeu să-ţi dea puterea să-ţi duci povara pe care ai luat-o 
asupra ta, dragul meu Bob, şi orice s-ar întâmpla, nu uita niciodată că 
mama ta îţi va rămâne cea mai bună prietenă, la care vei putea veni 
oricând vei avea nevoie de un cuvânt de mângâiere. 

Privirile lor se întâlniră încă odată, apoi Bob o sărută. Era însă atât 
de mişcat, încât temându-se să nu-şi piardă stăpânirea de sine, se 
desfăcu din îmbrăţişarea ei şi grăbi plecarea. 

Tăcuţi parcurseră drumul până la vila preşedintelui Crosham, însă 
se ţinură strâns de mână, ca şi când ar fi vrut să se încurajeze unul pe 
altul, să-şi dea putere. 

Familia Crosham îi aştepta cu nerăbdare. 

Când Bob Wilkens intră în odaia tinerei fete şi o văzu îmbrăcată în 
rochia scumpă de mireasă, împodobită cu flori de lămâiţă şi văl, inima 
i se încleştă de durere. 

Faţa lui luă o expresie tristă şi întunecată, aşa că Hariett îl privi 
plină de mustrare. Braţele pe care drăgălaşa fată le ridicase spre a-l 
îmbrăţişa se lăsară iar în jos şi ea îi zise, îndurerată: 

— N-ai deloc înfăţişarea unui mire fericit, Bob. S-ar putea crede 
mai curând că ai venit la o înmormântare... 

La înmormântarea celor mai frumoase visuri de fericire, îi trecu 
prin gând lui Bob Wilkens şi tresări când Hariett continuă supărată: 

— Şi ieri ai fost trist, abia de-ai zâmbit o singură dată. Nădăjduiam 
însă ca cel puţin azi, în ziua nunţii să fii puţin mai vesel. Dar ai venit 
cu o față atât de tristă, încât îmi vine să cred că nu-ţi convine că 
nunta are loc atât de repede. 

Dacă ai şti câtă dreptate ai! îi trecu fulgerător prin gând lui Bob. 
Dar spre a o linişti, zise cu un zâmbet silit: 

— Scumpa mea Hariett, cum poţi să vorbeşti aşa? Ştii doar starea 
în care se află tata şi că mai cu seamă în timpul din urmă am avut 
foarte mult de lucru. Toate astea au avut o înrâurire mare asupra mea 
şi nu pot să duc aceste poveri atât de uşor... 

Înciudată, Hariett bătu din picior. 

— Vreau să fii vesel când vii la mine. Să nu te mai gândeşti la 
grijile tale, ci numai la aceea că trebuie să mă faci fericită. Tu eşti însă 
foarte puţin drăgăstos cu mine; de cele mai multe ori eşti tăcut şi te 
gândeşti la altceva, numai la ceea ce un logodnic datorează logodnicii 
lui nu te gândeşti. 

Dar deodată Hariett se apropie de Bob Wilkens, îi cuprinse gâtul cu 
brațele, îşi schimbă tonul, nu mai vorbi cu mustrare, ci cu patimă şi 
dragoste: 

— Tu... tu, nu ştii, nu simţi cât de mult te iubesc?! Mi-e dor de 
sărutările, de dezmierdările tale şi vreau să ştiu în sfârşit că şi tu mă 
doreşti. Astăzi e ziua nunţii noastre... astăzi voi deveni soţia ta, voi fi 
toată a ta şi tu eşti al meu... Ah Bob, spune-mi cel puţin în ceasul 
acesta, înainte de a păşi în faţa altarului, jură-mi că mă iubeşti numai 
pe mine şi nu te gândeşti la alta. Mi-e atât de teamă că nu mă iubeşti 
aşa cum aş dori!.. Văd mereu fantome şi mi-e frică să nu mi te ia alta, 
Bob. Te rog jură-mi că sunt singura ta dragoste şi că nu mă vei trăda 
nici cu gândul... 

Bob se sperie la auzul acestor cuvinte, se sperie mai mult de vocea 
cu care fuseseră spuse şi de sclipirea pătimaşă din ochii ei. Deodată i 
se păru că Hariett e o străină. Nu mai era oare fata cea blândă pe care 
o cunoscuse până acum? I se păru deodată ca o pisică sălbatică. 

Înainte de a-i putea împlini cererea şi a-i face jurământul cerut, 
preşedintele Crosham şi soţia lui intrară în odaie, însoţiţi de oaspeţii 
care veniseră să-i ia pe miri. 

Înciudată, Hariett îşi încruntă sprâncenele şi înainte de a da braţul 
tatălui ei, şopti lui Bob Wilkens: 

— Vom mai vorbi despre asta mai târziu. 

Apoi părăsi camera la braţul tatălui ei, spre a pleca la biserică. 

Bob o urmă la braţul mamei sale. 

Era însă atât de mult sub înrâurirea cuvintelor spuse de Hariett, 


— 208 — 


încât străbătu ca un somnambul drumul scurt până la biserică, care 
era aproape de palatul preşedintelui Crosham. 

Îndura chinuri de moarte gândindu-se la zilele şi săptămânile 
viitoare, când va trebui să trăiască lângă Hariett, ca soţul ei. 

Cum va putea duce o asemenea viaţă? 

În sufletul său se născu dorinţa să vină un cutremur de pământ şi 
să-l împiedece de a păşi în faţa altarului cu o femeie pe care n-o 
iubeşte. Fără să-şi dea seama îşi încetini paşii, ca şi când ar fi putut 
opri avalanşa care ameninţa să se năpustească asupra lui, să-l facă 
jucăria unei femei capricioase şi bolnave. 


201. Ceasul despărțirii 


Prea repede venise pentru toţi clipa în care trebuiau să-şi ia rămas 
bun. 

Betty, Jean şi Coţofană însoţiră pe contesa de Martigny şi pe Felicia 
până la vapor. Aici îi aştepta căpitanul Barnabe. Cu căpitanul 
vaporului cu care aveau să facă călătoria până la Oslo, Barnabe 
orânduise totul pentru cununia pe bord. 

Numai Raul Bernard nu putu veni. 

De data aceasta nu tatăl său îl împiedicase, ci propria lui nebăgare 
de seamă era pricina că nu mai putuse fi împreună cu Felicia la 
plecarea acesteia. 

În ciocnirea pe care o avusese cu alt automobil i se rupseseră mai 
multe coaste şi fusese rănit de cioburile de sticlă, aşa că fusese dus la 
spital. 

Dolores şi Felicia aflară abia pe vapor de accidentul lui Raul. Altfel 
s-ar mai fi dus o dată să-l vadă şi cuprinsă de milă, Felicia i-ar fi făcut 
poate făgăduieli care ar fi deşteptat noi speranţe în sufletul tânărului 
îndrăgostit. Era deci mai bine dacă pleca fără să-l mai revadă şi 
Coţofană îşi luă însărcinarea să-i transmită salutări şi urări de 
însănătoşire grabnică din partea tinerei fete. 

Cei şase prieteni nu mai vorbiră aproape deloc căci despărţirea îi 
întristase prea mult. Numai din când în când unul din ei rostea câte 
un cuvânt. Fiecare ar fi avut încă multe de spus, inimile lor erau însă 
prea întristate şi niciunul nu mai găsi cuvintele. Totuşi privirile pe 
care şi le aruncau spuneau mai mult decât cele mai frumoase cuvinte. 

Când marinarii ridicară ancora, dând de veste că mai erau numai 
câteva minute până la plecarea vaporului, toţi se îmbrăţişară atât de 
strâns, cu atâta dragoste, ca şi când s-ar despărţi pentru vecie. 

Dolores o îmbrăţişă cu o dragoste deosebită pe bătrâna Betty şi zise 
plângând: 

— Cine şi-ar fi putut închipui că vom fi nevoite să ne despărţim 
vreodată, buna mea Betty?! Aveai să petreci o bătrâneţe fericită şi fără 
griji la mine, şi acum?!.. Ah, scumpa mea Betty, de tine mă despart 
mai greu decât de oricine! 

Cu dragoste de mamă, Betty îi mângâie obrajii şi murmură: 

— Nu te îngriji de mine, căci nu voi muri de foame. La Jean şi 
Coţofană voi avea un adăpost. Noi trei bătrâni vom duce o gospodărie 
împreună şi ne vom orândui viaţa cum se va putea mai bine. Mii de 
alţi oameni o duc mai greu ca noi. Vei vedea că vom trece prin toate 
şi în curând ne vom revedea fericiţi, scumpa mea Dolores. 

— Să te audă Dumnezeu! 

— Numai tu să fii fericită, atât de fericită cât îţi doresc eu şi cum 
meriti. 

— Mihail mi-e foarte drag, Betty, şi abia în zilele din urmă am 
putut să-mi dau bine seama cât de mare e dragostea mea pentru 
dânsul. Aşadar, oricât de grea ne va fi viaţa, cu puteri unite vom trece 
prin toate. 

— Şi dacă nenorocirea vă va urmări şi mai departe, atunci ştiţi că 
la Jean, la Coţofană şi la mine veţi găsi întotdeauna un locşor unde să 
vă puteţi refugia. 

Dolores o săruta şi îi zise: 

— Buna, scumpa mea Betty, pe tine nu te voi uita niciodată! 

— Iar eu mă voi ruga zilnic lui Dumnezeu să-ţi dea fericirea şi zile 
mai bune. 

Dolores o mai îmbrăţişă şi o mai săruta încă odată, apoi se întoarse 
spre bătrânul Jean. 

Se uitară numai unul la altul, îşi strânseră mana şi pe când îşi 
ştergea lacrimile care îi umeziseră ochii, Jean zise cu vocea înăbuşită: 

— Îţi doresc tot binele şi toată fericirea. Scrie-ne curând cum îţi 
merge ţie şi fetei tale... Şi acum... călătorie bună! 

Şi Coţofană avu parte de o strângere de mână prietenoasă din 
partea contesei, iar Felicia îl îmbrăţişă şi-l sărută cu dragoste. Apoi cei 

trei bătrâni trebuită să părăsească vaporul şi cu paşi greoi şi obosiţi se 
duseră spre chei. 

După câteva clipe puntea fu ridicată, maşina începu să duduie şi 
vaporul se puse în mişcare. 

Pasagerii se îngrămădiseră pe punte şi făceau semne de rămas bun 
celor de pe chei. Vaporul îşi mări viteza şi se depărtă în largul mării. 

Contesa de Martigny luă mâna căpitanului Barnabe şi uitându-se în 
adâncul ochilor lui îi zise în şoaptă, pe când faţa ei, tristă până atunci, 
se lumină de fericire: 

— Mihail, acum ne-am despărţit de viaţa pe care am dus-o şi 
mergem spre un viitor care va fi numai al nostru. 

Cu dragoste nemărginită Barnabe se uită la dânsa ca şi când ar fi 
vrut să-i pătrundă până în adâncul sufletului şi o întrebă: 

— N-are să-ţi pară niciodată rău că ai venit cu mine, scumpa mea 
Dolores? 

— Îmi eşti nespus de drag, Mihail, aşa că nu mă voi căi niciodată 
de ceea ce am făcut. Iubirea înfruntă toate greutăţile şi 
înfrumuseţează viaţa. Orice s-ar întâmpla, iubirea ne va face să 
înfruntăm tot. 

Cu un zâmbet plin de fericire, Barnabe îi sărută amândouă mâinile 
care îi erau atât de dragi şi pe care dorise atât de mult să le ţină 
totdeauna într-ale lui. 

— Tu eşti singura mea bucurie şi cuvintele tale mă fac cel mai 
fericit om, îi zise el încet. 

Dolores se lipi de dânsul şi pe când Marsilia dispărea în ceața 
amurgului, că nu vedea decât sclipirea de dragoste din ochii iubitului 
el 

— Vrei să-ţi spun neîncetat că te iubesc? Nu te vei plictisi niciodată 
auzindu-mă spunându-ţi mereu acelaşi lucru? 

— Niciodată, Dolores!... Cuvintele tale de dragoste mă vor face 
întotdeauna fericit. Le-am aşteptat vreme atât de îndelungată!... 

— Vezi că din nenorocirile care s-au abătut năprasnice asupra mea, 
s-a născut fericirea ta, dragul meu Mihail! 

— Cea mai frumoasă şi sfântă datorie a mea va fi să te fac să uiţi 
tot ce ai îndurat, iubita mea. 

Deodată Dolores îşi aduse aminte de Felicia care dispăruse de lângă 
dânşii şi cuprinsă de îngrijorare, străbătu repede toată puntea în 

căutarea fetei. 

Căpitanul Barnabe o descoperi întâi şi i-o arătă contesei de 
Martigny. 

La prora vasului Felicia stătea în bătaia vântului care îi flutura 
părul auriu şi privirea era îndreptată spre întinsul nemărginit al mării 
ca şi când ar fi căutat ceva în depărtări necunoscute de nimeni. 

Dolores şi căpitanul Barnabe îşi încetiniră paşii. 

— Sărmana mea Felicia se gândeşte la Bob Wilkens şi îndură 
chinuri de moarte din pricina acestei iubiri, zise Dolores în şoaptă. 

— Dar nu se va lăsa biruită, răspunse Barnabe. Priveşte cât de 
mândră e şi cum ţine capul sus. Ca şi tine, va şti să înfrunte viaţa şi cu 
acelaşi curaj îşi va duce povara durerii. 

— Dumnezeule, ce n-aş da spre a o cruța de suferinţă! murmură 
Dolores. Va vărsa multe lacrimi şi inima ei va sângera până când va 
reuşi să uite. Sunt grozav de îngrijorată din pricina asta. 

Se păru că tânăra fată simţi apropierea şi grija mamei sale, căci se 
întoarse deodată şi veni spre Dolores. Cu amândouă braţele cuprinse 
gâtul contesei de Martigny şi se lipi strâns de dânsa. 

— Eşti fericită, mămico? o întrebă Felicia. Te bucuri că vei face 
încă azi nunta? 

— Da, copila mea scumpă, răspunse Dolores. Sunt fericită, dar aş fi 
şi mai bucuroasă, dacă nu te-aş vedea atât de tristă. 

Felicia se sili să zâmbească. 

— Nu trebuie să ceri prea mult, mamă. Pentru nimeni şi nicăieri nu 
există fericire desăvârşită. Dar să nu te mai îngrijeşti de mine. Cu 
încetul voi ajunge să-mi potolesc inima, care nu vrea să înţeleagă că 
nu-i este îngăduit să viseze. 

Cuprinsă de o teamă nelămurită, care o chinuise şi în zilele din 
urmă şi o făcuse să aibă vedenii îngrozitoare, Dolores o strânse pe 
Felicia la piept şi îi zise cu vocea înăbuşită: 

— Îmi făgăduieşti, Felicia mea scumpă, să nu mă părăseşti 
niciodată? 

Fata se uită lung la mama ei şi îi înţelese îndată gândul. 

— Dar, mămico dragă, cum poţi să-ţi închipui că îmi voi răpune 
singură viaţa? Nu, să nu-ţi fie teamă de aşa ceva, căci ştiu că ai nevoie 
de mine spre a fi fericită. Cum poţi crede că aş fi în stare să-ţi 
pricinuiesc o durere atât de mare, acum după ce ne-am regăsit? 

— Felicia mea, tu nici nu poţi şti ce greutate mi-ai luat de pe suflet 
prin cuvinte tale. În nopţile din urmă n-am găsit linişte! Neîncetat m-a 
urmărit teama că nu vei mai putea îndura viaţa, ca şi atunci când m-ai 
găsit la barul „Valencia”. 

— De ce nu mi-ai vorbit niciodată de teama ta, mamă? Ţi-aş fi 
făgăduit şi mi-aş fi ţinut cu sfinţenie promisiunea, că nu voi părăsi 
niciodată viaţa de bună voie... Acum vei fi liniştită, nu-i aşa, mamă? 

— Da, copila mea scumpă. 

— Vezi câtă dreptate am avut când am spus că Felicia nu se va lăsa 
doborâta de această furtună care s-a năpustit asupra ei? interveni 
Barnabe care până atunci stătuse tăcut la o parte. Acum cred că poţi fi 
liniştită şi să-ţi alungi toate gândurile negre. 

— Da, mamă, poţi fi liniştită, adăugă Felicia, căci pentru un bărbat 
care m-a uitat atât de repede şi care şi-a dăruit inima altei femei, fără 
a mai face o încercare de a afla ceva despre mine şi soarta mea, nici 
prin gând nu-mi trece să-mi jertfesc viața. Mă bizui pe ambiția şi 
mândria mea de femeie, care mă vor ajuta să uit această dezamăgire. 
Dar să nu mai vorbim de aceste lucruri triste, căci o rană se închide 
mai repede, dacă nu ne mai atingem de ea. Acum haideţi să facem 
pregătirile pentru cununia voastră. Cu toate că nu se va face în 
biserică şi nu va fi binecuvântată de preot, ci de un căpitan bătrân de 
vapor, vreau să fie o ceremonie de care să vă amintiţi cu drag toată 
viaţa. 

Luă de mână pe Dolores şi pe căpitanul Barnabe şi se îndreptă cu ei 
spre cabinele lor. 

În drum întâlniră însă pe primul ofiţer al vaporului, care-l rugă pe 
căpitanul Barnabe să vină cu dânsul, spre a mai discuta despre unele 
chestiuni importante. 

El se despărţi deci de Dolores şi Felicia, care se duseră în cabină de 
unde luară flori cu care voiau să împodobească sala de mâncare. Un 
marinar, care n-o văzuse până acum pe contesa blondă decât de la 
depărtare, se oferi să le dea ajutor, încântat că avea prilejul să-i fie de 
folos. 

Raul Bernard trimisese la plecare două buchete mari şi frumoase, 
aşa că, cu acestea Felicia împodobi altarul improvizat în faţa căruia 
aveau să sa unească pentru viaţă Dolores şi căpitanul Barnabe. 
Marinarul aduse o cruce şi două sfeşnice de argint pe care le aşeză pe 

o masă. 

Dolores veni îmbrăcată într-o rochie de culoare albastru deschis şi 
ca singură podoabă avea la piept un mic buchet. 

Căpitanul Barnabe îşi îmbrăcase uniforma care îi dădea o înfăţişare 
impunătoare. 

Contesa de Martigny părea mai inimoasă ca oricând. Ochii îi 
sclipeau de fericire, obrajii îi erau îmbujoraţi şi arăta atât de tânără, 
încât nimeni n-ar fi crezut că trecuse prin atâtea greutăţi şi nenorociri. 

În timpul scurtei ceremonii la care luară parte ca martori primul şi 
al doilea ofiţer, Felicia îngenunche lângă mama ei şi se rugă Celui 
Atotputernic pentru fericirea celor doi oameni care îi erau atât de 
dragi. 

Dolores şi Barnabe răspunseră un „da” limpede şi hotărât la 
întrebarea căpitanului vaporului, care celebra cununia, şi mâinile nu 
le tremurară când semnară actul de căsătorie. Acum erau uniţi pentru 
toată viaţa. 

Contesa blondă din Marsilia nu mai exista, ci numai doamna 
căpitan Barnabe, care era hotărâtă să împartă cu soţul ei toate 
bucuriile şi greutăţile vieţii. 

Amândoi aveau acum pe deget inelul simplu de aur, simbolul 
legăturii lor şi amândoi nădăjduiau că drumul pe care îl luaseră îi va 
duce la fericire. 


202. O vizită neaşteptată 

Pe tot timpul bolii, Frank Wilkens dovedi mai mult ca oricând că 
era un om fără nervi. 

Atacul de apoplexie îl doborâse, totuşi nu se lăsase înfrânt. 

Voința neînduplecată de a trăi îl făcu să învingă paralizia. Nu se 
dădea înapoi din faţa tuturor exerciţiilor, era neobosit în încercările 
de a vorbi, se supunea tratamentului electric, lăsa să i se facă tot felul 
de masaje, într-un cuvânt făcea totul spre a-şi redobândi sănătatea. 

Medicii erau foarte mulţumiţi de pacientul lor şi îl încurajau 
neîncetat, aşa că Frank Wilkens era pe deplin încredinţat de grabnica 
lui însănătoşire. 

De altminteri nici prin gând nu-i trecea să părăsească de pe acum 
câmpul activităţii lui. Nu voia cu niciun preţ să fie aruncat „la fier 

vechi”, cu atât mai puţin cu cât prin intervenţia energică a lui Bob, 
întreprinderile Wilkens mergeau spre o nouă epocă de înflorire. 

— Bob tot e fiul meu, îşi spunea Frank Wilkens. Chiar dacă mi se 
împotriveşte cu încăpățânare şi e încă supărat pe mine că i-am pus 
piedici în dragostea lui pentru fata contesei blonde din Marsilia, totuşi 
va recunoaşte că am avut dreptate şi că am procedat bine aşa cum am 
făcut. 

Cu atât mai sigur fu Frank Wilkens de victoria lui, când află că 
Felicia murise. 

Această ştire şi vestea despre logodna lui Bob cu Hariett Crosham îl 
umplură de bucurie, ceea ce avu o înrâurire minunată asupra sănătăţii 
lui. 

Niciodată nu se aşteptase la un succes atât de mare. 

Legătura cu familia Crosham îi era de o mie de ori mai plăcută 
decât aceea cu Drof, căci preşedintele Crosham nu se va amesteca 
niciodată în afacerile întreprinderilor sale, pe când bătrânul Drof ar fi 
făcut-o cu mare satisfacţie. 

Aşadar Frank Wilkens era cu desăvârşire mulţumit cu întorsătura 
pe care o luaseră lucrurile. Singurul fapt care îl mai stingherea era 
mersul încet al însănătoşirii lui. 

Dorea cu aprindere să poată relua cât mai curând frânele marilor 
lui întreprinderi, să ştie, să simtă că încă nu fusese dat la o parte. 

Trebuia să mai aibă însă răbdare. 

În ziua aceea îi fu mai greu ca oricând să stea în pat, căci era ziua 
nunţii lui Bob, la care din nefericire nu putea lua parte. 

Toate gândurile lui erau însă la nuntă. 

Ceruse de la soţia lui să-i aducă fotografii de-ale tinerei perechi şi 
acum, rezemat în perne, le privea neîncetat. 

Erau nenumărate fotografii de amator pe care preşedintele Crosham 
le luase cu prilejul vizitelor lui Bob Wilkens în casa lui. 

Una reprezenta pe tineri luându-şi gustarea de după prânz pe terasa 
vilei, alta îi arăta plimbându-se prin parc, apoi cu barca pe lac. 

Frank Wilkens nu îşi lua ochii de la ele şi nu mai putea de bucurie. 

— Ce băiat chipeş e Bob al meu, nu e de mirare că femeile se 
îndrăgostesc de dânsul, îşi zise bătrânul Wilkens. 

Se rezemă în perne şi închise ochii; omul care nu fusese niciodată 
sentimental, care tăgăduise cu tărie tot ce era în legătură cu 

sentimentele, care ascultase întotdeauna numai de vocea raţiunii, 
începu să viseze. 

Gândurile sale rătăciră departe, în trecut, la vremea când fusese şi 
el tânăr şi frumos ca Bob. 

Dar deodată îşi aduse aminte de discuţia pe care o avusese cu 
Roger Hallier. 

Trecuse atunci prin momente grele, când răzbunarea acelui tânăr 
era gata să nimicească întreaga operă a vieţii sale. Da, iubita lui din 
tinereţe ştiuse să sădească ura în sufletul fiului ei. 

— E ciudat că în ura lor împotriva bărbatului de care se cred 
înşelate, toate femeile sunt la fel, îşi depănă Frank Wilkens mai 
departe şirul gândurilor şi îşi aminti de clipa în care se întâlnise cu 
contesa blondă din Marsilia. 

Fiecare cuvânt al convorbirii avute cu ea îi reveni în memorie. Cine 
ştie ce s-ar mai fi petrecut atunci, dacă întâmplarea n-ar fi adus la 
barul „Valencia” pe Bob şi pe fiica acelei contese de Martigny. 

Da, soarta era foarte ciudată în hotărârile ei! 

Mii de alte fete frumoase sunt pe lumea asta, şi tocmai de Felicia de 
Martigny se îndrăgostise Bob Wilkens! 

Adâncit în amintiri, Frank Wilkens abia auzi deschizându-se uşa 
camerei în care se afla. Dar nici nu înălță capul, presupunând că 
intrase una din surorile de caritate, care îl îngrijeau. 

Voind să rămână singur, netulburat de nimeni, spre a putea visa 
mai departe, nu deschise ochii, ci se prefăcu că doarme, în speranţa că 
sora se va retrage. Câteva clipe rămase tăcut şi ascultă. 

Auzea desluşit paşii care se apropiau. 

Era cam supărat, căci nu-i plăcea să fie prea cocoloşit. Era doar pe 
calea însănătoşirii, aşa că nu mai avea nevoie de îngrijiri prea mari ca 
un copil mic, sau ca un bolnav pe moarte. 

Simţea în el noi puteri şi un nou dor de viaţă. 

Frank Wilkens nici nu se gândea la moarte. 

În curând va putea coborî din pat, va putea să reia conducerea 
întreprinderii lui şi aştepta cu nerăbdare clipa când va putea părăsi 
spitalul. 

Şi chiar de va fi nevoit că fie dus cu un cărucior la birou, picioarele 
fiindu-i încă paralizate, totuşi nu va mai fi chinuit de plictiseală, va 
putea să muncească iar. 

Munca îi umpluse întreaga viaţă şi numai munca îi va reda cu 
desăvârşire sănătatea. 

Deodată tresări; i se păru că o umbră mare răsare lângă dansul. 

Fără să vrea deschise ochii şi privirea i se opri asupra chipului unui 
bărbat de statură înaltă, cu faţa plină de cicatrici şi îmbrăcat într-un 
costum de miner. 

Plin de uimire, Frank Wilkens se uită la străin. 

Visa oare cu ochii deschişi? 

Ce însemna venirea acestui om?... Ce căuta în odaia lui? Cine era 
necunoscutul din faţa sa? 

— Cine ţi-a dat voie să intri aici? se răsti Frank Wilkens iritat şi-şi 
trecu mâna peste ochi, ca şi când ar fi vrut să alunge o vedenie. 

Dar omul rămase acolo, nu era o fantomă. 

Apoi auzi desluşit glasul străinului care zise cu un zâmbet ironic pe 
buze: 

— Am intrat fără voie, Frank Wilkens. 

— Presupun că ai greşit uşa?! 

— Nu, sunt acolo unde trebuie să fiu. 

— Şi ce pofteşti? 

— Să ne răfuim! fu răspunsul ameninţător care ieşi de pe buzele 
misteriosului străin. 

Bolnavul se îngălbeni şi întinse mâna spre sonerie, dar omul i-o luă 
înainte şi opri mişcarea. 

Apoi repetă cu voce aspră: 

— Da, avem amândoi o răfuială! Nu încerca în zadar să chemi 
ajutor, căci nu va veni nimeni. Medicii şi îngrijitorii au destul de 
lucru, căci în urma unei explozii au fost aduşi peste o sută de răniţi, 
aşa că timp de vreo oră vom fi singuri şi nimeni nu ne va tulbura. 

Glasul acesta!... 

Lui Frank Wilkens i se părea că mai auzise cândva această voce... 
Şi ochii străinului i se păreau cunoscuţi. 

Fu cuprins de teamă când simţi privirea pe care omul o îndreptase 
asupra lui. Îşi duse mâna tremurândă la gât şi desfăcu gulerul cămăşii 
de noapte cu care era îmbrăcat. 

I se părea că se înăbuşă. 

— Cine eşti?... Nu te cunosc, murmură el cu glas scăzut. 

Omul cu fața brăzdată se apropie şi mai mult de pat, tăcu câteva 

clipe, apoi zise ameninţător: 

— Dar eu te cunosc, Frank Wilkens. De vreo câteva săptămâni am 
vrut să vin la tine, o boală m-a ţinut însă în pat. Apoi, îndată ce m-am 
făcut bine, am venit. 

— Ci spune-mi odată, ce înseamnă toate vorbele dumitale?... Ce 
vrei? 

Omul îşi încrucişă braţele pe piept şi răspunse: 

— 'Ţi-am spus doar că vreau să mă răfuiesc cu tine! 

— Îţi sunt ceva dator? izbucni Frank Wilkens, dar în acelaşi timp 
privirea lui se îndrepta spre uşă, ca şi când ar fi aşteptat nu ajutor de 
acolo. 

De-ar veni vreun îngrijitor! 

Omul acesta părea să fie nebun. 

— Ai o datorie foarte mare faţă de mine, Frank Wilkens, continuă 
străinul. Ai pe conştiinţă viaţa şi fericirea mea şi pe aceea a unei femei 
frumoase. 

— Eu?... Eu am pe cuget viaţa dumitale?... Doar te văd zdravăn şi 
sănătos?!... 

— Cu faţa sfârtecată, răspunse străinul cu un râs amar, pe când tu 
ai rămas bărbatul frumos de odinioară. Dar îmi vei plăti însutit şi 
înmiit chinurile şi suferinţele pe care le-am îndurat în ultimii douăzeci 
de ani. În sfârşit a venit ceasul ispăşirii!... Un capriciu al sorții mi-a 
deşteptat conştiinţa, mi-a amintit că nu-mi mai este îngăduit să mă 
ascund în singurătatea munţilor Australiei, că mai am de împlinit o 
datorie, să uşurez copilei mele calea spre fericire. 

Frank Wilkens izbucni într-un râs silit. 

— Nu înţeleg ce tot îndrugi!... Cum ţi-am spus, nici nu te cunosc! 

Misteriosul străin îşi înălță trupul, privirea-i deveni şi mai 
pătrunzătoare şi cu glas apăsat zise: 

— Frank Wilkens, sunt vărul tău, căruia i-ai furat partea de 
moştenire, căruia i-ai nimicit fericirea întregii sale vieţi şi pe care l-ai 
închis într-o casă de nebuni. 

În odaie se făcu tăcere sinistră. 

Omul cu fata crestată stătea nemişcat în faţa patului bolnavului, cu 
brațele încrucişate pe piept, cu privirea aţintită asupra lui Frank 
Wilkens. 

Regele automobilelor se lăsase să cadă pe spate, faţa îi devenise 

palidă şi cu ochii holbaţi se uita la Crestat. 

În sfârşit, zise cu voce înecată: 

— Tu... tu eşti? 

Crestatul dădu din cap. 

—  Înţelegi acum ce răfuială am cu tine! De altminteri îmi 
închipuisem altfel întâlnirea noastră. Ochi pentru ochi, dinte pentru 
dinte voiam să-ţi cer. Dar acum soarta mi-a luat o parte din sarcină, 
căci nu mai eşti decât o zdreanţă... 

Frank Wilkens se folosi repede de întorsătura favorabilă pe care o 
luase convorbirea şi întrebă cu înfrigurare: 

— Vasăzică vrei să renunţi la răzbunare? 

— Numai cu o condiţie. 

— Care anume? 

— Trebuie să recunoşti că şi eu sunt proprietar al întreprinderilor 
Wilkens şi că eu, nu tu, eşti tatăl Feliciei de Martigny. 

— Ce ştii despre fata asta? 

— Ştiu tot. Printr-o întâmplare fericită am aflat că n-ai nimicit 
numai viaţa contesei de Martigny şi pe a mea prin cruzimea ta, ci vrei 
să distrugi şi fericirea fiului tău şi a copilei mele. Deşi aş fi dorit ca 
Felicia să-şi dăruiască dragostea altui bărbat, dar dacă îl iubeşte pe 
Bob, o voi ajuta să devină fericită şi de astă dată eu voi fi mai tare ca 
tine. 

Frank Wilkens îşi încruntă sprâncenele, dar în acelaşi timp un 
zâmbet batjocoritor îi flutură pe buze. 

— Eşti atât de sigur că vei ieşi învingător? 

— Ai cumva de gând să începi o luptă cu mine? Te previn încă o 
dată că acum sunt eu mai tare. Dacă îţi închipui că vei putea nimici 
fericirea fiului tău şi a Feliciei, aşa cum ai nimicit-o pe a mea, atunci 
te înşeli amar. Orice încercare de acest fel ar însemna pieirea şi ruina 
ta. Dacă Felicia şi Bob vor fi fericiţi, atunci voi renunţa la răzbunarea 
mea şi mă vom întoarce acolo de unde am venit. Altfel însă, voi arăta 
lumii întregi ce ticălos e Frank Wilkens, regele automobilelor, şi vei 
înțelege că în cazul acesta ai fi pierdut. Ar fi de ajuns să aţâţ iar focul 
care începuse să se întindă în întreprinderea ta şi lucrătorii tăi mă vor 
răzbuna. Vor sabota lucrul, vor da foc fabricii şi te vor aduce la sapă 
de lemn. Vei ajunge în aceeaşi mizerie în care m-ai prăbuşit odinioară 
pe mine. Dar încă mai ai timp să alegi, Frank Wilkens... 

— Din nefericire nu mai pot face nimic, căci însuşi Bob s-a hotărât 
altfel, îi curmă vorba Frank Wilkens. 

Crestatul tresări şi repetă. 

— S-a hotărât altfel? 

— A uitat pe moarta. 

— Pe moartă?... Bob crede că Felicia e moartă?! 

— Negreşit, căci poliţia din Sidney i-a făcut cunoscut că Felicia şi-a 
găsit moartea în pustiul pietros al Australiei. 

— Şi fiul tău a uitat atât de repede pe sărmana mea Felicia? 

Frank Wilkens dădu din umeri. 

— Te surprinde atât de mult faptul acesta? 

— După toate câte mi-a povestit Felicia despre dragostea cea mare 
a lui Bob, nu-mi vine să cred ce spui. 

— Totuşi aşa este. Bob şi-a dat seama că dragostea lui n-a fost decât 
o beţie trecătoare şi s-a deşteptat în clipa când a aflat că iubita lui e 
fiica cunoscutei contese blonde din Marsilia. 

La auzul acestor cuvinte Crestatul îşi încleştă pumnii şi izbucni plin 
de mânie: 

— Asupra cui cade vina că Dolores a fost nevoită să se vândă?!... 
Cine a aruncat-o în mocirlă?... Tu... tu eşti singurul vinovat! Dar în 
privinţa aceasta voi deschide ochii fiului tău, îl voi lămuri că e datoria 
lui să îndrepte faţa de Felicia, ceea ce ai păcătuit tu față de mama ei. 
Sunt încredinţat că nu va sta o clipă pe gânduri s-o caute pe Felicia, să 
se ducă la dânsa. 

— Te înşeli, căci aşa ceva nu se mai poate întâmpla. Dacă în zilele 
din urmă ai fi citit ziarele, ai fi aflat că astăzi are loc cununia lui Bob 
cu Hariett Crosham. 

Îngrozit, Crestatul se dădu un pas înapoi şi exclamă agitat: 

— Minţi!... Nu e adevărat!... 

— N-ai dacă se te duci la vila preşedintelui Crosham şi vei vedea că 
am spus adevărul. 

Timp de câteva clipe Crestatul rămase ca năuc. 

Apoi îşi luă repede pălăria şi îndreptându-se spre uşă, adăugă: 

— Trebuie să vorbesc cu fiul tău înainte de cununie. Trebuie să-i 
spun că Felicia trăieşte, că îl iubeşte mai presus da orice şi că nimic nu 
stă în calea fericirii lor. 

Frank Wilkens se ridică brusc şi zise: 

— Nu o să faci asta. N-ai voie să împiedici această căsătorie! 

— E vreo afacere bună pentru tine? 

— Întreprinderile Wilkens au nevoie de zestrea domnişoarei 
Crosham, spre a putea trece prin criza în care se află. 

— Putin îmi pasă de criza întreprinderilor, Wilkens!... N-au decât 
să se prăbuşească, numai Felicia să fie fericită. Vom vorbi mai târziu 
despre asta. Deocamdată trebuie să plec pentru a vorbi cu fiul tău 
înainte de cununie. 

Fără a-l mai învrednici pe bolnav măcar cu o privire, Crestatul ieşi 
repede din odaie, se urcă în maşina care aştepta afară şi făgădui 
şoferului un bacşiş bun dacă îl va duce la timp la ţinta lui. 

Maşina porni cu o viteză nebună. 

Crestatul spuse şoferului să nu se sinchisească de semnalele de 
oprire ale poliţiştilor, căci el va plăti toate amenzile, aşa că acesta 
gonea ca o vijelie pe străzi, gândindu-se la cei o sută de dolari pe care 
îi va primi ca răsplată, dacă va ajunge la timp la biserica unde avea să 
se oficieze cununia lui Bob Wilkens cu Hariett Crosham. 

Numai din când în când şoferul arunca o privire plină de teamă 
spre omul ciudat din maşină. Faţa lui era ca împietrită şi nu trăda 
nimic din gândurile care îi frământau mintea. 

Singurele cuvinte pe care le spunea în răstimpuri şoferului erau: 

— Mai repede!... mai repede! 

În sfârşit ajunseră în cartierele mărginaşe ale oraşului, prin care 
maşina trecu cu iuţeala vântului. 

Crestatul şedea aplecat înainte, gâfâia şi spunea mereu: 

— Mai repede!... mai repede! 

Se apropiară de New-Castle şi din clopotniţa bisericii Crestatul auzi 
dangătul clopotelor care sunau pentru cununie. Automobilul trebui să- 
şi încetinească viteza din pricina marii mulţimi care venise auzind de 
nunta fiicei bogatului preşedinte Crosham şi era curioasă să vadă 
mireasa şi tot alaiul nunţii. 

În cele din urmă şoferul fu nevoit să oprească automobilul şi 
Crestatul coborî spre a merge pe jos drumul scurt pe care îl mai avea 
de făcut. Plăti şoferului suta de dolari pe care i-o făgăduise şi alergă 
spre biserică. Şoferul îl văzu croindu-şi drum prin mulţime şi 
clătinând capul, mormăi: 

— Ciudat om mai e şi ăsta. Ce va fi vrând să facă la nunta fetei lui 

Crosham? 

Dar nu-şi bătu mult capul cu această întrebare, ci strecură în 
buzunar suta de dolari cu un zâmbet mulţumit, apoi porni iar spre 
oraş. 

Între timp Crestatul înainta mereu spre intrarea bisericii, pe ale 
cărei trepte începuse să urce tânăra pereche. 

Numai câteva clipe încă şi va fi prea târziu. 

Dădu cu putere la o parte pe acei care îi stăteau în cale, strigându- 
le: 

— Lăsaţi-mă să trec... Nu mă opriţi!... 

Femeile pe care le îmbrâncea, îl apucau de haină şi îi aruncau 
cuvinte de ocară. 

Câţiva copii începură să plângă. 

Se făcu o învălmăşeală, se auzi zgomot de voci, aşa că nuntaşii 
devenită atenti. 

Chiar şi mirele se întoarse şi se uită spre acela care tulburase 
liniştea. 

Deodată se auziră strigăte de spaimă din mulţime: 

— Mirele s-a uitat înapoi în drumul spre altar! 

— Acesta e un semn rău! 

— Cei doi tineri nu vor fi fericiţi! 

Bob Wilkens auzi aceste strigăte şi tresări speriat. 

Fără să vrea se aplecă îndată spre Hariett, care se uita la dânsul cu 
o privire plină de mustrare. 

Ea îl trase după dânsa şi se grăbi să intre în biserică, spre a scăpa 
mai repede de privirile curioase ale mulţimii. 

Fură întâmpinați de sunete solemne de orgă şi în urma lor uşa 
bisericii se închise. 

Afară însă, zgomotul creştea din ce în ce mai mult. 

Crestatul se năpusti spre intrarea bisericii şi strigă tare: 

— Bob Wilkens, aşteaptă puţin, ascultă-mă. Trebuie să vorbesc cu 
tine! 

Gâfâind ajunse la uşa bisericii şi puse mâna pe clanţă. 

În clipa aceea fu apucat de doi poliţişti care îl traseră înapoi şi unul 
din ei se răsti înfuriat la dânsul: 

— Ce ţi-a venit, nebunule? Vrei să tulburi ceremonia?... 

Crestatul se strădui din răsputeri să scape din mâinile poliţiştilor. 

— Dă-mi drumul... Trebuie să vorbesc cu Bob Wilkens! 

— Ai căpiat?! se răsti iar un poliţist la el? 

Crestatul se răzvrăti şi strigă: 

— Fericirea lui e în joc!... Trebuie să vorbesc cu dânsul! 

Înciudat, politistul îi răspunse: 

— În clipa aceasta fericirea lui Bob Wilkens e în binecuvântarea pe 
care i-o dă biserica! 

Crestatul izbucni într-un râs amar: 

— Ce ştiţi voi despre fericirea lui Bob Wilkens?!... Daţi-mi drumul, 
sau... 
Cu o mişcare îndemânatecă reuşi să scape din strânsoarea 
poliţiştilor şi se năpusti spre uşa bisericii. 

Văzând aceasta, mulţimea care până atunci urmărise toată scena cu 
nepărtinire, veni în ajutorul poliţiştilor. 

Crestatul fu înconjurat şi i se tăia drumul spre intrarea în biserică. 

Câţiva oameni ridicară pumnii ameninţători şi strigară: 

— Să nu îndrăzneşti să tulburi cununia!... 

— Astâmpără-te dacă nu vrei s-o păţeşti răul... 

— Doborâţi-l înainte de a pricinui o nenorocire!... 

— Criminalul acesta ar trebui închis!... 

— Nu vorbiţi prostii! strigă un altul. Nu e criminal, ci un sărman 
nebun de care trebuie să ne fie milă! 

— În orice caz trebuie dus de aici înainte ca tânăra pereche să iasă 
din biserică! 

Astfel de strigăte se auzeau din toate, părţile. 

Un servitor ieşi din biserică şi rugă să se facă linişte, căci zarva se 
auzea până înăuntru şi tulbura ceremonia. 

Mulțimea din jurul Crestatului deveni din ce în ce mai agitată şi se 
înghesuia tot mai mult spre a-l opri. 

Fl se lupta în zadar să scape şi striga mereu: 

— Trebuie să vorbesc cu Bob Wilkens!... E în joc fericirea lui!... 

Dar nimeni nu lua în seamă cuvintele lui, toţi fiind încredinţaţi că 
au de-a face cu un nebun. 

Deşi era foarte puternic, în cele din urmă fu biruit de mulţime, care 
îl înmână poliţiştilor. 

Mai veniseră doi, aşa că toţi patru îl înhăţară cu putere şi îl duseră 
spre o maşină, în care îl urcară. Doi din ei luară loc lângă dânsul îi 

legară mâinile, luându-i astfel orice putinţă de a se mai împotrivi. 

Totul se petrecuse în câteva minute. 

În vreme ce în biserică Bob Wilkens stătea cu sufletul sfâşiat de 
dorul Feliciei, poliţiştii îl duseră pe Crestat la postul cel mai apropiat 
şi împiedicară astfel ca Bob Wilkens să afle adevărul despre soarta 
Feliciei de Martigny. 


203. Ce s-a întâmplat la nuntă 

Ceremonia cununiei se desfăşură în linişte, fără cea mai mică 
tulburare. 

Pe când preotul dădea binecuvântarea tinerei perechi, soarele îşi 
trimitea razele de aur prin ferestrele bisericii şi sărmanul Bob Wilkens 
îşi plângea fericirea pierdută. 

La starea sufletească în care se afla, i s-ar fi potrivit mai bine un cer 
întunecat şi o vijelie năprasnică. 

Acea zi frumoasă şi însorită îi părea o sfidare a durerii lui. 

Abia auzea ce spunea preotul. 

Cuvintele acestuia îi sunau fără înţeles în urechi şi îi venea să-i 
strige preotului să tacă, să nu vorbească mai departe, să-i spună că n-o 
iubeşte pe fata cu care îl lega în clipa aceea pentru toată viaţa, că 
iubeşte pe alta... 

— Felicia, unde eşti?... De ce m-ai părăsit?... Dacă m-ai fi lăsat să 
mor, dacă nu mi-ai fi venit în ajutor atunci când am fost în primejdie, 
n-aş fi fost nevoit să îndur aceste chinuri! 

Bob mişca buzele, spunând aceste cuvinte în gând, dar niciun sunet 
nu-i ieşea din gură. Îşi blestema soarta care îl silea să joace această 
comedie urâtă şi nedemnă. De ce nu se întâmplase în ultima clipă o 
minune care să-l fi scăpat de toate chinurile? 

Diseară va fi nevoit să plece cu Hariett în noul lor cămin, să joace 
mai departe această tristă comedie, să se arate drăgăstos, să se lase 
dezmierdat. 

Ce sfârşit vor lua toate acestea?! 

Deodată auzi întrebarea hotărâtoare din gura preotului şi ca trezit 
din vis, privi buimăcit în jurul său. 

Îi venea să fugă, să strige în gura mare că nu e în stare să spună 
acel „da” fatal care îl va lega pentru toată viaţa, că nu va putea trăi cu 

Hariett. 

Cu o privire plină de teamă şi cu ochii umezi de lacrimi, tânăra fată 
se uită la logodnicul ei şi atunci Bob Wilkens, obosit de lupta 
sufletească pe care o dusese, plecă resemnat capul şi cu voce înăbuşită 
murmură aproape, neauzit de nimeni cuvântul „da”. 

Cu atât mai voios ieşi acest cuvânt de pe buzele tinerei fete. 

Bob Wilkens închise ochii, căci i se părea că în clipa aceea se 
pronunţă sentinţa lui de moarte. 

Ceremonia îşi urmă cursul obişnuit, iar tânăra pereche fu 
îmbrăţişată şi sărutată de părinţi, rude şi cunoscuți. 

Toţi le urară o viaţă fericită şi în sunetul orgii, braţ la braţ, Bob 
Wilkens şi Hariett părăsiră biserica. 

Cu toate străduințele familiei de a nu face cunoscută data şi ora 
cununiei, reporterii marilor ziare o aflaseră şi numeroşii fotografi se 
îngrămădeau la ieşire, pentru a prinde pe plăcile lor spectacolul 
interesant al acestei căsătorii din lumea mare. 

Hariett zâmbea tuturor cu multă bunăvoință, în schimb faţa lui Bob 
Wilkens era ca împietrită. 

În drumul scurt de la biserică până la vila preşedintelui Crosham, 
mulţimea aruncă flori tinerei perechi, iar când ajunseră acasă, 
servitorii le ieşiră întru întâmpinare spre a-i aduce urări de fericire. 

Nervii lui Bob erau încordaţi la culme şi el respiră uşurat când 
începu banchetul. 

Pentru a se ameţi şi a alunga gândurile chinuitoare, care se 
năpusteau asupra lui ca nişte fiare gata să-l sfâşie, bău repede câteva 
pahare de şampanie. 

Cu toată interdicţia alcoolului, preşedintele Crosham reuşise să-şi 
procure pentru nuntă şampanie şi vinurile cele mai alese. 

După scurt timp dispoziţia oaspeţilor deveni cât se poate de bună. 

Pahar după pahar se închină în sănătatea tinerilor căsătoriţi, 
musafirii râdeau, glumeau şi petreceau de minune. 

Ochii miresei străluceau de fericire şi toată înfăţişarea ei era plină 
de viaţă şi bucurie. Şi Bob se sili să arate în timpul mesei o faţă veselă 
şi reuşi să-i înşele pe toţi, afară de mama lui, care ştia ce se petrecea 
în sufletul fiului ei. 

Doamna Wilkens, cuprinsă de milă pentru chinurile pe care le 
îndura sărmanul Bob, ar fi vrut să se ducă la dânsul, să-i ia capul în 

mâini, să-l sărute, să-i mângâie obrajii, dar nu îndrăzni să se apropie 
de el, pentru a nu atrage atenţia celorlalţi oaspeţi. 

Rămase  nemişcată la locul ei, silindu-se să vorbească cu 
preşedintele Crosham spre a abate atenţia acestuia de la Bob. 

— Dă-i putere, Dumnezeule sfinte, se rugă ea în gând. Fă să treacă 
ziua aceasta atât de grea pentru dânsul, fără ca cineva să afle ce se 
petrece în sufletul său!... 

Deodată, pe când petrecerea era încă în toiul ei, un servitor se 
apropie de doamna Wilkens şi îi spuse că e chemată la telefon. 

Ea îşi ridică privirea uimită şi întrebă: 

— Cine vrea să vorbească cu mine?... Ce s-a întâmplat? 

Servitorul rămase foarte încurcat şi bâlbâi: 

— Mi se pare... că e vorba de domnul Wilkens... căci aceea care vă 
cheamă la telefon e o soră de caritate. 

Doamna Wilkens se ridică repede de pe scaun şi cuprinsă de o 
presimţire rea, alergă în încăperea învecinată. 

Bob observase scena şi era foarte îngrijorat. 

— Ai văzut ce palidă s-a făcut mama deodată? o întrebă el pe 
Hariett. Era ca şi când, ar fi primit o veste rea. 

Supărată, Hariett îşi încruntă sprâncenele şi zise, iritată: 

— De ce te uiţi numai la mama ta?... Tot timpul n-ai avut nici o 
singură privire pentru mine şi erai cu ochii numai la dânsa. 

— Hariett dragă, te rog să nu fii supărată. N-ai niciun motiv să te 
simţi neglijată... 

— Cred că de asta pot să-mi dau mai bine seama decât tine, 
răspunse ea cu un râs ironic. 

— Cu alte cuvinte vrei să spui că ţi-am dat motiv să te plângi de 
mine? o întrebă Bob, uitându-se uluit la dânsa şi temându-se de o 
reînnoire a discuţiei pe care o avusese cu Hariett înainte de cununie. 

La gândul acesta simţi un fior trecându-i prin tot trupul, căci era 
sătul de emoţii şi tulburări şi nu dorea decât linişte şi pace. 

Dar Hariett continuă cu aprindere şi pe un ton plin de mustrare: 

— Mărturisesc că mi-am închipuit altfel ziua mea de nuntă. Am 
nădăjduit să te văd fericit, să-mi strângi mâna în taină, să bei în 
sănătatea mea, să-mi şopteşti cuvinte de dragoste din care să străbată 
dorul de a fi în sfârşit singur cu mine, dar nimic... nimic! Stai lângă 
mine parcă ai fi un străin, pe care numai întâmplarea mi l-a dat ca 


— 226 — 


vecin de masă... 

— Hariett, te rog nu mai vorbi aşa, o întrerupse Bob Wilkens, iritat. 
Ştii că nu-mi place să fac pe îndrăgostitul faţă de alţii şi mai cu seamă 
azi, când sunt atâţi oaspeţi aici. E împotriva... 

— Fiindcă nu mă iubeşti aşa cum te iubesc eu. Fiindcă nu ţi-e dor 
de apropierea mea, îi curmă Hariett vorba. Dacă ar fi aşa, nici nu te-ai 
sinchisi de ce ar spune ceilalţi, ci ai fi fericit să mă dezmierzi. Toţi ar 
găsi firesc ca în ziua nunţii mirii să fie drăgăstoşi, să se sărute. Eu cel 
puţin n-am văzut încă nicio nuntă la care mirii să fie atât de reci cum 
eşti tu cu mine. 

Bob nu mai avu timpul să se dezvinovăţească, căci în clipa aceea 
doamna Wilkens se întoarse în sala de mâncare. 

Când o zări, Bob sări în picioare şi alergă spre dânsa. 

Pe faţa ei înspăimântată citi că primise o veste grozavă. 

Abia se mai putea ţine pe picioare şi când Bob se apropie de dânsa, 
ea îi prinse braţul, căutând un sprijin. 

Plin de îngrijorare, tânărul o conduse la un scaun şi făcu semn unui 
servitor să aducă un pahar cu apă. 

Apoi se aplecă spre mama lui şi o întrebă: 

— Ce s-a întâmplat?... Ce te-a speriat atât de tare? 

Şi ceilalți oaspeţi se sculară de pe scaune şi se apropie de doamna 
Wilkens. 

Trecură mai multe clipe până când fu în stare să se reculeagă şi în 
sfârşit zise cu vocea înăbuşită de emotie: 

— Soţul meu... 

— Ce s-a întâmplat cu dânsul? o întrebară toţi. 

Doamna Wilkens, respirând greu, îşi trecu mâna peste frunte şi 
murmură: 

— Starea lui s-a înrăutățit deodată... 

— De unde ştii asta, mamă? o întrebă Bob Wilkens. 

— Mi s-a telefonat de la spital să vin imediat... 

Se auziră exclamaţii de compătimire şi toţi o asaltară cu întrebări. 

Ea strânse mai cu putere mâinile lui Bob şi continuă: 

— Nimeni nu-şi poate explica această schimbare bruscă. Azi 
dimineaţă bolnavul se simţea cât se poate de bine şi acum... a fost 
găsit în nesimţire. Când şi-a revenit, a cerut să vin eu şi Bob. 

— Doar ştie ca azi e nunta noastră, zise Hariett supărată, şi nu 

poate cere să vă duceţi la dânsul. 

— Doctorul recomandă cu stăruinţă să împlinim cererea 
bolnavului, murmură doamna Wilkens. Se teme de un sfârşit fatal... 

Se auziră din nou cuvinte pline de compătimire. 

Numai Hariett bătu din picior, îl apucă pe Bob de braţ şi zise 
plângând: 

— Nu te las să pleci... Trebuie să rămâi cu mine! 

Bob păru încurcat şi dădu din umeri: 

— Nu se poate, draga mea. Ai auzit doar că tata a cerut să venim 
amândoi, mama şi eu. Trebuie să ne ducem la dânsul. 

Deşi ştirea despre înrăutățirea stării tatălui său îl neliniştea, totuşi 
era mulțumit că va avea prilejul să scape de petrecerea care era în 
toiul ei. 

Şi preşedintele Crosham se amestecă în vorbă şi zise: 

— Bineînţeles că dorința unui om greu bolnav trebuie luată în 
seamă, Hariett, aşa că va trebui să-l laşi pe Bob să plece. 

Dar Hariett n-avea deloc chef să rămână singură la nuntă, aşa ca îşi 
încolăci braţele în jurul gâtului lui Bob şi se rugă: 

— Ia-mă cel puţin şi pe mine... nu mă lăsa singură. Dacă nu eşti 
lângă mine, toată petrecerea şi nunta nu-mi fac nicio plăcere. 

Temându-se ea emoția să un facă rău tinerei femei, preşedintele 
Crosham şi doctorul casei făcură un semn lui Bob Wilkens, aşa că 
acesta zise, în silă: 

— Ei bine, te vom lua cu noi. 

Hariett îşi desprinse în grabă cununa şi vălul de pe cap, porunci 
unui servitor să i aducă haina şi după câteva minute se urcă împreună 
cu Bob şi mama lui în automobilul care porni cu mare iuțeală spre 
spital. 

Plin de îngrijorare, Bob Wilkens se uită la mama lui, care zâmbi 
îndurerată şi îi mângâie obrajii. Era însă prea emoţionată spre a putea 
spune măcar un singur cuvânt. Şi Bob era foarte agitat şi abia 
răspundea la nenumăratele întrebări pe care i le punea Hariett. 

Cu toată viteza cu care mergeau, drumul li se păru nespus de lung. 

În sfârşit, ajunseră la ţintă. 

O soră de caritate la ieşi intru întâmpinare, dar nu ştiu să le spună 
altceva decât că-l găsise pe Frank Wilkens în nesimţire, că starea lui 
era foarte îngrijorătoare, dar că se spera o îmbunătăţire, dacă îşi va 

vedea soţia şi fiul pe care ceruse cu stăruință să-i vadă. 

Intrară încet în camera bolnavului. 

Frank Wilkens se uită la ei lung, încercă să se ridice puţin, dar nu 
fu în stare să facă nicio mişcare. 

Doamna Wilkens se apropie repede de pat şi îi puse mâna pe braţ, 
spre a-l linişti. 

Şi cei doi tineri se apropiară. Plină de teamă, Hariett ţinea strâns 
braţul lui Bob. 

Abia putea să se ţină pe picioare, căci vederea bolnavului o 
tulburase adânc şi aerul de spital părea să-i apese pieptul ca o grea 
povară. 

Inima ei începu să bată cu putere şi o teamă îngrozitoare de boală 
şi de moarte o făcu să se înfioare. 

În cameră domnea o tăcere de mormânt. 

Frank Wilkens îşi aţinti privirea asupra tinerei perechi şi cu mari 
sforțări încercă să le întindă mâna. 

Bob se apropie şi mai mult şi aplecându-se spre el îl întrebă: 

— Vrei ceva, tată? 

Frank Wilkens dădu din cap. 

— Vreau... să ştiu... dacă... tu şi... dânsa... Cuvintele îi ieşeau din 
gură întretăiate, unul câte unul. 

Bob înţelese ce întrebare voia să-i pună tatăl său şi răspunse: 

— Am fost cununaţi azi. 

O lucire de bucurie lumină faţa palidă a bolnavului. 

— Cununaţi! Vasăzică... el... n-a putut... împiedeca... nimic... 

Bob îl privi nedumerit, apoi se uită întrebător la mama lui. Doamna 
Wilkens crezu cu cale că trebuie să liniştească pe bolnav şi repetă: 

— Hariett şi Bob au fost cununaţi astăzi, Frank. Am venit chiar de 
la nuntă. 

— Vrei să ne dai şi binecuvântarea dumitale, tată socrule? zise 
Hariett, emoţionată, îngenunchind lângă patul bolnavului şi silind pe 
Bob să facă la fel. 

Pe faţa lui Frank Wilkens se ivi un zâmbet de mulţumire 
sufletească. 

— Da... să vă... binecuvântez... Acum totul... e bine. 

După ce spuse aceste cuvinte, Frank Wilkens se întinse iar pe perne 
şi închise ochii. 

Trecură câteva minute în tăcere adâncă. Apoi doamna Wilkens se 
întoarse spre sora de caritate şi spre doctor, care venise şi el între timp 
în odaie şi întrebă: 

— Cum s-a înrăutățit deodată starea soţului meu? 

Doctorul dădu din umeri şi răspunse: 

— Presupun că faptul de a nu putea lua parte la nuntă l-a tulburat 
foarte mult pe bolnav, aşa că a avut de suferit o recidivă grea. Altă 
explicaţie nu pot găsi pentru starea în care fie află. 

— Şi ce e de făcut? întrebă Hariett pe doctor. 

— Găsesc necesar, răspunse acesta, ca dumneata, doamnă Wilkens, 
şi fiul dumitale să rămâneţi în noaptea aceasta aici, pentru a fi în 
apropiere, dacă bolnavul va cere iar să vă vadă. 

La auzul acestor cuvinte Hariett izbucni în plâns. 

— Frumoasă zi de nuntă!... N-am ce spune!... 

Doctorul se întoarse speriat spre dânsa şi luând-o de braţ o duse în 
camera vecină. Dar atât el cât şi Bob reuşiră numai cu mare greutate 
s-o liniştească şi s-o convingă că lucrul cel mai bun pe care îl are de 
făcut, e să se întoarcă în casa părintească. 

Însărcinarea de a o conduce pe Hariett acasă fu dată unui tânăr 
medic asistent. 

Bob Wilkens însă, se întoarse în camera bolnavului unde se aşeză la 
căpătâiul tatălui său. Rămase aici toată noaptea, ascultând respiraţia 
grea şi repede a suferindului. 

Acasă la părinţii ei, Hariett plânse până când adormi, întristată de 
dureroasa întâmplare care îi tulburase ziua nunții. 


204. O viaţă nouă 


Căpitanul Barnabe, Dolores şi Felicia ajunseră la Hammerfest. 
Mijloacele lor băneşti fiind foarte restrânse, fură nevoiţi să facă 
economie, astfel că luară camere într-un hotel modest. 

Toţi fuseseră deprinşi să trăiască bine, dar acum nu le mai era 
îngăduit să ducă viaţa de altădată, pentru ca banii de care mai 
dispuneau să le ajungă vreme cât mai îndelungată. 

În dimineaţa zilei următoare căpitanul Barnabe se şi duse la 
societatea a cărei adresă i-o dăduse bătrânul Villars. 

Primirea care i se făcu fu politicoasă, însă rece şi se părea că 

domnii de la societate voiau să-şi dea întâi seama cu ce fel de om 
aveau de-a face şi care era scopul venirii sale. 

— Am venit în urma recomandării colegului meu Villars... începu 
căpitanul Barnabe. 

Dar îndată ce pronunţă numele lui Villars, faţa celor domni care îl 
primiseră, deveni deodată mai prietenoasă. 

— Ah, bătrânul George Villars te-a trimis la noi? zise unul din cei 
doi domni. Ce mai face? Cum îi mai merge? E tot aşa de zdravăn şi 
vioi cum îl ştim? 

Căpitanul Barnabe le dădu desluşirile cerute, apoi îşi spuse păsul. 

— Camaradul meu mi-a spus că aveţi nevoie de căpitani pentru 
conducerea balenierelor, aşa că am venit încoace spre a solicita un 
astfel de post. 

— E adevărat, avem nevoie de căpitani de vapoare. Ai toate actele 
în regulă? 

Barnabe scoase actele sale din buzunar şi le întinse celor doi domni. 

— Vedem că până acum ai servit la Lloyd. De ce ai părăsit acest 
post! 

Fără a ascunde sau a înfrumuseţa ceva, căpitanul Barnabe povesti 
tot ce se petrecuse întâi la Shanghai, apoi la Marsilia şi încheie eu 
cuvintele: 

— După cum puteţi vedea din certificatele mele, asupra mea nu 
apasă nicio vină. Vina cea mare o au cei care mi-au luat pâinea de la 
gură precum şi putinţa de a-mi găsi un alt post. Cred că 
dumneavoastră veţi avea vederi mai largi decât bunii mei compatrioți! 

— În privinţa aceasta poţi fi fără nicio grijă, căci noi nu ne ocupăm 
cu chestiunile personale şi familiare ale căpitanilor noştri. Singura 
condiţie pe care o punem este să-ţi cunoşti bine meseria şi să prinzi 
cât mai multe balene. 

— Daţi-mi voie să vă pun o întrebare. Am venit încoace cu soţia şi 
fiica mea vitregă. Dacă îmi veţi încredința o comandă, îmi va fi 
îngăduit să le iau şi pe ele pe bordul vaporului? 

— În privinţa aceasta eşti liber să faci ce vrei. Nu ne interesează pe 
cine iei pe bord. 

— Şi aţi fi dispuşi să mă angajaţi? 

— Dacă te învoieşti cu condiţiile noastre, atunci da. 

— Vă rog să mi le spuneţi şi mie. 

— Leafa lunară va fi de cinci sute de coroane norvegiene. 

— E foarte puţin, răspunse căpitanul Barnabe. 

— În afară de aceasta vei mai primi şi un premiu de două la sută 
din valoarea greutăţii fiecărei balene pe care o va prinde echipa 
dumitale. Poţi fi încredinţat că în timp de un an, acest premiu se 
ridică la o sumă frumuşică. Una peste alta, nu vei câştiga la noi mai 
puţin decât ca comandant al unui vapor al Lloydului. Bineînţeles că va 
trebui să lucrezi cu multă râvnă. Am introdus acest sistem cu premii 
pentru a îndemna pe căpitanii noştri la o activitate cât mai mare şi 
până acum am obţinut cele mai bune rezultate. 

— Bine; în cazul acesta primesc şi eu. Când aş putea lua postul în 
primire? 

— Dacă îţi convine, poţi prelua chiar mâine comanda unui vapor. 

— Mi-ar fi foarte plăcut să pot începe munca fără nicio întârziere. 

— Atunci să facem contractul. 

Unul din cei doi domni chemă pe un secretar, căruia îi dictă 
contractul pe care îl semnară toţi, astfel că din clipa aceea căpitanul 
Barnabe se putea socoti ca angajat definitiv în serviciul societăţii. 

Înainte de a pleca, unul din cei doi domni îl întrebă: 

— Îţi convine să preiei mâine dimineaţă la nouă comanda unui 
vas? Dacă te învoieşti, te voi aştepta chiar eu pe vapor şi voi face 
cunoscut echipajului că dumneata vei fi căpitanul lui. 

— Da; voi veni deci la ora hotărâtă. 

— În cazul acesta vei putea placa chiar mâine în larg, căci vasul e 
pregătit şi îşi aştepta numai căpitanul. 

Când căpitanul Barnabe se în toarse la hotel, Dolores îl şi primi cu 
întrebarea: 

— Ei, ai fost angajat? 

— Da, totul a mers bine şi repede, răspunse Barnabe. 

— Minunat! exclamă Dolores. Acum ai scăpat de toate grijile şi 
putem lua ca un semn bun pentru viitor că ai reuşit aşa de repede. 

— Ai dreptate, scumpa mea Dolores. Da azi înainte putem privi cu 
încredere în viilor. 

Şi Felicia intră în odaie. Când află de la Barnabe că i se şi 
încredinţase comanda unei baleniere, tânăra fată îl felicită călduros. 

În dimineaţa următoare, la ora nouă, căpitanul Barnabe se duse în 
port unde îl aştepta reprezentantul societăţii. 

Acesta îl conduse pe vas, un vapor mic, cu prora lată şi greoi. 

Vasul n-avea nume şi purta ca semn distinctiv „W. 23”. Pe punte 
era adunat tot echipajul alcătuit în cea mai mare parte din marinari 
bătrâni, adevăraţi „urşi de mare”. Căpitanul Barnabe se duse la fiecare 
în parte şi îl salută întinzându-i mâna, iar reprezentantul societăţii îi 
prezentă pe toţi pe rând. 

— Acesta e cârmaciul Vite Haevenson, ăstlalt timonierul Kliiven, 
iar acesta harponierul Cermak... 

La acesta din urmă căpitanul Barnabe se uită mai cu luare-aminte, 
căci avea faţa rasă şi tipul slav pronunţat. 

— De ce naţionalitate eşti? îl întrebă Barnabe. 

— Sunt cehoslovac, domnule căpitan. Am fost ofiţer de artilerie. 

— Aşa... bine. 

Cu aceste cuvinte căpitanul Barnabe tăie convorbirea. 

Fără să-şi dea seama de ce, acest om îi era antipatic. Poate nu-i 
plăcuse felul dulceag şi linguşitor în care îi răspunse la întrebare şi 
faptul că apăsase asupra vorbelor din care îi adusese la cunoştinţă că 
fusese ofiţer. 

Afară de asta era îmbrăcat prea elegant pentru un vas cu care se 
prinde balene. Purta haine curate de piele şi o şapca de focă, dată cam 
pe o ureche. 

Căpitanul Barnabe trecu în revistă tot rândul şi după ce îi salută pe 
toți, se duse cu reprezentantul societăţii în cabina rezervată 
comandantului. 

— De azi înainte eşti stăpân pe întreg vasul, domnule căpitan, zise 
reprezentantul societăţii lui Barnabe. Depinzi de vaporul principal 
„Norvegia”. Pe bordul acestui vapor, care se află în portul Nordkyn, 
este o instalaţie de topire şi acolo trebuie să predai toate balenele pe 
care le vei prinde. În ce priveşte felul în care se operează la prinderea 
balenelor, bătrânul Vite Haevenson îţi va da toate lămuririle şi 
sfaturile de care vei avea nevoie. E un om pe care te poţi bizui în toate 
privinţele... Şi acum, atât în numele societăţii cât şi într-al meu, îţi 
doresc călătorie bună şi succes, încheie reprezentantul societăţii, 
întinzându-i mâna. 

Căpitanul Barnabe îl însoţi până la chei, unde îşi mai strânseră o 
dată mâna. 

— Îţi doresc tot binele, mai zise reprezentantul. 

— Mulţumesc, răspunse căpitanul Barnabe. 

După ce se despărţiră, căpitanul se mai întoarse o dată pe bord. 

Era un vas foarte murdar. Pe punte erau împrăştiate butoaie şi 
pretutindeni mirosea urât a untură de peşte şi mucegai. Întreg vasul 
avea o înfăţişare cât se poate de urâtă şi nici nu merita numele de 
vapor, deşi era. 

Vasăzică aici va fi nevoit să trăiască cu Dolores şi Felicia?! 

Urâtă perspectivă pentru sărmanele femei! 

În clipa când Barnabe vru să coboare înlăuntrul vasului, spre a 
vedea şi acolo în ce stare erau lucrurile, veniră pe bord Dolores şi 
Felicia, cu care se înţelesese să-l urmeze. Dar înainte de a ajunge la 
ele, harponierul le şi luă în primire şi le salută cu un zâmbet dulceag 
şi prefăcut: 

— Soarele răsare pentru vaporul nostru! Ce fericire!... Două 
doamne frumoase au venit pe bord!.. Daţi-mi voie să mă prezint: 
numele meu e Cermak, locotenent în rezervă. 

Dolores îi întinse mâna, pe care Cermak o sărută, dar înainte de a 
se putea întoarce şi spre Felicia, căpitanul Barnabe se apropie şi îi zise 
scurt: 

— Cheamă un marinar care să aducă bagajele din trăsură şi să le 
orânduiască în cabină. 

Cermak îi aruncă o privire duşmănoasă şi se depărtă. 

— Ce individ dezgustător, zise Barnabe urmărindu-l cu privirea. 
Apoi, întorcându-se spre Dolores şi Felicia, continuă: Bine aţi venit pe 
vasul „W. 23”. E îngrozitor aici, nu-i aşa? E o ruşine că sunt nevoit să 
iau conducerea unei astfel de lăzi de gunoaie!... Dar ce să faci?... 
Veniţi mai bine să vă duc în cabină. 

Pe când îl urmau pe Barnabe, Dolores şi Felicia se uitară în jurul 
lor. 

Într-adevăr, vaporul nu era frumos, dar trebuiau să fie mulţumite 
că găsiseră aici un adăpost. 

Acelaşi lucru îl spuse Dolores şi soţului ei, care nu răspunse decât 
printr-o înclinare a capului. După o tăcere scurtă, zise însă: 

— Negreşit că trebuie să fim mulţumiţi, dar crede-mă că mi-e foarte 
greu. Când mă gândesc ce vapoare am comandat până acum!... 

— Nu te mai gândi, scumpul meu; îţi faci în zadar inimă rea. 

Cabinele erau mici şi modest mobilate, dar Dolores şi Felicia se 

prefăcură că le plac, pentru a nu-l întrista şi mai mult pe Barnabe. 

— O să vezi ce bine ne vom aranja aici, îl mângâie Dolores. 

Căpitanul Barnabe izbucni într-un râs amar. 

— Da, şi încetul cu încetul ne vom deprinde şi cu mirosul atât de 
frumos al unturii de peşte. 

Barnabe era foarte dezamăgit şi nici nu încercă să-şi ascundă 
această dezamăgire. Dispoziţia lui deveni şi mai rea când apăru 
Cermak, însoţit de un marinar care ducea bagajele. 

— Bine, mulţumesc, îi zise căpitanul Barnabe cu răceală vrând să 
scape mai repede de dânsul, însă fostul locotenent de artilerie nu 
plecă, ci se întoarse spre Dolores, cu aerul de a voi să înceapă să-i facă 
curte. Barnabe îi tăie scurt vorba şi îi dădu a înţelege că n-are ce căuta 
în cabina lor. 

Cermak roşi de mânie, vru să răspundă ceva, dar se stăpâni şi 
plecă. 

După ce închise uşa în urma lui, Dolores îl întrebă pe Barnabe: 

— De ce te porţi atât de aspru cu omul acesta? 

— Fiindcă mi-e nesuferit. 

— Ai să ţi-l faci duşman. 

— Puțin îmi pasă! Aici sunt eu stăpân şi nu mi-e teamă de el. 

— Nu te înţeleg; a fost doar foarte politicos. 

— Da, după părerea mea, chiar prea politicos. N-ai văzut cu ce ochi 
se uita la Felicia? Înţeleg foarte bine ce vrea nemernicul acesta şi la ce 
se aşteaptă, dar îi voi strica eu socotelile. 

— Ai dreptate, s-a uitat la mine cu o privire ciudată. Nici mie nu- 
mi place omul acesta, încuviinţă şi Felicia. 

Dolores scoase un suspin adânc. 

— Începutul e frumos, n-am ce zice! Abia am pus piciorul pe bord 
şi ne-am şi făcut un duşman. 

— Pe care, dacă vreau, îl pot alunga la primul prilej de pe vas. Dar 
să nu mai vorbim de dânsul. După cum vedeţi, acestea sunt cabinele 
noastre. Orânduiţi totul cum credeţi de cuviinţă. Eu trebuie să mă urc 
pe punte spre a da ordinul de plecare. 

Barnabe plecă şi pe punte se întâlni cu bătrânul Vite Haevenson, cu 
care se sfătui. 

— Ia spune-mi, încotro o luăm acum? 

Bătrânul îşi scoase luleaua din colţul gurii, scuipă peste parapetul 

vaporului şi începu să-i vorbească rar şi apăsat: 

— Spre miazănoapte, căpitane... mereu spre miazănoapte şi când 
vom ajunge la marginea gheţurilor vom găsi ce căutăm şi ce ne 
trebuie. 

Barnabe se urcă pe puntea de comandă şi dădu ordinele 
trebuincioase. 

Maşinile începură să duduie, elicea să se învârtească, apoi încet, 
încet, vasul „W. 23” ieşi din portul Hammerfest, luând cursul spre 
miazănoapte. 


205. Crestatul la New-York 


— Bună dimineaţa, mister Wilkens! 

Cu acest salut şi cu o plecăciune respectoasă, bătrânul servitor 
deschise lui Bob uşa biroului său şi intră în acelaşi timp cu dânsul, să 
ia în primire pardesiul şi pălăria şefului său. 

— Îmi daţi voie, mister Wilkens, continuă servitorul, să vă urez şi 
eu toate fericirile cu prilejul căsătoriei dumneavoastră! Cerul să vă 
binecuvânteze. 

— Îţi mulţumesc, dragul meu, răspunse Bob Wilkens, întinzând 
mâna credinciosului bătrân, care era în serviciul întreprinderii de la 
înfiinţarea ei. 

În acelaşi timp îi dădu şi o bancnotă de zece dolari. Apoi adăugă: 

— Ia asta şi bea un pahar de vin în sănătatea noastră. 

Spre a-şi schimba şirul gândurilor, căci noaptea de veghe pe care o 
petrecuse la căpătâiul tatălui său îl întristase mult, Bob Wilkens zise 
servitorului: 

— Aş vrea să te întreb ceva: Cu prilejul cununiei ai fost şi 
dumneata la biserică? 

— Da, am fost aproape de intrare, pe dreptele bisericii. 

— Atunci ai putea să-mi spui care a fost pricina tulburării care s-a 
iscat acolo? 

— Da, mister Wilkens. A fost un nebun care a vrut să intre cu de-a 
sila în biserică şi să vorbească cu dumneavoastră înainte de cununie. 

— Un nebun?... De unde deduci că nu era în toate minţile? îl 
întrebă Bob Wilkens cu mult interes. 

— Se vedea după toată înfăţişarea lui. Chiar şi îmbrăcămintea 

omului dădea de bănuit. Purta haine ca acei care îşi petrec viaţa prin 
pustietăţi. Niciun om cuminte nu mai umblă în halul ăsta prin New- 
York. 

— Ce s-a întâmplat cu dânsul? S-a liniştit repede? 

— Poliţiştii l-au luat de scurt şi l-au arestat. 

Bob Wilkens tocmai luase loc la biroul său, când se auzi soneria 
telefonului. Ridică receptorul şi strigă: 

— Aici Wilkens. 

— Aici prefectura de poliţie, i se răspunse de la capătul celălalt al 
firului. Avem o rugăminte, mister Wilkens. E vorba de omul care a 
încercat să pătrundă în biserică atunci când eraţi la cununie. 

— Mi s-a spus că ar fi un nebun. 

— Aşa am crezut şi noi, dar se pare că ne-am înşelat. 

— Şi ce doriţi acum? 

— La telefon nu vă putem da toate lămuririle, aşa că v-am fi foarte 
recunoscători dacă aţi binevoi să treceţi pe la noi în cursul zilei. Puteţi 
veni la orice oră veţi vrea şi dacă nu se va putea azi, atunci mâine. 

— Ba voi veni chiar acum, căci mă interesează să aflu ce s-a 
petrecut. Cu cine să vorbesc când voi veni? 

— Vă rog a vă adresa comisarului Elberton. 

Bob Wilkens rezolvă repede chestiunile de afaceri în curs, apoi ceru 
să tragă maşina la scară şi plecă la prefectura de poliţie. 

Când fu anunţat comisarului Elberton, acesta îl primi imediat. 

— Ce s-a întâmplat? întrebă Bob Wilkens repede, fără să-şi ascundă 
curiozitatea. 

— E o poveste foarte misterioasă, mister Wilkens; cred că ştiţi că s- 
a petrecut în faţa bisericii, în timpul cununiei dumneavoastră? 

— Un martor care a fost de faţă mi-a istorisit întâmplarea. Omul 
acela plănuise cumva un atentat împotriva mea? 

Comisarul dădu din umeri. 

— Dibuim şi acum la întuneric şi nu ştim ce intenţii a avut. Nu vrea 
să ne dea nicio lămurire şi despre persoana lui ne-a dat desluşiri foarte 
ciudate. 

— Ce anume a spus? întrebă Bob Wilkens când comisarul Elberton 
făcu o pauză scurte. 

— A spus că e Frank Wilkens. 

— Frank Wilkens e doar tatăl meu şi acesta se află la spital. 

— Asta o ştim şi noi şi i-am spus-o şi lui. Cu toate acestea a rămas 
la susţinerea că ar fi Frank Wilkens. 

— Ciudat! făcu Bob Wilkens, rămânând cu privirea aţintită la gol. 

Deodată un gând îi fulgeră prin minte. 

Străinul susţinea că se numeşte Frank Wilkens? 

Un Frank Wilkens, un văr al tatălui său, fusese închis în sanatoriul 
doctorului Patrik Black din Londra şi el însuşi, Bob, căutase multă 
vreme urma acestui văr! Să fie oare străinul misterios? 

Bob Wilkens fu cuprins de a tulburare mare şi adresându-se 
comisarului, îl rugă: 

— Aş putea să-l văd şi să vorbesc cu dânsul? 

— Cu scopul acesta v-am rugat chiar să veniţi, mister Wilkens. 
Avem nevoie de ajutorul dumneavoastră spre a-l identifica pe străin, 
şi a stabili dacă într-adevăr e un membru al familiei dumneavoastră. 

— Atunci trimite să-l aducă încoace, sau să mergem noi la el. 

Comisarul sună şi când intră un poliţist îi spuse acestuia să-l 
conducă în celula arestatului. 

Bob Wilkens îl urmă cu inima zvâcnind. 

Ce va afla oare? 

Dacă era într-adevăr acel Frank Wilkens pe care îl căutase 
odinioară, atunci acesta va cere să-i vorbească fără martori. În cazul 
acesta Bob Wilkens va cere poliţistului să aştepte afară, în faţa uşii. 

La rugămintea lui Bob, polițistul îl lăsă să intre singur în celulă. 

Pe pat şedea ghemuit Crestatul, dar când auzi uşa deschizându-se, 
ridică repede capul. 

Bob tresări speriat la vederea lui. 

Dar se reculese, îşi ascunse tulburarea şi zise: 

— Bună ziua, mister Wilkens! 

Fără să răspundă la salut, Crestatul îl întrebă: 

— Mă cunoşti? 

— Nu, te văd pentru întâia oară în viaţa mea. 

— Şi cu toate acestea îmi spui pe nume, deşi poliţia se îndoieşte că 
sunt într-adevăr Frank Wilkens! 

— Am venit pentru a stabili identitatea dumitale. 

— Şi cum vrei să faci asta, dacă nu mă cunoşti? 

— E destul să-mi răspunzi la o singură întrebare. Vrei? 

— Pune-mi întrebarea. 


— 238 — 


— Cu mulţi ani în urmă ai fost în Anglia, nu-i aşa! 

— Da, am fost. 

— În ce oraş te-ai oprit mai multă vreme? 

— La Londra. 

— La cine? 

Crestatul nu răspunse îndată, ci se uită lung la Bob Wilkens şi la 
rândul său îi puse şi el o întrebare: 

— Se pare că ştii că am fost în Anglia? 

— Da. 

— Cine eşti dumneata? 

— Îţi voi spune mai târziu. Deocamdată răspunde la întrebările 
mele. La cine ai stat la Londra? 

— În sanatoriul profesorului Patrik Black. 

El era! 

Bob se uită la dânsul ca la o arătare din altă lume. Ce întâmplare 
misterioasă făcuse să găsească omul pe care-l căutase atâta vreme? 

Totul i se părea un vis lui Bob Wilkens. 

În sfârşit, avea să se dezvăluie taina a cărei dezlegare o căutase în 
zadar până atunci! 

— Mă crezi acum că sunt Frank Wilkens? îl întrebă Crestatul, care 
se ridicase în picioare şi se uita ţintă în ochii lui Bob. 

— Da, te cred. 

— Acum spune-mi şi dumneata cine eşti. De unde cunoşti povestea 
vieţii mele? 

— Sunt Bob Wilkens. Odinioară te-am căutat mult, m-am străduit 
din răsputeri să dau de urma dumitale, care m-a dus până la Londra, 
dar de acolo n-am putut merge mai departe, căci urma dumitale se 
pierduse. 

Faţa întunecată a Crestatului se lumină. 

— De ce m-ai căutat? îl întrebă el pe Bob Wilkens. 

— Pentru Felicia... Ah, poate nici nu ştii cine a fost Felicia de 
Martigny? 

— Ba da, însă aud că spui „a fost”, dar ea mai este şi acum. 

Cu o mişcare bruscă Bob îl apucă de braţ şi cuprins de o emoție 
grozavă, întrebă cu voce înecată: 

— Felicia trăieşte? 

— Da, trăieşte şi a regăsit-o pe mama ei. 

— E adevărat ce spui? 

— E tot atât de adevărat ca şi faptul că e copila mea! 

Bob îi dădu drumul şi îşi duse mâna la frunte. 

— Dumnezeule atotputernic! exclamă el deznădăjduit. Felicia!... 
Felicia trăieşte!... Şi nu e sora mea!... 

Era atât de zdruncinat, încât nemaiputându-se ţine pe picioare, se 
duse spre pat unde se prăbuşi. 

Acum afla asta?... Acum când era prea târziu... când era legat de 
altă femeie pe care n-o iubea! 

Îşi aduse aminte de telegrama poliţiei din Sidney, prin care i se 
adusese la cunoştinţă moartea Feliciei... Putea oare să-l creadă pe 
omul acesta? 

Bob Wilkens ridică încetul capul, privirea lui se întâlni cu aceea a 
Crestatului, pe care îl întrebă: 

— De unde ştii că Felicia de Martigny mai trăieşte? 

— Fiindcă am văzut-o la Sidney. 

— Dar am fost înștiințat că s-a rătăcit în munţi, în pustiul de piatră, 
unde şi-a găsit moartea. 

— Nu, căci eu am salvat-o şi mai târziu am dus-o la mama ei. 
Amândouă s-au întors apoi în Franţa. 

Vasăzică la Sidney o văzuse. 

Acum nu mai încăpea nicio îndoială. Toate spusele acestui om se 
potriveau, aşa că trebuia să fie adevărat şi că era fiica lui. 

Crestatul se apropie de Bob Wilkens şi îi zise: 

— Acum m-am încredinţat că o mai iubeşti pe Felicia. Mi-a vorbit 
mult despre dumneata, despre dragostea nemărginită pe care ţi-o 
poartă. Când am încercat să pătrund în biserică, am vrut să-ţi spun că 
Felicia trăieşte, am vrut să ştii asta înainte de a păşi la altar cu altă 
femeie, dar venisem prea târziu şi n-am fost lăsat să intru. 

— Da, ai venit prea târziu spre a salva fericirea noastră! oftă Bob 
Wilkens. 

— Am vrut să salvez fericirea copilei mele, fără să mă mai gândesc 
ce nedreptate strigătoare la cer mi-a făcut tatăl dumitale. N-am vrut să 
mă răzbun împotriva fiului pentru vina tatălui. Voiam să te fac şi pe 
dumneata fericit, de dragul fiicei mele. 

— Doamne, dacă aş mai fi liber!... Cât de îngrozitoare sunt toate 
aceste întâmplări! 

Copleşit de durere, Bob Wilkens îşi acoperi faţa cu mâinile, ca să 
nu-l vadă Crestatul că plânge. 

Şi Crestatul era adânc mişcat. 

Din deznădejdea grozavă de care era cuprins Bob, Crestatul putu 
să-şi dea seama cât de mare era iubirea tânărului pentru Felicia. 
Destinul hotărâse însă ca Felicia să nu devină soţia unui Wilkens şi 
poate era mai bine aşa. 

Nu-i spuse nimic lui Bob pentru care se simţi cuprins de o milă 
adâncă şi punându-i mâna pe umăr cu o mişcare blândă, încercă să-l 
mângâie: 

— Bob, sunt unchiul tău, aşa că pot să-ţi spun pe nume. Nu te lăsa 
doborât de durere şi împacă-te cu gândul că Felicia e pierdută pentru 
tine. 

— Să mă împac cu gândul acesta?!.. Crezi că îmi va fi cu putinţă?... 
Nu ştii ce se petrece în sufletul meu!... Îmi vine să înnebunesc, să-mi 
sfâşii carnea de pe trup!... Aş vrea să fug de aici, să las tot şi să mă 
duc la Felicia; dar sunt legat. Poţi înţelege ce înseamnă asta pentru 
mine?! 

Crestatul dădu din cap şi răspunse cu un zâmbet amar: 

— Pot să-mi dau bine seama de suferinţa ta, căci şi eu am îndurat 
odinioară aceleaşi chinuri, atunci când tatăl tău în înţelegere cu acel 
ticălos de profesor Black, m-au închis într-o casă de nebuni. 

Copleşit de amintiri dureroase, Crestatul începu să se plimbe agitat 
prin celulă şi istorisi lui Bob Wilkens povestea atât de tristă a vieţii 
lui, învinuindu-l pe Frank Wilkens. 

— Numai din lăcomie tatăl tău m-a nenorocit, a nimicit viaţa mea 
şi pe aceea a sărmanei Dolores de Martigny. Tot aşa cum a distrus 
fericirea ta, a distrus-o şi pe a noastră! 

Bob nu-l întrerupse cu niciun cuvânt, îl ascultă cu luare-aminte şi 
adânc mişcat, dându-şi seama cât de mare şi de îngrozitoare era vina 
tatălui său. 

Îşi spunea tată, dar era cel mai mare duşman şi duşman îi va 
rămâne întotdeauna, căci crima lui n-avea ispăşire. 

Când unchiul tăcu, Bob îi zise: 

— Voi încerca să îndrept faţă de tine tot ce a greşit tatăl meu. 

Crestatul clătină capul şi răspunse: 

— Nu vreau să duci şi tu povara vinei tatălui tău. 

— Dar ce să fac? 

— Nimic. Deocamdată totul rămâne aşa cum este. 

Bob Wilkens scăpă din vedere cuvântul „deocamdată”, deşi 
Crestatul îl spusese mai apăsat. 

— În orice caz, de azi înainte să nu ne mai pierdem din vedere. 

— Înainte de toate trebuie să scap de aici. 

— De asta mă voi îngriji eu îndată şi voi vorbi chiar acum cu 
comisarul. Apoi vom merge la mine spre a ne mai sfătui, căci sunt 
încă multe lucruri nelămurite. Totul a venit atât de neaşteptat pentru 
mine, încât nici nu sunt încă în stare să înţeleg. 

— Atunci du-te întâi să intervii ca să mi se dea drumul. 

Bob Wilkens se ridică şi părăsi celula pe care polițistul o încuie cu 
îngrijire, apoi îl conduse pe Bob iar la comisarul Elberton. 

— Ei, mister Wilkens, ce-ai aflat? îl întrebă acesta. 

— Arestatul nu e nebun, ci e într-adevăr un membru al familiei 
noastre, după cum a spus. A încercat să pătrundă în biserică, având 
să-mi dea o ştire de însemnătate atât de mare, încât cununia n-ar fi 
avut loc, dacă o aflam la timp. Mai bine ar fi fost dacă oamenii de la 
poliţie, l-ar fi lăsat să intre. 

— Dacă e aşa, regret mult că poliţiştii au făcut exces de zel. 

— Prin intervenţia lor mi s-a făcut un rău care nu se mai poate 
îndrepta cu nimic şi niciodată. 

— Îmi pare nespus de rău de întâmplarea asta, mister Wilkens, zise 
comisarul Elberton. 

Bob făcu un gest obosit. 

— Nu fac nicio mustrare oamenilor dumitale, căci n-au putut şti 
despre ce este vorba. Dar acum cred că vei da îndată drumul rudei 
mele. 

— Nefăcându-se vinovat de nicio faptă pedepsită de lege şi nefiind 
nici nebun, nu există niciun motiv de a mai fi ţinut arestat. 

— Atunci te rog să iei îndată măsurile necesare pentru eliberarea 
lui, căci va merge cu mine. 

Comisarul sună şi spuse poliţistului care intră să-l aducă pe arestat. 

După câteva minute Frank Wilkens intră în biroul comisarului. 

— Regret foarte mult că ai fost arestat din greşeală, îi zise Elberton. 
Mister Wilkens mi-a dat lămuririle necesare, aşa că acum eşti liber. 

Bob Wilkens îşi luă rămas bun de la comisar şi părăsi prefectura 

împreună cu unchiul său. 

— Acum mergem la mine, îi zise el Crestatului. 

Acesta nu dădu niciun răspuns. 

Bob merse câţiva paşi înainte spre maşină, dar ajungând lângă 
aceasta şi uitându-se înapoi, văzu că Crestatul dispăruse. 

Ce însemna oare aceasta?... 

Bob alergă înapoi, dar nu-l mai putu găsi, aşa că fu nevoit să 
renunţe de a-l căuta mai departe. 

Pesemne că unchiul său plecase, nevoind să mai aibă nimic de-a 
face cu cei din familia Wilkens, nici chiar cu dânsul. 

— La fabrică, porunci Bob şoferului, dar pe drum se răzgândi şi îşi 
schimbă ordinul: Nu, nu la fabrică; du-mă mai bine acasă. 

În tulburarea de care era cuprins tot n-ar fi fost în stare să lucreze, 
aşa că se hotărî să vorbească întâi cu mama lui, să-i povestească tot ce 
se petrecuse. 


206. Prea târziu 


Pe când contele de Martigny povestea tuturor despre viaţa grea pe 
care o duc cei din Legiunea Străină şi îi sfătuia pe tineri să nu cumva 
să se angajeze pentru un asemenea serviciu, pentru Karin Rystrom era 
un adevărat chin să fie expusă privirilor curioşilor şi să răspundă 
nenumăratelor lor întrebări. 

Ar fi preferat să rămână pe tot timpul călătoriei în cabina ei şi să 
nu vină în atingere cu oamenii. Dar contele de Martigny se împotrivi 
acestei dorinţe şi nu se despărţi nicio clipă da dânsa. 

În urma stăruinţelor lui, Karin îi îngădui să îngrijească de dânsa. 

Astfel zilele trecură foarte repede şi se apropiară de Marsilia. 

În curând vor ajunge la ţinta călătoriei lor. 

Contele de Martigny nu mai vorbea de nimic altceva decât de 
revederea lui cu Dolores. 

Şi Karin Rystrom era fericită de a se putea întâlni iar cu Felicia. 

Când îşi luase rămas bun de la dânsa la Sidney, nici n-ar fi visat că 
se vor revedea atât de curând. 

După ce luară sfârşit formalităţile pentru revizuirea paşapoartelor şi 
a bagajelor, contele şi Karin Rystrom plecară spre strada Estelle, la 
locuinţa contesei de Martigny, dar când ajunseră acolo, rămaseră 

dezamăgiţi, căci pe tabloul unde erau trecuţi toţi chiriaşii, nu găsiră 
numele de Martigny. 

Contele se informă îndată la portar, care îi răspunse morocănos că 
doamna Martigny se mutase cu câteva zile în urmă. După mai multă 
stăruință aflară în sfârşit amănunte precum şi adresa lui Jean şi a 
bătrânei Betty. 

Fără a sta mult la îndoială, contele de Martigny şi Karin Rystrom 
plecară la Betty, care locuia acum în una din străzile înguste din 
cartierul portului. 

Bătrâna se uită uimită la cei doi vizitatori străini. 

— Bună ziua, scumpa mea Betty, strigă contele de Martigny 
bătrânei servitoare care odinioară îl purtase în braţe. 

Apoi îi întinse amândouă mâinile şi o întrebă: 

— Nu mă mai cunoşti?... Dar ai dreptate, a trecut atâta vreme de 
când nu ne-am mai văzut. 

Îndată însă ce-i auzi glasul, o lucire de bucurie se ivi în ochii 
credincioasei bătrâne. 

— Dumnezeule sfinte, nu cumva eşti?... Nu, nu, nu e cu putinţă!... 
bâlbâi ea buimăcită. 

Contele de Martigny îi cuprinse mijlocul, îşi apropie faţa de a ei şi 
îi zise voios: 

— Ba da, Betty, e cu putinţă!... Nu te înşeli... 

— Axel!... Dumneata!?... Tu eşti, Axel?... 

— Da, Betty, eu sunt, răspunse contele de Martigny, îmbrăţişând-o 
şi bătând-o cu dragoste pe umăr. Cum vezi, m-am întors iar acasă. 

Betty clătină neîncrezătoare capul şi se uită la dânsul cu îndoială. 

— E cu putinţă?!... Axel al nostru mai trăieşte?... După douăzeci de 
ani s-a întors iar acasă?!... 

Lacrimi de bucurie se prelinseră pe faţa zbârcită a bătrânei şi 
strângându-l cu putere la piept, zise: 

— De ce n-ai scris nimic atâta amar de vreme? De ce ai plecat 
atunci în lume şi nici nu te-ai mai sinchisit de Dolores?!... Totul ar fi 
fost altfel dacă ai fi rămas acasă... 

Deodată bătrâna tresări, rămase încurcată şi murmură: 

— Doamne, am uitat cu totul că acum eşti om în toată firea şi că 
nu-mi mai este îngăduit să-ţi spun pe nume! 

Contele de Martigny o strânse la piept şi îi zise prietenos: 

— Lasă, buna mea bătrânică... spune-mi mai departe pe nume. Îmi 
face atâta plăcere şi bucurie... îmi aminteşte de timpurile fericite ale 
copilăriei mele. 

— Iartă-mă că te ţin aici în faţa uşii, se scuză ea. În prima clipă de 
bucurie am şi uitat cu totul să te poftesc înăuntru. 

Spunând aceste cuvinte, se uită spre Karin Rystrom, care se 
retrăsese puţin deoparte şi făcându-i contelui cu ochiul, îi zise încet: 

— Frumuşică nevastă ţi-ai adus, scumpul meu Axel. 

Apoi întorcându-se spre Karin adăugă: 

— Fii bine venită, doamnă contesă... 

Contele şi Karin Rystrom roşiră, neîndrăznind să se uite unul la 
altul şi tânăra fată răspunse repede: 

— Nu sunt soţia contelui de Martigny, ci o tovarăşă de suferință a 
Feliciei... 

Pentru a trece peste situaţia penibilă în care îi pusese vorbele 
bătrânei Betty, contele o luă pe aceasta de braţ şi păşind spre intrare, 
zise: 

— Hai, Betty, să intrăm în casă şi acolo îţi vom istorisi tot. Şi de la 
tine aştept să aflu multe. 

Îndată ce fură în camera mică dar prietenoasă şi confortabilă, 
începură să povestească fiecare ce avea pe inimă. 

După câtva timp, veniră şi Coţofană şi Jean. Şi de la ei contele de 
Martigny află că venise cu câteva zile prea târziu la Marsilia. Se uită 
zâmbind la toţi şi zise: 

— Dacă e aşa, atunci nu-mi rămână altceva de făcut, decât să plec 
după Dolores. Trebuie s-o găsesc, şi afară de asta aş vrea să fac 
cunoştinţă şi cu căpitanul Barnabe şi cu Felicia. Tot n-am nicio 
meserie, un post nu voi putea găsi, aşa că îmi voi încerca şi eu norocul 
la vânătorii de balene. Poate Barnabe va avea nevoie de mine pe 
vaporul său şi atunci vom fi cu toţii împreună. 

Bătrânul Jean socoti acest plan foarte bun şi zise: 

— Ai dreptate domnule conte. Dacă aş fi în locul dumitale, aş da şi 
eu o raită prin mările acelea îngheţate. Unde mai pun că Dolores va 
avea o bucurie nespus de mare când te va vedea. A plâns destul că nu 
mai ştia nimic de dumneata. 

Contele de Martigny îşi înălţă trupul, ca şi când ar fi vrut să-şi 
măsoare puterile. 

În clipa aceea zări faţa întristată a tinerei suedeze şi îşi putu da 
seama de ce se petrece în sufletul ei. 

— Nu-ţi fie teamă, draga mea prietenă, îi zise el spre a o mângâia şi 
linişti. Înainte de a pleca după sora mea, te voi duce la părinţii 
dumitale pe lângă care voi pune o vorbă bună să te primească iar în 
sânul familiei. 

Bineînţeles nu-i spuse că prin ocolul pe care va fi nevoit să-l facă 
spre a o duce pe Karin Rystrâm acasă la părinţii ei, va trebui să 
cheltuiască micile economii pe care le mai avea. Cu toate încercările 
grele prin care trecuse în anii din urmă, contele era încă cam uşuratic 
şi dornic de aventuri. 

Chiar dacă va trebui să-şi cheltuiască toţi banii în călătoria până la 
Stockholm unde locuiau părinţii tinerei fete, Axel de Martigny nu se 
mai întrebă ce va face atunci şi se încrezu mai departe în steaua lui 
bună. 

Înainte de a-şi urma drumul, voia s-o ştie la adăpost pe mica lui 
prietenă. 

Stătură încă multă vreme de vorbă, povestindu-şi întâmplările prin 
care trecuseră şi făurind planuri pentru viitor. 

În sfârşit, Karin Rystrâm fu atât de obosită, încât abia mai putea 
ţine ochii deschişi. 

Bătrâna Betty o duse în odaia ei, unde o culcă în pat. Ea însăşi va 
dormi pe o canapea care se mai afla în odaie. 

Coţofană plecă la un restaurant unde avea să cânte la o petrecere, 
aşa că bătrâna Betty mai găsi numai pe contele de Martigny şi pe 
Jean, care zise: 

— Acum am să-ţi spun ceva, Betty. Socotesc că e bine să ne 
destăinuim domnului conte şi să-i spunem despre cartea pe care am 
primit-o de la Londra. 

Betty se învoi fără cea mai mică şovăire. 

— Ai dreptate, Jean, răspunse ea. În felul acesta vom scăpa noi de 
răspundere. 

Bătrânul îşi aprinse pipa, scoase câteva rotocoale de fum, apoi 
începu: 

— Ascultă ce am să-ţi spun, domnule conte, căci numai dumneata 
vei şti ce este de făcut ca să ieşim din încurcătură. 

Îi povesti lui Axel de Martigny toată povestea cu jurnalul lui Frank 

Wilkens şi după ce Betty îl aduse, la un semn al lui, îl întinse contelui 
şi încheie: 

— Dacă vei da acum surorii dumitale această carte, nu va mai 
stârni furtuna pe care ar fi stârnit-o cu câteva luni în urmă. Acum s-a 
căsătorit şi a încheiat cu trecutul. Insă pentru Felicia va fi poate bine, 
dacă va afla povestea celor doi Wilkens. 

Betty încuviinţă printr-un semn din cap, şi adăugă: 

— Şi pentru noi va fi bine, dacă ne vom uşura sufletul de taina care 
ni-l apasă atât de greu. 

Contele de Martigny începu să citească jurnalul şi se adânci atât de 
mult în această lectură, încât nici nu se mai gândi la dormit. 

O milă adâncă îl cuprinse pentru Dolores, dar şi pentru nenorocitul 
bărbat căruia Frank Wilkens, regele automobilelor, îi răpise libertatea 
şi îi nimicise fericirea întregii vieţi. 

După ce află toate acestea, dorea cu atât mai mult s-o revadă cât 
mai repede pe Dolores. 

Nu se opri deci vreme îndelungată la Marsilia, ci a doua zi chiar 
porniră mai departe spre Stockholm, oraşul natal al Karinei Rystrom. 


207. Un individ primejdios 

Cu îndemânarea şi priceperea înnăscută femeilor, Dolores şi Felicia 
reuşiseră să aranjeze cabinele destul de frumos, astfel că cei trei 
oameni se simţiră bine în ele. 

Căpitanul Barnabe se împăcase cu gândul că avea să conducă acum 
şi o balenieră. 

De altminteri nădăjduia că nu va rămână toată viaţa pe acest vas şi 
că va obţine cu vremea comanda unui vapor-matcă şi va putea agonisi 
o avere destul de frumuşică, — căpitanii acestor vapoare primind o 
leafă mare şi având parte la câştigul societăţii. 

Cu echipajul său era foarte mulţumit 

Toţi erau oameni liniştiţi şi cuminţi, pe care se putea bizui şi cu 
care se înțelegea de minune. 

Mai cu seamă pe bătrânul Vite Haevenson îl iubea mult, cum de 
altminteri şi Dolores ţinea la dânsul, căci îi amintea pe bătrânului 
Jean. 

Pentru tot ce era în legătură cu conducerea vasului, căpitanul 


LADA, 


Barnabe se sfătuia cu dânsul şi îl ruga să-l instruiască în feluritele 
metode de a prinde balenele, deoarece el însuşi era încă un novice în 
această meserie. Bătrânul îi dădu toate lămuririle şi sfaturile cele mai 
bune şi, de fapt, el era încă acela care conducea vasul. 

De câte ori căpitanul urca pe puntea de comandă, Vite Haevenson 
stătea lângă dânsul. Tot aşa se întâmplă şi în ziua aceea, când 
amândoi statură de vorbă, discutând despre oamenii echipajului. 

— Toţi acei care sunt norvegieni, sunt oameni de treabă, zise 
bătrânul. 

Barnabe îi aruncă o privire pătrunzătoare şi îl întrebă: 

— Vasăzică despre cehoslovac n-ai o părere tocmai bună? 

— Vrei să vorbeşti de Cermak? 

— Da. 

— E un nemernic. 

— Nici nu se potriveşte cu ceilalţi din echipaj. 

— Toţi îl ocolesc, căci nimeni nu vrea să aibă de a face cu dânsul. 
Cu toate acestea el încearcă mereu să se apropie de ei. 

— Tocmai faptul acesta îl face respingător. Eu m-am răstit la el 
chiar din prima zi când am pus piciorul pe bord, dar se pare că nu e 
supărat pe mine şi îmi arată mereu o faţă zâmbitoare. 

— Sub care ascunde poate pe cea adevărată. 

— Şi eu tot aşa cred. 

— E o fire întunecată, un om care trebuie să aibă un trecut urât. 

— Nu ştii nimic mai îndeaproape despre dânsul? 

— Numai ceea ce am auzit. La Hammerfest îşi petrecea viaţa prin 
spelunci, cu femei uşoare. Mi se pare că e un mare vânător de fuste. 
De câte ori cobora pe uscat se îmbăta şi începea să se laude. Întâi a 
spus că a fost sublocotenent de artilerie, apoi i s-a părut gradul 
pesemne prea mic şi s-a avansat singur la locotenent. Într-o zi, când 
era beat mort, a povestit unui birtaş că în timpul războiului a trădat 
inamicului poziţiile artileriei ţării sale, că a fost adus în faţa 
consiliului de război şi condamnat la închisoare pe viaţă. Doi ani a 
fost închis, apoi a izbucnit revoluţia şi aşa a scăpat. Se laudă că a jucat 
un rol mare în timpul revoluţiei, dar mie îmi vine să cred mai curând 
că s-a îndeletnicii cu hoţii, căci de aşa ceva îl cred în stare. 

— Atunci trebuie să fie un om primejdios. 

— Se prea poate. Un singur lucru trebuie însă să recunosc: e un 

harponier minunat. Fiecare lovitură a lui îşi nimereşte ţinta. 

— E bine că are măcar această însuşire. 

— De rest nici nu trebuie să ne sinchisim. N-avem decât să-l ţinem 
la distanţă şi atâta tot. 

— Totuşi când ne vom întoarce la Hammerfest, voi ruga 
direcţiunea să ne dea un alt harponier. 

Tot timpul cât vaporul era în cursă şi până când începea vânătoarea 
de balene, Cermak îşi petrecea timpul lenevind pe bord, fumând o 
țigară după alta, încercând să facă glume cu marinarii care însă nici 
nu-l luau în seamă, sau aţâţând câinii de sanie care erau pe bord şi 
serveau pentru aducerea proviziilor de la diferitele staţiuni unde se 
oprea vasul. 

De multe ori venea şi Felicia pe punte, căci îi plăcea să privească 
întinderea nemărginită a mării şi în tăcerea solemnă să-şi depene firul 
gândurilor triste. De câte ori o zărea Cermak o privea cu ochi lacomi 
şi încerca să se apropie de dânsa, spre a începe o conversaţie. Dar 
niciodată nu-şi atingea ţinta. 

Tot astfel se întâmplă şi în ziua aceea. 

Felicia îşi căutase un loc la prora vaporului, unde să fie mai 
singură, când Cermak se apropie de dânsa cu un zâmbet dulceag şi 
linguşitor. 

— Bună dimineaţa, domnişoară, îi zise el. Frumoasă zi, nu-i aşa? 

Fata nu-i răspunse. 

Cehoslovacul veni şi mai aproape, se rezemă de parapet şi o privi 
obraznic drept în faţă. 

— De ce te porţi cu atâta nepăsare şi dispreţ cu mine? continuă 
Cermak. Cu toţi ceilalţi din echipaj eşti prietenă, numai cu mine nu... 
Ce ţi-am făcut?... Am fost atât de bucuros când ai venit pe bord. 
Credeam că s-a isprăvit cu plictiseala, mă aşteptam la... 

Felicia se ridică de la locul ei şi întorcându-i spatele, plecă. Lângă 
ea mergea unul din câini, care se alipise în chip deosebit de fată şi o 
însoțea la fiecare pas. 

Abia se depărtă, când auzi câinele scheunând. Întorcându-se 
repede, văzu cum cehoslovacul lovea câinele eu piciorul. 

Indignată, se răsti la el: 

— Ce ţi-a făcut câinele?... De ce îl baţi? 

Cermak rânji într-un chip dezgustător. 

— Spune-mi întâi ce ţi-am făcut eu, de te porţi atât de urât cu 
mine? întrebă el, ironic. 

Felicia se depărtă repede, luând câinele cu dânsa şi fără să-l 
învrednicească pe Cermak măcar cu un singur cuvânt. 

Foarte iritată se întoarse în cabina unde se aflau Dolores şi 
căpitanul Barnabe. 

— Ce s-a întâmplat? o întrebă mama ei, văzându-i tulburarea. 

Felicia îi povesti ce se petrecuse şi încheie cu cuvintele: 

— De câte ori urc pe punte, individul ăsta scârbos se ţine după 
mine, mă urmăreşte pas cu pas. 

Căpitanului Barnabe i se umflară vinele pe frunte şi ridicându-se, 
zise: 

— De data asta mă voi răfui cu nemernicul acesta şi am să-l pun la 
locul lui o dată pentru totdeauna. 

Dolores vru să-l oprească, dar Barnabe ieşi din cabină. 


Pe când urca scara, se întâlni cu bătrânul Vite Haevenson, care 
tocmai venea să-l caute. 

— Căpitane, cea dintâi balenă ai fost văzută adineauri. Acum poate 
începe vânătoarea. 

— Întâi am o răfuială cu Cermak. 

— Ştiu pentru ce, căci am văzut şi eu cum o plictiseşte pe 
domnişoara Felicia şi cum a bătut câinele fără ca acesta să-i fi făcut 
ceva. E o adevărată fiară, dar deocamdată lasă-l în pace, căci altfel nu- 
şi va face datoria la harpon. Vino mai bine să vezi balena. Pare să fie 
o dihanie de vreo sută de mii de kilograme, pe care face să punem 
mâna. 

— Bine; cu Cermak pot să mă răfuiesc şi mai târziu. Dar vreau să 
chem şi pe soţia mea şi pe Felicia, să vadă şi ele balena şi cum se 
vânează. 

Căpitanul Barnabe se mai întoarse o dată în cabină şi chemă pe 
Dolores şi pe Felicia care îl urmară pe punte. 

Câtva timp nu putură zări balena şi o văzură abia după ce bătrânul 
Vile Haevenson le arătă direcţia în care se afla. Animalul se juca în 
apă; aici sărea ba într-o parte, ba într-alta, aici se lăsa afund, ca să 
apară iar la suprafaţă, făcând să ţâşnească apa în juru-i, ca dintr-o 
fântână arteziană. 

Fără a mai aştepta ordinul, Cermak şi pregătise tunul mic cu care 
aruncau cangea de prins. 

Vânătoarea începu şi fără a pierde balena din ochi, căpitanul dădea 
ordinele trebuincioase pentru a ţine vasul pe urma lui. 

Bătrânul Vite Haevenson îşi luase locul la cârmă şi conducea vasul 
cu o îndemânare vrednică de toată admiraţia. 

Ajunseră până la o depărtare de câteva sute de metri de balenă, 
când aceasta îşi dădu seama că e urmărită şi o luă la fugă. 

Bătea cu putere apa cu coada şi se depărta cu mare iuţeală. 

— Toată viteza înainte! comandă căpitanul Barnabe. 

Deodată o altă balenă ieşi la suprafaţa apei în apropierea vasului. 

În aceeaşi clipă Cermak îşi îndreptă tunul spre ea, se auzi o 
bubuitură înfundată, cangea zbură cu iuţeala fulgerului şi se înfipse în 
coapsa balenei. 

Îndată apa se făcu roşie în jurul balenei, apoi începu lupta. 

Balena se cufundă repede şi Cermak dădu drumul frânghiei de care 
era legată cangea. Animalul încercă să fugă. 

— Băgaţi de seamă! strigă cehoslovacul. 

Se simţi o smucitură puternică, apoi vasul fu târât repede înainte ca 
de o putere nevăzută. Frânghia se desfăşurase toată şi balena trăgea 
după dânsa micul vas. 

Căpitanul Barnabe se plecă spre tubul acustic şi strigă în sala 
maşinilor: 

— Stop! Înapoi cu toată puterea. 

Viteza se încetini şi puterea maşinilor începu să lupte cu aceea a 
monstrului. Acesta părea să fie învingător căci tot mai trăgea vasul 
după dânsul. 

Dolores se înfioră şi întrebă plină de îngrijorare: 

— Dar balena nu moare îndată după prima lovitură? 

— Nu. Lovitura de moarte i se poate da numai după ce e istovită de 
puteri şi o putem trage aproape de vas. 

Încă o oră trecu şi lupta cu balena tot mai dura. În sfârşit, 
macaralele începută să lucreze şi traseră spre vapor balena obosită, iar 
vasul se opri în loc. 

Era un adevărat monstru, lung de vreo douăzeci şi cinci de metri. 

Cehoslovacul luă o puşcă şi descărcă un glonţ în balenă, care se mai 
zbătu de vreo câteva ori, apoi rămase nemişcată la suprafaţa apei. 

O barcă fu lăsată în mare, câţiva marinari legară balena cu lanţuri 
spre a putea fi remorcată şi dusă astfel la vaporul-matcă. 

Căpitanul Barnabe se întoarse spre Vite Haevenson care se urcase 
pe puntea de comandă şi-l întrebă: 

— Ce zici? Să ne întoarcem îndată, spre a preda vânatul? 

— Încă nu. Să prindem întâi şi cealaltă balenă. 

— Vom mai putea pune mâna pe ea încă astăzi? 

— Dacă nu astăzi, atunci în altă zi. Dar în niciun caz nu trebuie 
lăsată să scape, căci e mai mare ca asta. 

După ce balena prinsă fu legată bine, vasul îşi continuă drumul, 
ținând mereu cursul spre miazănoapte. 

Căpitanul Barnabe nici nu se gândi să-l ierte pe Cermak de 
mustrarea pe care avea de gând să i-o facă, aşa că îl chemă în cabina 
lui. Cehoslovacul veni, cu surâsul lui obişnuit pe buze şi zise cam 
ironic: 

— M-ai chemat spre a-mi aduce laude pentru buna lovitură care am 
dat-o balenei, domnule căpitan? 

— Nu, căci era datoria dumitale s-o faci, şi dacă n-ai fi bun pentru 
aşa ceva, nici n-ai avea ce căuta pe acest vas. Am observat însă că ai 
urmărit-o pe fiica mea şi când ţi-a întors spatele, ţi-ai descărcat furia 
asupra câinelui. 

Căpitanul Barnabe se apropie de el, îl privi ţintă în ochi, apoi 
continuă: 

— Te sfătuiesc să-ţi cauţi de treburile dumitale şi să laşi fata în 
pace. Dacă voi vedea sau voi afla că încerci să te apropii iar de dânsa, 
atunci te voi închide. M-ai înţeles? Mi se pare că ai prea mult timp 
liber, aşa că de azi înainte ai să faci serviciul pe punte împreună cu 
ceilalți marinari şi vei prelua veghea la cârmă. 

— Asta nu face parte din îndatoririle mele, căci sunt harponier, 
răspunse Cermak răstit. Şi în ce priveşte pe fiica dumitale... 

— Taci! ţipă căpitanul Barnabe, a cărui mânie nu mai cunoscu 
margini, văzând obrăznicia cehoslovacului. Vrei să te supui ordinului 
meu şi să faci serviciul aşa cum ţi-am spus?! Dacă te împotriveşti, te 
voi pune în lanţuri, căci cu oameni de teapa dumitale isprăvesc 
repede. 

— Uiţi că am fost ofiţer, domnule căpitan. 

— Un trădător ai fost şi nimic altceva! 

— Cine ţi-a spus asta? 

— Oricine mi-ar fi spus-o, ajunge că ştiu tot despre dumneata; în 
orice caz ştiu destul, pentru a te preţui cum trebuie. 

Cehoslovacul nu mai răspunse nimic, ci îi întoarse spatele şi părăsi 
cabina căpitanului. 

Aşadar războiul fusese declarat. 

Acest căpitan Barnabe să bage bine de seamă! Cermak nu va uita 
că-l făcuse trădător şi va şti să se răzbune pentru această jignire, când 
va veni timpul. lar în ce-o priveşte pe fiica lui, va găsi calea să-i 
scoată din cap mândria ei prostească. 

Bine, dacă voia căpitanul aşa, va face şi serviciul la cârmă, dar va 
vedea încotro va duce vasul! 

Pe măsură ce înaintau spre miazănoapte, frigul devenea tot mai 
simţitor. Şederea pe punte nu mai era deloc plăcută, căci uneori 
termometrul arăta douăzeci şi chiar douăzeci şi cinei grade sub zero. 
Apa aruncată de valuri pe punte învăluia vasul într-o coajă de gheaţă. 

Nici a doua, nici a treia zi nu se putură apropia destul de balena pe 
care o urmăreau, spre a-i putea da lovitura. 

În sfârşit, căpitanul Barnabe zise: 

— Mâine vom mai face o ultimă încercare pentru a o prinde. Dacă 
nu vom reuşi, atunci ne întoarcem. Trebuie să ajungem iar la vaporul- 
matcă: întâi pentru a preda balena pe care am vânat-o, apoi pentru a 
lua noi provizii, căci ale noastre sunt pe sfârşite. 

În ținutul unde se aflau acum, cârmaciul trebuia să fie cu mare 
băgare de seamă, căci în fiece clipă le ieşeau în cale sloiuri mari de 
gheață. 

Noaptea sosi, fără ca echipajul să fi putut pune mâna pe balenă, aşa 
că Barnabe dădu ordinul: 

— Întoarce! 

În apropierea barierei de gheaţă vasul întoarse şi la cârmă se afla 
cehoslovacul Cermak. 

Restul echipajului se retrăsese în cabine. Cermak se afla singur pe 
punte şi pentru câteva ceasuri conducerea vasului era în mâna lui. 

Acesta era prilejul pe care îl aşteptase. 

208. Răzbunarea dispreţuitei 


În timpul care se scurse între logodna şi nunta lui Bob Wilkens cu 
Hariett Crosham, barometrul din casa Drof arăta mereu a furtună. 

Bătrânul Drof era disperat şi nu mai ştia ce să facă pentru a 
restabili liniştea şi pacea în casa lui. 

Ethel ocăra şi blestema ca o nebună şi jură că se va răzbuna pe Bob 
Wilkens. 

Primul lucru pe care-l făcu, fu că spuse tatălui ei să-l invite pe 
Gaston Moulinet la New-York şi să-i dea a înţelege că ea e dispusă să 
primească cererea lui în căsătorie. 

Logodindu-se cu domnul de Moulinet, nădăjduia să-i arate lui Bob 
că nici nu se mai sinchisea de el. 

Totuşi această satisfacţie nu-i era de ajuns. 

Bob trebuia să simtă mai adânc răzbunarea ei, aşa că se hotărî să-i 
chinuiască prin toate mijloacele, atât pe el cât şi pe Hariett Crosham, 
care îndrăznise să i-l răpească şi să-l atragă în mrejele ei. 

Ethel Drof o ura de moarte pe tânăra fată. 

Prin spionii ei, Ethel Drof aflase că serbarea nunţii suferise o 
tulburare din pricina înrăutăţirii sănătăţii lui Frank Wilkens şi că Bob 
şi mama lui fuseseră nevoiţi să vegheze la căpătâiul bolnavului în 
noaptea nunţii. 

Această ştire o bucură foarte mult. 

A doua zi, după ce află că Hariett este încă în casa părintească, 
Ethel Drof plecă la vila preşedintelui Crosham. 

În sinea ei se bucura de expresia de nemulțumire care se arătă pe 
faţa doamnei Crosham şi a fiicei sale, cărora vizita domnişoarei Drof 
nu le era defel binevenită. 

Dar Ethel Drof jucă comedia cu o artă desăvârşită. Alergă cu braţele 
deschise spre Hariett şi o felicită cu o cordialitate prefăcută. 

Întâmplarea făcu ca doamna Crosham să fie chemată în altă odaie, 
aşa că Ethel Drof rămase singură eu Hariett. 

Pentru Ethel prilejul acesta era binevenit, căci va putea să-şi arunce 
săgețile otrăvitoare pe care le pregătise. 

Luă loc pe un scaun lângă Hariett şi începu: 

— Credeam că te voi găsi în noua dumitale locuinţă, domnişoară 
Crosham... Ah, iartă-mă, acum trebuie doar să-ţi spun doamna 
Wilkens, continuă Ethel cu un zâmbet ironic. 

Hariett îi aruncă o privire pe sub gene şi răspunse cu băgare de 
seamă: 

— Nu ne-am mutat încă în vila noastră, domnişoară Drof. Cred că 
astăzi ne vom putea duce acolo. 

— Am aflat de la noul intendent al casei dumneavoastră, că tânărul 
dumitale soţ a petrecut toată noaptea la spital, la căpătâiul tatălui său. 

— Aşa este. Starea domnului Wilkens e foarte îngrijorătoare şi 
medicii au sfătuit atât pe soacră-mea cât şi pe soţul meu să rămână în 
apropierea bolnavului. 

— A fost o lovitură grea pentru dumneata, nu-i aşa? 

— În asemenea împrejurări, omul trebuie să se supună destinului. 

— N-ar trebui să vorbeşti aşa, dragă doamnă Wilkens, o întrerupse 
Ethel Drof cu aprindere. Dacă aş fi fost în locul dumitale, nu mi-aş fi 
lăsat bărbatul să plece de lângă mine. 

— Am încercat tot ce mi-a stat în putinţă pentru a-l reţine pe Bob, 
dar străduinţele mele au rămas zadarnice. 

— Ei da, ce să faci!... Aşa sunt bărbaţii!... Starea bolnavului e într- 
adevăr atât de rea? 

— Medicii au spus că e foarte îngrijorătoare. 

— În locul dumitale, dragă Hariett, aş privi altfel întâmplarea de 
ieri noapte, care dă de bănuit. 

Hariett sări agitată de pe scaun şi strigă: 

— Vrei să spui cu asta că Bob s-a înţeles cu medicii să-l cheme de 
lângă mine? 

— Ai ghicit, Hariett!... Asta e bănuiala mea. 

— Ar fi o infamie din partea lui Bob! 

— Bărbaţii sunt în stare să facă orice, dragă Hariett, continuă Ethel 
Drof foarte calm. Aş putea să-ţi spun multe în privinţa asta. 

Cu privirea speriată Hariett se uită la Ethel Drof şi întrebă: 

— Multe... despre Bob? 

— Şi despre el... da... şi despre Bob Wilkens ştiu multe pe care nu 
le ştii dumneata. Dar în clipa aceasta nu mă gândeam la Bob, ci la alte 
experienţe pe care le-am avut cu bărbaţii. Dumneata eşti încă prea 
tânără, dragă Hariett, cunoşti prea puţin oamenii, aşa că habar n-ai ce 
se petrece în lume şi cât de răi sunt bărbaţii. 

Hariett îşi apăsă mâinile pe piept, se îngălbeni la faţă şi respiră 
anevoie. În cele din urmă întrebă: 

— Dar ce e cu Bob Wilkens, domnişoară Drof? Te rog spune-mi şi 
mie. 

Ethel Drof făcu un gest de împotrivire. 

— Nu, draga mea, de ce să-ţi amărăsc sufletul?... 

Dar Hariett stărui cu însufleţire: 

— Nu te las... acum trebuie să-mi spui tot... Nu-ţi este îngăduit să- 
mi ascunzi ceva. Bob are pe alta? 

— Ţi-ai închipuit cumva că eşti cea dintâi sau singura pe care o 
iubeşte Bob Wilkens? întrebă Ethel Drof cu răutate. 

Hariett se prăbuşi pe scaun şi ochii i se umplură de lacrimi. Le 
şterse însă repede şi începu să râdă. 

— Nu, atât de nebună nu sunt să cred aşa ceva. 

— Cu noi, prințese ale dolarului, bărbaţii se însoară numai pentru 
bani, adăugă Ethel Drof, apăsând asupra fiecărui cuvânt. Nu trebuie să 
ne facem iluzii că suntem luate din dragoste şi trebuie să ne 
deprindem cu gândul acesta, draga mea Hariett. 

— Negreşit!... În privinţa asta sunt lămurită demult, minţi Hariett, 
străduindu-se din răsputeri să-şi ascundă tulburarea. 

Ethel Drof continuă pe un ton nepăsător: 

— Când m-am întâlnit cu familia Wilkens în Franţa, am crezut că se 
vor rupe toate legăturile între tată şi fiu, căci bătrânul Wilkens nu era 
deloc mulţumit că Bob se îndrăgostise de o franţuzoaică blondă şi 
frumoasă, pe care voia s-o ia cu tot dinadinsul în căsătorie. Au avut 
loc neînţelegeri şi certuri violente între tată şi fiu. Dar acum, când 
întreprinderile Wilkens erau pe pragul falimentului, Bob pare să se fi 
răzgândit. O dovadă e căsătoria grabnică cu dumneata. 

— Şi ce s-a făcut cu fata aceea din Franţa, întrebă Hariett. Bob s-a 
despărţit pentru totdeauna de dânsa? 

Ethel Drof dădu din umeri cu îndoială. 

— Asta ar trebui să-l întrebi pe dânsul, dragă Hariett. 

— A iubit-o mult, nu-i aşa? 

— Dacă n-ar fi iubit-o atât de mult, nu s-ar fi certat atât de rău cu 
tatăl său. N-am crezut niciodată că Bob va renunţa la această fată şi n- 
aş fi socotit cu putinţă că se va supune atât de repede dorinţei tatălui 
său de a se căsători cu o fată bogată... 

Cu spaimă prefăcută, Ethel Drof se opri din vorbă, îşi duse mâna la 
gură ca şi când ar fi vrut să împiedice cuvintele de a mai ieşi, dar în 

sinea ei triumfa, căci săgeata otrăvită îşi atinsese ţinta. 

În ochii sărmanei Hariett se ivi o străfulgerare de mânie şi 
indignare. Izbucnind într-un râs amar, ea întrebă: 

— Vasăzică lumea crede că Bob Wilkens m-a luat numai pentru 
zestrea mea cea mare, pe mine care trec în ochii tuturor ca bolnavă de 
moarte?! 

— Acelaşi lucru va spune lumea şi despre mine, dragă Hariett, 
răspunse Ethel Drof cu un ton ipocrit. Eu însă, mă voi sinchisi prea 
puţin de vorbele lumii şi te sfătuiesc să nu laşi să ţi se tulbure fericirea 
cu astfel de palavre. 

Înciudată, Hariett ridică repede capul şi răspunse, imitând tonul 
domnişoarei Drof: 

— Ai dreptate, dragă Ethel, nu mă voi sinchisi de palavrele lumii. 

Ethel Drof îi luă mâna şi o mângâie. 

— Ar fi bine să ne vedem cât mai des, draga mea Hariett, să 
devenim prietene bune şi să ne mângâiem una pe alta că noi 
prinţesele dolarului suntem osândite a fi lipsite de dragoste... Sper că 
ne vom revedea cât de curând. 

Hariett dădu din cap şi răspunse: 

— Îmi va face mare plăcere să te văd cât mai curând la mine, dragă 
Ethel. 

Aceste cuvinte fură spuse numai de politeţe, însă Ethel Drof trecu 
asta cu vederea, ţinând să aibă cât mai deseori prilejul de a o aţâţa şi 
mai mult pe Hariett împotriva lui Bob Wilkens. 

Prima lovitură îi reuşise de minune. 

Îndată ce rămase singură, Hariett izbucni în plâns şi încleştă 
pumnii. Faţa îi căpătă o expresie stranie şi în ochii ei se ivi o lucire de 
ură. Nu se mai putea gândi la nimic altceva, decât la cuvintele 
domnişoarei Drof. Acum ştia de ce ieri Bob avea gândurile în altă 
parte şi bănuia de ce faptul că fusese chemat la căpătâiul tatălui său, 
îi fusese atât de binevenit. 

Bob n-o iubea pe dânsa, ci era chinuit de dorul după fata cea 
blondă din Franţa! 

Şi ea, nebuna, îi dăruise toată dragostea ei, îi arătase cât de mult îl 
iubeşte! 

Deodată nu mai avu răbdare să rămână acasă. Voia să vorbească 
numaidecât cu Bob, aşa că plecă la fabrică. 

209. Ticăloşia unui nemernic 

La miezul nopţii Cermak ar fi trebuit să fie schimbat de la postul 
său, dar lucrurile nu ajunseră până acolo, căci... 

Pe bordul vasului „W 23” toţi dormeau. De veghe erau numai 
cehoslovacul şi mecanicul. 

Vaporul îşi urma regulat cursul, însă... nu spre miazăzi, cum 
ordonase căpitanul Barnabe, ci spre miazănoapte. 

Cu mare îndemânare, Cermak cârmi vasul printre ghețarii tot mai 
numeroşi, înaintând mereu spre coasta Groenlandei. 

Marinarul Willborg, care avea să-l schimbe pe Cermak, se şi sculase 
din patul său, când, deodată, se simţi o lovitură îngrozitoare care 
zgudui tot vasul. 

În clipa următoare toţi fură în picioare. 

— Ne-am lovit de ceva! 

— Pesemne de vreun ghețar mai mare! 

— Nu, căci stăm pe loc! 

Îmbrăcaţi în grabă, toţi alergară pe punte, împreună cu ei şi 
căpitanul Barnabe şi Vite Haevenson. 

— Ce s-a întâmplat? 

Întrebarea era de prisos, căci toţi văzură numaidecât ce se 
întâmplase. 

De jur-împrejur numai gheaţă şi în faţa lor un canal îngust în care 
vasul intrase cu prora şi rămăsese prinsă. 

Cum se putuse întâmpla aşa ceva? Doar luaseră cursul spre miazăzi 
şi ar fi trebuit să fie departe de zona primejdioasă?! 

Căpitanul Barnabe se uită spre cârmă, unde îl zări pe cehoslovac 
stând nepăsător şi cum i se păru, zâmbind ironic. 

Barnabe fu cuprins de o mânie fără margini şi dintr-o singură 
săritură fu lângă Cermak. 

— Ţie îţi datorăm asta, ticălosule!... Na, ţine drept răsplată! zbieră 
căpitanul la cehoslovac şi nemaiputându-se stăpâni, ridică pumnul şi 
îl lovi cu atâta putere, încât nemernicul se prăbuşi la pământ, unde 
rămase ca mort. 

În felul acesta căpitanul Barnabe îşi descărcă furia, se mai potoli, 
dar în schimb fu cuprins de grija pentru vapor. 

— Vite Haevenson! strigă el. 

— Ce e, căpitane? 

— Ce să facem pentru a scăpa de aici? 

— Să ne întoarcem. 

Căpitanul Barnabe arătă spre Cermak şi porunci unor marinari: 

— Întâi puneţi-l pe ticălosul ăsta în lanţuri şi închideţi-l la loc 
sigur. 

Câţiva oameni se repeziră la cehoslovac, îl ridicară de jos, apoi îl 
aruncară pe scara care ducea înlăuntru vasului. 

Căpitanul Barnabe împreună cu Vite Haevenson urcară pe puntea 
de comandă unde căpitanul dădu câteva ordine în sala de maşini şi 
elicea începu să se învârtească din nou. 

Se simţi o smucitură, prora se desfăcu din încleştarea gheţurilor şi 
vasul porni înapoi. Dar deodată se auzi de la pupa strigătul: 

— Opriţi, opriţii... 

— Opreşte! strigă şi Barnabe prin tubul acustic în sala maşinilor, 
dar era prea târziu.. 

Un ghețar mare pătrunsese în canalul îngust şi îl închisese. 

La pupă se auzi un pârâit puternic, apoi se simţi o a doua lovitură 
grozavă de care se cutremură întreg vasul. 

Cârma se rupsese şi elicea fusese sfărâmată de o bucată mare de 
gheaţă. 

Marinarii rămaseră cuprinşi de groază şi căpitanul Barnabe se uită, 
înspăimântat, la Vite Haevenson. 

— Acum suntem prinşi de-a binelea! 

— Canalul va îngheţa şi atunci nu vom putea scăpa fără ajutor 
străin. Se poate chiar întâmpla ca vasul întreg să fie zdrobit, dacă nu 
va putea ţine piept presiunii gheții. 

Cei de pe punte nici nu simțeau frigul îngrozitor al nopţii polare, 
căci primejdia făcea să le clocotească sângele în vine. 

— Trebuie să trimitem numaidecât o radiogramă şi să cerem ajutor. 

Bătrânul Vite Haevenson dădu din cap. 

— Da, trebuie să cerem să fim scoşi de aici şi duşi în portul cel mai 
apropiat. Eu mă duc să vorbesc cu radiofonistul. Dumneata stabileşte 
poziţia în care ne aflăm, apoi vino după mine în cabină. 

Când coborâră de pe puntea de comandă, zăriră pe radiofonist 
printre ceilalţi marinari şi Vite Haevenson îi strigă: 

— Hai repede, Torsten, trebuie să trimiţi o radiogramă. 

Acesta îi urmă. 

Căpitanul intră în cabina lui să cerceteze harta. Dolores veni şi ea 
în cabină şi văzând fata palidă a lui Barnabe, îl întrebă speriată: 

— S-a întâmplat ceva vasului? 

— Suntem prinşi între gheţuri. 

Vru să-i dea mai multe lămuriri, dar deodată bătrânul Vite 
Haevenson şi Torsten se năpustiră în cabină şi strigară: 

— Căpitane, staţia de radio e distrusă! 

Lui Barnabe îi trebuiră mai multe clipe până când fu în stare să 
prindă cu mintea această veste grozavă. 

În sfârşit zise cu voce înecată: 

— Dacă e aşa, nu suntem numai prinşi da gheţuri, dar orice 
legătură e tăiată cu restul lumii. 

— Şi asta trebuie să fie o ispravă a cehoslovacului! 

— Ar trebui să facem o gaură în gheaţă şi, să-l înecăm pe acest 
ticălos! — strigă radiofonistul înfuriat. Pesemne că a lucrat pe când 
eram sus pe punte. Doamne, de l-aş fi prins asupra faptului!... 

— Dar cum a putut să facă asta?... Doar am ordonat să fie pus în 
lanţuri? 

— N-a fost legat îndată, căci s-a prefăcut leşinat şi nici lanţurile nu 
erau la îndemână, aşa că rămăsese să fie încătuşat mai târziu. 

— Nenorocirile se ţin lanţ de noi, suspină Barnabe. Şi totul s-a 
întâmplat numai din vina acestui nelegiuit! 

Dolores se uită la soţul ei şi zise: 

— Te-am prevenit să nu ţi-l faci duşman. Acum s-a răzbunat într-un 
chip îngrozitor. 

Barnabe dădu din cap, în semn de încuviinţare. 

— Aşa este!... Dar cui i-ar fi putut trece prin gând aşa ceva?... 

Deodată se auziră paşi grăbiţi pe scară, uşa cabinei fu deschisă şi 
înăuntru se năpusti timonierul Kliiven. 

— Căpitane, harponierul a fugit! strigi el agitat. 

— A fugit?! 

— Da, cu schiuri. L-am văzut dispărând în ceaţă. Puşca a luat-o cu 
dânsul şi fără îndoială că a luat şi provizii. 

— Să-l ia dracul!... De ce nu l-aţi păzit mai bine? 

— Nimănui nu i-a trecut prin gând că aşa ceva ar fi cu putinţă. 

Afară de asta toţi eram zăpăciţi de cele întâmplate cu vasul. 

— Bine, lasă acum asta, căci nu mai avem ce face. 

— Să-l urmărim? 

— Cred că n-ar avea niciun rost. 

— Ba da, căci dacă pornim cu câinii pe urma lui, îl prindem. 

— Şi dacă vă veţi apropia de dânsul, va trage în voi. Nu, lăsaţi-l 
dracului! Nu vreau să vă primejduiţi viaţa pentru un ticălos ca ăsta. 

Timonierul vru să plece, dar căpitanul Barnabe îl opri. 

— Rămâi şi dumneata aici, Kliiven, să noi sfătuim ce e de făcut. 

Dolores părăsise cabina, ca să-i spună şi Feliciei grozava veste. Nu 
putu însă să-i descrie nenorocirea în toată grozăvia ei, căci nici ea nu 
ştia încă ce mare era primejdia în care ea aflau. 

— Ei prima noastră călătorie şi a trebuit să se întâmple aşa ceva. Se 
pare că nenorocirea ne urmăreşte pas ca pas. Primim lovitură după 
lovitură şi situaţia în care ne aflăm devine din ce în ce mai rea. 

Felicia primi ştirea destul de liniştită. 

— Ai dreptate, mamă. Se vede că n-avem noroc, totuşi un trebuie 
să ne pierdem speranţa. N-am fost şi eu în primejdii din care credeam 
că nu mai există scăpare şi totuşi am fost salvată? !! 

Felicia vorbea atât de liniştită, fiindcă nu mai preţuia viaţa. Cu 
toată tinereţea ei, era obosită şi dezamăgită, căci pierduse nădejdea în 
fericire. 

În timpul acesta bărbaţii se sfătuiau în cabina căpitanului. 

— Cred că nu e cu putinţă să scăpăm noi singuri de aici? întrebă el 
pe cei doi bătrâni. 

— Asta e exclus, răspunse cârmaciul. 

— Dar pe ce cale să cerem ajutor? 

— Unul din noi trebuie să plece cu sania cu câini de-a lungul 
coastei până la staţia cea mai apropiată. 

— Dar e departe. 

— Vreo sută de kilometri, poate şi două sute. 

— Atunci e nevoie de multe zile pentru a ajunge acolo. 

— Poate să treacă şi săptămâni. 

— Şi ce se face între timp, cu vasul? 

— Rămâne mai departe prizonierul gheţurilor. 

— Dar echipajul? 

— Trebuie să rabde până când ne vine ajutor de undeva. Dacă însă 

presiunea gheții va fi prea mare, va sfărâma vasul şi atunci vom fi 
nevoiţi să-l părăsim şi să facem tabăra afară pe gheaţă. 

— Frumoase perspective! 

— Ce e mai rău, e faptul că mai avem numai foarte puţine provizii 
pe bord. Nu cred să fie mai mult decât pentru o săptămână. 

— De aceea trebuie să luăm cât mai repede o hotărâre, căci dacă ni 
se va putea da un ajutor, acesta să nu vină prea târziu. Voi pleca deci, 
chiar în noaptea aceasta cu sania cu câini. 

— Dumneata, căpitane? 

— Eu sunt cel mai indicat. 

— Lasă-mă să plec eu, domnule căpitan, sa oferi Kliiven. Sunt 
născut şi am crescut în ţinuturile acestea, am îmbătrânit aici şi ştiu să 
conduc sania şi frigul îl îndur mai uşor decât dumneata. 

— E datoria mea să plec cel dintâi şi de la aceasta nu mă va putea 
abate nimeni şi nimic. Du-te, dragă Kliiven, şi pregăteşte tot pentru 
plecare. Între timp mă voi îmbrăca şi voi lua tot ce-mi trebuie. 

— Dacă vrei să pleci cu tot dinadinsul, atunci nu mă mai 
împotrivesc, nu mai spun nimic. 

Kliiven ieşi, aşa că Barnabe rămase cu bătrânul Vite Haevenson şi 
radiofonistul. 

— Trebuie să mergi mereu spre sud-vest, căpitane. Şi vei ajunge pe 
drumul cel mai scurt la o staţie, îl sfătui bătrânul cârmaci. 

Radiofonistul, un norvegian încă tânăr şi zdravăn, căruia i se citea 
pe faţă curaj şi hotărâre, se rugă: 

— Ia-mă şi pe mine, domnule căpitan. În doi vom merge mai bine 
şi dacă se întâmplă ceva, unul îl va putea ajuta pe celălalt. 

— Îți mulţumesc, Torsten, dar în împrejurările de faţă, unul singur 
merge mai repede, deoarece câinii vor avea de dus o greutate mai 
mică. Viteza e condiţia principală dacă vrem că avem ajutor 
neîntârziat. 

— Dar dumneata nu ştii cum să conduci câinii, aşa că poţi să-l iei 
liniştit şi pe Torsten, îi zise Vite Haevenson. 

Barnabe nu se lăsă însă înduplecat nici de bătrânul cârmaci, ci se 
duse în cabina lui spre a se îmbrăca pentru plecare. 

Înainte de toate totuşi trebuia să-i spună şi soţiei lui ce hotărâre 
luase. Îi vorbi deci şi zise că nu e deloc primejdioasă călătoria, dar 
Dolores auzise de multe ori că nenumărați oameni pieriseră în 

împărăţia gheţurilor, aşa că te înspăimântă la auzul ştirii. 

— Vrei să ne părăseşti, Mihail? întrebă ea îngrijorată. 

— Nu vreau, ci sunt nevoit s-o fac. 

— Lasă pe altul să plece pentru a aduce ajutor. 

— Ca să mă cruţ pe mine?... Aşa ceva nu-mi poţi cere. 

Cu lacrimi în ochi îl rugă să rămână, dar hotărârea lui rămase 
nestrămutată. 

— Şi dacă nu te vei mai întoarce? 

— Te vei mângâia cu gândul că am căzut victimă a datoriei. 

— La noi nu vrei să te gândeşti defel? 

Barnabe o strânse la piept, o sărută şi se rugă: 

— Mi-ai spus că-mi vei fi întotdeauna o tovarăşă de viaţă bună şi 
credincioasă. Peste cel mult o săptămână mă voi întoarce şi voi aduce 
ajutorul de care avem nevoie spre a scăpa de aici. 

Barnabe se îmbrăcă într-o blană mare de focă, îşi pase o căciulă pe 
cap şi mânuşile în mâini. 

Apoi se întoarse iar spre Dolores şi îi zise: 

— Rămâi cu bine, iubita mea. 

O sărută cu dragoste adâncă, pe urmă se duse cu dânsa la Felicia, 
ca să-şi ia şi de la ea rămas bun. 

Cele două femei ţinură să iasă şi ele şi-l însoţiră până afară pe 
gheață, unde aştepta sania gata de plecare. Timonierul încărcase în 
sanie destule provizii, un sac pentru dormit şi lemne pentru foc. 

Tot echipajul se adunase în jurul saniei. 

Căpitanul Barnabe se apropie de bătrânul Vite Haevenson şi îi zise: 

— Cât timp voi lipsi, vei avea dumneata comanda vasului. În paza 
dumitale o las şi pe soţia şi pe fiica mea. Ai grijă de ele şi ocroteşte-le. 

— Poţi să te bizui pe mine, căpitane, răspunse bătrânul. 

O strângere călduroasă de mână tuturor. 

— Drum bun, căpitane, strigară toţi. 

— Mulţumesc, răspunse Barnabe. 

Timonierul îi dădu biciul şi hăţurile. 

— Lucrul cel mai bun pe care îl vei avea de făcut, căpitane, va fi să 
laşi câinii să meargă în voie. Instinctul lor îi va duce pe drumul cel 
bun şi vei ajunge pe calea cea mai scurtă la staţie. 

Barnabe se urcă în sanie, în aşa fel încât putea să sprijine picioarele 
de o parte şi de alta pe tălpile ei, apoi se întoarse încă o dată spre 

Dolores. 

— La revedere, scumpa mea, şi nu fi îngrijorată! 

Dolores nu fu în stare să vorbească deoarece o podidise plânsul. Îi 
dădu o ultimă sărutare. 

— La revedere, Felicia, mai zise căpitanul Barnabe. 

— Dumnezeu să te aibă în paza lui, tată! răspunse tânăra fată. 

Câinii lătrau de nerăbdare şi trăgeau de hamuri. 

Barnabe slăbi hăţurile, pocni din bici şi sania porni ca o săgeată în 
noaptea polară. 


210. Fiica pierdută 

În timpul călătoriei spre Stockholm, Karin Rystrom rămase foarte 
tăcută şi gânditoare. 

Cu cât se apropia de oraşul ei natal, cu atât îi era inima mai grea. 

Cum o vor primi oare cei de acasă? 

Îşi aduse aminte de nenumăratele certuri pe care le avusese cu 
părinţii ei din pricina dragostei sale pentru Sven Alvesten şi îi era 
teamă de revederea cu ai ei. 

Dacă s-ar fi gândit vreodată la o întoarcere acasă, şi-ar fi închipuit- 
o cu totul altfel. 

Totuşi, după moartea lui Sven, se hotărâse să înfrunte supărarea 
părinţilor şi să se întoarcă în patrie. 

Nici ea nu ştia de ce nu se întorsese în casa consulului Van Straten 
din Sidney, care îi spusese doar că la dânsul va găsi oricând, un 
adăpost. 

Se lăsase în voia sorții. 

În patrie va găsi oare pacea şi liniştea atât de mult dorită? 

În timpul călătoriei, contele de Martigny o lăsă în voia gândurilor 
ei, căci nici el nu prea avea chef de vorbă. Era încă sub impresia celor 
aflate la Marsilia. 

Numai după ce ajunseră la Stockholm şi când în drum spre casa 
părintească Karin Rystrom îi vorbi despre teama revederii cu părinţii 
ei, contele îi zise cu un glas blând şi prietenos: 

— Orice s-ar întâmpla, copila mea, nu uita niciodată că ai în mine 
cel mai bun şi credincios prieten. Nu te voi părăsi niciodată la nevoie. 
Asta o datorez lui Sven care mi-a fost un bun camarad. 

Karin îi aruncă o privire recunoscătoare şi îi mulţumi cu o 
strângere caldă de mână. Nu fu însă în stare să spună niciun cuvânt. 

Nu putu vorbi nicicând ajunseră în faţa casei părinteşti şi nicicând 
dădu ochi cu tatăl ei. În faţa privirii lui reci şi aspre, cuvintele îi 
muriră pe buze. 

Cu atât mai multă căldură vorbi contele da Martigny. 

Era un apărător minunat. 

Bătrânul Rystrom îl ascultă însă numai scurt timp, apoi îi curmă 
vorba răstit: 

— Nu te mai osteni în zadar să iei apărarea fetei, domnule conte. 
Ceea ce a greşit faţă de noi nu se mai poate îndrepta. A fugit într- 
ascuns de acasă... ne-a făcut de râs în faţa lumii, pe noi, oameni 
bătrâni. Asta n-am s-o uit niciodată! 

— Domnule Rystrom, dumneata nu poţi înţelege că o iubire poate 
fi atât de mare, încât nu mai întreabă de tată şi de mamă, nu se 
sinchiseşte de gura lumii şi n-are altă dorinţă decât fericirea? 

Bătrânul răspunse plin de mânie: 

— Nu, aşa ceva nu pot înţelege!... Pentru un ticălos ca Alvesten, o 
fată cumsecade nu fuge din casa părinţilor ei! 

Karin tresări îndurerată la auzul acestor cuvinte şi luând apărarea 
iubitului ei, zise: 

— Sven a fost nevinovat, tată. 

— Asta o spui tu, pentru că te-ai îndrăgostit ca o nebună de dânsul, 
însă judecătorii l-au condamnat. 

— De atunci a trecut multă vreme, se amestecă contele de Martigny 
în vorbă. Acum nu mai are nicio însemnătate dacă Sven Alvesten a 
fost vinovat sau nevinovat. Odată cu moartea lui s-a şters tot. Acum e 
vorba de fiica dumitale, domnule Rystrom. 

— S-a aşteptat poate s-o primim cu braţele deschise?... Din pricina 
ei am pierdut pacea şi liniştea casei mele. Nu ne-a pricinuit decât griji 
şi supărare, aşa că în ziua când a dispărut în ascuns de acasă, am jurat 
să n-o mai primim niciodată înapoi. 

În clipa aceasta uşa fu deschisă şi în odaie intră mama tinerei fete. 

Venea tocmai de la biserică şi avea încă în mână cartea de 
rugăciuni. 

Karin vru să se ducă spre dânsa, dar bătrâna îi întoarse spatele şi 
zise răstit: 

— Nu te apropia de mine. Nu mai vreau să am nimic de-a face cu 
tine. 

Spunând aceste cuvinte aruncă contelui de Martigny o privire 
pătrunzătoare, apoi se întoarse către soţul ei şi întrebă: 

— Şi-a găsit un nou amant? 

Sărmana Karin se înfioră şi un geamăt dureros ieşi din pieptul ei. 

— Mamă, cum poţi vorbi astfel? 

— Sunt un prieten al fiicei dumitale, o lămuri contele de Martigny. 
Eu am fost acela care i-am dat ştirea despre moartea lui Sven Alvesten 
şi ca să n-o las singură şi părăsită în durerea ei, am venit cu dânsa 
până aici. Bineînţeles că m-am aşteptat să i se facă altă primire în casa 
părintească. 

— Pentru o fiică rătăcită nu mai este loc în casa noastră — răspunse 
bătrânul Rystrom cu asprime. 

În ochii contelui de Martigny se ivi o străfulgerare de mânie. 

— În Biblie stă însă scris că părinţii sunt datori să primească în casa 
lor şi pe un copil rătăcit, pentru ca acesta să poată regăsi calea cea 
dreaptă. 

— Am jurat să rămânem neînduplecaţi — izbucni bătrânul Rystrom 
— şi jurământul acesta îl vom tine, nu-i aşa Anna? 

Soţia lui dădu din cap şi întări: 

— Da, îl vom tine cu sfinţenie! 

Karin izbucni în plâns şi zise, deznădăjduită: 

— Ce să mă fac acum? 

— La asta ar fi trebuit să le gândeşti atunci când ne-ai părăsit în 
ascuns. Căinţa ta vine prea târziu. 

Cu o mişcare blândă, contele de Martigny îi puse mâna pe umăr şi 
fără să vrea tânăra fată se lipi de dânsul, ca şi când ar fi căutat un 
sprijin la el. 

Contele se uită rugător la cei doi bătrâni, ale căror feţe erau ca 
împietrite. 

— Nu se poate să fie acesta ultimul dumitale cuvânt, domnule 
Rystrom. Nu poţi să alungi în felul acesta pe fata dumitale. 

Bătrânul rămase însă cu privirea întunecată şi răspunse: 

— E ultimul meu cuvânt. Nimic nu-mi va mai putea schimba 
hotărârea. Noi nu mai avem fiică. 

— Şi nici nu-ţi pasă de ce se va întâmpla cu dânsa? 

— Pentru noi e moartă demult. 

— Dumnezeule! Dar n-ai inimă în piept? 

Contele de Martigny se îndreptă spre doamna Rystrom şi zise 
rugător. 

— Fii cel puţin dumneata îndurătoare, doamnă Rystrâm. Nu-mi 
vine să cred că o mamă poate fi în stare să-şi alunge copila din casă, 
fără un pic de milă. 

Doamna Rystrom strânse în mâini cartea de rugăciuni şi răspunse: 

— Eu fac numai ceea ce porunceşte bărbatul meu, domnule conte. 

— Şi eu nu mai vreau să ştiu nimic da fata asta!... Dacă nemernicul 
acela de Alvesten ar mai trăi, atunci fetei nici nu i-ar îi trecut prin 
gând să întrebe măcar o singură dată de noi şi de durerea amarnică pe 
care ne-a pricinuit-o. Şi-a croit singură calea, aşa că n-are decât să 
meargă acolo unde o va duce. 

Doamna Rystrom aruncă iar contelui o privire ironică şi adăugă: 

— De altminteri, cred că dumneata o să ai grijă să-i treacă 
supărarea. A găsit repede un locţiitor pentru Alvesten. 

Aceste cuvinte fură prea mult pentru sărmana Karin. 

Se smuci de lângă conte şi ieşi repede din odaie. 

Acesta aruncă celor doi bătrâni o privire plină de mustrare şi le 
zise: 

— În ziua judecaţii de apoi, Dumnezeu să vă ierte păcatul pe care l- 
aţi făcut acum. Eu nu pot să vă iert. Mă voi strădui însă să îndrept fată 
de sărmana fata răul pe care i-l faceţi. 

Cu paşi grăbiţi ieşi după Karin şi o ajunse din urmă. 

Sărmana fată se ghemuise pe o treaptă, îşi ascunsese faţa în mâini 
şi plângea cu amar. 

Contele de Martigny nu-i spuse niciun cuvânt, ci îi cuprinse numai 
cu braţul umerii care tremurau. 

Ce i-ar fi putut spune? 

În niciun caz însă n-o putea părăsi acum pe sărmana fată, în starea 
deznădăjduită în care se afla. 

Paşii care se auziră pe scară, îl treziră din gândurile lui. Nu voia s-o 
expună pe Karin privirilor curioase ale vecinilor, aşa că o ajută să se 
ridice şi părăsi casa în care nenorocita fată nu mai găsise adăpost. 

211. Prin mii de primejdii 

Căpitanul Barnabe trebuia să se ţină cu toată puterea de sanie ca să 
nu fie aruncat afară în goana nebună a câinilor. Pârtia era plină de 
hopuri, aşa că sania era aruncată când într-o parte, când în alta. 

Ceasuri întregi câinii alergară cu iuţeala nemicşorată. Păreau să nu 
ştie ce este oboseala şi lătrau neîncetat, îndemnându-se unul pe altul. 

Dacă staţia nu era într-adevăr la o depărtare mai mare decât de 
vreo câteva sute de kilometri, atunci cu iuţeala cu care alergau câinii, 
va putea ajunge acolo în două zile. Când însă se lumină de ziuă, câinii 
îşi mai încetiniră goana şi în cele din urmă înaintară numai la pas. 

Şi căpitanul Barnabe era obosit, aşa că se hotărî să facă un popas 
scurt. 

Opri deci câinii cu un strigăt, sări din sanie şi le desfăcu hăţurile. 
Câini se culcară îndată în zăpadă, rămaseră nemişcaţi şi dădură iar 
semne de viaţă abia când Barnabe desfăcu sacul cu provizii, în care se 
afla şi hrana lor. Mâncară cu lăcomie, fiindu-te foame în urma goanei 
de până acum. 

După ce hrăni câinii, căpitanul Barnabe să gândi şi la dânsul, dar 
foame nu-i era, ci simţea numai o mare oboseală. Se hotărî deci să 
doarmă câteva ceasuri, aşa că întinse sacul de dormit şi intră în el. 

Era cald şi moale. 

Barnabe îşi întinse trupul, căscă de câteva ori, închise ochii şi după 
câteva minute adormi dus. 

Avu visuri grele. I se păru că aude câinii lătrând, aşa că se deşteptă 
pe jumătate, dar era atât de obosit, încât închise iar ochii şi adormi 
din nou. 

Se deşteptă abia după câteva ceasuri şi trebui întâi să-şi aducă 
aminte de tot ce se întâmplase şi unde se afla. 

În sfârşit se dezmetici şi ieşi din sac. 

Privi în jurul lui... Dar unde dispăruseră câinii?! 

Plecaseră cu sanie, cu provizii, cu lemnele de foc, cu tot. 

Câteva clipe rămase înmărmurit de groază. 

Nu era lucru curat! 

Cum putuseră câinii să plece cu sanie cu tot? 

Se depărtă puţin de locul unde poposise, se urcă pe o ridicătură 
mică de gheaţă şi se uită în depărtare. În zadar, căci nicăieri nu se 
zăreau câinii. 

Descoperi însă altceva: nişte urme lungi, nişte dungi înguste. Erau 
urme de schiuri şi deodată îşi dădu seama ce se întâmplase. 

Cehoslovacul luase acelaşi drum ca şi el, lătratul câinilor îl atrăsese, 
urmărise sania, îl găsise pe căpitanul Barnabe dormind şi se folosise 
de acest prilej pentru a înhăma câinii şi a pleca cu sania. 

Deoarece câinii nu-l prea iubeau pe Cermak, lătraseră la apropierea 
lui şi acest lătrat era acela pe care Barnabe crezuse că-l auzise în vis. 

Dacă s-ar fi deşteptat de-a binelea, ar fi putut zădărnici această 
nouă nelegiuire a lui Cermak. 

Pe de altă parte, poate era spre norocul lui că nu ieşise din sac, căci 
ticălosul ar fi fost în stare să-l împuşte. 

Dar la urma urmei n-ar fi fost acelaşi lucru? 

Şi într-un caz şi în altul era pierdut, căci nu era cu putinţă să 
ajungă la staţie fără sania cu câini. 

Nici înapoi la vapor nu se mai putea întoarce; se depărtase prea 
mult şi de acesta. 

De-ar mai fi avut cel puţin merinde!.. 

Răzbunarea  cehoslovacului era într-adevăr îngrozitoare, era 
drăcească, deoarece nimic nu putea fi mai grozav decât să lase pe un 
om într-o astfel de situaţie ca aceea în care se afla căpitanul Barnabe. 

Deznădăjduit acesta se lăsă pe sacul de dormit şi îşi dădu seama că 
n-are altceva de făcut decât să-şi aştepte moartea, care va veni destul 
de repede, fiindcă era de ajuns să adoarmă aici ca să îngheţe pentru 
vecie. 

Dar ce se va alege de Dolores, Felicia şi oamenii de pe vapor?! 

Gândul acesta îl făcu să sară iar în picioare. 

Trebuie să se întoarcă iar la ei! 

Sau n-ar fi mai bine să încerce să meargă până la staţia cea mai 
apropiată? 

Nu, căci cine ştie la ce depărtare era aceasta, pe când la vapor se 
putea întoarce în două zile. 

Dar două zile fără odihnă, fără hrană, fără să se poată încălzi măcar 
la un foc, două zile pe jos prin pustiul de gheaţă!... 

Era ceva ce trecea peste puterile omeneşti. 

Şi cu toate acestea trebuia să încerce. 

În închipuirea lui o văzu pe Dolores plină de îngrijorare, o văzu 
aşteptându-l cu dor, şi inima începu să-i zvâcnească în piept. 

Obosit nu mai era, căci se odihnise, aşa că porni îndată înapoi. 

Întâi voise să ia cu dânsul sacul de dormit, dar îşi dădu seama că 
era o greutate prea mare, care îl va împiedeca la mers, aşa că-l lăsă 
acolo. 

Acum ştia că nu-i va mai fi îngăduit să se odihnească în timpul 
înapoierii. 

Se gândi însă că nici cu sacul n-ar fi avut linişte să doarmă. 
Îngrijorarea lui era prea mare. 

Îşi luă deci inima în dinţi şi porni la drum. De rătăcit nu se putea 
rătăci, deoarece urma saniei îi arăta desluşit direcţia din care venise. 
Înainta încet şi cu mare greutate şi la fiece pas se scufunda în zăpadă 
până la genunchi. 

Mereu se uita înapoi la locul unde poposise. După cale de un ceas, 
încă mai putea vedea sacul de dormit ca un punct negru; atât de încet 
înaintase. 

Dacă totul mergea bine, în două zile va putea străbate pe jos 
distanţa pe care o făcuse cu sania într-o noapte. 

Cu tot frigul care domnea, blana îi ţinea foarte cald şi în timpul 
mersului începu să asude. Respira greu şi după scurt timp simţi o sete 
grozavă. 

Dar apă?... Nicăieri! 

Avea însă zăpadă destulă. Căpitanul Barnabe se aplecă, luă o mână 
de zăpadă şi a vârî în gură. Pentru câteva clipe zăpada îi potoli setea, 
care, după scurt timp, reveni şi mai chinuitoare. Gâtlejul îi era uscat. 

Merse fără încetare mai departe, ceas după ceas. 

Nu-i mai era cald, ci din când în când fiori îi străbăteau tot trupul. 
Deodată i se păru că gâtul îi e umflat şi când încercă să înghită simţi 
dureri. 

Era din pricina că înghiţise zăpada rece, pe când era încălzit. 

După scurt timp căpitanul Barnabe îşi dădu seama că fiorii nu erau 
pricinuiţi de frigul de afară, ci că avea o febră puternică. Simţi o 
slăbiciune în genunchi, ochii i se împăienjeniră şi paşii îi deveniri 
şovăitori. 

Uitase să-şi întoarcă ceasul, aşa că nu ştia câte e ora şi nici de când 
se afla pe drum. După lumină însă putu să-şi dea seama că după- 
amiaza era pe sfârşite. 

Mersese aproape o zi întreagă şi va avea deci de mers încă toată 

noaptea, apoi ziua următoare şi pe urmă va fi iar la ai lui. 

Numai speranţa că va ajunge iar la vapor, precum şi voinţa lui de 
fier îl mai ţineau în picioare. Altfel s-ar fi lăsat să cadă în zăpadă şi ar 
fi încetat lupta. 

Mai merse încă vreo două ceasuri, când începu să ningă. Vântul se 
înteţi şi îi aruncă în faţă fulgii de zăpadă. 

Până atunci căpitanul Barnabe putuse sa meargă pe făgaşul saniei, 
dar după scurt timp acesta fu acoperit de zăpadă şi fu nevoit să 
înainteze la întâmplare. 

Vântul îi bătea în faţă, aşa că dacă va merge mereu împotriva 
vântului, va ajunge la vas. 

Deocamdată nu putea însă merge mai departe. Era foarte obosit şi 
trebuia să se odihnească vreo câtva timp. 

La urma urmei, blana de focă cu care era îmbrăcat putea să 
înlocuiască stucul de dormit. 

Dacă se învelea bine în ea, nu va îngheţa chiar dacă se va culca pe 
zăpadă. 

Numai să doarmă puţin, să închidă ochii, să adune noi puteri! 

Setea îl chinuia însă îngrozitor şi limba îi era lipită de cerul gurii. 
Gâtul îi ardea, parcă înghiţise foc. 

Trebuia sa mai încerce odată să se răcorească cu zăpadă. 

Luă o mână plină, vâri zăpada în gură şi o lăsă să se topească, dar 
nu fu în stare să înghită lichidul. 

Începu să gâfâie şi aproape nu mai putea răsufla. 

Ce se va face oare?! 

Mintea i se întunecă, începu să aibă vedenii îngrozitoare care îl 
înspăimântară şi îl făcură să se înfioare. 

Nemaifiind în stare să se ţină pe picioare, se lăsă pe zăpadă unde 
rămase nemişcat. 

Va mai găsi oare puterea să se ridice şi să-şi urmeze drumul? 


Nu mai fu în stare să gândească, îl cuprinse o nepăsare mare şi în 
cele din urmă febra îl făcu să-şi piardă cunoştinţa. 
Se împotrivise oboselii zece ceasuri, dar acum puterile îl părăsiseră. 


e 
x 


Dolores se afla într-o stare deznădăjduită. Toate gândurile îi erau la 

bărbatul iubit şi teama unei nenorociri, o chinuia îngrozitor. 

Felicia se străduia neîncetat s-o îmbărbăteze, să-i dea speranţă, dar 
toate încercările ei rămaseră zadarnice. 

Ceasurile se scurgeau foarte încet. 

Cât timp va mai trece oare, până când va putea şti, dacă Barnabe 
ajunsese cu bine la stagiunea cea mai apropiată? Când se va întoarce, 
aducând ajutor? 

Dolores se ducea mereu la Vite Haevenson şi îi punea aceeaşi 
întrebare: 

— A ajuns oare la staţie? 

Bătrânul dădu dovadă de mare răbdare, răspunzându-i mereu şi 
asigurând-o că soţului ei nu i se putea întâmpla nimic, deoarece avea 
sania şi provizii îndestulătoare. 

În cazul cel mai rău se va întoarce din drum şi va veni iar la vapor, 
zise el. 

Zăpada, care începu să cadă şi vântul, mări teama sărmanei 
Dolores. 

Ea se duse iar la Vite Haevenson. 

— Dar dacă soţul meu se va rătăci din pricina furtunii? 

— Nu se poate rătăci, căci are busola cu dânsul. Afară de asta se 
poate bizui pe câini, care găsesc drumul chiar pe viscolul cel mai 
mare. 

Astfel trecu o zi şi o noapte, în care Dolores nici nu închise ochii. 
Acum se gândea că ar fi fost mai bine dacă nici nu-l lăsa să plece. 

Mustrările pe care şi le făcea erau însă de prisos, căci Barnabe nu s- 
ar fi lăsat înduplecat şi n-ar fi rămas cu niciun preţ. 

A doua zi se urcă dis-de-dimineaţă pe punte. Vântul încetase, nu 
mai ningea şi se putea vedea departe pe câmpia de gheaţă. 

Dolores rămase nemişcată în loc şi se uită neîncetat în direcţia din 
care trebuia să vină căpitanul Barnabe. 

Timonierul Kliiven se apropie de ea şi o întrebă: 

— Îţi şi aştepţi bărbatul, doamnă? 

— Nu mai ştiu nici eu ce fac. N-am mai avut răbdare să stau în 
cabină şi am venit încoace. 

— Ar trebui să fii mai liniştită. 

— E uşor de spus, bunul meu Kliiven, dar cum să fiu liniştită când 
teama şi grija de bărbatul meu mă chinuiesc? 


— 272 — 


Kliiven nu răspunse nimic, dar rămase lângă dânsa, ca şi când n-ar 
fi vrut s-o lase singură în acele clipe grele de aşteptare. 

Şi Felicia urcă pe punte, aşa că acum toţi trei priveau în direcţia 
din care trebuia să le vină ajutorul. 

Deodată tresăriră, căci i se păru că aud din depărtare lătrat de 
câini. 

Dolores îl apucă pe Kliiven de braţ. 

— Dragă Kliiven... sania!... Se întoarce soţul meu! 

El dădu din cap şi răspunse: 

— Aşa se pare. 

— Iată, lătratul se apropie. 

— Să ne urcăm pe puntea de comandă; de acolo vom putea vedea 
şi mai repede sania. 

Kliiven merse înainte, urmat de Dolores şi Felicia. În drumul spre 
puntea de comandă, întâlniră pe Vite Haevenson, care de asemenea 
am zise lătratul câinilor. 

— Se prea poate să şi fi fost la staţie şi se întoarce cu veste bună, 
zise bătrânul Vite. Poate am avut noroc şi staţia n-a fost prea departe. 

Ajungând pe puntea de comandă, zăriră sania, care se apropia cu 
mare iuţeală. 

Deşi Vite Haevenson trecuse de şaizeci de ani, ochii lui erau foarte 
ageri şi când se uită mai cu luare-aminte spre sanie, încruntă 
sprâncenele, dar nu spuse nimănui ce descoperise. Sania se apropie, 
mai era la o depărtare de câteva sute de metri, câinii lătrară de 
bucurie şi începură să alerge mai repede. 

În clipa aceea Dolores scoase un strigăt de groază. 

— Sania e goală! 

Aceasta era ceea ce descoperise bătrânul Vito Haevenson mai 
demult. Sania se întorcea goală! 

Unde rămăsese căpitanul Barnabe? Ce se întâmplase cu dânsul? 

Totul începu să se învârtească în jurul sărmanei Dolores, groaza de 
care fu cuprinsă ameninţa s-o doboare, dar îşi adună toate puterile, 
cobori de pe punte şi alergă spre câini, care săreau şi lătrau de bucurie 
că se întorseseră la vapor. 

Ceilalţi veniră repede în urma ei. 

Cu privirea deznădăjduită, Dolores se uită la cei doi marinari. 

— Pentru Dumnezeu!... Unde e bărbatul meu?!... 

Aceştia dădură din umeri, neştiind ce să răspundă, apoi deshămară 
câinii şi examinară sania. 

— Haevenson! 

— Aicea sunt. 

Timonierul făcu bătrânului Vite un semn să se apropie, apoi îi zise 
în şoaptă: 

— Trebuie să se fi întâmplat ceva îngrozitor. 

— De unde poţi şti? 

— Priveşte, puşca pe care a luat-o cehoslovacul cu dânsul, precum 
şi schiurile sunt prinse cu curele de sanie. 

— Ei drace, aşa e! 

Cei doi bărbaţi se uitară grav unul la altul. 

— S-au întâlnit pe câmpia de gheaţă... 

— Şi câinele de Cermak l-a omorât, i-a luat sania şi a fugit. 

— Dar unde e Cermak? 

— EI chinuia câinii, aceştia nu-l iubeau, ci se temeau de el. Poate a 
căzut din sanie — ştii că se întâmplă uneori aşa ceva -— şi când a strigat 
câinii, aceştia n-au mai vrut să se oprească, ci au alergat mai departe, 
s-au întors din drum şi au venit înapoi la vapor. 

— Dacă e aşa, atunci sunt pierduţi amândoi, ticălosul acela, dar şi 
sărmanul nostru căpitan. 

— Fără îndoială că aşa şi e. 

Dolores îi văzu vorbind în şoaptă, se apropie de ei şi zise: 

— Vă întrebaţi ce s-a întâmplat cu soţul meu, nu-i aşa? Vă rog 
spuneţi-mi şi mie ce credeţi sau ce presupuneţi. 

Privirile celor doi marinari se întâlniră din nou, întrebându-se 
parcă: „Să-i spunem oare?” Şi ca şi când s-ar fi înţeles, cu tovarăşul 
său, bătrânul Haevenson, zise: 

— Bănuiala noastră e că domnul căpitan, a fost la staţie, a pornit de 
acolo cu ajutor şi câinii fiind obosiţi, a lăsat sania goală. Apoi când 
câinii şi-au dat seama că e vorba de întoarcere la vapor, au luat-o la 
fugă înainte. Credem că în scurt timp va fi şi căpitanul aici în ajutor. 

Dolores căpătă din nou speranţe. 

Da, aşa trebuia să fie, cum spuneau cei doi bărbaţi. 

— Du-te iar în cabină, doamnă, căci nu e bine pentru dumneata să 
stai atât de mult afară în frig, o sfătui timonierul. 

— Ba mai bine o să aştept aici. 

— N-are niciun rost. Ascultă-mă pe mine şi du-te în cabină, la 
căldură. 

Temându-se să nu răcească, şi fiindcă şi Felicia o rugă să asculte de 
sfatul timonierului, Dolores se lăsă condusă în cabină; îndată după 
plecarea lor, cei doi marinari îşi reluată convorbirea. 

— Ce facem acum? 

— Vom hrăni câinii, îi vom lăsa să se odihnească, apoi unul din noi 
trebuie să încerce să ajungi la staţie. 

— Cel mai bun ar fi Torsten. 

— Bine, să vorbim cu el. 

— În drum îl va găsi poate şi pe sărmanul căpitan. 

— Se poate, dar fără îndoială că-l va găsi mort. 


212. O lovitură neașteptată 

Felicia trăieşte!... E salvată! 

Felicia nu e sora mea!... 

Ca un vârtej năvalnic se învârteau aceste gânduri în creierul lui Bob 
Wilkens. Tâmplele îl dureau, inima îi zvâcnea cu putere şi în faţa 
ochilor vedea scântei. 

Avea parcă mereu înaintea lui pe Crestat, pe omul acesta care îi 
spusese că odinioară semănase atât de mult cu tatăl său, încât nu 
puteau fi deosebiți unul de altul. 

Neîncetat auzea glasul lui, care îi spunea: „Eu sunt Frank Wilkens”. 

Când maşina se opri şi şoferul deschise uşa spunându-i că au ajuns 
la ţintă, Bob Wilkens privi buimăcit în jurul său, ca şi când s-ar fi 
deşteptat dintr-un vis urât. 

Cu paşi greoi se îndreptă spre intrare. 

Era atât de palid, ca şi când moartea l-ar fi atins cu aripa ei. 

La vederea lui, doamna Wilkens scoase un strigăt de spaimă, dar 
înainte de a putea spune un cuvânt, Bob căzu în genunchi în faţa ei şi 
izbucnind în plâns, zise cu voce înecată: 

— Mamă, ajută-mă... ajută-mă, un mai ştiu ce să fac!... 

Ea îi mângâie părul şi îl întrebă, plină de îngrijorare: 

— Ce s-a întâmplat, dragul meu Bob? Ce te-a tulburat atât de 
îngrozitor? 

— L-am văzut, mamă, am vorbit cu el!... 

— Pe cine? 

— Pe celălalt Frank Wilkens, vărul tatei. 

Doamna Wilkens ne aplecă asupra lui. 

— E adevărat ce spui? E cu putinţă ca acest om să-ţi fi ieşit în cale 
tocmai azi, la o zi după nunta ta?! 

Bob Wilkens izbucni într-un râs aspru. 

— Ba a fost şi ieri acolo. A vrut să-mi vorbească înainte de cununie, 
să-mi spună că Felicia mea trăieşte — auzi, mamă, Felicia... Felicia 
mea scumpă trăieşte!... El e tatăl ei, a găsit-o... a salvat-o... 
Dumnezeule, ce îngrozitor s-a jucat destinul cu mine!... 

Cu ochii măriţi de groază, doamna Wilkens se uită la fiul ei şi 
murmură: 

— Bob, vino-ţi în fire!... Nu cumva aiurezi?!.. Ar fi într-adevăr prea 
îngrozitor dacă a aşa cum spui tu!... 

— E adevărat, mamă!... Înţelegi, e adevărat!... Pe când în biserică 
juram credință unei femei pe care n-o iubesc, poliţia l-a arestat pe 
Frank Wilkens, crezând că e un nebun. Dacă venea numai cu câteva 
clipe mai devreme, atunci cununia n-ar mai fi avut loc... aş fi putut să 
plec în căutarea Feliciei... să-mi cuceresc fericirea pe care am dorit-o 
atât de mult! 

Doamna Wilkens Scoase un geamăt, îndurerat. 

— Dumnezeule sfinte!... Încă nu sunt în stare să cuprind cu mintea 
ce-mi spui, dragul meu Bob... Încă nu-mi vine să cred că e adevărat! 
Unde e omul de care vorbeşti şi care ţi-a adus această ştire? 

— A dispărut fără urmă, mamă, răspunsa Bob Wilkens - apoi îi 
povesti cum se dusese la poliţie şi tot ce vorbise cu Crestatul. 

Trecu multă vreme până când doamna Wilkens putu înţelege ce-i 
spunea Bob, căci acesta vorbea în cuvinte întretăiate, putându-şi 
stăpâni numai cu greu tulburarea grozavă în care se afla. 

După ce isprăvi de povestit, se făcu tăcere. 

— Sărmanul meu băiat! zise după câteva clipe doamna Wilkens, 
izbucnind în plâns. 

— Da, mamă, acum sunt cu desăvârşire nenorocit, căci mi-e tăiată 
calea spre fericire. 

Deodată doamna Wilkens se ridică, îşi şterse lacrimile şi spuse: 

— Dar nu pentru totdeauna, Bob. 

Tânărul o privi nedumerit, apoi răspunse: 

— Ba da, mamă, căci acum sunt încătuşat pentru toată viaţa. 

— În curând vei fi iar liber, scumpul meu Bob. 

Abia acum înţelese Bob Wilkens ce voia să spună mama lui şi 
înspăimântat, închise ochii pentru câteva clipe. 

— Să nu ne gândim la asta... să nu aşteptăm aşa ceva... E prea 
îngrozitor!... E prea crud!... 

— E singura ta mângâiere, Bob, continuă doamna Wilkens. Şi doar 
nu e niciun păcat, căci nu doreşti moartea sărmanei Hariett... 
Dimpotrivă, tu ai făcut tot ce ţi-a stat în putinţă, pentru a-i 
înfrumuseţa puţinele zile pe care le mai are de trăit. 

Bob Wilkens făcu un gest obosit. 

— Din nefericire n-am reuşit aşa cum aş fi vrut, dragă mamă. În 
ultimele, zile, Hariett a fost foarte supărată pe mine şi a avut dreptate, 
căci mi-a fost foarte greu să fiu atent şi drăgăstos cu dânsa. Gândurile 
mele erau neîncetat la Felicia, pe care o iubesc mai presus de orice şi 
dorul de dânsa m-a chinuit îngrozitor, aşa că n-am reuşit să menţin 
buna dispoziţie a soţiei mele. 

— Pentru că e o fată răsfăţată şi pretențioasă, căreia greu îi poţi 
face pe plac, obiectă doamna Wilkens. S-a plâns pe nedrept de tine, 
dar pe de altă parte trebuie să iei în seamă că e bolnavă. 

— Negreşit că da, mamă, dar nu ştiu dacă voi mai fi în stare, după 
ce am aflat că Felicia trăieşte. Aş vrea mai curând să-mi fac bagajele şi 
să plec la Marsilia, ca s-o revăd pe Felicia. 

— Din nefericire nu se poate să faci aşa ceva, Bob. Trebuie să mergi 
înainte, pe calea pe care ai pornit. 

— Dar de unde să iau puterea să merg înainte, mamă? 

Doamna Wilkens îl atrase spre dânsa şi îl strânse la piept. 

— Te voi ajuta, scumpul meu Bob. 

Acesta avu un zâmbet deznădăjduit. 

— Numai să poţi, mamă. 

Ea dădu din cap, cu încredere. 

— O mamă poate face foarte mult pentru copilul ei, dragul meu 
băiat. 

— Şi ce ai de gând să faci?... Să-i spui sărmanei Hariett tot?... 

Doamna Wilkens răspunse speriată: 

— Nu, pentru nimic în lume! Hariett nu trebuie să afle nimic, căci 
se crede iubită de tine, iar ea te iubeşte ca o nebună, te iubeşte cu 

acea dragoste egoistă care nu îngăduie pe altă femeie lângă dânsa. 
Dacă ar afla ceva despre dragostea ta pentru Felicia de Martigny, s-ar 
tulbura atât de grozav încât i s-ar putea trage moartea şi mai repede şi 
atunci nu vei mai avea linişte toată viaţa... Îţi vei face veşnic 
imputări... Nu-ţi rămâne deci altceva de făcut decât să hrăneşti în 
sufletul tinerei tale soţii iluzii că o iubeşti, că eşti numai al ei. Durata 
va fi scurtă, dar încercarea foarte grea, va trebui însă să treci prin ea 
ca un adevărat bărbat. Apoi vei fi iar liber şi... calea spre fericire îţi 
va fi iar deschisă. 

Bob scoase un suspin dureros. 

— E îngrozitor când trebuie să aştepţi moartea unei făpturi 
omeneşti, mai cu seamă când sărmana e atât de tânără şi dornică de 
viaţă ca Hariett. 

— Cu toate acestea nici tu, nici medicii nu mai puteţi înlătura 
nenorocirea care o pândeşte. Hariett era condamnată şi doctorii nu-i 
dădeau mai mult de câteva luni de trăit, înainte de a o cunoaşte tu. 
Aşadar nu trebuie să-ţi faci mustrări, dacă te gândeşti la viitor şi îţi 
faci alte visuri de fericire. 

— Se vor împlini pare aceste visuri, dragă mamă?... Peste câteva 
săptămâni sau luni, nu va fi prea târziu pentru mine? 

Doamna Wilkens zâmbi. 

— Voi avea grijă să nu-ţi pierzi fericirea. 

— Ce ai de gând să faci? 

— Îi voi serie Feliciei şi o voi ruga să vină la mine. 

— O voi putea revedea?... 

Doamna Wilkens dădu din cap. 

— Da, o vei revedea şi vei putea vorbi cu ea, pentru a lămuri tot ce 
s-a întâmplat. Când o va cunoaşte şi pe Hariett şi îşi va da seama că 
sărmana nu mai are mult de trăit, atunci va înţelege jertfa pe care ai 
făcut-o, spre a da acestei sărmane fiinţe o ultimă fericire. 

— Dar ce vei spune celorlalţi? Toată lumea te va întreba cine e 
Felicia. 

— Explicaţia va fi foarte uşoară şi va corespunde adevărului!... Voi 
spune tuturor că Felicia de Martigny e nepoata mea. 

Bob Wilkens sări în picioare şi începu să se plimbe agitat prin 
cameră, vorbind ca pentru el însuşi: 

— În zilele din urmă s-au năpustit prea multe asupra mea... încă nu 

pot înţelege tot ce s-a petrecut... încă nu ştiu cum îmi voi juca mai 
departe tristul rol pe care l-am luat asupră-mi. Un singur lucru ştiu şi 
anume că nu voi mai avea linişte o singură clipă, până când nu voi 
primi ştiri despre Felicia. Îmi vine să mă urc îndată într-un avion şi să 
plec... 

— Asta nu se poate, Bob, zise doamna Wilkens. Acum nu poţi să 
pleci, căci întreprinderea are nevoie de prezenţa ta şi afară de asta eşti 
dator față de preşedintele Crosham să joci mai departe comedia 
pioasă, pe care ai început-o... 

În clipa aceea se auzi în odaia învecinată un zgomot, cu şi când ar 
fi căzut ceva la pământ. 

Doamna Wilkens şi Bob se uitară buimăciţi unul la altul. 

Pe faţa lor se ivi o expresie de spaimă grozavă şi amândoi îşi 
ghiciră gândul. 

Să fi ascultat cineva tot ce au vorbit? 

Se îndreptară repede spre uşă, la care Bob ajunse primul şi o 
deschise. 

Abia trecuse pragul, când strigă îngrozit: 

— Pentru Dumnezeu, mamă!... E Hariett!... Dar ce i s-a întâmplat? 

Palidă ca o moartă, tânăra femeie zăcea întinsă la pământ. 
Înspăimântat, Bob se aplecă asupra ei şi o ridică. Pe când o ducea spre 
o canapea, zise deznădăjduit: 

— Nu mai încape nicio îndoială că a auzit tot ce am vorbit şi acum 
nenorocirea nu mai poate fi înlăturată. 

Doamna Wilkens rămăsese înmărmurită şi se uita cu ochii măriţi de 
groază la faţa palidă a sărmanei Hariett. 

Avea înfăţişarea unei moarte. 

Dacă cumva va muri acum, atunci ea şi Bob vor avea vina că 
sfârşitul venise atât de repede, se gândi ea, frângându-şi mâinile. Nu 
mai avu nici puterea să înalte o rugă spre cer. Sufletul îi era ca 
împietrit. 

Nici Bob nu era în stare să gândească limpede şi ce să facă spre a 
da un ajutor tinerei sale soţii. 

Îngenunche lângă canapea şi cu ochii înspăimântați se uita la 
Hariett. 

Deodată se auziră paşi şi voci în odaia alăturată. 

Doamna Wilkens şi Bob tresăriră speriaţi. În aceeaşi clipă uşa fu 

deschisă şi preşedintele Crosham se năpusti în cameră. 

— Hariett!... Bob!... O veste bu... dar vorba i se opri pe buze când 
o zări pe Hariett fără cunoştinţă, întinsă pe canapea. 

— Ce s-a întâmplat? întrebă el buimăcit şi plin de îngrijorare. 

Bob făcu un gest deznădăjduit şi răspunse, cu vocea înecată: 

— Nici eu nu ştiu. Acum câteva minute am auzit un zgomot şi când 
am intrat aici, am găsit-o pe Hariett leşinată. 

Doctorul care venise împreună cu preşedintele Crosham, se aplecă 
peste sărmana Hariett, îi pipăi pulsul şi îi ascultă bătăile inimii. 

După o scurtă examinare se ridică iar şi zise: 

— Frecaţi-i fruntea cu vreo esenţă tare şi îşi va reveni repede. Apoi 
când va afla ştirea bună pe care i-am adus-o, peste un sfert de oră va 
râde şi va sări în sus de bucurie. 

Arătând spre geanta pe care o avea cu dânsul, doctorul se întoarse 
spre Bob Wilkens şi continuă: 

— Şi dumneata te vei bucura, mister Wilkens, căci o nouă 
radiografie pe care am făcut-o, a dovedit că la prima examinare a avut 
loc o eroare şi s-au schimbat plăcile. Aşadar Hariett, pe care am 
crezut-o bolnavă, e cu desăvârşire sănătoasă şi va avea o viaţă lungă. 


212 bis. Kid 


Dolores aştepta. 

Unde erau celelalte sănii cu care trebuia să vină soţul ei?... 

Nerăbdarea îi creştea din clipă în clipă şi o făcu să se urde din nou 
pe punte. 

Ajunse aici chiar în clipa când Vite Haevenson şi Kliiven pregăteau 
sania pentru Torsten, şi înhămau câinii care fuseseră bine hrăniţi şi se 
odihniseră. 

— Cine mai pleacă şi unde se duc? întrebă ea. 

— Unul din noi pleacă întru întâmpinarea căpitanului, răspunse 
Vite Haevenson. 

— Doar trebuie să vină îndată. 

Bătrânul dădu din umeri. 

— Se pare că a întârziat. 

— Şi dumneata eşti îngrijorat? 

— E mai bine să vedem unde a rămas. 

În clipa aceea, Dolores descoperi puşca prinsă cu o curea de sanie şi 
pe care Torsten avea s-o ia cu el pentru orice împrejurări. 

— De unde e puşca asta, Haevenson? întrebă Dolores. Doar am 
avut numai una pe bord; aceea pe care a luat-o Cermak când a fugit. 

Vite Haevenson fu nevoit să spună o nouă minciună, pentru a nu 
trăda sărmanei Dolores ce se petrecuse şi a o cruța. 

— Puşca asta e a lui Torsten. O ţinea în cabina unde e postul de 
radio. E proprietatea lui personală şi nu face parte din inventarul 
vasului. 

Dolores se mulțumi cu această lămurire, totuşi întrebă: 

— E cu putinţă să se fi întâmplat ceva soţului meu? 

Le mai pusese de nenumărate ori această întrebare. 

— Să sperăm că nu — răspunse bătrânul Vite. 

Răspunsul fu scurt, căci nici Vite nu mai ştia ce să spună. 

Se uită pe furiş la Dolores şi se gândi: „Sărmana va fi disperată 
când va afla adevărul”. 

Între timp veni şi Torsten, îmbrăcat într-o blană de focă şi întrebă: 

— Gata? 

— Da, poţi să pleci. 

Torsten examină câinii şi zise: 

— Deshămaţi-l pe Kid. Urma e înzăpezită şi e mai bine ca el să 
meargă liber înainte spre a o găsi. 

Kliiven desfăcu pe Kid din ham şi câinele sări voios la Torsten. 

— Da, da, dragul meu Kid... eşti un animal de treabă -— zise acesta. 
Vezi de-ţi fă bine datoria. 

Ca şi când l-ar fi înţeles, Kid îşi plecă botul pe zăpadă şi porni 
înainte. Torsten se urcă în sanie, într-o mână luă hăţurile, iar în 
cealaltă biciul. 

— Înainte! Hi, hi! 

Câinii porniră în galop şi sub conducerea lui Torsten alergau parcă 
mult mai repede. Fl se pricepea să mâne sania şi chiar dacă aceasta 
era aruncată în dreapta şi în stânga din pricina iuţelii prea mari cu 
care înainta, Torsten ştia să-şi ţină echilibrul. 

Kid alerga mereu înainte. 

Lătratul lui voios răsuna puternic şi îi îndemna pe ceilalţi câini la 
drum. 

Torsten îl alesese ca conducător, ştiind că are nasul cel mai fin şi 

tot timpul se ţinuse mai mult decât ceilalţi în apropierea căpitanului 
Barnabe... 


* 


Căpitanul se trezi în sfârşit din starea de slăbiciune în care căzuse şi 
care se transformase într-un somn adânc ce durase câteva ceasuri. 

Febra îi înfierbânta încă sângele, dar aceasta era spre binele lui, 
căci altfel ar fi înghețat cu toată blana cu care era îmbrăcat. 

Adunându-şi toate puterile, se ridică încet de jos, dar când fu în 
picioare, se clătină de slăbiciune. Totuşi trebuia să meargă mai 
departe, să se întoarcă la vapor, la Dolores, la Felicia! Era însă atât de 
istovit, se simţea atât de slab, încât nici gândul acesta nu mai fu în 
stare să-i dea putere. Gâtul îi era încă umflat şi setea tot îl mai 
chinuia. 

Înainte, tot înainte! 

Cu mişcări greoaie punea un picior înaintea celuilalt. Îi era ca şi 
când ar fi păşit pe cauciuc. Picioarele îi erau ca amorţite. 

După câţiva paşi se opri iar. 

Direcţia în care pornise era oare cea bună? 

Urma saniei fusese acoperită de zăpadă. Îşi aduse aminte că are 
busola la el; o scoase din buzunarul blănii, vru să se orienteze după 
ea, dar mâinile îi erau înțepenite de frig, aşa că scăpă busola, care 
căzu în zăpada înaltă şi nu se mai văzu. 

Căpitanul Barnabe se aplecă s-o caute, dar se clătină, simţi cum 
pământul îi fuge de sub picioare, se cufundă până la genunchi, apoi 
până la mijlocul trupului. Făcu câteva mişcări spre a ieşi iar la 
suprafaţă, dar... 

Căpitanul căzuse într-o gaură adâncă, astupată cu zăpadă. 

Era ca învelit în vată moale, zăpada îl ţinea prins, alta căzu peste el 
şi îl îngropă. 

Moartea albă se apropia! Nu mai era în stare să facă nicio mişcare. 

Va dura oare mult până când va veni sfârşitul?... 


* 


Torsten făcu numai un popas scurt spre a lăsa câinii să se 
odihnească, apoi porni înainte. 
Câinii alergau cât îi ţineau picioarele. 

Presimţeau oare că e nevoie de grabă, că era în joc o viaţă de om? 

— Kid, fii cu băgare de seamă! Caută Kid... caută bine! — îndemnă 
Torsten pe inteligentul şi credinciosul câine. 

Acesta răspunse lătrând, îşi plecă iar botul spre gheaţă şi o luă 
înainte, lătrând mereu, ca şi când ar fi vrut să-şi îndemne tovarăşii. 

Torsten se uită spre cer. Nori cenuşii atârnau greu, aşa că era de 
aşteptat să ningă iar. Vântul bătea cu putere de la nord-est. Va fi iar 
viscol. 

Torsten pocni din bici. 

— Hi!.. Hi... înainte! 

Sania zbura ca vântul. 

— Ia spune, dragă Kid, ne duci tu oare bine? — întrebă Torsten pe 
câine, ca şi când ar fi vorbit cu un om. 

Animalul nu auzi, căci era mult înainte şi cotise spre dreapta. 

Nu se poate să fie drumul pe acolo! Ce-i trecuse oare prin cap 
câinelui? 

Deodată Kid se opri în loc, lătră şi mai tare, apoi începu să urle 
prelung şi jalnic. 

După câteva minute ceilalţi câini îl ajunseră din urmă, se opriră 
brusc, sania se răsturnă şi Torsten fu aruncat în zăpadă. 

Se ridică ocărând şi se apropie de Kid. 

— Ei, ce-ai găsit aici? 

Câinele se uită la dânsul cu ochii săi inteligenţi, scoase iar un urlet 
jalnic, apoi începu să scormonească în zăpadă ca nebun. 

Torsten făcu câţiva puşi în jurul locului unde scormonea câinele şi 
deodată... 

— Ei drace! 

Şi lui Torsten îi fugi pământul de sub picioare 

Kid se repezi la el, apucă blana cu dinţii lui puternici şi începu să 
tragă. 

— Bravo, dragul meu Kid!... Trage cât poţi, scoate-mă din gaura 
asta! 

Astfel Torsten scăpă de aceeaşi soartă pe care o avusese şi căpitanul 
Barnabe. 

Mângâie câinele şi îl lăudă: 

— Bravo, Kid, îţi mulţumesc. 

Când se ridică iar în picioare, Torsten chibzui. Atitudinea câinelui 

arăta limpede că sub zăpadă era ceva neobişnuit. Se scufundase oare 
acolo căpitanul Barnabe? 

Torsten se duse la sanie, desfăcu schiurile, le prinse la picioare cu 
curele puternice şi luă beţele în mâini. 

Se apropie astfel de locul unde scormonise Kid şi sondă zăpada cu 
unul din bete. 

Deodată simţi o rezistență. Gheaţă nu era, căci era prea moale. 

Un trup omenesc! 

Să-l dezgroape repede, dar cu ce? 

Cu unul din schiuri. Unul singur va fi de ajuns pentru a-l ţine la 
suprafaţa zăpezii. 

Începu să sape zăpada, dar se încălzi atât de tare, încât îşi dezbrăcă 
blana şi-şi scoase căciula. 

Kid se întinsese pe zăpadă, cât era de lung, se uita cu luare-aminte 
la groapa care devenea tot mai mare, apoi începu să latre înfundat. 

Era foarte greu de săpat cu schiul şi Torsten înainta numai foarte 
încet; dar în sfârşit descoperi un braţ. Îl apucă şi începu să tragă. După 
câteva clipe ieşi la iveală şi capul celui căzut în groapă. Încă o 
opintire, apoi încet, încet, urmă trupul. Înzăpezitul era salvat! 

Torsten se aplecă asupra lui şi-i examină faţa. 

Era într-adevăr căpitanul Barnabe! 

Să fie mort? 

Îi desfăcu blana, duse mâna la pieptul căpitanului şi... simţi o 
uşoară bătaie a inimii. 

Sărmanul însă era ţeapăn de frig, aproape îngheţat. 

Din fericire Torsten se pricepea cum să readucă la viaţă pe degeraţi. 
Îl dezbrăcă pe Barnabe cu desăvârşire, apoi luă zăpadă şi începu să-i 
frece cu putere pe tot trupul, până când pielea se făcu roşie, dovedind 
că sângele începuse să circule iar. Îl îmbracă repede, îl înveli în blană, 
îl duse în sanie şi puse şi blana lui peste trupul îngheţatului. 

Îi turnă apoi pe gură puţin rachiu tare şi îi frecă fruntea şi tâmplele 
cu lichidul dătător de viaţă. 

În sfârşit, după vreun ceas, căpitanul Barnabe deschise ochii. 

— Apă! 

Torsten scoase o sticla dintr-un săculeţ, umplu un pahar cu apă şi îi 
dădu lui Barnabe să bea, pe urmă îl întrebă: 

— Eşti rănit, căpitane? 

Se părea că Barnabe nu prinsese înţelesul întrebării lui Torsten. Bău 
cu lăcomie paharul până la fund şi închise iar ochii. 

Kid se apropia de sanie, îi dădu târcoale, apoi sări şi se întinse la 
picioarele căpitanului, arătând că vrea să-i dea acestuia din căldura 
trupului său. 

Torsten stătea în sanie şi chibzuia. 

Ce să facă acum? 

Să mai încerce să ajungă până la staţie? 

Dar având cu el pe căpitanul Barnabe care era cu desăvârşire 
istovit, nu se încumetă să pornească la un drum care putea să fie 
foarte lung. Trebuia deci să se întoarcă la vapor, spre a-l da pe 
Barnabe în îngrijirea soţiei lui. 

Vasăzică drumul înapoi! 

Cu o frânghie pe care o avea în sanie, îl legă pe căpitan în aşa fel, 
încât să nu poată cădea. Pentru el nu mai rămânea loc în sanie, dar în 
schimb avea schiurile. Se va lega cu o altă frânghie de sanie şi va fi 
tras după ea. 

După scurt timp totul fu gata de plecare, luă hăţurile în mână şi 
zise câinilor: 

— Acum însă mai încet! 

Inteligentele animale îl înţeleseră şi porniră în trap uşor. 

Kid sărise din sanie să-şi reia postul de conducător. 

Mergea la trap înainte şi de câte ori ceilalţi câini voiau să 
pornească mai repede, se întorcea spre ei şi mârâia. Dacă această 
măsură nu folosea, atunci se repezea la câte unul şi-l apuca cu dinţii 
de bot. Astfel reuşi să-i stăpânească. 

Torsten se uita cu drag la el. 

Ce câine minunat era acel Kid! 

Numai lui avea să-i mulţumească căpitanul Barnabe, dacă scăpase 
cu viaţă. 

Şi cât era de inteligent bunul Kid! Mai inteligent decât mulţi 
oameni, mai sincer, mai credincios şi gata la orice jertfă. 

Nu era de crezut că era numai un biet câine! 

Câtva timp Torsten se lăsase tras după sanie, dar i se făcu frig, aşa 
că începu să alerge singur cu schiurile, alături de ea. 

Din când în când oprea câinii să vadă dacă căpitanul Barnabe era 
bine culcat, îl învelea mai bine cu blănurile şi îi dădea câte un pahar 

cu apă. 

La un astfel de popas, căpitanul, care îşi mai venise în fire, ridică 
încet capul şi întrebă: 

— Am fost salvat? 

— Da, căpitane, şi acum te duc înapoi la vapor, la soţia dumitale, 
răspunse Torsten. 

Un zâmbet plin de recunoştinţă lumină faţa palidă a lui Barnabe. 

— Am s-o revăd!... murmură el cu înduioşare, apoi închise iar 
ochii. 

În jurul lui fusese un întuneric atât de adânc! Dar acum era iar 
lumină!.. Era salvat!... Va trăi, va revedea pe acei care îi erau atât de 
dragi!... Ce minune!.. Ce fericire!.. 


213. O schimbare hotărâtoare 


Pe când doctorul îi spunea lui Bob Wilkens ştirea îmbucurătoare, 
Hariett se deşteptă din leşinul în care căzuse şi auzi ultimele cuvinte: 

„O nouă radiografie pe care am făcut-o a dovedit că la prima 
examinare a avut loc o frecare şi s-au schimbat plăcile. Aşadar Hariett 
pe care am crezut-o bolnavă, e cu desăvârşire sănătoasă şi va avea o 
viaţă lungă”. 

Hariett credea că visează şi nici nu îndrăznea să deschidă ochii. 

După ştirea grozavă pe care o aflase cu câteva minute înainte, 
această veste îmbucurătoare îi părea cu neputinţă. 

Totuşi auzea limpede vocea tatălui său care spunea lui Bob: 

— De câtă durere şi îngrijorare, de câte zile grele şi nopţi 
nedormite am fi fost cruțaţi, dacă am fi făcut mai demult o radiografie 
nouă. Ne-am temut însă să n-o speriem pe Hariett şi n-am bănuit că îi 
vom face un mare bine. 

— Aşadar, înfăţişarea înfloritoare a tinerei femei nu e o înşelăciune, 
zise doctorul. Ea e într-adevăr sănătoasă şi toate urmele bolii prin care 
a trecut, au dispărut cu desăvârşire. 

— Cum s-a putut întâmpla o asemenea greşeală? întrebă doamna 
Wilkens. 

— Printr-o nebăgare de seamă a asistentei, răspunse medicul. În 
ziua când s-a făcut prima radiografie a domnişoarei Crosham, s-a făcut 
şi aceea a unui alt bolnav. 

— Acel bolnav, pe care doctorii l-au crezut sănătos, a murit acum 
câteva zile într-un sanatoriu, adăugă preşedintele Crosham, apoi 
continuă vesel: Hariett a noastră trăieşte însă şi nu ne va părăsi. 

La auzul acestor cuvinte tânăra fată se ridică şi apucă braţul tatălui 
ei, îi aruncă o privire rugătoare şi întrebă: 

— E adevărat tot ce am auzit acum? Nu e numai un vis? 

Preşedintele Crosham o cuprinse drăgăstos în braţe şi o strânse la 
piept. 

Ochii lui luceau de bucurie şi fericire. 

— E adevărat, scumpa mea Hariett. Eşti cu desăvârşire sănătoasă. 

— Şi după cât se poate prevedea, vei avea chiar o viaţă lungă, 
adăugă medicul. 

— Nici nu-ţi poţi închipui, dragă Hariett, cât de fericită a fost 
mama ta, când i-am spus această ştire. Nici nu mai ştie ce să facă de 
bucurie. Ne-a cerut să venim îndată încoace şi să te ducem cât mai 
repede la dânsa. Vrea să te sărute, să te îmbrăţişeze. 

— Buna mea mamă, murmură Hariett. 

Privirea ei se îndreptă spre Bob, care se dăduse puţin la o parte şi 
stătea rezemat de perete ca şi când ar fi avut nevoie de un sprijin. 
Faţa lui era albă ca varul. 

Şi în adevăr, Bob trebui să se ţină bine cu amândouă mâinile să nu 
cadă, căci i se părea că toată odaia se învârteşte cu el. 

Vedea oamenii şi lucrurile din jurul lui ca printr-o ceaţă. 

Gândurile se năpustiră asupra lui ca nişte valuri năprasnice. 

Hariett nu era bolnavă!... 

Aceea cu care se căsătorise din milă, voind să-i dea o ultimă 
fericire, va trăi şi îşi va cere dreptul ei! 

Cum va putea trăi însă cu dânsa, acum când ştia că Felicia e în 
viaţă şi că nu era sora lui? 

Mila pe care o simţise până atunci pentru Hariett, se prefăcu 
aproape în ură. 

Îşi aduse aminte de dezmierdările pătimaşe cu care Hariett îl 
copleşise în zilele din urmă, de mustrările pe care i le făcuse, fiindcă 
nu răspunsese cu aceeaşi căldură la sărutările şi dezmierdările ei. 

Dumnezeule Doamne, ce va mai aduce viitorul? 

Această căsătorie se făcuse pe temeiul unor presupuneri cu totul 
greşite. De ce se descoperise abia acum greşeala care se făcuse cu 

plăcile radiografice, acum când era legat pentru toată viaţa de 
Hariett? 

De ce aflase abia după cununie că Felicia tot scumpă mai trăieşte?! 

De ce?... De ce?!... 

Sufletul tânărului se zbătea îndurerat, căutând un răspuns la acest 
„de ce”. 

Dar de nicăieri nu-i veni un răspuns. 

„Cât de aspru şi neîndurător a fost destinul cu mine”, se gândi Bob 
Wilkens, încleştându-şi pumnii cu o mânie neputincioasă. 

Ca dintr-o mare depărtare auzi deodată vocea preşedintelui 
Crosham: 

— De ce stai aşa de retras Bob?... Şi cât eşti de palid! 

Hariett zâmbi cu un aer de superioritate şi zise: 

— Ştirea neaşteptată l-a impresionat pe Bob, tot atât de mult ca şi 
pe mine, de aceea a amuţit deodată, dragă tată. 

Preşedintele Crosham se apropie de Bob şi îl bătu pe umeri cu un 
gest prietenos. 

— Şi eu am păţit la fel, dragul meu băiat, zise el vesel. Luni de zile 
am văzut plutind deasupra noastră aceşti nori amenințători şi de 
aceea n-am putut crede îndată că, în sfârşit, soarele a răsărit din nou 
pentru noi. Razele lui luminoase ne orbesc deocamdată, dar ne 
încălzesc inima şi ne arată fericirea într-o lumină strălucitoare. De azi 
înainte nu va mai fi jale îşi durere în casa noastră, ci numai bucurie şi 
se vor da iar serbări, va fi veselie, se va cânta şi se va dansa. 

La auzul acestor cuvinte, Hariett ridică mâna cu un gest de protest 
Şi zise: 

— Nu face încă planuri de viitor, dragă tată. 

Preşedintele Crosham o privi uimit. 

— Dar ce e cu tine? Ai cumva de gând să trăieşti şi mai departe 
retrasă de lume? 

— Asta o va arăta viitorul, răspunse Hariett cu voce gravă, 
aruncând din nou o privire ciudată spre Bob. 

Nici preşedintele Crosham, nici doctorul nu prinseră înţelesul mai 
adânc al acestor cuvinte. 

Hariett continuă cu înfrigurare: 

— Vă rog acum pe toţi, pe tine tată, pe domnul doctor şi pe mama, 
să mă lăsaţi singură cu Bob. 


— 288 — 


Uimirea preşedintelui Crosham crescu şi mai mult. Clătinând capul, 
el zise: 

— Hariett, nu înţeleg de ce faci deodată o mutră atât de gravă. M- 
am aşteptat la altceva. Credeam că la auzul ştirii pe care ţi-am adus-o 
vei sări de bucurie, vei râde, vei fi veselă. 

— N-avea grijă, va veni şi asta, tată. 

— De ce vrei să fii singură cu Bob? De ce ne trimiţi pe toţi de aici? 

Privirea tinerei femei se îndreptă iar spre soţul ei şi apăsând pe 
cuvinte, zise: 

— În clipe atât de mari e mai bine când doi soţi tineri rămân 
singuri. 

Preşedintele Crosham ridică din umeri şi se întoarse către doctor: 

— Dacă e aşa, atunci nu ne rămâne altceva de făcut decât să 
plecăm. 

Medicul dădu din cap şi răspunse zâmbitor: 

— E uşor de înţeles că după întorsătura pe care au luat-o lucrurile, 
tânăra soţie vrea să rămână singură cu soţul ei. 

Preşedintele Crosham întinse fiicei sale mâna şi zise: 

— Atunci la revedere, scumpa mea. Sper că vei veni şi tu în scurt 
timp după noi, căci o zi mare ca aceasta trebuie sărbătorită cum se 
cuvine. 

— Deocamdată nu pot să-ţi făgăduiesc încă nimic, dragă tată, 
răspunse Hariett. Dar nu-ţi face inimă rea. Pleacă tu înainte şi pe 
urmă vom vedea. 

Preşedintele Crosham se uită uluit la Hariett şi la Bob. 

„Să fi avut loc vreo neînțelegere între ei?” se întrebă în gând. 

Cu putinţă era şi asta, căci Hariett era foarte răsfăţată şi pesemne 
că nu uitase încă neplăcerile pe care le avusese în ziua nunţii. 

Dar la o pereche atât de tânără, după furtună venea repede vremea 
frumoasă şi fiindcă Hariett îşi iubea mult bărbatul, împăcarea se va 
face fără mare întârziere 

În credinţa aceasta, preşedintele Crosham nu mai puse alte 
întrebări şi îşi luă rămas bun. 

Pe când mai schimbă câteva cuvinte cu Hariett, doamna Wilkens se 
apropie de Bob, fi strânse mâna, îl privi cu milă şi îi şopti: 

— Capul sus, dragul meu băiat! nu te lăsa doborât. 

O tresărire nervoasă se ivi pe faţa lui Bob, colţurile buzelor i se 

lăsară în jos, aşa că chipul său se putea citi uşor lupta grozavă care se 
dădea în sufletul lui chinuit şi îndurerat. 

Inima doamnei Wilkens se strânse de durere. 

Ea bănuia suferinţa grozavă a lui Bob şi ar fi vrut să-l ajute. Dar 
acum nu mai avea putinţa să-i dea vreun ajutor, calea spre fericire îi 
era închisă pentru totdeauna. 

Bob Wilkens scoase un geamăt deznădăjduit. 

— Nu mai pot îndura!... E prea mult! 

Doamna Wilkens făcu o mişcare de resemnare. 

Se mai uită încă o dată la faţa palidă şi îndurerată a fiului ei, îi mai 
strânse încă o dată mâna, apoi se apropie de preşedintele Crosham şi 
de medic, şi ieşiră împreună din cameră. 

Dar paşii îi erau grei, inima îi era copleşită de jale şi întristare. 

Ce va vorbi acum tânăra pereche? 

Fi-va oare o luptă grea? 

Doamna Wilkens se gândi cu groază la tot ce vorbise cu Bob cu 
câteva minute în urnă. 

Dacă Hariett auzise tot, atunci nu mai încăpea nici cea mai mică 
îndoială că va avea loc o ruptură definitivă între cei doi tineri. 

Poate aşa era hotărârea destinului! 

Bob trebuia să fie iar liber, căci numai astfel îşi va găsi calea spre 
fericire, va putea căuta pe Felicia, să se căsătorească apoi cu ea. 

După ce îşi luă rămas bun de la preşedintele Crosham şi de la 
doctor, doamna Wilkens se duse în odaia ei şi adâncită în gânduri 
negre, aşteptă rezultatul convorbirii între Bob Wilkens şi tânăra lui 
soţie. 


214. Spre necunoscut 

Karin Rystrom fusese alungată din casa părintească şi nu mai avea 
niciun adăpost. 

Abătută, străbătu străzile mergând alături de contele de Martigny. 
Se gândea la cele întâmplate, străduindu-se din toate puterile să 
înfrunte noua nenorocire care se abătuse atât de năprasnic asupra ei. 

Şi contele de Martigny tăcea, voind să-i dea putinţa să se 
liniştească. De altminteri nici n-ar fi găsit acum cuvinte de mângâiere 
potrivite. 

Neavând nicio ţintă hotărâtă, amândoi tinerii cutreierau străzile la 
întâmplare. 

După ce rătăciră astfel mai multă vreme, contele se opri şi zise: 

— Cred că am mers destul şi n-are niciun rost să mai înaintăm fără 
țintă. Ce facem acum? 

Şi Karin Rystrâm se opri, uitându-se cu o privire deznădăjduită la 
dânsul. 

— Dacă aş şti?... 

— Să stăm puţin şi să chibzuim. 

— La ce bun? Ce-mi foloseşte să mai chibzuiesc? Pentru mine toate 
drumurile sunt închise. Eu... 

— Există întotdeauna o scăpare, chiar din situaţiile cele mai grele, 
o mângâie contele. Nu trebuie să-ţi pierzi încă curajul şi nădejdea, nu 
trebuie să te laşi copleşită de întristare şi durere, căci atunci vei 
alunga şi întâmplarea care ne-ar putea veni în ajutor, spre a ne arăta o 
cale de scăpare. 

Contele de Martigny vorbea cu atâta încredere, privirea lui era 
plină de o speranţă atât de mare, încât reuşi s-o îmbărbăteze şi pe 
Karin, pe buzele căreia se ivi chiar un zâmbet uşor. 

— Ei vezi, aşa e mai bine, o lăudă contele. De ce să luăm lucrurile 
îndată aşa de tragic? Totul trece în viaţa asta şi binele şi răul. Apoi 
mai rămâne numai amintirea, dar după câtva timp, se şterge şi ea şi 
atunci tot ce s-a întâmplat ni se pare ca un vis. Deocamdată să ne 
gândim ce ne vom face. 

— Dumneata ai doar o ţintă, răspunse Karin suspinând. Vrei s-o 
cauţi pe sora dumitale, aşa că va trebui să ne despărţim... 

— Să ne despărţim?... Nici prin gând nu-mi trece aşa ceva! Cum îţi 
poţi închipui că te voi părăsi într-o situare atât de nenorocită? Bun 
prieten ţi-aş fi, dacă aş fi în stare să fac aşa ceva?... 

Karin Ryström se uită la tânărul conte cu o privire plină de adâncă 
recunoştinţă. 

Ce om minunat era, ce inimă bună avea şi câtă încredere putea să 
aibă în el! 

Gândindu-se la acestea, Karin uită că era singură pe lume, că fusese 
gonită din casa părintească şi că nu mai avea niciun adăpost. Avea 
doar lângă dânsa un ocrotitor bun, care n-o va părăsi, n-o va lăsa în 
voia sorții! 


— 291 — 


Axel de Martigny îi luă braţul şi zise: 

— N-are niciun rost să stăm veşnic pe acelaşi loc. Hai să mergem 
mai departe. Deocamdată să căutăm un adăpost plăcut unde să ne 
putem odihni. Apoi ne vom sfătui ce putem face să scăpăm din 
încurcătură. 

Îşi urmară deci drumul, îndreptându-se spre una din străzile 
principale ale oraşului. 

Pe când treceau pe lângă unul din cele mai mari hoteluri, Karin 
Rystrom se auzi strigată pe nume şi când se întoarse, zări o fată tânără 
venind spre ea. 

— Fri, tu eşti?! strigă Karin. 

— De ce te miri? Eu n-am plecat niciodată de aici. Dar tu, dragă, 
când te-ai întors? 

— Nu demult... Dă-mi voie să-ţi prezint pe însoţitorul meu: contele 
de Martigny... domnişoara Eri Stritsch, o colegă de şcoală, zise Karin 
Rystrom. 

Pe când îi întinse mâna, tânăra fată îl examină curioasă şi pe faţa ei 
se putea citi lămurit întrebarea: „Unde l-a găsit Karin pe contele 
acesta? Şi cât e de frumos şi chipeş!” Apoi se întoarse iar spre prietena 
ei şi o întrebă: 

— Ai de gând să rămâi mult timp acasă? 

— Nu ştiu încă, răspunse Karin şovăind. 

— Aş vrea să ne mai întâlnim şi să-mi istoriseşti cum ţi-a mers, pe 
unde ai fost, ce ai mai făcut. Deocamdată n-am timp, căci mă duc să 
fac o vizită. Trebuie să mă prezint chiar aici la acest hotel, adăugă ea 
arătând spre eleganta şi impunătoarea clădire. 

— Eşti în căutarea unui post? 

— Nu la hotel, ci la un domn care a tras aici. E regizorul unei 
societăţi americane de filme. Se numele mister Krueger şi caută statişti 
pentru societatea lui, care vrea să toarne un film în Groenlanda. M-am 
prezentat acum câteva zile şi azi mă duc la el să semnez contractul. 

— Cred că s-au prezentat foarte mulţi şi nu va fi uşor de găsit un 
post la dânsul? 

— Dimpotrivă, nu găseşte atâţia oameni de câţi are nevoie, căci 
nimeni nu prea are chef să plece în Groenlanda, temându-se de frigul 
de acolo... Dar acum trebuie să plec. Dacă vrei, ne putem întâlni 
mâine pe la prânz, în faţa primăriei. Îţi convine? 

— Încă nu ştiu dacă... 

— Ei lasă, nu spune nu. Vino negreşit, căci te voi aştepta. La 
revedere! 

Întinse mâna celor doi tineri, apoi se depărtă cu paşi grăbiţi. 

Karin Rystrâm vru să plece mai departe, dar contele de Martigny o 
opri şi zise: 

— Mi-a venit o idee. Ce-ar fi dacă ne-am prezenta şi noi la acest 
regizor şi am încerca să-i cerem un post? 

Karin îl privi câteva clipe gânditoare, apoi dădu din cap. 

— După cum a spus Fri, nu prea găseşte oameni şi te pomeneşti că 
ne va primi. În orice caz putem încerca... Dar dumneata voiai să pleci 
în Norvegia, la Hammerfest?... 

— După cum a spus prietena dumitale, filmul va fi turnat în 
Groenlanda şi dacă regizorul ne primeşte, atunci vom trece prin 
Hammerfest. 

— Atunci haidem chiar acum la el. 

— E mai bine să nu ne prezentăm împreună. Lasă-mă să pipăi eu 
întâi terenul. Până când mă voi întoarce, poţi să mă aştepţi. Priveşte, 
colo e o cofetărie. Te voi duce înăuntru, apoi îmi voi încerca norocul. 

Trecură strada, contele de Martigny intră cu Karin Rystrom în 
cofetărie, comandă pentru ea o cafea şi prăjituri, îi dădu nişte reviste 
ca să nu se plictisească până la întoarcerea lui, apoi ieşi şi se îndreptă 
spre hotel. 

Eri Stritsch se afla tocmai la regizor; contele de Martigny trebui să 
aştepte până când fu primit de acesta. 

Regizorul îl salută foarte politicos, îl rugă să ia loc şi îl întrebă: 

— Fără îndoială că şi dumneata ai venit în urma anunţului pe care 
l-am dat la ziar? 

— Nu în urma anunţului, ci fiindcă am aflat de la domnişoara 
Stritsch că aveţi nevoie de figuranţi pentru filmul dumneavoastră pe 
care vreţi să-l turnati în Groenlanda. 

— A, domnişoara Stritsch v-a recomandat? Atunci trebuie să 
cunoaşteţi şi condiţiile în care fac angajamentele? 

— Amănuntele nu mi le-a spus. 

— Cincizeci de dolari pe lună, drumul şi întreţinerea pe socoteala 
societăţii şi îmbrăcămintea trebuincioasă, aşa cum se cere pentru o 
călătorie în Groenlanda, înşiră domnul Krueger condiţiile. 


— 293 — 


— Onorariul pe care îl oferiţi nu e prea strălucit, dar mă voi 
mulţumi cu el. 

— Dacă e aşa, putem semna îndată contractul. 

— V-aţi şi hotărât aşa de repede să mă angajaţi? Doar nu ştiţi nimic 
despre mine, zise contele de Martigny uimit. 

— Nici n-am nevoie să ştiu prea multe. Te-am văzut şi asta îmi 
ajunge. Să-mi îngădui numai o întrebare, dar dacă nu vrei, nu eşti 
nevoit să-mi răspunzi. Cum se face că un conte de Martigny caută să 
intre la o societate de filme? 

— Nevoia mă sileşte. 

Domnul Krueger dădu din cap. 

— Ei da, în timpurile prin care trecem, mulţi nobili sunt nevoiţi să- 
şi câştige pâinea de toate zilele. 

Se ridică, se apropie de birou şi completă un formular tipărit, cu 
datele necesare. 

Şi contele de Martigny se sculă de pe scaun şi se apropie de el. 

— Nu terminasem încă de vorbit. Voiam să vă mai spun ceva. 

Krueger ridică repede capul şi întrebă: 

— Ce anume? 

— Înainte de a semna contractul trebuie să mai pun o condiţie şi 
anume pe aceea să angajaţi şi pe o domnişoară, care mi-e bună 
prietenă. 

— Trebuie s-o văd întâi. Dacă e frumuşică o voi angaja cu plăcere, 
căci mai am nevoie şi de figurante. Când poţi s-o aduci? 

— În zece minute pot fi cu dânsa aici. 

— Bine, adu-o. Voi aştepta până atunci. 

Contele de Martigny alergă la cofetărie şi găsind-o pe Karin, îi zise 
cu înfrigurare: 

— Lucrurile merg strună. Vom fi angajaţi amândoi. Hai repede, 
regizorul vrea să te vadă personal. 

Plăti consumaţia şi plecă împreună cu fata spre hotel. 

Pe drum îi spuse înţelegerea pe care o avusese cu Krueger şi încheie 
cu încredere: 

— Când te va vedea, va fi încântat şi va încheia îndată, contractul. 

Krueger, cu temperamentul său american, nu arătă încântarea la 
care se aşteptase contele de Martigny, se învoi însă îndată să încheie 
cu Karin Rystrom acelaşi contact ca şi cu dânsul. 

După câteva minute contractele erau completate şi iscălite. 

— Aşaa... cu asta am isprăvit. Acum altceva... Trebuie să plecaţi 
cât mai repede la Hammerfest unde e locul de întâlnire al expediției 
noastre. Angajamentul dumneavoastră începe de astăzi aşa că toate 
cheltuielile de călătorie şi plata hotelului la Hammerfest trec în 
socoteala societăţii noastre. Când puteţi pleca? 

— Dacă e nevoie, imediat. 

— Chiar aşa de mare grabă nu este, dar să zicem, cu trenul de seară 
care pleacă de aici la nouă şi douăzeci şi opt de minute. Vă convine? 

Amândoi tinerii se învoiră. 

Domnul Krueger ridică receptorul telefonului şi chemă direcţiunea 
hotelului. 

— Trimiteţi-mi îndată două bilete de tren, clasa doua, pentru 
Hammerfest. 

La hotel era şi un birou internaţional de voiaj, aşa că după cinci 
minute un servitor aduse biletele cerute. Regizorul dădu câte un bilet 
contelui de Martigny şi domnişoarei Rystrom. 

— La Hammerfest vă veţi duce la hotelul Nordului unde vă va 
primi un alt reprezentant al societăţii noastre şi va îngriji mai departe 
de dumneavoastră. Şi acum, la revedere! Ne vom întâlni pe bordul 
vaporului care va duce întreaga expediţie în Groenlanda. 

Când cei doi tineri ajunseră în stradă, se uitară unul la altul cu 
ochii strălucitori de bucurie. 

— Deocamdată suntem la bun adăpost, zise contele. 

— Da, şi sunt atât de fericită! Cum vezi, plecăm la Hammerfest, 
care era ţinta dumitale! 

— Mai bine nici nu putea să se nimerească! N-am avut dreptate 
adineauri când spuneam că întotdeauna există o cale de scăpare?... 
Ceea ce mă bucură mai mult în toată această afacere, e faptul că nu 
trebuie să ne despărţim. 

Karin îi aruncă o privire recunoscătoare. 

— Asta mă face şi pe mine fericită şi îmi dă putinţa să uit tot ce s-a 
întâmplat. 

La ora hotărâtă se duseră la gară şi când se urcară în vagon, Karin 
Ryström avu plăcuta surpriză de a găsi în acelaşi compartiment pe 
prietena ei Fri Stritsch. 

— Şi tu pleci la Hammerfest? 

— Da; vezi deci că n-aş fi putut veni la întâlnirea pe care ne-am 
dat-o. 

— Nici eu n-aş fi putut veni. 

Karin îi povesti că şi ei fuseseră angajaţi de regizorul societăţii de 
filme. 

Eri Stritsch bătu voioasă din palme. 

— Ce bine îmi pare că voi avea prieteni şi nu voi fi singură în 
pustiul de gheaţă! 

Acum cele două fete aveau tot timpul şi Karin începu să-i 
povestească tristele întâmplări prin care trecuse. Eri o asculta cu 
luare-aminte şi sinceră compătimire. 

Contele de Martigny ieşise în culoarul vagonului şi îşi aprinse o 
țigaretă. 

După ce Karin Rystrom îşi isprăvi povestirea, Eri arătă spre conte şi 
o întrebă în şoaptă: 

— Sunteţi prieteni? 

— Da. După cum ţi-am spus, l-am întâlnit la Oran, la consulatul 
englez. 

— Altceva am înţeles eu cu întrebarea mea... Vă iubiţi?... 

Karin Rystrom se îmbujoră la faţă, dar în aceeaşi clipă contele de 
Martigny intră iar în compartiment, aşa că o scuti de răspuns. 


215. Din nou pe vapor 

Bătrânul Vite Haevenson stătea pe puntea de comandă a vasului 
„W. 231” şi lângă el se afla timonierul Kliiven. 

— Mi se pare că vom avea iar furtună, zise Vite Haevenson. 

Kliiven dădu din cap. 

— Va fi rău pentru Torsten, dacă nu se va întoarce înainte de 
izbucnirea furtunii. 

— Fii pe pace, Torsten e un om care ştie ce vrea. 

— Nu-i va folosi la nimic, dacă furtuna va fi prea puternică. 

Tăcură câteva clipe, apoi Vite Haevenson arătă spre punte şi 
adăugă: 

— Sărmana femeie stă colo nemişcată de câteva ceasuri şi îşi 
aşteaptă bărbatul. 

— Cum să-i spunem că aşteaptă în zadar şi că bărbatul ei nu se va 

mai întoarce? 

— Spune-i tu, căci eu nu sunt în stare s-o fac. 

— Cred că va fi mai bine să vorbim cu fata, căci e mai liniştită şi 
apoi ea îi va putea spune şi mamei sale. 

Ceasuri întregi trecuseră de când Dolores stătea pe puntea vasului 
şi aştepta săniile cu care urma să sosească Barnabe. Felicia venea 
mereu lângă ea şi o ruga să coboare în cabină, să nu stea atât de mult 
în frig, dar rugăminţile ei rămaseră zadarnice. 

— Nici nu simt că e frig, răspundea Dolores. 

— Cu toate acestea e mai bine să vii în cabină. 

— N-am răbdare să stau acolo. Cred că poţi să înţelegi cât de 
îngrijorată sunt. E atât de mult de când a plecat!... Dacă e adevărat că 
sania noastră s-a dus numai spre a-i ieşi întru întâmpinare, ar fi 
trebuit să fie demult înapoi. Am o presimţire grozavă! 

— De ce ţi-e teamă? 

— De ceva atât de îngrozitor, încât nici nu-mi vine să spun. 

Pe faţa ei se citea o adevărată groază. Pete roşii i se iviră pe obraji 
şi tremura din tot trupul; dar nu frigul o făcea să tremure, ci teama 
îngrozitoare de care se simţea cuprinsă. 

Pe puntea de comandă Vite Haevenson şi Kliiven tot mai stăteau de 
vorbă şi cel dintâi zise cu îngrijorare: 

— Ce crezi că se va întâmpla, dacă Torsten nu se va întoarce 
curând cu ajutor? 

— Atunci suntem pierduţi. De pe acum presiunea gheții e atât de 
mare, încât vasul nu-i va mai putea ţine piept multă vreme. A şi 
început să pârâie din toate încheieturile. 

— Asta n-ar fi încă sfârşitul pentru noi. 

— Nu, căci ne putem refugia pe gheaţă. 

— Dar şi aceasta ar fi numai o amânare, fiindcă proviziile noastre 
ne vor putea ajunge cel mult pentru cinci, sau şase zile şi chiar dacă 
vom face mare economie, să zicem pentru zece. 

— Zece zile e mult şi până atunci ne va veni poate ajutor. 

— Cine să ne vină în ajutor, dacă Torsten nu va reuşi să înştiinţeze 
una din staţiile de pe coastă? 

— Şi vaporul-matcă poate să ne trimită ajutor, când va vedea că 
întârziem atât de mult. 

— Ai dreptate, căci ar fi trebuit să ne întoarcem demult la el. 

— Ne vor căuta şi prin radio şi dacă nu vor primi răspuns, îşi vor 
închipui că am fost prinşi de gheţuri. După cum vezi, situaţia noastră 
nu e încă atât de deznădăjduită. 

— Dacă am socoti numai împrejurările fericite cum faci tu, atunci 
ai dreptate. Dar nu ne putem bizui întotdeauna că lucrurile vor merge 
aşa cum dorim. 

Cei doi bătrâni rămaseră pe punte până când se înnoptă, apoi 
coborâră înlăuntrul vasului. Resemnaţi, marinarii şedeau în jurul 
mesei, fumându-şi pipele; unii din ei se culcaseră. Nu mai vorbeau 
demult, căci ce rost ar fi avut să spună mereu acelaşi lucru şi să înşire 
care ar fi mijloacele de scăpare. Trebuiau să se resemneze şi să 
aştepte! 

Noaptea se întinse peste pustiul de gheaţă. 

Dolores era şi acum pe punte, iar lângă dânsa stătea Felicia. 

— Hai, mămico dragă, te rog vino în cabină. 

— Lasă-mă! 

— Nu simţi cum se înteţeşte frigul? 

— Simt numai teama care mă sugrumă. 

— Mie mi-au şi amorţit picioarele de frig. 

— Du-te tu în cabină. 

— Nu vreau să te las singură. 

Văzând pe fiica ei hotărâtă să rămână lângă dânsa, Dolores coborî 
în cabină. 

— Mâine vor veni negreşit, mamă. Mai ai răbdare numai noaptea 
asta, îi zise Felicia. 

Dolores se uită la ea cu privirea rătăcită şi răspunse: 

— Răbdare... răbdare... e atât de greu!... 

Felicia îi luă mâinile şi le frecă într-ale ei. 

— Mâinile ti-au îngheţat de tot, măicuţă scumpă. Trebuie să te 
culci şi să te încălzeşti, altfel te vei îmbolnăvi. Mă duc la bucătărie să- 
ţi aduc o sticlă cu apă caldă. Până mă întorc eu, dezbracă-te. 

Felicia ieşi din cabină. 

Dolores se aşeză pe marginea patului şi rămase cu privirea aţintită 
în gol. 

După cum prevăzuse Vite Haevenson, afară începu furtuna. Vântul 
polar urla cu furie, ridicând zăpada în nori albi. 

Deodată Dolores tresări, ridică repede capul şi privi înaintea ei, ca 

şi când ar fi avut o vedenie. Se sculă cu o mişcare bruscă, ieşi din 
cabină, se urcă pe punte şi de acolo trecu pe gheaţa care înconjura 
vasul. Aici se opri o clipă, căci vântul ameninţa s-o doboare. 

Rămase pe loc şi ascultă. 

Prin vuietul furtunii desluşi lătrat de câini. 

Să fie oare cu putinţă? N-o înşela auzul? 

Nu, nu! Era sania cu care se întorcea soţul ei! 

Cu braţele întinse înainte se avântă în întuneric, lăsându-se dusă de 
vântul puternic. 

Viscolul îi arunca zăpada în faţă, aşa că nu-şi putea vedea nici 
mâna înaintea ochilor. 

Fără a ţine seama de înţepăturile acelor de gheaţă, alerga tot 
înainte şi se depărta tot mai mult de vapor. 

Felicia umpluse o sticlă cu apă caldă şi se întoarse repede în cabină, 
dar o găsi goală. Unde dispăruse oare mama ei? 

O căută în cabina alăturată, o mai căută şi în a treia cabină, o strigă 
şi când n-o găsi alergă speriată în sala unde erau marinarii. 

Bătrânul Vite Haevenson şedea încă la masă, cu pipa în gură, pe 
care n-o scotea decât când mânca sau când dormea. 

— Haevenson, mama a dispărut! Vino repede, te rog, s-o căutăm! 

— A dispărut?!... Departe nu poate să fi ajuns, aşa că o vom găsi 
îndată. 

Se sculă cu mişcări greoaie şi o urmă pe Felicia. Amândoi o 
strigară, o căutară în toate unghiurile vaporului, se urcară pe punte, 
dar n-o găsiră nicăieri. 

— Poate a coborât din vapor şi s-a dus pe gheaţă?... 

— Numai acolo mai poate fi, căci pe vapor nu e. 

— Trebuie să alergăm după dânsa. 

Felicia o strigă iar cât o ţinea gura, dar furtuna îi acoperea glasul. 

— Voi alarma echipajul. 

Vite Haevenson cobori iar înlăuntrul vaporului şi se întoarse după 
câteva minute însoţit de toţi marinarii. 

— Aduceţi felinare! strigă el. 

Marinarii îi îndepliniră îndată ordinul. 

— Înălţaţi unul pe catarg! 

Când fu tras în sus, felinarul lumină atât de slab încât abia se 
vedea. 

— Să înaintăm pe gheaţă, formând un lanţ şi ca să nu ne pierdem 
unul de altul, să ne strigăm neîncetat! 

Coloana se puse în mişcare, iar Felicia mergea între Vite Haevenson 
şi Kliiven, care avea în mână un felinar. 

Între timp Dolores alergase tot înainte. 

Ca şi când ar fi trebuit să dibuie spre a-şi găsi drumul, ţinea mâinile 
întinse înainte. Se oprea din când în când şi asculta, plină de teamă. 


— Iată-mă, vin, murmură ea şi alergă şi mai repede. 

Furtuna se prefăcuse într-un adevărat uragan şi ridica nori de 
zăpadă pe care îi arunca de-a curmezişul drumului. Dolores dădu 
peste un noian de zăpadă, se cufundă până la genunchi, apoi până la 
şolduri. Deznădăjduită, luptă din toate puterile împotriva vântului, 
sudoarea îi îmbroboni fruntea şi gâfâia. 

— Vin, Mihail... iată vin!... 

Se opri iar şi ascultă cu încordare. 

— Îndată va fi aici, murmură ea. 

Deodată, o umbră se năpusti asupra ei şi se auzi un lătrat voios. 

— Kid! 

Câinele sări spre ea şi se gudură. 

— Ai adus pe stăpânul? 

Kid lătra ca şi când ar fi vrut să răspundă la întrebarea ei. 

După câteva clipe se auzi lătratul mai multor câini şi sania se 
apropie în goană. 

— Opreşte! 

— Hee! Hooo! 

Câinii se opriră în loc. 

Din întuneric apăru chipul unui om care veni spre Dolores, 
alunecând pe schiuri. 

Era Torsten care se uită nespus de uimit la dânsa şi o întrebă: 

— Cum ai ajuns aici, doamnă? 

Ea nici nu luă în seamă întrebarea lui, ci zise: 

— L-ai adus? 

Torsten îşi dădu îndată seama că întreabă de căpitanul Barnabe şi 
dădu din cap. 

— L-am găsit şi l-am adus. E colo în sanie, învelit în blănuri calde. 

Cu câțiva paşi repezi, Dolores se apropie de sanie, îngenunche şi se 

aplecă asupra căpitanului Barnabe. 

— Mihail! 

Acesta era atât de slăbit, încât nu fu în stare nici să se ridice, nici să 
răspundă. 

Dolores îi mângâie obrajii, îl sărută şi când simţi căldura trupului 
său, strigă fericită: 

— E iar lângă mine!.. Dumnezeu l-a ocrotit! 

Ochii i se umplură de lacrimi de bucurie. Torsten se apropie de 
dânsa şi îi zise: 

— Acum scoală, doamnă, şi să plecăm mai departe. 

Torsten o ajuta să se ridice şi o mustră: 

— Nu eşti cuminte defel!.. Să-ţi fi îmbrăcat cel puţin o blană... Ce- 
ai căutat aici?... 

— Pe dânsul, pe bărbatul meu scump! 

Torsten mormăi un cuvânt care semăna mult cu „nebunie”, apoi îi 
întinse braţul său şi îi zise: 

— Trebuie să mergi lângă mine, pe jos, căci în sanie nu e loc. 

Da, va merge... şi cu câtă bucurie! 

Câinii se culcaseră în zăpadă, dar când Torsten îi îndemnă cu un 
strigăt, săriră repede în picioare şi începură să tragă sania, înaintând 
în pas domol. 

După câtva timp Torsten se uită înaintea lui, căutând să pătrundă 
întunericul. 

— Dar ce e colo în fața noastră? 

— Lumini. 

— Te caută pesemne pe dumneata! 

Mai înaintară puţin, apoi dădură peste coloana de marinari. 

Felicia o zări pe Dolores şi se avântă spre dânsa. 

— Mămică scumpă, ce spaimă am tras!.. N-ar fi trebuit să faci asta! 

Drept răspuns Dolores arătă spre sanie şi zise: 

— S-a întors şi trăieşte... 

Marinarii îi înconjurară. 

— Trăieşte?... 

Bătrânului Vite Haevenson încă nu-i venea să creadă şi se întoarse 
spre Torsten, care îi povesti cum îl găsise pe căpitanul Barnabe şi îl 
salvase. 

— A scăpat printr-o adevărată minune. 

— Ba nu, bunul nostru Kid l-a găsit, răspunse Torsten. 

Între timp, ca şi când ar fi vrut să se scuze faţă de Felicia, Dolores o 
lămuri: 

— Deodată mi s-a părut că aud vocea lui Mihail, care mă striga şi o 
putere tainică m-a împins să alerg în întâmpinarea lui. 

În încordarea nervoasă în care sa afla sărmana femeie, avusese un 
fel de nălucire şi numai întâmplarea făcuse ca Torsten să fie atât de 
aproape de vapor, încât s-o întâlnească. 

Toţi se întoarseră la vapor şi ajungând aici, câţiva marinari îl 
ridicară pe căpitanul Barnabe din sanie şi îl duseră în cabină. 

— Culcaţi-l repede în pat, porunci Vite Haevenson, iar tu, Kliiven, 
du-te şi prepară pentru căpitanul nostru un grog tare. Dă-i şi lui 
Torsten să bea, căci şi el va avea nevoie să se încălzească. 

Apoi întorcându-se către un alt marinar, adăugă: 

— Tu îngrijeşte de câini, hrăneşte-i bine, să-i duci jos în cala 
vaporului, să se încălzească şi ei. 

După aceea se întoarse spre Dolores: 

— În sfârşit îl ai iar pe bărbatul dumitale şi mulţumeşte lui 
Dumnezeu pentru minunea pe care a făcut-o. Eu nu mai aveam nicio 
nădejde să-l revăd în viaţă. Eram încredinţat că cehoslovacul l-a ucis, 
sau că a pierit de frig în pustiul de gheaţă. Îngrijeşte acum bine de el, 
căci e un om puternic şi în scurt timp se va întrema. 

Făcându-i un semn prietenos din cap, ieşi din cabină şi lăsă pe 
căpitanul Barnabe în îngrijirea celor două femei. 

În sala cea mare a vaporului, marinarii se adunaseră în jurul lui 
Torsten. 

După scurt timp, timonierul îi aduse un pahar cu grog şi pe când 
sorbea din băutura fierbinte, le povesti celorlalţi tot ce se petrecuse. 

— După cum am spus, Kid l-a descoperit, eu l-am scos din 
mormântul de gheaţă, l-am frecat bine cu zăpadă, l-am învelit în 
blănuri şi după ce l-am legat pe sanie, am pornit înapoi. În astfel de 
împrejurări nu m-am mai putut gândi să mă duc până la staţia cea mai 
apropiată, fiind vorba să-l aduc pe căpitan cât mai repede la vapor. 

Vite Haevenson dădu din cap. 

— Bine te-ai gândit; oricare altul ar fi făcut la fel. Dar acum e 
vorba, ce se va întâmpla cu noi? 

Torsten dădu din umeri. 

— N-avem altceva de făcut decât să aşteptăm. 

— Cum asta, să aşteptăm fără să facem nimic? 

— Ce putem face? Prin viscolul ăsta nu se încumetă nimeni să iasă 
afară, căci zăpada e atât de mare încât şi cei mai buni câini ar pierde 
urma, n-ar putea răzbi. 

— S-ar putea ca viscolul să se potolească până mâine. 

— Nu se va potoli. Când vântul suflă aşa ca acum, atunci durează 
mult. Poate să fie zile de-a rândul şi când va înceta, tot nu vom putea 
pleca cu sania, căci zăpada va fi atât de mare, încât s-ar scufunda. 

— Dacă e aşa, atunci putem să ne luăm rămas bun de la viaţă. 

— Eu nu mă prea grăbesc. 

— Ar trebui să se întâmple o minune care să ne scape din situaţia 
în care ne aflăm. 

— S-ar putea întâmpla. 

— Eu nu cred în minuni. 

— N-a scăpat şi căpitanul, deşi nu mai era nicio nădejde? 

Vite Haevenson dădu din cap gânditor. 

— Bine zici. 


te 
x 


Căpitanul Barnabe era culcat în patul său, cu sticle cu apă caldă la 
picioare şi învelit bine în pături. 

Felicia îi dădea cu o lingură grogul cald, pe care el îl înghiţea 
aproape fără să-şi dea seama. Îşi recăpătase cunoştinţa, dar era încă 
prea slab pentru a se putea mişca. 

Roşeaţa vie de pe faţa lui arăta că avea o febră puternică. 

Dolores se aşeză la căpătâiul lui şi îl întrebă: 

— Te doare ceva? 

Cu o mişcare slabă arătă spre gât. 

Nu putu spune însă niciun cuvânt şi după scurt timp închise ochii. 
Aşa cum zăcea întins, istovit, făcea impresia unui om greu bolnav. 

Dolores era deznădăjduită. 

De i-ar putea da cel puţin un ajutor! 

Sărmanul zăcea bolnav şi nu avea nici doctor, nici medicamente. 

Dumnezeu i-l dăduse oare înapoi, spre a-l lua pe altă cale? 

Nu, soarta, nu putea să fie atât de crudă şi neîndurătoare! 

Felicia vedea chinul mamei sale şi o compătimea din tot sufletul. 

Tot astfel fusese şi ea odinioară îngrijorată de Bob, aşa că putea s-o 
înțeleagă, cu atât mai mult, cu cât şi ei îi era drag căpitanul Barnabe. 

— Cred că va fi o răceală gravă, mamă, dar va trece. 

Aşa nădăjduia şi Dolores, totuşi nu se putu linişti. Toată noaptea o 
petrecu la căpătâiul bolnavului, împreună cu Felicia. Îl vegheară cu 
toată dragostea, dar nu putură să facă altceva pentru dânsul, decât să- 
i dea din când în când de băut, căci setea îl chinuia grozav. 

Afară viscolul bântuia cu putere tot mai mare, înteţind frigul. 

Presiunea gheții deveni tot mai mare şi corpul vaporului trosnea 
din toate încheieturile. 

Nici Vite Haevenson nu putu să doarmă în noaptea aceea. Câtva 
timp se zvârcoli în pat, apoi se sculă şi vru să se ducă pe punte, să 
vadă dacă nu cumva gheaţa va ridica vasul în sus, sau îl va sfărâma. 

Bătrânul încercă să ridice chepengul care dădea spre punte, dar nu 
reuşi şi îşi dădu îndată seama ce se întâmplase. 

Vasul întreg era acoperit de zăpadă. 


216. Dragoste sau ură? 

Îndată ce uşa se închise în urma celor plecaţi, Hariett se apropia de 
Bob cu ochii sclipitori de mânie. 

— Frumoasă lună de miere mă aşteaptă, zise ea cu ironie, şi după 
toată câte le-am aflat, căsnicia va fi şi mai frumoasă. Vasăzică din 
ăştia îmi eşti? 

Se uită la Bob cu o privire plină de ură. Acesta se răsti iritat: 

— Nu-nţeleg ce vrei să spui... 

— Că am aflat toată comedia pe care ai jucat-o. 

— Aşadar ai ascultat la uşă? 

— Negreşit că da şi foarte bine am făcut căci acum ştiu tot. M-ai 
minţit şi m-ai înşelat! 

Bob avu un zâmbet obosit. 

— Nu mă simt vinovat cu nimic, Hariett. 

— Îţi închipui cumva că te vei mai putea dezvinovăţi? 

Calm îi susținu privirea plină de ură şi o întrebă: 

— Şi tu crezi că ai vreun drept să-mi faci mustrări? 

— Da, căci m-ai înşelat. 

— Din milă, Hariett! 

— Ehei, dragul meu, cu vorbe de astea n-ai să te speli de vina ta. 
Dacă aş fi fost o fată săracă şi nu fiica bogatului Crosham, nici nu te-ai 
fi gândit să-mi aduci o asemenea jertfă. Pentru tine această căsătorie 
n-a fost decât o afacere bună. 

Bob îngălbeni. 

Această jignire îl atinse ca o palmă. 

O apucă pe Hariett de braţ şi izbucni, mânios: 

— Retrage-ţi cuvintele! 

— Nici prin gând nu-mi trece. Nu vei putea tăgădui că te-ai 
căsătorit cu mine fiindcă m-ai crezut bolnavă de moarte, că vei scăpa 
repede de mine şi că îţi va rămâne o moştenire grasă. 

— Mi-a fost milă de tine, zise Bob, neluând în seamă învinuirile ei 
josnice. Tu şi părinţii tăi m-aţi silit la această căsătorie! 

— Dar te-ai învoit foarte repede să ne împlineşti dorinţa. 

— Şi dacă n-aş fi făcut asta, ce s-ar fi întâmplat? 

— Atunci nici nu m-aş fi sinchisit de tine, răspunse Hariett cu 
dispreţ. 

Deznădăjduit, Bob îşi frământă mâinile. 

— De ce n-ai făcut-o? Am fi fost cruţaţi de discuţia urâta pe care o 
avem acum. 

— Am fost o nebună, cum suntem noi femeile, din nefericire. Mi-a 
plăcut mutra ta frumoasă şi mi-am închipuit că voi fi fericită. Din 
nenorocire m-am înşelat. 

Bob tresări şi se uită uimit la Hariett. 

— Vasăzică nu mă iubeşti? 

— De ce întrebi? 

— Fiindcă în acest caz vom găsi mai repede o scăpare din situaţia 
neplăcută în care ne aflăm amândoi. Acum, după ce s-a constatat că 
eşti cu desăvârşire sănătoasă, astfel de emoţii nu-ţi vor mai face rău. 
Putem vorbi deci îndată care va fi viitorul nostru în împrejurările de 
faţă. Dacă nu mă iubeşti, nu mai are niciun rost să trăim împreună. 

Hariett îl măsură cu privirea din creştet până-n tălpi, tăcu câteva 
clipe, apoi zise: 

— Aha, nădăjduieşti că după toate câte le-am aflat despre tine, voi 
cere divorțul?... Te înşeli amar, dragul meu! 

— Dar gândeşte-te, Hariett... 

— Nu mă gândesc la nimic, îi curmă ea vorba. N-am chef deloc să 

dau lumii un prilej de clevetire. 

— Vasăzică vrei să rămânem căsătoriţi? 

— Bineînţeles! 

— Hariett, începu Bob cu glas rugător, ai spus adineauri că ai auzit 
convorbirea dintre mine şi mama. 

— Da, am auzit-o şi planurile voastre m-au interesat foarte mult. 
Dar să nu crezi că vei ajunge să le înfăptuieşti. Eşti bărbatul meu şi 
cer de la tine să te porţi ca atare. Povestea cu fosta ta iubită trebuie să 
ţi-o scoţi din cap şi mama ta să nu îndrăznească s-o aducă încoace pe 
fata ceea, căci va avea de-a face cu mine. 

Îngrozit, Bob îşi astupă urechile şi se uită la Hariett, ca şi când ar fi 
fost o străină. 

— Doamne, Hariett, pe ce ton îmi vorbeşti?! 

— Pe tonul care va domni în viitor între noi. Acum mă vei cunoaşte 
mai bine, Bob. Până acum am fost o fetiţă proastă şi îndrăgostită, dar 
astăzi mi s-au deschis ochii şi voi şti ce am de făcut. 

— Dacă e aşa, vom duce o viaţă ca în iad! 

Hariett dădu din umeri, nepăsătoare. 

— E numai vina ta că totul s-a întâmplat astfel. 

— Nu, pentru Dumnezeu! Eu n-am nicio vină, ci sunt numai 
victima milei mele. Dacă aş fi ştiut că eşti sănătoasă, că n-ai nevoie de 
dragostea mea, pe care ţi-am arătat-o numai spre a te scăpa de frica 
de moarte care te chinuia cu atâta cruzime, atunci nu m-aş fi învoit 
niciodată să joc această comedie. Inima mea nu era în joc; era moartă, 
căci fericirea îmi fusese zdrobită. Acum însă, după ce am aflat că 
Felicia trăieşte, că tu nu mai ai nevoie de jertfa mea... trebuie să ne 
despărțim, Hariett! 

Ea clătină capul cu îndărătnicie. 

— Nici nu mă gândesc la despărţire. Va trebui să-mi plăteşti scump 
amara dezamăgire pe care mi-ai pricinuit-o. 

— Asta e curată nebunie, Hariett! Ce-ţi va folosi dacă mă vei 
chinui? 

— Îmi voi potoli setea de răzbunare. 

— Şi dacă nu mă voi învoi să rămân cu tine? 

— Ai cumva de gând să fugi? 

În ochii lui Bob se ivi o lucire pătimaşă. 

— Da, căci nu mă vei putea închide ca pe un răufăcător. Voi şti să 

sfărâm lanţurile cu care am fost încătuşat prin căsătoria mea cu tine. 

— Pentru a putea da divorţ, e nevoie de consimţământul ambilor 
soţi. Asta o ştii, tot atât de bine ca şi mine, Bob. Ei bine, îţi pot spune 
de pe acum că nu voi divorța. În felul acesta nu te vei putea căsători 
cu iubita ta, ci poţi să ţi-o faci cel mult amantă. În situaţia aceasta vei 
fi exclus din societatea bună şi te cunosc prea bine ca să ştiu că într-o 
astfel de situaţia nu vei putea fi fericit niciodată. 

— Cu alte cuvinte, vrei să spui ca fiecare din noi să meargă pe 
calea pe care o va crede bună şi să păstrăm numai faţă de lume 
legătura pe care ne-o impune căsătoria? 

Hariett dădu din cap.. 

— Ai ghicit, Bob, aşa şi e. 

— Dar şi tu ţi-ai greşit socotelile. Hariett, căci nu mă învoiesc cu o 
astfel de situaţie — îi răspunse el, răstit. 

— De asta prea puţin îmi pasă. Ca femeie măritată, am dreptul să 
merg şi singura la petreceri, la vizite şi oriunde voi vrea şi fii 
încredinţat că voi petrece foarte bine. E ştiut că pentru flirturi, femeile 
sunt mai căutate decât fetele. 

— Să-ţi fie ruşine! se răsti Bob la ea. 

Foarte calmă, Hariett ridică din umeri. 

— Adevărul curat e întotdeauna urât, dar de ce să ne mai jucăm de- 
a v-aţi ascunselea? Suntem singuri, nimeni nu ne aude, aşa că putem 
da jos măştile pe care le-am purtat până acum unul faţă de altul. 
Lumea va înţelege că în calitatea ta de conducător al întreprinderilor 
Wilkens nu vei avea timp să-ţi însoţeşti nevasta la petreceri. Aşadar, 
lumea nu va vorbi prea mult despre asta şi chiar dacă ar face-o, va 
trebui să ne resemnăm. Lucrul cel mai de căpetenie este să nu ne dăm 
în spectacol printr-un proces de divorţ. 

Hariett îi întoarse spatele şi îşi luă pălăria, apoi continuă: 

— Acum ştii care e situaţia şi ce ai de făcut. În orice caz, să nu mai 
încerci să-mi schimbi hotărârea. Îţi spun încă o dată că nu voi divorța. 
Dacă ţii la întreprinderile Wilkens, atunci va trebui să primeşti 
propunerea mea şi să arăţi lumii că trăim într-o căsnicie foarte 
fericită. Dacă te vei împotrivi, atunci voi fi nevoită să spun tatălui 
meu tot ce s-a petrecut între noi şi să-l rog să retragă capitalul pe care 
l-a pus la dispoziţia întreprinderilor tale. 

Bob tresări indignat. 

— Fă ce vrei, totul mi-e indiferent. Chiar de-aş deveni cerşetor, nu 
mă voi învoi să joc această comedie. Mai uşor îmi va fi să îndur 
lipsurile şi sărăcia, decât o viaţă ca aceea pe care mi-o propui tu. 

— Aşadar, vrei război? 

— Vreau fericirea! — strigă Bob agitat la culme -— şi fericirea mea e 
Felicia de Martigny! 

— Încearcă să te duci la ea! zise Hariett, cu voce şuierătoare. 
Deoarece nici eu nu am găsit fericirea la care m-am aşteptat, nu-ţi voi 
îngădui nici ţie şi nici acelei fete să fiţi fericiţi. 

Bob se dădu un pas înapoi şi se uită speriat la Hariett. 

— Ţi-ai pierdut minţile, Hariett? 

— Da!.. Da!.. Sunt nebună şi vreau să mă răzbun pentru tot ce mi-ai 
făcut! 

Fără a-l mai învrednici măcar cu o singură privire, ieşi din odaie. 

Cu un geamăt îndurerat, Bob se prăbuşi pe un scaun şi îşi ascunse 
faţa în mâini. 

Aşa îl găsi mama lui, când intră în cameră. 

— Bob, pentru Dumnezeu... ce s-a întâmplat? 

— Totul s-a sfârşit, mamă! 

În cuvinte întretăiate şi cu vocea înăbuşită, îi povesti doamnei 
Wilkens discuţia aprinsă şi duşmănoasă pe care o avusese cu Hariett. 
Dar doamna Wilkens zâmbi şi încercă să-l liniştească. 

— Furtuna aceasta se va potoli, dragul meu Bob, Hariett îşi va vâri 
minţile în cap, dar trebuie să ai puţină răbdare. 

— Răbdare... Răbdare!... repetă Bob deznădăjduit. De unde să iau 
puterea pentru a îndura o astfel de viaţă alături de Hariett?! 

— Iubirea ta pentru Felicia îţi va fi un sprijin. 

— Asta e o mângâiere foarte slabă, mamă, căci dorul mă atrage cu 
toată puterea în Franţa. Cum să mai îndur viaţa pe care va trebui s-o 
duc aici? 

— Făcând ceea ce ţi-am propus adineauri, Bob, îl întrerupse 
doamna Wilkens cu voce calmă. Vei telegrafia Feliciei, o vei înştiinţa 
că abia acum ai aflat ştirea despre salvarea ei şi în acelaşi timp îi vei 
spune că îi vei scrie o scrisoare lungă. După ce îi vei trimite această 
scrisoare, în care îi vei spune tot ce s-a întâmplat, te vei linişti. 

Bob clătină capul. 

— Nu cred, mamă, căci atunci voi aştepta răspunsul cu o 

înfrigurare şi mai mare. 


217. Spre miazănoapte 

— Îndată după sosirea lor la Hammerfest, Karin Rystrom, Fri 
Stritsch şi contele de Martigny se duseră la hotelul Nordului şi se 
prezentară la reprezentantul societari de filme pentru care fuseseră 
angajaţi. 

— Minunat — zise reprezentantul. Acum am adunat tot statul major 
şi expediţia poate să pornească la drum. Mâine după-amiază plecăm, 
aşa că mai aveţi o zi întreagă pentru a vizita oraşul Hammerfest şi 
prilejul să faceţi cunoştinţă cu colegii dumneavoastră. În noaptea asta 
veţi rămâne aici la hotel şi voi îngriji să vi se dea îndată camere. La 
şase ne vom aduna toţi în restaurant la masă şi dacă nu vă veţi fi 
întâlnit mai curând cu colegii dumneavoastră, le veţi face acolo 
cunoştinţa. La revedere dar, pe diseară! 

Tinerii ieşiră şi fură conduşi în odăile lor de către un servitor al 
hotelului. 

Înainte de a intra în camera lui, contele de Martigny se mai 
întoarse o dată spre Karin Rystrom şi îi zise: 

— Vreau numai să mă schimb, apoi mă duc la biroul de navigaţie 
să mă informez de căpitanul Barnabe. Dacă voi da urma de urma lui, 
atunci voi şti unde e şi sora mea. 

— Îmi dai voie să te însoțesc? îl întrebă Karin. 

— Nu vrei mai bine să te odihneşti puţin? 

— Prefer să fiu împreună cu dumneata, să nu ne despărțim. 

Contele zâmbi, îi strânse mâna şi se învoi cu propunerea ei. 

— Bine; te voi aştepta peste o jumătate oră în holul hotelului. 

Fri Stritsch, care era de față şi auzise convorbirea lor, îşi dădu 
seama că între prietena ei Karin şi contele de Martigny era ceva mai 
mult decât prietenie, căci prea se uitau cu drag unul la altul. 

Fu întreruptă în gândurile ei de cuvintele prietenei, care-i zise: 

— La revedere, Eri. 

— A, pleci? făcu ea zâmbind. Aş fi venit şi eu cu tine şi cu domnul 
conte, dar n-aş vrea să vă stingheresc. La revedere, draga mea Karin. 

Intrând în camera ei ca să se schimbe, Karin Rystrom se gândi la 
cuvintele prietenei ei. 

De ce spusese că n-ar vrea să-i stingherească? 

Karin clătină nedumerită capul. 

De ce se gândesc oare femeile întotdeauna la dragoste, de câte ori e 
vorba de un bărbat? 

Nu era frumos din partea prietenei ei că vorbea astfel, ştiind doar 
de nenorocirea care o lovise prin pierderea iubitului ei Sven Alvesten. 

O astfel de pierdere nu se uită atât de repede, ca să te poţi gândi 
după scurt timp la alt bărbat. 

Contele de Martigny îi era drag ca un foarte bun prieten, fiindcă o 
ajutase cu atâta bunăvoință, dar mai mult...? 

Pentru a nu fi nevoită să-şi răspundă la o asemenea întrebare, Karin 
începu să se îmbrace repede, apoi cobori în holul hotelului, unde 
contele de Martigny o şi aştepta. 

Acesta se informase la portar unde este biroul societăţii pe care o 
căuta, aşa că nu mai avu nevoie să-i arate cineva drumul. 

Ajungând acolo, spuse că doreşte să vorbească cu şeful 
personalului, care îl primi numaidecât, atât pe el, cât şi pe Karin 
Rystrom. Contele de Martigny îl întrebă îndată de căpitanul Barnabe. 

— Da, căpitanul Barnabe e în serviciul societăţii noastre, răspunse 
şeful personalului. Are comanda balenierei „W, 23” şi se află pe drum. 

— Soţia lui e pe bord cu dânsul? 

— Da. 

— Ea e sora mea. 

— A, atunci ai venit să te informezi, aflând poate că vasul „W. 23” 
s-a rătăcit. 

Axel de Martigny rămase foarte uimit şi răspunse: 

— Nu, de asta n-am ştiut încă nimic. 

— Vasul „W. 23” ar fi trebuit să acosteze demult vaporul-matcă 
pentru a preda balenele pe care le-a prins, să ia provizii şi cărbuni şi 
să primească norii ordine, dar până acum n-a dat niciun semn de 
viață. Atât vaporul-matcă cât şi staţia noastră de pe țărm au încercat 
să se pună în legătură cu vasul prin radio, dar toate chemările au 
rămas fără răspuns. 

— Şi ce se poate deduce din aceasta? 

— Sau că vasul s-a scufundat, sau că a înaintai prea mult spre 
miazănoapte şi a fost prins de gheţuri. 

Ştirea aceasta îl îngrijoră foarte mult pe contele de Martigny. 

Nădăjduise s-o revadă pe Dolores şi acum trebuia să afle că e în 
primejdie, sau că pierise chiar în pustiul de gheaţă al mărilor de la 
miazănoapte. 

— Nu s-a întreprins încă nimic pentru căutarea vasului şi pentru 
salvarea echipajului? întrebă el. 

— În ţinuturile acestea, luarea măsurilor necesare e legată de foarte 
mari greutăţi, îi răspunse şeful personalului. În orice caz, dacă nici în 
cursul acestor zile nu vom primi răspuns la chemările noastre prin 
telegrafia fără fir, atunci vom trimite un spărgător de gheață în 
căutarea vasului „W. 23”, Speranţe mari nu ne putem face însă, căci 
habar n-avem unde se află. Balenierele noastre n-au un curs hotărât 
dinainte, ci merg în diferite direcţii, după trebuinţă, aşa că nu putem 
cunoaşte niciodată locul unde se află. 

— Dar cam pe unde bănuieşti că vasul a putut fi prins de gheţuri? 

— Undeva pe coasta Groenlandei, cam pe la Scoresbysund, căci pe 
acolo sunt cele mai multe balene. E însă o presupunere în care mă pot 
înşela. 

— Şi ce se va întâmpla dacă spărgătorul de gheaţă nu va găsi 
vasul? 

— Cei prinşi vor trebui să aştepte până când se va topi gheaţa, spre 
a-şi putea relua călătoria; bineînţeles dacă vasul va putea ţine piept 
presiunii gheții şi echipajul va avea provizii destule, ca să nu moară 
de foame. 

— Acestea sunt perspective îngrozitoare. 

— La care trebuie să se aştepte toţi acei care navighează prin 
mările de la miazănoapte. 

— Au destule provizii pe bord? 

— Pentru o vreme atât de îndelungată, nu. 

Ştirea aceasta era cât şi poate de rea şi îl întristă şi mai mult pe 
contele de Martigny. 

Vru să-l îndemne pe şeful personalului să ia mai repede măsurile de 
trebuinţă pentru ajutorarea celor care se aflau pe vasul rătăcit, dar 
renunţă, spunându-şi că toate stăruinţele sale ar fi zadarnice. 

Nu-i rămase altceva de făcut, decât să plece, chinuit de o 
nesiguranţă şi mai mare decât aceea cu care venise. 

Abătut şi cu capul în pământ, se întoarse la hotel, mergând tăcut 
alături de Karin Ryström. 

Dorind să-l îmbărbăteze şi să-i dea speranţă, tânăra fată îi zise: 

— Să sperăm că vasul va primi ajutor la timp. 

Mai mult nu putu să-i spună, dar aceste cuvinte fură rostite cu atâta 
căldură, încât îi dădură puţin curaj. 

— Ar trebui să am nădejde într-o întâmplare fericită, căci 
întâmplarea m-a salvat şi pe mine la Oran, când m-am refugiat la 
consulatul englez, zise el. 


x 


Seara, la cină, contele de Martigny şi Karin Ryström avură prilejul 
să facă cunoştinţa noilor lor colegi. Cei mai mulți erau suedezi, 
oameni foarte de treabă, care îi primiră în cercul lor, ca pe nişte buni 
camarazi. La acelaşi hotel locuiau şi artiştii ceilalţi. Toţi se adunaseră 
la Hammerfest, afară de steaua trupei, pe care regizorul o aştepta cu 
nerăbdare. 

Ea era încă la Stockholm şi regizorul îi telegrafia aproape la fiecare 
oră, dar primea aproape acelaşi răspuns: 

„Sunt indispusă şi nu pot veni acum. Rita SOnders6.” 

Sau: 

„Sunt încă indispusă. Trebuie să mai amân plecarea.” 

Ori: 

„Expediția poate pleca înainte. Voi veni cu un vapor special”. 

Regizorul îşi smulgea părul de necaz şi blestema pe celebra „stea”, 
cu tot talentul ei. 

Ultima telegramă îi fusese adusă în timpul mesei. Se sfătui cu şeful 
expediției şi amândoi luară hotărârea să nu amâne data plecării aşa că 
a doua zi aveau să pornească la drum. 

Colegii lămuriră pe Karin Rystrom şi pe contele de Martigny asupra 
filmului ce aveau să joace. 

Era vorba de un vapor pierdut într-un ţinut încă necunoscut de pe 
coasta de răsărit a Groenlandei. Vaporul se scufundă, cei mai mulţi 
pier în valuri şi numai câţiva reuşesc să se salveze pe uscat, unde 
rămân în aşteptarea unui ajutor. 

Ascultând povestirea, contele de Martigny, se gândi fără să vrea la 
vasul „W.23” şi la Dolores. 

Ceea ce voia să filmeze societatea, era aproape întâmplarea prin 
care trecea sora lui, cu soţul şi fiica ei şi cu echipajul vasului rătăcit. 

Colega care începuse să povestească acţiunea filmului, aşa cum o 
aflase de la regizor, continuă: 

— Între cei salvaţi sunt şi mai multe femei. Una din ele, soţia unui 
diplomat. Primul ofiţer al vasului naufragiat se îndrăgosteşte de 
dânsa, şi bărbatul ei fiind cam bătrân, ea răspunde la dragostea 
fercheşului ofiţer. Soţul devine gelos şi cei doi îndrăgostiţi se hotărăsc 
să fugă. Vor să guste măcar o fericire scurtă, apoi să moară împreună. 
Au, într-adevăr parte de fericirea dorită, dar în urmă moartea li se 
pare prea îngrozitoare şi vor să se întoarcă la tovarăşii lor. Nu mai 
găsesc însă drumul înapoi şi se rătăcesc în nemărginirea pustiului de 
gheaţă al Groenlandei. Un aviator porneşte în căutarea naufragiaţilor 
şi îi găseşte atât pe ei, cât şi pe cei doi îndrăgostiţi şi îi salvează pe 
toţi. 

— Şi care e sfârşitul? întrebă Karin Rystrom cu atenţia încordată. 

— Nu-l cunosc nici eu, fiindcă regizorul nu mi-a povestit toată 
acţiunea. 

Contele o întrebă pe colega care vorbise: 

— Cine e aviatorul care va lua parte la această înscenare? 

Tânăra fată făcu un semn cu capul spre un bărbat care şedea la altă 
masă împreună cu alţii şi răspunse: 

— Domnul de colo cu faţa energică e pilotul, iar avionul său se şi 
află pe bordul vaporului cu care vom pleca mâine în Groenlanda. 

— Ce fel de om e? 

— E un francez care în timpul războiului a fost ofiţer aviator, a 
doborât peste şaizeci de aeroplane duşmane şi a fost decorat cu 
„Legiunea de onoare”. 

— Ştii cum îl cheamă? 

— Mi s-a spus numele lui, dar l-am uitat. În zilele din urmă, am 
auzit atâtea nume străine, încât nu le-am putut reţine pe toate. 

Contele de Martigny căzu pe gânduri şi nu mai luă parte la 
conversaţie, căci îi venise o idee care îl preocupă foarte mult şi nu-i 
mai dădu răgaz şi urmărească cu atenţie ce vorbeau ceilalți. 

În dimineaţa zilei următoare avu loc îmbarcarea acelora care luau 
parte la expediţie. 

Se făcu o mare învălmăşeală şi trecu mai mult timp până când toţi 
şi toate erau la locul lor. 

Vaporul cu care plecau se numea „Foca” şi era anume construit 

pentru călătorii în mările polare. 

La pupa vasului fusese încărcat aeroplanul demontat; lângă acesta 
se aflau săniile cu care expediţionarii aveau să plece în inima 
Groenlandei, precum şi câinii, nişte animale de o frumuseţe rară. 

Afară de artişti, figuranţi şi de echipajul vaporului, se mai aflau pe 
bord câţiva laponi, care aveau însărcinarea să conducă săniile cu 
câini. 

Pe chei se adunase o mulţime de curioşi, care voiau să asiste la 
plecarea expediției. 

Până în ultima clipă, şeful expediției, un domn cu numele de 
Bremard, precum şi registrul, nădăjduită că va veni şi Rita Söndersö, 
dar aşteptarea lor fu zadarnică, astfel că se dădu semnalul de plecare, 
în speranţa că steaua va veni în urmă, aşa cum telegrafiase. 

La plecare, toţi se urcară pe punte, dar după scurt timp dispărură 
unul câte unul, coborând în cabine, căci vântul începuse să sufle cu 
putere şi vaporul se legăna cam prea tare. 

Numai contele de Martigny rămase pe punte, căci el nu se sinchisea 
de furtună. 

Stătea la proră şi privea valurile spumegânde care se loveau de 
coastele vaporului. 

După câtva timp, cineva se apropie de el şi când se întoarse, 
recunoscu pe aviator. 

— Nici dumneata nu te temi de valurile mării? îl întrebă aviatorul, 
zâmbind. 

— Nu, căci de multe ori am fost în largul mării pe vreme de 
furtună, răspunse contele de Martigny. 

— Eu m-am deprins în aer cu dansul acesta. Dă-mi voie să mă 
prezint: numele meu e Bronard. 

Contele de Martigny îşi spuse de asemenea numele şi după ce 
strânse mâna aviatorului continuă: 

— Nu e pentru prima oară că aud numele dumitale, domnule 
Bronard. În timpul războiului s-a vorbit mult de dumneata şi prin 
ziare ţi-am văzut portretul însoţit de articole pline de laudă. 

— Se prea poate, dar după acele portrete cred că nu m-ai 
recunoscut acum? 

— Negreşit că nu. Erai... 

Aviatorul îi curmă vorba: 


LASA 


— Pe atunci eram un băiat tânăr şi acum... 

— Eşti cu câţiva ani mai bătrân. 

— Dar tot atât de dornic de viaţă ca şi atunci, gata să mă avânt în 
orice aventură. Nici nu-ţi poţi închipui cât de mult mă bucur că voi 
avea prilejul să zbor prin ţinuturile acestea îngheţate. 

În ochii lui, de culoarea oţelului, se citea curajul şi îndrăzneala. 
Mai vorbiră despre expediţia interesantă la care luau parte şi deodată 
aviatorul zise: 

— Fără a fi indiscret, aş dori sa ştiu că te-a îndemnat să te angajezi 
ca figurant în această casă de filme? 

— Pe de o parte nevoia de a-mi câştiga existenţa — răspunse contele 
— iar pe de altă parte dorinţa de a o căuta pe sora mea, care e măritată 
cu căpitanul unei baleniere. După cum am aflat la societatea cărei 
aparţine vasul, acesta s-a rătăcit şi sunt foarte îngrijorat de soarta 
surorii mele, a soţului şi a fiicei sale. 

— Îi pot înţelege îngrijorarea. Dar spune-mi, armatorii au luat 
măsuri pentru căutarea vasului şi pentru trimiterea de ajutoare? 

— Au încercat să se pună în legătură prin radio, dar fără niciun 
rezultat până acum. Asta e tot ce au făcut. 

Bronard ascultase cu multă luare-aminte, şi îl rugă pe conte să-i 
spună tot ce aflase de la şeful personalului societăţii. 

Contele de Martigny îi dădu toată lămuririle şi îi istorisi 
amănuntele. 

— Nepăsarea cu care societatea tratează acest caz, e de neiertat — 
exclamă aviatorul, indignat. Doar e o datoria firească să se ia toate 
măsurile, să se facă tot ce e omeneşte cu putinţă, spre a veni cât mai 
repede în ajutorul nenorociţilor. 

— Asta nu va fi chiar aşa de uşor. 

— Ba da!... Nimic nu e mai simplu. E de ajuns un singur aeroplan 
pentru a cerceta toată coasta într-o zi. 

— Dar unde să se găsească aviatorul care ar fi dispus să facă aşa 
ceva? 

Contele de Martigny nu pusese fără rost această întrebare şi spre 
bucuria lui primi răspunsul la care se așteptase. 

— Eu sunt gata în orice clipă s-o fac şi aş fi fericit să pot fi de 
ajutor acelor nenorociti. 

— Ar fi o faptă prin care ţi-ai câştiga recunoştinţa veşnică a celor în 

primejdie. Ai salva viaţa multor oameni. 

— Asta ar fi cea mai frumoasă răsplată pentru mine şi nu 
recunoştinţa. Din nefericire nu sunt stăpân pe mine şi totul stă în 
puterea şefului expediției, căruia sunt obligat să-i stau la dispoziţie 
împreună cu avionul meu. Numai de dânsul depinde dacă vrea să-mi 
îngăduie un asemenea zbor de cercetare. 


— Nu cred că s-ar împotrivi. 

— Hai să mergem chiar acum şi să vorbim cu el. 

Contele de Martigny dădu din cap. 

— Da, aşa să facem. 

Coborâră în interiorul vaporului şi-l căutată pe şeful expediției, pe 
care îl găsiră în salonul de fumat, stând de vorbă cu căpitanul, 
regizorul şi câţiva artişti. 

Bronard îi povesti ceea ce aflase de la contele de Martigny şi îi 
spuse că are de gând că caute cu avionul pe cei rătăciţi, încheind cu 
următoarele cuvinte: 

E în joc viaţa multor oameni, domnule Breward, aşa că te rog să-mi 
dai voie să fac un zbor de cercetare. 

Atât contele de Martigny cât şi căpitanul vaporului sprijiniră 
rugămintea lui Bronard. 

— Nici nu se poate altfel, domnule Breward, trebuie să te învoieşti. 

Americanul chibzui câteva clipe, apoi răspunse, zâmbind: 

— Minunat! Cu prilejul acesta voi face chiar o afacere. 

Toţi îl priviră, nedumeriţi. 

— O afacere? 

— N-aş fi american adevărat, dacă nu m-aş gândi întâi la afaceri şi 
dacă n-aş şti să trag foloase dintr-un astfel de zbor. Căpitane, trebuie 
să-mi dai voie să trimit nişte radiograme. 

— Ai auzit doar că baleniera „W. 23” nu răspunde? Pesemne că 
instalaţia ei de radio a fost stricată. 

— Ştiu asta şi nici nu vreau să mă pun în legătură cu acest vas, ci 
voi comunica dispariţia lui ziarelor din lumea întreagă, voi stârni 
interesul marelui public, cu alte cuvinte, voi face puţină reclamă 
pentru cei naufragiaţi. În comunicarea următoare, voi vorbi despre 
expediţia noastră şi voi adăuga că noi suntem acei care am pornit în 
căutarea celor rătăciţi. Mă înţelegeţi?... În aceste ştiri e o parte din 

afacerea de care vorbeam, căci lumea va afla de filmul pe care avem 
de gând să-l înscenăm în Groenlanda şi va fi curioasă să-l vadă... Şi 
acum mai departe: În zborul său, domnul Bronard va fi însoţit de un 
operator cinematografic care va filma toate peripeţiile şi astfel vom 
avea vederi minunate. Dacă avem norocul să-i găsim pe naufragiaţi, se 
va filma toată scena salvării, bucuria lor şi punerea lor în siguranţă... 
Minunat!... Minunat... Aşa ceva se potriveşte cât se poate de bine cu 
programul nostru, dar trebuie să facem lucrurile cu socoteală. 
Deocamdată mă duc la postul de radio, să trimit îndată ştirea. 

Se ridică de la locul său, dar înainte de a pleca, se adresă contelui 
de Martigny: 

— Îmi dai voie să spun numele dumitale în comunicarea mea? Va 
face o impresie bună: Domnul conte de Martigny, fratele soţiei 
căpitanului Barnabe, ia parte la expediţie, spre a conduce acţiunea de 
salvare. În felul acesta vei juca rolul principal în film. Te învoieşti? 

Contele de Martigny dădu din cap şi răspunse: 

— Mă învoiesc cu tot ce vrei, numai să se dea ajutor acelor 
nenorociri. 

— Foarte bine, iar despre onorariul separat ce ţi se va mai cuveni, 
vom vorbi mai târziu... 

Domnul Breward plecă încântat şi luă toate măsurile pentru ca 
lucrurile să se facă cum trebuie. 

Contele de Martigny mulţumi aviatorului cu o călduroasă strângere 
de mână şi zise: 

— Îți voi rămâne recunoscător toată viața, domnule Bronard. 


218. În aşteptare 

Ca să-şi treacă mai repede timpul până la primirea unui răspuns din 
partea Feliciei şi pentru a-şi amorţi durerea sufletească, Bob Wilkens 
plecă la fabrică, unde lucră până noaptea târziu. 

Totuşi în ziua aceea nu-i făcu nicio plăcere când văzu din 
rapoartele diferitelor secții că situaţia uzinelor Wilkens se 
îmbunătăţise foarte mult şi că progresau pe fiece zi. 

Scosese pe piaţă noul model de automobile înaintea tuturor 
celorlalte fabrici şi bătuse orice concurenţă. 

I se spuse că mister Drof, cel mai puternic concurent al său, se 

plimba foarte îngrijorat prin biroul lui şi ar fi spus că uzinele Wilkens 
au început să-i devină primejdioase. 

Dar succesul strălucit pe care îl obținuse, îl făcu pe Bob Wilkens să 
simtă şi mai mult durerea şi întristarea, gândindu-se că fusese nevoit 
să se vândă pentru a-şi atinge ţinta. 

Cât timp crezuse că Felicia e moartă, totul îl lăsase nepăsător şi se 
supusese resemnat sorții. 

Dar acum sufletul lui se răzvrătea şi dorul de Felicia îi sfâşia inima. 

Dacă ar fi fost liber, n-ar fi stat nicio clipă pe gânduri, s-ar fi dus la 
dânsa, ar fi strâns-o în braţe, ar fi sărutat-o şi dezmierdat-o şi şi-ar fi 
vindecat astfel rana adâncă şi dureroasă pe care o primise inima lui. 

Dar aşa va găsi oare alinare? 

Avea prea putină speranţă, căci era îndoielnic dacă Felicia îl va 
înțelege când va afla ştirea despre căsătoria lui cu Hariett Crosham. 
Nu încăpea nicio îndoială că îl crede trădător. 

Pe când era chinuit de aceste gânduri, îi veni dorinţa de a revedea 
pe vărul tatălui său. 

Avea parcă o presimţire că Crestatul e singurul om pe lume care i- 
ar putea veni în ajutor. 

N-ar fi oare bine să-l trimită la Felicia, ca să-i dea el toată 
lămuririle asupra celor întâmplate? 

La gândul acesta Bob Wilkens scoase un suspin adânc. 

Ce bine ar fi fost dacă nu l-ar fi scăpat din ochi pe Crestat, când 
părăsise postul de poliţie, împreună cu dânsul! 

Unde să-l caute acum? 

Trebuia să-l găsească neapărat, să mai vorbească o dată cu el. 
Dorinţa aceasta îl stăpâni atât de mult pe Bob Wilkens, încât în seara 
aceea nici nu se întoarse acasă. 

De altminteri, în starea sufletească în care se afla, nici nu mai ştia 
care era casa lui. 

De fapt locul lui era acum în vila pe care, preşedintele Crosham o 
cumpărase pentru tânăra pereche şi unde fuseseră duse lucrurile lui 
personale cu câteva zile înainte de nuntă. 

Se simţea însă cuprins de groază la gândul de a o revedea pe 
Hariett, temându-se de noi explicaţii şi discuţii, care, fără nicio 
îndoială, vor avea loc în clipa când se vor întâlni iar. 

Nici la mama lui nu vru să se ducă, deoarece durerea şi îngrijorarea 

ei l-ar fi întristat şi mai mult. 

Rătăci deci pe străzi, se îndreptă spre port şi cutreieră acele cartiere 
şi localuri, unde bănuia că l-ar putea găsi pe Crestat. 

Deşi părea o nebunie să caute pe cineva la întâmplare în portul 
New-York, totuşi Bob Wilkens nădăjduia să-l găsească pe Crestat, 
deoarece acesta atrăgea atenţia tuturor nu numai prin îmbrăcămintea 
lui de căutător de aur, dar şi prin faţa-i brăzdată de cicatrice. 

Şi într-adevăr, Bob Wilkens nu se înşelă în presupunerile lui. În 
diferite localuri din port i se spuse că omul pe care îl căuta, fusese 
văzut pe acolo. 

Nimeni nu putu să-i dea însă informaţii mai precise, aşa că Bob 
umblă toată noaptea de la un local la altul, fără să-l găsească pe cel 
căutat. 

Când în dimineaţa următoare, sirena uzinelor Wilkens răsună 
puternic, chemând la lucru prima serie de lucrători, se îndreptă şi Bob 
într-acolo. 

Nu se mai gândi să se ducă pe acasă, ci ce duse în sala de duşuri a 
lucrătorilor ca să pe răcorească şi să-şi limpezească mintea. 

Cum se întâmplase de multe ori în timpul din urmă, tot aşa şi în 
ziua aceea Bob începu lucrul cu mult înainte de ora obişnuită de 
birou. 

Dar pe când lucra cu cea mai mare râvnă pentru a-şi alunga 
gândurile negre şi a găsi uitarea, fu întrerupt de ţârâitul prelung al 
telefonului. 

Ridică receptorul şi când îşi spuse numele, telefonista de la centrala 
uzinelor îi zise: 

— Soţia dumneavoastră vrea să vă vorbească, domnule Wilkens. 

După câteva clipe i se dădu legătura cu casa lui şi Bob auzi pe 
Hariett, spunându-i: 

— Voiam numai să-ţi spun că de ieri m-am mutat în vila noastră şi 
că astă-seară voi primi pe cei dintâi oaspeţi ai noştri. 

— Oaspeţi?... Din prima zi? — întrebă Bob Wilkens, uluit. 

Hariett izbucni într-un râs răutăcios. 

— Îţi închipuiai poate că voi rămâne singură în vila asta mare? 
Vreau să văd viaţă, mişcare şi veselie în jurul meu! Am şi făcut 
pregătirile trebuincioase pentru o petrecere frumoasă, presupunând că 
eşti de aceeaşi părere cu mine, să sărbătorim însănătoşirea mea în 

cercul câtorva prieteni. Aşadar, să ştii că te aştept şi pe tine neapărat 
la ora cinci şi te rog foarte mult să nu întârzii. 

Buna cuviinţă şi cavalerismul îl împiedecară pe Bob să refuze, aşa 
că răspunse: 

— Bine; la cinci voi fi acasă. 

— Nici nu m-am aşteptat la alt răspuns: la revedere dar, pe după- 
amiază. 

— La revedere - zise şi Bob, dar înainte de a pune receptorul la loc, 
mai auzi glasul soţiei sale, spunându-i cu o nepăsare prefăcută: 

— De altminteri am să-ţi mai dau o ştire interesantă. Ethel Drof se 
va logodi peste câteva zile cu Gaston de Moulinet. El a şi sosit la New- 
York, aşa că astă-seară vom avea cinstea şi plăcerea să vedem pe 
tinerii logodnici la noi. 

Bob simţi o sugrumare în gât şi fu gafa să spună soţiei sale că în 
astfel de împrejurări nu ţine defel să fie şi el de faţă la petrecere. Dar 
nemaivoind să dea loc la noi discuţii, răspunse: 

— Ştirea e, într-adevăr, interesantă. 

— Cu atât mai mult e nevoie să-ţi îndeplineşti astă-seară rolul de 
stăpân al casei, cât mai conştiincios. Cred că nu e nevoie să-ţi atrag în 
chip deosebit luarea aminte asupra acestei îndatoriri. 

Înainte de a putea răspunde ceva, Bob auzi un zgomot din care 
înțelese că Hariett închisese telefonul. 

Înfuriat, trânti şi el receptorul şi începu să se plimbe agitat prin 
odaie. 

Dacă Hariett îşi va înfăptui ameninţarea şi va stărui în dreptul pe 
care i-l dădea legea, atunci orice nădejde de fericire era pierdută 
pentru Bob, căci la divorţ n-o putea sili, cât timp nu făcea vreo faptă 
care să îndreptăţească o asemenea cerere. 

Doar nu putea să se ducă la tribunal şi să ceară divorțul pe motivul 
că se însurase pe temeiul unor presupuneri greşite. 

Îşi încleştă deci dinţii şi îşi adună toate puterile spre a putea îndura 
mai departe loviturile sorții. 

La ora hotărâtă plecă la vilă şi un zâmbet amar îi flutură pe buze 
când trecu pragul casei sale. 

Pentru Bob Wilkens nu era nicio rază de soare în această casă, ci 
numai nori de furtună, care se adunau ameninţători deasupra capului 
său. 


— 320 — 


Unul din servitorii cei noi îl primi şi îl conduse la etajul întâi, unde 
fuseseră pregătite câteva odăi pentru dânsul. 

Bob nu cunoştea încă rostul acestei case, deoarece, după dorința 
preşedintelui Crosham, el nu-i trecuse pragul înainte de nuntă. 

Aproape nici nu se uită la mobilierul luxos, căci ar fi fost de mii de 
ori mai fericit într-o colibă, dacă ar fi avut-o pe Felicia lângă el. 
Gândurile îi zburară din nou, pline de dor, la iubita lui. 

Nu putea face însă nimic, ci trebuia să lase viitorul în voia sorții. 

Dar după cum acela care se îneacă, se agaţă şi de un fir de pai, tot 
aşa nădăjduia şi Bob Wilkens să primească de la Felicia un răspuns 
care să-l facă fericit. 

Dacă va avea iar o legătură cu tânăra fată, atunci negreşit că se va 
face şi o schimbare în bine. 

Şirul gândurilor sale fu curmat de servitor, care îi spuse: 

— Doamna, s-a retras în apartamentul domniei sale spre a-şi face 
toaleta, iar peste o oră vă aşteaptă în vestibul pentru primirea 
oaspeţilor. 

Bob dădu numai din cap şi făcu semn servitorului că poate să plece. 

Când rămase singur, se lăsă într-un fotoliu şi îşi sprijini capul în 
mâini. Îi trebui timp să-şi orânduiască gândurile, care i se încrucişau 
în minte. Trecu însă multă vreme până reuşi să se reculeagă şi să se 
hotărască să treacă în camera de toaletă pentru a se îmbrăca. 

Când aruncă o privire în oglindă, se sperie el însuşi de înfăţişarea 
lui. Era palid şi istovit, iar pe faţă i se putea citi durerea grozavă şi 
întristarea care îi sfâşia sufletul. 

Ce vor spune oare oaspeţii care vor veni în seara aceasta şi se 
aşteptau să găsească o pereche tânără strălucind de bucurie şi fericire? 

Dar Bob Wilkens goni repede acest gând, căci prea puţin se 
sinchisea de ce va spune lumea. Doar nimeni nu-l va ajuta să ducă 
povara grea care îi apăsa sufletul! 

Se îmbrăcă încet cu mişcări de automat, apoi cobori în vestibul. 

După câteva minute, apăru şi Hariett, dar servitorii fiind de faţă, ea 
îl salută cu o amabilitate fermecătoare. 

Şi Bob se stăpâni şi jucă cu măiestrie comedia la care îl sileau 
împrejurările. 

Se îmbrăcase cu mare îngrijire şi arăta nespus de frumoasă şi 
încântătoare, ca o floare de primăvară. 

Totuşi zări în ochii ei o sclipire de ură, care făcu să dispară şi cea 
din urmă rămăşită de simpatie pe care o mai păstrase de la cea dintâi 
întâlnire cu ea. 

Din privirea ei îşi dădu seama că patima înflăcărată pe care o 
simţise pentru dânsul se preschimbase într-o ură meschină şi că se 
gândea neîncetat la răzbunare. 

Din clipa aceea Bob Wilkens ştia că va avea mult de suferit din 
pricina acestei femei. 

Venirea celor dintâi oaspeţi, printre care se afla şi Ethel Drof, îi 
curmă şirul gândurilor negre. 

Şi ea se îmbrăcase cu mult gust, arătând prin aceasta că era 
hotărâtă să placă şi să rivalizeze cu Hariett. 

Bob Wilkens zâmbi în ascuns. 

Oricât de frumos s-ar îmbrăca aceste două femei tinere, cu Felicia 
nu se vor putea asemui niciodată. 

Pentru Bob ea era şi va rămâne întotdeauna cea mai frumoasă. 

Dorul lui deveni iar atât de puternic, încât trebui să-şi adune toate 
puterile spre a fi atent la tot ce se vorbea în jurul său. 

După scurt timp se văzu în faţa unui domn cam grăsuliu, de statură 
mijlocie, ale cărui trăsături ofilite nu prea erau simpatice. 

Pe când Ethel Drof îl prezentă ca domnul Gaston de Moulinet, 
acesta aruncă lui Bob Wilkens o privire înţepătoare din ochii lui negri, 
aşa că antipatia, pe care tânărul american o simţise din prima clipă, 
deveni şi mai puternică. 

Cu o politeţe convenţională, Bob felicită pe tânăra pereche pentru 
logodnă. 

Ethel îl ascultă cu un zâmbet pe jumătate sfidător şi când rămase 
pentru câteva clipe singură cu Bob, îi zise: 

— Nădăjduiesc cu toată încrederea să devin fericită, domnule 
Wilkens: mai fericită decât multe alte perechi de tineri căsătoriţi. 

Bob îşi dădu îndată seama că Ethel Drof voia să facă aluzie la 
propria lui căsătorie. 

Nu răspunse nimic la observaţia ei şi se îndreptă spre ceilalţi 
oaspeţi. 

Toate peripeţiile petrecerii din seara aceea i se perindau pe 
dinaintea ochilor ca prin ceaţă. 

De cele mai multe ori se uita buimăcit la oaspeţii lui, fără să prindă 

cu mintea înţelesul cuvintelor prietenoase pe care i le spuneau. 

Alteori vorbea cu înfrigurare cu vreunul din ei, despre lucruri care 
nu-l interesau câtuşi de puţin, dar vorbea numai în dorinţa aprigă de a 
uita cel puţin pentru câtva timp durerea amarnică ce-i sfâşia inima. 

Nu mai e în stare să-şi înfrângă dorul chinuitor de Felicia. 

Îşi închipuia cum totul ar fi fost altfel, dacă în locul actualei sale 
soţii ar fi fost Felicia stăpâna acestei case. 

Fl însuşi îşi spunea că e nebunie de a se gândi la asemenea lucruri, 
dar dorul era mai tare decât el. 

În acelaşi timp, observă purtarea zgomotoasă şi bătătoare la ochi a 
soţiei sale. 

Uneori îşi exprima bucuria de a fi în sfârşit la casa ei, făcea pe soţia 
drăgăstoasă spre a arăta oaspeţilor cât de fericită se simte în luna de 
miere; alteori cocheta cu tânărul conte Francois de Gerbeville, un 
prieten pe care Gaston de Moulinet îl adusese de la Paris. 

Acest francez tânăr era înalt şi subţirel, avea o faţă ca o „stea” de 
cinematograf, un zâmbet fermecător şi ştia să facă femeilor 
complimente linguşitoare, aşa că după foarte scurt timp reuşise să 
cucerească inimile multor doamne din cele mai tinere şi frumoase. 

El părea însă să nu aibă ochi decât pentru Hariett, pe care o invita 
mereu la dans. 

Bob nici nu se sinchisea de toate manevrele lui şi după ce dansă în 
silă de câteva ori, — pentru a face onorurile casei — se retrase într-un 
cerc de domni mai în vârstă cu care discută despre situaţia politică 
internă şi despre criza economică generală. 

Se părea însă că în seara aceea domnişoarei Ethel Drof îi făcea o 
deosebită plăcere să-l chinuiască. 

Se apropia mereu de dânsul şi găsea neîncetat prilejuri de a începe 
conversaţia. 

Între altele, îi zise cu un surâs ironic: 

— Dacă aş fi în locul dumitale, domnule Wilkens, n-aş lăsa pe 
Hariett atât de mult în voia ei. Nu vezi ce curte îndrăcită îi face 
contele de Gerbeville? 

Bob avu o tresărire de supărare, se stăpâni însă şi răspunse foarte 
calm: 

— Francezii se aprind repede, dar la americanele noastre reci îşi 
ajung rareori ţinta. 

— Crezi dar că omagiile lui nu vor face nicio impresie asupra soţiei 
dumitale? 

Bob Wilkens se uită uimit la Ethel Drof şi o întrebă: 

— Dumneata eşti de altă părere, domnişoară? 

Ea ridică din umeri şi răspunsa: 

— Multe „flirturi” uşoare au devenit primejdioase cu vremea. 

— Hariett va şti ce are de făcut, zise Bob Wilkens rece, aşa că Ethel 
Drof socoti că e mai bine să schimbe vorba. În sinea ei luă însă 
hotărârea să facă tot ce îi va sta în putinţă, ca să semene ura şi 
dezbinarea în căsnicia lui Bob. 

Acesta respiră uşurat când veni Gaston de Moulinet s-o invite pe 
Ethel Drof la dans. 

Observă mai de aproape pe Hariett şi zâmbi compătimitor, văzând- 
o cum cochetează cu tânărul francez. 

Îşi închipuia oare că-l va face gelos prin purtarea ei? 

Cât de puţin îl cunoştea! 

Acolo unde nu este iubire, nu porte fi nici gelozie. Îl lăsa cu totul 
nepăsător faptul că petrecea cu contele de Gerbeville; ba dimpotrivă, 
s-ar fi bucurat chiar dacă Hariett ar dărui altuia inima ei şi i-ar reda 
libertatea. 

I se va îndeplini oare vreodată această dorinţă? 

Nu îndrăzni să facă planuri de viitor, dar pe măsură ce petrecerea 
înainta, încredințarea lui devenea tot mai mare. 

Se gândi că în clipa aceea Felicia trebuie să fi primit telegrama lui. 

Ce îi va răspunde oare? 

Poate chiar a doua zi va găsi la birou o ştire de la dânsa. 

Aştepta cu atâta nerăbdare ziua de mâine, încât ar fi vrut să poată 
iuți mersul timpului. 

Noaptea aceasta i se păru lungă ca o veşnicie, cu atât mai mult cu 
cât buna dispoziţie a oaspeţilor creştea pe fiece clipă şi ei nu se mai 
puteau hotărî să plece acasă... 

Starea sufletească în care se afla Bob Wilkens deveni o adevărată 
tortură. 

Îi venea să tipe de durere şi întristare şi de câteva ori vru să plece 
pe furiş, să se retragă în apartamentul său; dar mereu se simţea reţinut 
de consideraţia pe care o datora soţiei sale şi mai cu seamă oaspeţilor. 

Se simţea din ce în ce mai străin între toţi aceşti oameni. 


ESDAN 


Nici nu-i venea să se gândească ce va face în viitor, dacă această 
situaţia se va prelungi. 

Bob Wilkens n-avea deloc darul de a se preface. 

Uneori un zâmbet chinuit îi flutura pe buze, îşi învinovăţea soarta 
că fusese atât de crudă şi neîndurată cu dânsul şi îl silise să joace 
sinistra comedie. 

Dacă l-ar fi întâlnit numai cu o zi înainte pe Crestat - pe vărul 
tatălui său - atunci ar fi fost cruțat de toate aceste nenorociri, ar fi 
putut să plece îndată în Franţa şi n-ar fi fost legat pentru toată viaţa 
aşa cum era acum. 

Dar ce-i folosea răzvrătirea împotriva încătuşării? 

Nu putea să scape de dânsa, ci trebuia să aştepte o întorsătură 
favorabilă a lucrurilor; era la bunul plac al soţiei sale. 

Îşi dădea însă seama că aşteptarea va fi grea, îngrozitor de grea! 


219. Primejdia creşte 

În sfârşit noaptea trecu. 

Roşeaţa de pe faţa căpitanului Barnabe făcu loc unei palidităţi 
livide, care o înspăimântă pe Dolores, dar bolnavul putu cel puţin să 
vorbească şi o asigură că se simte mai bine. 

— Fă-mi, te rog, comprese la gât ca să dea înapoi inflamaţia, zise 
el. Mi-e foame, dar nu voi putea mânca nimic, fiindcă am dureri 
foarte mari când înghit ceva. Gâtlejul mă arde ca focul. Dar să 
nădăjduim că va trece repede şi peste câteva zile voi fi iar ca mai 
înainte. 

Vorbele lui Barnabe o liniştiră pe Dolores, care se simţi cuprinsă de 
un sentiment de adâncă fericire. În bucuria ei de a-l vedea pe bărbatul 
pe care îl iubea din tot sufletul într-o stare mai bună, uită de 
primejdia în care se afla vasul şi toţi de pe el. 

Îngrijea cu toată râvna de bolnavul ei, fără să simtă vreo urmă de 
oboseală, deşi nici în noaptea trecută nu închisese ochii. 

Felicia adormise la căpătâiul bolnavului, dar spre dimineaţă se 
deşteptă şi ea. 

împărtăşi bucuria mamei sale că Barnabe se simţea mai bine şi îi 
dădu ajutor la facerea compreselor. 

Între timp echipajul se strădui să îndepărteze zăpada care acoperise 

vaporul în întregime. Şi după o muncă încordată reuşi să deschidă 
ieşirile. 

Vite Haevenson şi timonierul se urcară pe punte. 

— Furtuna încă nu s-a potolit, zise el. 

— Va aduce tot mai multă zăpadă şi munca noastră va fi fost 
zadarnică. Peste un ceas vom fi iar îngropaţi, răspunse celălalt. 

— Nu ştiu ce sfârşit va avea această situaţie grea. 

— Deocamdată suntem la adăpost şi la căldură pe vas şi n-avem 
nimic de suferit 

— Deocamdată... dar pentru cât timp? La noapte gerul va fi şi mai 
mare, presiunea gheții va creşte şi se poate prea bine întâmpla ca 
vasul nostru să fie sfărâmat. 

— Să nu ne gândim numai la rău. 

— Să scoatem câinii, căci ei nu suferă căldura dinlăuntrul 
vaporului, şi nu vor mai fi buni de nimic. 

Coborâră iar scăriţa şi se duseră în încăperea de la proră. 

Când intrară acolo, se mirară că animalele erau atât de liniştite şi 
trândave, ceea ce nu era defel în obiceiul lor. 

— Haide, afară, leneşilor! îi îndemnă Kliiven şi câinii se urcară 
alene pe punte, unde se culcară iar în zăpadă. 

— Ce dracu au lighioanele astea? 

— Nici eu nu mai înţeleg nimic. Îmi fac impresia că ar fi mâncat 
prea mult şi s-au lenevit. 

Vite Haevenson îşi roti privirea prin încăperea în care fuseseră 
închişi câinii şi din care o uşă dădea spre depozitul de provizii. 

Bătrânul tresări şi strigă: 

— Kluven! 

— De e? 

— Uşa spre depozitul de provizii e deschisă! 

Vite Haevenson făcu câţiva paşi într-acolo şi scoase o înjurătură. 

— Iată lămurirea pentru trândăvia câinilor! Javrele au pătruns în 
timpul nopţii în depozit şi au mâncat aproape toate proviziile noastre. 

Timonierul fu cuprins de spaimă. 

— Fi drăcia dracului! Au mâncat toată slănina şi... pesmeţii, iar 
toate celelalte alimente sunt împrăştiate pe jos şi în aşa hal de 
murdărie încât nu le vom mai putea întrebuința. Haevenson, asta 
înseamnă foamete... e sfârşitul nostru! 

Cei doi oameni se uitară îngroziţi unul la altul. 

Dacă înainte situaţia lor fusese primejdioasă, acum devenise 
deznădăjduită. 

— Dar cum au putut pătrunde câinii în depozit? Uşa era doar 
întotdeauna încuiată? 

— Mi-e teamă să nu fiu eu vinovatul, mărturisi timonierul. Nu mai 
ştiu dacă am închis-o bine ieri noapte când am fost în depozit după 
sticla cu rom pe care am luat-o pentru a face grogul căpitanului 
Barnabe. 

— Nu puteai să bănuieşti că animalele vor intra în depozit şi vor 
mânca tot, îl scuză bătrânul Vite Haevenson. 

— Ba trebuia să mă gândesc la aşa ceva, Haevenson! Ştiam doar cât 
sunt de lacome javrele astea şi că nu se mai satură niciodată. Cum voi 
putea îndrepta grozava greşeală pe care am făcut-o din nebăgarea mea 
de seamă?... 

— Ei, lasă acum, dragul meu Kliiven, dacă o fi să pierim aici, atunci 
aşa ne-a fost scris şi nici slănina, sau pesmeţii pe care ni i-au mâncat 
câinii nu ne-ar fi salvat. Dacă ne este dat însă să scăpăm, vom scăpa şi 
aşa. 

— Deocamdată să vedem ce mai putem întrebuința din aceste 
provizii. 

Timonierul se lăsă în genunchi şi începu să adune alimentele 
împrăştiate pe jos, care se risipiseră din sacii pe care îi rupseseră 
câinii. 

— Astăzi şi mâine mai avem ce mânca, mormăi el, supărat — dar pe 
urmă va începe foametea, începutul unui sfârşit înfiorător. 

Vite Haevenson îi dădu ajutor la strânsul alimentelor care se mai 
puteau întrebuința, apoi părăsiră depozitul şi se duseră să spună 
oamenilor echipajului, cele întâmplate. 

Toţi primiră cu linişte şi resemnare grozava ştire şi nimeni nu făcu 
mustrări timonierului Kliiven. 

Erau marinari, oameni deprinşi cu primejdiile de tot felul, căci 
toată viaţa lor era o luptă zilnică cu moartea. 

La urma urmei, trebuiau să moară odată, aşa că nu se arătară prea 
deznădăjduiţi, văzând că sfârşitul se apropie mai repede decât se 
aşteptaseră. 

Dar cu toată resemnarea şi tot fatalismul lor, starea sufletească a 

marinarilor lăsă mult de dorit, dar nu atât din pricina fricii de moarte, 
cât prin faptul că n-aveau de lucru şi trândăvia îi plictisea. 

Lui Torsten îi veni o idee bună şi zise: 

— Se poate întâmpla ca vasul nostru să fie sfărâmat în orice clipă 
de gheaţă şi va trebui să-l părăsim. Trebuie să ne gândim de pe acum 
la asta şi să facem din pânzele de rezervă corturi, în care să ne putem 
adăposti. 

Propunerea lui fu primită cu bucurie şi unul din marinari răspunse: 

— Torsten ale dreptate. Afară de asta să cărăm şi lemne destule de 
pe bord, ca să avem cu ce ne încălzi. 

Se puseră îndată pe lucru, pe când Vite Haevenson se duse în 
cabina căpitanului să vadă ce mai face Barnabe. 

Găsindu-l treaz, se aşeză la căpătâiul lui şi îi povesti cele 
întâmplate, încheind prin cuvintele: 

— Şi aşa, căpitane, ne aflăm într-o situaţie cum nu se poate mai 
rea. 

— Şi care devine tot mai primejdioasă. 

— Da, din ceas în ceas mai primejdioasă, căci mâine nu vom mai 
avea nici de mâncare. 

— Cum?... Proviziile s-au isprăvit aşa de repede? 

— Da. 

Bătrânul Haevenson nu-i dădu alte lămuriri, nevoind să-l pârască 
pe timonierul Kliiven. 

— Furtuna e încă în toiul ei, aşa că nu putem face măcar încercarea 
de a ajunge până la vreuna din staţiile de pe coastă. 

— Bine, dar avem doar câinii... 

— E cu neputinţă; zăpada e atât de mare încât nu se poate trece. 

Dolores şi Felicia erau în cabina alăturată şi nu auzeau ce vorbeau 
cei doi. 

Barnabe întrebă pe cârmaci: 

— Dragă Haevenson, dumneata îţi pot da bine seama de situaţie. 
Ce crezi, mai putem avea vreo speranţă să scăpăm de aici? 

— Nu, căpitane; după, toate prevederile omeneşti, ne vom găsi 
pieirea în acest pustiu de gheaţă. 

Căpitanul Barnabe rămase câtva timp îngândurat, cu privirea 
aţintită în gol, apoi zise: 

— În ce mă priveşte pe mine, nu mi-e teamă de moarte, dar mi se 

rupe inima când mă gândesc la sărmanele femei, sortite să aibă un 
sfârşit atât de înfiorător. 

Vite Haevenson dădu trist din cap. 

— N-ar fi trebuit să le iei cu dumneata. Femeile nu sunt pentru o 
călătorie ca asta. 

— Ce s-a făcut s-a făcut şi lucrurile nu se mai pot îndrepta. Dacă n- 
ar fi fost blestematul acela de harponier... 


— Lasă-l, căpitane, nu-l mai blestema căci şi-a primit pedeapsa bine 
meritată şi i s-a întâmplat ceea ce îţi pregătise dumitale, când ţi-a 
furat sania şi câinii, părăsindu-te în nesimţire în mijlocul gheţurilor. 


* 


A doua zi ninsoarea se mai potoli şi vântul sufla mai slab, dar în 
schimb frigul deveni îngrozitor. 

Treizeci şi două de grade sub zero! 

Apoi veni foamea care slăbi pe oameni şi îi aduse la deznădejde. 

Spre a-şi înşela stomacul, începură să bea rom, apoi se culcau şi 
dormeau. 

Era un adevărat noroc că mai aveau cabinele în care se puteau 
adăposti! 

Căpitanul Barnabe se sculase din pat şi stătea toată ziua pe punte, 
privind mereu spre câmpia de gheaţă, în aşteptarea unui ajutor. 

Dar din pricina şederii îndelungate în frig, picioarele i se umflaseră 
şi întreg trupul îi amorţise. 

Trecuseră astfel patru zile de când nu mai aveau ce mânca; apoi 
veni a cincea... veni a şasea! 

Pe când căpitanul Barnabe stătea pe punte, văzu un marinar 
ducându-se spre pupa vasului, lăsându-se pe un colac de frânghii şi, 
ascunzându-şi fața în mâini, începu să plângă. 

Vasăzică atât de departe ajunseseră lucrurile, încât chiar aceşti 
oameni tari de fire plângeau? 

Cât de îngrozitoare era această moarte înceată! 

Acest sărman marinar se urcase pe punte ca să-şi ascundă faţă de 
camarazi toată deznădejdea lui! 

După câtva timp, apăru şi Torsten cu arma în mână. 

Ce avea oare de gând să facă? 

Căpitanul Barnabe îl strigă şi radiotelegrafistul veni spre el. 

— Ce vrei să faci, Torsten? îl întrebă Barnabe. 

— Trebuie să mâncăm ceva, domnule căpitan, aşa că o să fac rost 
de ceva hrană, altfel ne-am dus pe copcă. 

— De unde vrei să iei hrană? 

Torsten arătă spre câinii care erau culcaţi pe punte. 

— Carne de câine?! 

Torsten ştia ce voia să-i spună căpitanul aşa ca îi curmă repede 
vorba. 

— La nevoie oamenii mănâncă şi ceva mai rău decât carne de 
câine. 

Barnabe trebui să recunoască faptul că Torsten avea dreptate. 

— Aşa e, în felul acesta ne vom mai putea ţine câtva timp şi poate 
în ultimul moment tot ne va veni ajutor. 

Toţi se mângâiau cu această nădejde şi se îmbărbătau unul pe altul. 

Torsten se apropie de câini, atrase pe unui din ei la o parte şi îl 
împuşcă. 

Apoi se duse el însuşi la bucătărie şi pregăti mâncarea, iar când 
veni cu castronul plin cu supă, în care pluteau bucăţi de carne, nimeni 
nu întrebă din ce era tăcută supa, şi mâncară toţi cu lăcomie, ca să-şi 
potolească foamea chinuitoare. 

Şi Dolores, Felicia şi căpitanul Barnabe mâncară până când se 
saturară bine. La început lui Barnabe îi fu greu să-şi înfrângă 
dezgustul; după ce se sătură însă se simţi cu totul alt om şi speranţa îi 
reveni. 

După tăcerea apăsătoare din ultimele zile, oamenii se mai 
înviorară, începură să facă iar tot felul de planuri şi pentru a-i înveseli 
şi mai mult, Torsten îşi aduse armonica şi începu să cânte. 

În toiul cântecului, unul din marinari strigă plin de curaj: 

— Băieți, să ştiţi că vom scăpa de aici! Încă nu ni s-a apropiat 
sfârşitul şi vom revedea patria şi pe ai noştri! 

Apoi veni noaptea. 

Toţi dormeau, când deodată vaporul fu zguduit de o lovitură 
puternică, urmată de trosnete grozave. 

Într-o clipă toţi săriră din paturile lor. 

— Ne sfarmă gheaţa! strigă cineva. 

Din fundul vasului se auzea gâlgâit de apă. 

— Vaporul a fost găurit! striga un altul. 

Urmă a doua lovitură şi mai puternică. 

— Cu toţii afară; vaporul se scufundă! 

— Linişte! Aşa de repede nu se scufundă, căci îl mai ţine gheaţa. 

Căpitanul Barnabe se năpusti în încăperea unde se aflau marinarii 
şi strigă: 

— Toată lumea pe punte!... Fiecare sa ia cu el ce poate duce! 

Apoi ieşi iar repede, spre a îngriji de Dolores şi Felicia. Cele două 
femei dădură dovadă de un curaj vrednic de admiraţie, îndurând în 
linişte şi această nouă lovitură a sorții care le urmărea fără milă. 

Barnabe le coborî de pe vapor, apoi se întoarse iar pe punte. 
Marinarii cărară pături, perne, butoaie cu untură de peşte, pânzele de 
rezervă, vase de bucătărie. Apoi sparseră cu topoarele mese şi bănci 
spre a avea lemne de foc. 

În noaptea aceea frigul se potolise, căci un vânt de sud încălzise 
puţin aerul. 

Dar tocmai această schimbare de temperatură adusese primejdia 
căreia îi căzuse pradă vaporul. 

— Trebuie să ne depărtăm de mal, căci gheaţa va începe să se 
topească aici! strigă Vile Haevenson. 

Lucrurile care fusese aduse de pe vapor fură cărate mai departe, 
într-un loc unde se putea presupune că sub gheaţă era pământ. 

Când isprăviră de cărat, se luminase demult. 

Marinarii aşezară butoaiele unele peste altele, ridicând astfel un zid 
de apărare în spatele căruia începură să întindă un cort mare, din 
pânzele pe care le salvaseră de pe vapor. 

După vreo două ore isprăviră ridicarea adăpostului în care erau 
întrucâtva apăraţi de frig. Câinii veniseră singuri după dânşii. Torsten 
îi numără să vadă dacă nu lipseşte vreunul. 

Părăsiseră vaporul tocmai la vreme, căci în urma lor auziră trosnete 
din ce în ce mai puternice. Gheaţa se desfăcu, spărtura în care fusese 
prins vaporul se lărgi şi acesta se scufundă în valurile mării. 

Acum nu mai aveau decât adăpostul pe care şi-l făcuseră pe gheaţă. 

Va mai veni oare un ajutor pentru ei? 

220. Duşmănie dârză 

Nervii lui Bob Wilkens erau atât de încordaţi, încât dormi foarte 
puţin în noaptea aceea. 

Când aţipi puţin spre dimineaţă, visă pe Felicia şi pe Crestat. 

Fu un vis îngrozitor. Văzu pe Felicia şi pe Crestat pe un munte 
înalt, făcându-i semne să vină la dânşii, dar când se urcă pe creştetul 
muntelui şi se apropie de ei, o prăpastie adâncă se deschise înaintea 
lui şi Bob se prăbuşi în adânc. 

Scăldat în sudoare, el se deşteptă şi pentru a nu mai fi supus la 
chinurile unor astfel de visuri, se sculă îndată, făcu o baie răcoritoare 
şi plecă devreme la birou. 

Poate va şi găsi acolo un răspuns, o telegramă din partea Feliciei şi 
nădejdea aceasta îl învioră. 

În drumul spre fabrică, gândurile lui zburară iar la tânăra fată. 

Îşi făcea mustrări amare că primise însărcinarea firmei din Londra. 
Dacă nu s-ar fi lăsat înşelat de ştirea pe care o primise de la poliţia din 
Sidney, ci ar fi căutat mai departe urma Feliciei, n-ar fi avut de 
îndurat acum chinuri atât de îngrozitoare, ar fi putut să fie demult 
fericit. 

Dar soarta hotărâse altfel. Fu înşelat în aşteptările lui de a găsi un 
răspuns de la Felicia şi pentru a-şi mai alina durerea şi întristarea, 
începu să lucreze cu înfrigurare, să nu se mai gândească la nimic 
altceva decât la îndatoririle lui de conducător al uzinelor Wilkens. 

Având de rezolvat scrisori de mare însemnătate, reuşi să alunge 
pentru câtva timp, gândurile chinuitoare. 

Deodată fu însă întrerupt în lucrul lui, căci uşa se deschise brusc. 

Când ridică ochii îl zări intrând pe tatăl său, sprijinit cu o mână 
într-un baston, pe când un servitor îl ducea de braţul celălalt. Încet de 
tot, păşind cu greutate, Frank Wilkens întră în birou. 

Bob sări de pe scaun şi îl privi uimit, căci nu se aşteptase să-l vadă 
pe bolnav aici. 

Frank Wilkens salută cu o uşoară înclinare a capului şi zise: 

— lată-mă: am venit iar la locul meu. 

Bob nu răspunse niciun cuvânt. 

Servitorul îl conduse pe Frank Wilkens la un fotoliu aşezat mai la o 
parte, dar fostul şef al întreprinderii rămase în picioare, ridică 
bastonul şi arătând spre birou, zise: 

— Acolo vreau să stau, căci acolo e locul meu. 

Bob se dădu la o parte, servitorul îl conduse pe Frank Wilkens la 
fotoliul din faţa biroului, apoi se retrase, lăsând singuri pe tată şi pe 
fiu. 

Tânărul rămase nemișcat, ca înmărmurit. Faţa îi era întunecată şi 
expresia ochitor săi era aspră. 

Frank Wilkens se rezemă mai bine în fotoliu, se uită zâmbitor la fiul 
său şi zise încă o dată: 

— lată-mă; am venit iar la locul meu. 

Bob nu răspunse nici de data aceasta, aşa că tatăl său continuă: 

— Mi se pare că venirea mea nu te prea bucură? Pesemne nu-ţi 
convine că te îndepărtez de la locul de conducător al uzinelor. 

Bob îşi înălţă trupul şi răspunse răspicat: 

— Ba ţi-l cedez cu plăcere. Ţi l-am păstrat, am îmbunătăţit situaţia 
întreprinderii, pe care tu ai primejduit-o şi am pus-o pe o temelie 
sigură. Mi-am îndeplinit deci îndatoririle şi acum pot să mă retrag. 

— Stai, băiete, nu te pripi, căci n-am vrut să spun asta. Doresc să 
rămâi şi să conducem amândoi întreprinderea. 

— Mulţumesc. 

— N-ai pentru ce să-mi mulțumeşti. Ştiu că eşti supărat pe mine 
fiindcă... 

Bob Wilkens îi curmă vorba, spunând răstit: 

— Să nu mai vorbim despre asta. 

— Ba să vorbim, căci altfel nu se va putea înlătura mica 
neînțelegere dintre noi. 

Bob Wilkens izbucni într-un râs aspru. 

— Mica neînţelegere?!... S-o înlăturăm!... Crezi oare că voi putea 
uita că tu ai fost cel care mi-ai nimicit viaţa, şi mi-ai răpit fericirea? 

— Nu spune vorbe mari. De altminteri nici n-ai fi putut face ceva 
mai bun, decât să te căsătoreşti cu Hariett Crosham. Cu vremea ai să 
devii foarte fericit. 

— Pe lângă toate celelalte, îţi mai baţi şi joc de mine? 

— Nicidecum. Intenţia mea este să ne împăcăm, apoi să lucrăm 
împreună. Amândoi, cu puteri unite, vom aduce întreprinderea la o şi 
mai mare înflorire. 

— Niciodată nu voi lucra cu tine. 

Frank Wilkens se uită întrebător la fiul său. 

— Dar ce ai de gând să faci? 

— Să plec. 

— Mi se pare că vrei să glumeşti, dragul meu băiat. Nu uita că eşti 
un Wilkens şi locul tău e aici. 

Pe faţa lui Bob se ivi o străfulgerare de mânie; se apropie de birou 
şi uitându-se ţintă în ochii tatălui său, zise cu asprime în glas: 

— Nu, locul meu nu e aici, după cum nu e nici al tău. 

— Ce vrei să spui cu asta? 

— Locul pe care vrei să-l iei, este al unui alt Frank Wilkens, al 
omului a cărui viaţă ai nimicit-o ca şi pe a mea. 

La auzul acestor cuvinte, bătrânul Wilkens păli. 

Bob nu văzu aceasta, ci continuă cu aprindere: 

— Am vorbit cu el, cunosc întreaga poveste a vieţii lui şi ştiu că te- 
ai purtat atât de josnic cu dânsul, încât vina ta nu mai poate fi 
îndreptată niciodată şi că fapta ta trebuie socotită ca o crimă. 

— Taci! Nu-ţi dau voie să mai spui măcar un singur cuvânt! 

— Ba n-am să tac şi îţi repet că eşti un criminal de rând. 

— Acel Frank Wilkens e nebun! 

— Tu ai vrut să-l faci nebun, pentru că erai lacom de bani, de 
avere! Eşti atât de lipsit de conştiinţă, atât de ticălos, încât mi-e 
groază de tine. 

— Îndrăzneşti să spui aşa ceva tatălui tău? 

— Nu cumva ai pretenţia să te respect, să te stimez? Nu; aşa ceva 
nu-mi poţi cere. Te numeşti tatăl meu, dar cuvântul acesta e o 
batjocură. Eşti duşmanul meu şi orice putință de înţelegere şi 
împăcare, orice legătură între noi e ruptă pentru totdeauna. 

Bob Wilkens se aprinsese atât de mult vorbind, încât aceste cuvinte 
le spuse aproape ţipând şi cu o privire plină de ură înverşunată. 

Frank Wilkens rămase înmărmurit. 

Ca o vijelie se năpusteau asupra lui învinuirile pe care i le arunca 
în faţă fiul său. 

Vasăzică Bob ştia tot! Cunoştea şi intrigile pe care le pusese la cale 
cu scopul de a-l despărţi de Felicia de Martigny. 

Frank Wilkens fu cuprins de o neliniște şi teamă grozavă. 

Vărul său vorbise cu Bob, dar ce se va întâmpla dacă se va duce la 
un procuror şi îi va povesti acelaşi lucru? 

Frica făcu să i se îmbroboneze fruntea de sudoare. 

Se simţea ca prins într-o capcană din care nu mai era nicio scăpare. 

Se credea atât de sigur şi acum apăruse celălalt Frank Wilkens, care 
îi primejduia întreaga existenţă. 

Dacă acest Frank Wilkens îl va denunța, va fi târât în faţa judecății, 
totul se va descoperi şi temniţa îl aştepta. 

Gândul acesta îl chinui atât de mult, încât nu mai fu în stare să stea 
liniştit pe scaun. Încercă să se ridice, dar fără ajutor nu reuşi. 

Bob văzu încercarea lui zadarnică şi zise: 

— Faptul că nu eşti decât un schilod, e pe semne o parte din 
pedeapsa pe care ai meritat-o pentru nelegiuirile tale. 

— Nu ţi-e milă defel de mine? 

— ie ţi-a fost milă de mine? Nici eu nu sunt acum mai mult decât 
o zdreanță omenească. Pot să-mi mişc mâinile şi picioarele, dar în 
schimb sufletul mi-e mort, ceea ce e de mii de ori mai rău. 

Frank Wilkens începu, cu glas rugător: 

— Bob, mă învinuieşti cu atâta înverşunare încât trebuie să mă 
apăr. Eşti supărat pe mine că te-am despărţit de Felicia de Martigny; 
dar am făcut asta numai spre binele tău. Nu mi-am închipuit că 
dragostea ta pentru această fată e atât de mare şi adâncă, ci am crezut 
că e o aventură uşoară cum o au atâţi alţi tineri. 

— Tu nu puteai să înţelegi iubirea mea, căci niciodată n-ai fost în 
stare să simţi o dragoste adevărată. În inima ta nu e loc decât pentru 
lăcomia de bani şi pentru invidie. Pe tine aceste sentimente te 
stăpânesc ca pe alţi oameni dragostea şi ele te-au împins până la 
crimă. 

— Ajunge, Bob! Nu-ţi dau voie să mă mai batjocoreşti în felul 
acesta. 

— Nu spun decât adevărul şi pun faptele tale în lumina lor 
adevărată. 

Lui Frank Wilkens i se umflară vinele pe frunte de mânie şi 
răspunzând privirii pline de ură a fiului său, arătă spre uşă şi strigă: 

— leşi afară! 

Bob nici nu se mişcă din loc. 

— Îndrăzneşti să mă goneşti dintr-un loc pe care eu l-am întărit? 
Dacă n-aş fi fost eu întreprinderea ar fi dat faliment şi azi n-ai mai 
avea un gologan. Dar în orice caz va fi mai bine pentru noi amândoi 
dacă voi pleca. 

Frank Wilkens gâfâia ca şi când l-ar fi ameninţat un al doilea atac 
de apoplexie. 

Silindu-se să se stăpânească, Bob continuă: 

— Ţi-am spus tot ce-am avut de spus şi acum plec de bună voie, 
fără să mă dai tu afară. Ştiu că va veni iar ziua când voi fi rechemat 
aici, dar atunci... 

— Nu vei fi rechemat niciodată, căci te voi dezmoşteni. 

Bob Wilkens ridică nepăsător din umeri şi răspunse: 

— N-ai decât să faci ce vrei; puţin îmi pasă. La celelalte nelegiuiri 
ale tale poţi s-o mai adaugi şi pe asta. 

Spunând aceste cuvinte, se îndreptă spre uşă şi plecă, fără să-l 
învrednicească pe tatăl său cu un salut. 

Vasăzică aşa departe ajunseseră lucrurile! Duşmănie pe faţă şi 
cuvinte pline de batjocură! Propriul său fiu îi aruncase în faţă cele mai 
grozave învinuiri. 


221. Gânduri şi speranţe 

Bob Wilkens trecu buimăcit prin birouri, fiind încă sub înrâurirea 
discuţiei aprinse pe care o avusese cu tatăl său. 

Cu toate că în afară se arătă liniştit, în sufletul său se dezlănţuise o 
furtună năprasnică. 

În ceasul acela ruptura cu tatăl său se făcuse pentru toată viaţa şi 
nimic n-ar mai fi putut aduce o împăcare. 

De altminteri Bob prevăzuse acest sfârşit. 

Numai îmbolnăvirea tatălui său mai amânase ruptura aceasta. 

Prăpastia între ei devenise prea mare şi nicio punte n-ar mai fi 
putut duce peste ea. 

Când trecu prin biroul unde se primea poşta, Bob Wilkens îşi aduse 
aminte că aşteptase plin de dor sosirea unui răspuns de la Felicia de 
Martigny. 

Se adresă deci funcţionarului de acolo şi îl rugă, dacă va veni o 
telegramă pentru el, să i-o trimită îndată acasă. 

Inima i se încleştă din nou, când dădu funcţionatului noua lui 
adresă. 

Luxoasa vilă unde locuia acum, nu era un cămin pentru dânsul. 

Mai curând ar fi vrut să se ducă la mama lui, căci numai lângă ea 


—. 336 — 


se mai simțea ca acasă. 

Acum însă nici acolo nu se va mai simţi bine, căci putea să se 
întâlnească cu tatăl său, pe care nu mai voia să-l revadă cu niciun 
preţ. 

Nu îi rămânea deci altceva de făcut decât să se ducă la vila unde 
locuia cu soţia lui. 

Dar ce va face mai târziu? 

În drumul spre casă îşi puse mereu această întrebare, fără să poată 
găsi un răspuns satisfăcător. 

Ce putea să facă decât să se lase în voia sorții? 

Telegrama pe care o trimisese Feliciei, trebuia să aducă o 
schimbare. 

Dar dacă Felicia nu-i va răspunde? 

Dacă îl uitase cumva în lunile lungi de despărţire? 

Inima-i ameninţă să se oprească la gândul acesta. 

Dar numai câteva clipe se lăsă chinuit de această îndoială, apoi 
clătină capul spunându-şi că Felicia va răspunde!... Trebuia să 
răspundă! 

Iubirea ei fusese prea mare, ca să-l fi putut uita atât de repede. 

În inima ei trebuia să simtă dragostea cu aceeaşi putere ca şi 
dânsul. 

Întâlnirea lor nu fusese numai o urmare a unei întâmplări, ci o 
hotărâre a destinului. 

O putere mai mare îi făcuse să se întâlnească pentru ca Bob 
Wilkens să poată îndrepta faţă de Felicia, ceea ce tatăl lui greşise faţă 
de mama ei. 

Era deci încredinţat că se vor regăsi. 

Dumnezeu va hotărî care va fi viitorul lor după ce se vor întâlni iar. 
Credinţa aceasta îl făcu să se mai liniştească, aşa că se simţi destul de 
tare spre a spune soţiei sale despre ruptura definitivă care avusese loc 
între el şi tatăl său. 

Fără îndoială, Hariett îi va face mustrări şi nu va putea înțelege de 
ce se retrăsese de la conducerea uzinelor Wilkens. 

Hariett însă nici nu-l întrebă de ce se întorsese acasă mai de vreme 
decât de obicei. 

Se uită numai în treacăt la dânsul şi abia răspunse la salutul său, 
căci tocmai juca tenis cu contele Francois de Gerbeville şi cu Ethel 

Drof. La joc lua parte şi un antrenor englez, foarte cunoscut în 
cercurile sportive. 

Hariett nu găsi măcar cu cale să întrerupă jocul pentru câteva clipe, 
ca să se apropie de soţul ei şi să-l întrebe pentru ce se întorsese atât de 
devreme. 

Bob Wilkens avu un zâmbet amar şi intră în casă. 

Hariett se schimbase foarte mult în ultimele zile. 

Altă dată îl aştepta cu nerăbdare pe terasă, sau chiar alerga chiar în 
întâmpinarea lui, să-l sărute cu drăgălăşenie. 

Bob era însă mulțumit că iubirea ei se prefăcuse în ură, căci în 
starea sufletească în care se afla acum, n-ar fi putut îndura 
dezmierdările ei. 

Era mai bine dacă fiecare dintre ei îşi urma calea lui. 

Se părea însă că Hariett îşi rezerva acest drept numai pentru dânsa. 
Ea râdea şi cocheta cu contele de Gerbeville, dar fără îndoială, ar fi 
fost foarte indignată dacă Bob ar fi avut putinţa să se apropie de 
Felicia. 

Fl alungă toate aceste gânduri care îi întristau inima şi sufletul, dar 
nu-l apropiau defel de ţinta lui. 

Era deci nevoit să îndure ceea ce-i va aduce soarta. 

Când intră în vestibulul cel mare al vilei, simţi un miros greu de 
flori, căci aici fuseseră aşezate toate buchetele şi coşurile pe care 
tânăra pereche la primise cu prilejul nunţii. 

Bob se încruntă, căci se simţea întotdeauna tulburat, de câte ori 
ceva îi amintea de ziua nunţii lui, în care cupa durerii sale fusese 
umplută până la margine. 

Nu avu însă timp să-şi depene mai departe şirul gândurilor negre, 
căci de pe unul din fotoliile de paie se ridică preşedintele Crosham şi 
se apropia de dânsul. 

Nu se văzuseră din ziua nuntii, aşa că întâlnirea îi fu cu atât mai 
neplăcută lui Bob Wilkens. 

Totuşi nu mai avu putinţa să-l ocolească. 

Bob se sili să zâmbească la salutul prietenos al preşedintelui 
Crosham; acesta îi puse mâna pe umăr şi se uită la el cu o privire 
pătrunzătoare. 

— În sfârşit te văd iar, dragul meu Bob, zise Crosham cu o 
amabilitate care i se păru silită tânărului american. 

— Am avut foarte mult de lucru, răspunse Bob cam stingherit. 

— Cred, dragul meu băiat, căci în sarcină ta cade răspunderea şi 
prin mâinile tale trec toate. 

Bob avu un zâmbet amar şi răspunse: 

— De azi înainte sunt iar liber. 

Preşedintele Crosham îi privi cu mirare. 

— Ce vrei să spui cu asta? 

— Uite ce e, odată tot va trebui să afli, făcu Bob Wilkens foarte 
calm. Acum o oră m-am retras de la conducerea uzinelor Wilkens. 

— Te-ai retras?... Cum se poate?! 

Bob ridică din umeri. 

— Nu cumva îţi închipui că glumesc? 

Se ferea într-adins să spună „tată” preşedintelui Crosham, cum 
făcuse până la nuntă. 

Acum nu-i mai era cu putinţă să întrebuințeze acest cuvânt 
familiar, fiind o fire prea sinceră şi cinstită, pentru a juca mai departe 
o astfel de comedie. 

Toată căsătoria lui nu era doar decât o comedie! 

Preşedintele Crosham se lăsă într-un fotoliu şi se uită nedumirit la 
Bob Wilkens. 

— Spune-mi şi mie ce s-a întâmplat, Bob. 

— Tata a preluat iar singur conducerea. 

— Tatăl tău, despre care doctorii credeau acum câteva zile că nu 
mai are mult de trăit?! 

Bob dădu din cap şi răspunse grav: 

— E un om de fier şi a biruit repede boala. Are o putere de 
stăpânire atât de mare asupra nervilor săi, încât trupul trebuie să se 
supună voinţei sale. Pe neaşteptate şi pesemne fără voia doctorilor, a 
venit azi la birou. 

— Dar e paralizat... Cum a putut să vină? 

— A fost paralizat. Acum poate să meargă iar, deşi cam greu şi 
sprijinindu-se în baston. Pentru el lucrul de căpetenie este că poate 
şedea iar la biroul său şi să conducă toată întreprinderea. E un om 
care nu poate trăi dacă nu dă ordine, dacă nu stăpâneşte. El nu se lasă 
dat la o parte. Deoarece nu pot lucra cu dânsul cu niciun preţ, nu mi-a 
rămas altceva de făcut decât să-mi părăsesc postul. 

Preşedintele Crosham clătină îngrijorat capul şi ducându-şi mâna la 

frunte, zise încet: 

— Ceea ce-mi spui a venit atât de neaşteptat, încât nici nu-mi vine 
să cred, nu pot să înţeleg... Trebuie să-mi dai timp câteva clipe să mă 
reculeg, să mă deprind cu gândul la această situaţie cu totul nouă. 

Bob arătă spre una din uşile care dădeau în vestibul şi zise: 

— Nu vrei să intrăm mai bine în birou, unde vom putea vorbi mai 
în linişte? 

Bob nu spuse „în odaia mea”, căci se simţea străin în casa aceasta, 
în care de altminteri nici n-avea de gând să rămână multă vreme. 

Fericirea lui era altundeva! 

Preşedintele Crosham se ridică şi zise: 

— Da, să trecem în birou, căci s-ar putea să ne asculte cineva şi 
nimeni nu trebuie să ştie ce avem de vorbit amândoi. 

Intrară în încăperea mare şi foarte luxos mobilată, în care Bob ştia 
dinainte că nu se va simţi bine niciodată. 

Dar nu-şi mai luă timp să se gândească la ceea ce i-ar mai putea 
aduce viitorul, ci oferi preşedintelui Crosham o ţigară, apoi aprinse şi 
el una. 

Îi era foame şi voia să-şi înşele stomacul în felul acesta. 

După ce traseră câteva fumuri, preşedintele Crosham îl întrebă: 

— N-ai procedat cam pripit Bob? 

— Ce vrei să spui cu întrebarea aceasta?! 

— Nu e o nesocotinţă prea mare din parte-ţi să te cerţi cu tatăl tău? 

— Nu pot lucra cu el. Afară de asta, după ce până acum am fost 
conducătorul uzinelor Wilkens pe care le-am salvat dintr-o situaţie 
atât de grea, nu pot să rămân mai departe într-un post inferior. 
Neînţelegerile între tata şi mine sunt atât de grave, încât neîncetat 
vom avea certuri. Pentru a ne feri pe amândoi de toate aceste 
neplăceri, am luat hotărârea să mă retrag. 

— Şi ce vei face acum? 

— Încă nu ştiu nici eu. 

— Din ziua nunţii eşti atât de ciudat, Bob. Şi Hariett e cu totul 
schimbată, continuă preşedintele Crosham, agitat. Ce s-a întâmplat? 
Credeam că vă voi găsi nespus de fericiţi, după ce a trecut primejdia 
îngrozitoare care ameninţa viaţa scumpei noastre Hariett. În schimb 
faci o mutră parcă ai fi la o înmormântare, pe când Hariett petrece cu 
străinii. Am văzut că nici nu şi-a întrerupt jocul de tenis, ca să-ţi dea 

bună ziua. Nu se poate să nu te fi văzut la venire? 

Bob Wilkens dădu serios din cap şi zise: 

— Da, m-a văzut. 

— Ce înseamnă această purtare a ei? 

Bob se apropie de fereastră, îşi lipi fruntea fierbinte de geamul rece 
şi chibzui câteva clipe, dacă n-ar fi bine să mărturisească preşedintelui 
Crosham tot ce se întâmplase. 

Se îngrozea însă la gândul de a trebui să vorbească despre 
întâmplările care îi tulburau atât de adânc sufletul. 

După o tăcere apăsătoare de câteva clipe zise în sfârşit: 

— Te rog întreab-o pe Hariett, ea îţi va da toate lămuririle pe care 
le va crede de cuviinţă. 

Câteva clipe preşedintele Crosham rămase înmărmurit şi se uită 
buimăcit la Bob. 

Se afla în faţa unei enigme pe care nu era în stare s-o dezlege. Îşi 
închipuise să găsească pe tânăra pereche cu totul altfel. Se aştep tase s- 
o vadă trăind în cea mai desăvârşită înţelegere. 

Alunga însă gândurile neliniştitoare, le îndepărtă ca ceva supărător. 

Se întâmplă adeseori certuri între îndrăgostiţi. Pesemne că şi Bob şi 
Hariett se hărţuiseră pentru un lucru de nimic şi acum niciunul din ei 
nu voia să facă primul pas spre împăcare. 

Poate era spre binele lor că el, tatăl tinerei soţii, venise la ei. Fără 
îndoială ca va reuşi să împace lucrurile. 

De aceea nu-i mai puse lui Bob nicio întrebare, ci se ridică de pe 
scaun, se apropie de el, îl bătu pe umăr şi îi zise cu bunăvoință: 

— Nu pierde curajul şi nu-ţi face griji pentru viitor, dragul meu 
băiat. Doar mai sunt şi eu aici şi cum noi doi ne-am înţeles 
întotdeauna foarte bine, îţi voi da o slujbă însemnată în întreprinderea 
mea. 

În sinea lui îşi zise însă: „Neînţelegerea cu tatăl său va fi înlăturată 
prin mijlocirea mea şi atunci Bob îşi va relua locul care i se cuvine ca 
fiul şi moștenitorul lui Frank Wilkens”. 

Se feri însă să spună ceva lui Bob despre această intenţie a sa şi nici 
nu mai aşteptă un răspuns de la el, ci părăsi încăperea. 

Prin fereastră, Bob îl văzu îndreptându-se spre terenul de tenis. 

Pe fața tânărului se ivi din nou un zâmbet plin de amărăciune şi 
întristare. 


A e NE 


Îi părea rău de preşedintele Crosham, ale cărui străduinţe de a duce 
pe o cale bună viitorul copilei sale, vor rămâne zadarnice. 

Drumul lui Bob ducea într-o direcţie cu totul opusă, căci singura lui 
țintă era de a o regăsi pe Felicia. 


À Urmează Volumul 4 
[Cap. „222. In căutare”, pag. 600, fascicula 75] 

